(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΜΒ΄

Μεγάλη Δευτέρα, 29 Απριλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Εκπαιδευτήρια «Φρυγανιώτη Θεσσαλονίκης και από το 45ο Δημοτικό Σχολείο Ηρακλείου Κρήτης, σελ.

3. Αναφορά στην έκδοση της δικαστικής απόφασης για το Μάτι, σελ.   
4. Επί διαδικαστικού θέματος, σελ.   
5. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Κοινωνικής Συνοχής και Οικογένειας: «Αναμόρφωση του προγράμματος "Στέγαση και Εργασία για τους αστέγους" και άλλες ρυθμίσεις για τη βελτίωση των υπηρεσιών κοινωνικής πρόνοιας - Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις», σελ.   
2. Ένσταση αντισυνταγματικότητας, σύμφωνα με το άρθρο 100 του Κανονισμού της Βουλής, επί της τροπολογίας με γενικό αριθμό 158 και ειδικό 1 της 26ης Απριλίου του Υπουργείου Υγείας., σελ.   
3. Συζήτηση και ψήφιση επί της ένστασης αντισυνταγματικότητας, σελ.   
4. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Ενοποίηση του πρώτου βαθμού δικαιοδοσίας, χωροταξική αναδιάρθρωση των δικαστηρίων της πολιτικής και ποινικής δικαιοσύνης και άλλες διατάξεις αρμοδιότητας του Υπουργείου Δικαιοσύνης», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.  
 ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΝΑΓΝΩΣΤΟΠΟΥΛΟΥ Α. , σελ.   
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΜΑΝΤΖΟΣ Δ. , σελ.   
 ΠΛΑΚΙΩΤΑΚΗΣ Ι. , σελ.   
 ΠΟΛΑΚΗΣ Π. , σελ.   
 ΤΣΑΚΑΛΩΤΟΣ Ε. , σελ.   
  
Β. Επί προσωπικού θέματος:  
 ΓΕΩΡΓΙΑΔΗΣ Σ. , σελ.   
 ΠΟΛΑΚΗΣ Π. , σελ.   
  
Γ. Επί της αναφοράς στην έκδοση της δικαστικής απόφασης για το Μάτι:  
 ΚΑΛΑΜΑΤΙΑΝΟΣ Δ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΧΗΤΑΣ Κ. , σελ.   
  
Δ. Επί του σχεδίου νόμου του Υπουργείου Κοινωνικής Συνοχής και Οικογένειας:  
 ΑΘΑΝΑΣΙΟΥ Μ. , σελ.   
 ΑΚΡΙΤΑ Έ. , σελ.   
 ΑΚΤΥΠΗΣ Δ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΟΥΛΑΚΗΣ Ν. , σελ.   
 ΒΡΕΤΤΑΚΟΣ Γ. , σελ.   
 ΓΑΒΡΗΛΟΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΤΣΙΟΣ Ι. , σελ.   
 ΓΡΗΓΟΡΑΚΟΥ Π. , σελ.   
 ΔΑΓΚΑ Π. , σελ.   
 ΔΗΜΗΤΡΙΑΔΗΣ Π. , σελ.   
 ΔΙΓΕΝΗ Α. , σελ.   
 ΕΥΘΥΜΙΟΥ Ά. , σελ.   
 ΖΑΧΑΡΑΚΗ Σ. , σελ.   
 ΚΑΖΑΝΗ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΕΦΑΛΑ Μ. , σελ.   
 ΚΟΚΚΑΛΗΣ Β. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΙΑΚΟΥΛΗ Ε. , σελ.   
 ΛΙΝΟΥ Α. , σελ.   
 ΜΑΝΤΖΟΣ Δ. , σελ.   
 ΜΙΧΑΗΛΙΔΗΣ Σ. , σελ.   
 ΜΠΙΜΠΙΛΑΣ Σ. , σελ.   
 ΝΟΤΟΠΟΥΛΟΥ Α. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΑΠΑΘΑΝΑΣΗΣ Α. , σελ.   
 ΠΑΠΑΣΩΤΗΡΙΟΥ Σ. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΕΤΣΑΣ Σ. , σελ.   
 ΠΟΛΑΚΗΣ Π. , σελ.   
 ΠΟΥΛΑΣ Α. , σελ.   
 ΣΚΟΝΔΡΑ Α. , σελ.   
 ΣΟΥΚΟΥΛΗ - ΒΙΛΙΑΛΗ Μ. , σελ.   
 ΣΠΑΝΙΑΣ Α. , σελ.   
 ΣΤΑΜΑΤΗΣ Γ. , σελ.   
 ΤΣΑΚΑΛΩΤΟΣ Ε. , σελ.   
 ΤΣΙΑΡΑΣ Κ. , σελ.   
 ΤΣΙΜΑΡΗΣ Ι. , σελ.   
 ΦΑΜΕΛΛΟΣ Σ. , σελ.   
 ΦΩΤΗΛΑΣ Ι. , σελ.   
 ΦΩΤΙΟΥ Θ. , σελ.   
 ΧΑΡΙΤΣΗΣ Α. , σελ.   
 ΧΑΤΖΗΙΩΑΝΝΙΔΟΥ Μ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.   
 ΨΥΧΟΓΙΟΣ Γ. , σελ.   
  
Ε. Επί της ένστασης αντισυνταγματικότητας:  
 ΒΡΕΤΤΟΣ Ν. , σελ.   
 ΓΕΩΡΓΙΑΔΗΣ Σ. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΟΝΤΗΣ Ι. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΑΝΤΖΟΣ Δ. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΤΣΑΚΑΛΩΤΟΣ Ε. , σελ.   
 ΤΣΙΑΡΑΣ Κ. , σελ.   
 ΧΗΤΑΣ Κ. , σελ.   
  
ΣΤ. ΠΑΡΕΜΒΑΣΕΙΣ:  
 ΜΠΑΡΚΑΣ Κ. , σελ.   
 ΞΑΝΘΟΠΟΥΛΟΣ Θ. , σελ.   
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜΒ΄

Μεγάλη Δευτέρα 29 Απριλίου 2024

Αθήνα, σήμερα στις 29 Απριλίου 2024, ημέρα Μεγάλη Δευτέρα και ώρα 10.06΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, καλή σας ημέρα και καλή Μεγάλη Εβδομάδα.

Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 26-4-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΜΑ΄ συνεδριάσεώς του, της Παρασκευής 26 Απριλίου 2024, σε ό,τι αφορά την ψήφιση στο σύνολο του σχεδίου νόμου του Υπουργείου Περιβάλλοντος και Ενέργειας: «Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς: α) της διαχείρισης υδάτων, β) της διαχείρισης και προστασίας των δασών, γ) της αστικής ανθεκτικότητας και πολιτικής, δ) της καταπολέμησης της αυθαίρετης δόμησης, ε) της ενεργειακής ασφάλειας και άλλες επείγουσες διατάξεις»)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Κοινωνικής Συνοχής και Οικογένειας: «Αναμόρφωση του προγράμματος «Στέγαση και Εργασία για τους αστέγους» και άλλες ρυθμίσεις για τη βελτίωση των υπηρεσιών κοινωνικής πρόνοιας - Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 25Απριλίου 2024 τη συζήτηση του νομοσχεδίου σε μία συνεδρίαση, εν συνόλω, επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Μάντζο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε. Καλημέρα και καλή Μεγάλη Εβδομάδα.

Κύριε Πρόεδρε, θα ήθελα να τοποθετηθώ επί της διαδικασίας και επί της τροπολογίας του Υπουργείου Υγείας με γενικό αριθμό 158 και ειδικό 1, που κατατέθηκε το βράδυ της Παρασκευής στο συγκεκριμένο σχέδιο νόμου το οποίο συζητούμε σήμερα του Υπουργείου Κοινωνικής Συνοχής και Οικογένειας.

Θα ήθελα να θυμίσω την ιστορία αυτής της ρύθμισης και να οδηγηθώ σε ένα αίτημα. Είναι μια ρύθμιση που δεν μας εκπλήσσει, δεν είναι νέα. Είναι η ρύθμιση την οποία προσπάθησε ο Υπουργός Υγείας, ο κ. Γεωργιάδης, να τη φέρει και να την εισαγάγει ως νομοτεχνική βελτίωση σε νομοσχέδιο του δικού του Υπουργείου πριν από μερικές μόνο ημέρες. Εισάγεται σήμερα ως τροπολογία σε ένα άσχετο νομοσχέδιο.

Οι ουσιαστικοί λόγοι για τους οποίους αντιλέγουμε και αντιπαρατιθέμεθα σκληρά, σφοδρά, σε αυτή τη ρύθμιση παραμένουν. Δεν θεραπεύτηκαν από το γεγονός ότι δεν έρχονται με νομοτεχνική βελτίωση. Και οι ουσιαστικοί λόγοι είναι η πλήρης απουσία διαβούλευσης, διαλόγου, συνεννόησης και συζήτησης με την ιατρική κοινότητα, με το Εθνικό Σύστημα Υγείας, με την ίδια τη Δημόσια Διοίκηση, με τους πολίτες, την κοινωνία των πολιτών.

Έρχεται με τροπολογία, για να μην υπάρξει ακρόαση φορέων, για να μην υπάρξει δημοκρατικός διάλογος στην αρμόδια επιτροπή, ακριβώς για να αιφνιδιαστεί για μία ακόμη φορά το νομοθετικό Σώμα.

Έχετε εκτραπεί στην Κυβέρνηση στο δόγμα «αποφασίζομεν και διατάσσομεν». Και το κάνετε αυτό στο όνομα ενός ποσοστού που αποσπάσατε πέρσι στις εθνικές εκλογές και μιας κοινοβουλευτικής πλειοψηφίας που σύντομα τελειώνει, σύντομα ανατρέπεται.

Αυτό σάς το λέμε ως ένα ελάχιστο δημοκρατικό ανακλαστικό, τουλάχιστον της δικής μας παράταξης, που τον δημόσιο χαρακτήρα του Εθνικού Συστήματος Υγείας θα τον προασπίσει μέχρι τέλους, όσα και να είναι τα βήματα στα οποία έχετε αποφασίσει να προχωρήσετε στο όνομα αυτής της δήθεν υπάρχουσας κυριαρχίας σας και στο όνομα εξυπηρέτησης ιδιωτικών συμφερόντων.

Κύριε Πρόεδρε, θα καταθέσουμε και ένσταση αντισυνταγματικότητας κατά το άρθρο 100 του Κανονισμού της Βουλής κατά αυτής της συγκεκριμένης ρύθμισης.

Πέρα, όμως, και πριν από τη συζήτηση των λόγων και των ισχυρισμών στους οποίους βασίζεται η ένστασή μας, ζητούμε να αποσυρθεί αυτή η ολέθρια ρύθμιση, αυτό το κατάπτυστο νομοθέτημα που φέρνετε υπό τύπον τροπολογίας σε άσχετο σχέδιο νόμου, να προστατευθεί ο δημόσιος χαρακτήρας του Εθνικού Συστήματος Υγείας, να ενισχυθεί, να υπάρξει επιτέλους πραγματική ενίσχυση του συστήματος μετά το μεγάλο μάθημα της πανδημίας, να ενισχυθεί αυτός ο βασικός πυλώνας του κοινωνικού μας κράτους και να μην αφεθεί να απαξιωθεί έτι περαιτέρω.

Προσπαθείτε μέσα από την πλήρη του εγκατάλειψη να το απαξιώσετε, να το απονομιμοποιήσετε τελικά στα μάτια των πολιτών, να το δείχνετε μονίμως σε μια κατάσταση εγκατάλειψης και δήθεν αναποτελεσματικότητας, να ακυρώνετε τον αγώνα των γιατρών, των νοσηλευτών, τον καθημερινό αγώνα όλων αυτών των ανθρώπων για την κοινωνία μας, ώστε στη συνέχεια να κάνετε δήθεν φυσική επιλογή την ιδιωτικοποίησή του, αυτό στο οποίο στοχεύετε με όλα τα βήματα που έχετε αναλάβει το τελευταίο διάστημα.

Αποσύρετε, λοιπόν, την κατάπτυστη αυτή τροπολογία άμεσα, τώρα.

Σας ευχαριστώ πολύ.

(Η προαναφερθείσα ένσταση αντισυνταγματικότητας του ΠΑΣΟΚ - Κινήματος Αλλαγής καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 6-14)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μάντζο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Τσακαλώτο, για το ίδιο θέμα;

**ΕΥΚΛΕΙΔΗΣ ΤΣΑΚΑΛΩΤΟΣ:** Ναι.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, καλά τα είπε ο κ. Μάντζος. Και λίγα είπε!

Είναι και επί της διαδικασίας και επί της ουσίας μια απαράδεκτη τροπολογία, μια απαράδεκτη διαδικασία. Έχουμε πει πολλές φορές σε αυτή την Αίθουσα ότι η βασική στρατηγική της Κυβέρνησης είναι η «στρατηγική του σαλαμιού». Κόβουμε φέτα-φέτα το κοινωνικό κράτος, ελπίζοντας ότι ο κόσμος δεν θα το καταλάβει, επειδή δεν το κάνουμε σε μια δόση. Είναι μια πρακτική που είναι μακριά από κάθε έννοια διαβούλευσης, συζήτησης, εκ του πονηρού, για να μην καταλάβει κανείς τι γίνεται.

Εμείς κάνουμε έκκληση να την αποσύρετε και να την ξαναφέρετε σε κανονικό νομοσχέδιο. Αφού είχατε νομοσχέδιο πριν από λίγο καιρό για την υγεία, γιατί δεν το φέρατε; Γιατί κάνετε αυτή την πρακτική; Το κάνετε γιατί δεν σας ενδιαφέρει το κοινωνικό κράτος. Δεν σας ενδιαφέρει σε αυτή την κατάσταση, όπου είμαστε η προτελευταία χώρα στο κατά κεφαλήν εισόδημα να έχουμε κοινωνικό μισθό. Γιατί όσον αφορά τις δομές που μας είπατε ότι έρχονται και θα χρηματοδοτηθούν από το Ταμείο Ανάκαμψης, τώρα καταλαβαίνουμε ότι και αυτό, όπως και οι απευθείας αναθέσεις, είναι για τους λίγους.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ να ανοίξει το ηλεκτρονικό σύστημα.

Κυρία Σούκουλη, έχετε τον λόγο.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, καλημέρα και καλή Μεγάλη Εβδομάδα.

Εισάγεται σήμερα στην Ολομέλεια της Βουλής το νομοσχέδιο του Υπουργείου Κοινωνικής Συνοχής και Οικογένειας αναφορικά με την αναμόρφωση του προγράμματος «Στέγαση και Εργασία για τους αστέγους», τις βελτιωτικές ρυθμίσεις των υπηρεσιών κοινωνικής πρόνοιας, καθώς και τη σύσταση υποστηρικτικών υπηρεσιών του Υπουργείου και άλλες διατάξεις.

Από τον Ιούλιο του 2019 η Κυβέρνηση του Κυριάκου Μητσοτάκη και όλοι εμείς, τα μέλη της Κοινοβουλευτικής Ομάδας της Νέας Δημοκρατίας, δεσμευτήκαμε απέναντι στον ελληνικό λαό ότι θα επιτύχουμε την οικονομική και κοινωνική ανάταξη της χώρας, που είχε διαρραγεί από την πολυετή οικονομική κρίση, και μάλιστα ότι η επίτευξη του συγκεκριμένου στρατηγικού στόχου θα περιελάμβανε το σύνολο της ελληνικής κοινωνίας, χωρίς κανέναν πολίτη να μείνει πίσω.

Τα τελευταία χρόνια προχωρήσαμε σε σειρά νομοθετικών μέτρων που στηρίζουν την κοινωνική συνοχή και μειώνουν τις κοινωνικές ανισότητες. Οι πρωτοφανείς κρίσεις που αντιμετωπίσαμε, τόσο στο υγειονομικό μέτωπο όσο και στο γεωπολιτικό πεδίο, αποτέλεσαν σημαντικές προκλήσεις. Σταθήκαμε, όμως, δίπλα στους πολίτες και ιδιαίτερα σε αυτούς που το είχαν περισσότερη ανάγκη. Και καταφέραμε να τις ξεπεράσουμε και να κρατήσουμε την κοινωνία όρθια.

Οι πολίτες, παρά τις σειρήνες του λαϊκισμού, το αναγνώρισαν και μας έδωσαν ξανά απλόχερα την εμπιστοσύνη τους. Η δέσμευση του Πρωθυπουργού Κυριάκου Μητσοτάκη για την αλλαγή του θεσμικού προτύπου στο πεδίο της κοινωνικής πολιτικής μετατράπηκε σε απόφαση για τη δημιουργία του αυτόνομου Υπουργείου Κοινωνικής Συνοχής και Οικογένειας, προκειμένου να υλοποιήσουμε, να διευρύνουμε και να βελτιστοποιήσουμε με τις πολιτικές μας για θέματα κοινωνικής πρόνοιας και ισότητας, για τη στήριξη της ελληνικής οικογένειας, την προστασία ευάλωτων κοινωνικών ομάδων και κυρίαρχα για το μέγιστο θέμα του δημογραφικού προβλήματος. Μια πρωτοβουλία που χαιρετήθηκε τόσο από τους φορείς όσο και από τα κόμματα της Αντιπολίτευσης, όπως επιβεβαιώθηκε και στην επεξεργασία του νομοσχεδίου στις συνεδριάσεις στην Επιτροπή Κοινωνικών Υποθέσεων.

Τους τελευταίους δέκα μήνες βλέπουμε τα πρώτα βήματα του νεοσύστατου Υπουργείου για την επίτευξη των στρατηγικών του στόχων υπό την ηγεσία δύο εξαιρετικών γυναικών πολιτικών, των συναδέλφων κ. Σοφίας Ζαχαράκη και κ. Μαρίας Κεφάλα, βήματα σταθερά και μεθοδικά, μακριά από την εύκολη αντιπολιτευτική ρητορεία ότι σε όλα τα πεδία της κοινωνικής πολιτικής μπορούμε να χρησιμοποιήσουμε ένα μαγικό ραβδί ή να επιλυθούν με έναν νόμο και ένα άρθρο.

Η Κυβέρνηση μας μιλάει και θα μιλάει τη γλώσσα της αλήθειας, εξηγώντας ότι η μεταρρυθμιστική διαδικασία σε κάθε πεδίο εφαρμοσμένης πολιτικής είναι μια διαδικασία που χρειάζεται χρόνο, χρειάζεται μεθοδικότητα και σίγουρα χρειάζεται πολύ σκληρή δουλειά. Κλείνουμε τα αυτιά μας στην ευκολία των αδιέξοδων υποσχέσεων και εφαρμόζουμε αταλάντευτα ένα σύγχρονο, πολύπλευρο και κυρίως ανθρωποκεντρικό πλέγμα στοχευμένων κοινωνικών πολιτικών, με μετρήσιμα αποτελέσματα.

Το σημερινό νομοσχέδιο αποτελεί ένα έμπρακτο νομοθετικό βήμα που στοχεύει στην αντιμετώπιση σειράς θεμάτων, που αφορούν στη δημιουργία ίσων ευκαιριών κοινωνικής ένταξης και προστασίας των ανθρωπίνων δικαιωμάτων, στη στήριξη της ελληνικής οικογένειας, στην κινητροδότηση των Οργανισμών Τοπικής Αυτοδιοίκησης για τη συμπερίληψη και τη συμμετοχή νέων ανθρώπων στη διαμόρφωση πολιτικών δράσεων, στην ενίσχυση του πλαισίου παιδικής προστασίας, αλλά και στην ενίσχυση της διοικητικής λειτουργίας του Υπουργείου για την αποδοτικότερη επιτέλεση της σημαντικής αποστολής του.

Συγκεκριμένα, προχωράμε στη διεύρυνση του πεδίου εφαρμογής του πετυχημένου προγράμματος «Στέγαση και Εργασία για τους αστέγους» και για νέες ομάδες ωφελουμένων, με τη συμπερίληψη ολόκληρων νοικοκυριών και οικογενειών, αλλά και μεμονωμένων ατόμων που διαβιούν σε δωρεάν παραχωρημένη κατοικία από φορέα της γενικής κυβέρνησης. Παράλληλα προστίθενται στους φορείς που συμμετέχουν στο πρόγραμμα και οργανισμοί που ασχολούνται με την πρόληψη, θεραπεία, καθώς και την κοινωνική επανένταξη εξαρτημένων ατόμων από ναρκωτικά, αλκοόλ και άλλες εξαρτήσεις που εποπτεύονται από το Υπουργείο Υγείας.

Το τόνισα και θα το ξανατονίσω και σήμερα ότι για εμάς δεν υπάρχουν αόρατοι πολίτες, που δεν χρήζουν κοινωνικής μέριμνας. Αποτελεί ύψιστο καθήκον κάθε ευνομούμενου κράτους να στρέφει τις δράσεις του πρώτα και πάνω απ’ όλα σε αυτούς που το έχουν περισσότερη ανάγκη.

Διευρύνουμε το πεδίο εφαρμογής του προγράμματος χρηματοδότησης για τη δημιουργία νέων τμημάτων βρεφικής φροντίδας, πέραν από αυτούς της αρμοδιότητας του Υπουργείου Κοινωνικής Συνοχής και Οικογένειας, έως πενήντα χιλιάδες νέες θέσεις για βρέφη σε όλη την επικράτεια, με τη συμμετοχή και άλλων νομικών προσώπων, είτε ιδιωτικού είτε δημοσίου τομέα, καθώς και των δήμων και των νομικών προσώπων αυτών. Ο στόχος είναι να μη μείνει κανένα παιδί έξω από βρεφικό σταθμό.

Έχουμε υιοθετήσει μια σειρά μέτρων για τη στήριξη της οικογένειας, τόσο για την αντιμετώπιση του δημογραφικού όσο και για άλλα προβλήματα, όπως είναι και η ισότιμη ένταξη των γυναικών στην εργασία αφότου και γίνουν μητέρες. Προχωράμε στη ρύθμιση της καταβολής ειδικών παροχών ως επιπλέον οικονομική ενίσχυση στους ωφελούμενους του Κέντρου Παιδικής Μέριμνας Αρρένων «ΠΑΠΑΦΕΙΟ» Θεσσαλονίκης αλλά και των παραρτημάτων προστασίας παιδιού των κέντρων κοινωνικής πρόνοιας, στηρίζοντας έτσι ενεργά τους ωφελούμενους που διαβιούν σε αυτές τις δομές, προκειμένου να βοηθήσουμε στην προσπάθεια ενδυνάμωσής τους με τα απαραίτητα εφόδια, που θα τους επιτρέψουν την ομαλή κοινωνική ένταξή τους.

Παράλληλα με το σχέδιο νόμου θεσμοθετείται η Εθνική Πρωτεύουσα Νεολαίας σε ετήσια βάση, προκειμένου να κινητροδοτηθούν και να βραβευτούν οι δήμοι που προχωρούν σε καινοτόμες δράσεις προωθώντας την ενεργή συμμετοχή των νέων μας στα τοπικά θέματα. Κάθε μέτρο που δημιουργεί ζωτικό χώρο για τα νέα παιδιά είναι μια επένδυση στο μέλλον της πατρίδας μας. Εμπιστευόμαστε τους νέους, διότι θα είναι η δημιουργικότητά τους αυτή που θα ανοίξει νέα μονοπάτια προόδου και ευημερίας για την ελληνική κοινωνία.

Δίνεται η δυνατότητα με απόφαση του Γενικού Γραμματέα Δημογραφικής και Στεγαστικής Πολιτικής σε περίπτωση αδυναμίας διεξαγωγής κοινωνικής έρευνας σε θέματα αναδοχής και υιοθεσίας από μια υπηρεσία κοινωνική, υπηρεσία μιας περιφερειακής ενότητας σε όμορη περιφερειακή ενότητα της ίδιας περιφέρειας. Υπηρετούμε επομένως καλύτερα τα συμφέροντα των ανηλίκων, αφού η κοινωνική έρευνα αποτελεί σίγουρα μια εξαιρετικά σημαντική προϋπόθεση για την εξέλιξη όλων αυτών των υποθέσεων αλλά και κάθε αδικαιολόγητη καθυστέρηση δεν πρέπει να είναι επιτρεπτή.

Κρατούμε και τη δέσμευση της ηγεσίας του Υπουργείου για περαιτέρω στελέχωση των κενών που παρατηρούνται σε συγκεκριμένες κοινωνικές δομές. Παράλληλα ρυθμίζεται ανάμεσα σε άλλα η υπαγωγή του Εθνικού Συμβουλίου Αναδοχής και Υιοθεσίας στη Γενική Γραμματεία Δημογραφικής και Στεγαστικής Πολιτικής, όπως και το Εθνικό Συμβούλιο Προσχολικής Αγωγής και Διαπαιδαγώγησης, αλλά και ο Εθνικός Μηχανισμός Εκπόνησης, Παρακολούθησης και Αξιολόγησης Σχεδίων Δράσης για τα δικαιώματα του παιδιού, ενώ όπως αναφέρθηκε και στην επιτροπή θετική είναι και η υπαγωγή του Εθνικού Συμβουλίου κατά του Ρατσισμού και της Μισαλλοδοξίας στη Γενική Γραμματεία Ισότητας και Ανθρωπίνων Δικαιωμάτων.

Προβλέπεται η μεταφορά της εποπτείας του νομικού προσώπου δημοσίου δικαίου «Σύνδεσμος Κοινωνικών Λειτουργών Ελλάδος» από το Υπουργείο Εργασίας και Κοινωνικής Ασφάλισης στο Υπουργείο Κοινωνικής Συνοχής και Οικογένειας, λόγω προφανώς μεγαλύτερης συνάφειας με τους στόχους και την αρμοδιότητα του νέου Υπουργείου. Ήταν άλλωστε κάτι που το επιθυμεί και ο ίδιος ο σύνδεσμος. Διευρύνουμε επομένως τις αρμοδιότητες των νέων γραμματειών, ώστε να επιτύχουμε τον καλύτερο συντονισμό για την υλοποίηση των πολιτικών μας δράσεων και κυρίως για τη βελτιστοποίηση της διαδικασίας λήψης αποφάσεων, προς όφελος πάντα των δικαιούχων.

Τέλος, είναι ιδιαίτερα σημαντικό για ένα νεοσύστατο Υπουργείο με πολυεπίπεδη δράση που διαπερνάει οριζόντια κάθε τομέα ευθύνης του ελληνικού κράτους να έχει τη διοικητική επάρκεια, προκειμένου να επιτύχει τον βαθμό αποδοτικότητας που κρίνεται αναγκαίος για την εξυπηρέτηση των στρατηγικών του στόχων.

Επομένως προχωράμε στη δημιουργία των απαραίτητων οργανικών μονάδων διοικητικής και οικονομικής αυτοτέλειας με τη σύσταση Γενικής Διεύθυνσης Διοικητικών και Οικονομικών Υπηρεσιών και Ηλεκτρονικής Διακυβέρνησης, λοιπών διευθύνσεων, καθώς και τη σύσταση αυτοτελούς Γραφείου του Νομικού Συμβουλίου του Κράτους για την αποτελεσματική υποστήριξη των συμφερόντων του ελληνικού δημοσίου. Το κοινωνικό κράτος θα δίνει πάντα το «παρών» μέσα στο πλαίσιο των πραγματικών δυνατοτήτων του και θα στηρίζει τους πολίτες που το έχουν ανάγκη.

Στο παρόν νομοσχέδιο το κάνουμε αυτό με τη στήριξη των εργαζομένων των επιχειρήσεων που δραστηριοποιούνται στο κλάδο της γουνοποιίας, των οποίων οι συμβάσεις εργασίας τελούν σε αναστολή. Μπορούν να είναι δικαιούχοι έκτακτης οικονομικής ενίσχυσης ως αποζημίωση ειδικού σκοπού, που αντιστοιχεί σε τριάντα ημέρες, κατ’ αναλογία των ημερών διάρκειας της αναστολής των συμβάσεων εργασίας τους καθώς και αναλογίας του αντίστοιχου επιδόματος εορτών.

Κυρίες και κύριοι συνάδελφοι, από το 2019 ο ελληνικός λαός μάς εμπιστεύθηκε τη διακυβέρνηση της χώρας. Δεσμευτήκαμε ότι θα δημιουργήσουμε την Ελλάδα της συμπερίληψης, ώστε κανείς να μη βρίσκεται στο κοινωνικό και οικονομικό περιθώριο. Πρόκειται για μία στρατηγική δέσμευση που αναφέρεται στην απόφασή μας ότι, όσο η Ελλάδα αναπτύσσεται, η Κυβέρνηση της Νέας Δημοκρατίας θα αναδιανέμει ισότιμα τον παραγόμενο πλούτο, ώστε όλοι οι πολίτες να συμμετέχουν με όρους αξιοκρατίας και αξιοπρέπειας στις νέες αναπτυξιακές ευκαιρίες.

Καμμία ευάλωτη κοινωνική ομάδα δεν μπορεί και δεν πρέπει να νιώσει την έλλειψη προοπτικής για την κοινωνική και οικονομική της πορεία. Οι πολιτικές μας εμπεριέχουν και θα εμπεριέχουν πάντα ένα έντονο κοινωνικό πρόσημο.

Είναι αναγκαίο, όμως, να αντιληφθούμε ότι σε ένα ρευστό οικονομικό, τεχνολογικό, γεωενεργειακό, γεωπολιτικό διεθνές περιβάλλον, όπου η κλιματική κρίση είναι παρούσα πιο έντονα από ποτέ, απαιτείται να είμαστε προσαρμοστικοί και να ισχυροποιήσουμε το κοινωνικό δίχτυ προστασίας, ιδιαίτερα απέναντι σε αυτές τις ευάλωτες κοινωνικές ομάδες. Διότι έτσι θα εξασφαλιστεί η απαραίτητη κοινωνική συνοχή ως βασικός δείκτης ποιότητας της κοινωνικής ευημερίας.

Σήμερα προχωράμε ένα ακόμα βήμα μπροστά, με την πεποίθηση ότι πορευόμαστε στη σωστή κατεύθυνση για την Ελλάδα της προόδου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε πολύ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, θα ήθελα τον λόγο για μια διαδικαστική παρέμβαση.

**ΠΡΟΕΔΡΕΥΩΝ (Ιωάννης Πλακιωτάκης):** Έχουμε μπει στη διαδικασία των εισηγητών τώρα. Θα μιλήσει η εισηγήτριά σας και μετά.

Τον λόγο έχει τώρα η εισηγήτρια του ΣΥΡΙΖΑ - Προοδευτική Συμμαχία κ. Αικατερίνη Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κυρίες και κύριοι συνάδελφοι, η σημερινή διαδικασία και η επιλογή σας να καταθέσετε τελευταία στιγμή μια τροπολογία περαιτέρω ιδιωτικοποίησης του Εθνικού Συστήματος Υγείας αποδεικνύει την υποκρισία της Κυβέρνησής σας, μια υποκρισία που διαπνέει κάθε νομοθέτημά σας πέντε χρόνια τώρα, ακόμα και τη σύσταση του ίδιου του Υπουργείου Κοινωνικής Συνοχής.

Ας ξεκινήσω με το νομοσχέδιο που συζητάμε, πρώτη νομοθετική πρωτοβουλία του νεοσύστατου Υπουργείου Κοινωνικής Συνοχής και Οικογένειας, ένα νομοσχέδιο απολύτως κατώτερο των περιστάσεων αλλά και των προσδοκιών της ελληνικής κοινωνίας, η οποία αντιμετωπίζει πραγματικά πρόβλημα επιβίωσης εξαιτίας των πολιτικών Μητσοτάκη.

Έχετε ένα «υπερπουργείο», το οποίο συγκεντρώνει στο χαρτοφυλάκιό του όλες εκείνες τις πολύ κρίσιμες αρμοδιότητες, την προστασία του παιδιού, της οικογένειας, την ισότητα των φύλων, τα ανθρώπινα δικαιώματα, τη στεγαστική κρίση, τη δημογραφική πολιτική, τις πολιτικές για τους νέους, για τους άνεργους, για τους ευάλωτους, για τα άτομα με αναπηρία, για τους Ρομά, για όλους.

Θα περίμενε, λοιπόν, κανείς από ένα τέτοιο «υπερυπουργείο» να κάνει τη νομοθετική του εκκίνηση με ένα νομοθέτημα εμβληματικού χαρακτήρα, προτείνοντας και φέρνοντας πολιτικές λύσεις για κάθε ένα από τα πεδία της αρμοδιότητάς του, ένα ολοκληρωμένο πλαίσιο, που θα έδινε πραγματική λύση σε ζητήματα, όχι ένα νομοσχέδιο κατώτερο των περιστάσεων, με διευθετήσεις τυπικού χαρακτήρα, πολλές φορές διορθώσεις νομοθετημάτων πριν από τη σύσταση του ίδιου του Υπουργείου, διατάξεις κάποιες από αυτές με φαινομενικά θετικό περιεχόμενο, όμως σταγόνα στον ωκεανό των πραγματικών αναγκών.

Με τέτοιου είδους επικοινωνιακά τρικ η Κυβέρνηση προσπαθεί να κρύψει ότι έχει βάλει την κοινωνική πολιτική στον πάγο. Τι κάνει πέντε χρόνια; Τι κάνει πέντε χρόνια για την κοινωνική πολιτική; Ας δούμε τι λένε οι «FINANCIAL TIMES». Κατατάσσουν τη χώρα μας δεύτερη φτωχότερη χώρα στην Ευρωπαϊκή Ένωση, πάνω μόνο από τη Βουλγαρία, και σημειώνουν πως η Ελλάδα σύντομα θα γίνει η φτωχότερη χώρα της Ευρωπαϊκής Ένωσης.

Γνωρίζετε ότι η χώρα μας βρίσκεται εν μέσω πολλαπλών κρίσεων. Το 2023 26,1% του πληθυσμού, αγαπητοί συνάδελφοι, ζούσε κάτω από το όριο της φτώχειας, 2,65 εκατομμύρια συμπολίτες μας ζουν σε απόλυτη εξαθλίωση. Η χώρα μας είναι δεύτερη στην Ευρωζώνη. Ίδιες αρνητικές πρωτιές στην παιδική φτώχεια, στη νεανική ανεργία. Η Ελλάδα το 2023 ήταν αμετακίνητη στην παιδική φτώχεια και 28,1% των παιδιών βρίσκονται κάτω από το όριο της φτώχειας. Αυτό σημαίνει ότι τετρακόσιες ογδόντα χιλιάδες παιδιά στη χώρα μας ζουν σε συνθήκες εξαθλίωσης.

Είμαστε δεύτεροι στην ανεργία των νέων. Όλα όσα ανήκουν στους νέους μας τα κουβαλάν σε έναν δίσκο το καλοκαίρι που δουλεύουν σεζόν. Η Ελλάδα είναι η χώρα με τις υψηλότερες ανισότητες της Ευρωπαϊκής Ένωσης. Βέβαια αυτό αποτελεί μια δέσμευσή σας. Δεν ξεχνάμε τον Πρωθυπουργό, τον κ. Μητσοτάκη, το 2017 να δηλώνει ανερυθρίαστα ότι δεν τρέφει αυταπάτες για μια κοινωνία χωρίς ανισότητες, πως κάτι τέτοιο θα ήταν αντίθετο στην ανθρώπινη φύση.

Ήταν η ακραία νεοφιλελεύθερη εμμονή του και την έκανε πράξη. Οι ανισότητες αυξήθηκαν στην Ελλάδα από πέρυσι και εδώ πραγματικά μαίνεται, φυσικά, μια ιδεολογική αντιπαράθεση. Εμείς θεωρούμε πως το κοινωνικό κράτος οφείλει να παρεμβαίνει αποτελεσματικά υπέρ της κοινωνικής πλειοψηφίας, με σκοπό την άρση των ανισοτήτων, την αντιμετώπιση της ανασφάλειας. Και, από την άλλη, η ακραία συντηρητική νεοφιλελεύθερη αντίληψη δέχεται την ανισότητα ως μια φυσική κατάσταση, όπως μας είπε ο Πρωθυπουργός, και εστιάζει σχεδόν στη διαιώνιση της ακραίας φτώχειας, ενώ αρκετές φορές -τις περισσότερες- η φροντίδα πηγαίνει σε φιλανθρωπίες, σε χορηγούς ή απλά στην οικογένεια.

Μόνο σε συνθήκες, όμως, όπου το κράτος και η οργανωμένη κοινωνία αναλαμβάνει την ευθύνη της αλληλεγγύης και της πρόνοιας το άτομο μπορεί να ζει σε συνθήκες ασφάλειας.

Πού πηγαίνει άραγε ο παραγόμενος πλούτος, που είμαι βέβαιη ότι θα επικαλεστείτε στις ομιλίες σας, συνάδελφοι της Συμπολίτευσης; Θα πείτε για την αύξηση του ΑΕΠ, θα πείτε για επενδύσεις, θα πείτε για επενδυτική βαθμίδα, τα ακούσαμε ήδη.

Οι προβλέψεις του Διεθνούς Νομισματικού Ταμείου: Η Ελλάδα το 2024 είναι εκατοστή ενδέκατη σε εκατόν δεκαοκτώ χώρες σε έλλειμμα ισοζυγίου τρεχουσών συναλλαγών, μεγαλύτερο έλλειμμα από την εμπόλεμη Ουκρανία. Προβλέψεις για ανάπτυξη το 2025: Ενενηκοστή έκτη είναι η χώρα μας σε εκατόν δεκαεπτά χώρες, κατατάξεις που θυμίζουν το εκατοστή έβδομη στην ελευθερία του Τύπου η χώρα μας και ότι είμαστε πρώτοι σε διαφθορά με βάση τη «Διεθνή Διαφάνεια».

Στον ευρωπαϊκό πυλώνα κοινωνικών δικαιωμάτων, και εκεί βρισκόμαστε στις χειρότερες θέσεις σε όλους τους δείκτες. Προτελευταία η χώρα μας στην Ευρωπαϊκή Ένωση, με ποσοστό απασχόλησης 66%, πρώτη σε μακροχρόνια ανεργία. Τι κάνετε; Περικόπτετε τους πόρους του ΟΑΕΔ. Εικοστή πέμπτη στην Ευρώπη σε οικονομικά ανενεργούς πολίτες και δεν φροντίζετε για να εξισορροπήσετε λίγο τις επιπτώσεις του δημογραφικού στοιχειωδώς και στην οικονομία, να εντάξετε τις γυναίκες στην αγορά εργασίας. Τέταρτη στην Ευρωπαϊκή Ένωση σε εργαζόμενους που είναι κάτω από το όριο της φτώχειας και φυσικά το μεγαλύτερο χάσμα μεταξύ των δύο φύλων στην Ευρωπαϊκή Ένωση είναι ελληνικό φαινόμενο.

Εσείς, λοιπόν, μας λέτε ότι μπορείτε δήθεν να εγγυηθείτε την ευρωπαϊκή πορεία της χώρας, όταν απέχουμε τόσο από σύγκλιση με τον ευρωπαϊκό μέσο όρο. Το ίδιο το Υπουργείο Κοινωνικής Συνοχής ακυρώνεται όταν η EUROSTAT το 2022 σάς κάνει τα αποκαλυπτήρια: Είμαστε εικοστοί τέταρτοι στους είκοσι επτά σε δαπάνες για την οικογένεια και το παιδί. Και φυσικά η κυρία Υπουργός δεν είναι εδώ να απαντήσει, με όλο τον σεβασμό σε εσάς, κυρία Υφυπουργέ. Ωστόσο, θα πρέπει κάποια στιγμή να έρθετε αντιμέτωποι με τις ευθύνες σας. Δεν είναι δυνατόν να διατείνεστε ότι ασκείτε κοινωνική πολιτική, όταν έχετε φτωχοποιήσει ολόκληρη την ελληνική κοινωνία.

Ο Πρωθυπουργός τις ημέρες κατάρτισης του προϋπολογισμού μάς είπε ότι ο προϋπολογισμός διαπνέεται από κοινωνική ευαισθησία. Μειώσατε όμως τις μεταβιβάσεις στον ΟΠΕΚΑ 10%, μειώσατε τα οικογενειακά επιδόματα 315 εκατομμύρια, μειώσατε τις προνοιακές παροχές των οργανισμών κοινωνικής ασφάλισης 655 εκατομμύρια, πότε; Όταν τα έσοδα από ασφαλιστικές εισφορές αυξήθηκαν 2,4 δισ. την τελευταία τριετία, μειώσατε τη δαπάνη για το ελάχιστο εγγυημένο εισόδημα. Καμμία πολιτική, για να φτάσει ως το όριο του κατωφλιού της φτώχειας, δεν φέρνετε σε αυτό το νομοσχέδιο. Παράγετε φτώχεια και ρήγμα στην κοινωνική συνοχή.

Το πολιτικό σας πρόβλημα, δηλαδή της Κυβέρνησής σας, είναι διπλό: Από τη μία πορεύεστε με επιδοματικές πολιτικές προς τους ασθενέστερους, για να δημιουργήσετε μικροκομματικές εξαρτήσεις. Επιδοτείτε, όμως, τη φτώχεια, για να δίνετε στους συμπολίτες μας το μήνυμα «μην αντιδράτε, γιατί κι αυτά τα λίγα θα κοπούν». Κινείστε επιδερμικά, δεν φτάνετε στην ουσία των προβλημάτων των πολιτών ούτε κοντά στις αγωνίες τους.

Αλλά το χειρότερο, με τις πολιτικές σας απορρυθμίζετε τον βίο και τις ζωές των συμπολιτών μας, με την ακρίβεια που εσείς προμοτάρετε, εσείς αναπτύσσετε και βάζετε πρόθυμα ψίχουλα μπροστά στα κέρδη απληστίας. Έχετε εικόνισμα τη Θάτσερ, αυτό το αποδεικνύει κάθε νομοθέτημά σας. Ελαστικοποιείτε τις σχέσεις στην αγορά εργασίας, δεν προστατεύετε εργαζομένους, υπάρχει απουσία ελέγχου.

Άρα, λοιπόν, εμείς επιμένουμε πως η πολιτική με επίκεντρο τον άνθρωπο και όχι τα επιδόματα, η ολιστική λειτουργία του κοινωνικού κράτους, η στήριξη της οικογένειας, όχι ως τίτλου, αλλά ως κύτταρο κοινωνικής και ατομικής εξέλιξης, η προστασία ανθρωπίνων δικαιωμάτων, το κράτος δικαίου επιβάλλεται, κύριοι συνάδελφοι, όχι απλά να λειτουργήσουν, αλλά να επανενταχθούν.

Εμείς πιστεύουμε ότι οι πόροι που διατίθενται στην κοινωνική πρόνοια και την κοινωνική πολιτική είναι αναπτυξιακοί πόροι, δημιουργούν και νέες θέσεις εργασίας, στηρίζουν τη ροή του χρήματος, κυρίως στηρίζουν την ελληνική κοινωνία. Εσείς τα θεωρείτε περιττές δαπάνες.

Κυρία Υπουργέ, γνωρίζετε βασικές διακρίσεις του κοινωνικού κράτους. Το υπολειμματικό μοντέλο καλύπτει με επιλεκτικό τρόπο κοινωνικές ανάγκες, ενθαρρύνοντας ανταγωνισμό και ατομική πρωτοβουλία. Το θεσμικό, αναδιανεμητικό μοντέλο κοινωνικής πολιτικής προτείνει επαρκές πλέγμα συλλογικής κάλυψης. Εμείς, λοιπόν, είμαστε με το πλέγμα συλλογικής κάλυψης.

Εσείς είστε με το υπολειμματικό μοντέλο. Υπολείμματα, ψίχουλα πετάτε στην ελληνική κοινωνία, τη στιγμή που η ελληνική κοινωνία γονατίζει υπό το βάρος της ακρίβειας που εσείς πριμοδοτείτε. Υπό το βάρος της έκρηξης βίας συγκλονίζεται η ελληνική κοινωνία. Σήμερα, που καλείται να επιβιώσει η ελληνική κοινωνία σε συνθήκες πλήρους ανασφάλειας, εσείς επιχειρείτε με αυτό το νομοσχέδιο έναν αντιπερισπασμό, ένα νομοσχέδιο -σας το είπαμε σε όλες τις επιτροπές- που επί της ουσίας δεν λέει τίποτα.

Προσπαθείτε πίσω από αυτόν τον τίτλο να κρύψετε τα ερείπια του κοινωνικού κράτους που εσείς έχετε δημιουργήσει, αλλά να κρύψετε και την πολιτική σας ανεπάρκεια και την ανικανότητά σας. Τι λέει αυτό το νομοσχέδιο; Δέκα μήνες τώρα -δέκα μήνες- δεν μπορέσατε να συστήσετε τον οργανισμό του Υπουργείου;

Σας ρωτήσαμε σε όλες τις επιτροπές και δεν καταφέρατε να μας πείτε ούτε καν τον αριθμό των υπαλλήλων που απαιτούνται για τη στελέχωση των οργανικών μονάδων που συστήνετε ούτε τα προσόντα τους; Δεν μας απαντήσατε, πώς θα λειτουργήσει; Θα κάνετε προσλήψεις; Προφανώς δεν θα κάνετε. Θα αναγκάσετε τους υπαλλήλους να ασκούν παράλληλα καθήκοντα; Παραδέχτηκε η κυρία Υπουργός την προηγούμενη Πέμπτη ότι πράγματι θα μπορούσαν να έχουν έρθει νωρίτερα, αλλά υπάρχει φόρτος εργασίας στη Βουλή και το κοινοβουλευτικό έργο. Βέβαια, το είδαμε με τη δικιά σας την τροπολογία σήμερα. Η αγωνία σας πώς θα ιδιωτικοποιήσετε την υγεία, η αγωνία σας πώς θα ιδιωτικοποιήσετε την παιδεία, πώς θα ιδιωτικοποιήσετε μέχρι και το νερό.

Σήμερα εισάγετε ιδιώτες γιατρούς, για να κάνουν τα απογευματινά χειρουργεία από την πίσω πόρτα; Χωρεί τόση υποκρισία σε ένα νομοσχέδιο του Υπουργείου Πρόνοιας; Η αγωνία σας είναι να εμπορευματοποιήσετε πλήρως το Εθνικό Σύστημα Υγείας;

Την κατάσταση στο ΕΣΥ και τα νησιά την αναδεικνύει καθημερινά ο Πρόεδρος του κόμματός μας Στέφανος Κασσελάκης στις επισκέψεις που πραγματοποιεί αυτές τις μέρες. Η πολιτική σας είναι πίσω από τις κοινωνικές ανάγκες. Εξυπηρετεί τα ιδιωτικά συμφέροντα στην υγεία, παράγει υγειονομική φτώχεια.

Βέβαια, κύριοι συνάδελφοι, είναι φανερό γιατί φέρνετε πασχαλιάτικα αυτό το νομοσχέδιο. Έχουμε μπει σε προεκλογική περίοδο και προσπαθείτε να διασκεδάσετε τις εντυπώσεις, να πείτε «ορίστε, εδώ είμαστε, αφουγκραζόμαστε τα προβλήματα της ελληνικής κοινωνίας, έχουμε λύση για τη στέγη, έχουμε λύσεις για τα παιδιά, έχουμε ιδέες για την οικογένεια, για τη στήριξή της και έχουμε μια εύρυθμη λειτουργία του Υπουργείου». Όσο καλές όμως κι αν είναι οι προθέσεις σας -αν κάποιος θέλει να το πιστέψει αυτό, πιστεύουμε στις καλές προθέσεις-, πού είναι; Πώς τις αποδεικνύετε; Εσείς οι ίδιοι δεν τις πιστεύετε.

Η σκληρή πραγματικότητα που βιώνουν οι συμπολίτες μας, ειδικά εκείνοι που ζουν στις πιο ευάλωτες συνθήκες, έρχεται και ζητά λύσεις, ζητά πολιτική βούληση, ζητά στρατηγική, ζητά απτά αποτελέσματα.

Έχετε ως προμετωπίδα το πρόγραμμα «Στέγαση και Εργασία για τους αστέγους» -θα αναφερθώ αναλυτικότερα στην επόμενη τοποθέτησή μου-, ένα πρόγραμμα που κληρονομήσατε από την κυβέρνηση του ΣΥΡΙΖΑ, που καθυστερήσατε και πέντε μήνες να το φέρετε, που αυξήσατε τον προϋπολογισμό μόνο 5 εκατομμύρια στην πραγματικότητα, όταν διατείνεστε ότι θα καλύψετε όλους εκείνους που ζουν σε επισφαλείς συνθήκες στέγασης, δηλαδή εκατομμύρια συμπολιτών μας. Δεν έχετε ούτε σχέδιο για τη στεγαστική κρίση ούτε καν εθνικό σχέδιο για την αντιμετώπιση της αστεγίας, ενώ δεσμεύεται η χώρα μας μέχρι το 2030 να αντιμετωπίσει πλήρως την αστεγία.

Δημογραφικές προκλήσεις. Τη στιγμή που το μεγαλύτερο εθνικό πρόβλημα είναι το δημογραφικό, τη στιγμή που γνωρίζουμε, με βάση τις αναλύσεις και τις εκτιμήσεις, ότι ο πληθυσμός θα παρουσιάσει σημαντική μείωση έως το 2050, εσείς επικαλείστε το επίδομα γέννησης, την αύξησή του και την αναδρομική καταβολή του. Ωραία, καλώς αυξήθηκε. Αυτό είναι το κρίσιμο; Έτσι θα αντιμετωπίσετε το δημογραφικό;

Μας είπατε και για την επέκταση του επιδόματος μητρότητας της ΔΥΠΑ. Γνωρίζετε, όμως, και ψεύδεται ασύστολα και ο Πρωθυπουργός και όλοι οι Υπουργοί του όταν λένε ότι στηρίζουνε τη μητρότητα και τις γυναίκες, ότι υφίστανται ακόμα διακρίσεις, ότι είναι απαραίτητο να υπάρχει ενεργή εργασιακή σχέση. Αποκλείετε από τα επιδόματα τις γυναίκες που δεν έχουν συγκεντρώσει διακόσια ένσημα, εκείνες που υποφέρουν από τη μαύρη εργασία, εκείνες που είναι άνεργες, εκείνες που έκαναν το πρώτο παιδί και αμέσως έκαναν και το δεύτερο, χωρίς να καταφέρουν να εργαστούν. Έτσι θα λύσετε το δημογραφικό;

Πού είναι οι πολιτικές σας για το παιδί; Και μιας και μιλάμε για το παιδί, ούτε λύση έχετε για τις τιμές των βρεφικών προϊόντων ή των παιδικών και μετά διπλασιάζονται και το κόστος ζωής ούτε όμως λύση για την καθημερινότητα. Αφήσατε -αν είναι δυνατόν- έξι χιλιάδες παιδιά, που ζουν κάτω από το όριο της φτώχειας, εκτός ΚΔΑΠ. Οι εργαζόμενοι στα ΚΔΑΠ ΑΜΕΑ έχουν πρόβλημα επιβίωσης από τη μη ροή του χρήματος, επειδή δεν τους πληρώνετε. Και θα το παρακολουθούμε στενά. Εντάξει, έχετε δεσμευτεί. Καλώς. Καλώς βάζετε και τα επιδόματα στα κέντρα κοινωνικής πρόνοιας.

Για την υποστελέχωση θα πείτε κάτι; Όλες οι δομές, αγαπητοί συνάδελφοι, αγαπητές συναδέλφισσες, όλες οι κοινωνικές δομές πρόνοιας και φροντίδας λειτουργούν στα όριά τους. Μας το είπαν οι κοινωνικοί λειτουργοί, μας το είπαν όλοι οι εκπρόσωποι δημόσιων φορέων. Και δεν προβλέπετε καμμία στελέχωση.

Να σας πω μόνο για το Κέντρο Κοινωνικής Πρόνοιας της Περιφέρειας Κεντρικής Μακεδονίας. Σήμερα υπηρετούν διακόσιοι σαράντα εργαζόμενοι διαφόρων ειδικοτήτων έναντι των πεντακοσίων ογδόντα μίας θέσεων που προβλέπονται.

Για την τέλεση υιοθεσίας και αναδοχής πολλές οι καταγγελίες, πολλές οι καθυστερήσεις και μας λέτε τώρα ότι θα δώσετε την κοινωνική έρευνα σε υπαλλήλους όμορων περιφερειών. Είναι υποστελεχωμένες. Το γνωρίζετε πάρα πολύ καλά, ούτε λέξη φυσικά για προσλήψεις.

Πολιτικές ενίσχυσης της νεολαίας. Πρωτεύουσα Νεολαίας Ευρωπαϊκή. Εντάξει, σας θέσαμε ερωτήματα, δεν τα απαντήσατε. Δεν εκφράσαμε επιφυλάξεις για το πρόγραμμα αυτό καθ’ εαυτό.

Όμως τη στιγμή που αντιμετωπίζετε με τιμωρητικά μέτρα τους ίδιους τους μαθητές, τη στιγμή που φέρνετε αναχρονιστικές, αντιπαιδαγωγικές, αντιεπιστημονικές ρυθμίσεις Πιερρακάκη, που οδηγούν τους μαθητές, ανθρώπους της νέας γενιάς, σε σχολική διαρροή, έξω από το σχολείο, τη στιγμή που δεν προστατεύετε τη νέα γενιά, τη στιγμή που αφαιρέσατε τα μαθήματα κοινωνικών επιστημών από την υποχρεωτική εκπαίδευση, τη στιγμή που κλείνετε σχολεία, τη στιγμή που φτωχοποιείτε τα παιδιά, εσείς έρχεστε και μας λέτε ότι θα φέρετε Ευρωπαϊκή Πρωτεύουσα Νεολαίας. Συγχαρητήρια. Πώς; Χωρίς καν δομημένη υπηρεσία μέσα στο Υπουργείο. Γνωρίζετε ότι μεταφέρετε τη Γενική Γραμματεία στις υπηρεσίες του Υπουργείου σας και ακόμα λειτουργεί στο Υπουργείο Παιδείας. Ένας χρόνος χωρίς έργο, χωρίς στρατηγική, χωρίς σχεδιασμό.

Θα κλείσω με την προστασία του παιδιού. Εσείς αποφασίσατε την προστασία του παιδιού να τη μεταφέρετε στη Γενική Γραμματεία Δημογραφικής και Στεγαστικής Πολιτικής. Απόλυτα λανθασμένη αυτή σας η επιλογή. Αντί να δημιουργήσετε μια αυτοτελή δομή μέσα στο Υπουργείο, την εντάσσετε εκεί, σε μια δομή υποστελεχωμένη. Πρόκειται για δύο σοβαρά προβλήματα της ελληνικής κοινωνίας: δημογραφικό και στεγαστική κρίση.

Εμείς αντιπροτείνουμε ένα ολιστικό σχέδιο προστασίας του παιδιού, ένα πραγματικά κοινωνικό μοντέλο προστασίας του παιδιού, αυτό που υπάρχει σε όλη την υπόλοιπη Ευρώπη και που δεν υπάρχει εδώ. Έχουμε προτείνει -είχαμε εργαστεί ως κυβέρνηση γι’ αυτό- για πάνω από εκατό κέντρα στήριξης οικογένειας και παιδιού, εκεί που θα μπορεί ο συγγενής, ο δάσκαλος, ο γείτονας, ο γονιός να απευθυνθεί όταν εντοπίσει το πρόβλημα, να δουλέψουμε στην πρόληψη, κέντρα στελεχωμένα με παιδοψυχολόγους, με παιδιάτρους, με παιδοψυχίατρος, με νομικούς, με κοινωνικούς λειτουργούς. Τα παγώσατε, δεν λειτουργούν. Φωνάζουν οι δήμαρχοι και οι περιφερειάρχες.

Αυτό, όμως, γιατί δεν το κάνετε; Διότι αυτό προϋποθέτει ότι θα δώσετε κοινωνικές δαπάνες, προϋποθέτει ένα ισχυρό κοινωνικό κράτος, θέλει χιλιάδες ειδικές μονάδες. Κάθε φορά όμως εσείς, οι Υπουργοί σας, πέφτουν από τα σύννεφα και δεν μπορεί η κοινωνία να συνεχίσει να πέφτει έκπληκτη από τα σύννεφα κάθε φορά που έρχεται στην επιφάνεια, στον δημόσιο διάλογο, ένα περιστατικό από αυτά που σοκάρουν, βίας. Έχουμε έκρηξη βίας ανηλίκων, έχουμε έκρηξη ενδοσχολικής βίας, ιντερνετικό μπούλινγκ, έχουμε μια κακοποιητική συνθήκη για να ζήσουν τα παιδιά του ελληνικού λαού. Και δεν τα προστατεύετε. Λοιπόν, με αυτή σας την επιλογή υποβαθμίζετε ξεκάθαρα το συμφέρον του παιδιού και τα δικαιώματά του.

Άραγε πιστεύετε ότι ο εθνικός μηχανισμός θα μπορέσει να λειτουργήσει, όταν ούτε καν δεν έχετε διαβουλευτεί με τα παιδιά αλλά και τους φορείς της κοινωνίας των πολιτών;

Ένα τελευταίο σχόλιο: Την περίοδο που είναι ανησυχητικά τα περιστατικά κακοδιαχείρισης μέσα στις δομές, θα περιμέναμε μεγαλύτερες και εις βάθος αλλαγές για τον έλεγχο και την εποπτεία των δομών αυτών από το κράτος και όχι να συνεχίζετε την ανάθεση των ελέγχων σε εσωτερικές επιτροπές των φορέων.

Κυρίες και κύριοι συνάδελφοι, στην πραγματικότητα η Κυβέρνηση δεν διαθέτει κοινωνική πολιτική. Είναι μια κοινωνικά ανάλγητη Κυβέρνηση. Γι’ αυτό στις ευρωεκλογές ο ελληνικός λαός θα στείλει ισχυρό μήνυμα για πολιτική αλλαγή.

Κοιτάξτε να δείτε, κύριοι συνάδελφοι, να το καταστήσουμε σαφές: Δεν θα συμβιβαστούμε με τίποτα λιγότερο από ένα ισχυρό κοινωνικό κράτος. Δεν θα συμβιβαστούμε με τίποτα λιγότερο από μια δίκαιη κοινωνία, από μια κοινωνία που προσφέρει ασφάλεια, ελευθερία και δημοκρατία στους πολίτες. Δεν θα συμβιβαστούμε με τίποτα λιγότερο από έναν δίκαιο κόσμο. Θα μας έχετε απέναντί σας, όπως έχετε και την ελληνική κοινωνία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα ένας μαθητές και μαθήτριες και πέντε συνοδοί εκπαιδευτικοί από το Δημοτικό Σχολείο «Εκπαιδευτήρια Φρυγανιώτη» Θεσσαλονίκης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Αικατερίνη Καζάνη, ειδική αγορήτρια από το ΠΑΣΟΚ - Κίνημα Αλλαγής.

Παρακαλώ να κλείσει το ηλεκτρονικό σύστημα.

Κυρία Καζάνη, έχετε τον λόγο.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, καλούμαστε σήμερα στην Ολομέλεια της Βουλής να συζητήσουμε το πρώτο νομοσχέδιο του Υπουργείου Κοινωνικής Συνοχής και Οικογένειας και δύο μέρες πριν τη συζήτηση καταθέσατε τροπολογία για τη συνεργασία ιδιωτών ιατρών με τα νοσοκομεία του δημοσίου συστήματος υγείας.

Τριάντα χρόνια μετά τον θάνατο του Γεώργιου Γεννηματά η Κυβέρνηση προχωράει στην καθολική διάλυση του Εθνικού Συστήματος Υγείας. Σύμφωνα με την τροπολογία αυτή, οι ιδιώτες ιατροί όλων των ειδικοτήτων μπορούν να συνεργάζονται με δημόσια νοσοκομεία για την πραγματοποίηση ιατρικών πράξεων. Έτσι, για παράδειγμα, ο ιδιώτης ιατρός θα πραγματοποιεί χειρουργικές επεμβάσεις χρησιμοποιώντας τις δομές και το προσωπικό του νοσοκομείου. Στη συνέχεια, οι ιατροί του ΕΣΥ θα αναλαμβάνουν τη φροντίδα των ασθενών που χειρουργούνται τόσο από τον ιδιώτη όσο και από τον ιατρό του ΕΣΥ. Αυτό θα οδηγήσει σε ένα νέο κύμα αποχωρήσεων και θα επιτείνει την υποστελέχωση, με αποτέλεσμα οι ασθενείς να μην μπορούν να βρουν δημόσιους ιατρούς για να χειρουργηθούν και να αναγκάζονται να πληρώσουν, εάν έχουν τη δυνατότητα.

Η Κυβέρνηση μέχρι στιγμής δεν έχει ενισχύσει το δημόσιο σύστημα υγείας. Ό,τι νομοθετήματα φέρνει είναι προς τη μεριά της ιδιωτικοποίησης. Δεν έχει μιλήσει για αύξηση μισθών των ιατρών. Με τη συγκεκριμένη τροπολογία δεν λύνεται το πρόβλημα που υπάρχει στο Εθνικό Σύστημα Υγείας. Αντίθετα, διογκώνεται.

Η κυβερνητική πρακτική καταπατά κάθε αρχή καλής νομοθέτησης, καταπατά το πνεύμα της ίδιας της δημοκρατίας, φέρνει σημαντικά ζητήματα που εναντιώνονται στο ίδιο το Σύνταγμα ως νομοθετικές βελτιώσεις ή τροπολογίες -γι’ αυτό και καταθέσαμε σχετική ένσταση-, χωρίς τα ζητήματα αυτά να περάσουν από τη διαδικασία της διαβούλευσης, χωρίς να περάσουν από την αρμόδια επιτροπή και την ακρόαση των φορέων.

Πρόκειται για κατάφωρη προσβολή και ασέβεια της νομοθετικής διαδικασίας και του ίδιου του Σώματος, μια ουσιαστική φίμωση της ελληνικής κοινωνίας και του Κοινοβουλίου, με τον ίδιο τρόπο που επιδιώκετε να φιμώσετε και τους συμβεβλημένους με τον ΕΟΠΥΥ ιατρούς. Ψηφίσατε τροπολογία για την αυτοδίκαιη λύση της σύμβασής τους σε περίπτωση άρνησης παροχής υπηρεσιών, ακόμα και αν αυτό αφορά αποχή, απεργία, για να διεκδικήσουν το άδικο μέτρο των clawback, σύμφωνα με το έγγραφο της Νομικής Υπηρεσίας του Ιατρικού Συλλόγου Αθηνών.

Στις 12 Απριλίου ο Υπουργός Υγείας λίγο πριν την ψήφιση του νομοσχεδίου εισάγει ως νομοτεχνική βελτίωση την παροχή έργου από ιδιώτες ιατρούς του ΕΣΥ. Μετά τις σφοδρές αντιδράσεις της Αντιπολίτευσης το αποσύρει και επανέρχεται Παρασκευή βράδυ και το καταθέτει με τη μορφή τροπολογίας. Προφανώς, φοβάται να αντιμετωπίσει τη διαβούλευση, την επιτροπή, τους φορείς και το σύνολο της κοινωνίας.

Η συγκεκριμένη τροπολογία βάζει ταφόπλακα στον διαχωρισμό ιδιωτικής και δημόσιας υγείας και οδηγεί μεθοδευμένα και στοχευμένα στην πλήρη ιδιωτικοποίηση του Εθνικού Συστήματος Υγείας. Η ηγεσία του Υπουργείου αντιμετωπίζει το θέμα με ανευθυνότητα και επιπολαιότητα. Αρνείται την ουσιαστική και μόνιμη στελέχωση των νοσοκομειακών δομών και των κέντρων υγείας με μαζικές προσλήψεις προσωπικού. Και, βέβαια, θα μας απαντήσετε ότι προκηρύσσονται κάποιες θέσεις και βγαίνουν άγονες. Να μας απαντήσετε, όμως, και τι συμβαίνει στις περιπτώσεις που λειτουργούν τα τμήματα υποστελεχωμένα και δεν ανοίγετε θέση, ενώ υπάρχει ενδιαφερόμενος, όπως χαρακτηριστικά συμβαίνει με την αιμοδοσία του Νοσοκομείου Χαλκίδας, που υπηρετεί μόνο μία ιατρός και, ενώ υπάρχει στη λίστα των επικουρικών ενδιαφερόμενος ιατρός, δεν προχωράτε στην πρόσληψη. Κάτι αντίστοιχο συμβαίνει και με την Οφθαλμολογική Κλινική του Νοσοκομείου Χαλκίδας.

Με αυτόν τον τρόπο η Κυβέρνηση προχωρά βήμα-βήμα στο ξεπούλημα του Εθνικού Συστήματος Υγείας σε ιδιώτες και μάλιστα βιαστικά. Η βιασύνη αυτή εξηγεί και τη μορφή του νομοθετήματος. Απαξιώνετε, κύριε Υπουργέ, ένα σύστημα που σήκωσε στην πλάτη του όλο το βάρος της πανδημίας, μιας περιόδου που ο ιδιωτικός τομέας υγείας δεν μπορούσε να διαχειριστεί ούτε τον αριθμό των περιστατικών ούτε τη σοβαρότητά τους. Αλλά το «ευχαριστώ» της Κυβέρνησης έμεινε μόνο στα χειροκροτήματα. Σε μία, όμως, νέα ενδεχόμενη υγειονομική κρίση σε ποιο σύστημα υγείας θα στραφούμε ως κοινωνία; Θα υπάρχει πλέον το ΕΣΥ, για να μπορέσει να καλύψει τις υγειονομικές ανάγκες;

Το δικαίωμα στην υγεία, όπως και στην κοινωνική πρόνοια, αδυνατώ να το αντιμετωπίσω ως προνόμιο των λίγων. Έχω δει το έργο που επιτελούν και έχω να σας πω ότι τα δημόσια νοσοκομεία δεν είναι επιχειρήσεις. Και για να μπορέσει να αντιληφθεί κάποιος την αξία του έργου που επιτελείται στο ΕΣΥ, θα πρέπει να έχει τουλάχιστον στοιχειώδη γνώση της κατάστασης που επικρατεί. Η άγνοιά σας αποδεικνύεται από την απάντησή σας σε ερώτησή μου για την κατάσταση του Νοσοκομείου της Χαλκίδας, γιατί, κύριε Υπουργέ, απαντήσατε ότι λειτουργεί Νευροχειρουργικό Τμήμα και Νεογνολογική Μονάδα και μάλιστα με μόνιμες προσλήψεις, μια απάντηση που υπογράφετε εσείς ο ίδιος. Να σας ενημερώσω, λοιπόν, ότι δεν λειτουργεί και δεν λειτουργούσε ποτέ Νευροχειρουργικό Τμήμα και Νεογνολογική Μονάδα στο Νοσοκομείο της Χαλκίδας. Πιθανότατα, οι επισκέψεις που πραγματοποιείτε στα νοσοκομεία δεν σας έχουν βοηθήσει για να ενημερωθείτε πλήρως.

Με την ίδια απαξίωση η Κυβέρνηση αντιμετωπίζει και τον τομέα της πρόνοιας. Την επομένη των εκλογών ο Πρωθυπουργός με τυμπανοκρουσία και περηφάνια ανακοίνωσε τη σύσταση του νέου Υπουργείου Κοινωνικής Συνοχής και Οικογένειας. Με το π.δ.77 συστάθηκαν, καταργήθηκαν και μετονομάστηκαν οι γενικές και ειδικές γραμματείες του Υπουργείου. Οι αρμοδιότητες του Υπουργείου αφορούν την κοινωνική πρόνοια, την καταπολέμηση της φτώχειας, το δημογραφικό, το στεγαστικό, την ισότητα, τα ανθρώπινα δικαιώματα, την παιδική προστασία και την προστασία των ατόμων με αναπηρία. Απευθύνεται, δηλαδή, στο σύνολο της κοινωνίας. Με τον έναν με τον άλλον τρόπο αφορά τον κάθε Έλληνα και την κάθε Ελληνίδα. Και παρόλο που η σύσταση ξεχωριστού Υπουργείου για τα ευαίσθητα αυτά θέματα θεωρείται θετική εξέλιξη, σύντομα γίνεται αντιληπτό ότι δεν είναι παρά ένα επικοινωνιακό τέχνασμα.

Η βιαστική δημιουργία του εν μία νυκτί δεν του επιτρέπει να λειτουργεί εύρυθμα. Δεν υφίσταται κάποια νομοθετική διάταξη που να αναφέρεται στον οργανισμό του Υπουργείου, ενώ δεν υπάρχουν οι απαραίτητες υποστηρικτικές υπηρεσίες. Μέχρι τώρα οι διοικητικές και οικονομικές ανάγκες του Υπουργείου καλύπτονται από τις υπηρεσίες άλλων Υπουργείων. Αυτή η κατάσταση δημιουργεί ποικίλα προβλήματα. Οι εργαζόμενοι στο Υπουργείο Κοινωνικής Συνοχής και Οικογένειας έφτασαν να δουλεύουν απλήρωτοι, ενώ οι εργαζόμενοι του Υπουργείου Εργασίας και Κοινωνικής Ασφάλισης επιφορτίστηκαν με παράλληλα καθήκοντα.

Έρχεται, λοιπόν, το πρώτο νομοσχέδιο του Υπουργείου να καλύψει δέκα μήνες μετά τη σύστασή του το κενό αυτό των υπηρεσιών. Στο μεγαλύτερο μέρος του πραγματεύεται τη σύσταση των οριζόντιων υποστηρικτικών υπηρεσιών του, όπως είναι η Διεύθυνση Διοικητικών και Οικονομικών. Κατανοούμε την ανάγκη ύπαρξής τους και η νομοθέτηση προς διόρθωση παραλείψεων και κενών είναι θεμιτή. Δεν κατανοούμε, όμως, γιατί η Κυβέρνηση αντιλήφθηκε την ανάγκη αυτή δέκα μήνες μετά τη σύσταση του Υπουργείου. Δεν γνώριζε ο Πρωθυπουργός ότι, για να λειτουργήσει, χρειάζονται υποστηρικτικές υπηρεσίες; Προφανώς το γνώριζε, γιατί ο ίδιος έχει νομοθετήσει σχετικά με το επιτελικό κράτος. Ή, έστω, γιατί δεν ήρθε το νομοσχέδιο αυτό νωρίτερα; Εκτός αν επρόκειτο για ένα κάποιου είδους πείραμα της Κυβέρνησης, αν μπορούν δηλαδή να λειτουργήσουν δύο Υπουργεία με κοινές υπηρεσίες. Παρά τις επίμονες ερωτήσεις μας κατά τις συνεδριάσεις της επιτροπής για την καθυστέρηση αυτή, καμμία απάντηση δεν μας δόθηκε.

Ακόμα δεν διευθετείτε το ζήτημα της στελέχωσης των νέων υπηρεσιών. Δεν υπάρχει κάποιο πλάνο για το πόσες θέσεις απαιτούνται, για το πώς θα καλυφθούν οι θέσεις αυτές ή κάποιο σχετικό χρονοδιάγραμμα.

Επίσης, ένα ακόμα θέμα που ανακύπτει είναι η κάλυψη των κτηριακών αναγκών του Υπουργείου. Η γεωγραφική διασπορά που παρατηρείται δυσχεραίνει την απρόσκοπτη λειτουργία τους. Κατανοώ ότι μπορεί να μη συστεγάζονται όλες οι υπηρεσίες, αλλά τουλάχιστον να υπάρχει μία έδρα. Ευελπιστώ το Υπουργείο, που είναι αρμόδιο να βρει λύση στο στεγαστικό πρόβλημα που αντιμετωπίζουν οι Έλληνες και οι Ελληνίδες, να καταφέρει σύντομα να λύσει το δικό του.

Ένα από τα μεγαλύτερα προβλήματα που αντιμετωπίζουμε ως κοινωνία σήμερα είναι το στεγαστικό. Απαιτούνται αποφασιστικές πολιτικές και γενναία μέτρα. Η λύση δεν μπορεί να έρθει με την εφαρμογή ημίμετρων και πρόχειρα σχεδιασμένων προγραμμάτων, όπως συμβαίνει με το πρόγραμμα «Ανακαινίζω - Νοικιάζω». Δίνετε επιδότηση 4.000 ευρώ για ένα σπίτι με πολλές ανάγκες επισκευών και δεν καθορίζετε κάποιο πλαφόν στις τιμές ενοικίου. Με τον ίδιο τρόπο αυξάνονται οι τιμές της αγοράς με το πρόγραμμα της Golden Visa και τη μακροχρόνια μίσθωση. Η Κυβέρνηση αντιλήφθηκε τη σύνδεση αυτή και έστω αργοπορημένα υιοθετεί τις θέσεις του ΠΑΣΟΚ για την ανάγκη περιορισμών στο πρόγραμμα της Golden Visa και στο σύστημα Airbnb.

Στο ΠΑΣΟΚ - Κίνημα Αλλαγής πρεσβεύουμε ένα διαφορετικό μοντέλο στεγαστικής πολιτικής. Το Ταμείο Ανάκαμψης είναι μια πηγή που θα μπορούσε να χρηματοδοτήσει προγράμματα κοστολογημένα και δοκιμασμένα, όπως το πρόγραμμα κοινωνικών κατοικιών. Η Κυβέρνηση της Νέας Δημοκρατίας, όμως, προτίμησε να εντάξει στο Ταμείο το έργο «Αγορά κτηρίου για τη στέγαση των Υπηρεσιών Κεντρικής Διοίκησης της ΔΥΠΑ». Ένα ποσό των 43, περίπου, εκατομμυρίων ευρώ θα διατεθεί για τη στέγαση της ίδιας της ΔΥΠΑ. Γεννάται, λοιπόν, το εξής ερώτημα. Δεν μπορεί να στεγαστεί η υπηρεσία σε ένα από τα τόσα αναξιοποίητα κτήρια του δημοσίου; Γιατί ένα τόσο μεγάλο κονδύλι να μη χρησιμοποιηθεί για την ενίσχυση της στεγαστικής πολιτικής και τη στήριξη συμπολιτών μας που αγωνίζονται για το δικαίωμα στη στέγαση;

Η στεγαστική πολιτική είναι βασικό εργαλείο αντιμετώπισης του δημογραφικού προβλήματος. Η στήριξη των νέων και της οικογένειας οφείλει να είναι η επιτομή της δημογραφικής πολιτικής. Καλούμαστε ως κράτος και ως κοινωνία να αντιστρέψουμε τη δημογραφική κρίση. Οι έως τώρα πολιτικές της Κυβέρνησης, όμως, δεν χαρακτηρίζονται ούτε από αποφασιστικότητα ούτε από αποτελεσματικότητα. Χαρακτηρίζονται από εφάπαξ επιδόματα, όπως το επίδομα γέννας, το οποίο μπορεί να δίνει μια μικρή ανάσα στους νέους γονείς, αλλά δεν αποτελεί κίνητρο για ένα ζευγάρι να αποκτήσει παιδί.

Αντίθετα μια σειρά συλλεκτικών μέτρων θα μπορούσαν να βοηθήσουν πιο ουσιαστικά τη νέα οικογένεια. Η δημογραφική πολιτική πρέπει να στηρίζεται στον συνδυασμό ενισχύσεων σε όλη τη διάρκεια ανατροφής των παιδιών, σε συνδυασμό με προνοιακές παροχές, όπως την καθολική πρόσβαση όλων των οικογενειών στους δημόσιους σταθμούς και στα ΚΔΑΠ. Είναι ανεπίτρεπτο να μένουν παιδιά εκτός δομών, είτε έχουν voucher είτε όχι. Και είναι βασικό το κράτος να επιτρέπει στις νέες μητέρες, εφόσον το επιθυμούν, να επιστρέψουν στην εργασία τους.

Εδώ θα ήθελα να αναφερθώ και στην πρόταση του ΠΑΣΟΚ περί της άδειας προστασίας μητρότητας για το σύνολο των μισθωτών, ελευθέρων επαγγελματιών, αυτοαπασχολουμένων και αγροτισσών. Την είχαμε καταθέσει ως τροπολογία τον Γενάρη του 2023, χωρίς να ψηφιστεί από την Κυβέρνηση. Τουλάχιστον, μετά από καιρό, επήλθε επιτέλους η δικαιοσύνη και η ισότητα μεταξύ των εργασιακών αυτών κλάδων, όπως το ΠΑΣΟΚ επεδίωκε. Δυστυχώς, όμως, δεν μπορούμε να πούμε το ίδιο και για άλλους κλάδους, όπως των αναπληρωτριών εκπαιδευτικών, που βιώνουν ανισότητες ως προς τα γονεϊκά τους δικαιώματα, σε σχέση με τις μόνιμες συναδέλφους τους.

Το πρόγραμμα των σχολικών γευμάτων πρόσφατα επεκτάθηκε σε είκοσι ακόμα δήμους και, πολύ λογικά, οι μισοί από αυτούς ανήκουν στις πληγείσες περιοχές της Θεσσαλίας. Είναι το λιγότερο που θα μπορούσε να κάνει η Κυβέρνηση σε αυτούς τους ανθρώπους. Παρ’ όλα αυτά, όμως, κανένας από τους Δήμους της Εύβοιας που επλήγησαν από τις κακοκαιρίες «Ντάνιελ» και «Ηλίας» δεν εντάχθηκε.

Κυρία Υπουργέ, ως προς την αντιμετώπιση του δημογραφικού, να υπενθυμίσω ότι, εκτός του προγράμματός μας, έχετε στα χέρια σας και μία ακόμα αστείρευτη πηγή προτάσεων. Τον Μάρτιο του 2009 κατατέθηκε στην Ολομέλεια το πόρισμα της Διακομματικής Επιτροπής για το Δημογραφικό, έργο της αείμνηστης Προέδρου μας Φώφης Γεννηματά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Υπάρχουν δεκάδες προτάσεις δημοσιογραφικής πολιτικής στο πόρισμα αυτό. Ελάχιστες από αυτές έχουν υιοθετηθεί.

Ως προς τις πολιτικές πρόνοιας, το Υπουργείο επίσης δεν έχει επιδείξει την απαραίτητη αποφασιστικότητα. Τα κέντρα πρόνοιας, με δεδομένη την υποστελέχωση, παλεύουν να λειτουργήσουν. Η έλλειψη ιατρών, νοσηλευτικού προσωπικού, παραϊατρικών ειδικοτήτων, διοικητικού προσωπικού και τεχνικών ειδικοτήτων είναι γεγονός σε κάθε κέντρο πρόνοιας, σε κάθε περιφέρεια. Και το Υπουργείο, ακολουθώντας το παράδειγμα του Υπουργείου Υγείας, καλύπτει τα κενά με συμβάσεις και παρατάσεις. Και πλέον, σύμφωνα με το άρθρο 7, η ανάθεση κοινωνικής έρευνας για ζητήματα υιοθεσίας και αναδοχής θα πραγματοποιείται από υπηρεσίες όμορων περιφερειών. Με αυτόν τον τρόπο προσπαθούν να καλύψουν τα κενά των κοινωνικών λειτουργών.

Τίθεται, λοιπόν, το ζήτημα της παρακολούθησης του παιδιού στη νέα του οικογένεια και τυχόν αναγκών που μπορεί να προκύψουν. Χαρακτηριστικά, στην Περιφέρεια Στερεάς Ελλάδας, του μισού εκατομμυρίου πληθυσμού, υπηρετούν έξι κοινωνικοί λειτουργοί.

Σημαντικές παραλείψεις υπάρχουν και στο πρόγραμμα του «προσωπικού βοηθού», που αφήνει εκτός την ευαίσθητη ηλικιακή κατηγορία άνω των εξήντα πέντε. Το όριο ηλικίας δεν αιτιολογείται επιστημονικά. Αντίθετα, οι ανάγκες στήριξης αυξάνονται όσο μεγαλώνουμε. Σε συμπολίτες μας με βαριές αναπηρίες, και ενώ έχουν τις απαραίτητες γνωματεύσεις, ο ΕΟΠΥΥ δεν εγκρίνει τις αναγκαίες για τη ζωή τους θεραπείες. Έχει συσταθεί ειδική ομάδα εργασίας, με σκοπό την αναδιαμόρφωση του άρθρου 45 του ΕΚΠΥ. Ευελπιστούμε οι αλλαγές που θα επέλθουν στο συγκεκριμένο άρθρο να εξαλείψουν τις αδικίες εις βάρος των ατόμων με σοβαρές αναπηρίες.

Άλλο ένα πρόβλημα που έχει δημιουργηθεί αφορά την αύξηση του παραπληγικού επιδόματος κατά 8% με το άρθρο 95 του ν.5043/2023. Δυστυχώς, πολλοί συμπολίτες μας που πάσχουν από παραπληγία εξαιρούνται από το επίδομα αυτό, λόγω διατύπωσης της συγκεκριμένης διάταξης. «Το Υπουργείο αξιολογεί και εξετάζει τις δυνατότητες για την όσο το δυνατόν ταχύτερη επίλυσή του», αυτή την απάντηση λάβαμε αρχές Ιανουαρίου. Και ακόμα περιμένουμε την τροποποιητική εγκύκλιο.

Η Κυβέρνηση αντιμετωπίζει τον τομέα της υγείας και της πρόνοιας με επιπολαιότητα, με μια πολιτική συνεχούς υποβάθμισης, με μια στρατηγική συνεχούς απαξίωσης, με μια στοχευμένη προσπάθεια για τη διάλυση του δημόσιου χαρακτήρα του Εθνικού Συστήματος Υγείας, ένα νομοσχέδιο που αποδεικνύει την επιτελική σας προχειρότητα και ανευθυνότητα.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Καζάνη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και έξι εκπαιδευτικοί συνοδοί τους από το 45ο Δημοτικό Σχολείο Ηρακλείου Κρήτης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η ειδική αγορήτρια από το Κομμουνιστικό Κόμμα Ελλάδας κ. Παρασκευή Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Αντικειμενικά η σημερινή συζήτηση σφραγίζεται από την απαράδεκτη τροπολογία, την πρώτη της Κυβέρνησης, για την υγεία. Δεν φτάνει που καθιερώσατε και τη δυνατότητα των γιατρών του δημοσίου τομέα να ασκούν ιδιωτικό έργο εντός και εκτός των νοσοκομείων, έρχεστε να το απογειώσετε με τη συγκεκριμένη τροπολογία, δίνοντας τη δυνατότητα σε γιατρούς κάθε ειδικότητας του ιδιωτικού τομέα να ασκούν έργο κατά τη διάρκεια ολοήμερης λειτουργία των δημόσιων νοσοκομείων στα εξωτερικά ιατρεία, στη διενέργεια διαγνωστικών θεραπευτικών και επεμβατικών πράξεων, χειρουργεία και άλλα.

Ουσιαστικά με το άρθρο 1 της τροπολογίας προσθέτετε έναν ακόμα κρίκο στην αλυσίδα της διαμόρφωσης των δημόσιων νοσοκομείων-επιχειρήσεων, της επέκτασης της εμπορευματικής παροχής υπηρεσιών στους ασθενείς-πελάτες. Και προφανώς κριτήριό σας δεν είναι οι ανάγκες της υγείας των εργαζομένων του λαού, αλλά πώς θα αυξήσετε τα έσοδα των δημόσιων νοσοκομείων, γιατί είναι αυτοχρηματοδοτούμενες οικονομικές μονάδες, που πωλούν τις εργασίες τους άμεσα στους ασθενείς και έμμεσα, μέσω των ασφαλιστικών ταμείων, δημόσιων και ιδιωτικών, για να συνεχίζονται προφανώς οι κόφτες στην κρατική χρηματοδότηση δημόσιων νοσοκομείων και κέντρων υγείας, για να μπορέσετε να εξασφαλίσετε τις παντός είδους ενισχύσεις, επιδοτήσεις, φοροαπαλλαγές των επιχειρηματικών ομίλων από τα κρατικά ταμεία.

Και προφανώς η συγκεκριμένη τροπολογία δεν έρχεται σε κοινωνικό κενό, αλλά αποτελεί συνέχεια των αντίστοιχων μέτρων διαχρονικά των κυβερνήσεων, copy-paste των κατευθύνσεων της Ευρωπαϊκής Ένωσης, γιατί η σημερινή τροπολογία πατάει στον νόμο του ΠΑΣΟΚ του 2001, που καθιέρωσε την ολοήμερη λειτουργία των νοσοκομείων και τα απογευματινά ιατρεία.

Αυτόν τον νόμο ενεργοποιείτε, κύριοι και κυρίες της Κυβέρνησης, έναν νόμο που διαφύλαξαν ως κόρη οφθαλμού και δεν τον κατήργησαν όλες οι κυβερνήσεις που ακολούθησαν -είτε συνεργασίας είτε μόνο Νέας Δημοκρατίας, ΠΑΣΟΚ, ΣΥΡΙΖΑ-, όσο και αν σήμερα παρουσιάζονται με διαφωνίες, γιατί η αλήθεια είναι ότι δεν υπάρχουν «ναι, μεν, αλλά» στη σύγχρονη ανάγκη για αποκλειστικά δημόσια και δωρεάν υγεία, με κατάργηση κάθε πληρωμής στην ιατροφαρμακευτική περίθαλψη, κάθε επιχειρηματικής δραστηριότητας.

Δεν ξέρουμε αν ο χρόνος που φέρνει την τροπολογία η Κυβέρνηση έχει έναν συμβολισμό, τη φέρνει Μεγάλη Εβδομάδα, και συμβολίζει την «Εβδομάδα των Παθών» στην ιατροφαρμακευτική περίθαλψη των εργαζομένων, του λαού μας. Πάντως τέτοιες βελτιώσεις, πραγματικά είναι το καλύτερο πασχαλινό δώρο της Κυβέρνησης στους επιχειρηματίες της υγείας, απογειώνοντας παραπέρα την εμπορευματοποίηση και ιδιωτικοποίησή της.

Και αν κάτι επιβεβαιώνεται από αυτή την εξέλιξη, είναι ότι η προστασία της υγείας του λαού είναι ασυμβίβαστη με την οργάνωση της οικονομίας και της κοινωνίας, με κριτήριο το επιχειρηματικό καπιταλιστικό κέρδος. Και αυτό αποδεικνύεται και στην περίπτωση της ιατρικώς υποβοηθούμενης αναπαραγωγής, όπου τα ιδιωτικά μεγαθήρια της υγείας εμπορεύονται τις ανάγκες υπογόνιμων ζευγαριών και μεμονωμένων ανθρώπων.

Με το άρθρο 2 της τροπολογίας τροποποιείτε τον τρόπο που συγκροτείται η Εθνική Αρχή, παίζοντας ουσιαστικά τον ρόλο του τροχονόμου της επιχειρηματικής δράσης στον τομέα αυτόν. Ο έλεγχος και οι κανόνες αφορούν στους όρους της επιχειρηματικής δραστηριότητας και, όπως έχει επιβεβαιωθεί, σε αυτή τη ζούγκλα της παγκόσμιας αγοράς με τεράστια κερδοφορία, δεν μπορούν να μπουν κανόνες. Η μόνη λύση είναι η κατάργηση της επιχειρηματικής δραστηριότητας και σε αυτόν τον τομέα της υγείας. Και φέρνετε αυτό το απαράδεκτο άρθρο στην τροπολογία μαζί με την παράταση των συμβάσεων των γιατρών του προσωπικού του ΕΟΔΥ, που -αν θέλατε- θα το υπερψηφίζαμε.

Γι’ αυτό καλούμε την Κυβέρνηση να αποσύρει τις απαράδεκτες διατάξεις της συγκεκριμένης τροπολογίας κι εμείς λέμε να μην το ξαναφέρει. Ούτε διαβούλευση ούτε διάλογος. Έχουν απάντηση οι ίδιοι οι υγειονομικοί με τους αγώνες τους, το ίδιο το εργατικό λαϊκό κίνημα, που λένε ξεκάθαρα ότι τιμοκατάλογος στη ζωή και τις ανάγκες μας δεν μπαίνει. Διαφορετικά, θα είναι λόγος να καταψηφίσουμε και το υπό συζήτηση νομοσχέδιο, ένα νομοσχέδιο που η πλειοψηφία των άρθρων του αφορά στη σύσταση και λειτουργία των υπηρεσιών του Υπουργείου Οικογένειας και Κοινωνικής Συνοχής, για να προχωρήσουν οι στρατηγικοί σχεδιασμοί της Κυβέρνησης και στον ευαίσθητο τομέα της πολιτικής προστασίας των ΑΜΕΑ, των χρονίως πασχόντων κι άλλων κοινωνικών ευάλωτων ομάδων.

Και προφανώς στη διδακτέα ύλη του Υπουργείου βρίσκονται οι κατευθύνσεις της Ευρωπαϊκής Ένωσης, που είναι μέρος του προβλήματος και όχι της λύσης. Αποτυπώνεται έμμεσα στο νομοσχέδιο, όταν ομολογείτε ότι η όποια κρατική χρηματοδότηση σε κοινωνικές υποδομές και υπηρεσίες περιορίζεται από τα ασφυκτικά δεσμά των λεγόμενων «δημοσιονομικών αντοχών», που χωράνε βέβαια νέα προνόμια, όπως φοροαπαλλαγές και επιδοτήσεις στους επιχειρηματικούς κολοσσούς, χωράνε μισό εκατομμύριο ευρώ κάθε μέρα, για να είναι η φρεγάτα «ΥΔΡΑ» κάτω στην Ερυθρά θάλασσα, για να υπερασπίζεται τα συμφέροντα των εφοπλιστών. Περιλαμβάνουν, όμως, κόφτες στην κρατική χρηματοδότηση για προσλήψεις μόνιμου προσωπικού όλων των ειδικοτήτων στις δημόσιες δομές κοινωνικής προστασίας.

Γιατί ο βασικός πυρήνας των μέτρων παραμένει η στρατηγική της Ευρωπαϊκής Ένωσης για τη διαχείριση της φτώχειας, όπου οι λεγόμενες στοχευμένες πολιτικές δράσεις σε τι μεταφράζονται; Σ’ ένα ελάχιστο δίχτυ προνοιακών παροχών. Πρόκειται για οδηγία της Ευρωπαϊκής Ένωσης, ήδη ψηφισμένης από προηγούμενες κυβερνήσεις, ενώ η Κυβέρνηση της Νέας Δημοκρατίας συνεχίζει την πολιτική που αναπαράγει στρατιές ανέργων, ευάλωτων κοινωνικών ομάδων και εργαζομένων σε συνθήκες εργασιακής ζούγκλας. Αυτή η πολιτική, όμως, διαπερνά και τις διατάξεις του άρθρου 3 του νομοσχεδίου, για τη διεύρυνση των ωφελούμενων του προγράμματος «Στέγαση και Εργασία για τους αστέγους».

Η Κυβέρνηση κάνει κάτι πάρα πολύ επικίνδυνο. Εντάσσει στους φορείς που υλοποιούν το πρόγραμμα ακόμα και ιδιωτικές μονάδες απεξάρτησης, νομιμοποιώντας την ιδιωτικοποίηση και αυτού του ευαίσθητου τομέα. Την ίδια στιγμή που, όπως αναφέρθηκε στην επιτροπή της Βουλής κατά τη διάρκεια της ακρόασης των φορέων, τα είκοσι υπνωτήρια αστέγων και οι ξενώνες πανελλαδικά λειτουργούν εδώ και δώδεκα χρόνια, με ευρωπαϊκή χρηματοδότηση, με ημερομηνία λήξης, ενώ οι εργαζόμενες και οι εργαζόμενοι βιώνουν την ανασφάλεια των συμβάσεων ορισμένου χρόνου, γιατί προσλήψεις μόνιμου προσωπικού δεν είναι στις λεγόμενες «επιλέξιμες δαπάνες» των ευρωπαϊκών προγραμμάτων. Ούτε το συγκεκριμένο άρθρο ούτε τα προγράμματα που υπερπροβάλλει η Κυβέρνηση για το στεγαστικό πρόβλημα δεν θίγουν ούτε κατά διάνοια τις αιτίες αυτού του εκρηκτικού προβλήματος. Προφανώς, τα άρθρα του νομοσχεδίου διαπερνά ο στρατηγικός σχεδιασμός του Υπουργείου, που στηρίζεται στην πολιτική διαχρονικά των κυβερνήσεων, λογαριάζοντας ως κόστος όλα τα αναγκαία μέτρα κοινωνικής προστασίας.

Με αυτό το κριτήριο κινείται και η Κυβέρνηση της Νέας Δημοκρατίας στον ευαίσθητο τομέα της παιδικής προστασίας. Μάλιστα, στο όνομα της αποΐδρυματοποίησης, που βέβαια επικαλούνται και ο ΣΥΡΙΖΑ και το ΠΑΣΟΚ και η Νέα Αριστερά και άλλοι, προχωράει η απαξίωση των δημόσιων δομών στήριξης των απροστάτευτων παιδιών, αναπαράγοντας μια κάλπικη αντιπαράθεση ανάμεσα στις δομές παιδικής προστασίας και στους θεσμούς της υιοθεσίας και της αναδοχής. Είναι το χρήσιμο άλλοθι για να περικοπεί η κρατική χρηματοδότηση και για την υποστελέχωση κοινωνικών υπηρεσιών, για να ανοίξει διάπλατα ο δρόμος για ιδιωτικές δομές και σε αυτόν τον ευαίσθητο τομέα.

Επικαλείστε ότι με το άρθρο 7 θα επισπεύσετε τις διαδικασίες υιοθεσίας και αναδοχής, δίνοντας τη δυνατότητα ανάθεσης διεξαγωγής της κοινωνικής έρευνας σε κοινωνική υπηρεσία όμορης περιφερειακής ενότητας εντός της ίδιας περιφέρειας. Δηλαδή, τι ομολογείτε έμμεσα;

Πρώτον, ότι αυτές οι καθυστερήσεις οφείλονται στην τραγική υποστελέχωση των κοινωνικών υπηρεσιών των περιφερειών, οι οποίες έχουν ανάμεσα σε πολλά άλλα καθήκοντα και την ευθύνη να στηρίξουν το σύστημα αξιολόγησης αναδοχών και τεκνοθεσιών. Και, δεύτερον, ότι με το συγκεκριμένο άρθρο μονιμοποιείτε τις ελλείψεις στο αναγκαίο προσωπικό, οι οποίες βέβαια δεν είναι τωρινές μόνο, είναι λόγω των τραγικών ελλείψεων όλες αυτές τις δεκαετίες, όταν δέκα χρόνια δεν έχει γίνει ούτε μια πρόσληψη μόνιμου προσωπικού.

Πώς θα επισπευσθούν, όμως, οι διαδικασίες όταν στις συγκεκριμένες κοινωνικές υπηρεσίες υπάρχουν μόνο εκατόν δεκαπέντε κοινωνικοί λειτουργοί, κοινωνικοί σύμβουλοι, ενώ είναι κενές οργανικές θέσεις διακόσιες δεκαέξι; Πώς θα ανταποκριθούν τριάντα επτά κοινωνικοί λειτουργοί, κοινωνικοί σύμβουλοι σε ολόκληρη την Περιφέρεια Αττικής, σε εκατοντάδες περιπτώσεις αναδοχής και υιοθεσίας -μόνο το 2023 ήταν περίπου εννιακόσιες σαράντα-, ενώ παράλληλα έχουν και άλλα καθήκοντα;

Κάθε χρόνο πρέπει να πραγματοποιούν έξι χιλιάδες ελέγχους σε εποπτευόμενες δομές προστασίας ηλικιωμένων, ΑΜΕΑ και άλλα, ενώ την ίδια στιγμή υπάρχουν περιφερειακές ενότητες που δεν έχουν ούτε έναν κοινωνικό λειτουργό ή κοινωνικό σύμβουλο, όπως στη Δυτική Αττική. Οι κοινωνικές υπηρεσίες δεν μπορούν να έχουν διεκπεραιωτικό ρόλο, αλλά χρειάζεται να αποκτούν δεσμούς με τους ανθρώπους που υποστηρίζουν, να λειτουργούν συμβουλευτικά και υποστηρικτικά, να υπάρχει διεπιστημονική συνεργασία. Και προφανώς, αυτό είναι αδύνατο, όταν πρόκειται για κοινωνική υπηρεσία άλλης περιφερειακής ενότητας ή για πραγματογνώμονα.

Για το ΚΚΕ, αυτός ο ευαίσθητος τομέας της παιδικής προστασίας πρέπει να είναι αποκλειστικά κρατική ευθύνη, με γενναία κρατική χρηματοδότηση, χωρίς την εμπλοκή ιδιωτών, ΜΚΟ και άλλων. Και, προφανώς, σε αντιδραστική κατεύθυνση είναι και η μεταφορά της Διεύθυνσης Προσχολικής Αγωγής και Διαπαιδαγώγησης στη Γενική Γραμματεία Δημογραφικής και Στεγαστικής Πολιτικής. Πρόκειται, δηλαδή, για μια σύγχρονη ανάγκη όλων των παιδιών, στην αποκλειστικά δημόσια και δωρεάν προσχολική αγωγή και φροντίδα και με τη συγκεκριμένη μεταφορά αντικειμενικά υποβαθμίζεται το ίδιο το παιδαγωγικό της περιεχόμενο. Δηλαδή, το αντιμετωπίζετε ως πάρκινγκ παιδιών, για να εξασφαλίσετε τις ανάγκες και τα συμφέροντα των επιχειρηματικών κολοσσών, ώστε να εκμεταλλεύονται απερίσπαστα τις εργαζόμενες μητέρες με δουλειά και ωράρια-λάστιχο.

Και, επειδή μιλήσατε και για ισότιμη πρόσβαση των γυναικών στην εργασία. Για ποια ισότιμη πρόσβαση γυναικών στην εργασία μιλάτε, όταν αυτή τη στιγμή αποκλείετε τις αναπληρώτριες εκπαιδευτικούς από στοιχειώδη μέτρα προστασίας της μητρότητας, όπως αποκαλύφθηκε πρόσφατα και στο Ηράκλειο της Κρήτης, ένα έργο διαχρονικά όλων των κυβερνήσεων; Πώς μιλάτε για ισότιμη πρόσβαση των γυναικών στην εργασία, όταν αποκλείετε γυναίκες στον τουρισμό, στο εμπόριο, στις υπηρεσίες, κοπέλες που εργάζονται με συμβάσεις ορισμένου χρόνου από την άδεια τοκετού, λοχείας, μητρότητας, ακόμα και την ειδική παροχή προστασίας της μητρότητας;

Διότι αρνηθήκατε και ως Κυβέρνηση εσείς, της Νέας Δημοκρατίας, όπως και πριν του ΣΥΡΙΖΑ, την τροπολογία του ΚΚΕ, που έλεγε να καταργηθεί η απαράδεκτη διάταξη που έχει ως προϋπόθεση τα διακόσια ένσημα τα τελευταία δύο χρόνια, για να μπορεί να κάνει χρήση αυτών των προστατευτικών διατάξεων η εργαζόμενη μητέρα. Πώς μιλάτε για ισότιμη πρόσβαση των γυναικών στην εργασία, όταν ακόμα και αυτή την ειδική παροχή προστασίας της μητρότητας στις αυτοαπασχολούμενες, ελευθεροεπαγγελματίες, την καθορίζετε με κριτήρια αν είναι ασφαλιστικά ενήμεροι;

Προφανώς, ανάμεσα στα άλλα άρθρα του νομοσχεδίου, περιλαμβάνεται και η Εθνική Πρωτεύουσα Νεολαίας και το είπαμε και στις επιτροπές της Βουλής ότι δεν πρόκειται για καινοτομία της Νέας Δημοκρατίας, αλλά εντάσσεται στα πρότυπα της Ευρωπαϊκής Πρωτεύουσας Νεολαίας, που θεσπίστηκε το 2009 από το Ευρωπαϊκό Φόρουμ Νεολαίας.

Και εδώ τίθεται το ερώτημα: Τι περίφημο έχει να δώσει το συγκεκριμένο πρόγραμμα στη ζωή της νεολαίας κάποιας πόλης; Γιατί, όπως αναφέρεται, ο στόχος είναι η ενίσχυση της εμπιστοσύνης των νέων απέναντι στον θεσμό της τοπικής αυτοδιοίκησης.

Δηλαδή, στόχος είναι να ενισχυθεί η εμπιστοσύνη της νεολαίας απέναντι σε έναν θεσμό του εχθρικού αστικού κράτους, εκείνες τις δημοτικές αρχές που πνίγουν τις λαϊκές οικογένειες στα τέλη και τους φόρους, προωθώντας τους σχεδιασμούς του κεφαλαίου, αλλά δεν δίνουν δεκάρα τσακιστή για ελεύθερη πρόσβαση της νεολαίας σε αθλητικές υποδομές, στον πολιτισμό και αλλού.

Εξάλλου, η Κυβέρνηση της Νέας Δημοκρατίας υπερπροβάλλει αυτές τις ημέρες την πρόσφατη Εθνική Πρωτεύουσα Νεολαίας, τον Δήμο Κομοτηνής, όπου η διοίκησή του έχει διαπρέψει κυριολεκτικά σε έργα και ημέρες, ενάντια στις σύγχρονες ανάγκες των νέων, όπως η εγκατάλειψη των σχολείων, η έλλειψη παιδικών χαρών και ελεύθερων χώρων άθλησης. Πρόκειται για δήμο που κρατάει κλειστό το δημοτικό κολυμβητήριο και την ίδια στιγμή σπουδαστές της Σχολής ΤΕΦΑΑ και κάτοικοι συνωστίζονται σε κοινό κολυμβητήριο.

Αναρωτιόμαστε, λοιπόν, αυτές είναι οι προτεραιότητες του δήμου απέναντι στις ανάγκες της νεολαίας, που η Κυβέρνηση επιβραβεύει μέσω του προγράμματος; Αυτές είναι; Μαθήτριες και μαθητές να κάνουν μάθημα ακόμα και σε κοντέινερ, το 2024;

Επίσης, προφανώς, ο στόχος του προγράμματος εκφράζεται και στα κριτήρια που έθεσε η Κυβέρνηση μέσω της προκήρυξης του ΕΕΤΑΑ για συμπερίληψη –λέτε- λειτουργικά συνδεδεμένων ευρωπαϊκών και εθνικών προτεραιοτήτων. Το ποιες είναι οι ευρωπαϊκές προτεραιότητες για τη νεολαία δεν θέλει και πολύ ψάξιμο: Είναι η ιδιωτικοποίηση των πανεπιστημίων, είναι η δεκατριάωρη δουλειά, είναι οι ευέλικτες εργασιακές σχέσεις με ωράρια, ζωή, δικαιώματα-λάστιχο, η καταστολή των φοιτητικών και των μαθητικών κινητοποιήσεων, όπως και των κινητοποιήσεων του υπόλοιπου εργατικού λαϊκού κινήματος, οι τρομονόμοι ακόμη και στην τέχνη.

Μάλιστα πριν λίγες ημέρες, στο Ευρωπαϊκό Φόρουμ Νεολαίας, νέοι διέκοψαν τη συνεδρίαση, εκφράζοντας την αλληλεγγύη τους στον παλαιστινιακό λαό, απαιτώντας να σταματήσει η γενοκτονία του Ισραήλ στη Γάζα. Και ξέρετε τι έκανε το φόρουμ νεολαίας; Καταδίκασε την παράσταση διαμαρτυρίας ως αντιδημοκρατική, δήθεν, διαδικασία, με το θράσος ότι αντιπροσωπεύει σαράντα εκατομμύρια νέους σε όλη την Ευρωπαϊκή Ένωση, με το ίδιο θράσος που καταστέλλονται οι φοιτητικές κινητοποιήσεις σε πανεπιστήμια των ΗΠΑ, όπου στο πλευρό τους βρέθηκε αντιπροσωπεία του ΚΚΕ, με επικεφαλής τον Γενικό Γραμματέα της Κεντρικής Επιτροπής, τον σύντροφο Δημήτρη Κουτσούμπα.

Δυστυχώς, όμως, για την Κυβέρνηση, για το ΝΑΤΟ -που για ορισμένους του ΣΥΡΙΖΑ είναι ιερή αμυντική συμμαχία- η νεολαία στην Ελλάδα, στην Ευρώπη, στις ΗΠΑ και σε άλλες χώρες δεν γίνεται συνένοχη στα αιματοβαμμένα σχέδιά τους. Όσα προγράμματα και αν φέρετε σαν αυτά, ώστε να βάλετε τη νεολαία στα μέτρα της Ευρωπαϊκής Ένωσης, των μονοπωλίων, των λόμπι, των ιμπεριαλιστικών πολέμων και επεμβάσεων, η απάντηση δίνεται από τους καθημερινούς αγώνες της νεολαίας. Γιατί πίσω από κάθε έγκλημα σε βάρος του λαού και της νεολαίας, από την εμπορευματοποίηση της υγείας και της παιδείας μέχρι την ακρίβεια, τα Τέμπη και φυσικά τον πόλεμο, βρίσκονται οι επιδιώξεις, κατευθύνσεις και οι οδηγίες της Ευρωπαϊκής Ένωσης των μεγάλων επιχειρηματικών ομίλων.

Οξυγόνο, όμως, αισιοδοξίας και ελπίδας δίνει ο δρόμος του αγώνα σε σύγκρουση με το σάπιο σύστημα της εκμετάλλευσης, της αδικίας, της ανασφάλειας, που δημιουργεί ασφυξία στους εργαζόμενους και τις εργαζόμενες, στον λαό, στη νεολαία. Και αυτή η μαχητική εργατική, λαϊκή αντιπολίτευση μπορεί να συναντηθεί με την πολιτική πρόταση του ΚΚΕ για έναν ριζικά διαφορετικό δρόμο ανάπτυξης, έξω από τα δεσμά της Ευρωπαϊκής Ένωσης και του ΝΑΤΟ, με τον εργαζόμενο λαό στην εξουσία, ιδιοκτήτη του πλούτου που παράγει. Αυτή είναι η πραγματική ασπίδα προστασίας που χτίζεται καθημερινά.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Δάγκα.

Για την ενημέρωση των Κοινοβουλευτικών Ομάδων, πριν δώσω τον λόγο στην κ. Αθανασίου, θα ήθελα να σας ενημερώσω ότι η έναρξη της συζήτησης για την ένσταση της αντισυνταγματικότητας, που ήδη έχει κατατεθεί από την Κοινοβουλευτική Oμάδα του ΠΑΣΟΚ- Κινήματος Αλλαγής, θα ξεκινήσει στις δυόμισι το μεσημέρι.

Τον λόγο έχει η κ. Μαρία Αθανασίου, ειδική αγορήτρια από την Ελληνική Λύση.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρία Υπουργέ, κύριοι συνάδελφοι, θα ξεκινήσω με αυτή την τροπολογία της συνεργασίας ιδιωτών γιατρών με νοσοκομεία του δημοσίου συστήματος υγείας. Από πού να πρωτοπιάσεις αυτή τη διάταξη; Αρχικά η Κυβέρνηση παραδέχεται ξεκάθαρα ότι δεν μπορεί να αναμορφώσει το ΕΣΥ, αντιμετωπίζοντας τα προβλήματά του -μεταξύ των οποίων και την υποστελέχωση- και διά του παρόντος δίδεται η δυνατότητα σε ιδιώτες γιατρούς όλων των ειδικοτήτων να συνεργάζονται σε νοσοκομεία του δημοσίου συστήματος υγείας για την πραγματοποίηση ιατρικών πράξεων, συμμετέχοντας στη λειτουργία εξωτερικών ιατρείων, διενέργεια διαγνωστικών, θεραπευτικών και επεμβατικών πράξεων, πέραν του τακτικού ωραρίου.

Επίσης, οι ιδιώτες δύνανται να χρησιμοποιούν, έναντι αποζημίωσης του νοσοκομείου, τις υποδομές και τον εξοπλισμό του και δύνανται να συνεργάζονται με το ιατρικό, νοσηλευτικό και λοιπό προσωπικό αυτού, χωρίς να διαταράσσεται η εύρυθμη λειτουργία του νοσοκομείου, κάτι που το βλέπω δύσκολο, καθώς ξέρω από πανεπιστημιακά.

Οι ιδιώτες γιατροί υποχρεώνονται να καλύπτουν τις κάθε είδους δαπάνες του νοσοκομείου που προκύπτουν από τη συμμετοχή τους σε αυτό, ιδίως λειτουργικές δαπάνες και δαπάνες αποδοχών και κάθε είδους αποζημίωσης του πάσης φύσεως προσωπικού, όπου πάλι θα επιβαρύνεται ο ασθενής από αυτά, γιατί κάποιος πρέπει να πληρώσει.

Επίσης, οι όροι και οι προϋποθέσεις συνεργασίας δημοσίων νοσοκομείων και ιδιωτών γιατρών να καθοριστούν με κοινή απόφαση των αρμόδιων Υπουργών Οικονομικών και Υγείας. Το παραπάνω σημαίνει ότι ο τρόπος χρέωσης των ιδιωτών γιατρών από τα νοσοκομεία για τη χρήση των υποδομών και εξοπλισμού, καθώς και η χρέωση των ιδιωτών γιατρών για την εξέταση των πολιτών, δεν καθορίζονται και θα καθοριστούν εκ νέου.

Όλα αυτά, λοιπόν, μας δείχνουν ότι η Κυβέρνηση σκοπίμως βάζει αυτούς μέσα στο δημόσιο και δεν διορίζει νέους γιατρούς του ΕΣΥ, στοχεύοντας στην υποστελέχωση και στην υποβάθμιση.

Είναι γεγονός ότι οι σημερινές συνθήκες ακρίβειας, αλλά κυρίως η έλλειψη οράματος και η έλλειψη ελπίδας βελτίωσης των συνθηκών της καθημερινής ζωής, δημιουργούν στις οικογένειες αισθήματα ανασφάλειας και αβεβαιότητας για το μέλλον.

Σε αυτό το σημείο καλείται η Κυβέρνηση να ενισχύσει τον θεσμό της οικογένειας. Εις μάτην όμως. Τα μέτρα τα οποία λαμβάνει, αποσπασματικά και επιφανειακά, ενισχύουν περισσότερο την αβεβαιότητα των νέων οικογενειών και το αίσθημα εγκατάλειψης, παρά το όποιο αίσθημα βοήθειας από την πλευρά της Κυβέρνησης.

Αναφορικά με το άρθρο 2, διερωτώμεθα στην κατηγορία «ωφελούμενα πρόσωπα», ποια πρόσωπα προτίθεται να συμπεριλαμβάνει, χρησιμοποιώντας αορίστως τον όρο «οικογένειες και άτομα»; Ιδιαίτερα, κατόπιν και της πρόσφατης ψήφισης του ν.5089/2024 περί ισότητας στο γάμο των ομοφυλοφίλων, η Κυβέρνηση οφείλει να μας διευκρινίσει ποιους συμπεριλαμβάνει στον όρο αυτό, διότι εάν συμπεριλαμβάνει και περιπτώσεις οι οποίες περιλαμβάνονται στον πρόσφατο νόμο, ας υπενθυμίσουμε στην Κυβέρνηση ότι η Ελληνική Λύση έχει διαφωνήσει κάθετα με το περιεχόμενό του και έχει ρητά καταψηφίσει τις διατάξεις του, αλλά και το ίδιο το νομοθέτημα και επί της αρχής. Η Κυβέρνηση, λοιπόν, οφείλει να διευκρινίσει τι εννοεί όταν χρησιμοποιεί λέξεις οι οποίες αναφέρονται σε ιερούς θεσμούς, όπως αυτό του γάμου και της οικογένειας.

Άρθρο 3. Διεύρυνση ωφελουμένων του προγράμματος «Στέγαση και Εργασία για τους αστέγους». Ως προς το γενικότερο πνεύμα του παρόντος θεωρούμε ότι η Κυβέρνηση, κατ’ αρχάς, οφείλει να ασκήσει προληπτική πολιτική, με σκοπό να διασφαλίσει το να μην υπάρχουν άστεγοι, δηλαδή, να μην οδηγούνται άνθρωποι να καταλήγουν άστεγοι. Εννοώ να διασφαλίσει την πρώτη κατοικία ανθρώπων και οικογενειών οι οποίοι ατύχησαν και βρέθηκαν στα χέρια των αδίστακτων, διασωσμένων, τραπεζών και ιδίως των funds.

Αντιθέτως, όμως, η ίδια η Κυβέρνηση έχει ωθήσει πολλούς στο να χάσουν το μοναδικό τους σπίτι. Και τούτο διότι με μια σειρά ευνοϊκών νομοθετημάτων η Κυβέρνηση ανέχθηκε να χάσουν πολλοί δανειολήπτες -κάποιοι από αυτούς οικογενειάρχες- σε πλειστηριασμούς τις μοναδικές κατοικίες τους. Στη συνέχεια η Κυβέρνηση διαφημίζει τη δήθεν φιλοοικογενειακή πολιτική της.

Καλείται, λοιπόν, η Κυβέρνηση να μας απαντήσει πόσοι από αυτούς που έχασαν τα σπίτια τους, με την ανοχή της, είχαν σκοπό να τα χάσουν. Πόσοι από αυτούς είχαν ξεκινήσει τη ζωή τους έχοντας στο μυαλό τους ότι είτε θα έχαναν τις δουλειές τους την περίοδο της κρίσης είτε θα έβλεπαν τα εισοδήματά τους να εκμηδενίζονται και να μην μπορούν να καταβάλλουν τις δόσεις τους, αλλά ούτε και να καλύπτουν τους βασικούς τους λογαριασμούς; Πόσοι από αυτούς σκόπευαν να ζήσουν για χρόνια στην αβεβαιότητα και την κρατική εγκατάλειψη; Ποιος ξεκινάει τη ζωή του με σκοπό να τη δει να καταστρέφεται; Μήπως, λοιπόν, η Κυβέρνηση με τις επιλογές της δεν είναι αυτή που τους έφερε σε τέτοια φοβερή θέση; Συνεπώς, ας μην οδηγεί η Κυβέρνηση τους πολίτες να χάνουν σπίτια και να καθίστανται άστεγοι και ας διαφημίσει μετά την οικογενειακή της πολιτική. Σε κάθε άλλη περίπτωση αμφισβητούμε τις κυβερνητικές προθέσεις.

Ως προς την πολιτική ενίσχυσης των αστέγων, χρειάζεται η Κυβέρνηση πρώτον, να ενισχύσει την πρόθεση των ιδιοκτητών των κλειστών ακινήτων να τα ανοίξουν και να τα διαθέσουν. Απαιτείται μια ολοκληρωμένη στεγαστική πολιτική εκ μέρους της Κυβέρνησης, για να τελειώνει η στεγαστική κρίση. Προτείνουμε αυτή η πολιτική να βασίζεται σε φοροελαφρύνσεις, σε εγγυήσεις εκ μέρους της πολιτείας, για την έγκαιρη καταβολή των ενοικίων και για τη διευκόλυνση των ιδιοκτητών σε διασφαλίσεις ως προς το ποιόν των υποψηφίων ενοικιαστών. «Θα πρέπει να γνωρίζουμε ποιον βάζουμε στο σπίτι μας». Αυτό είναι αυτό που ακούμε από τους ιδιοκτήτες. Και αυτό γίνεται μόνο με το μητρώο ενοικιαστών.

Αν, λοιπόν, η Κυβέρνηση δεν διορθώσει το ανεπαρκές νομικό πλαίσιο των μισθωτικών διαφορών, το οποίο επιβαρύνει τους ιδιοκτήτες, τότε θα συνεχίσουμε να έχουμε χιλιάδες κλειστά σπίτια, τα οποία οι ιδιοκτήτες τους διστάζουν να νοικιάσουν με τον φόβο μήπως τυχόν πέσουν σε ασυνεπείς και κακόπιστους ενοικιαστές.

Οι αδυναμίες του νομικού πλαισίου συνίσταται στο ότι δεν προβλέπει άμεση έξωση ή έστω σύντομη. Οι προθεσμίες τις οποίες τάσσει ο νόμος ευνοούν τους κακόπιστους ενοικιαστές, οι οποίοι κατ’ αυτόν τον τρόπο υπολογίζουν –και όντως αυτό ισχύει- ότι θα μπορέσουν να μείνουν τζάμπα σε ένα διαμέρισμα είτε κατάστημα ακόμα και έξι ή περισσότερους μήνες, χωρίς καμμία συνέπεια γι’ αυτούς. Πολλές φορές, μάλιστα, αφήνουν ανεξόφλητους λογαριασμούς μηνών ύδατος είτε κοινόχρηστων δαπανών, οι οποίοι επιβαρύνουν τους ιδιοκτήτες και σε πάμπολλες περιπτώσεις αφήνουν σοβαρές ζημιές στο μίσθιο, την επισκευή των οποίων επιβαρύνεται και πάλι ο ιδιοκτήτης.

Σε όλα αυτά η πολιτεία είναι απούσα. Οι ιδιοκτήτες, λοιπόν, επιβαρύνονται έναντι του κράτους με ΕΝΦΙΑ, με φορολόγηση ανύπαρκτου ουσιαστικά εισοδήματος, ενώ παράλληλα επιβαρύνονται με ανείσπρακτα ενοίκια, με επιβαρυμένους λογαριασμούς ΔΕΚΟ καθώς και με ζημιές. Αυτό δεν είναι φιλολαϊκή πολιτική.

Άρθρο 3: Διερεύνηση ωφελούμενων του προγράμματος στέγαση και εργασία για τους αστέγους. Εν προκειμένω η Κυβέρνηση οφείλει να διαγνώσει τους λόγους για τους οποίους κάποιος είναι άστεγος. Είναι, λοιπόν, από τις συνθήκες της ζωής του οι οποίες δεν εξελίχθηκαν ευνοϊκά ή μήπως είναι διότι αυτός είναι τοξικομανής, είναι ψυχασθενής, έχει άνοια; Έχω διαπιστώσει με τα ίδια μου τα μάτια ότι μερίδα αστέγων είναι ηλικιωμένοι και με άνοια, οι οποίοι δεν μπορούν καν να εισπράξουν συντάξεις ή επιδόματα, παρ’ όλο που μπορεί να είναι και δικαιούχοι τέτοιων παροχών. Ωστόσο οι ίδιοι, λόγω της κατάστασής τους, δεν μπορούν να επιμεληθούν των υποθέσεων τους. Χρειάζεται, λοιπόν, να τεθούν, ενδεχομένως, σε καθεστώς στερητικής δικαστικής συμπαράστασης. Ωστόσο η εκκίνηση της σχετικής διαδικασίας γίνεται μόνο με μέριμνα οικείων του προσώπων. Αν, λοιπόν, κανένας συγγενής δεν προθυμοποιηθεί ή μπορεί και να μην υπάρχει συγγενής, η πολιτεία δεν αναλαμβάνει τη διαδικασία υπαγωγής σε δικαστική συμπαράσταση από μόνη της. Τούτο συνιστά άλλο ένα σοβαρό κενό στην άσκηση κοινωνικής πολιτικής, το οποίο δημιουργεί αστέγους και άπορους.

Είναι χαρακτηριστικό ότι δεν έχει συσταθεί κανενός είδους κρατικός μηχανισμός αναδοχής μοναχικών προσώπων, τα οποία δεν είναι σε θέση να αναλάβουν, να οργανώσουν τη ζωή τους, να επιμεληθούν των υποθέσεων τους, να ζήσουν αξιοπρεπώς. Ο ρόλος της πολιτείας είναι διακοσμητικός. Η εισαγγελία πρωτοδικών ανύπαρκτη, αποδυναμωμένη, χωρίς καμμία δυνατότητα πρωτοβουλίας, περιορίζεται εκ του νόμου σε ρόλο γραμματέως και μόνο, να συλλέγει έγγραφα και να διαβιβάζει εκθέσεις, χωρίς καμμία δυνατότητα ουσιαστικής δράσης. Οι κοινωνικοί λειτουργοί αποδυναμωμένοι περιορίζονται σε επισκέψεις ανθρώπινου χαρακτήρα σε αστέγους να τους ρωτούν: «Πώς αισθάνεστε; Είστε καλά;» Κοροϊδευόμαστε, λοιπόν.

Αυτή είναι η πολιτική που διαφημίζει η Κυβέρνηση ως δράση για την προστασία των αστέγων. Λέει ότι «προϋπόθεση είναι η συναίνεση του αστέγου». Τίνος άστεγου; Αυτού που δεν έχει επαφή με το περιβάλλον; Του τοξικομανή, που χρειάζεται άνθρωπο να αναπληρώσει ακόμα και τη σκέψη του ή τις επιθυμίες του;

Η Κυβέρνηση, λοιπόν, καλείται να δώσει βαρύτητα στη διαπίστωση των διαφορετικών κατηγοριών προσώπων που βρίσκονται στον δρόμο. Υπάρχουν υγιείς, οι οποίοι αντιμετώπισαν τέτοιες βιοτικές συνθήκες που τους έριξαν στον δρόμο. Υπάρχουν τοξικομανείς, υπάρχουν ψυχικά ασθενείς, ακόμα και ηλικιωμένοι με άνοια, όπως είπαμε. Άλλοι από αυτούς χρειάζονται στέγη, άλλοι χρειάζονται νοσηλεία, άλλοι αποτοξίνωση, άλλοι επανένταξη, άλλοι φιλοξενία σε μόνιμες δομές. Αυτοί, λοιπόν, οι άνθρωποι δεν μπορούν να αντιμετωπιστούν από την Κυβέρνηση με τον ίδιο τρόπο. Ναι, με την ίδια επιμέλεια και φροντίδα, όχι όμως με τον ίδιο τρόπο. Δεν μπορεί να βάλεις στους ίδιους χώρους τους υγιείς με τους τοξικοεξαρτημένους και τους ανοϊκούς με τους ψυχασθενείς, μόνο και μόνο επειδή όλοι αυτοί βρίσκονται στον δρόμο.

Οι κοινωνικές υπηρεσίες, λοιπόν, αφού στελεχωθούν επαρκώς και καταλλήλως με προσωπικό και μέσα και αφού εφοδιαστούν και με δραστικές αρμοδιότητες, οφείλουν να ελέγξουν δρόμο δρόμο, να καταγράψουν, να προγραμματίσουν και να δράσουν με τρόπο πρακτικό και αποτελεσματικό ανά περίπτωση. Προς τούτο η Κυβέρνηση οφείλει, επιτέλους, να προβλέψει τη λειτουργία δημοτικών ιατρείων και δημοτικών καταφυγίων για κακοποιημένα πρόσωπα.

Η Ελληνική Λύση, για πολλοστή φορά, προτείνει τον θεσμό του οικογενειακού γιατρού όχι μόνο από ρολό που καλύπτει επικοινωνιακές ανάγκες της Κυβέρνησης, αλλά να αναλάβει ρόλο πρακτικό και σημαντικό, με συνεργασία σε αυτόν τον τομέα με τους δήμους, αντί να τους έχει διακοσμητικούς όπως και τους κοινωνικούς λειτουργούς, στερώντας τους πολίτες από πολύτιμες υπηρεσίες, τις οποίες θα μπορούσαν αυτοί κάτω από άλλες κανονικές συνθήκες να προσφέρουν.

Στο άρθρο 4: Διεύρυνση του προγράμματος χρηματοδότησης για τη δημιουργία νέων τμημάτων βρεφικής φροντίδας. Ας ρωτήσει η Κυβέρνηση πόσο κοστίζει η βρεφική φροντίδα κι αν οι οικογένειες μπορούν να αναλάβουν το κόστος της. Μπορούν οι εργαζόμενοι γονείς να αντέξουν το κόστος της ανατροφής του βρέφους; Αν εργάζεται ο ένας, είναι αδύνατον. Αν εργάζονται και οι δύο τότε δεν μπορούν να αντέξουν το κόστος της τροφού. Πόσοι, λοιπόν, τολμούν είτε αντέχουν να αποκτήσουν παιδιά;

Ας μην απορεί η Κυβέρνηση που σε σαράντα πέντε χρόνια η Ελλάδα θα έχει συρρικνωθεί τουλάχιστον κατά 25%. Και τούτο διότι η ίδια προκαλεί τη συρρίκνωση, αποθαρρύνοντας τις νέες οικογένειες να αποκτήσουν παιδιά. Είναι φως φανάρι. Η Κυβέρνηση με το να ανέχεται να διατηρούνται οι τιμές ειδών πρώτης ανάγκης στα ύψη, με το να μην προσφέρει καμμία ουσιαστική βοήθεια και υποστήριξη στις νέες οικογένειες, με το να μην τους παρέχει ελαφρύνσεις, ουσιαστική αρωγή, βοήθεια, αποδεικνύει με την κοινή λογική πως αποσκοπεί μόνο στη διεθνή της εικόνα και καθόλου δεν ενδιαφέρεται για την πραγματική κατάσταση των οικογενειών στην πατρίδα μας. Γι’ αυτό θέτουμε εν αμφιβόλω τις προθέσεις της.

Στο άρθρο 11, κύριοι, τι προτίθεστε να κάνετε για την αντιμετώπιση των τρομοκρατικών ευρημάτων της EUROSTAT; 28% των παιδιών στην Ελλάδα αντιμετωπίζει κίνδυνο φτώχειας ή κοινωνικού αποκλεισμού. Το ποσοστό είναι το πέμπτο υψηλότερο στην Ευρωπαϊκή Ένωση μετά τη Ρουμανία, τη Βουλγαρία, την Ισπανία και την Ιταλία. Εσείς αρκείστε, λοιπόν, στο να μεταφέρετε απλώς αρμοδιότητες, χωρίς χάραξη τελικά σοβαρού οικογενειακού σχεδιασμού ή μάλλον περιορίζεται τον σχεδιασμό στην προστασία των παιδιών στο πλαίσιο των προσφυγικών και μεταναστευτικών ροών, αλλά αφήνετε την ίδια στιγμή τα Ελληνόπουλα χωρίς υποστήριξη.

Άρθρο 19. Με την προτεινόμενη ρύθμιση, όπως και με πλήθος άλλων ρυθμίσεων του παρόντος, είναι σαφές ότι εν προκειμένω πρόκειται για δημιουργία θέσεων στο Υπουργείο, κυρίως με φωτογραφικό τρόπο, προς εκπλήρωση κομματικών υποσχέσεων εν όψει ευρωεκλογών.

Άρθρο 21. Εν προκειμένω δημιουργούνται τρία συναφή τμήματα με αόριστες αρμοδιότητες που καλύπτουν η μία την άλλη. Ευνόητο είναι ότι όλη αυτή η πολυπλοκότητα εξυπηρετεί την Κυβέρνηση να μοιράσει δημόσιες θέσεις και όποιος κατάλαβε, κατάλαβε. Παράλληλα, όμως, η Κυβέρνηση κρατάει υποστελεχωμένα τα νοσοκομεία και μάλιστα της περιφέρειας, όπου το ΕΣΥ καταρρέει. Ας δούμε τι γίνεται ενδεικτικά στο Κιλκίς, στη Σητεία, στην Ορεστιάδα και στα νησιά μας όπου οι κάτοικοι δεν έχουν πολλές εναλλακτικές λύσεις και αναγκάζονται να απευθυνθούν στους ιδιώτες. Προτίθεται εκεί η Κυβέρνηση να ασκήσει κοινωνική πολιτική εγκαταλείποντας τις επιλογές της για άσκηση πολιτικής εγκατάλειψης και απαξίωσης;

Στα άρθρα 22, 23 και 24 διαπιστώνουμε τη δημιουργία πολλών νέων τμημάτων και διευθύνσεων στο νεοσυσταθέν Υπουργείο για τις αρμοδιότητες των οποίων θεωρούμε ότι η Κυβέρνηση δημιουργεί υπερβολικά πολλές θέσεις τη στιγμή κατά την οποία το ΕΣΥ υποφέρει από υποστελέχωση και ελλιπή υλικοτεχνική υποδομή. Υπερστελέχωση, λοιπόν, από τη μία των νέων θέσεων υποστελέχωση των νευραλγικών δομών υγείας. Τούτο μας γεννά πολλές σκέψεις.

Άρθρο 27. Η ρύθμιση του άρθρου 15 του ν.4356/2015 περί σύστασης του Εθνικού Συμβουλίου κατά του Ρατσισμού και της Μισαλλοδοξίας, η οποία ίσχυε μέχρι τώρα, τροποποιείται και δημιουργείται ένα συλλογικό συμβουλευτικό γνωμοδοτικό όργανο, με την ονομασία Εθνικό Συμβούλιο κατά του Ρατσισμού και της Μισαλλοδοξίας, το οποίο προβλέπεται ότι θα υπάγεται στη Γενική Γραμματεία Ισότητας και Ανθρωπίνων Δικαιωμάτων. Παράλληλα, όπως στην κείμενη νομοθεσία αντίστοιχα αναφέρεται ο Γενικός Γραμματέας Δικαιοσύνης στο εξής θα εννοείται ο Γενικός Γραμματέας Ισότητας και Ανθρωπίνων Δικαιωμάτων. Το Εθνικό Συμβούλιο κατά του Ρατσισμού και της Μισαλλοδοξίας μέχρι τώρα υπαγόταν στη Γενική Γραμματεία Διαφάνειας και Ανθρωπίνων Δικαιωμάτων. Με αυτή την τροποποίηση η Κυβέρνηση προτείνει αυτό το Συμβούλιο, πλέον, να μεταφερθεί στη Γενική Γραμματεία Ισότητας και Ανθρωπίνων Δικαιωμάτων και να ανήκει από τώρα και στο εξής το Υπουργείο Κοινωνικής Συνοχής και Οικογένειας.

Θεωρούμε, όμως, ότι τα ανθρώπινα δικαιώματα ανήκουν στη μελέτη του Δημοσίου Διεθνούς Δικαίου, συνεπώς τις σχετικές υποθέσεις θα πρέπει να τις διαχειρίζονται κατάλληλα καταρτισμένοι νομικοί με εξειδίκευση στα ανθρώπινα δικαιώματα. Έτσι, ένα συμβούλιο με όνομα Εθνικό Συμβούλιο κατά του Ρατσισμού και της Μισαλλοδοξίας δεν θα πρέπει να υπάγεται στο Υπουργείο Κοινωνικής Συνοχής και Οικογένειας. Ποιος είναι, λοιπόν, ο λόγος που η Κυβέρνηση αποφάσισε τη μεταφορά του σε αυτό το Υπουργείο; Γιατί το Υπουργείο Κοινωνικής Συνοχής και Οικογένειας θα πρέπει να διαθέτει Γενική Γραμματεία Ισότητας και Ανθρωπίνων Δικαιωμάτων. Η Ελληνική Λύση, λοιπόν, θεωρεί ότι η διεύθυνση αυτή αρμόζει να ανήκει στο Υπουργείο Δικαιοσύνης και να εποπτεύεται από αυτό.

Κύριοι, η μελέτη του παρόντος νομοσχεδίου μάς οδηγεί στο συμπέρασμα ότι η Κυβέρνηση δεν έχει όραμα, αλλά ούτε και σκοπό, να αντιμετωπίσει αποτελεσματικά τα όσα εξαγγέλλονται στο φιλόδοξο τίτλο του. Αν, λοιπόν, η Κυβέρνηση φιλοδοξεί να ενισχύσει τον θεσμό των οικογενειών και να μεριμνήσει και για τους αστέγους, ας φροντίσει, λοιπόν, να μειώσει τους κινδύνους του να βρεθεί κάποιος ακούσια στον δρόμο. Ας εξαλείψει με τα πρακτικά μέτρα που προτείνει η Ελληνική Λύση το αίσθημα ανασφάλειας των πολιτών και ας τους παρακινήσει να ανοίξουν τα κλειστά σπίτια, ας ενισχύσει την αξιοπρεπή διαβίωση των οικογενειών αλλά και την πνευματική και ηθική τους ανάπτυξη.

Έτσι μόνο θα μπορούμε να ελπίζουμε στο μέλλον της πατρίδας μας. Αλλιώς, η Κυβέρνηση θα παραμένει σε ελλιπείς και εκτός θέματος διαπιστώσεις, σε αοριστολογίες και ευχολόγια ως συνήθως.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Αθανασίου.

Τον λόγο έχει η κ. Θεανώ Φωτίου, ειδική αγορήτρια από τη Νέα Αριστερά.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Στηρίζουμε προφανώς, την ένσταση αντισυνταγματικότητας για την επαίσχυντη τροπολογία του Υπουργείου Υγείας. Σας ζητάμε να την αποσύρετε, έστω και την τελευταία στιγμή. Η τροπολογία, η οποία ιδιωτικοποιεί περαιτέρω το ΕΣΥ, παραβιάζει τις αρχές τόσο του κράτους δικαίου όσο και της ισότητας, αλλά όσο και την υποχρέωση του κράτους να παρέχει υπηρεσίες με μόνιμους υπαλλήλους και όχι με ιδιώτες. Θα τα πούμε όμως, αναλυτικά στην ώρα τους.

Για το νομοσχέδιο, τώρα, του Υπουργείου Κοινωνικής Συνοχής και Οικογένειας, είναι ένα νομοσχέδιο τραγικά ανεπίκαιρο που εξυπηρετεί μόνο επικοινωνιακούς λόγους, έτσι, όπως πορεύεται όλα αυτά τα χρόνια σε αυτόν τον τομέα η Κυβέρνηση Μητσοτάκη. Νομοθετεί δύο κατηγορίες θεμάτων σε τριάντα τρία άρθρα.

Η πρώτη κατηγορία αφορά τη διοικητική διάρθρωση του νέου Υπουργείου. Άρθρα 18-26, είναι η καρδιά του νομοσχεδίου. Αυτή ακολουθεί την εξαγγελία του κ. Μητσοτάκη που εξειδικεύτηκε λανθασμένα με το π.δ.7723 και ως προς τη σύλληψή της, γιατί αποτελεί ευρωπαϊκή πρωτοτυπία -θα εξηγήσω- και διότι δεν ανταποκρίνεται στις συγκεκριμένες κοινωνικοοικονομικές συνθήκες της ελληνικής πραγματικότητας.

Σύμφωνα με τη δομή της συστήνονται τρεις γενικές γραμματείες, ενώ δέκα μήνες τώρα δεν έχει φτιαχτεί ο οργανισμός του νέου Υπουργείου με αποτέλεσμα να μην υπάρχει ούτε ακριβής αριθμός απαιτούμενων υπαλλήλων και ειδικοτήτων και άρα δεν υπάρχει κοστολόγηση του νέου Υπουργείου -δεν ξέρουμε πόσο θα στοιχίσει- παρά μόνο το παραπάνω κόστος για τις θέσεις των προϊσταμένων. Άκου-άκου.

Πρώτον, στη Γενική Γραμματεία Κοινωνικής Αλληλεγγύης και Καταπολέμησης της Φτώχειας βάζετε εκτός από τη φτώχεια γενικώς, τους ανάπηρους, τους ηλικιωμένους, ενώ οι Ρομά, ΛΟΑΤΚΙ, αποφυλακισμένοι δεν υπάρχουν πουθενά.

Δεύτερον, στη Γενική Γραμματεία Δημογραφικής και Στεγαστικής Πολιτικής ανατίθεται η καυτή πατάτα της στεγαστικής κρίσης, κάνοντας πως δεν την καταλαβαίνετε. Αυτή αποτελεί το υπ’ αριθμόν ένα πρόβλημα σήμερα στην Ελλάδα και απαιτεί ξεχωριστή διοικητική δομή. Εδώ βάζετε σαν να μην έφτανε η στεγαστική κρίση και την παιδική προστασία που αφορά τόσο τα μεγάλα ζητήματα, όπως η παιδική φτώχεια, η αναδοχή και η υιοθεσία, αλλά και την αντιμετώπιση των οξύτατων προβλημάτων της ενδοοικογενειακής βίας, της σεξουαλικής κακοποίησης, της εκμετάλλευσης εμπορίας ανηλίκων, του ενδοσχολικού μπούλινγκ. Θεωρείτε φαίνεται ότι έτσι λύνεται το δημογραφικό.

Τρίτον, στη Γενική Γραμματεία Ισότητας και Ανθρωπίνων Δικαιωμάτων μαζεύετε εδώ τα πάντα από διάφορα Υπουργεία, όπως τη Γενική Γραμματεία Ισότητας των Φύλων από το Υπουργείο Εσωτερικών, το τμήμα της Γενικής Γραμματείας Ανθρωπίνων Δικαιωμάτων του Υπουργείου Δικαιοσύνης και το τμήμα του ΙΝΕΔΙΒΙΜ που ήταν στο Υπουργείο Παιδείας. Δηλαδή ανατίθενται σε αυτό το Υπουργείο αρμοδιότητες που στην πραγματικότητα εκτελούνται από τους δήμους και άρα το αρμόδιο Υπουργείο είναι το Εσωτερικών προφανώς.

Το σφάλμα είναι λοιπόν, ότι δεν έπρεπε να έχετε ιδρύσει αυτή την τρίτη Γενική Γραμματεία.

Εμείς ως Νέα Αριστερά σε αυτό το σχέδιο αντιπαραθέτουμε μια σύγχρονη δομή δύο Υπουργείων: Πρώτον, Υφυπουργείο Κοινωνικής Προστασίας και Φροντίδας και δεύτερον, Υφυπουργείο Κοινωνικής Στεγαστικής Πολιτικής.

Ας έρθουμε τώρα, όμως, στη δεύτερη κατηγορία θεμάτων, που ρυθμίζει αυτό το σχέδιο νόμου. Πρόκειται για μικροβελτιώσεις προγραμμάτων και υπηρεσιών, άρθρα 3 έως 18, μικροβελτιώσεις που, δυστυχώς, αφορούν πολύ λίγους, με πολύ μικρή χρηματοδότηση και γι’ αυτό είναι καθαρά επικοινωνιακή.

Πρώτο παράδειγμα, στο άρθρο 3. Το πρόγραμμα «Στέγαση και Εργασία» αφορά εκατό επιπλέον νοικοκυριά αστέγων, έναντι εξακοσίων που είναι σήμερα με 5 εκατομμύρια παραπάνω. Ωραία. Ξέρετε για τους άστεγους; Όχι δεν ξέρετε, γιατί η μόνη καταγραφή ήταν αυτή που κάναμε εμείς το 2018 και σε πέντε πόλεις φτιάξαμε και το λεωφορείο αστέγων. Το σύστημα έδειχνε καθημερινά πού βρίσκονται οι άστεγοι, αν είναι στις δομές, σε υπνωτήρια και πόσοι τα εγκαταλείπουν. Με αυτά τα εργαλεία διαπιστώθηκε ότι το 50% είναι τοξικοεξαρτημένοι και χρειάζονται άλλες δομές. Το περιβόητο housingfest. Δεν κάνατε τίποτα. Για εκατό άστεγους με 5 επιπλέον εκατομμύρια λέτε κιόλας ότι αντιμετωπίζετε τους επισφαλώς άστεγους. Δηλαδή, εδώ ή δεν ξέρετε τι σας γίνεται ή πραγματικά κοροϊδεύετε τον κόσμο. Επισφαλώς άστεγοι είναι παραδείγματος χάριν όσοι ζουν σε απαράδεκτες συνθήκες εργασίας. Δηλαδή, οι χιλιάδες Ρομά που έχετε αφήσει να ζούνε σε εβδομήντα επτά καταυλισμούς ντροπής, χωρίς νερό, αποχέτευση, ρεύμα, με λαμαρίνες και χαρτόνια όπως στο Σοφό ή επισφαλώς άστεγοι είναι όσοι κινδυνεύουν να χάσουν το σπίτι στο οποίο μένουν, δηλαδή ούτε λίγο ούτε πολύ, όπως θα εξηγήσω μετά, ένα εκατομμύριο εξακόσιες επτά χιλιάδες νοικοκυριά.

Δεύτερο παράδειγμα, στο άρθρο 4. Εξαγγέλλετε πενήντα χιλιάδες θέσεις σε βρεφικούς σταθμούς. Αυτό έπρεπε να το έχετε υλοποιήσει με δικά σας άρθρα και με δικούς σας νόμους μέχρι το 2022. Δεν κάνατε προφανώς τίποτα. Όμως, τι κάνατε; Αφήσατε εκτός ΚΔΑΠ εξήντα πέντε χιλιάδες παιδιά ετησίως, για να δώσετε voucher σε πενήντα πέντε χιλιάδες βρέφη και σε εννέα χιλιάδες άτομα με αναπηρία. Προσέξτε, τι απατεώνες, ξέροντας ότι έχετε μόνο είκοσι πέντε χιλιάδες θέσεις βρεφών και τεσσεράμισι χιλιάδες θέσεις για ΑΜΕΑ.

Τρίτο παράδειγμα, στο άρθρο 7. Καθυστερείτε το πρόγραμμα αναδοχής και υιοθεσίας τεσσεράμισι χρόνια τώρα. Διότι ενώ κάναμε τον ΣΚΛΕ, τον Σύνδεσμο Κοινωνικών Λειτουργών Ελλάδος, νομικό πρόσωπο δημοσίου δικαίου για να μπορείτε να χρησιμοποιείτε πιστοποιημένους κοινωνικούς λειτουργούς, άπειρους, όσους χρειάζονται για να κάνετε την κοινωνική έρευνα για την αναδοχή και υιοθεσία και να προχωράνε οι άνθρωποι, εσείς δεν κάνατε τίποτα, με αποτέλεσμα τώρα στις αποψιλωμένες περιφέρειες που δεν έχουν κοινωνικό λειτουργό να κάνει τη δουλειά, τους αναθέτετε και όσες περιφέρειες, λέει, δεν έχουν κοινωνικούς λειτουργούς, δηλαδή κάθε αποψιλωμένη περιφέρεια θα παίρνει και άλλες τρεις, τέσσερις υπό την εποπτεία της.

Όσον αφορά το πρόγραμμα για την Εθνική Πρωτεύουσα Νεολαίας, άρθρο 7, αφήστε το να χαρείτε στο Υπουργείο Παιδείας που γνωρίζει, γιατί εσείς που δεν γνωρίζετε το αναθέτετε και σε νομικό πρόσωπο ιδιωτικού δικαίου για να το διαχειριστεί. Εκεί είστε. Και επειδή σε αυτή την κριτική μου αντιπαραθέτετε το επιχείρημα: «Εσείς γιατί δεν τα κάνατε όλα αυτά, όταν ήσασταν Κυβέρνηση;», θα αναφερθώ πολύ γρήγορα τι κάναμε εμείς σε ανθρώπινο δυναμικό, σε υπηρεσίες και παροχές, σε χρήματα τεσσεράμισι χρόνια που ήμουν σε αυτό το Υπουργείο, επομένως είχα την ευθύνη αυτών των πολιτικών, σε αντιπαράθεση με το τι κάνατε τεσσεράμισι χρόνια εσείς. Τεσσεράμισι χρόνια εμείς, τεσσεράμισι χρόνια εσείς.

Ανθρώπινο δυναμικό. Παραλάβαμε το 2015, πενήντα τρεις ανθρώπους, υπαλλήλους στην πρόνοια, το 2015. Το 2019 σας παραδώσαμε εννιακόσιους πενήντα. Πόσους έχετε σήμερα; Λιγότερους. Μετά από τεσσεράμισι χρόνια. Και μάλιστα δεν ξέρετε και πόσους χρειάζεστε στο νέο Υπουργείο.

Προϋπολογισμός. Παραλάβαμε προνοιακό προϋπολογισμό 739 εκατομμύρια. Τα επιδόματα των αναπήρων δίνονταν στους δήμους με το περιβόητο τυφλοί ταξιτζήδες, με αδιαφάνεια και με φαυλότητα και πελατειακές σχέσεις. Φτιάξαμε τον ΟΠΕΚΑ, ενιαίο, τα δίνει όλα τα επιδόματα πλέον από τότε και τον προικίσαμε μέχρι το 2019, από 739 σε 3,3 δισεκατομμύρια, όταν το ΑΕΠ ήταν 180 δισεκατομμύρια μόλις.

Εσείς για τεσσεράμισι χρόνια αφήσατε τον ΟΠΕΚΑ στα 3,4 δισεκατομμύρια, όταν το ΑΕΠ είναι 233,8 δισεκατομμύρια. Δηλαδή πλουτήναμε, αλλά η πρόνοια μειώθηκε κατά 20%. Κάντε τους υπολογισμούς.

Επίσης, τι κάναμε εμείς σε τεσσεράμισι χρόνια: Πρώτη φορά κάρτα αλληλεγγύης, το ΚΕΑ, κοινωνικό εισόδημα αλληλεγγύης, το οποίο το ονομάσατε μετά ελάχιστο εγγυημένο εισόδημα, τρομάρα σας! Πρώτη φορά ΤΕΒΑ. Πρώτη φορά σχολικά γεύματα το 2019, ογδόντα πέντε χιλιάδες γεύματα, για να γίνουν εξακόσιες χιλιάδες μετά για όλα τα παιδιά του νηπιαγωγείου και του δημοτικού. Πόσο να στοίχιζε αυτή η φοβερή επέκταση σήμερα που είμαστε πρώτοι -άντε, δεύτεροι- στη φτώχεια; Πόσο; Διακόσια πενήντα τρία εκατομμύρια. Τέσσερα χρόνια επανέρχομαι κάθε μέρα και σας λέω: «Δώστε τα λεφτά, σας παρακαλούμε». «Όχι». Γιατί; Γιατί έχετε άλλες πολιτικές για τους φτωχούς και για τους Έλληνες πολίτες.

Φτιάξαμε διακόσια σαράντα πέντε ψηφιακά κέντρα κοινότητας σε τεσσεράμισι χρόνια, με επτακόσιους πενήντα νέους υπαλλήλους, τότε που έπρεπε να φεύγουν πέντε για να παίρνεις έναν. Τότε βάλαμε εμείς επτακόσιους πενήντα νέους υπαλλήλους. Εσείς στα τεσσεράμισι χρόνια δεν φτιάξατε ούτε ένα καινούργιο, ενώ χρειαζόμαστε και άλλα.

Αυξήσαμε το επίδομα παιδιού από 650 εκατομμύρια, που το παραλάβαμε το 2015, στο ένα δισεκατομμύριο και παραπάνω το 2019. Δηλαδή 400 εκατομμύρια επιπλέον. Το αφήσατε στα ίδια επίπεδα; Δηλαδή το μειώσατε σε ποσοστό του ΑΕΠ, λόγω πληθωρισμού.

Βρεφονηπιακοί: Δώσαμε δωρεάν πρόσβαση στους βρεφονηπιακούς. Από εβδομήντα εννέα χιλιάδες παιδιά, βρέφη και νήπια που παραλάβαμε το 2015, τα φτάσαμε στα εκατόν πενήντα πέντε χιλιάδες και βάλαμε και τις άνεργες μητέρες, που δεν υπήρχαν τότε. Πού είσαστε σήμερα; Σε μια πολύ μικρή αύξηση. Δεν διπλασιάσατε τίποτα από αυτό που κάναμε εμείς στα τεσσεράμισι δύσκολα χρόνια.

Για πρώτη φορά επίδομα στέγασης. Δεν είχατε τίποτα. Τίποτα δεν μας αφήσατε το 2015 για στεγαστική πολιτική. Διασφαλίσαμε 400 εκατομμύρια. Τα δώσαμε σε διακόσιες εξήντα χιλιάδες νοικοκυριά. Τι κάνατε; Εκεί που σας τα δώσαμε, τα αφήσατε με αύξηση των ενοικίων κατά 40% κυρίως μέσα στα αστικά κέντρα.

Να πω για τους ανάπηρους, που δεν παίρνουν ούτε τα επιδόματά τους στην ώρα τους; Να πω για τον ηλεκτρονικό φάκελο, που τον πετάξετε και εισαγάγατε το αποτυχημένο πρόγραμμα του προσωπικού βοηθού με μόλις εξακόσιους πενήντα ωφελούμενους; Να πω για το 15% του συνόλου των θέσεων που έπρεπε να προσλαμβάνονται στο δημόσιο οι ανάπηροι και το καταργήσατε; Τι να πρωτοπώ;

Ψηφιακός νόμος «Αναδοχής και Υιοθεσίας». Το ξέρετε. Όταν παραλάβαμε το 2015 αυτή την κατάσταση περίμεναν οι άνθρωποι έξι με οκτώ χρόνια και έκλαιγαν στο Υπουργείο. Κάναμε έναν ψηφιακό νόμο τον οποίο εφαρμόσαμε από το 2019. Για το αν λειτουργεί από τότε, ανοίξτε να δείτε, όποιοι δεν το έχετε δει. Και τι έκαναν οι αθεόφοβοι; Έβαλαν τον Μητσοτάκη να το επαναεγκαινιάσει δύο φορές από τότε.

Αυτά κάνετε, μπας και πιστέψει ο κόσμος ότι εσείς κάνατε τον νόμο της αναδοχής και υιοθεσίας. Στο τέλος θα το πιστέψει ο κόσμος. Αυτή είναι η ιστορία της προπαγάνδας.

Για πρώτη φορά κάναμε όλη την πρόνοια ψηφιακή. Για πρώτη φορά δύο πυλώνες ψηφιακοί -ο ΟΠΕΚΑ, τα κέντρα κοινότητας κ.λπ.- έτσι που για όλα να ξέρουμε πού πηγαίνουν, πότε πηγαίνουν και με διαφάνεια.

Ξέρετε, πολύ καλά, ότι για πρώτη φορά συνδέσαμε όλες τις βάσεις δεδομένων για το ΚΕΑ, σε ένα δευτερόλεπτο, σε real time. Αυτό χρησιμοποίησε ο Πιερρακάκης, όπως ομολόγησε εδώ, για το emvolio.gr.

Αυτά είναι τα επιτεύγματά σας!

Τα αποτελέσματα των πολιτικών αυτών, και όχι της κοινωνικής ευαισθησίας ή της φιλανθρωπίας, είναι ορατά στη φτώχεια. Παραλάβαμε τη φτώχεια στο 21,4% το 2015, την παραδώσαμε στο 17,7% το 2019, τέσσερις μονάδες κάτω και εσείς σε τεσσεράμισι χρόνια καταφέρατε να την αυξήσετε στο 21,8%. Συγχαρητήρια! Την παιδική φτώχεια την παραλάβαμε το 2015 στο 26,6%, την παραδώσαμε το 2019 στο 20,9%, έξι μονάδες κάτω, και η Νέα Δημοκρατία σε τεσσεράμισι χρόνια την αύξησε στο 21,8%. Ξανά συγχαρητήρια! Ανισότητες GINI: Το 2015 τις παραλάβαμε στο 14,2%, τις μειώσαμε και τις παραδώσαμε το 2019 στο 31,4% και η Νέα Δημοκρατία τις αύξησε πάλι στο 31%. Αυτά είναι τα επιτεύγματά σας.

Με όσα είπα απέδειξα γιατί ενώ το ΑΕΠ, όπως επαίρεται η Νέα Δημοκρατία και είναι αλήθεια, αυξάνεται –πλουτίζουμε δηλαδή, αγαπητοί συνάδελφοι-, είμαστε οι δεύτεροι πιο φτωχοί άνθρωποι στην Ευρώπη. Γι’ αυτό. Γιατί καταργήθηκε το κοινωνικό κράτος. Πολύ απλά πράγματα.

Η πρότασή μας είναι για τη διάρθρωση του Υπουργείου σε δύο Υφυπουργεία. Το πρώτο για την κοινωνική στεγαστική πολιτική και το δεύτερο για την κοινωνική προστασία και φροντίδα. Το Υπουργείο Κοινωνικής Στεγαστικής Πολιτικής με αντικείμενό του τη στεγαστική κρίση. Κατά την ΕΛΣΤΑΤ το 2022 ένα στα δύο εκατομμύρια, το 47,3% του πληθυσμού, δύο εκατομμύρια πέντε νοικοκυριά περίπου, για να ξέρουμε, αντιμετωπίζουν στεγαστική κρίση. Ποιος ήταν ο δείκτης στο 2021; Το 2021 ήταν 29,1%. Πόσο είναι σήμερα; Είναι 47,3%. Έχετε καταλάβει τι κάνετε; Από τα τέσσερα εκατομμύρια τριακόσιες τριάντα χιλιάδες νοικοκυριά, το ένα εκατομμύριο διακόσιες χιλιάδες νοικιάζουν. Πόσα από αυτά είναι σε στεγαστική κρίση; Πόσοι είναι οι ευάλωτοι που θα χάσουν το σπιτάκι τους ή που θα τους κάνουν έξωση; Είναι εννιακόσιες χιλιάδες. Πόσοι είναι αυτοί που δεν μπορούν να αποπληρώσουν το στεγαστικό δάνειο και θα «κοκκινήσουν»; Είναι τετρακόσιες εβδομήντα χιλιάδες. Πόσοι έχουν ήδη κόκκινα δάνεια; Τετρακόσιες χιλιάδες. Σύνολο είναι ένα εκατομμύριο εξακόσιες επτά χιλιάδες νοικοκυριά. Δηλαδή στην Ελλάδα έχουμε τη μεγαλύτερη στεγαστική κρίση, ένα στα δύο νοικοκυριά, όταν στην Ευρώπη είναι λιγότερο από ένα στα δέκα νοικοκυριά. Εκεί μας έφτασε η Νέα Δημοκρατία.

Και γιατί θέλει να κάνει την αναδιανομή του πλούτου των Ελλήνων; Το 75% του πλούτου των Ελλήνων, κατά την Τράπεζα της Ελλάδος, είναι στην ακίνητη περιουσία τους.

Το Υφυπουργείο θα έπαιρνε μέτρα: Μείωση ενοικίων, απαγόρευση Airbnb για νομικά πρόσωπα, να επιτρέπεται σε φυσικά πρόσωπα έως δύο ακίνητα ανά ΑΦΜ, κατάργηση της Golden Visa για Airbnb, δημιουργία τράπεζας ενοικιαζόμενης στέγης από ενεργές κατοικίες ιδιωτών -όχι δηλαδή από αυτά που θα φτιάξουμε, θα κάνουμε κ.λπ.-, αύξηση του επιδόματος ενοικίου για τα νέα ζευγάρια με όρο υποχρέωση των ιδιοκτητών να μην αυξήσουν τα νοίκια, έλεγχος ρύθμισης των ενοικίων, άμεσο πάγωμα των αυξήσεων, παράταση της διάρκειας των μισθώσεων, ανώτατο ποσοστό πλαφόν για την αύξηση του ενοικίου κατά την ανανέωση.

Για κοινωνική κατοικία με ισχυρό δημόσιο φορέα εντός του Υφυπουργείου θα έχουμε δημιουργία πράγματι του αποθέματος των κτηρίων, είναι περίπου επτακόσιες χιλιάδες, ενεργειακή αναβάθμιση, στήριξη στεγαστικών συνεταιρισμών κ.λπ.. Τώρα καταλαβαίνετε γιατί, όταν έχεις επτακόσιες χιλιάδες κενά διαμερίσματα, είναι γελοίο το πρόγραμμα «Ανακαινίζω και Νοικιάζω» για δωδεκάμισι χιλιάδες σπίτια.

Και βέβαια δεν είναι δυνατόν να μην επαναδιαπραγματευτείτε τα κονδύλια του ΕΣΠΑ και του Ταμείου Ανάκαμψης για να πάρει η Ελλάδα 1,5 δισεκατομμύριο. Αλλά πού; Πήραμε 1,5 εκατομμύριο, ενώ πρέπει να πάρουμε 1,5 δισεκατομμύριο, όπως πήρε αντίστοιχα η Πορτογαλία.

Το δεύτερο Υφυπουργείο -και τελειώνω, κύριε Πρόεδρε- θα είναι κοινωνικής προστασίας και φροντίδας, όχι μόνο για τη φτώχεια και για τους κλασικούς ευάλωτους, αλλά για κάθε πολίτη που σε κάποια στιγμή της ζωής του αντιμετωπίζει αυξημένες ανισότητες στην υγεία, στην κοινωνική και οικονομική του κατάσταση, δηλαδή πέφτει το επίπεδο διαβίωσής του.

Το μέσο για να γίνει αυτό θα είναι οι διευρυμένες υπηρεσίες φροντίδας στην κοινότητα, χιλιάδες υπηρεσίες και άνθρωποι χρειάζονται για να αντιμετωπίσουν την κατάσταση. Και έτσι να απελευθερωθούν και γυναίκες, που ως αόρατες άμισθες μέσα στο σπίτι είτε υποαμειβόμενες εργαζόμενες σε δομές καλύπτουν αυτές τις ανάγκες. Απαιτείται πολλαπλασιασμός των δωρεάν δημοτικών δομών, κυρίως των διακοσίων σαράντα πέντε κέντρων κοινότητας και των κέντρων στήριξης οικογένειας και παιδιού.

Στο Υφυπουργείο θα εντάσσεται μια Γενική Γραμματεία Παιδικής Προστασίας με αρμοδιότητες για την ανηλικότητα, όχι να τα βάζετε στη στεγαστική πολιτική- είναι ντροπή- αλλά και η επανασυστηνόμενη Ειδική Γραμματεία για τους Ρομά.

Τέλος με όσα είπα -και σας ευχαριστώ πολύ, κύριε Πρόεδρε, για την ανοχή- είναι προφανές ότι η Νέα Αριστερά δεν στηρίζει αυτό το νομοσχέδιο.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Φωτίου.

Τον λόγο έχει ο ειδικός αγορητής από τη Νίκη, ο κ. Νικόλαος Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

Αγαπητοί συνάδελφοι και εμείς στη Νίκη προφανώς θα υποστηρίξουμε την ένσταση αυτή της αντισυνταγματικότητας, γιατί σίγουρα πολιτικά στέκει να υποστηρίξουμε όχι μια και δύο φορές τέτοιες ενστάσεις, γιατί βλέπουμε το πονηρό και το παράλογο του πράγματος, ότι δυστυχώς το Εθνικό Σύστημα Υγείας διαλύεται και πηγαίνει προς την ιδιωτικοποίηση.

Θυμάμαι ο Υπουργός Υγείας, απευθυνόμενος σε εμάς τους γιατρούς είπε: Δεν τα ξέρετε ότι στην Ευρώπη έχουμε και ιδιωτικές θέσεις και μπορεί και ιδιωτικά κρεβάτια των γιατρών;

Κύριε Υπουργέ, ξέρετε, όμως, ότι στην Ευρώπη υπάρχει ο μέσος όρος υπηρεσιών υγείας και είναι σε ικανοποιητικό επίπεδο; Κάντε και εσείς Ευρώπη το ΕΣΥ. Κάντε και εσείς να έχουν οι υπηρεσίες υγείας ένα επίπεδο ευπρέπειας και να μπορεί να βρει ο άνθρωπος ένα κρεβάτι στην εντατική και να μην τρέχει από εδώ και από εκεί ή αν απαιτείται να μην ξεκινάει από τη Θράκη και να φτάνει στην Πάτρα για να βρει ένα κρεβάτι υγείας και μετά κάντε τα αυτά που θέλετε να κάνετε. Εξασφαλίστε, όμως, πρώτα ένα επίπεδο υγείας στον Έλληνα πολίτη που τώρα είναι κάτω από το μηδέν. Είναι κάτω από το μηδέν. Και θα το πω και τρίτη φορά, είναι κάτω από το μηδέν.

Είναι ντροπή να κλείνεις το μάτι στους γιατρούς. Είναι ντροπή να κλείνεις το μάτι στους ασθενείς, οι οποίοι έχουν πέντε φραγκάκια στην τσέπη τους και να μπορούν να επιδιώξουν απογευματινά ιατρεία. Είναι ντροπή να μη θέλεις να δώσεις ένα ευρώ στο σύστημα υγείας και να κλείνεις πονηρά το μάτι στους γιατρούς και να λες: Εγώ δεν θα σας δώσω, αλλά πάρτε τα από τα συνήθη υποζύγια. Και να λες στους άλλους που έχουν πέντε φράγκα στην τσέπη τους: Εσείς θα βρείτε την υγειά σας. Οι άλλοι ας παραμείνουν στις λίστες θανάτου του Άδωνι Γεωργιάδη. Αυτά όσον αφορά στην υγεία. Θα επανέλθουμε στις 14.30΄, κύριε Πρόεδρε.

Αγαπητοί μου συνάδελφοι, θα ήθελα να σας μεταφέρω λίγο στο κλίμα των ημερών και των γεγονότων αυτών των ημερών, δηλαδή της Κυριακής των Βαΐων και της Μεγάλης Εβδομάδας των Παθών για να σκιαγραφήσω έτσι την ελληνική πολιτική πραγματικότητα. Ο Χριστός πριν τη σταύρωση του έκανε δύο πολύ μεγάλα θαύματα και τα έκανε φανερά. Ετάισε πέντε χιλιάδες άντρες με τις οικογένειές τους με τρία ψάρια και με πέντε ψωμιά και ανέστησε μετά από τέσσερις μέρες μέσα στο μνήμα, μέσα στο χώμα δηλαδή, τον φίλο του τον Λάζαρο. Είναι δύο πολύ μεγάλα θαύματα. Δεν θα σταθώ, όμως, σε αυτά.

Τότε, οι Ιουδαίοι ως πονηρός λαός σου λέει: Να τον, τον βρήκαμε τον βασιλιά. Άμα μας σκοτώσουν οι Ρωμαίοι, το βράδυ θα μας αναστήσει. Και άμα μας κάνουν αποκλεισμό, με ένα ψάρι θα μας ταΐσει όλους. Ο Χριστός για να αποφύγει αυτό το μεγαλείο και να δείξει τι ήταν, τι έκανε; Ανέβηκε στην Ιερουσαλήμ επί πώλου όνου, δηλαδή πάνω σε ένα γαϊδουράκι. Εγώ από όλα αυτά θα μείνω στο γαϊδουράκι, το οποίο όταν ο Χριστός ανέβαινε στην Ιερουσαλήμ, αυτός ήταν η αιτία δηλαδή της δόξας και της προσκύνησης και της επευφημίας, ο γάιδαρος, όπως λέει το Γεροντικό, νόμιζε ότι ο κόσμος τον γάιδαρο προσκυνούσε και τον επευφημούσε. Όταν, όμως, ήρθε η ώρα που ο Χριστός κατέβηκε από τον γάιδαρο, κατάλαβε την πλάνη του.

Έτσι και εσείς, αγαπητοί συνάδελφοι της Κυβέρνησης, και εσείς είστε οι όνοι, τα γαϊδουράκια δηλαδή, που ο λαός αναθέτει τα αξιώματα. Τα αξιώματα ανήκουν στον λαό, δεν είναι δικά σας τα αξιώματα. Τα αξιώματα ανήκουν στον κυρίαρχο ελληνικό λαό, όπως λέει το «Ευαγγέλιο» του Συντάγματος, που λέει ότι κάθε εξουσία πηγάζει από τον λαό και αποδίδεται στον λαό.

Το ίδιο, δυστυχώς, δεν το λέω εγώ, το λέει και ο μέγας καθηγητής Συνταγματολόγος, ο κ. Κασιμάτης, ο οποίος πρώτος εντόπισε τη διαταραχή της πορείας της ελληνικής δημοκρατίας, λέγοντας τα εξής: Η δημοκρατία μας μετά τα μνημόνια δεν λειτουργεί ως έπρεπε. Οι κυβερνήσεις από Γεωργίου Παπανδρέου και εντεύθεν παρουσιάζουν το εξής δραματικό φαινόμενο. Ενώ ο λαός τους δίνει την εμπιστοσύνη του, την άδολη ψήφο του, οι κυβερνήσεις υφαρπάζουν την ψήφο του ελληνικού λαού και εφαρμόζουν πολιτικές που στρέφονται ενάντια στον λαό και στο κοινό αίσθημα και συμφέρον. Γρήγορα οι κυβερνήσεις αυτές αντιπροσωπεύουν μέσα σε λίγους μήνες -όπως συνέβη και στη δική σας την Κυβέρνηση- μόνο μια ισχνή μειοψηφία του εκλογικού σώματος. Έτσι και αυτή η Κυβέρνηση μέσα σε λίγους μήνες -από κυλιόμενες δημοσκοπήσεις το ξέρουμε αυτό, είμαι σίγουρος ότι το ξέρετε και εσείς, μεταδίδεται από στόμα σε στόμα- αντιπροσωπεύεται μια ισχνή μειοψηφία στο εκλογικό σώμα, ιδίως αν το αναγάγουμε σε όλο το εκλογικό σώμα και όχι σε αυτά των κομματικών στρατών που ως επί το πλείστον πάνε και ψηφίζουν.

Σε μια κανονική δημοκρατία τι θα γινόταν, αγαπητοί μου; Σε μια κανονική δημοκρατία θα παραιτούνταν αυτή η Κυβέρνηση και θα προκηρύσσονταν εκλογές. Εδώ, όμως, η εκτελεστική εξουσία ποδοπατάει τις υπόλοιπες εξουσίες του τόπου, τη νομοθετική -βλέπετε, σήμερα, την τροπολογία που την έφεραν την Παρασκευή το βράδυ, μέσα σε θέματα άλλα, μιλάμε για την υγεία- τη δικαστική και η διαπλοκή, αγαπητοί μου, συμπληρώνεται με τα καλοταϊσμένα ΜΜΕ του καθεστώτος. Το έζησα και εγώ προσωπικά την προηγούμενη εβδομάδα και έχω ιδίαν πείρα.

Παραδείγματα: Ποιος λαός σάς έδωσε εντολή να δολοφονήσετε την ελληνική οικονομία δήθεν για να τη σώσετε για να εξευτελίσετε έτσι το έθνος μας; Ποιος σας εξουσιοδότησε να προδώσετε τη Μακεδονία μας, υπογράφοντας ή υποστηρίζοντας την αισχρή Συμφωνία των Πρεσπών; Ποιος λαός σάς έδωσε το δικαίωμα, κύριοι εσείς του ΣΥΡΙΖΑ, να ποδοπατήσετε το κύρος ενός δημοψηφίσματος; Σκεφτείτε αν γινόταν αυτό το 1974, τι πολίτευμα θα είχαμε σήμερα; Ποιος λαός σάς έδωσε εξουσιοδότηση να αφοπλίζετε τα ελληνικά νησιά και εν μία νυκτί να μετατρέπετε τους λαθρομετανάστες σε εργάτες γης; Μήπως πραγματοποιείτε αντικατάσταση πληθυσμού;

Ποιος λαός, κύριε Πρωθυπουργέ -και στους συναδέλφους σας απευθύνομαι- σας έδωσε το δικαίωμα να δηλώνετε ότι βρισκόμαστε σε πόλεμο με την παγκόσμια πυρηνική υπερδύναμη της Ρωσίας, χωρίς να σκέφτεστε σε τι κίνδυνο μπορεί να βάλετε τον ελληνικό λαό, που είχε την ατυχία και σας εμπιστεύτηκε;

Ποιος έδωσε το δικαίωμα στην αδερφή σας να κάνει τις γνωστές της δηλώσεις περί του Κοσσυφοπεδίου εναντίον της ομοδόξου Σερβίας; Ο αρχιεπίσκοπος Κύπρου Γεώργιος κρούει τον κώδωνα του κινδύνου. Ποιος λαός σάς εξουσιοδότησε να πραγματοποιήσετε ερήμην του μάλιστα συμφωνίες με τους Τούρκους και στο Αιγαίο; Αλίμονό σας, αν είναι αλήθεια αυτά.

Ποιος λαός έδωσε εντολή στο Υπουργείο Πολιτισμού -ο Θεός να το κάνει Υπουργείο Πολιτισμού- να χρηματοδοτεί έργα όπως τα «Αδέσποτα Κορμιά» με τους queer να φωνάζουν: «Destroy Greece» και να κουρελιάζεται ως «…» η ελληνική σημαία, με χρώματα ροζ και κόκκινα, με κουρέλια, δηλαδή, στο όνομα δήθεν της τέχνης; Ποιος λαός σάς έδωσε το δικαίωμα να νομοθετείτε εις βάρος του Θεού, της φύσης και της επιστήμης;

Ο λαός της Θεσσαλονίκης, αγαπητοί μου, βράζει με την εξαγγελία του πανευρωπαϊκού gay pride στους δρόμους του Αγίου Δημητρίου, της Παναγίας Δεξιάς, του Αγίου Κυρίλλου και Μεθοδίου. Θα μαζέψετε για μια βδομάδα όλο το ανφάν γκατέ της Ευρώπης στην πόλη μας.

**ΑΝΝΑ ΕΥΘΥΜΙΟΥ:** Μια χαρά είναι.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Για σας μια χαρά είναι.

Πού ήταν η Αντιπολίτευση τότε να σας ρίξει; Αντίθετα, έβαλε πλάτη τότε η Αντιπολίτευση, παρ’ όλο που εσείς είχατε χάσει στην ουσία την δεδηλωμένη. Είστε κομματική συμπαιγνία, το ξέρουμε, με την ψευτομομφή που έκανε μετά το ΠΑΣΟΚ, μόνο και μόνο για να σας συσπειρώσει και να σας δώσει άλλους έξι μήνες να δράσετε ανενόχλητα.

Επίσης, να πω για τις ηλεκτρονικές ταυτότητες, που προεκλογικά αποκρύψατε από τον λαό; Την ακρίβεια και τα άλλα ων ουκ έστιν αριθμός: πανδημίες, υποχρεωτικότητες, μέτρα, εμβόλια; Ως γνήσιο καθεστώς που είστε, κάνοντας όλα τα παραπάνω που σας ανέφερα, επιχειρείτε και το αδιανόητο, να φιμώσετε και τον λαό να μην αντιδρά, να φιμώσετε ακόμα και τους εκλεγμένους Βουλευτές, που τους ψήφισε χιλιάδες κόσμος. Τα έζησα πρόσφατα, με ρίξατε βορά στο στόμα των αδηφάγων ΜΜΕ που σας στηρίζουν με όλες τους τις δυνάμεις, προωθώντας μια σύγχρονη ανθρωποφαγία.

Αφού κάνατε όλα τα παραπάνω και δεν αντέχετε τον κοινοβουλευτικό έλεγχο και την αντίδραση του κοινοβουλευτικού λαού, τι σας μένει άλλο να κάνετε; Μήπως θέλετε να κηρύξετε και καμμιά δικτατορία;

**ΜΑΡΙΑ - AΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Έλεος! Τι είναι αυτά που λέτε;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ο κόσμος, βέβαια, το ’χει τούμπανο αλλά εσείς κρυφό καμάρι. Στην Ευρώπη σας έχουν καταδικάσει. Έχετε εννιακόσιες πενήντα εννέα καταδίκες από το Ευρωπαϊκό Δικαστήριο Ανθρωπίνων Δικαιωμάτων για άδικη δίκη.

Ας έρθουμε τώρα στο παρόν νομοσχέδιο, το οποίο δέκα μήνες το περιμέναμε πώς και πώς και μάλιστα και οι γυναίκες και πιστεύαμε ότι θα προασπίζατε και την οικογένεια. Σας βάζουμε μηδέν στο παρόν νομοσχέδιο. Μηδέν! Γιατί είναι όχι μόνο πρόχειρο, όχι μόνο επιδερμικό, όχι μόνο βλέπει ανάγκες ακραίας φτώχειας και άστεγους, αλλά είναι χωρίς καμμία πρόβλεψη, χωρίς καμμία πρόληψη, χωρίς τίποτα ουσιαστικό για την Ελλάδα και για το έθνος μας.

Επίσης, το «σπιράλ θανάτου», το έχετε δημιουργήσει και εσείς και οι προηγούμενες κυβερνήσεις. Να μην τα ρίχνουμε όλα σε εσάς. Είναι το τρίπτυχο φτώχεια, ανεργία και ακρίβεια.

Το νομοσχέδιο που φέρνετε αντιμετωπίζει μερικώς και ανεπαρκώς το ζήτημα της στέγασης, της εργασίας και των ευάλωτων συμπολιτών μας. Δεν συνιστά επ' ουδενί καμμία ρήξη, αλλά είναι μια απλή διεκπεραίωση των υπαρχόντων προβλημάτων. Δεν διαβλέψαμε καμμία τολμηρή πρόταση για την ανάσχεση της αστεγίας, αλλά μόνο για την αντιμετώπιση της ακραίας φτώχειας και του αποκλεισμού του κοινωνικού. Η χώρα μας χρειάζεται γενναίες νομοθετικές πρωτοβουλίες και δράσεις που θα ανακουφίζουν πραγματικά τους ευάλωτους συμπολίτες μας, αλλά και όσους κινδυνεύουν να βρεθούν σε αυτή την κατάσταση.

Όσον αφορά το δικαίωμα στη στέγη, η ορθότερη πολιτική αντιμετώπιση της αστεγίας είναι η ενθάρρυνση της επανένταξης των ατόμων που πλήττονται από τη φτώχεια στην αγορά εργασίας. Πώς, όμως, θα διασφαλίσετε την αμειβόμενη εργασία στους συμπολίτες μας; με την επιβολή ευέλικτων μορφών απασχόλησης; Την εργασιακή απορρύθμιση; Την ακραία μορφή ελαστικότητας με συμβάσεις μηδενικών ωρών; Με την αβεβαιότητα της επαγγελματικής σταδιοδρομίας των νέων;

Η Ελλάδα -ακούστε το αυτό- δεν επενδύει πλέον στους νέους της, αλλά τους αφήνει να φύγουν ή στην καλύτερη περίπτωση τους χρησιμοποιεί ως φτηνό εργατικό δυναμικό. Τζάμπα πράμα, δηλαδή! Ακόμη κι αν έχουν προσόντα, ακόμη και τους γιατρούς της έχει εκδιώξει, τους μηχανικούς της και πάει λέγοντας. Τι κάνετε για όλα αυτά; Σφυρίζετε αδιάφορα για το αν υπάρχει εργασία, αν οι μισθοί επαρκούν, αν οι συνθήκες είναι ασφαλείς. Κι όλα αυτά όταν η οικονομία λέτε ότι πανηγυρίζει.

Ας έρθουμε λίγο στο ζήτημα της στέγασης. Αυτά που κάνετε μου θυμίζουν σηπτική καταπληξία. Λίγο πριν το τελικό στάδιο της σηπτικής καταπληξίας, που είναι η διάχυτη ενδαγγειακή πήξη, βάζετε μια ασπιρίνη, δίνετε ένα έμπλαστρο στον ασθενή. Αυτό μόνο κάματε. Πώς λέτε ότι υποστηρίζετε την αστεγία όταν, από κόκκινα δάνεια, εκατοντάδες χιλιάδες οικίες τις έχετε δεσμευμένες. Έχουν βγει, δηλαδή, από την αγορά. Σας είπαμε στις επιτροπές και σας προτείναμε. Είπατε ποιο είναι το ματωμένο πρωτογενές πλεόνασμα των 4,1 δισεκατομμυρίων. Δώσατε στεγαστικά δάνεια ονομαστικής αξίας 21,3 δισεκατομμυρίων στα funds, σε αυτά τα φαντάσματα, τα κοράκια δηλαδή, που θα κατασπαράξουν τα ελληνικά σπίτια και τις ελληνικές περιουσίες. Σας προτείναμε μέσω αυτού του ματωμένου πλεονάσματος, το οποίο προσπαθείτε να διασφαλίσετε μόνο και μόνο για να εξασφαλίσετε τις δόσεις των δανειστών, μην τους χάσουμε δηλαδή από πελάτες. Σας δώσαμε τη λύση και δεν βλέπουμε τίποτα. Εκατοντάδες σπίτια μένουν έτσι σε αδράνεια μέχρι να τα κατασπαράξουν μέχρι και το τελευταίο τα κοράκια.

Επίσης, να μην το ξεχάσω, πέρα από τα σπίτια, μέσω των κόκκινων δανείων έχουν δεσμευτεί και τεράστιες εκτάσεις στην Θεσσαλία, που είναι το περιβόλι της χώρας, αλλά και αλλού. Αυτές τις εκτάσεις τι θα τις κάνουν τα funds, κυρίες και κύριοι, όταν τις πάρουν; Φωτοβολταϊκά πάρκα και ανεμογεννήτριες; Τα φωτοβολταϊκά, ξέρετε, δεν τρώγονται. Ούτε οι ανεμογεννήτριες γίνονται επιδόρπια. Κοιτάξτε να εξασφαλίσετε τροφή και τρόφιμα φθηνά στον ελληνικό λαό και όχι να δεσμεύετε εκτάσεις και σπίτια από εδώ και από εκεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο, τρία στοιχεία ακόμη και τα υπόλοιπα θα τα πω στη δευτερολογία μου, κύριε Πρόεδρε.

Είπαμε ότι τα μνημόνια κατάργησαν οποιαδήποτε στεγαστική πολιτική. Νομίζω στα «ΝΕΑ» στις 27 Απριλίου διάβαζα ότι ο Υφυπουργός σας, ο Υφυπουργός Κοινωνικής Ασφάλισης ο κ. Τσακλόγλου, λέει ότι τα ποσά που δίνονται για κοινωνικές δαπάνες που στην Ελλάδα είναι πολύ χαμηλότερες από τον ευρωπαϊκό μέσο όρο. Οι ίδιοι τα μαρτυρείτε. Τι χρείαν μαρτύρων έχουμε;

Επίσης, το 20% των νοικοκυριών με στεγαστικό δάνειο καταβάλλει με καθυστέρηση, με ιδρώτα δηλαδή, κάθε δόση του δανείου, ενώ το 9% των νοικοκυριών δεν μπορεί να αποπληρώσει. Αντίθετα, το 2024 τα έσοδα της ΑΑΔΕ ολοένα και αυξάνονται. Αυξήσετε τους έμμεσους φόρους, τον ΦΠΑ. Περίπου 40% των εσόδων της ΑΑΔΕ προέρχεται από τον ΦΠΑ, έναν άδικο οριζόντιο φόρο που πλήττει, όπως πολλές φορές σας είπα, τους φτωχούς και τους πολύτεκνους. Γιατί δεν τον μειώνετε; Είναι ένα οριζόντιο ανήθικο μέτρο που πλήττει κυρίως τους φτωχούς. Οι φτωχοί θα βγάζουν το φίδι από την τρύπα; Δάνεια 70 δισεκατομμυρίων σήμερα είναι κόκκινα, τα έχουν πάρει τα funds και είναι έτοιμα να κατασπαράξουν επτακόσιες εξήντα χιλιάδες ακίνητα.

Επίσης, επί των ημερών σας -θα πω αυτό και θα κλείσω- έχετε δύο αρνητικές πρωτιές στην Ευρώπη. Ακούστε το αυτό. Τα τελευταία πέντε χρόνια συμβαίνει. Όλη η Ευρώπη μιλάει, όλος ο κόσμος μιλάει. Θα το πούμε άλλη μία φορά για να το καταλάβουμε. Έχουμε την υψηλότερη μακροχρόνια ανεργία. Ο μέσος όρος της Ευρώπης, κυρίες και κύριοι, είναι 2,4 και στην Ελλάδα έχουμε 7,7. Είναι υπερτριπλάσιος βαθμός στην ανεργία και κυρίως αυτοί που πλήττονται περισσότερο είναι οι νέοι.

Μία άλλη αρνητική πρωτιά των τελευταίων πέντε χρόνων, που επαίρεστε για τα καμώματα της οικονομίας και της Κυβερνήσεως σας, είναι για το κόστος στέγασης των σπιτιών. Το 74% των κατοικιών είναι πάνω από 700 ευρώ το μήνα. Ξέρετε τι είναι τα 700 ευρώ; Είναι πάνω από έναν βασικό μισθό. Και το 34% των κατοικιών είναι πάνω από 1.000 ευρώ. Τα συμπεράσματα είναι δικά σας, με τα μέσα εισοδήματα που αναφέρει ο Έλληνας.

Όσον αφορά το δημογραφικό, θα πω στη δευτερολογία μου για τη μητρότητα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παπαδόπουλο.

Τον λόγο έχει ο κ. Πέτρος Δημητριάδης ειδικός αγορητής από τους Σπαρτιάτες.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, κυρίες και κύριοι Βουλευτές, κα’ αρχάς θα ευχηθώ καλή και ευλογημένη Μεγάλη Εβδομάδα σε όλες και όλους πριν ξεκινήσω την εισήγησή μου.

Επί του νομοσχεδίου, δέκα μήνες μετά τη σύσταση του Υπουργείου Κοινωνικής Συνοχής και Οικογένειας έρχεται το πρώτο νομοσχέδιο. Προσωπικά, όπως είχα πει και στις επιτροπές -το λέω και τώρα και δεν αλλάζω άποψη-, θεωρώ πως ένα Υπουργείο το οποίο έχει αναλάβει τόσο πολλές και αποφασιστικές αρμοδιότητες που αφορούν φλέγοντα ζητήματα της ελληνικής κοινωνίας όπως, για παράδειγμα, η στεγαστική κρίση, το δημογραφικό πρόβλημα, η οικογένεια και η οικογενειακή συνοχή, θα έπρεπε να κινείται πολύ πιο γρήγορα νομοθετικά. Το γεγονός ότι μας έρχεται το πρώτο νομοσχέδιο μετά από δέκα μήνες συνιστά κάποιο πρόβλημα. Εκφράζω κάποιον προβληματισμό για την ταχύτητα του νομοθετικού έργου του συγκεκριμένου Υπουργείου.

Επίσης, παρά το γεγονός ότι το νομοσχέδιο τιτλοφορείται «Αναμόρφωση του προγράμματος «Στέγαση και Εργασία για τους αστέγους» και άλλες ρυθμίσεις για τη βελτίωση των υπηρεσιών κοινωνικής πρόνοιας», βλέπουμε ότι από τα δεκατρία άρθρα τα μισά άρθρα αφορούν ζητήματα αρμοδιότητας της Γενικής Γραμματείας της Δημογραφικής και Στεγαστικής Πολιτικής, ζητήματα εποπτευόμενων φορέων, όπως επίσης σύσταση και λειτουργία οριζόντιων υποστηρικτικών υπηρεσιών του Υπουργείου.

Θα περίμενα πως μετά από δέκα μήνες αυτά τα θέματα θα είχαν λυθεί πολύ πιο γρήγορα. Το γεγονός ότι αυτή τη στιγμή, δέκα μήνες μετά τη σύσταση του Υπουργείου, βλέπουμε πως για πρώτη φορά ρυθμίζονται ζητήματα που αφορούν τη δομή και λειτουργία του Υπουργείου, που θα έπρεπε να έχουν έρθει πολύ νωρίτερα, δείχνει πως υπάρχει κάποιο πρόβλημα αναφορικά με τη λειτουργία και τη δομή του Υπουργείου. Θα περίμενα αυτά τα προβλήματα να έχουν λυθεί πολύ νωρίτερα, διότι το Υπουργείο αυτό έχει, όπως είπα, αποφασιστικό ρόλο για πάρα πολλά ζητήματα και θα έπρεπε να έχουν ρυθμιστεί αυτά τα ζητήματα με πολύ πιο γρήγορο τρόπο. Αυτό το θέτω ως προβληματισμό.

Αναφορικά με το νομοσχέδιο, για το δεύτερο κεφάλαιο διευρύνεται στο άρθρο 3 ο αριθμός των ωφελούμενων του προγράμματος «Στέγαση και εργασία για τους αστέγους».

Θα πω ότι το πρόβλημα της στέγασης, το οποίο είναι πολύ οξυμένο στην Ελλάδα, θέλει πάρα πολύ πιο αποφασιστικές λύσεις και πρωτοβουλίες, διότι δυστυχώς στη σημερινή Ελλάδα έχουμε άστεγους, οι οποίοι είτε είναι ψυχικά ασθενείς είτε είναι ηλικιωμένοι με άνοια είτε είναι δανειολήπτες που έχουν χάσει την πρώτη τους κατοικία είτε είναι άτομα που είναι τοξικομανείς.

Θα προτιμούσαμε να υπάρχει κάποιος τρόπος κατ’ αρχάς καταγραφής των αστέγων σε συνεργασία με τις κοινωνικές υπηρεσίες των δήμων, όπως επίσης και ταξινόμησής τους. Διότι ανάλογα με το σε ποια κατηγορία υπάγεται ο άστεγος υπάρχει και διαφορετική αντιμετώπιση. Αλλιώς αντιμετωπίζεις έναν άστεγο ο οποίος είναι υγιής, αλλά έχει χάσει το σπίτι του, αλλιώς αντιμετωπίζεις έναν άστεγο ο οποίος είναι ηλικιωμένος και αλλιώς κάποιον που είναι τοξικομανής. Είναι τελείως διαφορετική αντιμετώπιση. Εάν εμείς δεν κάνουμε κάποια ταξινόμηση των αστέγων, κάποια καταγραφή, ουσιαστικά θα ρυθμίζουμε ανόμοιες καταστάσεις με όμοιο τρόπο, με αποτέλεσμα να υπάρχουν αδικίες. Αυτό θα πρέπει να ληφθεί σοβαρά υπ’ όψιν.

Επίσης, θα πω ότι δυστυχώς το πρόβλημα της στέγασης στην Ελλάδα θα οξύνεται. Και αυτό διότι πρώτον οι πλειστηριασμοί πρώτης κατοικίας συνεχίζονται αμείωτοι, δεύτερο το κόστος στέγασης είναι πάρα πολύ υψηλό, το ψηλότερο στην Ευρώπη. Θα περιμέναμε κάποιες πολύ πιο αποφασιστικές αρμοδιότητες σε αυτά τα ζητήματα. Εάν δεν λυθούν αυτά τα ζητήματα, τότε πολύ φοβάμαι ότι θα έχουμε συνεχώς νέες στρατιές αστέγων. Είναι κάτι το οποίο δεν το βλέπω προς το παρόν από την Κυβέρνηση.

Θα πω πως μέχρι στιγμής η Κυβέρνηση έχει αποτύχει σε αυτόν τον τομέα και αυτό φαίνεται διαρκώς από το συνεχώς αυξανόμενο κόστος στέγασης και το κόστος ζωής. Και όσο υπάρχει η ακρίβεια και όσο υπάρχουν πλειστηριασμοί πρώτης κατοικίας θα έχουμε συνεχώς φαινόμενα αστέγων.

Δεύτερο, διευρύνεται το πρόγραμμα χρηματοδότησης για τη δημιουργία νέων τμημάτων βρεφικής φροντίδας. Εδώ θα πω πως δυστυχώς πάρα πολλά νέα ζευγάρια αντιμετωπίζουν το φάσμα της ακρίβειας, έχουν πολύ μεγάλο κόστος ζωής και δυστυχώς αποθαρρύνονται από το να κάνουν παιδιά. Ναι μεν, είναι κάπως εν μέρει ενθαρρυντικό αυτό που γίνεται, όμως θα περιμέναμε κάτι πολύ πιο αποφασιστικό, θα περιμέναμε να υπάρξει κάποια ενίσχυση των πολύτεκνων και των τρίτεκνων, διότι, όπως είναι γνωστό, η Ελλάδα αντιμετωπίζει σοβαρό δημογραφικό πρόβλημα, έχουμε συνεχώς μείωση των γεννήσεων και δυστυχώς όσο θα έχουμε αυτή την κοινωνική όξυνση των φαινομένων της ακρίβειας και του κόστους ζωής θα συνεχίζεται αυτό το φαινόμενο αμείωτο.

Πολύ φοβάμαι ότι σε μερικές δεκαετίες από τώρα, αν δεν πάρουμε από τώρα αποφασιστικά μέτρα, η Ελλάδα θα αντιμετωπίσει μία δημογραφική κατάρρευση. Το λέω από τώρα, διότι πρέπει κάποια στιγμή τέτοια ζητήματα να τα αντιμετωπίζουμε εξαρχής και όχι να φτάνουμε στο «παρά πέντε» ή «στο και πέντε» για να τα λύσουμε.

Αναφορικά με την Εθνική Πρωτεύουσα Νεολαίας στο άρθρο 6, είναι μεν ενθαρρυντικό ότι επιβραβεύονται κάποιοι ΟΤΑ Α΄ βαθμού και κάποιες δράσεις, οι οποίες συνεισφέρουν στη σύνδεση των νέων με τις τοπικές κοινωνίες, όμως, θα θέλαμε, όπως είχα πει και στις επιτροπές, να μάθουμε ποια είναι τα κριτήρια της απονομής του τίτλου αυτού εδώ και κυρίως πώς θα εποπτεύονται οι δράσεις.

Κάτι που θα ήθελα ακόμα να πω είναι ότι οι νέοι, ναι μεν, θέλουν κάποια σύνδεση με τις τοπικές κοινωνίες, όμως, δυστυχώς, το μεγάλο πρόβλημα στην Ελλάδα είναι ότι οι νέοι φεύγουν στο εξωτερικό. Είναι το λεγόμενο «brain drain», το οποίο προκαλείται από το ότι οι νέοι μας δυστυχώς βλέπουν πως δεν υπάρχει κάποια προοπτική στην Ελλάδα, αντιμετωπίζουν πολύ μεγάλο κόστος ζωής, έχουν μεγάλη αβεβαιότητα, μεγάλη ανασφάλεια και κυρίως υπάρχουν πάρα πολλές χώρες που τους δίνουν πολύ περισσότερες ευκαιρίες, ειδικά, δε, αν είναι κάποια άτομα που είναι καταρτισμένα και έχουν πολύ καλό μορφωτικό υπόβαθρο.

Αυτό θα πρέπει να το λύσουμε άμεσα και όχι με ημίμετρα, διότι όταν φεύγουν οι νέοι μας, που είναι ο ανθός της Ελλάδος και είναι το πιο παραγωγικό κομμάτι, θα έχουμε πρόβλημα στην παραγωγικότητα, θα έχουμε πρόβλημα και στον ασφαλιστικό τομέα, θα έχουμε μονίμως θέματα. Και, δυστυχώς, πάρα πολλά άτομα, πάρα πολλοί Έλληνες, που θα μπορούσαν να διαπρέψουν στην Ελλάδα και να προσφέρουν τις υπηρεσίες τους στην Ελλάδα φεύγουν στο εξωτερικό και θα προσφέρουν τις υπηρεσίες τους στο εξωτερικό. Θα τους στερηθούμε για πάντα.

Εάν, λοιπόν, δεν δώσουμε ευκαιρίες και δεν δώσουμε μια προοπτική και κάποιο όραμα στους Έλληνες νέους, πολύ φοβούμαι ότι οι νέοι θα φεύγουν στο εξωτερικό και όσα προγράμματα και αν κάνουμε, έστω και αν είναι θετικά, δεν θα αποτρέψουν αυτή τη μαζική φυγή των νέων στο εξωτερικών.

Είναι ένα πάρα πολύ σημαντικό, πάρα πολύ φλέγον ζήτημα, το οποίο θα πρέπει και αυτό να το αντιμετωπίσουμε τώρα. Διότι ο συνδυασμός του δημογραφικού προβλήματος που έχουμε σε συνδυασμό με τη φυγή των νέων στο εξωτερικό πολύ φοβούμαι ότι θα δημιουργήσει πάρα πολύ σοβαρά προβλήματα τόσο εθνικά όσο και κοινωνικά στο ευρύτερο μέλλον. Είναι κάτι το οποίο κάποια στιγμή το συγκεκριμένο Υπουργείο θα πρέπει να τα δει.

Μάλιστα, όπως είχα πει και στις επιτροπές -το λέω και σήμερα-, περιμένω πολύ πιο τολμηρές και αποφασιστικές κινήσεις από το Υπουργείο γι’ αυτά τα ζητήματα. Διότι διαφορετικά πολύ φοβάμαι ότι θα είναι ένα Υπουργείο το οποίο, ναι μεν, θα υφίσταται, αλλά δεν θα μπορέσει να τελέσει σοβαρά το έργο του.

Στα άρθρα 7 ως 13, 14 ως 17 και 18 ως 25, όπως είπα, ρυθμίζονται κάποια ζητήματα αρμοδιότητας της Γενικής Γραμματείας Δημογραφικής και Στεγαστικής Πολιτικής και επίσης ζητήματα των εποπτευόμενων φορέων.

Εδώ θα τονίσω -είχε πολλές επιτροπές και το άκουσαν αυτό που είπα η κυρία Υπουργός και η κυρία Υφυπουργός- ότι θα πρέπει κάποια στιγμή να αλλάξει η επωνυμία του «Σικιαριδείου Ιδρύματος Απροσαρμόστων Παίδων». Δηλαδή, να βγει το «Απροσαρμόστων Παίδων». Είναι μειωτικός όρος. Είχαμε συμφωνήσει όλοι κάποια στιγμή στο ότι πρέπει να φύγει αυτός ο ορισμός.

Επίσης, ναι μεν αλλάζει η εποπτεία του νομικού προσώπου δημοσίου δικαίου με την επωνυμία «Σύνδεσμος Κοινωνικών Λειτουργών Ελλάδος», αλλά όμως θα θέλαμε να δούμε τι θα γίνει με τις κοινωνικές λειτουργούς. Είπαν, ήδη, οι κοινωνικές λειτουργοί ότι αντιμετωπίζει κρίση ο κλάδος, έχουνε πάρα πολύ μεγάλες ελλείψεις. Θα θέλαμε κάποια στιγμή να υπάρχουν προσλήψεις και, κυρίως, να υπάρχουν κοινωνικές λειτουργοί παντού και να γίνεται εύρυθμα η λειτουργία και να μην υπάρχει πρόβλημα στον κλάδο τους.

Στο έκτο κεφάλαιο, όπως είπα, συστήνονται για πρώτη φορά οριζόντιες υποστηρικτικές υπηρεσίες του Υπουργείου Κοινωνικής Συνοχής και Οικογένειας. Πέρα όμως από τη σύσταση, που γίνεται καθυστερημένα, θα θέλαμε να ακούσουμε με ποιον τρόπο θα στελεχωθούν, ποια θα είναι τα κριτήρια. Διότι όλες αυτές εδώ οι γενικές διευθύνσεις και οι διευθύνσεις που συστήνονται απαιτούν και ένα κατάλληλα καταρτισμένο προσωπικό.

Συνεπώς θα θέλαμε να ακούσουμε πώς θα γίνουν οι προσλήψεις, σε ποιο χρονοδιάγραμμα και κυρίως ποια θα είναι τα κριτήρια πρόσληψης. Γιατί εδώ πέρα δεν αρκεί μόνο να συστήνουμε γραμματείες και διευθύνσεις, θα πρέπει να γνωρίζουμε ότι αυτές εδώ οι υπηρεσίες θα λειτουργούν με το κατάλληλο προσωπικό, ώστε να λειτουργούν και εύρυθμα.

Γενικώς βλέπω πως το παρόν νομοσχέδιο με μεγάλη καθυστέρηση συστήνει κάποιες υπηρεσίες που θα έπρεπε να έχουν συσταθεί εξαρχής. Και πολύ φοβάμαι ότι αυτή η μεγάλη καθυστέρηση θα συνεισφέρει και στη μη ομαλή λειτουργία του Υπουργείου. Δηλαδή αυτές οι υπηρεσίες, αν δεν στελεχωθούν επαρκώς και εγκαίρως, θα υπάρχει μονίμως ένα πρόβλημα. Περιμένουμε να δούμε με ποιον τρόπο θα στελεχωθούν αυτές εδώ οι υπηρεσίες.

Σε γενικές γραμμές, θα ήθελα να πω ότι το παρόν νομοσχέδιο δεν αντιμετωπίζει αποφασιστικά τα ζητήματα για τα οποία έχει συσταθεί το παρόν Υπουργείο. Περιμένουμε στο μέλλον, όπως είπα και στις επιτροπές, αποφασιστικές πρωτοβουλίες και περιμένουμε πολύ πιο τολμηρά βήματα και τολμηρές νομοθετικές πρωτοβουλίες για τα θέματα της οικογένειας, της κοινωνικής συνοχής και του δημογραφικού προβλήματος.

Εάν αυτά εδώ τα βήματα δεν γίνουν ταχέως και με αποφασιστικότητα, τότε πολύ φοβάμαι ότι το παρόν Υπουργείο δεν θα μπορεί να επιτελέσει τη λειτουργία του, για την οποία έχει συσταθεί και μονίμως τα προβλήματα αυτά θα διαιωνίζονται. Και μάλιστα να πω πως δεν υπάρχει καιρός και χρόνος για χάσιμο, διότι έχουμε οξύ δημογραφικό πρόβλημα, οι γεννήσεις συνεχώς μειώνονται, μονίμως έχουμε πλειστηριασμούς πρώτης κατοικίας και μονίμως θα έχουμε νέες σειρές αστέγων και ανέργων, αλλά και θα φύγουν πάρα πολλοί στο εξωτερικό λόγω των προβλημάτων που υπάρχουν. Πολύ φοβάμαι ότι εάν δεν γίνουν αυτά τα βήματα γρήγορα, θα διαιωνίζονται αυτά τα προβλήματα και το παρόν Υπουργείο από κάποια στιγμή και μετά δεν θα μπορέσει να επιτελέσει τη λειτουργία του, θα είναι απλώς ένα διακοσμητικό Υπουργείο.

Περιμένω, λοιπόν, αυτές τις πρωτοβουλίες. Εμείς δεν θα ψηφίσουμε υπέρ του νομοσχεδίου. Θα ψηφίσουμε κατά. Θεωρούμε ότι είναι άτολμο το νομοσχέδιο. Θα περίμενα κάτι πολύ πιο αποφασιστικό μετά από δέκα μήνες.

Επίσης αναφορικά με την τροπολογία, εμείς είμαστε υπέρ της αντισυνταγματικότητας. Θα στηρίξουμε την αντισυνταγματικότητα. Και μάλιστα να τονίσω πως θα πρέπει να σταματήσει αυτή η κοινοβουλευτική πρακτική να έρχονται τροπολογίες Παρασκευή βράδυ για να ψηφιστούν τη Δευτέρα. Κάποια στιγμή πρέπει να σταματήσει και ιδίως με άσχετα θέματα με το νομοσχέδιο.

Μας φέρνετε εδώ μια τροπολογία για την υγεία. Θα περίμενα να ήταν κάποια τροπολογία σχετική με αυτό το θέμα του νομοσχεδίου και όχι κάτι άσχετο. Είναι κάποια πράγματα στην κοινοβουλευτική πρακτική, τα οποία τα ζω, τα βλέπω ως νέος κοινοβουλευτικός, τα οποία κάποια στιγμή πρέπει να σταματήσουν.

Αυτά ήθελα να πω.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Δημητριάδη.

Απλά να επισημάνω ότι προηγουμένως είχε προβεί ο κ. Παπαδόπουλος σε μια ατυχή έκφραση. Του επισημάνθηκε και διεγράφη από τα Πρακτικά.

Τον λόγο έχει ο κύριος Μπιμπίλας, ειδικός αγορητής από την Πλεύση Ελευθερίας.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ, κύριε Πρόεδρε.

Παρά τη μεγάλη καθυστέρηση, με την οποία έρχεται αυτό το νομοσχέδιο, για όποιο λόγο γίνεται αυτό, με τη διεύρυνση του προγράμματος στέγαση και εργασία για τους αστέγους, με τη συμπερίληψη ολόκληρων νοικοκυριών, οικογενειών και μεμονωμένων ατόμων που εμπεριέχει το νομοσχέδιο, διαπιστώνουμε ότι προωθείται κατά την άποψή σας ένα θετικό βήμα.

Και κατ’ αρχάς δεν αμφισβητούμε τις αγαθές προθέσεις στην αντιμετώπιση χρόνιων και τόσο δύσκολων και οξυμένων προβλημάτων για το λαό, αλλά πιστεύουμε ότι δεν τα αντιμετωπίζεται αυτά τα προβλήματα με αποφασιστικότητα.

Κανονικά δεν πρέπει να υπάρχουν αόρατοι πολίτες και ύψιστο και πρωταρχικό καθήκον της ευνομούμενης πολιτείας, είναι να στρέφει τις δράσεις της πάνω σε αυτούς που έχουν την περισσότερη ανάγκη. Συμβαίνει, όμως, έτσι; Ή δυστυχώς μέσα από την ασφυκτική μνημονιακή κατάσταση που ζήσαμε και δυστυχώς ζούμε ακόμα, οι πολίτες σε πολλά δεν αντιμετωπίζουν μπροστά τους μια ουσιαστική χείρα βοηθείας, αλλά ολοένα και περισσότερο -όπως είδαμε πρόσφατα με τα μέτρα για την υγεία που εν μέρει ακόμα και η δημόσια υγεία ιδιωτικοποιείται- οδηγούνται στην απόγνωση και στην ακραία φτώχεια;

Χρειάζεται ολοκληρωμένο πρόγραμμα στεγαστικής πολιτικής. Δεν μπορεί σε ένα κράτος δικαίου να μη θεσπίζεται ανώτατο όριο στα ενοίκια κατά περιοχή και κατά τετραγωνικά μέτρα και η ακρίβεια να συμβαδίζει χέρι-χέρι με την εκμετάλλευση και την αισχροκέρδεια και να υπάρχουν πολίτες που βρίσκονται σε απελπισία εξαιτίας τού ότι δεν μπορούν να πληρώσουν ούτε το ενοίκιο του σπιτιού τους. Δεν έχουν όλοι οι πολίτες μαύρο χρήμα για να καλοπερνάνε. Υπάρχει, όντως, φροντίδα για τις περιοχές που έχουν παραδείγματος χάριν πληγεί ανεπανόρθωτα από τις φυσικές καταστροφές; Το έντονο στεγαστικό πρόβλημα που αντιμετωπίζουμε εδώ και πάρα πολλά χρόνια έχει πάρει τη μορφή μιας βαθύτατης και ανελέητης στεγαστικής κρίσης και αφορά σε τεράστια μερίδα πολιτών, πόσω μάλλον των ήδη καταστάντων αστέγων εξαιτίας της κρίσης.

Η Golden Visa και η μίσθωση με τη μέθοδο Airbnb, δηλαδή βραχυχρόνια μίσθωση, αύξησαν τις τιμές της αγοράς σε τέτοιο σημείο που οι πολίτες είναι αδύνατον πια να βρουν στέγη. Ολόκληρα κτήρια του κέντρου και των άλλων περιοχών γύρω από το κέντρο μετατρέπονται σε μονάδες φιλοξενίας τουριστών με έναν έξυπνο τρόπο, που από τη μία δεν χαρακτηρίζονται ξενοδοχεία και από την άλλη ασφυκτικά όλο και μειώνουν τις στέγες γι’ αυτούς τους ανθρώπους που δυστυχώς δεν απέκτησαν ποτέ δική τους στέγη.

Απαράδεκτο να υπάρχουν διαμερίσματα παμπάλαια και τα ενοίκια τους να είναι πάνω από τους εξαθλιωμένους βασικούς μισθούς των περισσότερων πολιτών, που κάποιοι από αυτούς δεν έχουν καν συλλογικές συμβάσεις όπως συμβαίνει με τους καλλιτέχνες. Και γι’ αυτό το πράγμα αγωνιζόμαστε αυτό τον καιρό. Ένας στους τρεις Έλληνες δαπανά το 40% του εισοδήματός του για τα έξοδα στέγασης και οι πολίτες είναι ανυπεράσπιστοι απέναντι στα ξένα funds που τους κυνηγούν ανελέητα. Πρέπει να αποτραπούν οι εξώσεις γι’ αυτούς που δεν έφταιξαν και η κρίση τους βρήκε εντελώς απροετοίμαστους.

Η ποινικοποίηση και η επιβολή κυρώσεων σε αυτούς που κινδυνεύουν να βρεθούν στον δρόμο, είναι έξω από τη λογική και έξω από την ηθική των ανθρωπίνων δικαιωμάτων. Δεν αρκούν οι ξενώνες και τα έκτακτα μέτρα, αλλά η εξασφάλιση στέγης, αυτοί που χρωστούν πρέπει να διευκολυνθούν με τέτοιες δόσεις που να μπορούν να τις αντιμετωπίζουν αυτοί και οι κληρονόμοι τους, γιατί κάποιοι δεν θα προλάβουν να ολοκληρώσουν την αποπληρωμή. Γιατί εύκολο είναι να πετάμε έξω ανθρώπους να χαρακτηρίζονται άστεγοι και μετά να προσπαθούμε να βρούμε λύσεις, τοποθετώντας τους σε δομές μέσω γραφείων κοινωνικής μίσθωσης.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Το νομοσχέδιο, αν και περιέχει αρκετά άρθρα επιβοηθητικά για την αντιμετώπιση αυτής της βαθιάς κρίσης, δεν δίνει αποτελεσματική λύση όταν προτείνει να μπαίνουν ασχέτως κατηγορίας άστεγοι σε δομές, όπου θα χρειάζεται να προβλεφθεί και εποπτεία τέτοια που να μπορεί να προλαμβάνει κάθε πιθανή ενδεχόμενη κατάσταση ή ενέργεια όπως φωτιά, πλημμύρα κ.λπ.. Ειδικά για τους άστεγους που είναι σε εξάρτηση, χρειάζονται ειδικότατες προβλέψεις, ειδικά υπνωτήρια, χρειάζονται ταυτόχρονα μέσω εξειδικευμένων ατόμων και κοινωνικών λειτουργών να εντάσσονται σε προγράμματα απεξάρτησης και πρωταρχικά να ληφθούν μέτρα για να πεισθούν να μεταφερθούν σε αυτές τις δομές.

Μια βόλτα γύρω από τους δρόμους που περικλείουν το εθνικό μας θέατρο, το θέατρο «Άλμα», το κτήριο του ΟΣΕ, το θέατρο «Βέμπο», αρκεί για να σας πείσει για το πόσο οξυμένο είναι αυτό το βαθύ πρόβλημα των εκατοντάδων τοξικομανών αστέγων ανθρώπων, που κείτονται στους δρόμους της Αθήνας. Φώτα και πολυτέλεια στην Αγίου Κωνσταντίνου έξω από το «Εθνικό», σκοτάδι και ανθρώπινα σκουπίδια ακριβώς στον από πίσω δρόμο και κόλαση κανονική. Χρειάζεται ειδική μέριμνα για όλους αυτούς τους δυστυχισμένους συνανθρώπους μας. Δεν αρκεί η αστυνομία να κάθεται στη γωνία και να τους παρατηρεί. Πρέπει να γίνουν πράγματα εποικοδομητικά.

Αν επισκεφθείτε τις δομές που από ιδιωτική πρωτοβουλία υπάρχουν αυτή τη στιγμή για ανθρώπους ΑΜΕΑ, παραδείγματος χάριν στα Άνω Λιόσια το Ίδρυμα - Εργαστήρι «Λίλιαν Βουδούρη» και το Κέντρο Φροντίδας για Άτομα με Αναπηρία, «Ερμής, Αμυμώνη, Νίκη» που είναι στο Ελληνικό, όπου πρόσφατα κάναμε δράσεις με το Ταμείο Αλληλοβοήθειας του Σωματείου Ελλήνων Ηθοποιών, θα αντιληφθείτε πώς ακριβώς πρέπει να είναι τα κέντρα υποδοχής και φιλοξενίας συνανθρώπων μας που αντιμετωπίζουν χρόνια προβλήματα. Σε πολιτισμένο, υγιές περιβάλλον, υψηλών προδιαγραφών, πολυτελές περιβάλλον άνθρωποι που ενώ αντιμετωπίζουν διαφόρων ειδών προβλήματα μορφώνονται ικανοποιητικά, εντάσσονται ακόμη και εργάζονται μέσα από έναν πρωτότυπο τρόπο συμμετοχής σε δημιουργικές ενασχολήσεις, μέχρι που φθάνουν και στην εκμάθηση ηλεκτρονικού υπολογιστή. Πόσο, όμως, μακριά είμαστε από όλο αυτό;

Να πούμε, λοιπόν, ότι μαζί με το ανασυσταθέν Υπουργείο και πολλά υποσχόμενο, που έχει όμως λειτουργικές δυσκολίες, έχουμε πληθώρα αρμοδιοτήτων που δεν μπορούν να λάβουν ανάλογης προσοχής. Για το Υπουργείο οι δομές αυτές που σας προανέφερα, μπορούν να γίνουν ένα φωτεινό παράδειγμα προς μίμηση.

Επισημαίνουμε την προχειρότητα με την οποία αντιμετωπίζονται τα θέματα παιδικής φτώχειας όπου βρίσκονται ένα στα τρία παιδιά στην Ελλάδα και η τρομερή διαπίστωση που λέει πως η αναπηρία προκαλεί την παιδική φτώχεια. Αντίθετα η παιδική φτώχεια προκαλεί καμμιά φορά την αναπηρία. Μειωμένες παροχές υγείας στους άπορους, ατυχήματα πολλές φορές κατά τη διάρκεια, δυστυχώς, παιδικής εργασίας, κακής ποιότητας κατοικία, κακής ποιότητας σχολεία και βέβαια πείνα και κακή διατροφή για πάρα πολλούς ανθρώπους ακόμα.

Ακόμα η έγκαιρη παροχή σχολικών γευμάτων μέσω του άρθρου είναι ένα θετικό βήμα. Είναι ένα βήμα όμως που επεκτάθηκε σε κάποιους δήμους, ενώ κάποιοι άλλοι αγνοήθηκαν. Το πρόβλημα είναι μεγάλο και πολυεπίπεδο, όπως μας είπαν και οι φορείς στις ακροάσεις και συγκεκριμένα και η «UNICEF» και το τμήμα παιδικής προστασίας και θέλει διυπουργική συνεργασία. Είναι άλλο ένα πρόβλημα που έχει η ελληνική πραγματικότητα και χρειάζονται πρωτοβουλίες από πολλές πλευρές και συντονισμένες προσπάθειες και ενέργειες για να λυθεί.

Άρα εκ των πραγμάτων το νομοσχέδιο δεν μπορεί να βοηθήσει επαρκώς. Θα μπορούσε τουλάχιστον να κάνει μια προσπάθεια και αντί να δημιουργηθεί ένας ειδικός τομέας, μια γενική γραμματεία για τα θέματα του παιδιού, που θα συμπεριλάβει και τα ίδια τα παιδιά στην εκπόνηση και παρακολούθηση του σχεδίου δράσης για τα δικαιώματα του παιδιού, να έχουμε μια συμπερίληψη νεοϊδρυθέντος εθνικού μηχανισμού εκπόνησης, παρακολούθησης και αξιολόγησης σχεδίων δράσης για τα δικαιώματα του παιδιού, που υπάγεται στη Γενική Γραμματεία Δημογραφικής και Στεγαστικής Πολιτικής.

Όλοι το έχουμε επισημάνει αυτό. Τρία τεράστια θέματα σε μία γραμματεία, και η διασύνδεση των Υπουργείων είναι δυστυχώς ένα μακρινό όνειρο. Όλοι οι φορείς το επεσήμαναν αυτό.

Και τι θα γίνει τελικά με τους άστεγους που αδυνατούν να επανενταχθούν; Ποια είναι η πρόνοια πάνω σε αυτό; Τι θα γίνει με το αίτημα «κοινωνικός λειτουργός σε κάθε περιφέρεια», «κοινωνικός λειτουργός σε σχολικές μονάδες ειδικής αγωγής και εκπαίδευσης»;

Αυτά που μπορούμε να κάνουμε προς το παρόν είναι αποτροπή των εξώσεων λόγω ενεργειακής φτώχειας και διευκολύνσεις στις ευπαθείς ομάδες του πληθυσμού. Υπάρχει το άρθρο 4, που είναι και η προμετωπίδα του νομοσχεδίου, και έχει τρεις πυλώνες: επιδότηση ενοικίου για δύο χρόνια, ψυχολογική στήριξη, εκπαίδευση και εξεύρεση εργασίας στους παθόντες. Σε γενικές γραμμές αυτοί οι στόχοι βρίσκονται στο επίκεντρο μιας πολιτικής επανένταξης των αστέγων.

Όμως το ζήτημα δεν είναι τι προγράμματα προβλέπονται στα χαρτιά, αλλά πώς αυτά υλοποιούνται. Κι αυτό είναι το μεγάλο και δυσεπίλυτο πρόβλημα. Υπάρχουν κοινωνικοί, ψυχολογικοί και οικονομικοί λόγοι, που μας δυσκολεύουν πάρα πολύ στην υλοποίησή τους. Γι’ αυτό και βλέπουμε τελικά πολλούς άστεγους στους δρόμους κάθε μέρα και στις πλατείες των πόλεων.

Προγράμματα, προσπάθειες, που όμως βρίσκουν σοβαρά προβλήματα στην εφαρμογή τους, όπως το πρόγραμμα «Σπίτι μου», που τελικά δεν μπόρεσε να αξιοποιηθεί από όλους τους αιτούντες, γιατί δεν είναι απολύτως βιώσιμο. Επίσης προγράμματα υιοθεσίας, που τελικά καταλήγουν και αυτά σε αναμονή, προγράμματα χωρίς ανθρώπους να τα επιτηρούν, να τα τρέχουν και να τα αξιολογούν. Αυτό είναι το μεγάλο πρόβλημα συνεχώς.

Πώς θα γίνει λοιπόν χωρίς στελέχωση; Να επιμείνουμε εδώ στον ομότιμο υποστηρικτή, που η Πλεύση Ελευθερίας πιστεύει ότι πραγματικά θα ήταν μια μεγάλη και αποτελεσματική λύση με ανθρώπους που έχουν ζήσει τα προβλήματα αυτά.

Το πόσο μάς απασχολεί η αστεγία στην Πλεύση Ελευθερίας φαίνεται από το ότι πριν από δέκα ολόκληρους μήνες ο Βουλευτής μας κ. Αλέξανδρος Καζαμίας έθεσε το θέμα των αστέγων από τους πρώτους μήνες της σύστασης του Υπουργείου. Υπήρξαν μεν δεσμεύσεις, αλλά νομίζουμε ότι δεν υλοποιήθηκαν.

Βέβαια η απογραφή των αστέγων αναμένεται και από ό,τι μας είπαν και οι φορείς δεν γίνεται να γίνει άμεσα και γρήγορα, γιατί υπάρχουν πάρα πολλές διαφορετικές περιπτώσεις, όπως όλοι οι άνθρωποι είναι διαφορετικοί, σε όλα τα θέματα και τα ζητήματα που εξετάζουμε, και δυστυχώς δεν μπορούν να βοηθηθούν όλοι με τον ίδιο τρόπο. Δηλαδή έχουμε ηλικιωμένους με άνοια, έχουμε αρρώστους, έχουμε τοξικοεξαρτημένους, οι οποίοι πρέπει πρώτα να κάνουν την απεξάρτησή τους και μετά να ενταχθούν σε κάποιο πρόγραμμα. Και βέβαια δεν υπάρχουν ειδικές υποδομές για όλους αυτούς.

Οι φορείς μάς είπαν ότι τους ίδιους ανθρώπους τους παίρνουμε, προσπαθούμε να τους συνεφέρουμε για μερικούς μήνες και μετά τους αφήνουμε πάλι στον δρόμο. Πώς λοιπόν να λυθούν τα προβλήματα, εάν συνεχίζουμε να αντιμετωπίζουμε την κατάσταση οριζόντια και δυστυχώς χωρίς αποτελέσματα;

Υπάρχει και το πρόγραμμα «Στέγαση και Εργασία για τους αστέγους», που προβλέπεται να υλοποιηθεί κυρίως από την τοπική αυτοδιοίκηση, η οποία ως γνωστόν στις περισσότερες περιπτώσεις έχει πρόβλημα με την οργανωτική δομή και την υποδομή. Αποτέλεσμα είναι ότι μόνο ελάχιστοι καλά οργανωμένοι ΟΤΑ μπορούν να κάνουν αίτηση συμμετοχής στο πρόγραμμα. Η πλειονότητα όμως των δήμων τελικά δεν αναμένεται να ωφεληθεί. Αυτή είναι η πραγματικότητα.

Απαραίτητη η πρόνοια λοιπόν για καθετί, όπως για την επανένταξη των αποφυλακισθέντων, οι οποίοι και αυτοί καταλήγουν πάρα πολλές φορές στον δρόμο. Οι άνθρωποι αυτοί έχουν πρόβλημα στέγασης και εργασίας, γιατί πολλοί από αυτούς δεν έχουν συγγενείς ή τους έχουν εγκαταλείψει οι συγγενείς και δεν τους αποδέχονται, και πέφτουν δυστυχώς ξανά σε παραβατικότητα.

Ακούμε λοιπόν για πρόνοια, που τελικά δεν είναι πρόνοια, όπως μας λένε οι άνθρωποι που βγαίνουν από τις φυλακές, γιατί δεν υπάρχει κάποιος άνθρωπος έξω να τους φτιάξει ούτε καν τη φορολογική τους δήλωση. Πληρώνουν ανά έτος 100 ευρώ πρόστιμο. Εάν δεν φτιάξουν τη φορολογική τους δήλωση θα πληρώσουν και άλλα πρόστιμα. Δηλαδή βγαίνει ένας άνθρωπος, που δεν έχει κανένα στον κόσμο, χρωστάει ας πούμε μετά από πενταετή φυλάκιση 500 ευρώ, και δεν έχει ούτε 1 ευρώ στην τσέπη του. Τι θα κάνει αυτός ο άνθρωπος; Με τι θα πρωτοασχοληθεί; Πού θα καταλήξει, στον δρόμο ή στη φυλακή ξανά; Στο μη επαρκές αυτό δυστυχώς μοντέλο έχει βασιστεί η Ελλάδα χρόνια τώρα. Αυτό όμως δυστυχώς δεν μπορεί να ονομαστεί πρόνοια.

Τέλος, για να λειτουργήσει ορθά το νεοσύστατο Υπουργείο, που μετά από δέκα μήνες θα βρει, επιτέλους ελπίζουμε, κτήριο στέγασης, ώστε όλες οι κοινωνικές υπηρεσίες να έχουν μια ενιαία βάση και άμεση σχέση, ούτως ώστε να μην ταλαιπωρούνται ούτε οι πολίτες που το χρειάζονται αλλά ούτε και οι εργαζόμενοι σε αυτές τις υπηρεσίες, νομίζουμε ότι το νομοσχέδιο πρέπει να δώσει κίνητρα στους ιδιοκτήτες για να δίνουν τα σπίτια τους, γιατί οι δομές κοινωνικής πρόνοιας βρίσκονται σε οριακό σημείο και με μεγάλες ελλείψεις σε κοινωνικούς λειτουργούς. Με τις υπάρχουσες δομές δεν ξέρουμε πόσοι άστεγοι μπορεί να εξυπηρετηθούν και πόσοι μπορεί να καλυφθούν και δεν ξέρουμε τι τύχη θα έχουν αυτοί που δεν κατάφεραν να ενταχθούν στο πρόγραμμα.

Επίσης χρειάζεται μια ακόμα διευκρίνιση για το άρθρο 17 και για το αδιάθετο ποσό της ερανικής επιτροπής ανεγέρσεως «Ηρώου της Μανιάτισσας», σχετικά με το συγκεντρωθέν ποσό, αν προσφέρθηκε στον ΟΤΑ και αν το αρνήθηκε, για ποιον λόγο δεν παραδίδεται στον διάδοχο ΟΤΑ και αν παραδοθεί τελικά στη Μητρόπολη Μάνης ποιοι θα είναι οι σκοποί για τους οποίους θα το διαθέσει και αν υπάρχουν επαρκή στοιχεία για κάποια συγκεκριμένη πρόταση.

Εν κατακλείδι, σαν γενική παρατήρηση, θα μπορούσε να προστεθεί για όλους τους φορείς και τα ιδρύματα του εν λόγω νομοσχεδίου ότι οι εκάστοτε νόμιμοι εκπρόσωποι και οι έχοντες την ευθύνη της οικονομικής διαχείρισης του φορέα να είναι υπόχρεοι υποβολής πόθεν έσχες δήλωσης, προς αποφυγή κάθε κωλύματος και κάθε αδιαφάνειας.

Επιφυλασσόμαστε για την ψήφο μας στο τέλος της συζήτησης. Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπιμπίλα.

**ΜΑΡΙΑ - AΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Κύριε Πρόεδρε, θα ήθελα μισό λεπτό για ορισμένες νομοτεχνικές βελτιώσεις.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Υπουργέ.

**ΜΑΡΙΑ - AΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Κύριε Πρόεδρε, κυρίες και κύριοι συνάδελφοι, να καταθέσω σύνολο νομοτεχνικών βελτιώσεων επί του κειμένου του σχεδίου νόμου. Στην πλειονότητά τους είναι τυπικού χαρακτήρα, με την εξαίρεση της νομοτεχνικής βελτίωσης του άρθρου 8Α, που αφορά το ασυμβίβαστο που εισάγουμε στο πρόσωπο των πρώην διευθυντών. Έγινε μετά από τη συζήτηση που είχαμε με τους φορείς και ήταν μια δική τους εύστοχη παρατήρηση και έτσι προχωράμε σε αυτή τη βελτίωση.

(Στο σημείο αυτό η Υφυπουργός Κοινωνικής Συνοχής και Οικογένειας κ. Μαρία - Αλεξάνδρα Κεφάλα καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 122-123)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό. Παρακαλώ να διανεμηθούν οι νομοτεχνικές βελτιώσεις.

Καλείται τώρα στο Βήμα η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και έτσι, λοιπόν, σε μια άδεια Βουλή, με την Κυβέρνηση των εξήντα Υπουργών να εκπροσωπείται από μία Υφυπουργό, με την Κοινοβουλευτική Ομάδα των εκατόν πενήντα οκτώ Βουλευτών να παρίσταται με πέντε Βουλευτές, εκ των οποίων οι τρεις στα «ορεινά» ασχολούνται με κάτι άλλο από τη συζήτησή μας, μπαίνουμε στη Μεγάλη Εβδομάδα, την Εβδομάδα των Παθών και αυτό που πραγματικά θα ήθελα να πω στην Κυβέρνηση είναι ότι δεν έχετε τον Θεό σας. Δεν έχετε τον Θεό σας.

Νομοθετείτε με φρενήρη τρόπο, σήμερα, αύριο και μεθαύριο. Αύριο φέρνετε ένα νομοσχέδιο το οποίο θα σμπαραλιάσει ό,τι έχει απομείνει από τη δικαιοσύνη, εννοώ από την δικαστική λειτουργία. Διότι η δικαιοσύνη, η απονομή και η επικράτηση του δικαίου δηλαδή, απουσιάζουν και αυτά, όχι μόνο από την αίθουσα της Ολομέλειας της Βουλής, αλλά και από τις δικαστικές αίθουσες σε πάρα πολλές περιστάσεις.

Και σήμερα είναι μία από εκείνες τις ημέρες που προσωπικά, ως άνθρωπος που έχω αφιερώσει τη ζωή μου στη δικαιοσύνη, στην υπεράσπιση του δικαίου, στην υπεράσπιση της ισότητας όλων ενώπιον του νόμου, στην υπεράσπιση των θυμάτων, στην υποστήριξη ότι πρέπει να πάψει το καθεστώς ατιμωρησίας για κυβερνώντες, για πολιτικά πρόσωπα και για εκλεκτούς, ως άνθρωπος που πιστεύω βαθιά ότι, αν δεν σταματήσει το καθεστώς ατιμωρησίας για τα πολιτικά πρόσωπα αλλά και για τα μείζονα κρατικά εγκλήματα, δεν πρόκειται η κοινωνία να μπορέσει να ορθοποδήσει, δεν πρόκειται να μπορέσει να ευημερήσει και γι’ αυτό δεν θα σταματήσω να μάχομαι, μέχρι να υπάρχει δικαιοσύνη, ως άνθρωπος, λοιπόν, που πιστεύω βαθιά στο δίκαιο και εκεί αφιερώνω τη ζωή μου, ντρέπομαι, αισθάνομαι ντροπή για τη σημερινή απόφαση του Τριμελούς Πλημμελειοδικείου Αθηνών για το έγκλημα στο Μάτι. Αισθάνομαι ντροπή που ένα Δικαστήριο Πλημμελειοδικών αντί να πράξει το αυτονόητο, να διαγνώσει δηλαδή ότι το έγκλημα στο Μάτι είναι κακούργημα, ότι έπρεπε να δικάζεται από Μεικτό Ορκωτό Δικαστήριο και να παραπέμψει στο αρμόδιο δικαστήριο, ήρθε σήμερα σε συνέχεια πάμπολλων πράξεων και παρεμβάσεων συγκάλυψης, για να αποφανθεί ότι είναι αθώοι δεκαπέντε βασικοί κατηγορούμενοι, μεταξύ των οποίων εκλεκτά πρόσωπα του κ. Μητσοτάκη -θα έρθω σε αυτό-, μεταξύ των οποίων επίσης η πρώην Περιφερειάρχης κ. Δούρου και νυν Βουλευτής του ελληνικού Κοινοβουλίου. Είναι, λοιπόν, αθώοι όλοι αυτοί. Είναι ένοχοι, που τους επιβλήθηκαν ποινές - χάδια δύο ετών για κάθε θάνατο και συνολική ποινή για εκατόν δύο θανάτους – εκατόν τέσσερις είναι οι θάνατοι, εκατόν δύο θάνατοι δικάζονταν από το δικαστήριο- πέντε έτη, εξαγοράσιμη προς 10 ευρώ την ημέρα. Και, βέβαια, με την εκ του νόμου αναστολή της ποινής αυτής.

Αυτή είναι η απόφαση του δικαστηρίου, ότι δηλαδή τελικώς δεν έφταιξε και κανείς. Φροντίσατε οι της Νέας Δημοκρατίας, βέβαια, και το διαφημίζατε κιόλας, να μην καταθέσετε πρόταση για τη σύσταση προανακριτικής επιτροπής ούτε και εξεταστικής επιτροπής για το Μάτι με το που εξελέγητε κυβέρνηση και από το ΄19 μέχρι το ΄23. Φροντίσατε να παράσχετε χείρα βοηθείας στους υπαίτιους για αυτό το έγκλημα και τώρα τους ζητάτε τα ρέστα και λέτε «εμείς για το Μάτι δεν κάναμε, εσείς για τα Τέμπη γιατί κάνετε;». Και μας δείξατε ποια είναι η συμψηφιστική, αδίστακτη λογική σας, ότι η δικαιοσύνη είναι ένα πεδίο ελέγχου σας, ότι είναι ένα πεδίο απόλυτης παρέμβασης της πολιτικής εξουσίας, ότι είναι ένα πεδίο που τελικά πρέπει να το υπολογίζουν μόνον οι απλοί πολίτες, οι φτωχοδιάβολοι, οι Γιάννηδες Αγιάννηδες, αυτοί που περιέγραψε πριν από λίγο ο Σπύρος Μπιμπίλας στην εισήγησή του, ο ειδικός αγορητής μας, ένας άνθρωπος που έχει δώσει τη ζωή του για τον συνάνθρωπο. Αυτοί πρέπει να υπολογίζουν τη δικαιοσύνη.

Και ένας από τους Ματιώτες, ο Άγγελος, που εξεγέρθηκε σήμερα στην αίθουσα του δικαστηρίου μαζί με τους συγγενείς, συνελήφθη. Φύγανε κύριοι, ελεύθεροι, αθώοι οι δεκαπέντε εκ των βασικών κατηγορουμένων, φύγανε ελεύθεροι, με ποινές-χάδια σε αναστολή, οι υπόλοιποι έξι που καταδικάστηκαν σε πέντε έτη, ξαναλέω, φυλάκιση προς 10 ευρώ την ημέρα -κάντε την πράξη με μία προσαύξηση-, για να καταλάβετε πόσο το δικαστικό σύστημα αλλά και το πολιτικό σύστημα που έχει φτιάξει αυτήν την ελεγχόμενη ντροπιαστική δικαστική λειτουργία δεν έχουν καμία σχέση με το αίσθημα δικαίου του πολίτη.

Για το έγκλημα στο Μάτι συντελέστηκε μια εξόφθαλμη κακοδικία. Βεβαίως, η ίδια υπήρξα μάρτυρας των επευφημιών της κ. Μπακογιάννη προς την κ. Δούρου, όταν έκανε αυτήν την κατάπτυστη παρέμβασή της εδώ μέσα στη Βουλή τον Ιούλιο του 2023, στις πρώτες μέρες συνεδρίασης, όταν ήρθε το αίτημα άρσης ασυλίας της και έκανε αυτήν την κατάπτυστη παρέμβαση που ζητούσε και τα ρέστα η κ. Δούρου. Στη συνέχεια, η κ. Μπακογιάννη επάνω στις επιτροπές την πλησίασε -ήμουν μάρτυρας, το έχω ξαναπεί δημόσια- και της είπε: «Ήσουν εξαιρετική».

Την προηγούμενη εβδομάδα έγινε η δίκη για την ανθρωποκτονία σε βάρος του Ιάσονα από το αυτοκίνητο της κ. Μπακογιάννη, με σύνδεση και με κατηγορούμενο το προσωπικό της φρουράς της, με αλλοίωση και πάντως απόκρυψη των στοιχείων από τα δημόσια πράγματα -είδαμε ένα βίντεο το οποίο κόβεται, πριν βγει οποιοσδήποτε από το αυτοκίνητο που προκάλεσε το δυστύχημα-, με τη Βουλή να μην έχει κάνει ποτέ έρευνα, όπως ζήτησα κατ’ επανάληψη και το ζήτησα από τότε, χωρίς να είμαι μέσα στη Βουλή, χωρίς να είναι η Πλεύση Ελευθερίας μέσα στη Βουλή. Η Βουλή δεν φώτισε ποτέ πώς ένας νέος άνθρωπος έχασε τη ζωή του από αυτοκίνητο Βουλευτή, με προσωπικό Βουλευτή και αδελφής του Πρωθυπουργού, χωρίς να ξέρουμε ποιοι άλλοι ήταν μέσα, χωρίς να έχει τίποτε ερευνηθεί από την ίδια τη Βουλή και με μία ποινή-χάδι επίσης την προηγούμενη εβδομάδα, που έκανε τη μητέρα του Ιάσονα να λέει «πώς είναι δυνατόν να μην του αφαιρέσατε ούτε το δίπλωμα;».

Τι μπορεί να περιμένει ο πολίτης; Όταν το πολιτικό σύστημα συναλλάσσεται και παρεμβαίνει κατ’ αυτόν τον τρόπο; Όταν η κ. Μπακογιάννη, που έχει αυτή τη σύνδεση με το τροχαίο, λέει στην κ. Δούρου, που είναι κατηγορούμενη -πλέον αθωωθείσα, και ελπίζω να υπάρξει εισαγγελέας που θα κάνει έφεση σε αυτή την αθώωση- λέει, λοιπόν, η μία στην άλλη: «Ήσουν εξαιρετική»; Όταν η Νέα Δημοκρατία λέει στον ΣΥΡΙΖΑ: «Εμείς δεν κάναμε Εξεταστική για το Μάτι. Εσείς γιατί κάνετε για τα Τέμπη;»; Όταν υπάρχει αυτή η αίσθηση ότι η δικαιοσύνη ελέγχεται; Και όταν και σήμερα ένα δικαστήριο που, κατά την άποψή μου, ατίμασε -ατίμασε!- τη δικαιοσύνη, έρχεται με χαμηλά το βλέμμα, χωρίς να τολμήσει να κοιτάξει τους συγγενείς που φωνάζανε: «Κοιτάξτε μας στα μάτια», και λέει ότι η συντριπτική πλειοψηφία είναι αθώοι και ότι αυτοί που είναι ένοχοι, εντάξει, θα πληρώσουν κάποιες χιλιάδες ευρώ -εάν δεν παραγραφεί το υποτιθέμενο πλημμέλημα- και θα πάνε στα σπίτια τους, όπως ήδη βρίσκονται στα σπίτια τους;

Εγώ είμαι εδώ, και η Πλεύση Ελευθερίας είναι εδώ, για να σταματήσει επιτέλους αυτό το καθεστώς της ατιμωρησίας, της διαφθοράς, της διαπλοκής, για να σταματήσουν οι άνθρωποι να χάνουν τα παιδιά τους, τους ανθρώπους τους, τους συντρόφους τους, τα αδέρφια τους, τις μανάδες τους, τους πατεράδες τους, τους συγγενείς τους, σε συνθήκες που δεν χάνονται άνθρωποι στον πόλεμο. Στον πόλεμο δεν θα πέθαιναν έτσι οι άνθρωποι όπως πέθαναν στο Μάτι. Εγκαταλελειμμένοι, χωρίς προειδοποίηση, χωρίς καμμία συνδρομή, εγκαταλελειμμένοι, με μια κυβέρνηση, η οποία έστησε στη συνέχεια μπροστά στις κάμερες μια κακοπαιγμένη παράσταση, να παριστάνουν ότι δεν γνωρίζανε για νεκρούς, εγκαταλελειμμένοι οι απλοί άνθρωποι αυτής της χώρας.

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Πλεύσης Ελευθερίας)

Σας παρακαλώ. Σας παρακαλώ!

Η δικαιοσύνη βρίσκεται σε κάκιστη κατάσταση, η δικαστική λειτουργία εννοώ, και θα το ξαναπώ, γιατί η δικαιοσύνη αναζητείται, και αποδίδεται ενίοτε, όταν καταφέρνουν να υπάρξουν, μέσα στο περιβάλλον που έχετε χτίσει, κάποιοι ευσυνείδητοι δικαστικοί λειτουργοί. Όπως ο εισαγγελέας που ερεύνησε το έγκλημα στο Μάτι και έπεσε πάνω του ένα ολόκληρο σύστημα, με παρεμβάσεις στη δικαιοσύνη, για να τον σταματήσει, τον Ηλία Ζαγοραίο. Όπως ο ανακριτής που ερεύνησε το Μάτι και είπε τρεις φορές: «είναι κακούργημα», «είναι κακούργημα», «είναι κακούργημα». Και τρεις φορές βρίσκονταν οι εισαγγελείς να πούνε: «δεν είναι κακούργημα», «δεν είναι κακούργημα», «δεν είναι κακούργημα». Όπως οι δικαστές του Συμβουλίου Πλημμελειοδικών Αθηνών, που έβγαλαν βούλευμα ότι είναι κακούργημα. Και εμφανίστηκε ουρανοκατέβατος, μετά από αυτή τη δικαστική κρίση, ένας Εισαγγελέας Εφετών, ο κ. Μεϊδάνης, χωρίς δικογραφία, χωρίς εμπλοκή στην υπόθεση, για να πει ότι υπήρξε παραβίαση των κανόνων της δικονομίας, δεν ήταν αρμόδιο να πει πως είναι κακούργημα το Συμβούλιο Πλημμελειοδικών. Και κάπως έτσι τρεις πρόθυμοι εφέτες είπαν: «Ναι, δεν ήταν αρμόδιο το Συμβούλιο Πλημμελειοδικών να πει ότι ήταν κακούργημα».

Και όταν εμφανισθήκαμε με τα θύματα, με τους συγγενείς των θυμάτων, με τους Ματιώτες, το καλοκαίρι πια του 2022 ενώπιον του Εισαγγελέως του Αρείου Πάγου, του κ. Ντογιάκου -που μόλις τον είχε διορίσει ο κ. Μητσοτάκης- και του ζητήσαμε να αναιρέσει το βούλευμα, αρχικά δεν ήθελε να δει τους συγγενείς, επικαλούμενος τα μέτρα για τον κορωνοϊό, μετά παραπονέθηκε ότι δεν του δώσαμε πολύ χρόνο, είχε μόνο λίγες μέρες για να κάνει αναίρεση. Και του απάντησαν εύγλωττα οι συγγενείς: «Σε εμάς δεν δώσατε ούτε είκοσι λεπτά για να σωθούμε, δεν μας προειδοποίησε κανείς για να φύγουμε». Και, τελικώς, ο κ. Ντογιάκος -που περιμένουμε να δούμε σε ποια θέση ευθύνης θα τον διορίσετε τώρα που έχει συνταξιοδοτηθεί- ήταν εκείνος που αρνήθηκε να κάνει αναίρεση για να δικαστεί ως κακούργημα. Διότι είναι κακούργημα το έγκλημα στο Μάτι.

Ο κ. Ντογιάκος είναι εκείνος του οποίου ο γιος διορίστηκε συνεργάτης του Κώστα Καραμανλή. Ο κ. Ντογιάκος είναι εκείνος που παρενέβη στην υπόθεση για τα Τέμπη, κατά παρέμβαση και ουσιαστικά κατ’ εντολή Μητσοτάκη, και δεν δήλωσε αποχή από την υπόθεση, αφού είχε τον γιο του συνεργάτη τού υπαίτιου και υπόλογου Υπουργού, που είχε παραιτηθεί, μάλιστα, αναλαμβάνοντας τότε ευθύνη. Είναι ο ίδιος, λοιπόν, αυτός που φρόντισε να μην υπάρξει και αρνήθηκε να κάνει αναίρεση για να είναι κακούργημα, για να δικαστεί ως κακούργημα το έγκλημα στο Μάτι. Είναι ο ίδιος που παρενέβη στην υπόθεση των Τεμπών, χωρίς να δηλώσει αποχή τις κρίσιμες ημέρες και ώρες που γινόντουσαν οι παρεμβάσεις της συγκάλυψης, οι παρεμβάσεις που πια έχουν αποκαλυφθεί. Είναι το ίδιο πρόσωπο, είναι το ίδιο σύστημα, αυτό το σύστημα που θέλει τους πολίτες πάντα στη γωνία, τους πολίτες πάντα θύματα, αδικημένους, και ένα εκλεκτό πολιτικό προσωπικό να απολαμβάνει την ασυλία, την ατιμωρησία και αυτή την ακραία αρνησιδικία που επιφυλάσσετε στους πολίτες.

Η Πλεύση Ελευθερίας έχει έξι πανιά στο σήμα του καραβιού μας, έξι «Δ» που συμβολίζουν τις προτεραιότητές μας. Το πρώτο «Δ» είναι η Δημοκρατία και το δεύτερο, αλληλένδετο, είναι η Δικαιοσύνη. Θα συνεχίσουμε να παλεύουμε για δικαιοσύνη. Θα συνεχίσουμε να παρεμβαίνουμε μέχρι να υπάρξει λογοδοσία.

Ούτε από αυτήν εδώ την άδεια Αίθουσα, ούτε από τη γεμάτη Αίθουσα που προσέρχεστε για να χειροκροτάτε οι της Νέας Δημοκρατίας τον υπόλογο, υπαίτιο και ένοχο κ. Κώστα Καραμανλή, δεν πρόκειται να ξεφύγει η απαίτηση της κοινωνίας για δικαιοσύνη, όσο και αν θέλετε να σιωπήσουμε, όσο και αν θέλετε να ράψουν το στόμα τους οι συγγενείς, να πενθούν βουβά, όσο και αν τους απαξιώνετε ότι μπορούν να λένε ό,τι θέλουν γιατί χάσανε δικούς τους ανθρώπους. Δεν λένε ό,τι θέλουν, λένε την αλήθεια και ζητάνε δικαιοσύνη και εσείς την αρνείστε.

Ο πρώτος συνήγορος υπεράσπισης των κατηγορουμένων για το Μάτι και του ίδιου του κ. Τσίπρα ήταν ο κ. Μητσοτάκης.

Δείτε, κύριοι της Νέας Δημοκρατίας, την ομιλία του Αρχηγού σας στις 30 Αυγούστου του 2023, όταν ήρθε να μας πει ότι έχουν τεκμήριο αθωότητας και οι κατηγορούμενοι, όταν ήρθε να μας πει ότι ο εκλεκτός του, κ. Κολοκούρης, είναι ένας από αυτούς που αθωώθηκαν σήμερα. Ο κ. Κολοκούρης ήταν ο Επικεφαλής της ΕΜΑΚ το 2018, που του δόθηκε εντολή στις πέντε η ώρα να πάει στο Μάτι και έφτασε στις δέκα. Τον κ. Κολοκούρη ο κ. Μητσοτάκης τον έκανε Αρχηγό της Πυροσβεστικής, διότι, προφανώς, όταν σου λένε «πήγαινε να συνδράμεις ανθρώπους να μην καούν» και φτάνεις μετά από πέντε ώρες, που έχουν καεί, αυτό είναι λόγος προαγωγής! Και, φυσικά, το μήνυμα προς τη δικαιοσύνη είναι δεδομένο ότι είναι «αθωώστε τους».

Ο συντονιστής των ελικοπτέρων κ. Λάμπρης, κατηγορούμενος που αθωώθηκε σήμερα, ήταν εκείνος που χειριζόταν ως συντονιστής το μοναδικό ελικόπτερο που βρισκόταν στην περιοχή του Ματιού, του Νέου Βουτζά, την ώρα που η φωτιά έμπαινε στον Νέο Βουτζά, σε κατοικημένη περιοχή, στις πέντε και μισή. Και τι έκανε ο κ. Λάμπρης, που σήμερα είναι αθώος; Τι έκανε; Έφυγε. Έφυγε την ώρα που η φωτιά έμπαινε στο Μάτι. Τι τον έκανε τον κ. Λάμπρη ο κ. Μητσοτάκης; Τον έκανε τρίτο τη τάξει στην Πυροσβεστική και έδωσε το μήνυμα «αθωώστε τον» και ήρθε εδώ ως Πρωθυπουργός, ως άλλος Τσίπρας ή συνήγορος Τσίπρα, στις 30 Αυγούστου, απαντώντας σε μένα, να μου πει ότι δεν σέβομαι το τεκμήριο αθωότητας του κ. Λάμπρη, διότι μπορεί να έφυγε, γιατί δεν είχε καύσιμα. Και του απάντησα αφού είχε φύγει, βέβαια πια, ο κ. Μητσοτάκης -διότι ποτέ δεν κάθεται να ακούσει την απάντηση- ότι δεν ισχύει αυτό το μύθευμα, αφού πρώτον, ο κ. Λάμπρης δεν πήρε το ελικόπτερο και το πήγε κοντά, στο «Βενιζέλος», που ήταν μέσα σε πέντε λεπτά, το πήρε και το πήγε στην Ελευσίνα, στη μακρότερη διαδρομή και από το δελτίο καυσίμων και από τον ανεφοδιασμό του, φαίνεται ότι όχι απλώς δεν του είχαν σωθεί τα καύσιμα, αλλά είχε ατελείωτα καύσιμα για πάρα πολλή ακόμη ώρα ζωτική για τους ανθρώπους που κάηκαν, διότι το μοναδικό ελικόπτερο την κρίσιμη ώρα έφυγε, την ώρα που έμπαινε η φωτιά στον Νέο Βουτζά.

Μα τους έχετε εσείς, λοιπόν, αθωώσει, εσείς υποστηρίξει, εσείς περάσει το μήνυμα στη δικαιοσύνη ότι πρέπει να αθωωθούν και το μόνο που δεν κάνανε σήμερα οι δικαστές, ήταν να τους δώσουνε και έπαινο. Και εύφημο μνεία.

Έχετε καταφέρει να εξαϋλώσετε κάθε εμπιστοσύνη στη δικαιοσύνη που ήταν το τελευταίο προπύργιο εμπιστοσύνης της κοινωνίας. Εγώ ζητώ και θεσμικά -και το ζητώ και από αυτό εδώ το Βήμα, το ζήτησα και στις δημόσιες δηλώσεις μου μετά την απόφαση- να ερευνηθεί πώς έτυχε η ίδια δικαστής να προεδρεύσει σε τρεις συνδεδεμένες υποθέσεις: Την υπόθεση του Φαλήρου, όπου έχασε τη ζωή του ένας πυροσβέστης και μια γυναίκα, την υπόθεση της Μάνδρας και την υπόθεση του Ματιού. Με ενδιαφέρει πραγματικά εάν τυχαία κληρώθηκε η συγκεκριμένη Πρόεδρος και με ενδιαφέρει, πραγματικά, η υπηρεσιακή διαδρομή εκείνων των δικαστών που κάνουν αυτές τις εξυπηρετήσεις.

Έχω άποψη για τον διορισμό της ηγεσίας της δικαιοσύνης από την κυβερνητική εξουσία, έχουμε θέση, ως Πλεύση Ελευθερίας, εναντίον αυτών των διορισμών, έχουμε προτείνει Αναθεώρηση του Συντάγματος, για να καταργηθεί ο διορισμός της ηγεσίας της δικαιοσύνης από την Κυβέρνηση, έχουμε θέση, ως Πλεύση Ελευθερίας, για την κατάργηση της βουλευτικής ασυλίας και της υπουργικής ασυλίας, έχουμε την άποψη ότι αν δεν σταματήσει αυτό το ιδιότυπο καθεστώς ιδιώνυμης ατιμωρησίας, οι πολίτες θα βρίσκονται μονίμως σε κίνδυνο από τη φωτιά για την οποία δεν τους ενημέρωσε κανείς, από τα τρένα που συγκρούονται ως μοιραίο αποτέλεσμα της πλήρους εγκατάλειψης των σιδηροδρόμων, από κάθε είδους κίνδυνο και από αυτούς τους κινδύνους για τους οποίους σας προειδοποιούμε και σας ζητάμε να αναλάβετε πρωτοβουλίες και μέτρα και δυστυχώς, κωφεύετε.

Εγώ θα είμαι στο πλευρό των ανθρώπων και αύριο στη συνέντευξη τύπου που θα δοθεί μία και μισή το μεσημέρι από τους συγγενείς των θυμάτων και τα θύματα του εγκλήματος του Ματιού. Υπάρχουν παιδιά που ζουν με τα βιώματα και με τα εγκαύματα, υπάρχουν άνθρωποι που είναι αποτυπωμένα στα κορμιά τους τα τραύματα, υπάρχει μια ολόκληρη κοινότητα που θυματοποιήθηκε και τραυματίστηκε και τραυματίζεται τώρα πολλαπλά από αυτήν την απόφαση.

Κυρία Υφυπουργέ, σε σας έχει τύχει σήμερα ο κλήρος να είστε εδώ και να εκπροσωπείτε την Κυβέρνηση, πάντα σε ένα πρόσωπο, συνήθως Υφυπουργό, τυγχάνει ο κλήρος, μονίμως απών ο κ. Μητσοτάκης. Σήμερα εξήγγειλε διάφορα καλούδια ενόψει εκλογών, όμως, η πραγματικότητα είναι ότι το μόνο που επιθυμεί και επιθυμείτε είναι να εξαπατήσετε τους πολίτες, ώστε είτε να σας ψηφίσουν είτε να μην πάνε να ψηφίσουν, να θεωρήσουν ότι δεν έχει σημασία η ψήφος τους, για να έρθετε μετά και να λέτε τα ίδια, ότι ο λαός σας έδωσε το δικαίωμα να τον περιφρονείτε, ότι οι πολίτες με το 41% σας έδωσαν το δικαίωμα να χειροκροτάτε τον κ. Καραμανλή -σύσσωμη η Κοινοβουλευτική σας Ομάδα- και τον κ. Μητσοτάκη στην απολογία του για τα Τέμπη, ότι τελικώς το μήνυμα της κάλπης είναι ότι καλά τα κάνατε.

Γι’ αυτό και εμείς καλούμε τους πολίτες να μην ξεγελαστούν, να πάνε να ψηφίσουν και να σας «μαυρίσουν», να σας «μαυρίσουν»! Να πάρετε το μήνυμα έτσι όπως αναλογεί, έτσι όπως πρέπει σε αυτή την κοινωνία και σε αυτόν τον λαό που τον θυματοποίησαν πολλοί πριν από εσάς, αλλά που πάντα σήκωσε το κεφάλι του και δεν δέχθηκε αυτή την προσβολή, να τον θεωρείτε αυτόχειρα που θέλει τελικά το κακό του και γι’ αυτό σας εξουσιοδοτεί.

Θα κλείσω με μία αναφορά σε αυτά τα οποία βίωσα τις τελευταίες ημέρες. Στις εκδηλώσεις για τη Γενοκτονία των Αρμενίων ούτε ένας εκπρόσωπος της Κυβέρνησης. Ούτε στεφάνι από την Κυβέρνηση!

Βέβαια, η Αρμενία δεν έχει φυσικό αέριο όπως το Αζερμπαϊτζάν για να ψηφίζει η κ. Μπακογιάννη στις αρμόδιες Επιτροπές του Συμβουλίου της Ευρώπης υπέρ των Αζέρων, ενώ ο λαός μας είναι παραδοσιακά στο πλευρό των Αρμενίων και στο πλευρό των θυμάτων της γενοκτονίας, μιας γενοκτονίας που δεν τελείωσε το 1915, αλλά που πριν από λίγους μήνες είχε μια νέα αντανάκλαση σε αυτό που έγινε στο Ναγκόρνο Καραμπάχ, στο Αρτσάχ, με τον εκτοπισμό ολόκληρου του πληθυσμού.

Δεν συγκινείται η Κυβέρνηση Μητσοτάκη και δεν παρίσταται. Αλλά δεν παρίσταται ούτε στις εκδηλώσεις μνήμης για τους εκτελεσθέντες στην Καισαριανή την Πρωτομαγιά του 1944. Κανείς εκπρόσωπος της Κυβέρνησης -ένας Βουλευτής της Νέας Δημοκρατίας ήταν- ούτε στεφάνι δεν κατατέθηκε, ούτε από την Κυβέρνηση ούτε από τη Νέα Δημοκρατία, διότι οι εκτελεσθέντες της Καισαριανής δεν είχαν ψυχή, φαίνεται. Ούτε υπάρχει υποχρέωση τιμής σε εκείνους που έδωσαν τη ζωή τους, στους μάρτυρες, στους ήρωες, στα θύματα που αντιστάθηκαν -δεν είπαν «ναι σε όλα»- και πλήρωσαν βαρύ τίμημα και φόρο αίματος για να είμαστε ελεύθεροι.

Αλλά και στο Μεσολόγγι, στην Επέτειο της ηρωικής Εξόδου, σε αυτή τη μεγαλειώδη πράξη των Μεσολογγιτών, που αρνήθηκαν να είναι δούλοι και επέλεξαν τον θάνατο αν ήταν να αφήσουν την ελευθερία τους, και εκεί απούσα η Κυβέρνηση. Με μία Υφυπουργό εκπροσωπήθηκε. Με μία Υφυπουργό! Τι ντροπή! Τι ντροπή! Η οποία στον λόγο της γι’ αυτό το μεγαλειώδες γεγονός της Εξόδου του Μεσολογγίου είχε να πει ότι είναι σύνηθες γεγονός της ιστορίας, είπε ότι σαν αυτή τη μεγαλειώδη πράξη αυτοθυσίας και υψηλού φρονήματος ελευθερίας, έχουμε ζήσει και άλλες. Τι ντροπή! Τι ντροπή! Να μην τολμάτε να εμφανισθείτε στις γιορτές της Εξόδου, γιατί φέρνετε νομοσχέδιο με το οποίο καταργείτε και υποβαθμίζετε τη δικαιοσύνη στο Μεσολόγγι, να μην τολμάτε να εμφανισθείτε και στην Επέτειο του Κιλελέρ, γιατί ξεσηκώθηκαν εναντίον σας οι αγρότες και σας έστειλαν το μήνυμα ότι είστε ανεπιθύμητοι.

Και τελικώς, να έρχεται σήμερα η Κυβέρνησή σας και να λέει ότι θα κάνει κάτι για τους δημοσίους υπαλλήλους και κάτι θα δώσει και κάτι θα ενισχύσει, την ώρα που η Πλεύση Ελευθερίας έχει καταθέσει, εδώ και μήνες πια, πρόταση νόμου για την επαναφορά του δέκατου τρίτου και δέκατου τέταρτου μισθού και ήρθε κομπάζοντας ο κ. Χατζηδάκης για να μας πει ότι δεν μπορεί να το κάνει δεκτό, γιατί έχει δημοσιονομικό κόστος. Φαίνεται ότι το δημοσιονομικό κόστος είναι κάτι που σας απασχολεί όταν αφορά εργαζόμενους, πολίτες, απλούς ανθρώπους. Όταν αφορά τους πακτωλούς χρημάτων που μοιράζετε στους εαυτούς σας και στους δικούς σας από το Ταμείο Ανάκαμψης και στη συνέχεια ελέγχεστε, δεν σας απασχολεί το δημοσιονομικό κόστος.

Κυρίες και κύριοι της Κυβέρνησης, εμείς θα είμαστε εδώ. Ζητάμε διαφάνεια σε όλα, σε όσα γίνονται στη Βουλή, σε όσα γίνονται στη δικαιοσύνη. Ζητάμε διαφάνεια για τις εκλογές και έχουμε πάρα πολύ μεγάλο προβληματισμό για όσα αποκαλύφθηκαν κατά τη διάρκεια του Σαββατοκύριακου. Διάρρηξη, λέει, στο γραφείο του υπεύθυνου Ευρωεκλογών.

Τι είναι αυτό, κύριε Τσιάρα; Θα μας πείτε; Παίρνει θέση η Κυβέρνηση γι’ αυτό;

**ΚΩΝΣΤΑΝΤΙΝΟΣ ΤΣΙΑΡΑΣ:** Εάν το αμφισβητείτε και αυτό…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να προετοιμαζόμαστε για κάποια άλλη διαδικασία διακύβευσης της ασφάλειας του αποτελέσματος των Ευρωεκλογών; Ο Αρχηγός σας, ο κ. Μητσοτάκης, περιμένω να πείτε υπεύθυνα…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, θα χρειαστείτε πολύ χρόνο ακόμη;

**ΚΩΝΣΤΑΝΤΙΝΟΣ ΤΣΙΑΡΑΣ:** Το αμφισβητείτε, κυρία Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιο; Το αποτέλεσμα που δεν έχει βγει;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τσιάρα, εάν θέλετε, θα πάρετε μετά τον λόγο, όταν θα έχει ολοκληρώσει η κυρία Πρόεδρος.

**ΚΩΝΣΤΑΝΤΙΝΟΣ ΤΣΙΑΡΑΣ:** Τη διαφάνεια των εκλογών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιο; Το αποτέλεσμα που δεν έχει βγει; Αν αμφισβητώ το αποτέλεσμα που δεν έχει βγει, το έχετε εσείς πριν βγει;

**ΚΩΝΣΤΑΝΤΙΝΟΣ ΤΣΙΑΡΑΣ:** Ποιο αποτέλεσμα; Δεν λέω αυτό.

Αμφισβητείτε τη διαφάνεια των εκλογών;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μας πείτε.

Ελπίζω να έλθει ο κ. Μητσοτάκης σε debate –όπως τον έχω καλέσει- όχι να κρύβεται, όχι να δίνει προγραμματισμένες και προστατευμένες συνεντεύξεις σε οικεία του πρόσωπα, αλλά να έρθει σε debate και να έρθει και στη Βουλή να απαντήσει στις περίπου σαράντα επίκαιρες ερωτήσεις που του έχω κάνει. Να έρθει σε debate και να απαντήσετε και εσείς υπεύθυνα.

Εμείς σίγουρα δεν θα σταματήσουμε και δεν θα σιωπήσουμε.

Καλή Μεγάλη Εβδομάδα.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Θα ξεκινήσουμε με τον κατάλογο των ομιλητών. Τον λόγο έχει ο κ. Αριστοτέλης Σπάνιας, Βουλευτής της Νέας Δημοκρατίας και μετά θα ακολουθήσει ο Κοινοβουλευτικός Εκπρόσωπος της Νέας Αριστεράς κ. Τσακαλώτος.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κυρία Υφυπουργέ, κυρίες και κύριοι συνάδελφοι, θα συζητήσουμε τώρα και για το νομοσχέδιο που έχουμε σήμερα. Πρόκειται για νομοσχέδιο του Υπουργείου Κοινωνικής Συνοχής και Οικογένειας με τίτλο: «Αναμόρφωση του προγράμματος «Στέγαση και Εργασία για τους αστέγους» και άλλες ρυθμίσεις για τη βελτίωση των υπηρεσιών κοινωνικής πρόνοιας - Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις».

Η παιδική προστασία και οι φορείς που δραστηριοποιούνται σε αυτόν τον τομέα βρίσκονται στο προσκήνιο αυτού του νομοσχεδίου, με σκοπό τη βελτίωση των υπηρεσιών πρόνοιας που προσφέρονται στους ωφελούμενους, δίνοντας έμφαση κυρίως στην προστασία, την αποτελεσματικότητα και τη σωστή της λειτουργία. Η πλήρης διοικητική ανεξαρτητοποίηση του Υπουργείου και η επίτευξη των στόχων των πολιτικών του, αφορούν στο σύνολο της κοινωνίας και ειδικότερα τις πλέον ευάλωτες ομάδες, όπως είναι τα παιδιά, οι ηλικιωμένοι, τα άτομα με αναπηρία, οι χρονίως πάσχοντες και τα θύματα έμφυλης βίας.

Πιο συγκεκριμένα, στο νομοσχέδιο αυτό περιγράφονται και ειδικεύονται όλες οι παρεμβάσεις που θα βοηθήσουν στην αυτονόμηση του. Έτσι, αλλάζει η σύνθεση των διοικητικών οργάνων, φορέων των μονάδων παιδικής προστασίας και φροντίδας, όπως και η σύσταση, λειτουργία και η στελέχωση των διοικητικών και οικονομικών υπηρεσιών του Υπουργείου. Ορίζονται τα πρόσωπα που θα αποτελούν το εκτελεστικό όργανο διοίκησης φορέων λειτουργίας παιδικής προστασίας, τα οποία ελέγχονται από πέντε άτομα που επανδρώνουν την Επιτροπή Ελέγχου και τη Μονάδα Εσωτερικού Ελέγχου. Μεταφέρεται το Εθνικό Συμβούλιο Αναδοχής Υιοθεσίας, σκοπός του οποίου είναι η αποϊδρυματοποίηση ανηλίκων, στη Γενική Γραμματεία Δημογραφικής και Στεγαστικής Πολιτικής. Το Εθνικό Συμβούλιο Προσχολικής Αγωγής και Διαπαιδαγώγησης στη Γενική Γραμματεία Δημογραφικής και Στεγαστικής πολιτικής, μεταφέρει τη λειτουργία του Εθνικού Μηχανισμού Εκπόνησης Παρακολούθησης και Αξιολόγησης σχεδίων δράσης για τα δικαιώματα του παιδιού, επικαιροποιείται η σύνθεση του στη Γενική Γραμματεία Δημογραφικής και Στεγαστικής πολιτικής. Διευκρινίζεται η συμμετοχή των εμπλεκόμενων φορέων στη διοίκηση του Σικιαρίδειου ιδρύματος, καθώς και η οικονομική τους αποζημίωση. Ο σύνδεσμος κοινωνικών λειτουργών Ελλάδος περνάει στην εποπτεία του Υπουργείου που ρυθμίζονται και τα ζητήματα των μελών του που ανήκουν σε αυτό.

Στο Υπουργείο Κοινωνικής Συνοχής και Οικογένειας δημιουργείται και θα λειτουργεί Γραφείο Νομικού Συμβούλιου του Κράτους, Γενική Διεύθυνση Διοικητικών, Οικονομικών Υπηρεσιών και Ηλεκτρονικής Διακυβέρνησης. Η Διεύθυνση Υποστήριξης Ανθρώπινου Δυναμικού αναλαμβάνει την καταγραφή της υπηρεσιακής κατάστασης των υπαλλήλων, τη μέριμνα για την ενημέρωση, για την εκπαίδευσή τους και ό,τι αφορά τη λειτουργία των υπηρεσιών του Υπουργείου και τη λειτουργία των φορέων που άπτονται της αρμοδιότητας αυτού. Ορίζονται οι αρμοδιότητες για τη Διεύθυνση Προμηθειών, Μέριμνας και Περιουσίας, λειτουργεί Διεύθυνση Προϋπολογισμού Δημοσιονομικών Αναφορών και Εποπτείας Νομικών Προσώπων και διεύρυνση της οικονομικής διαχείρισης, όπως καθορίζονται και τα καθήκοντα των προϊσταμένων και των γενικών διευθυντών. Οι αρμοδιότητες της Γενικής Γραμματείας Κοινωνικής Αλληλεγγύης και Καταπολέμησης της Φτώχειας του Υπουργείου μεταφέρονται στο τμήμα ατόμων με αναπηρία και στο τμήμα χρονίως πασχόντων και ηλικιωμένων, αντίστοιχα, της διεύθυνσης πολιτικών ατόμων με αναπηρία. Συστήνεται Συλλογικό Συμβουλευτικό Γνωμοδοτικού Χαρακτήρα Όργανο, με την ονομασία Εθνικό Συμβούλιο κατά του Ρατσισμού και της Μισαλλοδοξίας, το οποίο υπάγεται στη Γενική Γραμματεία Ισότητας και Ανθρωπίνων Δικαιωμάτων, ρυθμίζει θέματα για την καταβολή - αποζημίωση ειδικού σκοπού και επιδομάτων στους εργαζομένους επιχειρήσεων στον κλάδο της γουνοποιίας που πλήττονται από τις συνέπειες του πολέμου στην Ουκρανία και οι συμβάσεις εργασίας τους τελούν σε αναστολή.

Στο σχέδιο νόμου του Υπουργείου Υγείας κατατίθεται τροπολογία για θέμα τη στήριξη της συνεργασίας ιδιωτών ιατρών με νοσοκομεία του δημόσιου συστήματος υγείας. Αναλυτικότερα ιδιώτες γιατροί όλων των ειδικοτήτων μπορούν πλέον να συνεργάζονται με νοσοκομεία του ΕΣΥ. Έτσι με απόφαση των Υπουργών Εθνικής Οικονομίας και Οικονομικών και Υγείας περιγράφονται οι όροι της συνεργασίας αυτής. Κατόπιν εξέτασης της αίτησης που κατατίθεται από τον ενδιαφερόμενο γιατρό, δίδεται η άδεια από τον διοικητή αφού διασφαλιστεί η ολοήμερη λειτουργία του συγκεκριμένου νοσοκομείου. Τέλος, οι ιδιώτες γιατροί αποζημιώνουν όλες τις υπηρεσίες που τους παρέχονται από τις μονάδες υγείας.

Είναι ιδιαίτερα σημαντικό να τονίσουμε σήμερα ότι πρόκειται για το πρώτο νομοσχέδιο ενός νεοσύστατου Υπουργείου. Θα ήθελα να συγχαρώ και την Υπουργό κ. Ζαχαράκη και την Υφυπουργό κ. Κεφάλα και όλα τα στελέχη του Υπουργείου που παρά τις δυσκολίες ανταπεξήλθαν στον δύσκολο ρόλο τους σε πρωτόγνωρες καταστάσεις.

Στο σχέδιο νόμου πρωτεύει η θωράκιση του Υπουργείου με άρθρα που στόχο έχουν να οργανώσουν και να ενισχύσουν τη διοίκηση και λειτουργία των τμημάτων των υπηρεσιών και όλων των εποπτευόμενων σε αυτό φορέων.

Η πρωτοβουλία του Κυριάκου Μητσοτάκη να δημιουργήσει αυτό το Υπουργείο αποτελεί μια μεγάλη μεταρρύθμιση με πολλαπλά οφέλη για τη χώρα μας.

Κυρίες και κύριοι συνάδελφοι, η Κυβέρνηση αυτή καταθέτει αυτό το σχέδιο νόμου που περιέχει παρεμβάσεις στην κατεύθυνση της οργάνωσης ενός κράτους με ανθρωποκεντρικό χαρακτήρα, στοχεύοντας στην καλύτερη οργάνωση και ποιότητα των παροχών υπηρεσιών προς τις ευαίσθητες κοινωνικές ομάδες και την επέκταση αυτών και σε άλλες κατηγορίες ωφελουμένων.

Ζήσαμε και ζούμε σε καιρούς που το κράτος, η Κυβέρνηση, οι πολιτικοί πρέπει να βρίσκονται κοντά στην οικογένεια, κοντά στους ανθρώπους προστατεύοντας κατά προτεραιότητα τα παιδιά και όλες τις ευάλωτες κοινωνικές ομάδες, δημιουργώντας ίσες ευκαιρίες για εκπαίδευση, αυτονομία και καλύτερη ποιότητα ζωής, έτσι ώστε να μπορέσουν να ενταχθούν, χωρίς ιδιαίτερα προβλήματα στο κοινωνικό περιβάλλον ζώντας αξιοπρεπώς.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σπάνια.

Καλείται στο Βήμα ο κ. Τσακαλώτος, Κοινοβουλευτικός Εκπρόσωπος της Νέας Αριστεράς. Θα ακολουθήσει η κ. Ραλλία Χρηστίδου, η κ. Λιακούλη και η κ. Διγενή.

Ορίστε, κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Λίγες μέρες πριν από τις ευρωεκλογές, στις ευρωπαϊκές εφημερίδες, παντού η συζήτηση είναι για δύο θέματα. Το πρώτο θέμα είναι η άνοδος της ακροδεξιάς, οι δύο ομάδες στο Ευρωκοινοβούλιο που λένε οι δημοσκοπήσεις ότι μπορεί να φτάσει και στο 25% και το άλλο πιο οικονομικό ζήτημα είναι οι μεγάλες ανισότητες στην Ευρώπη και η στασιμότητα της ανάπτυξης στην Ευρώπη.

Και αυτά τα δύο θέματα συνδέονται. Και θέλω να σας πω πώς συνδέονται και θα επιστρέψω σε μια συζήτηση του 19ου αιώνα για να βοηθήσω το επιχείρημά μου.

Ο Feuerbach τον 19ο αιώνα έγραψε ένα βιβλίο ενάντια στις θρησκείες. Είπε διάφορα επιχειρήματα, ότι ο Θεός δεν έφτιαξε τον άνθρωπο, ότι ο άνθρωπος έφτιαξε τον Θεό. Και έρχεται ο Μαρξ και του λέει: Καλά όλα αυτά που λες, πολύ ενδιαφέρον. Ίσως είναι έτσι, ίσως δεν είναι έτσι, αλλά είναι εκτός θέματος το βιβλίο σου. Γιατί είναι εκτός θέματος; Γιατί η ουσία είναι να δούμε τις ρίζες, την απόγνωση του κόσμου γιατί χρειάζεται τη θρησκεία. Άρα μη μου μιλάς, κύριε Feuerbach, για τη θρησκεία. Μίλησέ μου για τις κοινωνικές ρίζες που δημιουργούν απόγνωση και την ανάγκη για θρησκεία.

Γιατί σας το είπα αυτό; Γιατί η ανάλυσή σας για τα τελευταία χρόνια, κύριοι της Κυβέρνησης, της Συμπολίτευσης Βουλευτές, είναι μια ρηχή ανάλυση. Ακούσαμε και από τον κύριο Πρωθυπουργό και από τον κ. Βορίδη ότι τελειώσαμε με την άνοδο του κ. Μητσοτάκη, με τον αριστερό και τον δεξιό λαϊκισμό. Και είμαστε σε μια νέα περίοδο όπου φτιάχνεται η Ελλάδα, έχουμε ένα success story στην οικονομία και άρα μπορούμε να φτάσουμε σε ένα καινούργιο κύκλο. Έχει αρχίσει ένας καινούργιος κύκλος. Η ίδια κριτική του Μαρξ. Ποιος είναι αυτός ο καινούργιος κύκλος, λέει ο κ. Μητσοτάκης; Ο αριστερός και δεξιός λαϊκισμός. Υπάρχει αριστερός και δεξιός λαϊκισμός; Υπάρχει. Αλλά δεν είναι αυτό το θέμα. Το θέμα είναι γιατί, ποιες είναι οι κοινωνικές ρίζες αυτού του λαϊκισμού. Και αν τα προοδευτικά, τα αριστερά κόμματα, δεν έχω μεγάλες ελπίδες για σας, θα αντιμετωπίσουν αυτές τις κοινωνικές ρίζες που δημιουργούν τον φασισμό και την ακροδεξιά.

Το δικό σας το success story έχει πάθει πολλά πλήγματα τις τελευταίες εβδομάδες. Το βασικό, αυτό που έχει κάνει μεγάλη εντύπωση, ήταν το άρθρο του «FINANCIAL TIMES» που έδειχνε ότι το κατά κεφαλήν εισόδημα στην Ελλάδα είναι το προτελευταίο και η Βουλγαρία, που είναι τελευταία έχει τάση να μας περάσει πάρα πολύ γρήγορα. Άρα έχουμε μια χώρα με μικρή αγοραστική δύναμη. Πώς εξηγείται σε μια χώρα αν έχει ο κόσμος χαμηλή αγοραστική δύναμη; Από δύο, ίσως τρεις παράγοντες. Εκ των προτέρων είναι τι γίνεται στη τάση των μισθών. Αυξάνονται οι μισθοί, οι πραγματικοί μισθοί; Συμμετέχουν οι εργαζόμενοι στην αύξηση του εθνικού εισοδήματος; Αυξάνεται το μερίδιο της εργασίας; Σε αυτό έχετε κάνει το παν να υπάρχει ανισότητα από αυτή την πλευρά, από την πλευρά εκ των προτέρων με αυτό που έχετε κάνει στις συλλογικές συμβάσεις, με το οκτάωρο. Έχετε κάνει τα πάντα να συμπιέζεται ο κόσμος της εργασίας και να μην συμμετέχει στην αύξηση του εθνικού πλούτου. Εκ των υστέρων επηρεάζει την αγοραστική δύναμη, το φορολογικό σύστημα και το κοινωνικό κράτος, τα επιδόματα κ.λπ..

Και έρχεστε τώρα και φέρνετε μια τροπολογία για την υγεία, η οποία είναι σαν το ερώτημά σας να ήταν: «Πώς θα ενισχύσουμε τις ανισότητες; Πώς θα έχουμε ένα Εθνικό Σύστημα που θα υπάρχουν διαφορετικές κατηγορίες ασθενών; Πώς θα έχουμε ένα Εθνικό Σύστημα Υγείας που δεν βασίζεται στους δημόσιους υπαλλήλους, αλλά θα πηγαίνει σε ιδιώτες;». Αυτό είναι κάτι που θα συζητηθεί στην πρόταση αντισυνταγματικότητας σε λίγα λεπτά. Δηλαδή σε μια κοινωνία, με χαμηλή αγοραστική δύναμη, σε μια κοινωνία που δεν πάει καλά, αυτό που σκεφτήκατε είναι να κόψουμε άλλη μια φέτα από το σύστημα υγείας. Άρα και εκ των προτέρων με τους μισθούς και εκ των υστέρων με το κοινωνικό σύστημα, εσείς όχι μόνο δεν αντιμετωπίζετε τις ρίζες της ακροδεξιάς, του λαϊκισμού, αλλά τις στηρίζετε. Είσαστε μέρος του προβλήματος.

Το τρίτο θέμα -που σας είπα ότι είναι δύο, δυόμισι θέματα- είναι ο πληθωρισμός κερδών. Ακόμα και ο παλιός μου συμφοιτητής, Γιάννης Στουρνάρας, έχει τρομάξει να φανταστείτε για το μέγεθος των κερδών και πώς μόνο ο ιδιωτικός τομέας και τα κέρδη συμμετέχουν στην αύξηση του εθνικού εισοδήματος. Δεν είσαστε ούτε συνεπείς με τη δικιά σας θεωρία. Γιατί η δικιά σας θεωρία στα οικονομικά δουλεύει αν δουλεύει, όταν υπάρχει ανταγωνισμός. Θα μου πείτε ότι υπάρχει ανταγωνισμός στα σουπερμάρκετ, στην αγορά ενέργειας; Θα μου πείτε υπάρχει ανταγωνισμός στις τηλεπικοινωνίες; Η δικιά σας θεωρία το λέει. Όλα τα καλά των αγορών υποτίθεται έρχονται από τον ανταγωνισμό. Και εσείς με τη δικιά σας θεωρία δεν κάνετε τίποτα γι’ αυτό και σας κάνει κριτική ο διοικητής της Τράπεζας της Ελλάδος ο οποίος –και τον ξέρω πολλά χρόνια- δεν έχει μια φυσική ροπή προς τον αριστερισμό. Και σας κάνει ο ίδιος κριτική. Ποιο είναι το πρόβλημα άρα της κοινωνικής ρίζας της ακροδεξιάς και του φασισμού;

Πάμε στα στοιχεία της υποκειμενικής φτώχειας. Πώς αισθάνεται ο κόσμος όταν τον ρωτάνε: «Φοβάσαι ότι υπάρχει πιθανότητα να είσαι φτωχός ή ότι είσαι φτωχός ή ότι μπορεί να γίνεις φτωχός»; Στην Ευρωπαϊκή Ένωση πόσοι απαντάνε θετικά σε αυτή την ερώτηση; Ένας στους τέσσερις. Στη Βουλγαρία; Τέσσερις στους δέκα. Στην Ελλάδα; Επτά στους δέκα. Επτά στους δέκα Έλληνες είτε αισθάνονται ότι είναι φτωχοί, είτε αισθάνονται ότι είναι ευάλωτοι και ότι μπορεί να γίνουν φτωχοί.

Πώς φτάσαμε σε αυτό το σημείο, κυρία Υπουργέ; Πώς φτάσαμε σε αυτό το σημείο; Είχαμε τη χρεοκοπία του 2015-2019 και μια κυβέρνηση με μνημόνια, το σύμφωνο σταθερότητας και τους δημοσιονομικούς περιορισμούς. Μειώσαμε, όπως σας είπε η κ. Φωτίου, και τις ανισότητες και την παιδική φτώχεια και τη φτώχεια.

Θα καταθέσω και στα Πρακτικά τα στοιχεία.

Και έρχεται μια κυβέρνηση, μετά από το 2019, για πέντε χρόνια και αυξάνει τη φτώχεια, αυξάνει την παιδική φτώχεια, αυξάνει τις ανισότητες είτε είναι στον Δείκτη GINI, είτε είναι με τη σχέση με τους πιο πλούσιους 20% και τους πιο φτωχούς 20%. Πώς είναι δυνατόν μια κυβέρνηση η οποία δεν έχει δημοσιονομικούς περιορισμούς -δεν είχατε μετά την πανδημία, το 2025 επιστρέφει το Σύμφωνο Σταθερότητας-, και με το Ταμείο Ανάκαμψης και Ανθεκτικότητας να έχει αυξήσει αυτούς τους δείκτες; Πώς εξηγείτε εσείς αυτούς τους δείκτες; Οι πρώτοι έξι μήνες του ΣΥΡΙΖΑ; Αυτό θα απαντήσετε; Δηλαδή από το 2010 μέχρι το 2024 φταίνε οι πρώτοι έξι μήνες του ΣΥΡΙΖΑ για την κατάσταση που αισθάνονται οι Έλληνες και Ελληνίδες τώρα; Αυτή θα είναι η απάντησή σας; Ελπίζω να έχετε καλύτερη απάντηση, κυρία Υπουργέ. Ελπίζω να έχετε μια απάντηση που πείθει γιατί φτάσαμε σε αυτήν την κατάσταση και γιατί η κοινωνική ρίζα που δημιουργεί τον φασισμό τα τελευταία χρόνια ενισχύεται και δεν μειώνεται.

Θεωρείτε δηλαδή, εκτός από αυτό που κάνετε για την υγεία, ότι αυτό το νομοσχέδιο χτυπάει τις ρίζες της ακροδεξιάς και του φασισμού; Δηλαδή ότι αυτό που κάνετε, το πρόγραμμα «Στέγαση και Εργασία», που αφορά επτακόσια νοικοκυριά -άστεγους, επισφαλώς διαμένοντες, εξαρτημένους- που σήμερα οι δικαιούχοι είναι εξακόσια νοικοκυριά και ο προϋπολογισμός από τα 10 πάει στα 15 εκατομμύρια, ότι είναι απάντηση; Πραγματικά θεωρείτε ότι αυτό κάνει τη διαφορά σε αυτήν την κοινωνική κατάσταση; Ή ότι κάνουν τη διαφορά οι πενήντα φετινές θέσεις σε βρεφικούς σταθμούς, όταν ξέρουμε ότι οι διαθέσιμες θέσεις είναι είκοσι πέντε χιλιάδες για βρέφη και τεσσερισήμισι χιλιάδες θέσεις για ΑΜΕΑ και ότι τα vouchers δεν χρησιμοποιούνται ακριβώς γιατί δεν υπάρχουν αυτές οι θέσεις;

Θεωρείτε ότι αντιμετωπίζεται κάτι με αυτή τη νέα Γενική Γραμματεία για τη στέγαση; Η θεωρία σας λέει ότι αν έχουμε απορρύθμιση και αν έχουμε επιχειρηματικότητα, τότε αυτό θα βοηθήσει την ευημερία και θα αυξήσει τις ελευθερίες μας. Αυτό γίνεται τώρα;

Όταν έρχονται τα funds και παίρνουν τα ακίνητα και έχουν την ελευθερία, αυτό οδηγεί στην ευημερία των αστέγων ή των ανθρώπων που δεν μπορούν να πληρώσουν το νοίκι; Αυτό θεωρείτε; Ή όταν δεν ρυθμίζεται το Airbnb και αυξάνονται οι τιμές, θεωρείτε ότι αυτό αυξάνει τις ελευθερίες των ανθρώπων που φεύγουν από τις γειτονιές τους;

Αισθάνεστε ότι υπάρχει στις γειτονιές της Αθήνας, στις συνοικίες της Αθήνας, κάποια έλλειψη δημοκρατίας; Αισθάνεστε ότι έρχονται τα funds, έρχονται τα Airbnb και διώχνονται οι άνθρωποι, γιατί δεν μπορούν να ανταποκριθούν στα νοίκια και φεύγουν και οι εμπορικές και οι πολιτιστικές δραστηριότητες από τις γειτονιές τους, ότι αλλάζει η συνοικία και δεν τους έχει ρωτήσει κανένας;

Γι’ αυτό εμείς λέμε ότι δεν χρειάζεται μια νέα Γενική Γραμματεία, αλλά χρειάζεται ένα Υφυπουργείο –και σας εύχομαι να είσαστε εσείς η Υφυπουργός σε αυτό το θέμα- που να αντιμετωπίσει την απορρύθμιση και να ρυθμίσει την αγορά. Γιατί αν δεν ρυθμίσετε αυτήν την αγορά, δεν θα σταματήσει η κούρσα των τιμών, δεν θα σταματήσει η έλλειψη ελευθερίας των ανθρώπων που ζουν σε αυτές τις συνοικίες. Αν δεν κάνετε κάτι και από τη μεριά της προσφοράς, ώστε να υπάρχει μεγαλύτερο απόθεμα ακινήτων, με κοινωνική στέγαση για να αντιμετωπιστεί το πρόβλημα όπως έχει αντιμετωπιστεί σε άλλες χώρες, δεν θα μπορέσετε να αντιμετωπίσετε τις ρίζες της ακροδεξιάς και του φασισμού.

Μας είπε, κυρίες και κύριοι συνάδελφοι, προχθές ο κ. Μητσοτάκης το εξής: «Μαχόμαστε τον ακροδεξιό φασισμό στην πράξη και όχι στα λόγια, όπως κάνει η Αντιπολίτευση». Αλήθεια; Με τον Μπελέρη; Αυτή είναι η απάντησή σας στην ακροδεξιά; Με τον Μπελέρη;

(Χειροκροτήματα από την πτέρυγα της Νέας Αριστεράς)

Πραγματικά; Με αυτό θεωρείτε ότι θα ανακοπεί η άνοδος της ακροδεξιάς; Επειδή βάζετε τον κ. Μπελέρη στα ευρωψηφοδέλτιά σας; Δεν ντρέπεστε λιγάκι; Και δεν ντρέπεστε που όλον αυτόν τον καιρό έχετε παίξει στην ατζέντα της ακροδεξιάς όταν μιλάτε για το τείχος, όταν λέγατε ότι όποιος μιλάει ενάντια στα pushback είναι εθνικός προδότης; Δεν αντιμετωπίζεται έτσι η άνοδος της ακροδεξιάς. Ούτε με τον Μπελέρη, ούτε με την υιοθέτηση της ακροδεξιάς ιδεολογίας. Αντιμετωπίζεται με ένα κοινωνικό πρόγραμμα που χτυπάει τις ρίζες του φασισμού. Κι αυτό έχετε αποδείξει ότι είστε εντελώς ανίκανοι να το πράξετε.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσακαλώτο.

Καλείται στο Βήμα η κ. Ραλλία Χρηστίδου, Βουλευτής του ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επειδή είμαι η πρώτη ομιλήτρια του ΣΥΡΙΖΑ, μετά από την εισηγήτριά μας κ. Νοτοπούλου, να κάνω μόνο ένα ανθρώπινο σχόλιο που δεν είναι ούτε πολιτικό, ούτε σχολιασμός επί της ουσίας δικαστικών αποφάσεων: Ρένα Δούρου, δικαίωση.

Σήμερα συζητάμε στην Ολομέλεια της Βουλής την καθυστερημένη προσπάθεια από την πλευρά της Κυβέρνησης να συστήσει ουσιαστικά τη διοικητική και υπηρεσιακή δομή του Υπουργείου Κοινωνικής Συνοχής και Οικογένειας που ενεργοποιήθηκε πριν από δέκα μήνες.

Ας ξεκινήσουμε με μια παραδοχή. Επί δέκα μήνες δεν έχει γίνει καμμία ουσιαστική ενέργεια για ένα χαρτοφυλάκιο που περιλαμβάνει κρίσιμους τομείς όπως τη δημογραφική πολιτική, τη στεγαστική πολιτική, την κοινωνική πρόνοια, τις πολιτικές για το παιδί και την οικογένεια, την αναπηρική πολιτική, την πολιτική για την ισότητα και τα δικαιώματα. Και τι κάνετε σήμερα; Συνεχίζετε στον ίδιο δρόμο του ανεπαρκούς σχεδιασμού, χωρίς στελέχωση, με ελλιπείς τεχνικούς πόρους και περιορισμένο προϋπολογισμό.

Περιμέναμε, έστω και μετά από δέκα μήνες, ένα νομοθετικό πλαίσιο που θα διευθετούσε αποτελεσματικά τα οργανικά προβλήματα της ίδιας της συγκρότησης του Υπουργείου, ώστε να αποτελέσει έναν θεσμό παραγωγής κοινωνικής πολιτικής στους τομείς της αρμοδιότητάς του που ομολογουμένως δυσχεραίνουν την καθημερινότητα της πλειοψηφίας των συμπολιτών μας. Αντιθέτως, μπροστά μας έχουμε πρόχειρες αποσπασματικές παρεμβάσεις που δεν περιγράφουν ούτε στοιχειωδώς τη στρατηγική σας, αν υπάρχει στρατηγική, ή πρώτα απ’ όλα τη φυσιογνωμία τελικά αυτής της διυπουργικής δομής.

Πάμε τώρα στη μεγάλη τομή που εξαγγείλατε, το πρόγραμμα «Στέγαση και Εργασία για τους αστέγους». Δεν χρειάζεται να σας υπενθυμίσουμε πως το πρόγραμμα αυτό λειτούργησε ήδη από το 2017 με συγκεκριμένα αποτελέσματα. Τι συμβαίνει στην πραγματικότητα; Διαφημίζετε πως το έχετε διευρύνει σε οικογένειες και σε νοικοκυριά αστέγων, ενώ αυτό ήδη συνέβαινε και το αποκρύπτετε. Διαφημίζετε πως η πολύμηνη καθυστέρηση είναι κάτι το οποίο δεν συμβαίνει. Δεν υπάρχει πολύμηνη καθυστέρηση, προκειμένου να αξιοποιήσετε το προϋπάρχον πρόγραμμα.

Προσπαθείτε, επίσης, να αποκρύψετε το γεγονός ότι αποφεύγετε, αδυνατείτε αν θέλετε, να αναλάβετε οποιαδήποτε πρωτοβουλία έχει οδηγήσει στην έξοδο από αυτό το πρόγραμμα πολλούς ωφελούμενους. Αφού ισχυρίζεστε πως ακολουθείτε μια συντεταγμένη πολιτική, πείτε μας, σας παρακαλούμε πολύ, τι έχετε κάνει τα τελευταία χρόνια, ώστε να λάβετε μια τεκμηριωμένη γνώση του πραγματικού αριθμού των αστέγων; Τίποτα. Ουδέν.

Σε μία περίοδο που υπάρχει επανέναρξη των πλειστηριασμών, εξώσεις, ακριβά ενοίκια, ακρίβεια, φυσικές καταστροφές, σε αυτήν τη φάση, σε αυτήν τη σκοτεινή πραγματικότητα που οδηγεί πάρα πολλούς συμπολίτες μας σε επισφάλεια στέγης, τι κάνετε;

Ξέρετε εδώ είναι το κρίσιμο, πώς σχεδιάζετε, αν σχεδιάζετε, μία πολιτική για την αστεγία δίχως κανένα στοιχείο για τους ίδιους τους αστέγους; Τι θα γίνει με όσους διαβιούν σε δωρεάν παραχωρημένη κατοικία από φορείς του δημοσίου; Τι θα γίνει με τους ανθρώπους, οι οποίοι έφυγαν από δομές παιδικής προστασίας μετά το δέκατο όγδοο έτος της ηλικίας και πιθανόν αντιμετωπίζουν στεγαστικό πρόβλημα; Τι θα γίνει με τους Ρομά που κατοικούν σε καταυλισμούς με πρόχειρες και επισφαλείς κατασκευές; Θα θέλαμε μία απάντηση για κάτι από τα παραπάνω.

Κατά την ακρόαση των φορέων στην αρμόδια επιτροπή ήρθαν στην επιφάνεια οι δραματικές συνθήκες υποστελέχωσης των κέντρων κοινωνικής πρόνοιας, οι οποίες κατ’ ομολογία των ίδιων των εμπλεκομένων βρίσκονται σε οριακό σημείο. Αυτήν τη στιγμή οι δομές λειτουργούν με προσωπικό, το οποίο είναι από χρηματοδοτούμενα προγράμματα. Πολύ ωραία. Οι κοινωνικοί λειτουργοί, που είχαν προσληφθεί το 1980 και το 1985, έχουν πάρει σύνταξη. Θα προκηρύξετε επιτέλους μόνιμες θέσεις ή θα αφήσετε τα κέντρα πρόνοιας να λειτουργούν μόνο με συμβασιούχους, κάποιοι από τους οποίους παραμένουν μόνο με δικαστικές αποφάσεις;

Θα κάνω μία ιδιαίτερη αναφορά στο ζήτημα της παιδικής προστασίας, για το οποίο αν μη τι άλλο περιμέναμε πως θα δίνατε εξέχουσα σημασία και έμφαση, αλλά δυστυχώς εκτιμώ ότι συνεχίζετε να το διατηρείτε χαμηλά στην ατζέντα σας χωρίς μακροπρόθεσμο σχεδιασμό, χωρίς παρέμβαση στο πεδίο. Καθημερινά γινόμαστε μάρτυρες δεκάδων περιστατικών παραβατικής συμπεριφοράς και έξαρσης της βίας μεταξύ των εφήβων, πραγματικότητα την οποία μέχρι σήμερα επιλέγετε να αντιμετωπίσετε με κατασταλτικό τρόπο χωρίς καμμία πολιτική πρόληψης και στην ουσία συνεχίζεται για μία μεγάλη κατηγορία παιδιών την πολιτική ιδρυματοποίησης, αφού το 2022 επιτρέψατε την ίδρυση μονάδας παιδικής προστασίας έως είκοσι ατόμων.

Αλήθεια, γνωρίζετε ποια είναι η καθημερινότητα στις δομές κοινωνικής προστασίας; Γνωρίζετε πως οι κοινωνικοί λειτουργοί και οι ψυχολόγοι αδυνατούν να ανταποκριθούν σε εκατοντάδες περιστατικά που αναλαμβάνουν, αφού διατηρείτε τις υπηρεσίες με ελάχιστο μόνιμο προσωπικό και ελλιπή χρηματοδότηση; Ταυτόχρονα υπάρχει πλήθος παραπόνων -και αυτό είναι σημαντικό- υποψήφιων αναδόχων και των θετών γονέων από όλη τη χώρα, οι οποίοι έχουν υποβάλει αίτηση στην ψηφιακή πλατφόρμα, έχουν ολοκληρώσει την προβλεπόμενη εκπαίδευση και αγωνιούν, διότι δεν μπορούν να παρακολουθήσουν την εξέλιξη της αίτησής τους παρά τη ρητή πρόβλεψη της υπουργικής απόφασης με την οποία καθορίζεται το πλαίσιο ανάπτυξης και λειτουργίας της. Επιμένουμε, λοιπόν, δημιουργήστε μία αυτοτελή διοικητική δομή μέσα στο Υπουργείο και σταμάτησε να υποβαθμίζετε το θέμα εντάσσοντας διοικητικά κάτω από το στεγαστικό και το δημογραφικό.

Κλείνω, κύριε Πρόεδρε, και ευχαριστώ για την ανοχή, με μία αναφορά στην τροπολογία που καταθέσατε για τη συνεργασία ιδιωτών ιατρών με νοσοκομεία του δημόσιου Συστήματος Υγείας. Συνεχίζετε την εμπορευματοποίηση του κοινωνικού αγαθού, της υγείας, την ιδιωτικοποίηση του ΕΣΥ, το οποίο πλέον μόνο κατ’ επίφαση μπορεί να λέγεται δημόσιο και εθνικό, αφού στην πράξη αποχαρακτηρίζεται σε ιδιωτικό.

Κυρίες και κύριοι της Κυβέρνησης, δεν είναι οι έρευνες που δημοσιεύονται καθημερινά η απόδειξη πως οι Έλληνες πολίτες στοχοποιούνται μέρα με τη μέρα. Είναι η φωνή ολόκληρης της κοινωνίας που στενάζει σε κάθε γωνιά αυτής της χώρας ότι δεν πάει άλλο και αυτή η φωνή θα απαντήσει πολύ σύντομα στην αλαζονεία του 41%, που οδηγεί τους συνανθρώπους μας σε κοινωνική και οικονομική ασφυξία.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Χρηστίδου.

Καλείται στο Βήμα η κ. Ευαγγελία Λιακούλη, Βουλευτής του ΠΑΣΟΚ - ΚΙΝΑΛ.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, δυστυχώς τα πράγματα πάνε από το κακό στο χειρότερο. Είμαστε πάρα πολύ προβληματισμένοι. Αναλαμβάνουμε την ευθύνη να καταθέσουμε στο δημόσιο διάλογο σοβαρά θέματα, τα οποία έχουν ανακύψει και τα οποία δεν είναι ήσσονος σημασίας.

Μετά τα σκάνδαλα σας, τα οποία ακόμη βρίσκονται παντού και η οσμή τους είναι απίστευτη, τα σκάνδαλα των υποκλοπών, τα σκάνδαλα των Τεμπών, τα σκάνδαλα των τοποθετήσεων των δικών σας ανθρώπων, τα σκάνδαλα του στραγγαλίσματος της τοπικής αυτοδιοίκησης, που φτιάχνετε μία ανώνυμη εταιρεία και δίνετε όλες τις αρμοδιότητες, διαχειρίζονται τα νερά, έχετε βουλιάξει τη Θεσσαλία, την αφήνετε βουλιαγμένη, κάνετε πείραμα σε μία παραγωγική περιοχή και πειραματόζωα τους ανθρώπους, που για εσάς είναι δεύτερα ζητήματα, τώρα και στην καρδιά του πολιτικού συστήματος, που είναι η διαφύλαξη του πυρήνα της δημοκρατίας, που είναι οι εκλογικές διαδικασίες έχουμε και σε αυτό σοβαρό χτύπημα.

Ξέφραγο αμπέλι το Υπουργείο Εσωτερικών και δεν μιλάει κανένας. Έρχεστε να μας πείτε δήθεν για την κοινωνική συνοχή και την οικογένεια, τη θυμηθήκαμε τώρα, μετά από πέντε χρόνια διακυβέρνησης, να κάνετε τις δομές. Δεν φταίτε εσείς. Εσείς εκτελείτε σχέδιο, κυρία Υπουργέ. Δεν σας προσβάλω προσωπικά, ό,τι μπορείτε και εσείς κάνετε, αλλά τι να κάνετε;

Μέσα σε αυτό το δυστοπικό τοπίο έρχεστε δήθεν να μας μιλήσετε με ευαισθησία για την οικογένεια και για τα παιδιά και έχουμε «ξέφραγο αμπέλι» το Υπουργείο Εσωτερικών . Μετά το e-mail gate -πείτε μου για όνομα Θεού, σε ποια χώρα θα γινόταν αυτό να διαρρέουν τα επίσημα στοιχεία των εκλογέων και δεν ξέρουμε και τι άλλο, ΑΜΚΑ, ΑΦΜ, οι ίδιοι βάζουν ερώτημα με τις αγωγές που έχουν κατακλύσει το Υπουργείο Εσωτερικών- μετά από αυτό που δεν είχαμε καμμία εξήγηση, μετά από ένα πόρισμα που δεν το μάθαμε ποτέ, μετά από αυτό το Βήμα που δεν έχει έρθει κανένας Υπουργός να πει ότι αναλαμβάνουμε την πολιτική ευθύνη και σας εξηγούμε και σας λέμε ότι το πόρισμα για το e-mail gate είναι αυτό, μετά από όλα αυτά έχουμε και μία διάρρηξη -άκουσον, άκουσον- στο Υπουργείο Εσωτερικών. Πού, κυρίες και κύριοι συνάδελφοι; Στη Διεύθυνση Εκλογών του Υπουργείου Εσωτερικών.

Και διαβάζω μία δήλωση, γιατί δεν ακούσαμε φωνή από το Υπουργείο Εσωτερικών και από την κ. Κεραμέως. Πού είναι η κ. Κεραμέως να μιλήσει στο Σώμα το νομοθετικό της Βουλής; Εμείς τα λέμε αυτά; Τα βγάζουμε από το μυαλό μας;

Φερόμενη, λέει, το Υπουργείο Εσωτερικών διάρρηξη. Και να μια φωτογραφία -τυχαίος τίτλος στην εφημερίδα, στα sites, στο in.gr που το αποκάλυψε- με τρύπια την πόρτα και κλειδαριά δεν υπήρχε και χερούλι επίσης. Είναι, όμως, φερόμενη διάρρηξη και με τον διευθυντή του εκλογικού τμήματος να λέει ότι: Εγώ πήρα αμέσως το «100» τηλέφωνο και εγώ έκανα τη διαδικασία και είναι φερόμενη η διάρρηξη.

Ρωτήστε όλους τους Έλληνες πολίτες, βγείτε στην πλατεία Συντάγματος και παντού στην Ελλάδα, αν κάποιος θεωρεί ήσσονος σημασίας αυτό το ζήτημα, που είναι πραγματικά ένα ζήτημα τεράστιο, για το οποίο δεν μιλάτε, λες και είναι απλό να γίνεται διάρρηξη στο Υπουργείο Εσωτερικών.

Πρέπει να αναληφθεί, λοιπόν, σήμερα η πολιτική ευθύνη από την Υπουργό Εσωτερικών κ. Κεραμέως. Να έρθει στο Κοινοβούλιο και να παρέμβει σήμερα που εργάζεται το νομοθετικό Σώμα και να μας εξηγήσει για ποιον λόγο έγινε αυτό, από ποιους και ποιο ήταν το αντικείμενο της διάρρηξης; Τι πήραν από τη διεύθυνση εκλογών και πάλι;

Και σαν να μην έφταναν αυτά, αφού φέρατε εδώ τη διάκριση μεταξύ των τομέων, τεχνικά, δηλαδή, ζητήματα για την οικογένεια και τη συνοχή, την ώρα που αναστενάζει ο κόσμος με τα ενοίκια, οι μαμάδες δεν έχουν πού να αφήσουν τα παιδιά τους, τα «παρκάρουν» σε διάφορα κέντρα από δω και από κει, με διάφορα voucher που δεν τους δίνετε, γιατί είναι για λίγους και εκλεκτούς, αφού, λοιπόν, ήρθατε να μας μιλήσετε την ώρα που στενάζει ο κόσμος και η αγοραστική μας δύναμη είναι η χειρότερη στην Ευρωπαϊκή Ένωση και στην Ευρωζώνη πρώτοι, δυστυχώς, αυτή την πρωτιά την κατέχουμε και δεν έχετε πάλι να μας πείτε τίποτα. Για πείτε, κυρία Υπουργέ, γι’ αυτό. Είμαστε μετά τη Βουλγαρία δε στις υπόλοιπες είκοσι εφτά χώρες.

Δεν φτάνουν, λοιπόν, αυτά και αυτά, υπάρχει το θράσος το περίσσιο που μας έχει κάνει πραγματικά να απορούμε, πώς είναι δυνατόν να φέρνετε εδώ στον πολιτικό σας πάγκο και ως χασάπηδες, να κόβετε κομματάκι, κομματάκι το ΕΣΥ, κρυπτόμενοι. Διότι, αν είχατε τα κότσια θα φέρνατε τη συγκεκριμένη νομοθεσία, όπως τη φέρατε 12 Απριλίου και σας είπε η εισηγήτρια και την πήρατε πίσω, γιατί φοβηθήκατε τη διαβούλευση και δεν τη βάλατε στη διαβούλευση και δεν την αναρτήσατε, διότι, σου λέει: «Οι φορείς θα μας φάνε ζωντανούς, είναι δυνατόν; Ποιος να το δεχτεί αυτό το πράγμα;».

Νοικιάζετε τις δομές του χώρου υγείας, τις δημόσιες δομές με απλά λόγια, στους ιδιώτες και γι’ αυτό έρχεστε με μία τροπολογία και το φέρνετε στη Βουλή και σφυρίζετε κιόλας σαν να μην τρέχει τίποτα. Νοικιάζετε τα νοσοκομεία, το δημόσιο κοινωνικό αγαθό της υγείας που υπηρετείται από τις δημόσιες δομές, κατοχυρωμένο από το Σύνταγμά μας. Τα νοικιάζετε σήμερα στους ιδιώτες με μία τροπολογία την οποία φέρνετε κρυφά, χωρίς καμμία διαβούλευση.

Και ποιο είναι το μύθευμα-αφήγημα πολιτικό; Ότι θα έχουμε, λέει, καλύτερη ποιότητα. Από ποιους; Από τους ιδιώτες. Που θα τους διαλέγει ποιος; Ο διοικητής του νοσοκομείου με μία απόφαση. Θα δίνει άδεια και οι όροι θα είναι με μία κοινή υπουργική απόφαση και η δημοκρατία στα τάρταρα. Κανένας δεν θα μιλάει γι’ αυτό. Θα λέει ο διοικητής: «Θα έχετε κοινή υπουργική απόφαση και προχωράμε».

Και πώς θα νοσηλεύονται αυτοί οι άνθρωποι, που θα είναι εκτός ωραρίου και με διευθέτηση, εν πάση περιπτώσει, των ωρών και όλων των αναγκών των δομών υγείας του δημοσίου; Θα είναι, λέει, κατόπιν συνεννόησης και με αμοιβή και του νοσηλευτικού προσωπικού. Μάλιστα! Και τι άλλο θα έχει μέσα αυτό; Αμοιβή των νοσοκομείων. Μάλιστα! Και οι ασθενείς που ήδη νοσηλεύονται εκεί; Δεν θα πρέπει να συνεχίσουν να νοσηλεύονται; Θα πρέπει να συνεχίσουν να νοσηλεύονται. Με ποιους όρους; Κανείς δεν ξέρει. Πώς δεν θα είναι δύο τάξεις και δύο ταχυτήτων ασθενείς; Κανείς δεν λέει. Πώς θα είναι διασφαλισμένο ότι θα έχουν τη νοσηλεία που πρέπει, όπως πρέπει, την ώρα που πρέπει; Κανείς δεν λέει.

Και τι άλλο, όμως, λέει; Η ταμπακιέρα, αγαπητοί μου. Το δημόσιο σύστημα υγείας, που το ξέρουμε όλοι οι Βουλευτές και κάνουμε επίκαιρες ερωτήσεις, επερωτήσεις συνέχεια, είναι υποστελεχωμένο και έχει παλιές δομές. Και λέει: «Α, μην ανησυχείτε καθόλου. Δεν χρειάζεται τώρα που θα έρθουν οι ιδιώτες μέσα στο ΕΣΥ, να στελεχώσουμε έτι περαιτέρω τις δημόσιες δομές».

Και αυτοί ιδιώτες ιατροί –ένα άλλο πολιτειακής φύσεως ζήτημα, όχι μόνο πολιτικό- οι οποίοι θα προσφέρουν στις υπηρεσίες, δεν θα έχουν κανένα κώλυμα και κανένα ασυμβίβαστο να συμμετέχουν και στην πολιτική ζωή. Δεν θα ισχύει γι’ αυτούς το κώλυμα το οποίο ισχύει για όλους τους άλλους που πρέπει να παραιτηθούν κλπ.. Προσέξτε, τι παράγει το σύστημα. Παράγει και αυτή την πλευρά το σύστημα, που δεν θεωρώ ότι είναι τυχαίο, ούτε θεωρώ ότι είναι αστοχία. Θεωρώ ότι είναι καλά μελετημένο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε, κι ευχαριστώ πολύ για την ανοχή σας.

Τα άρθρα 21 και 25 του Συντάγματος, κυρίες και κύριοι συνάδελφοι, είναι αυτά που εγγυώνται ότι έχουμε ένα κράτος δικαίου, ένα κοινωνικό κράτος, το οποίο εγγυάται ταυτόχρονα τη δημόσια υγεία με υποδομές και ανθρώπινο δυναμικό.

Σήμερα, δυστυχώς, είναι μια μέρα που θα γραφτεί στις πιο μελανές σελίδες της κοινοβουλευτικής ιστορίας, που με μια τροπολογία μια κυβέρνηση, η Κυβέρνηση του Κυριάκου Μητσοτάκη και των Υπουργών του, φέρνει με τροπολογία τη βύθιση του ΕΣΥ στο σκοτάδι. Είμαστε παρόντες για να το καταγγείλουμε. Είμαστε παρόντες για να το επισημάνουμε. Είμαστε παρόντες για να πούμε ότι αυτό για το ΠΑΣΟΚ που δημιούργησε το ΕΣΥ αποτελεί πραγματικά ανένδοτο αγώνα, με ασυμβίβαστη φωνή μέχρι το τέλος!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ,. Λιακούλη.

Καλείται στο Βήμα η κ. Ασημίνα Διγενή, Βουλευτής του Κομμουνιστικού Κόμματος Ελλάδος. Θα ακολουθήσουν ο κ. Ακτύπης, η κ. Λινού και η κ. Γρηγοράκου.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ πολύ, κύριε Πρόεδρε.

Μέσα σε ένα κοινωνικό σύστημα που γεννά και αναπαράγει ταξικές διαιρέσεις και αποκλεισμούς, σε ένα σύστημα που η ακραία φτώχεια υπάρχει δίπλα στον αμύθητο πλούτο των λίγων, καλούμαστε σήμερα να μιλήσουμε γι’ αυτό το νομοσχέδιο του Υπουργείου Κοινωνικής Συνοχής και Οικογένειας.

Το παραμύθι της κοινωνικής συνοχής μας έχουν πουλήσει πολλές κυβερνήσεις μέχρι σήμερα, την ώρα μάλιστα που με τις πολιτικές που εφάρμοσαν διεύρυναν τις ανισότητες και ύψωσαν επιπλέον ταξικούς φραγμούς στα λαϊκά στρώματα.

Μιλάμε για τη συνοχή των ρηγμάτων. Για σύγκλιση και συνοχή μιλούσαν άλλωστε και όλα τα αστικά κόμματα που υπέγραφαν την ένταξη της Ελλάδας στην Ευρωπαϊκή Ένωση, τότε που υπόσχονταν στον λαό πως θα βελτιωθεί η ζωή του και θα διευρυνθούν τα δικαιώματά του. Μιλάμε για κοινωνική συνοχή για να ντύσετε όλοι εσείς με δήθεν φιλολαϊκό μανδύα τη σκληρή πραγματικότητα που έχετε διαμορφώσει τόσες δεκαετίες με την εφαρμογή στην Ελλάδα των οδηγιών και των κατευθύνσεων της Ευρωπαϊκής Ένωσης που σφραγίζουν η δεκατριάωρη εργασία, η δουλειά τις Κυριακές, οι συμβάσεις μηδενικών ωρών, η δουλειά μέχρι τα βαθιά γεράματα και οι συντάξεις πείνας, η ακρίβεια σε όλα τα είδη λαϊκής κατανάλωσης, η εμπορευματοποίηση της υγείας και της παιδείας, η στεγαστική κρίση, η επιλεκτική ανικανότητα του κράτους να προστατέψει τη ζωή και την περιουσία του λαού από τις φυσικές καταστροφές, η εμπλοκή της χώρας μας στους ιμπεριαλιστικούς πολέμους και άλλα.

Όταν, λοιπόν, η Κυβέρνηση αναφέρεται σε κοινωνική συνοχή δεν στοχεύει να αμβλύνει τις ανισότητες, αλλά να πείσει τους εργαζόμενους να μπουν κάτω από τη σημαία του κεφαλαίου, προσδοκώντας πως με την αύξηση των κερδών και την αναβάθμιση της ελληνικής αστικής τάξης σε σχέση με τους διεθνείς ανταγωνιστές της, θα βελτιωθεί και η ζωή του λαού.

Στην πραγματικότητα, όμως, η όποια αύξηση των ρυθμών ανάπτυξης και η βελτίωση της ανταγωνιστικότητας, προϋποθέτει την κλιμάκωση της επίθεσης απέναντι στα εργατικά δικαιώματα. Όσο για τη γεωπολιτική αναβάθμιση, σημαίνει πως μπαίνουμε εμείς και τα παιδιά μας στο στόμα του λύκου για τα συμφέροντα των εφοπλιστών και των βιομηχάνων.

Ο βασικός πυρήνας των μέτρων του νομοσχεδίου παραμένει η στρατηγική της Ευρωπαϊκής Ένωσης για τη διαχείριση της φτώχειας, όπου οι λεγόμενες «στοχευμένες πολιτικές δράσεις» μεταφράζονται σε έναν απειροελάχιστο δείκτη προνοιακών παροχών. Πρόκειται για οδηγίες της Ευρωπαϊκής Ένωσης ήδη ψηφισμένες από προηγούμενες κυβερνήσεις, ενώ η Κυβέρνηση της Νέας Δημοκρατίας συνεχίζει την πολιτική που αναπαράγει στρατιές ανέργων, ευάλωτων κοινωνικών ομάδων και εργαζομένων σε συνθήκες εργασιακής ζούγκλας.

Τα άρθρα του νομοσχεδίου διαπερνά ο στρατηγικός σχεδιασμός του Υπουργείου που στηρίζεται στη διαχρονική πολιτική των κυβερνήσεων λογαριάζοντας τα όποια μέτρα κοινωνικής προστασίας με τη λογική του κόστους-οφέλους για το κράτος.

Όσο για τις εξαγγελίες περί εξορθολογισμού της πολιτικής επιδομάτων και για τη λειτουργία σχετικής ενιαίας ψηφιακής πύλης, οδηγούν κατευθείαν σε νέες περικοπές και καθυστερήσεις των όποιων προνοιακών παροχών. Αυτή ακριβώς η πολιτική διαπερνά και τις διατάξεις του άρθρου 3 του νομοσχεδίου για τη διεύρυνση των ωφελούμενων του προγράμματος «Στέγαση και εργασία για τους αστέγους».

Η Κυβέρνηση εντάσσει στους φορείς που υλοποιούν το πρόγραμμα μέχρι και τις ιδιωτικές μονάδες απεξάρτησης, νομιμοποιώντας την ιδιωτικοποίηση και αυτού του ευαίσθητου τομέα.

Τα διάφορα προγράμματα που υποτίθεται πως θα συμβάλλουν στην επίλυση του στεγαστικού προβλήματος αποτελούν κανονική κοροϊδία. Όσο η ανάγκη για στέγη θα αντιμετωπίζεται ως εμπόρευμα, όσο κυριαρχούν οι νόμοι της αγοράς και του μέγιστου δυνατού κέρδους, τόσο θα μένουν ανικανοποίητες οι ανάγκες του λαού για φτηνή και ποιοτική κατοικία και ούτε τα κίνητρα για ανακαίνιση που δίνει τώρα η Κυβέρνηση ούτε τα λιγοστά χαμηλότοκα δάνεια που δόθηκαν με το πολυδιαφημισμένο πρόγραμμα «Σπίτι μου» μπορούν να επιλύσουν το πρόβλημα. Για παράδειγμα, με το πρόγραμμα «Σπίτι μου» η Κυβέρνηση επιδότησε με τα χρήματα του πρώην Οργανισμού Εργατικής Κατοικίας τα ληστρικά επιτόκια των τραπεζών, οι οποίες σε διαφορετική περίπτωση δεν θα μπορούσαν να χορηγήσουν αυτά τα δάνεια με τόσο υψηλό επιτόκιο.

Ανάμεσα στα άλλα άρθρα του νομοσχεδίου περιλαμβάνεται και η Εθνική Πρωτεύουσα Νεολαίας. Το τι ιδιαίτερο έχει να δώσει αυτό το συγκεκριμένο πρόγραμμα στη ζωή της νεολαίας κάποιας πόλης θα το δούμε. Όπως αναφέρεται, στόχος του είναι η ενίσχυση της εμπιστοσύνης των νέων απέναντι στον θεσμό της τοπικής αυτοδιοίκησης.

Στόχος, δηλαδή, είναι να ενισχυθεί η εμπιστοσύνη της νεολαίας απέναντι σε εκείνες τις δημοτικές αρχές που πνίγουν τις λαϊκές οικογένειες στα τέλη και στους φόρους, αλλά δεν δίνουν ούτε ευρώ για ελεύθερη πρόσβαση της νεολαίας σε αθλητικές υποδομές, τον πολιτισμό και αλλού.

Στα άρθρα 18 έως 26 του νομοσχεδίου προβλέπεται η σύσταση και η λειτουργία των οριζόντιων υποστηρικτικών υπηρεσιών του Υπουργείου Οικογένειας και Κοινωνικής Συνοχής. Εδώ και δέκα μήνες οι εργαζόμενοι που μεταφέρθηκαν στο νέο Υπουργείο αντιμετωπίζουν μια σειρά σημαντικών προβλημάτων που με ευθύνη της πολιτικής ηγεσίας δεν έχουν επιλυθεί ούτε διαφαίνεται ότι θα επιλυθούν. Στον νέο φορέα έχουν μεταφερθεί υπηρεσίες από διαφορετικά Υπουργεία, οι οποίες στεγάζονται σε διαφορετικούς χώρους, γεγονός που δημιουργεί προφανείς δυσλειτουργίες, αλλά και ανασφάλεια στους εργαζόμενους.

Υπενθυμίζουμε πως οι εργαζόμενοι της Γενικής Γραμματείας Κοινωνικής Αλληλεγγύης, που αποτελεί τον κορμό του νέου Υπουργείου, έχουν αντιμετωπίσει στο παρελθόν πολλές φορές προβλήματα από την ελλιπή συντήρηση του κτηριακού εξοπλισμού της Σολωμού.

Επισημαίνουμε πως αυτή τη στιγμή το Υπουργείο Κοινωνικής Συνοχής και Οικογένειας δεν διαθέτει καν οργανισμό. Η τραγική υποστελέχωση, που κατήγγειλαν εξ αρχής οι εργαζόμενοι και τα σωματεία τους, δημιουργεί ανασφάλεια και σύγχυση στο προσωπικό, καθώς πολλές λειτουργίες του Υπουργείου φαίνεται πως θα καλυφθούν με την απαράδεκτη τακτική των παράλληλων καθηκόντων.

Εδώ και δέκα μήνες το πολυδιαφημισμένο Υπουργείο Κοινωνικής Συνοχής και Οικογένειας λειτουργεί υποστηριζόμενο από τους εργαζομένους των διοικητικών και οικονομικών υπηρεσιών του Υπουργείου Εργασίας, που είδαν τον όγκο της δουλειάς τους αυτοί οι άνθρωποι να διπλασιάζεται, καθώς καλούνται να εκτελούν καθήκοντα και διάφορες άλλες διαδικασίες για δύο ξεχωριστά Υπουργεία.

Η απαράδεκτη αυτή κατάσταση πρέπει να σταματήσει. Απαιτούνται εδώ και τώρα μαζικές και μόνιμες προσλήψεις προσωπικού και όχι «μπαλώματα» με υπαλλήλους που θα φορτωθούν, πέρα από τα καθήκοντα της οργανικής τους θέσης, και την ευθύνη διοικητικών ή οικονομικών διαδικασιών, οι οποίες φυσικά και απαιτούν εξειδίκευση και γνώση και δεν είναι δυνατόν να ασκούνται ως πάρεργο.

Δεν είναι καθόλου τυχαίο πως επιλέγετε να στελεχώνετε αυτές τις θέσεις με εργαζόμενους που βρίσκονται σε διαρκή ομηρία με συμβάσεις ορισμένου χρόνου. Αυτή ακριβώς η επιλογή σας δείχνει και τις προτεραιότητες που έχετε ως Κυβέρνηση.

Είναι μάταιο, αν όχι σουρεαλιστικό, να προσπαθεί η Κυβέρνηση της Νέας Δημοκρατίας να πείσει ότι τα συγκεκριμένα μέτρα είναι δίχτυ προστασίας για κοινωνικά ευάλωτες ομάδες, όσο και αν αντιπαρατίθεται με τον ΣΥΡΙΖΑ και τη Νέα Αριστερά για το ποια κυβέρνηση πήρε την πρωτοβουλία να τρέξει τη στρατηγική της Ευρωπαϊκής Ένωσης για τη διαχείριση της φτώχειας. Η πραγματικότητα είναι αμείλικτη και ένα μόνο μέρος της σας περιέγραψα στον περιορισμένο χρόνο αυτής της ομιλίας.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Διγενή.

Επόμενος ομιλητής είναι ο κ. Διονύσιος Ακτύπης, Βουλευτής Ζακύνθου της Νέας Δημοκρατίας.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριε Πρόεδρε, προηγουμένως πήρε παρουσίες η κ. Κωνσταντοπούλου. Απ’ ό,τι βλέπω, δεν ήταν κανένας μέσα στην Αίθουσα επί δύο ώρες και τώρα ήρθε μόνο μία κυρία. Οπότε, καλό είναι να έρθουν στην Αίθουσα να ακούσουν και εμάς.

Κύριε Πρόεδρε, ευχαριστώ πολύ για το Βήμα.

Κυρίες Υπουργοί, κυρίες και κύριοι συνάδελφοι, ερχόμαστε σήμερα στην Ολομέλεια προκειμένου να συζητήσουμε και να ψηφίσουμε ένα νομοσχέδιο του Υπουργείου Κοινωνικής Συνοχής και Οικογένειας αναφορικά με την «Αναμόρφωση του προγράμματος «Στέγαση και Εργασία για τους αστέγους», τις βελτιωτικές ρυθμίσεις των υπηρεσιών κοινωνικής πρόνοιας, καθώς και τη σύσταση υποστηρικτικών υπηρεσιών του Υπουργείου».

Είναι ένα νομοσχέδιο που εντάσσεται στη γενικότερη στρατηγική και προσέγγιση της Κυβέρνησης του Κυριάκου Μητσοτάκη και της Νέας Δημοκρατίας για τις μεταρρυθμιστικές τομές για τη στήριξη όλων των ευπαθών και κοινωνικών ομάδων.

Το σημερινό νομοσχέδιο, λοιπόν, αποτελεί ακόμα ένα έμπρακτο βήμα που στοχεύει στην αντιμετώπιση σειράς θεμάτων που αφορούν στη δημιουργία ίσων ευκαιριών κοινωνικής ένταξης και προστασίας των ανθρωπίνων δικαιωμάτων, αλλά και στη στήριξη της ελληνικής οικογένειας.

Για εμάς δεν υπάρχουν πολίτες δεύτερης κατηγορίας ούτε πολίτες δύο ταχυτήτων. Είναι βασική προτεραιότητα κάθε σοβαρού κράτους το να στρέφει τις δράσεις του πρώτα και πάνω από όλα σε αυτούς που το έχουν περισσότερο ανάγκη.

Το σχέδιο νόμου, λοιπόν, το οποίο συζητάμε σήμερα έχει ένα σύνολο στοχευμένων παρεμβάσεων, αλλά και θεσμικών καινοτομιών. Βασικός στόχος του νομοσχεδίου αποτελεί η βελτίωση του επιπέδου προστασίας εκείνων που το έχουν ανάγκη, των παιδιών, των ευάλωτων συμπολιτών μας. Και βέβαια, έχουμε έναν κεντρικό στόχο, τη βελτίωση των παρεχόμενων υπηρεσιών κοινωνικής πρόνοιας και την προώθηση του σεβασμού των δικαιωμάτων.

Το έχουμε ξαναπεί και θα το τονίσουμε εκ νέου. Βασική επιδίωξη της Κυβέρνησής μας είναι η δημιουργία περισσότερων ευκαιριών για όλους, περισσότερες και καλύτερες ευκαιρίες κοινωνικής ένταξης για το σύνολο της κοινωνίας και ακόμα περισσότερο για εκείνους που το έχουν ανάγκη. Σε αυτό το πλαίσιο εντάσσεται και το πρόγραμμα «Στέγαση και εργασία για αστέγους», το οποίο στις επιτροπές ακούσαμε λανθασμένα από την Αντιπολίτευση ότι μειώνεται.

Θα σας θυμίσω, κύριοι συνάδελφοι, ότι έχει ήδη προϋπολογιστεί στα 15 εκατομμύρια ευρώ, που σημαίνει ότι αυξάνεται ο προϋπολογισμός. Δίνουμε 5 εκατομμύρια ευρώ παραπάνω από τον υπάρχοντα προϋπολογισμό, γιατί υπάρχουν στοχεύσεις διεύρυνσης. Είναι ένα πρόγραμμα το οποίο πιστεύουμε πάρα πολύ. Το πιστεύουμε και το διευρύνουμε και επιδιώκουμε να ωφεληθούν όσο το δυνατόν περισσότεροι πολίτες.

Δίνεται πλέον η δυνατότητα υπαγωγής στο πρόγραμμα σε οικογένειες που διαβιούν σε δωρεάν παραχωρημένη κατοικία από φορέα της Γενικής Κυβέρνησης, ενώ στους φορείς που συμμετέχουν στο πρόγραμμα προστίθενται και οργανισμοί που δραστηριοποιούνται στην πρόληψη, την αντιμετώπιση, θεραπεία και κοινωνική επανένταξη εξαρτημένων ατόμων και που εποπτεύονται από το Υπουργείο Υγείας. Θέλουμε να απλώσουμε ένα δίκτυ προστασίας στις ομάδες πολιτών που το έχουν περισσότερο ανάγκη.

Μέσω του προγράμματος έχει αποδειχθεί μια καλή πρακτική συνεργασίας μεταξύ της κεντρικής διοίκησης, της αυτοδιοίκησης και της κοινωνίας των πολιτών. Είναι κάτι το οποίο πρέπει, λοιπόν, να αξιοποιηθεί και να συνεχιστεί.

Επίσης, με το παρόν νομοσχέδιο διευρύνουμε το πεδίο εφαρμογής του προγράμματος χρηματοδότησης για τη δημιουργία νέων τμημάτων βρεφικής φροντίδας, πέραν αυτών της αρμοδιότητας του Υπουργείου Κοινωνικής Συνοχής και Οικογένειας, σε νομικά πρόσωπα κάθε μορφής και νομικά πρόσωπα δημοσίου δικαίου και νομικά πρόσωπα ιδιωτικού δικαίου και σε δήμους.

Ο στόχος μας είναι κανένα παιδί να μην είναι εκτός βρεφικού σταθμού. Η συμμετοχή όλων των βρεφονηπιακών σταθμών στο πρόγραμμα βρεφικής φροντίδας διασφαλίζει την ισότιμη πρόσβαση σε υπηρεσίες φροντίδας υψηλής ποιότητας για όλα τα παιδιά, συμβάλλοντας στην κοινωνική και εκπαιδευτική τους ανάπτυξη από πολύ μικρή ηλικία.

Η διεύρυνση του προγράμματος χρηματοδότησης για τη δημιουργία νέων τμημάτων βρεφικής φροντίδας αντικατοπτρίζει την ανάγκη να υποστηρίξουμε τις εργαζόμενες οικογένειες από τις πρώτες στιγμές της ζωής των παιδιών τους. Επενδύοντας στη βρεφική φροντίδα, στηρίζουμε τον θεσμό της οικογένειας, επενδύουμε στο μέλλον της κοινωνίας μας τα τελευταία χρόνια, όσο και αν κάποιοι σκόπιμα το υποβαθμίζουν, επειδή είναι βαλτωμένοι στην απραξία τους.

Η Κυβέρνηση έχει λάβει μέτρα στήριξης της ελληνικής οικογένειας, μέτρα που κάποιοι εδώ μέσα στήριξαν κατόπιν εορτής, αλλά και αυτό κουνώντας το δάχτυλο. Βέβαια, όλα αυτά τα χρόνια που κυβέρνησαν δεν είδαμε να αναλαμβάνουν ανάλογες πρωτοβουλίες, μόνο κριτική και ανεκπλήρωτες υποσχέσεις.

Δεν είναι, όμως, έτσι η πολιτική, κυρίες και κύριοι συνάδελφοι. Ο ελληνικός λαός απαιτεί λύσεις. Αυτό κάναμε και αυτό θα συνεχίσουμε να κάνουμε. Η στήριξη της οικογένειας αποτελεί την κυρίαρχη στρατηγική μας επιλογή και για την αντιμετώπιση, βεβαίως, του δημογραφικού. Θέλουμε να εστιάσουμε στις λύσεις που θα φέρουν μακροπρόθεσμα αποτελέσματα και να δείξουμε έμπρακτα τη δέσμευσή μας στην κοινωνική ένταξη και την προώθηση της αξιοπρέπειας για κάθε πολίτη.

Στο παρόν νομοσχέδιο πρέπει επίσης να τονίσω ότι θεσμοθετείται η Εθνική Πρωτεύουσα Νεολαίας σε ετήσια βάση, προκειμένου να κινητροδοτηθούν και να επιβραβευθούν οι Οργανισμοί Τοπικής Αυτοδιοίκησης που προχωρούν σε καινοτόμες δράσεις.

Θέτουμε στο επίκεντρο την ενεργή συμμετοχή των νέων ανθρώπων στα τοπικά θέματα. Είναι ένα πολύ σημαντικό ζήτημα και με αυτόν τον τρόπο καλλιεργούμε μια γόνιμη σχέση με τη νεολαία μας για θέματα που τους αφορούν άμεσα και για τα οποία οφείλουμε να τους δημιουργούμε ένα ζωτικό χώρο για να μπορούν να εκφράσουν τις ιδέες τους, τις σκέψεις τους, τους προβληματισμούς τους.

Προχωράμε έτσι σε ένα ουσιαστικό βήμα σε μια προσπάθεια για να διασφαλίσουμε ότι οι φωνές των νέων θα ακούγονται και θα λαμβάνονται υπ’ όψιν σε κάθε επίπεδο διακυβέρνησης με βασικό στόχο την ενίσχυση της δημοκρατίας και της συμμετοχικής κουλτούρας στην Ελλάδα.

Και κυρίες και κύριοι συνάδελφοι, το παρόν νομοσχέδιο απαντά και λύνει ηθικά και κοινωνικά ώριμα αιτήματα. Σας καλώ, λοιπόν, όλους να το στηρίξετε ώστε μαζί να πορευτούμε για τη δημιουργία μιας κοινωνίας δίκαιης, πιο ανθρώπινης και περισσότερο αλληλέγγυας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ακτύπη. Ήταν σύντομος και σαφής.

Καλείται στο Βήμα η κ. Αθηνά Λινού, Βουλευτής του ΣΥΡΙΖΑ.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριε Υπουργέ, αγαπητοί συνάδελφοι, είναι σήμερα πάρα πολλά τα θέματα που έχουμε να συζητήσουμε και δεν είναι, δυστυχώς, μόνο τα θέματα που αφορούν στο νομοσχέδιο που συζητάμε -που θα έλεγε κάποιος ότι παρουσιάζεται σαν ένα νομοσχέδιο που αντιμετωπίζει την ανθρώπινη φτώχεια και τον ανθρώπινο πόνο στη χώρα μας- αλλά ταυτόχρονα υπάρχουν και οι τροπολογίες. Και θα αναφερθώ μόνο στις τροπολογίες που έχουν σχέση με το Υπουργείο Υγείας που είναι εξίσου επίπονες και εξίσου ανησυχητικές για τη χώρα μας.

Αυτό που συμβαίνει είναι ότι οι άνθρωποι γίνονται κάθε ημέρα και φτωχότεροι και κάθε ημέρα τους παρουσιάζονται περισσότερες δυσκολίες. Δεν είναι μόνο η ακρίβεια στα σουπερμάρκετ, αλλά είναι και η ακρίβεια στην υγεία και η δυσκολία και η πείνα που βιώνουν τα παιδιά. Και σκεφτείτε ένα παιδάκι νηπιαγωγείου που πάει στο σχολείο και το κράτος δεν έχει να του προσφέρει τίποτα παρά μόνο τη δασκάλα. Δεν υπάρχει ούτε ένα ποτήρι γάλα στα νηπιαγωγεία, κύριοι συνάδελφοι και είναι επίπονο.

Ναι, έχουμε κάποια παιδιά στα δημοτικά που παίρνουν φαγητό, αλλά πρέπει να περιμένουν μέχρι να πάει μία η ώρα για να πάρουν το φαγητό. Και δυστυχώς, οι εκπαιδευτικοί μας -επειδή είναι κουρασμένοι- δεν θα μείνουν ούτε εκεί για να φάει το φαγητό, αλλά θα του το δώσουν να το πάρει μαζί του στο σπίτι, όπως φτάσει στο σπίτι τώρα που αρχίζει και ζεσταίνει ο καιρός. Και αυτό το παιδί έχει και ένα αδερφάκι που είναι στο προνήπιο ή είναι νεογέννητο και το γάλα είναι πανάκριβο και οι γονείς θα πρέπει να ανησυχήσουν. Θα πάρουν το κανονικό γάλα για τα μεγαλύτερα παιδιά ή το γάλα για το βρέφος; Και τους έρχεται και μια έξωση. Και εμείς συζητάμε για το πώς θα δώσουμε 15 εκατομμύρια ευρώ για να στεγάσουμε εκατό χιλιάδες με διακόσιες χιλιάδες ανθρώπους που κινδυνεύουν να χάσουν το σπίτι τους; Δηλαδή τι θα δώσουμε στον καθένα, πέντε χιλιάδες, δέκα χιλιάδες; Πώς θα καλυφθούν αυτοί οι άνθρωποι;

Χθες, τυχαία, περπατούσα στο άλσος Συγγρού, χάθηκα κιόλας και έπεσα πάνω σε μια οικογένεια που μου είπε ότι εμείς δεν έχουμε ούτε να πληρώσουμε μια κήλη. Ο πατέρας της οικογένειας χρειαζόταν να κάνει κήλη. Και περιμένουν δύο χρόνια τώρα να τους τηλεφωνήσουν. Και φοράει τη ζώνη για να κρατάει την κήλη στη θέση της. Και εγώ -ούσα γιατρός- δεν τόλμησα να του πω ότι: «ξέρεις με το να κρατάς την κήλη στη θέση της -και υπάρχουν συνάδελφοι εδώ- θα ατονήσουν τα τοιχώματα και θα χειροτερέψει», γιατί δεν είχα λύση να του δώσω.

Και η λύση που δίνει με την τροπολογία αυτή τη στιγμή το Υπουργείο Υγείας είναι ότι θα καλέσουμε έναν ιδιώτη χειρουργό, ο οποίος θα αναγκαστεί να πληρώσει τα κόστη του χειρουργείου, τη συντήρηση, τα φάρμακα που θα χρειαστούν, το πλέγμα που θα βάλει στη θέση της κήλης ο γιατρός. Δεν θα έχει σιγουριά ότι αν αιμορραγήσει ή εάν έχει κάποιο πρόβλημα το βράδυ ο ασθενής θα έρθει ένας γιατρός και θα ξέρει το ιστορικό. Θα πρέπει να αντιμετωπιστεί από άλλους γιατρούς που ανήκουν στο σύστημα δημόσιας υγείας. Και βέβαια, θα πρέπει να πληρώσει, γιατί θα είναι ιδιώτης ο γιατρός. Ούτε ο γιατρός βολεύεται ούτε η ασφάλεια του ασθενούς εξασφαλίζεται ούτε το πρόβλημα αυτού που έχει ανάγκη λύνεται. Και φέρνουμε μια τροπολογία που λέμε, ναι, είναι για να διευκολύνουμε, για να βοηθήσουμε, για να αναπτύξουμε, για να γίνουμε καλύτεροι ως γιατροί, να είναι καλύτερες οι προσφορές. Τι είναι αυτό; Τι είναι αυτό που πραγματικά θέλουμε να κάνουμε για τον Έλληνα ασθενή;

Και επιπλέον -θα προσπαθήσω να είμαι πολύ σύντομη- βλέπω ότι υπάρχει και μια τροπολογία που αφορά στην παρένθετη κύηση. Και λέω: «Δόξα τω Θεώ, προχωράνε τα πράγματα». Και βλέπω απλά λάθη. Αυτή η καινούργια επιτροπή που δημιουργείται, γίνεται οκταμελής. Επομένως θα έχει προβλήματα κάθε φορά, όπως τα προβλήματα που αντιμετωπίζουμε στο να επιλέξουμε πρυτανικές αρχές στο πανεπιστήμιο. Υπάρχει μια μερική λύση. Και, ποιος εξαιρείται, πού ήταν εννέα μέλη στην επιτροπή; Ποιοι εξαιρούνται; Εξαιρείται το μέλος που συστήνει η Επιτροπή Βιοηθικής. Δηλαδή, το μόνο πράγμα που ήταν μια στοιχειώδης εγγύηση ότι τα πράγματα θα πάνε καλά και δεν θα ξαναζήσουμε αυτό που ζήσαμε στην Κρήτη με τις παρένθετες μητέρες, τις παρένθετες κυήσεις -που ήταν ουσιαστικά δούλες οι γυναίκες που γεννούσαν παιδιά- η μόνη στοιχειώδης εγγύηση που είχαμε ήταν να έχουμε και έναν εκπρόσωπο, έναν άνθρωπο που προτείνει η Εθνική Επιτροπή Βιοηθικής, βγαίνει και αυτή από την ιστορία.

Και πότε έρχεται η τροπολογία; Έτυχε και ήρθε σήμερα το πρωί και διάβασα αυτό το θέμα. Γιατί ποιος νομικός θα ήξερε να καταλάβει ότι υπάρχει αυτό το πρόβλημα, όταν την τροπολογία την πήραμε Παρασκευή βράδυ στην έναρξη της μεγάλης εβδομάδας και οι πιο πολλοί δεν ασχοληθήκαμε να διαβάσουμε την τροπολογία.

Για όλα αυτά τα θέματα νομίζω πρέπει να σοβαρευτούμε, τουλάχιστον να σοβαρευτούμε να μην κάνουμε χοντρά λάθη στη νομοθεσία. Και το δεύτερο είναι να νοιαστούμε πραγματικά για τους ανθρώπους, για τους ανθρώπους που πεινάνε, για τους ανθρώπους που δεν θα έχουν ούτε λίγο φαγητό το Πάσχα, για τους ανθρώπους που μεγαλώνουν τα παιδιά τους, τα λίγα παιδιά που καταφέρνουν να αποκτήσουν και να μεγαλώσουν, σε συνθήκες φτώχειας, σκληρής φτώχειας, για να μην πω σε συνθήκες πείνας.

Θα ήθελα να παρακαλέσω, τουλάχιστον, κάποιες από τις τροπολογίες να αποσυρθούν και τα ποσά που πραγματικά διαθέτει η πολιτεία μας για τους ανθρώπους που πεινάνε, που είναι φτωχοί, που δεν έχουν τρόφιμα, που δεν θα έχουν σπίτι να είναι πολύ σημαντικότερα, πολλαπλάσια. Και νομίζω ότι μπορούμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λινού.

Καλείται στο Βήμα ο Πρόεδρος της Νέας Αριστεράς κ. Αλέξης Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Σας ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω με κάτι το οποίο θεωρώ ότι είναι πολύ σημαντικό και αφορά στην ηγεσία του Υπουργείου Υγείας, αλλά και την Κυβέρνηση αλλά και το ελληνικό κράτος και την ελληνική πολιτεία συνολικότερα, επιτρέψτε μου να πω.

Στις 19 Απριλίου, λοιπόν, η ΟΕΝΓΕ, η Ομοσπονδία Ενώσεων Νοσοκομειακών Γιατρών, απηύθυνε μια επείγουσα έκκληση προς τον Υπουργό Υγείας σε συνέχεια της αντίστοιχης επείγουσας έκκλησης του Παγκόσμιου Οργανισμού Υγείας στις 30 Μαρτίου για την άμεση μεταφορά εννέα χιλιάδων ασθενών από τη Λωρίδα της Γάζας, προκειμένου να λάβουν τις άκρως αναγκαίες υπηρεσίες υγείας. Πρόκειται, σύμφωνα με τον Παγκόσμιο Οργανισμό Υγείας, για ασθενείς ογκολογικούς, για τραυματίες από τους συνεχόμενους βομβαρδισμούς στη Γάζα, για αιμοκαθαιρόμενους και άλλους χρονίως πάσχοντες.

Η ΟΕΝΓΕ, λοιπόν, απευθύνει έκκληση προς την πολιτική ηγεσία του Υπουργείου Υγείας για τη συμμετοχή της χώρας μας σε αυτή την προσπάθεια για την άμεση μεταφορά και νοσηλεία ασθενών από τις βομβαρδισμένες περιοχές, ασθενών που είναι και ενήλικες και παιδιά.

Καλούμε και καλώ προσωπικά και το Υπουργείο Υγείας και την πολιτική του ηγεσία να ανταποκριθεί άμεσα στην έκκληση των Ελλήνων γιατρών.

(Χειροκροτήματα από την πτέρυγα της Νέας Αριστεράς)

Στη Γάζα συντελείται σήμερα μια γενοκτονία και η Ελλάδα, η ελληνική πολιτεία, οφείλει να αποδείξει έμπρακτα την αλληλεγγύη της προς τον βασανιζόμενο παλαιστινιακό λαό.

Έρχομαι, κύριε Πρόεδρε, και στην περίφημη τροπολογία του Υπουργείου Υγείας, για την οποία ζήτησα και τον λόγο. Αυτό που συμβαίνει κατ’ αρχάς σήμερα, κυρίες και κύριοι συνάδελφοι, είναι κατά τη γνώμη μου ένας ευτελισμός, ο απόλυτος, θα έλεγα, ευτελισμός της κοινοβουλευτικής διαδικασίας και του νομοθετικού έργου. Ο Υπουργός Υγείας με έναν απαράδεκτο τρόπο προσπάθησε την προηγούμενη φορά, πριν από λίγες ημέρες, σε δικό του νομοσχέδιο να περάσει εν είδει νομοτεχνικής βελτίωσης από το παράθυρο αυτή τη ρύθμιση, μια ρύθμιση που διαλύει ό,τι έχει απομείνει από το δημόσιο σύστημα υγείας, την οποία ρύθμιση -μετά από τις αντιδράσεις που υπήρξαν- αναγκάστηκε να την αποσύρει. Και σήμερα, σε ένα άσχετο νομοσχέδιο άλλου Υπουργείου, φέρνει και πάλι αυτή την κατάπτυστη τροπολογία, προσπαθώντας πάλι να την περάσει από άλλο παράθυρο αυτή τη φορά.

Ποιοι, άραγε, αναρωτιέμαι είναι οι λόγοι αυτής της βιασύνης, που ωθούν τον Υπουργό σε κατάφωρη παραβίαση του Κανονισμού της Βουλής; Γιατί επείγεται ο Υπουργός Υγείας να περάσει αυτή την τροπολογία, αυτή τη ρύθμιση σήμερα, τώρα;

Κυρίες και κύριοι συνάδελφοι, φαίνεται ότι τα απογευματινά επί πληρωμή χειρουργεία ήταν μόνο η αρχή για την ιδιωτικοποίηση των υπηρεσιών του δημόσιου συστήματος υγείας. Και έρχεται σήμερα αυτή η τροπολογία, η οποία κατατέθηκε για μια ακόμα φορά, κυριολεκτικά, νύχτα. Κι αναρωτιέμαι, ολοκληρώνει έτσι η Κυβέρνηση το σχέδιό της για τη διάλυση του Εθνικού Συστήματος Υγείας ή μήπως θα πρέπει να περιμένουμε το προσεχές διάστημα και άλλες αντίστοιχες ρυθμίσεις;

Η Κυβέρνηση φαίνεται ότι στο υποστελεχωμένο και εγκαταλελειμμένο ΕΣΥ βρήκε τη μαγική λύση, να επιτρέψει σε ιδιώτες γιατρούς τη διενέργεια διαγνωστικών εξετάσεων, την πραγματοποίηση ιατρικών πράξεων, θεραπευτικών και επεμβατικών, πέραν του τακτικού ωραρίου, δηλαδή στην απογευματινή λειτουργία των νοσοκομείων.

Εκεί, λοιπόν, που είχαμε τώρα, πάλι με τις ευλογίες της Κυβέρνησης, τους γιατρούς του ΕΣΥ να χειρουργούν ως ιδιώτες το απόγευμα, τώρα θα έχουμε και τους ιδιώτες γιατρούς, οι οποίοι θα χρησιμοποιούν τις υποδομές των δημόσιων νοσοκομείων μας για να ασκούν το επάγγελμά τους και να κερδίζουν στις πλάτες του ΕΣΥ και των ασθενών.

Και τι μας λέει, μάλιστα, ο Υπουργός στην αιτιολογική έκθεση αυτής της ρύθμισης; Μας λέει ότι έτσι επιχειρείται η ενίσχυση του ΕΣΥ. Μας λέει ότι έτσι θα αντιμετωπιστεί η υποστελέχωση των δημόσιων νοσοκομείων και ότι άκουσον-άκουσον τα δημόσια νοσοκομεία θα έχουν και οικονομική ωφέλεια, αφού οι ιδιώτες γιατροί θα αποζημιώνουν για τη χρήση υποδομών, εξοπλισμού και προσωπικού.

Μα είναι δυνατόν να τα λέτε αυτά τώρα σοβαρά και να τα λέτε χωρίς να ντρέπεστε; Ποιος θα πληρώνει γι’ αυτά τελικά; Ποιος θα πληρώνει γι’ αυτές τις υποδομές; Οι ιδιώτες γιατροί θα πληρώνουν από την τσέπη τους; Τα πιστεύετε αυτά τα οποία λέτε;

Όχι, βέβαια, δεν θα πληρώνουν οι ιδιώτες γιατροί. Το «μάρμαρο» θα το πληρώσουν και πάλι οι ασθενείς. Εκεί θα μετακυλίεται το όποιο κόστος. Έτσι δουλεύει η αγορά. Γιατί για εσάς, για την Κυβέρνηση της Νέας Δημοκρατίας, του Κυριάκου Μητσοτάκη, ακόμα και το ύψιστο ανθρώπινο αγαθό, που είναι η υγεία, αντιμετωπίζεται αποκλειστικά και μόνο με όρους αγοράς.

Και φυσικά, στη ρύθμιση δεν υπάρχει καμμία απολύτως πρόβλεψη για το ύψος αυτών των «αποζημιώσεων». Ούτε, βέβαια και στην έκθεση του Γενικού Λογιστηρίου του Κράτους που συνοδεύει την τροπολογία μπορεί να γίνει πρόβλεψη εσόδων, αφού όλα αυτά θα καθοριστούν, όπως λέτε για άλλη μια φορά, με ΚΥΑ, με κοινή υπουργική απόφαση. Η Κυβέρνηση, λοιπόν, και πιο συγκεκριμένα ο Υπουργός Οικονομικών και ο Υπουργός Υγείας θα αποφασίσουν μόνοι τους πόσο θα τιμολογηθεί η χρήση των δημόσιων υποδομών, του εξοπλισμού, του προσωπικού των δημόσιων νοσοκομείων μας. Δηλαδή, για να μην κοροϊδευόμαστε, επιτέλους, σε αυτή την Αίθουσα, το τι θα πληρώνει τελικά από την τσέπη του ο κάθε ασθενής, για να μπορέσει να έχει την περίθαλψη την οποία χρειάζεται, για την οποία έχει ήδη πληρώσει τις ασφαλιστικές του εισφορές, θα το καθορίσει ο Υπουργός Οικονομικών με τον Υπουργό Υγείας με την ΚΥΑ.

Έρχεστε, λοιπόν, κυρίες και κύριοι της Κυβέρνησης, μετά από τον απαράδεκτο θεσμό των απογευματινών επί πληρωμή χειρουργείων, που φτάσαμε να δούμε το κάταγμα να πηγαίνει στα Επείγοντα, αλλά να πληρώνεται από τον ασθενή, γιατί είχε την ατυχία ο άνθρωπος να το πάθει απογευματινή ώρα και όχι πρωινή, όταν είδαμε το αχαρακτήριστο να χειρουργούνται καρκινοπαθείς επί πληρωμή σε απογευματινό χειρουργείο, έρχεστε τώρα μετά από όλα αυτά να ολοκληρώσετε το έγκλημα, να υποχρεώνετε τους ασθενείς να πληρώνουν ιδιώτες γιατρούς το απόγευμα για εξετάσεις, για θεραπείες, για χειρουργεία.

Τάχα μου, όλο αυτό το κάνετε για την αποσυμφόρηση του ΕΣΥ. Όχι, είναι απολύτως σαφές, είναι απολύτως ξεκάθαρο ότι δεν σας ενδιαφέρει η αποσυμφόρηση του ΕΣΥ. Το αποδείξατε ήδη από την πρώτη στιγμή με τα απογευματινά χειρουργεία, που χειρουργούνται εκτός λίστας και η λίστα της ντροπής δεν μικραίνει. Το έχει αποδείξει με το σύνολο της πολιτικής σας. Δεν σας ενδιαφέρει το ΕΣΥ. Το εξαντλήσατε κατά τη διάρκεια της πανδημίας, όταν μετατρέψατε όλο το δημόσιο σύστημα υγείας σε σύστημα μιας νόσου, του COVID, με αποτέλεσμα να αναγκάζονται οι ασθενείς να απευθύνονται στα ιδιωτικά νοσοκομεία για οτιδήποτε άλλο. Το αποδείξατε και το αποδεικνύετε καθημερινά, διότι γράψατε στα παλαιότερα των υποδημάτων σας το πιο σκληρό, το πιο επώδυνο δίδαγμα που είχε ολόκληρος ο πλανήτης από αυτή τη μεγάλη περιπέτεια της πανδημίας. Ποιο δηλαδή; Την ανάγκη για ενίσχυση, για ισχυροποίηση του δημόσιου συστήματος υγείας, αυτό το οποίο αποτελεί πλέον κοινή διαπίστωση όλων των φορέων υγείας όλων των κρατών σε ολόκληρο τον πλανήτη.

Για τις χαμηλές αμοιβές των γιατρών του ΕΣΥ φροντίσατε να ιδιωτικοποιήσετε τις υπηρεσίες τους με τα απογευματινά χειρουργεία. Ουσιαστικά τους λέτε: «αν θες παραπάνω εισόδημα από αυτό το πενιχρό το οποίο εγώ σου δίνω, κάτσε και το απόγευμα να χειρουργήσεις».

Με τη σημερινή, όμως, τροπολογία, αυτή την οποία φέρνετε τώρα, ποιους ακριβώς ενισχύετε; Τους ιδιώτες γιατρούς που δεν θα επωμίζονται λειτουργικά κόστη, εξοπλισμό του νοσοκομείου; Πώς ακριβώς θα υπολογίσετε αυτή την αποζημίωση που θα καταβάλλουν στα δημόσια νοσοκομεία; Με συνυπολογισμό των εξόδων συντήρησης και επιβάρυνσης των υποδομών και του εξοπλισμού, αυτού που οι πολίτες έχουν ήδη πληρώσει από τους φόρους τους;

Κυρίες και κύριοι της Κυβέρνησης, η πολιτική την οποία ασκείτε για το Εθνικό Σύστημα Υγείας είναι καταστροφική. Σταματήστε την τώρα. Σταματήστε τη διάλυση του ΕΣΥ. Σταματήστε να εξαθλιώνετε με τις πολιτικές σας τους πολίτες αυτής της χώρας.

(Χειροκροτήματα από την πτέρυγα της Νέας Αριστεράς)

Πριν από λίγες ημέρες δημοσιοποιήθηκαν τα στοιχεία που δείχνουν ότι οι Έλληνες πολίτες είναι οι δεύτεροι φτωχότεροι σε όλη την Ευρώπη των είκοσι επτά. Και σε μια χώρα στην οποία η ιδιωτική δαπάνη για την υγεία είναι ήδη υψηλή ή πολύ υψηλή, τι θα κάνετε; Θα τους αποτελειώσετε; Εκεί οδηγούμαστε με τέτοιες ρυθμίσεις, με τέτοιες τροπολογίες.

Και επιτρέψτε μου να πω και κάτι άλλο. Επειδή αναμασάτε πάρα πολύ συχνά το ότι αυτές είναι οι δημοσιονομικές δυνατότητες, δεν υπάρχουν χρήματα. Λεφτά δεν υπάρχουν, μας λέτε. Μάλιστα. Δεν υπάρχουν λεφτά εκεί που θέλετε. Υπάρχουν λεφτά, όμως, εκεί που θέλετε. Και εκεί είναι ζήτημα πολιτικών επιλογών. Είναι ζήτημα στρατηγικής για την Κυβέρνηση. Γιατί, βεβαίως, για την κούρσα των εξοπλισμών, που χρεώνει τις επόμενες γενιές Ελλήνων πολιτών, λεφτά υπάρχουν. Για τη στήριξη του Εθνικού Συστήματος Υγείας, όμως, λεφτά δεν υπάρχουν, για την κυβέρνηση Μητσοτάκη.

Καλώ, λοιπόν, μετά από όλα αυτά τον Υπουργό Υγείας να αποσύρει αυτή την απαράδεκτη τροπολογία. Είναι το ελάχιστο το οποίο οφείλετε να κάνετε. Το τσιφλίκι σας, το ΕΣΥ δεν θα γίνει ένα ακόμα πεδίο για μπίζνες, όπως το έχετε μετατρέψει μέχρι σήμερα. Βεβαίως, δεν τρέφουμε αυταπάτες. Γνωρίζουμε πάρα πολύ καλά ότι, όσες εκκλήσεις κι αν κάνει η Αντιπολίτευση, δεν θα αποσύρετε από την τροπολογία, όπως δεν θα σταματήσετε αυτή την καταστροφική πολιτική για το Εθνικό Σύστημα Υγείας. Με τη φόρα που έχετε πάρει και με την ιδεοληπτική σας εμμονή προς οτιδήποτε σχετίζεται με το δημόσιο και με το δημόσιο συμφέρον, δεν θα σταματήσετε πουθενά.

Εμείς θα είμαστε εδώ, για να αντιπαρατεθούμε σε αυτή την πολιτική καταστροφής του δημόσιου συστήματος υγείας. Και βεβαίως, είναι προφανές μετά από όλα αυτά ότι η Νέα Αριστερά θα καταψηφίσει τη συγκεκριμένη τροπολογία.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χαρίτση.

Καλείται στο Βήμα ο κ. Ανδρέας Πουλάς, Βουλευτής του ΠΑΣΟΚ.

**ΑΝΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, σήμερα Μεγάλη Δευτέρα 29-4-2024 η Κυβέρνηση με ευθύνη του Υπουργού Άδωνη Γεωργιάδη γράφει μία μαύρη σελίδα στην ιστορία του δημόσιου συστήματος υγείας της χώρας. Μετά από τη θέσπιση των απογευματινών ιατρείων, τη δυνατότητα απασχόλησης των γιατρών του ΕΣΥ στον ιδιωτικό τομέα, βάζει οριστικά ταφόπλακα στο ΕΣΥ με την τροπολογία που φέρνει νύχτα Παρασκευής για την είσοδο των ιδιωτών γιατρών στο ΕΣΥ.

Υπενθυμίζω ότι η Κυβέρνηση αυτή επιχείρησε να ξαναφέρει την εν λόγω ρύθμιση σε προηγούμενο νομοσχέδιο του Υπουργείου Υγείας με τη μορφή νομοτεχνικής βελτίωσης. Για την Κυβέρνηση της Νέας Δημοκρατίας ζωτικά ζητήματα, όπως η δημόσια υγεία, ρυθμίζονται με νομοτεχνικές βελτιώσεις και με μεταμεσονύκτιες τροπολογίες ερήμην και εις βάρος των Ελλήνων πολιτών και χωρίς καμμία διαβούλευση. Η αλαζονεία της Κυβέρνησής σας έχει χτυπήσει κόκκινο. Πρόκειται για την πλήρη κατάργηση της νομοθετικής διαδικασίας, της δημόσιας υγείας και του κοινωνικού κράτους.

Δεν θα μπω σε λεπτομέρειες της ρύθμισής σας, γιατί έχουμε καταθέσει ένσταση αντισυνταγματικότητας, με την οποία ζητάμε ξεκάθαρα την απόσυρση της εν λόγω κατάπτυστης τροπολογίας, με την οποία όχι μόνο δεν πρόκειται να βελτιωθεί η υφιστάμενη κατάσταση και να ενισχυθεί το Εθνικό Σύστημα Υγείας, αλλά αντιθέτως πρόκειται να επιβαρυνθεί το σύστημα ακόμα περισσότερο, δεδομένου του όγκου των νέων εργασιών που θα πρέπει εφεξής να παρέχονται παράλληλα.

Η παροχή της δυνατότητας χρήσης των υποδομών και του προσωπικού των δημόσιων νοσοκομείων σε ιδιώτες ιατρούς ακόμα και εκτός τακτικού ωραρίου πρόκειται να δημιουργήσει ένα σύστημα δύο-τριών ταχυτήτων εντός του ίδιου του νοσοκομείου, το οποίο πλέον μόνο εν μέρει θα λειτουργεί ως δημόσιο. Το γεγονός αυτό αντίκειται στην αρχή της ισότητας και στον σεβασμό και στην προστασία της αξίας του ανθρώπου που προβλέπει το Σύνταγμα. Πρόκειται για απόπειρα κάλυψης των τεράστιων αναγκών των δημόσιων νοσοκομείων σε ιατρικό προσωπικό μέσω ιδιωτών κλείνοντας το μάτι σε ιδιωτικές ασφαλιστικές εταιρείες, που θα είναι οι επόμενες που θα μπουν δυναμικά στο παιχνίδι.

Και όλα αυτά γίνονται γιατί δεν θέλετε να χρηματοδοτήσετε, να στελεχώσετε το ΕΣΥ και προσπαθείτε να καλύψετε τις ανάγκες μέσω της οικονομικής αφαίμαξης των πολιτών. Δεν σας φτάνει το γεγονός ότι αυτή τη στιγμή είμαστε δεύτεροι σε ιδιωτικές δαπάνες σε όλη την Ευρώπη. Θέλετε να γίνουμε πρωταθλητές. Έχετε πάρει χαμπάρι ότι σκοπεύετε σε μια λάθος πρωτιά της χώρας; Γιατί για εμάς, για το ΠΑΣΟΚ - Κίνημα Αλλαγής, το ΕΣΥ είναι ο πυλώνας της δημόσιας υγείας της χώρας. Το έχει αποδείξει περίτρανα σε πολύ δύσκολες συνθήκες, όπως ήταν η πανδημία. Και πρέπει να στηριχθεί, να ενισχυθεί με κάθε τρόπο και κάθε μέσο.

Είναι ξεκάθαρη η ιδεολογική μας απόσταση με την Κυβέρνηση, η οποία πέντε χρόνια τώρα αποδομεί το δημόσιο σύστημα υγείας λιθαράκι-λιθαράκι, μέχρι την τελική καταστροφή. Σε αυτή τη στόχευση και την πρακτική σας θα μας βρίσκεται συνεχώς απέναντί σας, να αγωνιζόμαστε για το δικαίωμα των Ελλήνων πολιτών στις δωρεάν δημόσιες και ποιοτικές υπηρεσίες υγείας.

Κυρίες και κύριοι συνάδελφοι, αναφορικά με το νομοσχέδιο, μέχρι σήμερα το Υπουργείο Κοινωνικής Συνοχής και Οικογένειας έχει να επιδείξει ένα πολύ φτωχό έργο. Ακόμα περιμένουμε τον σχεδιασμό του για την αντιμετώπιση του δημογραφικού. Έχει περάσει σχεδόν ένας χρόνος από τη σύστασή του και ακόμα τίποτα, παρ’ ότι είχε έτοιμο υλικό και προτάσεις από την κοινοβουλευτική επιτροπή που είχε συσταθεί με πρωτοβουλία της αείμνηστης Προέδρου του Κινήματος Αλλαγής Φώφης Γεννηματά, και παρέδωσε ένα πολυσέλιδο πόρισμα στον Πρόεδρο της Βουλής τον Μάιο του 2018. Το υλικό αυτό το πετάξατε στον κάλαθο των αχρήστων, παρ’ ότι είχε γίνει κοινοβουλευτικά μια πολύ αξιόλογη δουλειά με συμμετοχή σοβαρών κοινωνικών επιστημών.

Αυτό που χρειάζεται το κοινωνικό κράτος είναι σχεδιασμό, όραμα, προσλήψεις και πόρους. Πώς θα μπορέσει να επιτελέσει το κράτος τον ρόλο του χωρίς κοινωνικούς λειτουργούς, χωρίς κοινωνικούς επιστήμονες, χωρίς προσωπικό; Με τις πολυδιαφημισμένες ηλεκτρονικές πλατφόρμες; Αυτές θα μπορούσαν ίσως να ανακουφίσουν από τη γραφειοκρατία και τις ουρές. Δεν είναι, όμως, η λύση στην υποστελέχωση, στην υποχρηματοδότηση των κοινωνικών δομών, πρόβλημα που σήμερα έχει φτάσει κυριολεκτικά στο αμήν. Το παρόν σχέδιο νόμου δεν παρέχει καμμία εξέλιξη, καμμία λύση και καμμία μεταρρύθμιση. Έχει διεκπεραιωτικό περιεχόμενο και αναλώνεται στα αυτονόητα που θα έπρεπε να είχαν αντιμετωπιστεί εδώ και πολύ καιρό από την Κυβέρνησή σας. Γιατί έχετε τόσο αργά αντανακλαστικά;

Κυρία Υπουργέ, η ελληνική κοινωνία έχει τεράστια ανάγκη από κοινωνικές δομές και από ένα ουσιαστικό και κοινωνικό κράτος. Επί πέντε χρόνια βιώνουμε την απόλυτη παρακμή κάθε κρατικής, κοινωνικής υπηρεσίας και την ανυπαρξία σχεδιασμού προς αυτή την κατεύθυνση. Ας μην απορούμε, λοιπόν, που η κοινωνία ασφυκτιά, το έγκλημα αποθρασύνεται, η δημόσια υγεία αποσυντίθεται και οι πολίτες δεν έχουν καμμία προσδοκία για το κοινωνικό κράτος. Πλέον οι προθέσεις σας είναι ολοφάνερες και τα λόγια είναι φτωχά. Έχετε δημιουργήσει μια ταξική κοινωνία με όλες τις συνέπειες διάλυσης και αναχρονισμού που συνεπάγονται.

Οι υποδομές του ΕΣΥ, που είναι το θεμέλιο του κοινωνικού μας κράτους, καταρρέει με ευθύνη δική σας. Το κοινωνικό κράτος για εμάς είναι η κορυφαία προτεραιότητα. Άλλωστε το ΠΑΣΟΚ το θεμελίωσε, το χρηματοδότησε, το στήριξε για δεκαετίες, κόντρα στα φιλελεύθερα «παπαγαλάκια» που ζητούσαν μείωση των κονδυλίων και συνεργασία με ιδιώτες. Οι πολίτες έχουν καταλάβει ποιοι είμαστε. Σε λίγο έρχονται οι εκλογές. Θα γευτείτε το πικρό ποτήριον για τα καλά. Εν τω μεταξύ, όμως, να γνωρίζουν όλοι ότι το ΠΑΣΟΚ δεν πρόκειται ποτέ, μα, ποτέ να συναινέσει στη διάλυση του κοινωνικού κράτους, που δημιουργήθηκε στα δικά του χρόνια, κόντρα σε κάθε δυσκολία.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πουλά.

Καλείται στο Βήμα η κ. Άννα Ευθυμίου, Βουλευτής της Νέας Δημοκρατίας.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Κυρία Υπουργέ, σήμερα συζητείται το πρώτο νομοσχέδιο του Υπουργείου Κοινωνικής Συνοχής και Οικογένειας. Και ας δούμε τη μεγάλη εικόνα. Προφανώς, είναι ένα Υπουργείο που εμείς συστήσαμε. Παρ’ όλη την κριτική της Αντιπολίτευσης, εμείς το κάναμε πράξη το Υπουργείο αυτό. Ήταν μια δέσμευση του Πρωθυπουργού που την υλοποίησε. Διότι για εμάς είναι κορυφαία μεταρρύθμιση και κορυφαίος στόχος η αντιμετώπιση των κοινωνικών ανισοτήτων, όπως η εισοδηματική ανισότητα και η ανισότητα ευκαιριών. Αλλά για εμάς είναι πρόκληση, για τη βιωσιμότητα της ανάπτυξης και τη διαφύλαξη της κοινωνικής συνοχής, η αντιμετώπιση των κοινωνικών ανισοτήτων. Και απαντάμε σε αυτό με εφαρμοσμένες πολιτικές. Κάθε φορά εύλογα τις αναπροσαρμόζουμε, αναλόγως των κοινωνικών δεδομένων και αναγκών, και αναλόγως, φυσικά, και των δημοσιονομικών δυνατοτήτων. Με εφαρμοσμένες, όμως, πολιτικές απαντάμε και στον άκρατο λαϊκισμό, στον λαϊκισμό εκείνων που επαίρονται ότι φέρουν το κοινωνικό πρόσημο και ότι μόνο αυτοί έχουν το προνόμιο της κοινωνικής ευαισθησίας, και από την άκρα Δεξιά και από την Αριστερά φυσικά.

Εδώ θα μείνω και θα σχολιάσω αυτά που έχει πει ο κ. Βελόπουλος. Είδαμε την προηγούμενη εβδομάδα αυτό το βίαιο περιστατικό μέσα στη Βουλή, το απολύτως καταδικαστέο, τα ξεκαθαρίσματα που έγιναν μεταξύ της Ελληνικής Λύσης και του κόμματος των Σπαρτιατών. Ας τα κρίνει αυτά ο ελληνικός λαός. Έπεσαν οι μάσκες, βέβαια. Βεβαίως, έπεσαν οι μάσκες. Αλλά, προφανώς, ο κ. Βελόπουλος αισθάνθηκε την ανάγκη να κάνει αντιπερισπασμό; Να αμυνθεί; Και τι έκανε; Έκανε μια προτροπή να μην πάνε οι Βουλευτές που ψηφίσαμε το νομοσχέδιο για τα ομόφυλα ζευγάρια στην εκκλησία. Προσωπικά σας πληροφορώ ότι πήγα στις εκκλησίες και δεν είχα κανένα πρόβλημα. Αλλά τι στην ουσία έκανε ο κ. Βελόπουλος; Εργαλειοποίησε την πίστη. Εργαλειοποίησε την Εκκλησία! Ξέρετε τι έκανε; Ως κομιστής των επιστολών του Ιησού αντιποιήθηκε τον αρχιερέα, βάζοντας «χριστιανόμετρο». Ποιον αρχιερέα όμως; Τον αρχιερέα του λαϊκισμού. Και φυσικά, έλαβε τη δέουσα απάντηση από τον Αρχιεπίσκοπο, ονομαστική απάντηση, και αυτό προφανώς έχει τη σημασία του.

Βέβαια, σε αυτή την πλευρά κινείται και ο ΣΥΡΙΖΑ, στην ίδια τακτική. Ψαρεύει στα θολά νερά της τοξικότητας και του άκρατου λαϊκισμού. Γιατί δεν κατέθεσε υπόμνημα για τους Σπαρτιάτες στον Άρειο Πάγο; Γιατί; Δεν μας έδωσαν πειστικές απαντήσεις.

Κάπως έτσι, λοιπόν, μέσα σε αυτό το κλίμα, έρχεται σήμερα το νομοσχέδιο αυτό για την κοινωνική πολιτική. Και φυσικά, δεν υπάρχουν λεφτόδεντρα. Αυτό είναι εύλογο και ευνόητο. Υπάρχουν, όμως, συγκεκριμένες πολιτικές, μέσα από αυτές τις διατάξεις του νομοσχεδίου, όπως η στήριξη της οικογένειας, η στήριξη των αστέγων, η ενίσχυση της παιδικής προστασίας, η ενθάρρυνση της νεολαίας στις πολιτικές λήψης αποφάσεων. Και είναι σημαντικό ότι οι περισσότεροι φορείς εκφράστηκαν θετικά. Ενδεικτικά θα αναφέρω την υπεύθυνη του τμήματος Παιδικής Προστασίας της UNICEF, τον Πρόεδρο του Συνδέσμου Κοινωνικών Λειτουργών Ελλάδας. Αυτά είναι ενδεικτικά.

Οι λεπτομέρειες του νομοσχεδίου αναλύθηκαν από την εισηγήτρια μας πολύ καλά. Εγώ θα ήθελα να εστιάσω σε τρεις βασικούς πυλώνες. Το ένα είναι το δημογραφικό ζήτημα. Προφανώς, κρούεται ο κώδωνας του κινδύνου. Είμαστε κάτω από το όριο της ακραίας χαμηλής γονιμότητας. Και υπάρχει δυσοίωνη εκτίμηση για το μέλλον της Ελλάδας από την Ευρωπαϊκή Επιτροπή, όπως αποτυπώνεται στους σχετικούς πίνακες για την πληθυσμιακή εξέλιξη και για την εξέλιξη του εργατικού δυναμικού.

Αυτό το καταθέτω για τα Πρακτικά.

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, θα ήθελα να βάλω μια συνιστώσα εδώ. Πρώτον, πέρα από τους θανάτους και τις γεννήσεις, είναι και η νέα μετανάστευση που έχει γίνει το brain drain. Φύγανε, με βάση τα στοιχεία της «ΔΙΑΝΕΟΣΙΣ», όπως προκύπτει, τετρακόσιες είκοσι επτά χιλιάδες Έλληνες, οι οποίοι για τη μόρφωσή τους, οι Έλληνες πολίτες, πλήρωσαν 8 δισεκατομμύρια ευρώ.

Και αυτά τα στοιχεία τα καταθέτω στα Πρακτικά.

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στη Γερμανία και στο Ηνωμένο Βασίλειο παρήγαγαν, έφυγε προϊόν αξίας 50 δισεκατομμυρίων ευρώ και πλήρωσαν φόρους 13 δισεκατομμύρια ευρώ. Άρα, καταλαβαίνετε πόσο μείζονος σημασίας καθίσταται το brain drain να γίνει brain gain με κίνητρα. Και γενικά χρειάζονται κίνητρα για το θέμα του δημογραφικού προβλήματος. Και το λέω βιωματικά ως μητέρα δύο παιδιών, μάχιμη δικηγόρος και χρόνια μέσα στην πολιτική και κοινωνική ζωή.

Οικονομικά κίνητρα που πραγματικά έδωσε η Κυβέρνηση του Κυριάκου Μητσοτάκη και συνεχίζει να δίνει, για να ενισχύσουμε, ακριβώς, τις οικογένειες να κάνουν παιδιά, αλλά και μη οικονομικά κίνητρα, μη φορολογικά κίνητρα, όπως είναι οι άδειες πατρότητας, οι άδειες μητρότητας, αλλά είναι κορυφαίο. Πραγματικά είναι κορυφαίο -και σας το καταθέτω αυτό βιωματικά- να μπορέσουμε να εξασφαλίσουμε για τις οικογένειες δυνατότητα πρόσβασης σε ποιοτική προσχολική ηλικία. Δηλαδή, να ξέρω ως μητέρα όταν θα γεννήσω το παιδί μου, μετά από την άδεια λοχείας που μου δίνεται, αν θα μπορέσω να αφήσω κάπου το παιδί μου και να ξέρω ότι εκεί είμαι σίγουρη. Αυτό είναι πολύ βασικό.

Μέσα από το νομοσχέδιο αυτό, στο άρθρο 4, δίνεται μια κοπιώδης προσπάθεια να αυξηθούν οι θέσεις στους παιδικούς σταθμούς -γνωρίζω προσωπικά τον αγώνα που κάνει η κ. Ζαχαράκη για το θέμα αυτό- και να μη μείνει κανένα παιδί εκτός βρεφικού σταθμού και αυτό το άρθρο πραγματικά επιχειρεί να το κάνει πράξη.

Ένα δεύτερο θέμα που θέλω να θέσω είναι το θέμα της νεολαίας και είναι σημαντική η θεσμοθέτηση της Ελληνικής Πρωτεύουσας Νεολαίας. Δηλαδή, να αυξηθεί η συμμετοχή των νέων στα κοινά, να τους δώσουμε κίνητρα για επαρκή εκπροσώπηση στα κέντρα λήψης αποφάσεων, με προγράμματα πολιτικής συμμετοχής νέων, με εκδηλώσεις στο επίκεντρο στη νεολαία, με ολοκληρωμένα προγράμματα στα σχολεία αγωγής του πολίτη.

Αυτά τα λέω, γιατί ως εντεταλμένη σύμβουλος νεολαίας στο Δήμο Θεσσαλονίκης, ήμουν η πρώτη που έκανα το Δημοτικό Συμβούλιο Νέων στο Δήμο Θεσσαλονίκης, όπου συμμετείχα και στην αντιπροσωπεία του Δημοτικού Συμβουλίου Θεσσαλονίκης, όταν ήμουν δημοτική σύμβουλος, όπου κερδίσαμε τον τίτλο της Ευρωπαϊκής Πρωτεύουσας Νεολαίας στην πόλη μας. Άρα, αυτά είναι στοιχεία πολύ σημαντικά και θεωρώ ότι είναι ένας θεσμός που πρέπει να προτάξουμε.

Καταλήγοντας, θα ήθελα να φέρω στον δημόσιο διάλογο και ένα θέμα για το οποίο δεν συζητάμε πολύ. Και αυτή είναι η διαγενεακή αλληλεγγύη. Είναι ο ακρογωνιαίος λίθος της βιώσιμης κοινωνίας, χωρίς αποκλεισμούς. Ως μέλος του Συμβουλίου της Ευρώπης είναι κάτι που συζητάμε στην Ευρώπη και σε αυτό ηγείται το Ευρωπαϊκό Φόρουμ Νεολαίας. Άρα, εκτιμώ ότι είναι σημαντικό να εντάξουμε την προώθηση της ηλικιακής ποικιλομορφίας και την ενσωμάτωση των διαγενεακών προσεγγίσεων στις πολιτικές μας.

Με αυτές, λοιπόν, τις σκέψεις υπερψηφίζω το νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ευθυμίου.

Θα συνεχίσουμε τώρα με την ένσταση αντισυνταγματικότητας.

Κύριοι συνάδελφοι, κύριε Μάντζο, προβάλλατε αντιρρήσεις συνταγματικότητας και ζητάτε να αποφανθεί η Βουλή, ενώ συντάχθηκε μαζί σας κι ο κ. Τζανακόπουλος.

Θα εφαρμόσουμε την παράγραφο 2 του άρθρου 100 του Κανονισμού της Βουλής.

Έχουν δικαίωμα να μιλήσουν ολίγον ο κ. Μάντζος και ο κ. Τζανακόπουλος από την Νέα Αριστερά, ο αντιλέγων κ. Τσιάρας, οι Πρόεδροι των Κοινοβουλευτικών Ομάδων, οι Κοινοβουλευτικοί Εκπρόσωποι και οι αρμόδιοι υπουργοί, καθένας για πέντε λεπτά της ώρας.

Ο κ. Μάντζος έχει τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Πράγματι, όπως αναφέρατε, έχει υποβληθεί από το πρωί ένσταση αντισυνταγματικότητας, σύμφωνα με το άρθρο 100 του Κανονισμού της Βουλής, σε σχέση με την τροπολογία με γενικό αριθμό 158 και ειδικό 1 της 26ης Απριλίου του Υπουργείου Υγείας.

Όπως ανέφερα και το πρωί, πρόκειται για ένα ακόμα μνημείο κακής νομοθέτησης. Είναι η δεύτερη φορά που το Υπουργείο Υγείας αποπειράται να περάσει αυτή τη συγκεκριμένη ρύθμιση από το νομοθετικό Σώμα, εν κρυπτώ, χωρίς διάλογο, χωρίς διαβούλευση, χωρίς ακρόαση των φορέων, αποδεικνύοντας αυτή τη φορά υπό τύπον τροπολογίας ότι έχει μια αλλεργία στον διάλογο, αλλά παρουσιάζει και έντονο φόβο προς τη διατύπωση της αντίθετης γνώμης, ώστε να μην διαφανεί, πρώτον, η συγκεκριμένη στρατηγική την οποία έχει η Κυβέρνηση της Νέας Δημοκρατίας για την ιδιωτικοποίηση του Εθνικού Συστήματος Υγείας και δεύτερον, ώστε να μη φανεί η κατάσταση απαξίωσης στην οποία έχει περιφέρει η ίδια Κυβέρνηση το Εθνικό Σύστημα Υγείας.

Η ρύθμιση αυτή, βέβαια, δεν είναι μόνο πολιτικά άστοχη και κατά προφανή παραβίαση κάθε κανόνα καλής νομοθέτησης, αλλά είναι και αντισυνταγματική. Προσκρούει καταφανώς στο Σύνταγμα της χώρας σε τέσσερα σημεία, όπως αναλύουμε, στην ένσταση την οποία έχουμε υποβάλει κι έχει διανεμηθεί στους συναδέλφους από όλες τις Κοινοβουλευτικές Ομάδες.

Αναλύω, εν συνόψει, τους τέσσερις ισχυρισμούς στους οποίους ερείδεται η ένσταση. Πρώτον, παραβιάζεται το άρθρο 21 παράγραφος 3 και το άρθρο 25 του Συντάγματος όσον αφορά στην υποχρέωση του κράτους να μεριμνά για τη δημόσια υγεία και να εγγυάται το κοινωνικό κράτος δικαίου. Διότι η προτεινόμενη ρύθμιση, κύριε Πρόεδρε, όχι μόνο δεν πρόκειται να βελτιώσει την υφιστάμενη κατάσταση στο Εθνικό Σύστημα Υγείας, αλλά αντιθέτως πρόκειται μετά βεβαιότητος να επιβαρύνει έτι περαιτέρω το σύστημα, δεδομένου του όγκου των νέων υπηρεσιών που θα πρέπει εφεξής να παράσχονται.

Με την προτεινόμενη ρύθμιση, πράγματι το δημόσιο, το κράτος, απεμπολεί τον ρόλο του ως εγγυητή του κοινωνικού κράτους, καθώς αντί να στελεχώσει το δημόσιο σύστημα υγείας με μόνιμο προσωπικό, καλά αμειβόμενο, αντί να δώσει κίνητρα, ώστε να ενισχυθούν οι δομές της δημόσιας υγείας και στις μεγάλες πόλεις στην Αθήνα, στη Θεσσαλονίκη, στις πρωτεύουσες νομών, αλλά ιδίως και κυρίως στα νησιά της χώρας, αρκείται το Υπουργείο Υγείας και η Κυβέρνηση, στην ενοικίαση των δημόσιων υποδομών υγείας στον ιδιωτικό τομέα, με απώτερο στόχο, όπως όλα δείχνουν, να οδηγηθούμε σταδιακά και ως τρίτη πράξη ενός δράματος στην πλήρη ιδιωτικοποίηση του Εθνικού Συστήματος Υγείας.

Όπως άλλωστε ομολογείτε -και έχει αξία, κύριε Πρόεδρε, να αναφερθεί- στην αιτιολογική έκθεση της τροπολογίας, η προτεινόμενη ρύθμιση στοχεύει στην αξιοποίηση των ιδιωτών ιατρών όλων των ειδικοτήτων, οι οποίοι θα αποτελούν νέο επαρκές και ποιοτικό ανθρώπινο δυναμικό, που θα συμβάλει στην αποσυμφόρηση του δημοσίου συστήματος υγείας. Αυτό είναι μια ομολογία, ότι αφού θα μπαίνουν οι ιδιώτες ιατροί, δεν χρειάζονται προσλήψεις και δεν χρειάζεται ενίσχυση του Εθνικού Συστήματος Υγείας. Δεν υπάρχει για την Κυβέρνηση πλέον λόγος να προβεί σε νέες προσλήψεις ιατρικού προσωπικού.

Δεύτερο σημείο αντισυνταγματικότητας, η παραβίαση των άρθρων 4 παράγραφος 1 και άρθρο 2, παράγραφος 1 του Συντάγματος, οι αρχές της ισότητας, του σεβασμού και της προστασίας της αξίας του ανθρώπου. Γιατί με την προτεινόμενη ρύθμιση, κύριε Πρόεδρε, απειλείται να δημιουργηθεί ένα αδιανόητο και αναξιοπρεπές σύστημα δύο ταχυτήτων εντός των ίδιων δημόσιων νοσοκομείων, τα οποία θα πάψουν πια να λειτουργούν ως αμιγώς δημόσια νοσοκομεία, όπως είναι σήμερα. Θα είναι εξ ημισείας νοσοκομεία για τους χρήστες των δημόσιων υπηρεσιών υγείας και εξ ημισείας ή εν πάση περιπτώσει, στο ποσοστό που αναλογεί, στους πελάτες των ιδιωτών που θα μένουν στις υποδομές του δημόσιου συστήματος. Και προτεραιότητα δίνεται με τη ρύθμιση αυτή κατ’ ουσίαν στους ασθενείς εκείνους που μπορούν να καλύψουν το επιπλέον κόστος. Αυτό δεν σημαίνει, σίγουρα πάντως, ταχεία και ποιοτική παροχή υπηρεσιών υγείας εντός του δημοσίου νοσοκομείου από τους ιδιώτες γιατρούς και δημιουργείται μια ντε φάκτο -και ανέχεται η Κυβέρνηση μια ντε φάκτο- προτεραιοποίηση ασθενών σε κρατικές δομές, αποκλειστικά με βάση τις οικονομικές τους δυνατότητες, την εισοδηματική και περιουσιακή τους κατάσταση. Και εδώ μιλάμε, όχι απλώς για ηθικά ζητήματα που εγείρονται από αυτή την επιλογή του Υπουργείου, αλλά και μια ευθεία παραβίαση της συνταγματικά κατοχυρωμένης αρχής της ισότητας και της αξίας του ανθρώπου.

Το τρίτο και προτελευταίο σημείο της ενστάσεως, είναι η καταστρατήγηση του άρθρου 103 του Συντάγματος, σύμφωνα με το οποίο εδώ και πολλές-πολλές δεκαετίες, καταξιωμένη κατάκτηση του δημόσιου τομέα της χώρας, η δημόσια διοίκηση και ο δημόσιος τομέας, η απασχόληση σε αυτόν, οφείλει να γίνεται κατ’ αρχάς από μόνιμους δημόσιους υπαλλήλους και μόνο κατ’ εξαίρεση από προσωπικό που συμβάλλεται με το δημόσιο με συμβάσεις ορισμένου χρόνου.

Η Κυβέρνηση, προκειμένου να καλύψει ακριβώς τις πολύ μεγάλες ανάγκες που πράγματι υπάρχουν στα δημόσια νοσοκομεία, αντί να φέρει μόνιμο ιατρικό προσωπικό, δίνει τη δυνατότητα στους ιδιώτες να εισέλθουν στην δημόσια υγεία, ενοικιάζοντας τους χώρους -επαναλαμβάνω- προκειμένου να κάνουν ιατρικές πράξεις και επεμβάσεις.

Πρόκειται για μία στρεβλή απόπειρα να θεραπευθεί η υποστελέχωση του ΕΣΥ και για μία ευθεία παρέμβαση στον δημόσιο χαρακτήρα του. Μια αναίρεση του δημόσιου χαρακτήρα και όσον αφορά στη φύση των λειτουργών του Εθνικού Συστήματος Υγείας.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Έτσι το δημόσιο ομολογεί ότι δεν χρειάζεται να δώσει κανένα κίνητρο, ώστε να προσλάβει προσωρινό ή άμεσο ή μόνιμο προσωπικό ιατρικό ή νοσηλευτικό για τη στελέχωση των δημοσίων νοσοκομείων και έτσι προφανώς μπορεί να δημιουργηθούν, όπως αναφέρουμε και στην ένστασή μας, και υποθέσεις σύγκρουσης συμφερόντων, αλλά και υποθέσεις εξωσυμβατικής ευθύνης του δημοσίου για πράξεις ή παραλείψεις του προσωπικού που έλαβαν χώρα κατά την άσκηση των δραστηριοτήτων.

Και ολοκληρώνω, κυρία Πρόεδρε, με το τέταρτο σημείο της ενστάσεως αντισυνταγματικότητας. Ξανά για το άρθρο 4 παράγραφος 1, αυτή τη φορά σε συνδυασμό με το άρθρο 5 παράγραφος 1 του Συντάγματος όσον αφορά στην ελεύθερη ανάπτυξη της προσωπικότητας και την αρχή της ισότητας, αυτή τη φορά σε σχέση με την ίδια τη λειτουργία του συστήματος που προτείνει το Υπουργείο Υγείας. Διότι, η τροπολογία -και ολοκληρώνω, κυρία Πρόεδρε- αναφέρει ότι η συνεργασία των ιδιωτών με τα νοσοκομεία θα γίνεται με μόνη την άδεια του διοικητή του οικείου νοσοκομείου, δίχως την προηγούμενη διενέργεια διαγωνιστικής διαδικασίας. Αυτό όπως καταλαβαίνει κάποιος, δεν χρειάζεται να είναι ούτε γιατρός ούτε νοσηλευτής ούτε Βουλευτής, δημιουργεί ζητήματα αδιαφάνειας διότι δεν είναι γνωστοί και καθορισμένοι οι όροι και τα κριτήρια ανάθεσης και η πρόβλεψη απευθείας αναθέσεων σε ιδιώτες γιατρούς δημιουργεί εύλογους και αβάσιμους προβληματισμούς για μία αδιαφανή και πάντως αναξιοκρατική λειτουργία αυτής της διαδικασίας, ιδίως αν σκεφτεί κάποιος το δεδομένο ότι πρόκειται για πεπερασμένες δυνατότητες των δημοσίων υποδομών, των δημοσίων νοσοκομείων να υποστηρίξουν αυτό το σύστημα. Θεωρούμε ότι επιβάλλεται τουλάχιστον μία επαρκώς ανταγωνιστική διαδικασία για την ανάθεση των σχετικών αδειών.

Για όλους αυτούς τους λόγους, τους τέσσερις αναφερόμενους, για τους λόγους τους πολιτικούς που θα αναφέρουμε στη συνέχεια, τους λόγους της κακής νομοθέτησης, τους λόγους αντίδρασης σε ένα σπονδυλωτό τελικά, αλλά ολοκληρωμένο σχέδιο μιας Κυβέρνησης να αλώσει τον δημόσιο χαρακτήρα του δημοσίου συστήματος υγείας, εμείς το ΠΑΣΟΚ - Κίνημα Αλλαγής, η δημοκρατική παράταξη που εγγυήθηκε το κοινωνικό κράτος, ζητάμε από τους συναδέλφους Βουλευτές όλων των πτερύγων της Βουλής των Ελλήνων σήμερα σε αυτή την πρωτοφανή, επονείδιστη, ολισθηρή, ολέθρια για το κοινωνικό κράτος επιλογή της Κυβέρνησης της Νέας Δημοκρατίας να ορθώσουν το ανάστημά τους, στηρίζοντας την ένσταση αντισυνταγματικότητας, λέγοντας ένα μεγάλο όχι στην πλήρη ιδιωτικοποίηση του δημόσιου συστήματος υγείας και ένα μεγάλο ναι σε ένα σύγχρονο, ανταγωνιστικό, κοινωνικό κράτος υπέρ των αδύναμων και ευάλωτων συμπολιτών μας.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει εκ μέρους της Νέας Αριστεράς, ο κ. Δημήτριος Τζανακόπουλος ως λέγων.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Πράγματι, κυρίες και κύριοι συνάδελφοι, εδώ έχουμε να κάνουμε με μια διαδικασία νομοθέτησης, η οποία προσβάλλει κατάφωρα το Κοινοβούλιο, προσβάλλει κατάφωρα την ανάγκη για διάλογο. Σπανίως χρησιμοποιώ τέτοιες εκφράσεις, αλλά νομίζω ότι είναι πραξικοπηματικού τύπου Μεγάλη Δευτέρα να έρχεται τροπολογία η οποία στην πραγματικότητα αποτελεί μια μείζονα θεσμική τομή, που αυτό το οποίο επιτυγχάνει είναι τη συνολική αποδιάρθρωση του Εθνικού Συστήματος Υγείας, έτσι όπως το γνωρίσαμε μέχρι σήμερα, ως συστήματος δηλαδή, δημοσίου και καθολικού.

Με αυτή την έννοια, ακριβώς, νομίζω ότι το καλύτερο που θα είχε να κάνει ο κύριος Υπουργός θα ήταν να αποσύρει αυτή την τροπολογία, να την αποσύρει τώρα, και να μην επιχειρήσει να διαφύγει από τη βάσανο της κοινοβουλευτικής συζήτησης στις αρμόδιες επιτροπές. Εγώ δεν αμφισβητώ το δικαίωμα του κ. Γεωργιάδη να ιδιωτικοποιήσει το Εθνικό Σύστημα Υγείας ως πολιτική στρατηγική τοποθέτηση της Νέας Δημοκρατίας. Ενδεχομένως να θέλει και ο ίδιος να συζητήσει, όμως, επί του ζητήματος στρατηγικά και πολιτικά, γιατί καταλαβαίνετε ότι εδώ έχουμε να κάνουμε με μείζονα θεσμική τομή. Και να έρθετε να αντιπαρατεθούμε κανονικά με βάση τον τρόπο με τον οποίο προβλέπει η κοινοβουλευτική διαδικασία. Όχι Μεγάλη Δευτέρα εν κρυπτώ, με εκπρόθεσμη τροπολογία. Δεν πάτε να δώσετε παράταση σε μία ήσσονος σημασίας διαδικασία που θα καταλάβαινε κανείς εν πάση περιπτώσει και τον λόγο του να έρθει με τη μορφή τροπολογίας ακόμα και εκπρόθεσμης. Ιδιωτικοποιείτε το ΕΣΥ εδώ.

Πάμε τώρα στο αν έχετε όντως, τελικά, δικαίωμα συνταγματικά να προχωρήσετε στην εν λόγω τροπολογία.

Ζήτημα πρώτο: Θα γνωρίζετε ότι τα κοινωνικά δικαιώματα -ενδεχομένως να το γνωρίζετε, δεν ξέρω- μπορεί να μην είναι αγώγιμα δικαιώματα, δηλαδή να μην οδηγούν σε αγώγιμες αξιώσεις των πολιτών έναντι του κράτους. Όμως, υπάρχει ένας κεντρικός συνταγματικός περιορισμός, ότι δεν μπορούν να απομειώνονται. Δεν μπορούν να απομειώνονται. Δηλαδή, όταν η προστασία είναι 10 ενός δικαιώματος, για να σας το πω πολύ απλά, δεν έχετε το συνταγματικό δικαίωμα την προστασία αυτή να την πάτε στο 9 ή στο 8 ή στο 7. Αυτό οδηγεί σε αντισυνταγματικότητα.

Και τι ομολογείτε με την τροπολογία σας; Ότι στην πραγματικότητα επιδιώκετε την αποσυμφόρηση του Εθνικού Συστήματος Υγείας. Τι σημαίνει αυτό; Το Εθνικό Σύστημα Υγείας να προσφέρει δημόσιες υπηρεσίες σε λιγότερους πολίτες. Θέλετε να καναλιζάρετε την ροή των ασθενών προς την ιδιωτική υγεία, προς τους ιδιώτες γιατρούς. Το λέτε ο ίδιος. Αποσυμφόρηση του Εθνικού Συστήματος Υγείας, δηλαδή λιγότεροι ασθενείς θα μπορούν να απολαμβάνουν τις υπηρεσίες των δημόσιων νοσοκομείων. Απλό είναι. Και κάποιοι από αυτό το καναλιζάρισμα των ασθενών, της ροής ασθενών προς τον ιδιωτικό τομέα θα κερδίζουν. Αυτή είναι η κατάφορη αντισυνταγματικότητα της συγκεκριμένης τροπολογίας.

Ζήτημα δεύτερο: Αρχή της ισότητας. Με πολύ απλά λόγια για να το καταλάβετε και εσείς κύριε Γεωργιάδη, δημιουργούνται στο ΕΣΥ ασθενείς δύο ταχυτήτων. Κάποιοι που πληρώνουν και έχουν συγκεκριμένου επιπέδου υπηρεσίες και κάποιοι που δεν πληρώνουν και έχουν λιγότερες υπηρεσίες. Απλά και καθαρά. Παραβίαση της αρχής της ισότητας. Δύο ταχύτητες ασθενών.

Ζήτημα τρίτο: Πράγματι υπάρχει θέμα σε σχέση με το ποιος μπορεί να χρησιμοποιεί τις δημόσιες υποδομές και να παρέχει υπηρεσίες μέσω των δημοσίων υποδομών, με δεδομένο ότι οι δημόσιες υποδομές δεν μπορούν να αξιοποιούνται ειδικά στην υγεία από ιδιώτες, οι οποίοι θα έρχονται να καλύπτουν ανάγκες που θα έπρεπε να καλύπτονται από δημοσίους υπαλλήλους. Το λέει το άρθρο 103 του Συντάγματος με πάρα πολύ μεγάλη καθαρότητα.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Με αυτή την έννοια καλούμε κατ’ αρχάς τον Υπουργό να αποσύρει τη συγκεκριμένη τροπολογία και εφόσον δεν το πράξει, που μάλλον δεν θα το πράξει, καλούμε το σύνολο των Βουλευτών και Βουλευτριών να μη συνδράμουν τον Υπουργό στην περαιτέρω απαξίωση και ιδιωτικοποίηση του Εθνικού Συστήματος Υγείας. Και μάλιστα, με αυτή την πραξικοπηματική τύπου πρακτική Μεγάλη Δευτέρα, εκπρόθεσμα να κατατίθεται συγκεκριμένη τροπολογία μιας μείζονος θεσμικής τομής.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ως αντιλέγων ο Κοινοβουλευτικός Εκπρόσωπος της Νέας Δημοκρατίας, ο κ. Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ:** Κυρία Πρόεδρε άκουσα με πολύ μεγάλη προσοχή τα επιχειρήματα υπέρ της ένστασης αντισυνταγματικότητας που έθεσαν νωρίτερα οι δύο συνάδελφοι. Και θέλω να σας πω πως η δική μου διαπίστωση, εκτιμώ ότι είναι διαπίστωση και όλων όσων άκουσαν αυτή τη συζήτηση, είναι πως για μια ακόμα φορά η Αντιπολίτευση σύρεται σε μια πρακτική συνταγματικού λαϊκισμού, μετατρέποντας μια πολιτική αντιπαράθεση σε ζήτημα παραβίασης του Συντάγματος.

Και το λέω αυτό γιατί αν καθίσει ένας-ένας εκ των συναδέλφων, ειδικά εκ των νομικών, να δουν ποια είναι τα στοιχεία στα οποία στάθηκαν τα δύο κόμματα της Αντιπολίτευσης που έχουν εγείρει το ζήτημα της αντισυνταγματικότητας, είμαι βέβαιος πως θα φτάσει σε πολύ συγκεκριμένες διαπιστώσεις.

Τι λέει αυτή τη στιγμή η ένσταση αντισυνταγματικότητας;

Πρώτον, ότι το κράτος ουσιαστικά απεμπολεί τον ρόλο του ως εγγυητή του κοινωνικού κράτους δικαίου.

Δεύτερον, ότι η παροχή της δυνατότητας χρήσης των υποδομών και του προσωπικού των δημοσίων νοσοκομείων σε ιδιώτες γιατρούς, ακόμα και εκτός τακτικού ωραρίου, μπορεί να δημιουργήσει ένα αδιανόητο σύστημα δύο ταχυτήτων. Το ακούσαμε και από τους δύο συναδέλφους.

Τρίτον, ότι η απασχόληση στον δημόσιο τομέα οφείλει να γίνεται κατ’ αρχάς από μόνιμους δημοσίους υπαλλήλους και μόνο και ότι η Κυβέρνηση προσπαθεί να καλύψει τα κενά που υπάρχουν στα νοσοκομεία με τους ιδιώτες γιατρούς, που δεν είναι μόνιμο προσωπικό.

Τέταρτον, ότι η παροχή της δυνατότητας χρήσης των υποδομών των δημοσίων νοσοκομείων με άδεια του διοικητή και μόνο, δημιουργεί ένα ζήτημα σε σχέση με τη μη πρόβλεψη απευθείας από τη νομοθετική διάταξη διαφανών διαδικασιών και καθορισμένων κριτηρίων και βεβαίως χωρίς την προηγούμενη ενέργεια κάποιας ενδεχομένως διαγωνιστικής διαδικασίας.

Είναι όμως έτσι, κυρίες και κύριοι συνάδελφοι, η πραγματικότητα για την οποία μιλάμε; Διότι είμαι βέβαιος ότι ακόμα και η προσπάθεια του να δει κάποιος και να αναλύσει το Σύνταγμα θα σας φέρει αντιμέτωπους με την απόλυτη αντίφαση όλων αυτών που ισχυρίζεστε. Διότι σε ό,τι αφορά στις ρυθμίσεις οργάνωσης και λειτουργίας του δημοσίου συστήματος υγείας, αλλά και των ενταγμένων σε αυτό υποδομών, εκπληρώνεται ακριβώς η κρατική υποχρέωση για μέριμνα για την υγεία των πολιτών, μιας και η προτεινόμενη ρύθμιση αφορά στη χρήση υποδομών και πόρων του δημόσιου συστήματος υγείας.

Βεβαίως, δεν υφίσταται καμμία απολύτως απώλεια υπέρ της υγείας των πολιτών, κάτι που είναι κεκτημένο μέχρι σήμερα και το οποίο απορρέει από τη συνταγματική επιταγή του κοινωνικού κράτους δικαίου, κατά το συγκεκριμένο άρθρο του Συντάγματος.

Επίσης, δεν επιφέρει καμμία απομείωση των παρεχομένων προς τους πολίτες υπηρεσιών, εντός του δημοσίου συστήματος υγείας στη συγκεκριμένη ρύθμιση και με αυτόν τον τρόπο αποσκοπούμε απλά και μόνο στην καλύτερη δυνατή αξιοποίησή του κάτω από τις επικρατούσες συνθήκες.

Ξέρετε τι είναι υποκριτικό, κυρίες και κύριοι συνάδελφοι; Το γεγονός του να έρχεσθε κάθε φορά και να επικαλείστε το μεγάλο πρόβλημα που υπάρχει στη στελέχωση των νοσοκομείων, ειδικά στο ιατρικό προσωπικό. Αγνοείτε ποια είναι η πραγματικότητα που ζήσαμε τα προηγούμενα χρόνια; Δηλαδή, θεωρείτε ότι υπάρχει ένα μαγικό ραβδί που ξαφνικά λύνει όλα τα προβλήματα; Ή έχετε δει το πολύ μεγάλο ενδιαφέρον των γιατρών να προστρέξουν και να εισφέρουν στο Εθνικό Σύστημα Υγείας, ειδικά αυτή την περίοδο μετά από τα μνημονιακά χρόνια; Δεν βλέπετε ότι υπάρχει ένα συγκεκριμένο ζήτημα, το οποίο πρέπει να αντιμετωπίσουμε συνολικά ως πολιτεία και που αφορά πραγματικά στη δημόσια υγεία και στην ταχύτητα με την οποία αντιμετωπίζονται τα προβλήματα υγείας των πολιτών;

Αν νομίζετε ότι όλα αυτά μπορούν να γίνουν με μαγική συνταγή ή απλά και μόνο με τη λογική της κριτικής ή των -εν πάση περιπτώσει- διαφορετικών απόψεων που μπορεί να εκφράζετε εδώ, αυτό φαντάζομαι θα καταφέρετε να το κάνετε και να πείσετε και τους Έλληνες πολίτες. Όμως, η πραγματικότητα είναι μία και είναι απολύτως συγκεκριμένη και προφανώς, δεν επιδέχεται τις αμφισβητήσεις που με έναν πολύ συγκεκριμένο τρόπο θέτετε κάθε φορά.

Δεν ξέρετε ότι όλα αυτά τα χρόνια υπάρχει μαζική φυγή των γιατρών από το Εθνικό Σύστημα Υγείας;

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Γιατί;

**ΚΩΝΣΤΑΝΤΙΝΟΣ ΜΠΑΡΚΑΣ:** Γιατί;

**ΚΩΝΣΤΑΝΤΙΝΟΣ ΤΣΙΑΡΑΣ:** Θα το ανακαλύψετε τώρα, κύριε συνάδελφε; Δηλαδή εσείς πιστεύετε ότι η συζήτηση θα γίνει με αυτόν τον τρόπο; Μήπως ξεχνάτε …

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, παρακαλώ!

Κύριε Τσιάρα, δεν απαντάτε. Συνεχίστε.

**ΚΩΝΣΤΑΝΤΙΝΟΣ ΤΣΙΑΡΑΣ:** …στη χώρα μας και ποια ήταν τα ζητήματα τα οποία έπρεπε να αντιμετωπίσουμε και συνεχίζουμε να αντιμετωπίζουμε και που τελικά η Κυβέρνηση της Νέας Δημοκρατίας και του Κυριάκου Μητσοτάκη τα αντιμετωπίζει με τον καλύτερο δυνατό τρόπο από το 2019 και μετά;

Κάνατε και μια αναφορά στην πανδημία, αλήθεια, κάποιος εκ των συναδέλφων. Εκεί δεν υπήρξε το Εθνικό Σύστημα Υγείας, που όρθωσε το ανάστημά του και με αξιοπρέπεια και με πραγματική αποτελεσματικότητα κατάφερε να βοηθήσει, σε συνδυασμό και με τους ιδιώτες γιατρούς και με όλο το ιατρικό προσωπικό της χώρας; Αυτά τα ξεχνάτε;

(Θόρυβος στην Αίθουσα)

Κοιτάξτε, είναι πολύ εύκολη η απαξίωση και ο ετεροπροσδιορισμός μιας συζήτησης σε ένα άλλο πεδίο. Είναι πραγματικά πάρα πολύ εύκολο. Όλοι μας βλέπουν, όλοι κατανοούν τι γίνεται και βεβαίως, όλοι μπορούν να μας κρίνουν από εκεί και πέρα.

Κοιτάξτε, το κράτος -και αυτό είναι ξεκαθαρισμένο ακόμα και με την κατάθεση της συγκεκριμένης τροπολογίας- εξακολουθεί να παρέχει με τους ίδιους όρους και χωρίς καμμία διάκριση τις ίδιες υπηρεσίες μέσω των υποδομών και του προσωπικού σε όλους τους Έλληνες πολίτες.

Και βεβαίως, πρέπει να έχετε υπ’ όψιν σας και ένα ακόμα νέο, ότι η νομολογία είναι αυτή που όχι μόνο έχει δεχθεί τη διασύνδεση των δημόσιων νοσοκομείων με την παροχή ιατρικών υπηρεσιών από ιδιώτες -Το ξέρετε αυτό; Το θυμάστε, άραγε;- αλλά πολύ περισσότερο έχει δεχθεί ότι μια τέτοια διασύνδεση είναι απαραίτητος όρος για την παροχή ιδιωτικών υπηρεσιών υγείας. Αν αυτά τα αγνοείτε και αν θεωρείτε ότι οι αποφάσεις που αφορούν στη νομολογία δεν είναι από εσάς δεκτές, κατανοητό και αυτό. Όμως, αυτό πρέπει να το πείτε και σε μια γενικότερη εκφορά λόγου.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τσιάρα, είστε στα έξι λεπτά ήδη.

**ΚΩΝΣΤΑΝΤΙΝΟΣ ΤΣΙΑΡΑΣ:** Κλείνω, κυρία Πρόεδρε.

Κυρίες και κύριοι συνάδελφοι, δεν υπάρχει αμφιβολία ότι η συγκεκριμένη τροπολογία σε καμμία περίπτωση δεν αντιστρατεύεται το άρθρο 21 παράγραφος 3 του Συντάγματος. Αντίθετα, συνιστά εκπλήρωση του συνταγματικά προβλεπόμενου δημοσίου συμφέροντος και αυτό στην πραγματικότητα κάνει η Κυβέρνηση με την κατάθεση της συγκεκριμένης τροπολογίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος των Σπαρτιατών κ. Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, για άλλη μια φορά έχουμε μια τροπολογία και άλλη μια φορά έχουμε μια κατάθεση αίτησης αντισυνταγματικότητας η οποία, όπως ξέρουμε και έχουμε δει πλέον, θα απορριφθεί. Υπάρχουν κόμματα, όπως το συγκεκριμένο κόμμα που κατέθεσε και μιλάω για το ΠΑΣΟΚ, που επικαλείται συνταγματικότητα αλά καρτ. Σε άλλα θέματα δεν είναι τόσο πρόθυμοι να υπερασπίσουν τη συνταγματικότητα. Δεν θα αναφερθώ τώρα.

Εμείς, φυσικά, θα καταψηφίσουμε γιατί θεωρούμε κι εμείς ότι είναι θέμα των Ελλήνων η δημόσια υγεία και απορούμε με το πώς θα μπορούν να πηγαίνουν οι ιδιώτες ιατροί στα νοσοκομεία και πώς οι υπό το δημόσιο νοσηλευόμενοι θα έχουν πρόσβαση στη νοσηλεία όταν ίσως δοθεί και προτεραιότητα στους ιδιώτες, επειδή θα «πέφτουν» και χρήματα, να νοσηλεύουν κόσμο που θα πηγαίνει να πληρώσει. Θα υπάρχει υπερπληθώρα προσφυγέντων στα νοσοκομεία μας, οι οποίοι θα προσέρχονται το απόγευμα άλλοι με το δημόσιο, άλλοι με το ιδιωτικό, άλλοι θα είναι σίγουροι και θα έχουν προτεραιότητα επειδή πληρώνουν. Τελικά, θα υπάρχει ένα θέμα, το οποίο θα είναι δύσκολο να επιλυθεί, όσον αφορά στην προτεραιότητα. Είμαστε σίγουροι ότι οι υπό το δημόσιο ασφαλισμένοι θα έρχονται τελευταίοι στην εξυπηρέτηση.

Να πούμε, λοιπόν, ότι επειδή θα απορριφθεί η αντισυνταγματικότητα του νομοσχεδίου, εμείς δεν θα πάρουμε θέση σε αυτό. Θα το καταψηφίσουμε. Είναι το ίδιο με το να απορριφθεί αντισυνταγματικά ή συνταγματικά. Το νομοσχέδιο σίγουρα θα περάσει. Περιμένουμε να πάτε στο Συμβούλιο της Επικρατείας, κύριοι του ΠΑΣΟΚ, και να περιμένετε την απόφαση από εκεί.

Εμείς είμαστε κάθετα αντίθετοι με το νομοσχέδιο αυτό, αλλά δεν θα μπούμε στη συζήτηση αντισυνταγματικότητας σχετικά με την τροπολογία.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει ο Κοινοβουλευτικός Εκπρόσωπος της Κοινοβουλευτικής Ομάδας της Νίκης κ. Βρεττός.

**ΝΙΚΟΛΑΟΣ ΒΡΕΤΤΟΣ:** Κυρία Πρόεδρε, ακούστηκε από τον Κοινοβουλευτικό Εκπρόσωπο της Νέας Δημοκρατίας η θέση ότι όλοι μας βλέπουν και όλοι μας κατανοούν. Συμφωνούμε κι εμείς σε αυτό. Ήρθε η ώρα να μας κρίνουν οι πολίτες στις 9 Ιουνίου, έτσι ώστε αυτά που βλέπουν και δεν κατανοούν να δείξουν με την ψήφο τους για ποιον λόγο θα πρέπει να αρχίσει να τα κατανοεί και η Κυβέρνηση.

Κυρίες και κύριοι συνάδελφοι, ως δημοκρατικό πατριωτικό κίνημα Νίκη καταθέτουμε τις θέσεις μας σχετικά με την ένσταση αντισυνταγματικότητας για την τροπολογία-προσθήκη που με το στανιό επανέφερε μεγαλοβδομαδιάτικα ο Υπουργός φοβούμενος μήπως και δεν υλοποιηθεί η αναβάθμιση του ΕΣΥ, όπως προσχηματικά, για εμάς, διατείνεται και το ξέρει και ο ίδιος. Το θέμα είναι ότι το ξέρουν και οι πολίτες, γι’ αυτό και πρέπει να πάρουν θέση.

Με την προτεινόμενη διάταξη προβλέπεται η προσθήκη ενός νέου άρθρου στο νόμο περί Εθνικού Συστήματος Υγείας του ν.2889/2001, βάσει του οποίου οι ιδιώτες γιατροί θα μπορούν να χρησιμοποιούν έναντι αποζημίωσης του νοσοκομείου τις υποδομές και τον εξοπλισμό του, να συνεργάζονται με το ιατρικό νοσηλευτικό και λοιπό προσωπικό του νοσοκομείου, φέροντας την υποχρέωση να καλύπτουν τις κάθε είδους δαπάνες που προκύπτουν λόγω της συμμετοχής τους στο νοσοκομείο. Όμως, εμφανώς, η παροχή σε ιδιώτες γιατρούς της δυνατότητας χρήσης των δημόσιων υποδομών υγείας για την εξυπηρέτηση της οικονομικής δραστηριότητας τους προσκρούει στην κρατική υποχρέωση να μεριμνά η διοίκηση για τη δημόσια υγεία και να εγγυάται το κοινωνικό κράτος δικαίου, όπως οι συνταγματολόγοι καλά γνωρίζουν, ορίζουν τα άρθρα 21 παράγραφος 3 και 25 του Συντάγματος.

Η προτεινόμενη ρύθμιση θα δυσχεράνει σαφώς την υφιστάμενη κατάσταση του ΕΣΥ μέχρι διαλύσεώς του και θα επιβαρύνει το σύστημα σε μεγάλο βαθμό αν λάβει κανείς υπ’ όψιν τον τεράστιο όγκο των νέων εργασιών που θα πρέπει εφεξής να παράσχονται παράλληλα, αλλά και τα προβλήματα συνεργασίας μεταξύ ιατρών και νοσηλευτικού προσωπικού, οι οποίοι από κοινού ποτέ προηγουμένως δεν έχουν συνεργαστεί. Αν πιστεύετε εσείς ότι μπορείτε να το επιτύχετε, έχετε πετύχει τόσα και τόσα.

Τίθεται, όμως, αμείλικτα το ερώτημα: Ποιος θα φέρει την ευθύνη της αποζημίωσης των ασθενών λόγω των πράξεων ή των παραλείψεων του προσωπικού του νοσοκομείου; Υπενθυμίζουμε σ’ αυτό το σημείο -ακούστηκε και από άλλους- την πάγια νομολογία του Αρείου Πάγου περί της εις ολόκληρον ευθύνης του νοσοκομείου όσο και του υπεύθυνου ιατρικού προσωπικού.

Ας πούμε σε μια δυσλειτουργία -μιας και είναι επίκαιρη και δεν επεκτείνομαι περισσότερο, με αποτέλεσμα ιατρικών λαθών που έχουν ως αποτέλεσμα την αναπηρία ή και το θάνατο- πώς θα υπάρξει ουσιαστική διαδικασία διενέργειας ΕΔΕ;

Με τη ρύθμιση που φέρνετε, κύριοι της Κυβέρνησης, είναι σαν να παραδέχεστε ότι το κράτος απαρνείται τον σημαίνοντα ρόλο του εγγυητή του κοινωνικού κράτους δικαίου, καθώς αντί να στελεχώσει το δημόσιο σύστημα υγείας με μόνιμο προσωπικό, ώστε να γίνεται πλήρης η εκμετάλλευση των δυνατοτήτων του ακόμα και εκτός του τακτικού ωραρίου, αρκείται απλώς στην παροχή, ενοικίαση, των δημοσίων υποδομών υγείας στον ιδιωτικό τομέα.

Αν είσαστε λίγο τίμιοι με τις απόψεις που εκπροσωπείτε, εσείς το έχετε προτείνει το πρώτο στάδιο κλείνοντας νοσοκομεία. Θα μπορούσατε αυτά που κάποτε θέλατε να κλείσετε να τα ενοικιάσετε, έτσι ώστε, πραγματικά, να υπερασπιστείτε τη θέση σας περί πλήρους ιδιωτικοποίησης.

Με την προτεινόμενη τροπολογία θα δημιουργηθεί ένα αλλόκοτο σύστημα πολλαπλών φυγόκεντρων δυνάμεων μέσα στα νοσοκομεία, τα οποία πλέον εν μέρει θα πυρπολήσουν το δημόσιο χαρακτήρα τους και θα οδηγηθούν στην πλήρη αποδιοργάνωση του ΕΣΥ. Παρ’ όλο που θα γίνεται χρήση κρατικών δομών υγείας την κάλυψη του κόστους, στο οποίο συνέδραμαν και συνδράμουν όλοι οι πολίτες ως φορολογούμενοι και ασφαλισμένοι, μέσω της εν λόγω ρύθμισης προτεραιότητα θα δίνετε πλέον κατ’ ουσίαν σε ασθενείς που μπορούν να καλύψουν το επιπλέον κόστος που θα συνεπάγεται η ταχεία και «ποιοτική» παροχή υπηρεσιών υγείας εντός του δημόσιου νοσοκομείου από ιδιώτες γιατρούς.

Δυστυχώς, κύριοι της Κυβέρνησης, πάτε να δημιουργήσετε την εξής απάνθρωπη κατάσταση, να απαξιώνετε, να περιθωριοποιείτε εν τοις πράγμασι τις κρατικές δομές υγείας στους ευάλωτους ασθενείς βάσει του βάρους του βαλαντίου τους. Αυτό δεν το επιτάσσει απλώς η ακραία νεοφιλελεύθερη λογική σας, αλλά η πρόθεση σας -το ξαναλέω- να διαλύσετε τις κρατικές δομές υγείας. Αυτή η επιλογή σας, όμως, καταργεί τη συνταγματικώς κατοχυρωμένη αρχή της ισότητας και την αξία του ανθρώπου και θέτει και μια σειρά από ειδικά ζητήματα.

Η τροπολογία σας, επιπλέον, παραβιάζει ευθέως και το άρθρο 103 του Συντάγματος, σύμφωνα με το οποίο στο δημόσιο τομέα απασχολούνται μόνιμοι δημόσιοι υπάλληλοι οι οποίοι εκτελούν κατά την άσκηση των καθηκόντων τους τη θέληση του κράτους και λειτουργούν ως υπηρέτες του ελληνικού λαού.

Ασφαλώς θα πρέπει να ληφθεί υπ’ όψιν ότι με τη συζητούμενη ρύθμιση σχεδιάζετε να παραιτηθείτε κάθε διαδικασίας στελέχωσης των δημοσίων νοσοκομείων από μόνιμο ιατρικό προσωπικό. Επιπροσθέτως, θα θέλαμε να επισημάνουμε ότι αντίκειται και στην αρχή της ισότητας όσο και στο δικαίωμα της ελεύθερης ανάπτυξης της προσωπικότητας το 5, παράγραφος 1 του Συντάγματος η έναρξη συνεργασίας των ιδιωτών ιατρών με μόνη την άδεια του διοικητή του νοσοκομείου.

Τέλος, ως γενικότερη σκέψη καταλήγουμε στο ότι η μη πρόβλεψη απευθείας από την προτεινόμενη ρύθμιση διάφανων και προκαθορισμένων κριτηρίων ανάθεσης των αδειών σε ιδιώτες γιατρούς, πέρα από την προχειρότητα που δείχνει η νομοθέτηση της τροπολογίας, προσβάλλει κάθε έννοια ασφάλειας δικαίου.

Γι’ αυτό, κυρίες και κύριοι της Κυβέρνησης, οφείλετε να αποσύρετε άμεσα την εν λόγω τροπολογία, αν και δεν θα το κάνετε, καθ’ ότι είναι προδήλως αντισυνταγματική και γι’ αυτό υποστηρίζουμε την κατατεθείσα ένσταση αντισυνταγματικότητας.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κυρία Πρόεδρε.

Άκουσα τον κ. Τσιάρα, όπως άκουσε και αυτός με μεγάλη προσοχή, αλλά δεν μπορώ να πω ότι κατάλαβα τα νομικά του επιχειρήματα. Αν κατάλαβα καλά ούτε στον κ. Μάντζο απάντησε ούτε στον κ. Τζανακόπουλο απάντησε για βασικά ζητήματα, αν έχουμε παραβίαση της αρχής της ισότητας, αν υπάρχει πρόβλημα ότι οι δημόσιοι υπάλληλοι παραμερίζονται υπέρ ιδιωτικών γιατρών. Τίποτα δεν άκουσα πάνω σ’ αυτό.

Οπότε επιτρέψτε μου να πω το βασικό πολιτικό ζήτημα. Και να σας πω ως οικονομολόγος ότι εμείς οι οικονομολόγοι αγαπάμε το τρίλημμα. Τι είναι το τρίλημμα; Τρία πράγματα που δεν μπορούν να ισχύουν ταυτόχρονα. Και στα οικονομικά του κοινωνικού κράτους το τρίλημμα είναι ως εξής, δεν μπορεί να υπάρχουν ταυτόχρονα και καθολικότητα των υπηρεσιών και ποιότητα των υπηρεσιών και το ιδιωτικό κέρδος.

Εάν θέλετε να στηρίξετε, όπως στηρίζετε, κύριε Γεωργιάδη, το ιδιωτικό κέρδος, τότε είτε δεν θα είναι για όλους ή θα είναι για όλους με χαμηλή ποιότητα για να πηγαίνουν σε υψηλή ποιότητα στον ιδιωτικό τομέα.

Εμείς -και γι’ αυτό φαίνεται ότι η διαχωριστική γραμμή Αριστεράς και Δεξιάς είναι επίκαιρη όσο ποτέ- λέμε να σπάσει το τρίλημμα από τον ιδιωτικό τομέα, από το ιδιωτικό κέρδος για να υπάρχει μια υπηρεσία που να είναι και καθολική και ποιοτική. Η στρατηγική της Κυβέρνησης -και να το σκεφτείτε οι Βουλευτές της Συμπολίτευσης αυτό- είναι η πολιτική του σαλαμιού, κόβουμε φέτα-φέτα μέχρι να φτάσουμε εκεί που δεν θα το περιμέναμε και μια μέρα ξυπνάμε και καταλαβαίνουμε ότι το Εθνικό Σύστημα Υγείας δεν υπάρχει πια. Δεν ήταν αυτό που οραματίστηκε ο Γεννηματάς, είναι ένα άλλο πράγμα και είμαστε πολύ κοντά σε αυτό.

Πρέπει η κοινωνία να αντιδράσει. Γιατί ενώ εσείς ισχυρίζεστε ότι αν υπάρχει απορρύθμιση και ιδιωτική πρωτοβουλία θα αυξηθούν οι ελευθερίες εκτός από το ότι θα αυξηθεί η ευημερία, η πραγματικότητα δείχνει ότι η απορρύθμιση και η ιδιωτικοποίηση δεν ενισχύουν την ελευθερία των πολλών, ενισχύουν την ελευθερία των λίγων. Ποια ελευθερία έχουν οι πολίτες που είναι αυτήν τη στιγμή στη κατώτατη θέση, πλην Βουλγαρίας, στο κατά κεφαλήν εισόδημα να επιλέξουν τη ζωή τους, να οραματιστούν τη ζωή τους, να έχουν στρατηγική για τη ζωή τους;

Εσείς υποτίθεται αντιπροσωπεύετε ως βασική αξία την ελευθερία, αυτή η ελευθερία καταπατιέται για τους πολλούς και όπως είπα σε μια προηγούμενη ομιλία, μετά από τη Μεταπολίτευση δεν είχαμε καμμία κυβέρνηση που έκανε τόσα πολλά για τόσους λίγους, σε τόσο σύγχρονη περίοδο.

Σας ευχαριστώ, κυρία Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Ο Κοινοβουλευτικός Εκπρόσωπος της Ελληνικής Λύσης, κύριος Χήτας έχει τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κυρία Πρόεδρε.

Η αντισυνταγματική ασυδοσία, πραγματικά, συνεχίζεται και φυσικά θα συνεχίζεται υπό αυτές τις συνθήκες. Το λέμε και θα το ξαναλέμε και θα συνεχίσουμε να το λέμε μέχρι επιτέλους να γίνει αλλαγή, ότι το ελληνικό πολιτικό σύστημα να αποκτήσει θεσμικά αντίβαρα ισότιμου αλληλοελέγχου των τριών εξουσιών. Και φυσικά αναφέρομαι στο γεγονός ότι η Ελλάδα είναι από τα λίγα κράτη που στερείται συνταγματικού δικαστηρίου.

Τώρα, εδώ έχουμε το αρχικό στάδιο της ιδιωτικοποίησης του Εθνικού Συστήματος Υγείας. Πάμε στα άρθρα τα οποία βάζουν το ΠΑΣΟΚ και η Νέα Αριστερά στην ένσταση αντισυνταγματικότητας. Να θυμίσουμε, λοιπόν, στον ελληνικό λαό και να θυμίσουμε και στους χριστιανούς ορθόδοξους, ότι το άρθρο 21 το οποίο παραβιάσατε όλοι μαζί οι τρεις σας -πριν από λίγο καιρό, τα κόμματα του woke τόξου όπως τα λέμε, το woke τόξο Νέα Δημοκρατία, ΣΥΡΙΖΑ και ΠΑΣΟΚ με την αντισυνταγματική νομοθέτηση του γάμου των ομοφυλοφίλων και ουσιαστικά ευτελίσατε το βασικό κύτταρο του έθνους, την οικογένεια-, είναι το ίδιο άρθρο το οποίο επικαλείστε σήμερα, κύριοι του ΠΑΣΟΚ.

Εμείς θα υπερψηφίσουμε την αντισυνταγματικότητα, αλλά το ίδιο άρθρο που επικαλείστε σήμερα, εσείς, το woke τόξο Νέας Δημοκρατίας, ΠΑΣΟΚ και ΣΥΡΙΖΑ, πριν από λίγες μέρες το παραβιάσατε με τον γάμο των ομοφυλοφίλων.

Τι κάνατε τότε, λοιπόν; Τι έκανε ο ΣΥΡΙΖΑ και το ΠΑΣΟΚ τότε; Ενθαρρύνατε την woke Κυβέρνηση του κ. Μητσοτάκη και αφού αυτή γλυκάθηκε με αυτό που κάνατε, ξαναπαραβιάζει σήμερα το ίδιο άρθρο, το άρθρο 21 του Συντάγματος, αυτή τη φορά, όμως, για θέματα υγείας των πολιτών.

Δηλαδή, τι μας λέει σήμερα η Κυβέρνηση του κ. Μητσοτάκη; Εκείνοι που έχουν τα λεφτά θα πηγαίνουν στον ιδιώτη γιατρό τους και αυτόματα θα μπορούν να έχουν και άμεση και ταχύτατη πρόσβαση σε όλα τα προσφερόμενα αγαθά του Εθνικού Συστήματος Υγείας κλίνες, εργαστήρια, υποδομές και προσωπικό. Αντίθετα οι πολίτες που μια ζωή πλήρωναν ή ακόμα και τώρα εξακολουθούν να πληρώνουν υπέρογκα ασφάλιστρα στο κρατικό ασφαλιστικό σύστημα, θα περιμένουν τώρα πλέον ακόμη περισσότερο χρόνο στην ουρά.

Κατ’ αρχάς, με το προσβαλλόμενο άρθρο, η Κυβέρνηση παραδέχεται -να ξεκινήσουμε από εκεί, το είπε και ο Κυβερνητικός Εκπρόσωπος της Νέας Δημοκρατίας- άμεσα, ουσιαστικά ομολογεί ξεκάθαρα, ότι δεν μπορεί να αναμορφώσει το Εθνικό Σύστημα Υγείας το οποίο παραμένει προβληματικό και δεν αντιμετωπίζει σε καμμία περίπτωση την υποστελέχωση, άρα προχωράει σε κάτι τέτοιο. Και διά του παρόντος δίνει τη δυνατότητα σε ιδιώτες γιατρούς όλων των ειδικοτήτων να συνεργάζονται με νοσοκομεία του δημοσίου συστήματος για την πραγματοποίηση ιατρικών πράξεων, συμμετέχοντας στη λειτουργία εξωτερικών ιατρείων, στη διενέργεια διαγνωστικών θεραπευτικών και πνευματικών πράξεων και πάει λέγοντας.

Επίσης, οι ιδιώτες ιατροί θα δύνανται να χρησιμοποιούν έναντι αποζημίωσης του νοσοκομείου, τις υποδομές και τον εξοπλισμό του νοσοκομείου και θα δύνανται να συνεργάζονται με το ιατρικό, νοσηλευτικό και λοιπό προσωπικό του νοσοκομείου.

Μάλιστα η Κυβέρνηση μας ζητάει να δώσουμε εν λευκώ εξουσιοδότηση, ώστε οι όροι και οι προϋποθέσεις συνεργασίας δημοσίων νοσοκομείων και ιδιωτών γιατρών να καθοριστούν –προσέξτε- με κοινή απόφαση των αρμόδιων Υπουργείων Οικονομικών και Υγείας.

Η Κυβέρνηση των επευφημιών και των χειροκροτημάτων στα μπαλκόνια -θα θυμάστε τι έγινε την περίοδο της πανδημίας-, σκοπίμως δεν διορίζει νέους γιατρούς στο ΕΣΥ για να καλύψει τις ανάγκες. Θέλει, ουσιαστικά, να αποδυναμώσει τελείως το Εθνικό Σύστημα Υγείας και να το παραδώσει σε ιδιωτικά συμφέροντα.

Εμείς θα στηρίξουμε, αν και δεν έχει κανένα νόημα, την πρόταση συνταγματικότητας για όλους τους λόγους που αναφέραμε.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος, ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κυρία Πρόεδρε είναι μία απαράδεκτη τροπολογία. Είναι μία αντιλαϊκή τροπολογία, είναι σε βάρος των αναγκών των λαϊκών στρωμάτων και κάνει όχι απλά ένα βήμα αλλά ένα άλμα στην περαιτέρω εμπορευματοποίηση των δημόσιων νοσοκομείων, αλλά και της υγείας συνολικότερα.

Πίσω από αυτή την επίκληση της αντισυνταγματικότητας, όμως, τα άλλα κόμματα προσπαθούν να συγκαλύψουν τις δικές τους τεράστιες –τεράστιες, το επαναλαμβάνω- ευθύνες τις οποίες έχουν για την κατάσταση στα ζητήματα της υγείας κατά την περίοδο που αυτά ήταν στην κυβέρνηση, και το ΠΑΣΟΚ και ο ΣΥΡΙΖΑ βεβαίως. Γιατί πού πατάει η συγκεκριμένη τροπολογία την οποία ζητάμε να αποσυρθεί; Πατάει στο γεγονός ότι τα νοσοκομεία πρέπει να λειτουργούν με ιδιωτικοοικονομικά κριτήρια, να έχουν ίδιους πόρους, δηλαδή να έχουν έσοδα από πώληση περιουσιών. Σε αυτό πατάει η συγκεκριμένη τροπολογία και με αυτόν τον τρόπο λέει ο Υπουργός ότι θα αυξηθούν τα έσοδα των νοσοκομείων.

Πότε έγινε αυτό; Πότε ξεκίνησε; Το 2001 επί κυβέρνησης ΠΑΣΟΚ. Ολοήμερη λειτουργία των νοσοκομείων, απογευματινά ιατρεία, για να απομπλοκαριστεί λέει, αλλά θα πληρώνουν οι ασθενείς που θα πηγαίνουν, θα παίρνει και ο γιατρός κάτι παραπάνω, θα μένουν και έσοδα στα νοσοκομεία. Να, λοιπόν, που στο όνομα της υποχρηματοδότησης των νοσοκομείων από τότε, της μείωσης των αποδοχών των γιατρών και της διάκρισης ανάμεσα στους ασθενείς –γιατί υπάρχουν και ασθενείς που δεν μπορούν να πάνε στα απογευματινά ιατρεία-, είχαμε από τότε διάκριση βεβαίως. Όμως αυτό παρέμεινε. Και όχι μόνο παρέμεινε αλλά ήρθε πάλι το 2011 πάλι η κυβέρνηση του ΠΑΣΟΚ και τι λέει στο άρθρο 9 του ν.288/2001; Προσθέτει και το εξής: «Κατόπιν απόφασης των διοικητών των νοσοκομείων, μπορούμε να κάνουμε συμβάσεις με ιδιωτικές ασφαλιστικές επιχειρήσεις». Άρα, λοιπόν, και οι ιδιωτικές ασφαλιστικές επιχειρήσεις μέσα στα νοσοκομεία να παίρνουν κλίνες, να κάνουν και αυτές τους δικούς τους πελάτες τις διάφορες ιατρικές ενέργειες, είτε είναι εξετάσεις είτε είναι επεμβάσεις και μικροεπεμβάσεις.

Και πάμε και λίγο παραπίσω. Το 2012 συγκυβέρνηση Παπαδήμου: ΠΑΣΟΚ, Νέα Δημοκρατία, ΛΑΟΣ και Βελόπουλος. Βάζουν την παράγραφο 10 στο συγκεκριμένο άρθρο που λέει ότι στα νοσοκομεία του ΕΣΥ δημιουργούνται και χειρουργικές επεμβάσεις ή άλλες επεμβατικές πράξεις στα νοσοκομεία πέραν του ωραρίου, στο πλαίσιο της ολοήμερης λειτουργίας.

Όλα αυτά, λοιπόν, έχουν ένα υπόβαθρο, που αυτό το υπόβαθρο ούτε, βεβαίως, η κυβέρνηση του ΣΥΡΙΖΑ το άλλαξε.

Τρίτο ζήτημα το οποίο θέλαμε να πούμε εδώ: Όλα αυτά, λοιπόν, γιατί γίνονται; Για να εξασφαλιστούν πόροι στα νοσοκομεία λόγω υποχρηματοδότησης, για να συμπληρώσουν τα εισοδήματα τους οι γιατροί και το νοσηλευτικό προσωπικό και, βεβαίως, λόγω της διάκρισης των ασθενών.

Επικαλείται, μάλιστα, το κείμενο της αντισυνταγματικότητας τις κατά προτεραιότητα προσλήψεις μόνιμου προσωπικού. Αλήθεια, ως κυβερνήσεις που ήσασταν προσλαμβάνατε μόνιμο προσωπικό; Ή το κατ’ εξαίρεσιν προσωπικό ορισμένου χρόνου, το επικουρικό προσωπικό, το οποίο έγινε και κανόνας…

**ΑΝΔΡΕΑΣ ΠΟΥΛΑΣ:** Μη δίνεις άλλοθι!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Άλλοθι δίνετε εσείς με τις πολιτικές σας.

…και μάλιστα έχει μόνο επικουρικό προσωπικό αλλά και προσωπικό με δελτίο παροχής υπηρεσιών, κύρια στις τουριστικές περιοχές, για να καλυφθούν οι έκτακτες ανάγκες της τουριστικής περιόδου. Δεν τα έχετε ξανακούσει αυτά τα ζητήματα;

Και, βεβαίως ,η κυβέρνηση της Νέας Δημοκρατίας έκανε ένα άλμα και ως οδοστρωτήρας τα σκούπισε όλα αυτά με τα απογευματινά χειρουργεία, με τους ιδιώτες γιατρούς που μπορούν να χειραγωγούν.

Όλα αυτά τα ζητήματα, όμως, από κοινού δεν έχουν μία αφετηρία. Ποιος έκλεισε νοσοκομεία; Δεν έκλεισε νοσοκομεία η συγκυβέρνηση Νέας Δημοκρατίας ΠΑΣΟΚ, το λοιμωδών νοσημάτων; Δεν συγχώνευσε κλινικές τότε στην περίοδο αυτή; Δεν έκλεισε ο ΣΥΡΙΖΑ το νοσοκομείο του θώρακος στην Πάτρα; Βεβαίως! Άρα, λοιπόν, να ποια είναι τα βασικά, τα σημαντικά ζητήματα.

Εκεί, όμως, που, πραγματικά κυριολεκτικά, δίνετε όχι χέρι βοηθείας στην Κυβέρνηση αλλά την «ξεπλένετε» στην κυριολεξία την Κυβέρνηση, είναι αυτό το οποίο λέει το ΠΑΣΟΚ. Στην πρόταση αντισυνταγματικότητας στις τελευταίες γραμμές της πρώτης παραγράφου της πέμπτης σελίδας λέει το εξής τρομακτικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα διαβάσω το κείμενο, για να φανεί: «Αν ληφθεί υπ’ όψιν η πεπερασμένη δυνατότητα υποδομών και προσωπικού των δημόσιων νοσοκομείων, οι άδειες αυτές θα πρέπει να είναι περιορισμένες, γεγονός που ως εκ τούτου θα τις καθιστούσε περιζήτητες. Το γεγονός αυτό σε συνδυασμό με το ότι οι ιδιώτες γιατροί θα καταβάλουν αποζημίωση για τη χρήση των υποδομών και την απασχόληση προσωπικού, θα επέβαλε…» -λέει το ΠΑΣΟΚ- «…τη θέσπιση μιας επαρκώς ανταγωνιστικής διαδικασίας για την ανάθεση των σχετικών αδειών, η οποία θα διασφάλιζε ισότιμη συμμετοχή των ιδιωτών στον διαγωνισμό και θα απέφερε μάλιστα το μέγιστο δυνατό όφελος στα δημόσια νοσοκομεία».

Τους λέτε, λοιπόν, να κάνουν καλύτερα τη δουλειά. Τους λέτε, λοιπόν, πώς θα αυξηθούν τα έσοδα των νοσοκομείων, να κάνουν διαγωνισμό για να πληρώνουν οι ασθενείς ακόμη περισσότερα από τη στιγμή που δεν θα κριθεί αντισυνταγματική. Δηλαδή, τους λέτε ότι αφού το κάνετε που το κάνετε, κάντε το καλύτερα για να μαζέψουν περισσότερα χρήματα τα νοσοκομεία.

Να, λοιπόν, ποιος «ξεπλένει» τη διάταξη αυτή και την πολιτική επί της ουσίας την αντιλαϊκή, την αντιδραστική της Νέας Δημοκρατίας.

Τελειώνω, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ**: Αυτό που ζούμε σήμερα είναι ευρωενωσιακή κανονικότητα, και στα ζητήματα της υγείας, που την υπηρετήσατε με πιστότητα όλοι σας. Γι’ αυτό και η διαχωριστική γραμμή είναι ανάμεσα στα κόμματα του ευρωμονόδρομου και του αστικού πολιτικού συστήματος συνολικότερα και στο ΚΚΕ.

Εμείς, λοιπόν, λέμε να αποσυρθεί η τροπολογία και με βάση αυτή τη λογική την αντιλαϊκή, την αντιδραστική, θα ψηφίσουμε τη συγκεκριμένη πρόταση.

**ΔΗΜΗΤΡΙΟΣ ΜΑΝΤΖΟΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μάντζο, έχετε ήδη μιλήσει ως λέγων, ξέρετε.

**ΔΗΜΗΤΡΙΟΣ ΜΑΝΤΖΟΣ:** Είμαι Κοινοβουλευτικός Εκπρόσωπος.

**ΠΡΟΕΔΡΕΥΟΥΣΑ (Όλγα Γεροβασίλη):** Το ξέρω ότι είστε Κοινοβουλευτικός, αλλά δεν συνηθίζονται διαφορετικοί ρόλοι στο ίδιο πρόσωπο. Το επισημαίνω.

Παρ’ όλα αυτά, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Είμαστε για τα ασυνήθιστα.

Κυρία Πρόεδρε, σας ευχαριστώ πολύ.

Θα συμφωνήσω με τον κ. Τσακαλώτο. Εγώ αντίλογο από την πλευρά του αντιλέγοντος Κοινοβουλευτικού Εκπροσώπου της Νέας Δημοκρατίας δεν άκουσα. Βεβαίως, άκουσα από το Κομμουνιστικό Κόμμα Ελλάδας για να είμαι ειλικρινής, σε μεγάλο βαθμό.

Δεν θα μπω στον πειρασμό να απαντήσω στα επιχειρήματα με τα οποία προσπάθησε ο Κοινοβουλευτικός Εκπρόσωπος του Κομμουνιστικού Κόμματος της Ελλάδας να ξαναγράψει την ιστορία εξισώνοντας την παράταξη εκείνη που δημιούργησε το Εθνικό Σύστημα Υγείας με εκείνη που το διαλύει.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ**: Εσείς πάτε να τα συγκαλύψετε.

**ΔΗΜΗΤΡΙΟΣ ΜΑΝΤΖΟΣ:** Ο λαός έξω, ο λαός τον οποίο υπερασπίζεστε και στο όνομα του οποίου είστε εδώ, όπως και όλοι μας, γνωρίζει ποιο είναι το κόμμα που δημιούργησε το ΕΣΥ και ποιο είναι το κόμμα που το διαλύει. Και ό,τι και να λέτε σήμερα εδώ, εν τη απουσία και του αντιλόγου της Νέας Δημοκρατίας, δεν μπορείτε να ξαναγράψετε την ιστορία.

Ευχαριστώ πολύ.

Όσον αφορά στον συνταγματικό λαϊκισμό τον οποίο μας καταλόγισε ο κ. Τσιάρας, ο κ. Τσιάρας δεν είναι νομικός. Όμως, πρώτον έχει διατελέσει Υπουργός Δικαιοσύνης και δεύτερον είναι γιατρός. Άρα, θα όφειλε να γνωρίζει και με τις δύο ιδιότητες αυτές ότι η υγεία είναι κοινωνικό δικαίωμα και αυτό το λέει το Σύνταγμα.

Άρα, δεν νοείται συνταγματικός λαϊκισμός εξ ορισμού όταν μιλούμε σε αυτήν εδώ την Αίθουσα γι’ αυτό το δημόσιο αγαθό, το κοινωνικό δικαίωμα, με όρους συνταγματικούς. Δεν υπάρχει συνταγματικός λαϊκισμός για την υγεία, ιδίως όταν η ένστασή μας είναι τόσο καλά τεκμηριωμένη νομικά και συνταγματικά και ερείδεται σε διαφορετικές διατάξεις του Συντάγματος.

Είναι κάτι πολύ περισσότερο. Κάθε ισχυρισμός της ενστάσεως απηχεί μία αγωνία της κοινωνίας που βλέπει ένα Εθνικό Σύστημα Υγείας, δημόσιο σύστημα, να εγκαταλείπεται πλήρως από την Κυβέρνηση, να αφήνεται υποστελεχωμένο χωρίς να υπάρχουν κίνητρα για επιπλέον γιατρούς.

Ακούμε σήμερα τον Κοινοβουλευτικό Εκπρόσωπο της Νέας Δημοκρατίας να ομολογεί ότι οι γιατροί φεύγουν λες και είναι χελιδόνια, λες και είναι αποδημητικά πουλιά οι γιατροί και φεύγουν. Ήρθε η άνοιξη, φεύγουν οι γιατροί.

Γιατί φεύγουν οι γιατροί; Τις πταίει που φεύγουν οι γιατροί από τα δημόσια νοσοκομεία; Κυβερνάτε από το 2019. Τι κάνατε; Τους μισθούς αυξήσατε; Αυτοτελή φορολόγηση στις εφημερίες τους δώσατε; Στα βαρέα και ανθυγιεινά τους εντάξατε; Κίνητρα για να πηγαίνουν στα νησιά, στις άγονες γραμμές, στην περιφέρεια, δώσατε; Και έρχεστε εδώ μέσα να κοιτάξετε την Αντιπολίτευση και να αναρωτηθείτε γιατί φεύγουν οι γιατροί;

Γιατί φεύγουν οι γιατροί;

Διότι αποδομείτε και απαξιώνετε ολόκληρο το δημόσιο σύστημα υγείας. Ανέχεστε τραγικές ελλείψεις σε κρίσιμες ειδικότητες, σε νοσηλευτές, παρά τα μεγάλα χρηματοδοτικά εργαλεία που πέρασαν από τα χέρια σας, το Ταμείο Ανάκαμψης και Ανθεκτικότητας, παρά τη δυνατότητα αύξησης του κρατικού προϋπολογισμού στο δημόσιο σύστημα υγείας, παρά το μεγάλο πάθημα-μάθημα έπρεπε να είναι- της πανδημίας και τον τρόπο που αυτό το πληγωμένο σύστημα κράτησε όρθια μια ολόκληρη κοινωνία.

Όχι, λοιπόν, δεν είναι ενίσχυση του ΕΣΥ η μετατροπή των δημόσιων κλινικών σε Airbnb. Δεν είναι ενίσχυση του ΕΣΥ τα νοσοκομεία δύο ταχυτήτων με ασθενείς- χρήστες του ΕΣΥ και ασθενείς πελάτες ιδιωτών. Δεν είναι ενίσχυση του ΕΣΥ, δεν είναι στελέχωση του ΕΣΥ η είσοδος ιδιωτών.

Μιλάτε για αξιολόγηση. Ποιος θα αξιολογήσει αυτούς τους ιδιώτες; Ποιος θα αποφασίζει με ποια κριτήρια και ποια διαδικασία θα μπαίνουν; Όχι, λοιπόν, δεν είναι ποιοτικές υπηρεσίες ενός δημόσιου συστήματος. Είναι ιδιωτικές υπηρεσίες μέσα σε ένα δημόσιο χώρο.

Δεν θα συμβάλουν οι ιδιώτες στο ΕΣΥ, όπως λέτε, με ποιοτικές υπηρεσίες, διότι δεν έχει καμμία απολύτως σχέση με το ΕΣΥ αυτή η υπηρεσία. Όχι δεν μειώνετε την ιδιωτική δαπάνη υγείας που είναι δεύτερη σε όλη την Ευρωπαϊκή Ένωση. Απλώς την ανακατευθύνετε από τις ιδιωτικές κλινικές, κυρίως τις μικρές, στα δημόσια νοσοκομεία. Και κάνετε μία παθογένεια -που όλοι εδώ ομολογούμε και κυρίως στην κοινωνία- ότι άμα δεν έχεις λεφτά δεν έχεις υγεία, κανονικότητα από σήμερα με αυτή τη ρύθμιση. Όποιος έχει χρήματα μπορεί να πάει στον ιδιωτικό τομέα και αν δεν έχει να πάει στο δημόσιο και να ξαναπληρώσει και εκεί.

Όχι, λοιπόν, δεν βελτιώνεται η ζωή του ασθενούς, κυρία Πρόεδρε, του πολίτη, όταν τα δημόσια νοσοκομεία σε όλη την Ελλάδα θα παραμένουν στην ίδια ακριβώς κατάσταση όπως είναι σήμερα και θα επιβαρύνονται και με περαιτέρω περιστατικά.

Άκουσα για την υποκρισία. Και ξέρετε τι είναι υποκριτικό, κύριε Τσιάρα; Υποκριτικό είναι να απαξιώνετε, να αφήνετε να απαξιωθεί ένα δημόσιο σύστημα για να το αποκαθηλώσετε συστηματικά στα μάτια των πολιτών ως κάτι το αναχρονιστικό, το ξεπερασμένο, το αναποτελεσματικό, να απογοητεύσετε τους λειτουργούς του, τους γιατρούς και τους νοσηλευτές, να τους εξαθλιώσετε, να το αποδεχτούν όλοι πια πολίτες και προσωπικό ότι η ιδιωτικοποίηση είναι η μόνη φυσιολογική και καλή λειτουργία την οποία μπορεί να επιτελέσει η Κυβέρνηση και το Εθνικό Σύστημα Υγείας.

Αυτό σας ζήτησε το 41% που μας κραδαίνετε και επιχαίρετε τόσους μήνες; Αυτό σας ζήτησε το 41%, να ξεπουλήσετε τα δημόσια νοσοκομεία; Σας ζήτησε να κατακρημνίσετε το κοινωνικό κράτος; Μην υποκρίνεστε, λοιπόν, γράφοντας αυτά που γράφετε στην αιτιολογική έκθεση. Να βγείτε να πείτε την αλήθεια, ότι εμείς ό,τι και να πει ο λαός δεν πιστεύουμε στο Εθνικό Σύστημα Υγείας, δεν το θέλουμε όπως λειτουργεί σήμερα. Δεν το πιστεύουμε. Αυτό να σηκωθείτε να πείτε και να αφήσετε τις όμορφες πλην ανακριβείς αναφορές σας στην αιτιολογική έκθεση.

Κλείνω, κυρία Πρόεδρε.

Τριάντα χρόνια μετά το θάνατο του Γιώργου Γεννηματά εμείς εδώ δεν θα επιτρέψουμε να ολοκληρώσετε ένα σχέδιο το οποίο το έχετε χρόνια και το οποίο το αναβάλατε απλώς και μόνο επειδή προέκυψε η διεθνής υγειονομική κρίση της πανδημίας της COVID. Αυτό εδώ δεν είναι το ΕΣΥ είναι κάτι άλλο και εμείς δεν το δεχόμαστε.

Το κόμμα του Ανδρέα Παπανδρέου, του Παρασκευά Αυγερινού, του Γιώργου Γεννηματά, της Φώφης Γεννηματά είναι ένα κόμμα με βαριά παρακαταθήκη και ακόμα βαρύτερο καθήκον απέναντι στο κοινωνικό κράτος. Θα γίνουμε η φωνή των γιατρών και των νοσηλευτών που μάχονται καθημερινά για όλους εμάς και η φωνή κυρίως των πολιτών που αξιώνουν από όλους εμάς ένα ισχυρό, σύγχρονο και αποτελεσματικό σύστημα υγείας. Εμείς το δημιουργήσαμε, εμείς θα εγγυηθούμε το παρόν του και το μέλλον του.

Σας ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, κ. Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κυρία Πρόεδρε.

Κύριε Υπουργέ, πριν δεκαπέντε μέρες εδώ ήμασταν πάλι, εσείς εκεί και εγώ εδώ, όταν προσπαθήσατε με μία νομοτεχνική βελτίωση να εισάγετε διάταξη νόμου. Θυμάστε. Τότε αντέδρασα και εγώ και άλλοι συνάδελφοι. Και σας καλέσαμε να την αποσύρετε γιατί είναι αντικανονική, αντισυνταγματική αυτή η διαδικασία και να φέρετε τη διάταξη κανονικά σε νομοσχέδιο για να υπάρξει διαβούλευση, να υπάρξει συζήτηση στις επιτροπές, να υπάρξει τοποθέτηση των φορέων για αυτή τη διάταξη. Γιατί αυτό που πάτε να κάνετε είναι αλλαγή του δημόσιου και καθολικού χαρακτήρα της υγείας, της δημόσιας υγείας. Αυτό κάνετε.

Και πάτε ξανά λάθρα, νύχτα, βράδυ Παρασκευής, φέρνετε την τροπολογία για να ψηφιστεί στην Ολομέλεια χωρίς συζήτηση, χωρίς τοποθέτηση των φορέων. Μπορείτε να μας εξηγήσετε, κύριε Υπουργέ, γιατί φοβάστε, γιατί τρέμετε να φέρετε κανονικά σε ένα νομοσχέδιο, σε αυτό το νομοσχέδιο ή σε κάποιο άλλο, διάταξη ή μια τροπολογία που να την έχετε καταθέσει πριν τις επιτροπές, ώστε να τοποθετηθούν οι φορείς και οι άνθρωποι που δουλεύουν και εργάζονται στην υγεία, οι πολίτες με τη διαβούλευση; Γιατί το κάνετε αυτό; Τι φοβάστε; Γιατί τρέμετε; Εξηγήστε.

Ξανά, κρυφά, λάθρα φέρνετε αυτή τη διάταξη αυτή την τραγική διάταξη, που ουσιαστικά τι κάνει; Δίνει άλλο ένα καίριο χτύπημα στο δημόσιο χαρακτήρα της δημόσιας υγείας, αν δεν ολοκληρώνει την ιδιωτικοποίηση. Τι έχετε κάνει ήδη; Δώσατε το δικαίωμα σε μόνιμους γιατρούς του Εθνικού Συστήματος Υγείας να χειρουργούν το απόγευμα και τώρα, ουσιαστικά, δίνετε το δικαίωμα στους ιδιώτες γιατρούς να χρησιμοποιούν δημόσιες υπηρεσίες και δομές για να προβαίνουν σε διαγνωστικές επεμβατικές και θεραπευτικές διαδικασίες. Τι δηλαδή; Δίνετε το δικαίωμα να χρησιμοποιούν ιδιώτες γιατροί δημόσιες δομές και υπηρεσίες που όλοι εμείς όλοι οι πολίτες έχουμε πληρώσει ως φορολογούμενοι ή ως ασφαλισμένοι. Και λέτε στους πολίτες «πληρώστε είτε γιατρό του δημοσίου για να σας χειρουργήσει με ένα-δυο χιλιάρικα το απόγευμα ή ιδιώτη γιατρό για να χρησιμοποιήσει δημόσιες δομές», που ξαναλέω εμείς έχουμε πληρώσει για να έχει άμεση και αποτελεσματική θεραπεία ή χειρουργείο. Αυτό κάνετε.

Και σε ποια χώρα το κάνετε; Σε μια χώρα η οποία βρίσκεται στις χειρότερες θέσεις στις ιδιωτικές δαπάνες για την υγεία, που το πραγματικό εισόδημα καταβαραθρώνεται, που η αγοραστική δύναμη βρίσκεται στα τάρταρα, στις χειρότερες θέσεις επίσης πίσω μόνο από τη Βουλγαρία. Και αντί να ενισχύσετε το δημόσιο σύστημα, να αυξήσετε τις αποδοχές των γιατρών, να τους δώσετε κίνητρα επιστημονικά, υπηρεσιακά εξέλιξης, για να μείνουν και να έρθουν ακόμα περισσότεροι γιατροί στο δημόσιο σύστημα, εσείς φέρνετε τους ιδιώτες ή τους δίνετε το δικαίωμα, τους κλείνετε το μάτι, νομιμοποιείτε το «φακελάκι» για να λειτουργούν το απόγευμα.

Είναι ξεκάθαρο, κύριε Υπουργέ, ότι οφείλετε να αποσύρετε αυτή τη διάταξη ξανά. Το κάνατε την προηγούμενη φορά μετά την έντονη αντίδρασή μας. Ελπίζω ξανά να τολμήσετε να αποσύρετε τη διάταξη και να τη φέρετε κανονικά, να υπάρξει διαβούλευση, να υπάρξει τοποθέτηση των φορέων αν θέλουν αυτή τη διάταξη να ισχύσει.

Είναι προφανές ότι είναι αντισυνταγματική διάταξη. Άρθρο 21 παράγραφος 3 του Συντάγματος, άρθρο 25, άρθρο 4 παράγραφος 1, άρθρο 5 παράγραφος 1, άρθρο 2 παράγραφος 1 και άρθρο 11 του Ευρωπαϊκού Κοινωνικού Χάρτη.

Όμως, εσείς επιχειρείτε ξανά να φέρετε μια τέτοια διάταξη με συγκεκριμένες ελλείψεις στο δημόσιο σύστημα υγείας και ακούσαμε τον αντιλέγοντα από την πλευρά της Νέας Δημοκρατίας να λέει: «Μα, δεν ξέρετε ποιες είναι οι επικρατούσες συνθήκες στο δημόσιο σύστημα υγείας;» Και ποιες είναι επικρατούσες συνθήκες; Αυτές που εσείς δημιουργείτε, που δημιουργήσατε. Πέντε χρόνια κυβερνάτε. Δεν είναι ότι δεν θέλετε να δείτε τα μαθήματα που δίδαξε η πανδημία. Είναι επιλογή σας πολιτική. Τα βλέπετε και εφαρμόζετε πολιτικές. Άλλα ευρωπαϊκά κράτη χρησιμοποίησαν την πανδημία για να ενισχύσουν το δημόσιο σύστημα υγείας. Εσείς το αποσαθρώνετε. Η συνταγή σας είναι γνωστή, η νεοφιλελεύθερη. Υπονομεύετε, συκοφαντείτε και αποσαθρώνετε το δημόσιο για να πείτε στους πολίτες: «Μα, δεν βλέπετε την κατάσταση;». Το ακούσαμε πριν, αυτό είπε: «Η κατάσταση είναι τραγική. Πληρώστε, για να ζήσετε».

Και έχετε πει ότι δίνετε επιλογή. Ποια επιλογή, κύριε Υπουργέ; Τι λέτε στους πολίτες; Αν έχεις λεφτά, θα ζήσεις; Αν δεν έχεις, περίμενε δυο, τρία, τέσσερα χρόνια για να χειρουργηθείς στο δημόσιο και αν; Αυτή είναι επιλογή; Επιλογή στη ζωή και στην υγεία ή στο θάνατο; Τι τους λέτε; Ειλικρινά τώρα. Απαντήστε μας επιτέλους. Ποιο δικαίωμα επιλογής; Αυτό είναι δικαίωμα επιλογής;

Κάτι άλλο. Φέρνετε τη διάταξη και δεν ορίζετε κανέναν όρο, κανένα κριτήριο για το πώς θα γίνεται η επιλογή. Κάποιοι ιδιώτες θα θέλουν να χειρουργούν στο δημόσιο, προφανώς, να εκμεταλλεύονται χωρίς κόστος ή με λιγότερο κόστος αυτή την κατάσταση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ποιοι είναι οι όροι; Εσείς επιλέγετε τις διοικήσεις. Εσείς θα βγάζετε την υπουργική απόφαση. Εσείς θα επιλέγετε ποιος θα μπαίνει ή ποιος δεν θα μπαίνει στο δημόσιο, να χειρουργεί ή να κάνει άλλες θεραπευτικές πράξεις στο δημόσιο; Αυτά είναι τα κριτήρια; Ποιοι είναι οι όροι; Ποια είναι η διαφάνεια; Μας έχετε συνηθίσει βέβαια σε όλα αυτά.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε περάσει τα έξι λεπτά, κύριε Καλαματιανέ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Για εσάς, για την Κυβέρνηση, η δημόσια υγεία δεν είναι ένα κοινωνικό και καθολικό αγαθό για όλες και όλους. Είναι ένα εμπόρευμα, ένα είδος προς συναλλαγή, ένα είδος που τίθεται στην αγορά και όποιος έχει να πληρώσει το παίρνει, μια υπηρεσία που την παίρνει. Ξαναλέω, μιλώ για τη δημόσια υγεία, για την υγεία που έχουμε ανάγκη όλοι μας.

Εμείς θα σταθούμε απέναντι, στεκόμαστε απέναντι σε αυτές οι διατάξεις. Είναι αντισυνταγματική η διάταξη. Να αποσυρθεί αυτή η διάταξη. Να συζητηθεί αυτή η διάταξη. Να απορριφθεί από την κοινωνία αυτή η διάταξη. Είναι απαράδεκτη. Είμαστε απέναντι σε αυτές τις λογικές.

Εμείς θέλουμε ένα σύγχρονο, αποτελεσματικό, καθολικό, δημόσιο, δωρεάν, προσβάσιμο σε όλες και όλους σύστημα υγείας. Και αυτό θα επιλέξουν οι πολίτες και με την επιλογή τους στις ευρωεκλογές και στις εθνικές εκλογές.

Ευχαριστώ.

(Χειροκροτήματα από την πτέρυγα του του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει για τα επόμενα πέντε λεπτά η Πρόεδρος της Πλεύσης Ελευθερίας κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κυρία Πρόεδρε.

Συζητάμε την ένσταση αντισυνταγματικότητας με αναφορά στο άρθρο 21 παράγραφος. 3 του Συντάγματος που θα ήθελα να διαβάσω, για να θυμηθείτε και για να θυμηθούμε όλοι και για να ακούσουν οι πολίτες τι θα έπρεπε να έχει γίνει από το 1975 που για πρώτη φορά ίσχυσε το Σύνταγμά μας.

Το κράτος μεριμνά για την υγεία των πολιτών και παίρνει ειδικά μέτρα για την προστασία της νεότητας, του γήρατος, της αναπηρίας και για την περίθαλψη των απόρων. Ζούμε στη χώρα που τιμά αυτή τη συνταγματική επιταγή; Ζούμε στη χώρα όπου η υγεία των πολιτών είναι εξασφαλισμένη, όπου όταν υπάρχει ανάγκη να προστατευθεί ο ασθενής, να διακομισθεί τραυματίας, να υποβληθεί στις απαραίτητες και επείγουσες ιατρικές πράξεις εκείνος που έχει ανάγκη, να λάβει το φάρμακο για τον καρκίνο ο καρκινοπαθής; Είναι αυτά εξασφαλισμένα; Η ερώτηση είναι ρητορική. Ζούμε στη χώρα όπου το περασμένο καλοκαίρι πέθαναν αρκετοί, πολλοί συμπολίτες μας, περιμένοντας το ΕΚΑΒ, σε καρότσες φορτηγών, αβοήθητοι.

Ζούμε στη χώρα όπου ο προκάτοχός σας, κύριε Γεωργιάδη, ο κ. Χρυσοχοΐδης -που τώρα διαπρέπει σε άλλο πεδίο το γνωστό του πεδίο- είχε την έμπνευση, και ψηφίσατε όλοι μαζί, να οδηγούν τα ασθενοφόρα του ΕΚΑΒ πυροσβέστες, στρατιωτικοί και δημοτικοί υπάλληλοι. Ζούμε στη χώρα όπου τα κόμματα που κυβερνήσατε, μετατρέψατε στην πιο προνομιακή, την πιο βισματική θέση, τη θέση διοικητή νοσοκομείου, όπου διορίστηκαν πρόσωπα παντελώς ακατάλληλα αλλά και ανίκανα σε πλείστες περιπτώσεις, πρόσωπα που κατελήφθησαν να παραβιάζουν το καθήκον τους ή να μην μπορούν να το εκπληρώσουν, πρόσωπα που παραδόθηκαν σε πρακτικές διαφθοράς. Σε τέτοια πρόσωπα κατ’ επανάληψη αναθέσατε την ευθύνη των νοσοκομείων της χώρας.

Και έχετε κατ’ επανάληψη κληθεί να απολογηθείτε, και ως τελευταία απάντηση φέρατε την πρόσφατη νομοθέτηση με την οποία ισχυρίζεστε και ευαγγελίζεστε ότι θα είναι αξιοκρατικά πια τα κριτήρια και θα είναι ικανά πια τα στελέχη χωρίς εξαιρέσεις που θα διορίζονται στις θέσεις διοικητών νοσοκομείων.

Ζούμε στη χώρα όπου πριν από λίγες ημέρες, πριν από λίγο καιρό, αυτοκτόνησε συνάνθρωπός μας καρκινοπαθής διότι δεν είχε πρόσβαση στο φάρμακο. Ζούμε στη χώρα όπου δεν λειτουργούν, υπολειτουργούν και κλείνουν ψυχιατρικές και παιδιατρικές κλινικές και έχετε, δυστυχώς, και Βουλευτές που αστειεύονται με τα θέματα της ψυχικής υγείας και τα μετατρέπουν σε πεδίο ψυχιατρικοποίησης της πολιτικής αντιπαράθεσης.

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Πλεύσης Ελευθερίας)

Ζούμε στη χώρα όπου τα παιδιά σε πάμπολλες περιπτώσεις δεν έχουν πρόσβαση στις ιατρικές υπηρεσίες. Και σε αυτή τη χώρα, τη χώρα του «πάμε και όπου βγει» και τη χώρα του «πάμε και όσα φάμε», σε αυτή, λοιπόν, τη χώρα φέρνετε, κύριε Γεωργιάδη, τροπολογία με την οποία ζητάτε να γίνονται ιατρικές πράξεις από μη τακτικό προσωπικό των νοσοκομείων, από ιδιώτες ιατρούς που θα μπαίνουν σε ένα ακαθόριστο καθεστώς, από ιατρούς που δεν θα υπάγονται στις ιατρικές ομάδες αλλά θα παρεμβαίνουν ad hoc και με αυτή την τροπολογία, ουσιαστικά, μας λέτε ότι θα λύσετε κάποιο πρόβλημα.

Για να γνωρίζουν οι πολίτες η τροπολογία έχει πολλά άρθρα. Το πρώτο επιγράφεται «Συνεργασία ιδιωτών ιατρών με νοσοκομεία του δημοσίου συστήματος υγείας - Προσθήκη άρθρου 11Α στον ν.2889/2001». Το δεύτερο άρθρο επιγράφεται «Εποπτικό Συμβούλιο και Συμβουλευτική Επιτροπή της Εθνικής Αρχής Ιατρικώς Υποβοηθούμενης Αναπαραγωγής». Εκεί βγάζετε τους συνταξιούχους ανώτατους δικαστικούς λειτουργούς. Σταματάει να είναι αυτό άλλη μία θέση στην οποία μπορείτε να βολέψετε συνταξιούχους ανώτατους δικαστικούς λειτουργούς, αλλά φωτίζει το ποια είναι η πρακτική σας όχι μόνο η δική σας αλλά και των προηγούμενων.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, θα παρακαλούσα να ολοκληρώσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Ναι, κυρία Πρόεδρε, θα ολοκληρώσω.

Στο άρθρο 3 μιλάτε για εφαρμογή μέτρων ελέγχου αιτούμενης μη εκκαθαρισμένης δαπάνης ΕΟΠΥΥ. Το άρθρο 4 επιγράφεται «Κάλυψη έκτακτων αναγκών στελέχωσης με προσωπικό των προ-αναχωρησιακών κέντρων κράτησης αλλοδαπών» και το άρθρο 5 «Παράταση της διάρκειας ισχύος των συμβάσεων ιατρών του Εθνικού Οργανισμού Δημόσιας Υγείας για κάλυψη των αναγκών των δομών της παραγράφου 4 του άρθρου 8 του ν.4375/2016 κ. ο .κ» και για ανανεώσεις.

Η τροπολογία, ουσιαστικά, είναι φωτογραφία του εμβαλωματικού, πρόχειρου, τσαπατσούλικου και αδιάφορου για την ανθρώπινη ζωή και για τη δημόσια υγεία τρόπου με τον οποίο νομοθετείτε. Είναι άλλη μία παραβίαση από τις πολλαπλές, τις αμέτρητες του δικαιώματος των πολιτών στην υγεία. Ξέρω φυσικά ότι δεν ορρωδείτε. Τις προάλλες λέγατε: «ούτε πιο παλιά δεν πινόταν το νερό στον Βόλο, τι φωνάζετε, κυρία Κωνσταντοπούλου;». Αυτά έλεγε η παρακαθήμενή σας Αναπληρώτρια κ. Αγαπηδάκη. Και σίγουρα κι εσείς θα μου πείτε «και οι προηγούμενοι τα ίδια έκαναν και με τους προηγούμενους πέθαιναν οι άνθρωποι αβοήθητοι και εμείς τώρα ερχόμαστε να τα βελτιώσουμε».

Πρόκειται για κραυγαλέα αντισυνταγματική τροπολογία που παραβιάζει τις υποχρεώσεις σας για την εγγύηση πραγματικής δημόσιας υγείας για την εξασφάλιση της υγείας όλων των πολιτών. Στηρίζουμε την ένσταση αντισυνταγματικότητας. Θα ψηφίσουμε ότι πρόκειται για αντισυνταγματική τροπολογία και, βέβαια, δεν θα σταματήσουμε, κύριε Γεωργιάδη αλλά και κύριοι της Κυβέρνησης, να σας υπενθυμίζουμε το καθήκον σας, όπως και δεν θα σταματήσουμε, βέβαια, να φωτίζουμε τα ψέματά σας.

Ως Υπουργός Εργασίας πριν αναλάβετε τα νέα σας καθήκοντα, μου είπατε ότι δεν γνωρίζατε από πού βρήκα τα στοιχεία για τα εργατικά δυστυχήματα. Ελπίζω έκτοτε να πληροφορηθήκατε ότι είναι τα επίσημα στοιχεία που δείχνουν εκτίναξη των εργατικών δυστυχημάτων στη χώρα επί των ημερών σας και ελπίζω να μην κάνετε άλλη μία τοποθέτηση-πρόκληση στον κοινό νου και στο κοινό αίσθημα δικαίου των πολιτών.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός Υγείας κ. Γεωργιάδης.

Κι εσείς όμως, κύριε Γεωργιάδη, πέντε λεπτά θα έχετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Να είμεθα ολίγον ρεαλιστές, κυρία Πρόεδρε!

**ΠΡΟΕΔΡΕΥΟΥΣΑ (Όλγα Γεροβασίλη):** Πέντε λεπτά με ανοχή είναι, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εντάξει, ευχαριστώ πολύ, κυρία Πρόεδρε, για την ανοχή.

**ΠΡΟΕΔΡΕΥΟΥΣΑ (Όλγα Γεροβασίλη):** Μέχρι εκεί είναι όμως, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα τα πάρω λίγο με τη σειρά για να συνεννοηθούμε.

Πρώτα απ’ όλα, ως προς το διαδικαστικό ζήτημα -το οποίο έθεσε και ο Κοινοβουλευτικός Εκπρόσωπος του ΣΥΡΙΖΑ αλλά και ο λέγων της Νέας Αριστεράς κ. Τζανακόπουλος-, ότι δήθεν δηλαδή νομοθετώ λάθρα, ότι αιφνιδίασα το Κοινοβούλιο, ότι ήρθε μία τροπολογία η οποία δεν είχε συζητηθεί στις επιτροπές και την έφερα σε ένα άσχετο νομοσχέδιο γιατί ήθελα να το φέρω Μεγάλη Δευτέρα.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ήρθε στις επιτροπές; Διαβούλευση έγινε;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καλαματιανέ, μην αρχίζετε τον διάλογο!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Διαβάζω από τα Πρακτικά του Κοινοβουλίου της Παρασκευής 12 Απριλίου 2024. Εν τω μεταξύ σας ενημερώνω ότι έχω φέρει την περίφημη νομοτεχνική βελτίωση και μου λέει ο κ. Διονύσιος - Χαράλαμπος Καλαματιανός, αφού έχω εξηγήσει ότι το θέμα αυτό το έχουμε θέσει στην επιτροπή έχει συζητηθεί από φορείς οι οποίοι το έθεσαν, όπως ο Ιατρικός Σύλλογος Αθηνών και ο Πανελλήνιος Ιατρικός Σύλλογος, έχουμε μιλήσει με την κ. Λινού και με άλλους σε δύο συνεδριάσεις της επιτροπής και έχω ανακοινώσει ότι θα ζητήσω να πάρω αυτή τη νομοθετική εξουσιοδότηση. Μου λέει, λοιπόν, ο Καλαματιανός: «Κύριε Υπουργέ, εδώ η συζήτηση δεν είναι μόνο για το ότι αιφνιδιάστηκε το Σώμα. Εδώ η συζήτηση είναι ότι πάτε να κάνετε κάτι που δεν είναι κανονικό... Αυτό που περιγράψατε στην επιτροπή και αυτό που φέρνετε εδώ…». Και λέτε παρακάτω: «Φέρτε το ως τροπολογία ή αποσύρετε το άρθρο που είχατε καταθέσει». Το φέραμε ως τροπολογία.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Να φέρετε τροπολογία στις επιτροπές να συζητηθεί.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Διαβάζω από τα ίδια Πρακτικά τι έλεγε ο κ. Κατρίνης: «Κύριε Υπουργέ, κανείς δεν αμφέβαλε ότι ήταν πολιτική σας πρόθεση να φέρετε αυτή τη διάταξη νόμου. Όντως το είπατε στην επιτροπή. Εμείς διαφωνούμε. Βεβαίως εσείς που είστε Κοινοβουλευτικός…» και να το φέρετε, αν θέλετε, με τροπολογία.

Το καταθέτω στα Πρακτικά, γιατί εσείς θα με τρελάνετε.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα Πρακτικά, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αφού τα συζητάμε στην επιτροπή και είπα στην επιτροπή «θα φέρω σε αυτό το νομοσχέδιο αυτή τη διάταξη νόμου για να κάνω αυτό το πράγμα»

**ΔΗΜΗΤΡΙΟΣ ΜΑΝΤΖΟΣ:** Η τροπολογία κατατέθηκε στις επιτροπές; Τώρα στρεψοδικείτε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** …και ήμουν στους Δελφούς και γύρισα τρέχοντας, μου είπατε δύο Κοινοβουλευτικοί «το ξέραμε ότι θα το φέρνατε αλλά δεν είχαμε καταλάβει ότι θα ήταν με νομοτεχνική βελτίωση, έπρεπε να το φέρετε ως τροπολογία για να έχει μάλιστα, όπως μου λέγατε, την έκθεση του Γενικού Λογιστηρίου του Κράτους». Σας το φέρνω ως τροπολογία με την Έκθεση του Γενικού Λογιστηρίου του Κράτους και τώρα μου λέτε «α, όχι, τώρα δεν θέλουμε τροπολογία θέλουμε νομοτεχνική». Ε, δεν ντρέπεστε;

(Χειροκροτήματα από την πτέρυγα της Νέας Δημοκρατίας)

Δεν ντρέπεστε; Αρκεί να πείτε καθαρά ότι διαφωνούμε με αυτή την τροπολογία και επειδή διαφωνούμε, κάνουμε ό,τι μπορούμε για να τη σταματήσουμε, παίζουμε εδώ τώρα τις κουμπάρες!

**ΔΗΜΗΤΡΙΟΣ ΜΑΝΤΖΟΣ:** Οι φορείς συμφωνούν;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Επί της ουσίας, η διάταξη αυτή, κύριε Τζανακόπουλε -δεν είστε μέλος της Επιτροπής Κοινωνικών Υποθέσεων- έχει συζητηθεί στην επιτροπή. Τελεία!

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Όχι, δεν έχει συζητηθεί, κύριε Υπουργέ.

**ΔΗΜΗΤΡΙΟΣ ΜΑΝΤΖΟΣ:** Δεν συζητήθηκε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εκεί είναι η κ. Λινού, κάπου την είδα. Με την κ. Λινού έκανα ολόκληρη κουβέντα γι’ αυτό.

(Θόρυβος-διαμαρτυρίες στην Αίθουσα)

**ΔΗΜΗΤΡΙΟΣ ΜΑΝΤΖΟΣ:** Να έρθουν τα Πρακτικά της επιτροπής που συζητήθηκε.

**ΠΡΟΕΔΡΕΥΟΥΣΑ (Όλγα Γεροβασίλη):** Σας παρακαλώ!

Παρακαλώ, κύριε Γεωργιάδη, δεν γίνεται αυτό! Κι εσείς μην τινάζετε στον αέρα…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έρχομαι στο γενικό θέμα αν έχει υπάρξει αιφνιδιασμός και θα τοποθετηθώ σ’ αυτό.

Όταν είδα την ΟΕΝΓΕ στο γραφείο μου αρχές Φεβρουαρίου –ήμουν Υπουργός λιγότερο από έναν μήνα- τους ενημέρωσα για αυτή τη συγκεκριμένη τροπολογία. Έχουμε βγάλει και δελτίο Τύπου, όπου με κατηγορούν για την τροπολογία αυτή που βλέπετε σήμερα. Και δεν έχουν ενημερωθεί από τις αρχές Φεβρουαρίου. Και σήμερα είμαστε στο τέλος Απριλίου! Τόσο μεγάλος είναι ο αιφνιδιασμός που έχω κάνει στην ιατρική κοινότητα και στο σώμα των γιατρών που έχει βγάλει δελτίο Τύπου το κεντρικό του συνδικαλιστικό όργανο γι’ αυτήν την τροπολογία δύο μήνες πριν!

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ποιος;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Η ΟΕΝΓΕ, σας είπα, των δημοσίων νοσοκομείων.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Είναι υπέρ ή κατά;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατά, φυσικά! Βεβαίως κατά! Είπα εγώ ότι είναι υπέρ;

Ε, δεν θα είχα την αυταπάτη ότι η πρόεδρος που είναι από την ΑΝΤΑΡΣΥΑ, αν θυμάμαι καλά, θα ήταν υπέρ. Προφανώς, προφανώς!

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Γι’ αυτό δεν τους καλέσατε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Προσκλήθηκε η ΟΕΝΓΕ στην επιτροπή και έχει εκφράσει την αντίρρησή της. Προσκλήθηκε…

**ΔΗΜΗΤΡΙΟΣ ΜΑΝΤΖΟΣ:** Να καλούμε τότε τη ΔΑΚΕ να μας λέει τι θέλει…

**ΠΡΟΕΔΡΕΥΟΥΣΑ (Όλγα Γεροβασίλη):** Δεν γίνεται αυτό, κύριοι συνάδελφοι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ένα λεπτό. Εγώ δεν διέκοψα κανέναν σας. Αυτό δεν είναι διαδικασία, με συγχωρείτε.

**ΔΗΜΗΤΡΙΟΣ ΜΑΝΤΖΟΣ:** Εγώ δεν είπα ποτέ ντροπή σας!

**ΠΡΟΕΔΡΕΥΟΥΣΑ (Όλγα Γεροβασίλη):** Δεν είπα σε σας. Είπα στους Βουλευτές…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Κοινοβουλευτικέ Εκπρόσωπε, σας παρακαλώ πολύ, μη μου στερείτε το δικαίωμα του λόγου.

**ΔΗΜΗΤΡΙΟΣ ΜΑΝΤΖΟΣ:** Εσείς το στερείτε από εμένα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Σας παρακαλώ πολύ!

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μάντζο, σας παρακαλώ, σταματήστε τον διάλογο. Ο Υπουργός θα πει αυτά που έχει να πει.

**ΔΗΜΗΤΡΙΟΣ ΜΑΝΤΖΟΣ:** Φυσικά! Χωρίς να προσβάλλει!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν σας αναγνωρίζω πια!

**ΠΡΟΕΔΡΕΥΟΥΣΑ (Όλγα Γεροβασίλη):** Χωρίς να πετάγεστε από κάτω!

**ΔΗΜΗΤΡΙΟΣ ΜΑΝΤΖΟΣ:** Χωρίς να προσβάλλει κανέναν!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ο κύριος Κοινοβουλευτικός Εκπρόσωπος του ΠΑΣΟΚ έχει προφανώς χάσει την ψυχραιμία του…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευτυχώς δεν τη χάνετε εσείς!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** …γιατί, για να είμαστε δίκαιοι, του έδωσε την απάντηση το Κομμουνιστικό Κόμμα Ελλάδος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπράβο, μπράβο!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Διότι τι είπε ο κ. Μάντζος, κυρίες και κύριοι συνάδελφοι της Νέας Δημοκρατίας; Με τη διάταξη αυτή, λέει –προσέξτε που ερείδεται η ένσταση αντισυνταγματικότητας του ΠΑΣΟΚ- ότι παραβιάζουμε το Σύνταγμα και συγκεκριμένα το άρθρο 21 παράγραφος 3 του Συντάγματος, διότι δημιουργούμε, λέει, δύο ειδών ταχύτητες ασθενών, αυτούς που έχουν και αυτούς που δεν έχουν.

Με συγχωρείτε, κύριε Μάντζε, όταν θεσπίζατε το 2001 τα απογευματινά ιατρεία επ’ αμοιβή δεν καθιερώσατε δύο ταχύτητες ασθενών μέσα στο ΕΣΥ, αυτών που έχουν να πληρώσουν το απόγευμα και αυτών που δεν έχουν;

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΜΑΝΤΖΟΣ:** Όχι, γιατί γίνονταν και πρωινά! Δεν ήταν το 40% κλειστά!

**ΣΠΥΡΙΔΩΝ -ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ήταν τότε αυτό συνταγματικό και τώρα αυτό αντισυνταγματικό; Το λέω για να ξεκαθαρίσω.

Ούτε το 2001 ήταν αντισυνταγματικό ούτε τώρα είναι αντισυνταγματικό.

**ΔΗΜΗΤΡΙΟΣ ΜΑΝΤΖΟΣ:** Άλλο το ΕΣΥ του ΠΑΣΟΚ και άλλου του κ. Γεωργιάδη!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Επεσήμανα –το λέω εγώ- ότι αναφέρατε τον Παρασκευά Αυγερινό, αναφέρατε τον αείμνηστο Γεώργιο Γεννηματά, αναφέρατε την αείμνηστη Φώφη Γεννηματά, αλλά δεν αναφέρατε τον Αλέκο Παπαδόπουλο. Την ξεχάσατε την ιστορία των Υπουργών Υγείας του ΠΑΣΟΚ. Γιατί; Δεν σας κάνει ο Αλέκος Παπαδόπουλος πια;

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Δεν εφαρμόστηκε τίποτα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ακούστε γιατί δεν τον αναφέρατε. Διότι αν τα επιχειρήματα που έχει καταθέσει σήμερα το ΠΑΣΟΚ για την ένσταση αντισυνταγματικότητας είχαν οποιοδήποτε σημείο αληθείας, θα ήταν αντισυνταγματικός ο νόμος του 2001. Ο νόμος του 2001 δεν ήταν αντισυνταγματικός όπως και ο παρών νόμος δεν είναι αντισυνταγματικός.

Πάμε, όμως, τώρα, κυρίες και κύριοι συνάδελφοι, να το εξηγήσω και λίγο πρακτικά για τον κόσμο.

Βγαίνω από το Υπουργικό Συμβούλιο και διαβάζω κάτι που θα το καταθέσω στα Πρακτικά.

Είναι, κύριε Κοινοβουλευτικέ Εκπρόσωπε του ΣΥΡΙΖΑ, άλλη μία ψύχραιμη πολιτική τοποθέτηση του Βουλευτή του ΣΥΡΙΖΑ κ. Πολάκη και πρώην Αναπληρωτή Υγείας της Ελληνικής Δημοκρατίας.

Το διαβάζω: «Το γελοίο υποκείμενο (γιατί δεν μπορείς να τον πεις αλλιώς)…» -εγώ είμαι αυτός…

**ΚΩΝΣΤΑΝΤΙΝΟΣ ΜΠΑΡΚΑΣ:** Είναι γνωστό αυτό.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, μιλήστε για την αντισυνταγματικότητα της διάταξης.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** «…έφερε νύχτα και στη ζούλα τη διάταξη…»…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ελάτε, κυρία Πρόεδρε, είναι Βουλευτής.

**ΠΡΟΕΔΡΕΥΟΥΣΑ (Όλγα Γεροβασίλη):** Φέρτε νομοσχέδιο να συζητήσουμε για όλα τα θέματα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και συνεχίζω «…που επιτρέπει σε ιδιώτες γιατρούς να χειρουργούν, να εξετάζουν, να νοσηλεύουν πελάτες τους, εντός δημόσιου νοσοκομείου. Το φέρνει ως τροπολογία σε άσχετο νομοσχέδιο…», κ.λπ., «…είναι βαρεία αντισυνταγματική διάταξη, καθώς χτυπάει τον πυρήνα της αντίληψης της δημόσιας περίθαλψης και ο Γεωργιάδης το κάνει για να εξυπηρετήσει τη στενή παρέα Εξαδάκτυλου -Πατούλη - Ελευθερίου του Πανελλήνιου Ιατρικού Συλλόγου που το ζητάει ανεπιτυχώς τόσα χρόνια…». Τώρα, βέβαια, για να είμαι δίκαιος το έχει αποκηρύξει ο ΠΙΣ στην τελευταία του ανακοίνωση.

Το καταθέτω στα Πρακτικά.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί το αναφέρω όμως; Για να δείτε ότι ο σοφός ελληνικός λαός λέει «ο Θεός αγαπάει τον κλέφτη, αλλά αγαπάει και τον νοικοκύρη».

Τι κάνει η παρούσα τροπολογία, κυρίες και κύριοι συνάδελφοι; Επιτρέπει σε έναν ιδιώτη γιατρό, σε έναν ιδιώτη χειρουργό να μπει να χειρουργήσει στο δημόσιο νοσοκομείο. Μέχρι σήμερα αυτό απαγορεύεται. Δεν μπορεί να το κάνει. Μάλιστα. Ποιος είναι ο πρώτος ιδιώτης χειρουργός που έχει χειρουργήσει επισήμως σε δημόσιο νοσοκομείο; Ξέρετε το ονοματεπώνυμό του; Είναι Παύλος Πολάκης.

(Χειροκροτήματα από την πτέρυγα της Νέας Δημοκρατίας)

Είναι ο Αναπληρωτής Υπουργός Υγείας του ΣΥΡΙΖΑ ο οποίος πήγε στο Νοσοκομείο Ζακύνθου ως ιδιώτης χειρουργός και εν ενεργεία αναπληρωτής και δήλωσε και τα εξής: Πριν από ένα μήνα κατά την επίσκεψή μου στο νοσοκομείο κάναμε μια συμφωνία με τους γιατρούς του νοσοκομείου για τον τρόπο που θα ξεκινήσουμε. Αυτή η συμφωνία, αν εξαιρέσουμε τους γυναικολόγους του νοσοκομείου, δυστυχώς δεν τηρήθηκε για προσωπικούς, ιδιοτελείς, πολιτικούς και μικροπολιτικούς λόγους. Εμείς, ως ηγεσία του Υπουργείου Υγείας…» -προσέξτε το επιχείρημα- «…δεν μπορούσαμε να σφυρίζουμε αδιάφορα σε αυτήν την απαράδεκτη κατάσταση και γι’ αυτόν τον λόγο -μαζί με τους συναδέλφους μου αλλά τους συναδέλφους του Νοσοκομείου Ζακύνθου- κάναμε τρία χειρουργεία με την απευθείας χρήση των δικτύων του νοσοκομείου».

Πάρτε και τη φωτογραφία, πάρτε τη.

(Στο σημείο αυτό ο Υπουργός Υγείας κ. Σπυρίδων -Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΘΕΟΦΙΛΟΣ ΞΑΝΘΟΠΟΥΛΟΣ:** Πληρώθηκε, κύριε Γεωργιάδη; Ψεύδεστε!

(Θόρυβος - διαμαρτυρίες από την πτέρυγα του ΣΥΡΙΖΑ -Προοδευτική Συμμαχία)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μία-μία…

**ΠΡΟΕΔΡΕΥΟΥΣΑ (Όλγα Γεροβασίλη):** Είστε εκτός θέματος. Εκτός θέματος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εδώ σας έχω, λοιπόν, την ανακοίνωση της ΠΟΕΔΗΝ…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, θα μείνετε στο θέμα της αντισυνταγματικότητας;

**ΣΠΥΡΙΔΩΝ -ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Σας έχω την ανακοίνωση της ΠΟΕΔΗΝ την ίδια ημέρα που λέει ότι αυτό που έκανε ο κ. Πολάκης είναι παράνομο και παραβίασε τον νόμο του ΕΣΥ, γιατί ιδιώτης-χειρουργός δεν μπορούσε να μπει να χειρουργήσει στο ΕΣΥ.

Πάρτε, λοιπόν, και εδώ την παρανομία.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΘΕΟΦΙΛΟΣ ΞΑΝΘΟΠΟΥΛΟΣ:** Το αν πληρώθηκε, αυτό είναι η ουσία! Αν πληρώθηκε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, τι μας είπε ο κ. Πολάκης; Είπε ότι όταν υπάρχει ανάγκη για να λειτουργήσει σωστά το δημόσιο σύστημα, το Εθνικό Σύστημα Υγείας, δεν πειράζει να χειρουργήσει κι ένας ιδιώτης-χειρουργός, γιατί όπως σωστά είπε δεν μπορούσαμε να κάτσουμε και να βλέπουμε το πρόβλημα και να μην κάνουμε τίποτα.

Πάμε, λοιπόν, να πούμε το πρόβλημα που αυτή η τροπολογία προσπαθεί να λύσει. Τι λέτε εδώ και πού εδράζετε την ένσταση αντισυνταγματικότητάς σας; Την εδράζετε δήθεν στη θέση ότι εμείς θέλουμε να καταστρέψουμε το Εθνικό Σύστημα Υγείας, να το απαξιώσουμε και μάλιστα λέτε ότι λόγω ενστάσεων αντισυνταγματικότητας σταματάει η ανάγκη προσλήψεων! Άκουσον-άκουσον!

Αυτά πρόκειται να τα πείτε στο Συμβούλιο της Επικρατείας να γελάνε και οι κλητήρες του δικαστηρίου!

Ακούστε. Από την αρχή αυτού του έτους, από τον Ιανουάριο του 2024 επί θητείας Αδώνιδος Γεωργιάδη –που είναι πολύ σύντομη- έχουμε ήδη προκηρύξει επτακόσιες είκοσι έξι θέσεις ιατρών κλάδου ΕΣΥ, τον Φεβρουάριο του 2024 –εκ των οποίων οι εκατόν πενήντα μία θέσεις, κι εδώ είναι το πρόβλημα, έχουν αποβεί άγονες- δύο χιλιάδες εκατόν σαράντα πέντε θέσεις νοσηλευτικού προσωπικού τακτικού και σήμερα προκηρύξαμε χίλιες εκατόν τριάντα οκτώ θέσεις τακτικού λοιπού προσωπικού.

Έχουμε ήδη ξεπεράσει ετησίως το μεγαλύτερο πρόγραμμα προσλήψεων μόνιμου προσωπικού στο ΕΣΥ από την πρώτη μέρα που ιδρύθηκε!

(Χειροκροτήματα από την πτέρυγα της Νέας Δημοκρατίας)

Και αυτή η Κυβέρνηση που τις έχει ήδη προκηρύξει τις θέσεις, είναι η Κυβέρνηση που θέλει να κλείσει το ΕΣΥ.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπράβο, μπράβο! Καταπληκτική δουλειά!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Λέτε ότι θέλουμε να καταργήσουμε το ΕΣΥ και ταυτόχρονα ξοδεύουμε από το Ταμείο Ανάκαμψης, κυρίες και κύριοι συνάδελφοι, πάνω από μισό δισεκατομμύριο ευρώ, εφαρμόζοντας και εκτελώντας ήδη την ώρα που μιλάμε το μεγαλύτερο πρόγραμμα κτηριολογικής αναβάθμισης των νοσοκομείων του Εθνικού Συστήματος Υγείας και των Κέντρων Υγείας του Εθνικού Συστήματος Υγείας που έχει γίνει ποτέ στην ιστορία του Εθνικού Συστήματος Υγείας!

Τόσο κακιά Κυβέρνηση είμαστε και κατά του Εθνικού Συστήματος Υγείας!

(Χειροκροτήματα από την πτέρυγα της Νέας Δημοκρατίας)

Κάνουμε ταυτόχρονα και το μεγαλύτερο εύρος προσλήψεων μόνιμου προσωπικού, κάνουμε ταυτόχρονα τις μεγαλύτερες δαπάνες κτηριολογικής αναβάθμισης και ταυτόχρονα βάζουμε από το Ταμείο Ανάκαμψης άλλα 100 εκατομμύρια για την αγορά ιατροτεχνολογικού εξοπλισμού! Πάλι τα περισσότερα μαζεμένα χρήματα σε ενάμιση χρόνο για την αγορά υλικοτεχνικής υποδομής στο ΕΣΥ!

Συνάδουν όλα αυτά που κάνουμε με τη φαντασίωσή σας ότι θέλουμε να κλείσουμε το ΕΣΥ; Αν θέλαμε να κλείσουμε το ΕΣΥ θα ξοδεύαμε έναν σκασμό δισεκατομμύρια για να το κάνουμε να λειτουργεί καλύτερα; Μα, έχετε χάσει κάθε αίσθηση λογικής.

Τι κάνουμε όμως; Αντιμετωπίζουμε ένα πραγματικό πρόβλημα. Θα μου επιτρέψετε εδώ να κάνω και ένα σχόλιο. Είπε κάποιος από εσάς –νομίζω ο κ. Τσακαλώτος- ότι αυτή είναι η θέση της Αριστεράς. Και η θέση της Αριστεράς αξιωματικά είναι κατά του ιδιωτικού. Μάλλον διέλαθε της προσοχής σας. Τα ίδια που είπατε εσείς τα είπαν οι Σπαρτιάτες, τα είπε η Νίκη, τα είπε η Ελληνική Λύση. Ακριβώς τα ίδια. Με συγχωρείτε. Αριστερούς τους λέτε; Αριστερούς τους αναφέρετε αυτούς τους τρεις; Γιατί αυτά τα ίδια που είπατε εσείς οι Αριστεροί, που είναι η γνήσια αριστερή θέση, τα εξέφρασε στο Κοινοβούλιο και η Ελληνική Λύση και η Νίκη και οι Σπαρτιάτες.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, ολοκληρώστε παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δηλαδή, όλη η ακροδεξιά μαζεμένη έγινε Αριστερά στην Ελλάδα;

**ΠΡΟΕΔΡΕΥΟΥΣΑ (Όλγα Γεροβασίλη):** Δεν γίνεται αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το λέω για να καταλάβετε ότι προσπαθείτε σαν τη στρουθοκάμηλο να βάλετε το κεφάλι σας στην άμμο για να μη δείτε το πρόβλημα. Ακούστε, λοιπόν, ποιο είναι το πρόβλημα που προσπαθούμε να λύσουμε.

**ΠΡΟΕΔΡΕΥΟΥΣΑ (Όλγα Γεροβασίλη):** Και ολοκληρώστε με αυτό. Γιατί θ’ αρχίσω να μιλάω εγώ πάνω σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κλείνω.

Το πρόβλημα είναι ότι καίτοι κάνουμε διαρκώς και επαναλαμβανόμενες προσκλήσεις μονίμου προσωπικού σε κρίσιμες θέσεις, δυστυχώς, βγαίνουν άγονες.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, στο επόμενο νομοσχέδιο αυτά. Εξαντλείται η υπομονή των Βουλευτών. Υπάρχουν ομιλητές που περιμένουν δύο ώρες.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα πει ο κ. Τζανακόπουλος «δώστε τους παραπάνω λεφτά».

Για να πάει κάποιος σε μία άγονη περιοχή έστω για ένα μήνα τους δίνουμε επιπλέον του μισθού τους, στους γιατρούς 1.800 ευρώ. Επιπλέον του μισθού τους. Στους νοσηλευτές και το λοιπό προσωπικό 1.200 ευρώ. Με 1.800 ευρώ επιπλέον στο γιατρό το μήνα συν το μισθό του και με 1.200 ευρώ στον νοσηλευτή πάλι δεν πάνε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, στο επόμενο νομοσχέδιο. Δεν έχετε τον λόγο για αυτό. Αντισυνταγματικότητα συζητάμε. Το έχετε καταλάβει;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, αν δεν το έχετε καταλάβει ακόμα, ξυπνήστε γιατί το πρόβλημα είναι μεγάλο και σοβαρό.

Τι κάνουμε, λοιπόν, κυρίες και κύριοι συνάδελφοι; Προσπαθούμε διά των μεταρρυθμίσεων. Ποιων; Και κλείνω με αυτό. Υπήρχε, πράγματι, μία αντίληψη από τη δεκαετία του 1980 δύο παράλληλων συστημάτων υγείας ενός δημοσίου και ενός ιδιωτικού. Όπως συμβαίνει στα μαθηματικά οι δύο παράλληλες γραμμές ουδέποτε συναντιόνται στην αιωνιότητα. Είναι παράλληλες. Ουδέποτε τέμνονται. Όμως τα πράγματα άλλαξαν. Πλέον οι μισθοί στον ιδιωτικό τομέα είναι πολύ μεγάλοι. Πλέον το έλλειμμα προσωπικού γιατρών και νοσηλευτών στην Ευρωπαϊκή Ένωση είναι τεράστιο. Ήταν το πρώτο θέμα στη συζήτηση του Συμβουλίου Υπουργών της Ευρωπαϊκής Ένωσης. Πλέον ο ανταγωνισμός για να βρεις προσωπικό είναι πολύ μεγαλύτερος από ό,τι ήταν τη δεκαετία του 1980. Κατά συνέπεια, δεν μπορείς με ένα παλιό μοντέλο να αντιμετωπίσεις τις νέες συνθήκες.

Και τι λέει η Κυβέρνηση της Νέας Δημοκρατίας και εγώ ως αρμόδιος Υπουργός με όλες αυτές οι μεταρρυθμίσεις που τις ξέρετε; Ως τ’ απογευματινά χειρουργεία, ως τη δυνατότητα των γιατρών του ΕΣΥ να παρέχουν ιδιωτικό έργο αν το επιθυμούν εκτός ωραρίου, ως τη δυνατότητα των γιατρών των ιδιωτών, αν το επιθυμούν, να παρέχουν έργο μέσα στο δημόσιο νοσοκομείο, τι κάνουμε; Προσπαθούμε αυτά τα δύο παράλληλα συστήματα που ουδέποτε συναντιούνται να τα κάνουμε να συνεργαστούν. Να συνεργαστούν επ’ ωφελεία των συμπολιτών μας για να λειτουργεί το εθνικό σύστημα καλύτερα, για να παράγουμε καλύτερες και ποιοτικότερες υπηρεσίες υγείας σε όλους συμπολίτες μας μέσα από αυτή τη συνεργασία.

Όχι, κυρίες και κύριοι συνάδελφοι, αυτό όχι μόνο αντισυνταγματικό δεν είναι αλλά δανειζόμενος τη φράση του κ. Πολάκη, θα πω «Βλέποντας το πρόβλημα τι να κάνει πολιτική ηγεσία του Υπουργείου Υγείας; Να κάνει ότι δεν το βλέπει;» Είχε δίκιο αυτή τη φορά ο κ. Πολάκης. Πράγματι, λοιπόν, η πολιτική ηγεσία του Υπουργείου Υγείας, ο Πρωθυπουργός και η Κυβέρνηση δεν μπορούν να υποκρίνονται ότι δεν βλέπουν αυτό το πρόβλημα. Έχει έρθει η ώρα για ένα ΕΣΥ με συνεργασία του δημοσίου και του ιδιωτικού τομέα υγείας.

(Χειροκροτήματα από την πτέρυγα της Νέας Δημοκρατίας)

Ναι, αποτελούσε πάγια θέση των γιατρών των ιδιωτών. Ο Πανελλήνιος Ιατρικός Σύλλογος, για να μην παραφράσω την τελευταία του δήλωση, είπε όχι δεν το θέλει. Ο Ιατρικός Σύλλογος Αθηνών αντιθέτως έβγαλε ανακοίνωση ότι το θέλει. Και άλλοι ιατρικοί σύλλογοι. Αυτό όμως ας τα βρουν οι γιατροί μεταξύ τους.

Εμένα αυτό που με νοιάζει είναι να πράττω ως Υπουργός το καθήκον μου έναντι των συμπολιτών μου. Και το καθήκον μου έναντι των συμπολιτών μου είναι να εξαντλήσουμε κάθε διαθέσιμο μέσο για να μη βρεθεί ποτέ κανένας ασθενής στην Ελλάδα χωρίς να μπορεί να βρει τις υπηρεσίες υγείας που δικαιούται. Και δεν έχουμε την πολυτέλεια να αποκλείουμε όλο τον ιδιωτικό τομέα εφόσον το επιθυμεί από το να προσφέρει στο Εθνικό Σύστημα Υγείας, υπό αυστηρούς όρους και προϋποθέσεις που θα σέβονται για πάντα τον δημόσιο χαρακτήρα του ΕΣΥ και την προτεραιότητα του στον ασθενή και τον συμπολίτη μας. Αυτό κάνουμε σήμερα. Είμαστε περήφανοι γι’ αυτό. Και όχι δεν είναι αντισυνταγματικό.

(Χειροκροτήματα από την πτέρυγα της Νέας Δημοκρατίας)

Να πω, κυρία Πρόεδρε, ένα πράγμα. Λυπούμαι. Μόνο η κ. Κωνσταντοπούλου το έκανε εν μέρει και την ευχαριστώ. Η τροπολογία δεν έχει μόνο το άρθρο 1 μέσα. Έχει άλλο ένα κρίσιμο άρθρο μέσα που έχει διαλάθει παντελώς της προσοχής σας που είναι ο διαφορετικός τρόπος υπολογισμού του clawback στα διαγνωστικά κέντρα που αποτελεί προϊόν συμφωνίας όλων των εμπλεκομένων μερών των διαγνωστικών για να μπορούμε να φτάσουμε επιτέλους σε έναν εξορθολογισμό της δαπάνης. Αλλά τόσο σας ενδιαφέρει η υγεία που γι’ αυτό δεν είχατε να πείτε μια φράση.

Καταθέτω για τα Πρακτικά το υπόμνημα άρθρο-άρθρο για την ένσταση αντισυνταγματικότητας.

Ευχαριστώ πολύ, κυρία Πρόεδρε.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, ολοκληρώθηκε η συζήτηση βάσει του άρθρου 100, παράγραφος 2 του Κανονισμού της Βουλής για το θέμα της αντισυνταγματικότητας που ετέθη.

Κυρίες και κύριοι συνάδελφοι, οι αποδεχόμενοι την ένσταση αντισυνταγματικότητας, παρακαλώ να εγερθούν.

(Εγείρονται οι αποδεχόμενοι την πρόταση)

Προφανώς, δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.

Συνεπώς η ένσταση αντισυνταγματικότητας απορρίπτεται.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖA - Προοδευτική Συμμαχία):** Κυρία Πρόεδρε, σεβόμενος τον Κανονισμό της Βουλής δεν πήρα τον λόγο μετά την τοποθέτηση του Υπουργού Υγείας. Το όφειλα με βάση τον κανόνα δεοντολογίας πρώτα από όλα, αληθείας και δικαίου, που δεν τήρησε στην τοποθέτησή του ο κ. Γεωργιάδης. Αλλά κατανοώ ότι λόγω του Κανονισμού δεν μπορούσα να διακόψω εκείνη τη στιγμή, για να μην μπούμε σε μια ατέρμονη συζήτηση τοποθετήσεων. Όμως για τα Πρακτικά της Βουλής και γιατί η αλήθεια πρέπει να λέγεται και να μένει, οφείλω να πάρω τον λόγο τώρα επί της διαδικασίας του νομοσχεδίου. Να ξεκαθαρίσουμε, λοιπόν, δύο πράγματα γι’ αυτό που συζητάμε αυτή τη στιγμή.

Πρώτο ζήτημα, για τη διαδικασία της τροπολογίας. Κύριε Γεωργιάδη, όπως είχαν παρατηρήσει αρκετοί Κοινοβουλευτικοί πράγματι –και ο κ. Καλαματιανός και ο κ. Κατρίνης- ότι η διαδικασία με την οποία επιχειρήσατε να νομοθετήσετε την προηγούμενη φορά ήταν παράβαση της διαδικασίας ορθής νομοθέτησης. Φέρατε, δηλαδή, ως νομοτεχνική βελτίωση μία πραγματική και μείζονα νομοθετική ρύθμιση. Την πήρατε πίσω. Όμως δεν τη φέρατε ως οφείλατε. Δηλαδή, δεν την καταθέσατε σε νομοσχέδιο για να αναρτηθεί στο opengov. Δεν την καταθέσατε στις επιτροπές για να γίνει συζήτηση. Δεν κλήθηκαν φορείς για να πουν τη γνώμη τους. Και επιπλέον, αφού δεν μπήκε εμπροθέσμως δεν υπήρχε και καμμία τεκμηρίωση. Αφού δεν ήταν και στο σώμα του νομοσχεδίου δεν υπήρχε και η άποψη της Επιστημονικής Υπηρεσίας της Βουλής. Άρα με ένα λαθραίο πολιτικά τρόπο, επιχειρήσατε πάλι να φέρετε από την πίσω πόρτα μία ρύθμιση. Ένα το κρατούμενο. Δεν έχετε καμμία δικαιολογία γι’ αυτό και μην προσπαθήσετε να κάνετε το άσπρο μαύρο. Αυτά είναι καταγεγραμμένα και είναι πραγματικά γεγονότα.

Δεύτερον, αυτό που δεν μπορεί να μείνει κρυφό -και είναι υποχρέωσή μας ως ενεργοί πολίτες, πρώτα απ’ όλα να αποκαλύψουμε- είναι ότι επιχειρείτε μία πλήρη ιδιωτικοποίηση του Εθνικού Συστήματος Υγείας. Αποτέλεσμα μετά από λίγους μήνες που γυρίσατε στον τόπο του εγκλήματος, όπως είχα πει, να μην υπάρχει τίποτα που να μοιάζει με το ΕΣΥ που έχει ανάγκη ο πολίτης και η χώρα.

Δεν είναι μόνο με το ΕΣΥ που είχε ονειρευτεί ο αείμνηστος Γ. Γεννηματάς ή όλοι όσοι το υπηρέτησαν. Δεν υπάρχει και καμμία σχέση του σημερινού ΕΣΥ με αυτό που έχει ανάγκη ο πολίτης, διότι πλέον έχετε βάλει χαράτσια παντού. Είστε το συνώνυμο του χαρατσιού. Χαράτσι για ακτινοδιαγνωστικές, χαράτσι για μικροβιολογικές, χαράτσι για εμβόλια, χαράτσι για απογευματινά χειρουργεία, χαράτσι για προσωπικό γιατρό. Έτσι όπως τα καταφέρνετε, θα κάνετε τον πολίτη να πληρώνει σε κάθε πόρτα που περνάει μέσα σε δημόσιο νοσοκομείο ή σε κέντρο υγείας.

Επιπλέον, συνδέετε το Εθνικό Σύστημα Υγείας με την πλήρη αποδυνάμωσή του και με την απώλεια επιστημόνων, διότι οι επιστήμονες με τη δική σας πολιτική φεύγουν από την Ελλάδα, γιατί δεν έχουν και αυτοί προοπτική. Έτσι όμως δεν έχει και ο πολίτης.

Επιχειρείτε με διάφορες χυδαιότητες -και το λέω για να καταγραφεί στα Πρακτικά- να συνδέσετε την εθελοντική και πρωτοπόρα προσφορά του Παύλου Πολάκη εκείνη την περίοδο, όταν έλεγε ότι πρέπει να κάνουμε τα πάντα για να σωθεί από το Εθνικό Σύστημα Υγείας, έστω και μία ανθρώπινη ζωή. Εμείς είμαστε περήφανοι γι’ αυτό, που κάναμε, που μέσα σε μια περίοδο χρεοκοπίας -εσείς χρεοκοπήσατε τη χώρα- κατορθώσαμε να ανορθώσουμε και τους προϋπολογισμούς και τη στελέχωση και τη λειτουργία των νοσοκομείων.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εσείς με τόσους πόρους που είναι διαθέσιμοι, το μόνο που κατορθώσατε είναι να βάλετε χαράτσια παντού. Δηλαδή εδώ υπάρχουν πόροι πλέον και από το Ταμείο Ανάκαμψης και πόροι και λόγω της πανδημίας, εσείς αυτούς που χειροκροτούσατε, τους έχετε αφήσει ακόμα να είναι συμβασιούχοι, επικουρικοί, χωρίς πραγματικά μία σταθερή σχέση απασχόλησης. Σας το είπαμε πάρα πολλές φορές. Αντί να προχωρήσετε σε μια τέτοια, έστω μικρή, αλλαγή, εσείς το μόνο που κάνετε είναι να βάζετε τον πολίτη να πληρώνει και να καταργήσετε κάθε έννοια του ΕΣΥ.

Κυρία Πρόεδρε, μιας και πήρα τον λόγο, διότι άκουσα απίστευτα ψεύδη να εκτοξεύονται για να δικαιολογήσει την από την πίσω πόρτα τροπολογία ο κ. Γεωργιάδης που ούτε διαδικαστικά δεν είναι ορθή -ούτε και όσα χρέωσε στη δική μας πολιτική είναι αληθή, αυτά τα ξεκαθαρίσαμε-, πρέπει να πω ότι με μεγάλο προβληματισμό, κύρια Υπουργέ, αντιμετωπίζουμε και το δικό σας νομοσχέδιο. Ενώ δεν έχετε καμμία πρόταση μεταρρύθμισης για την κοινωνική πολιτική, ενώ είναι ένα σοβαρό ζήτημα στο οποίο θα έπρεπε να βρούμε κοινό τόπο για να σχεδιάσουμε από κοινού, ενώ θα έπρεπε να λύσουμε θέματα σοβαρά, όπως είναι οι ανισότητες, όπως είναι το δημογραφικό, όπως είναι η αστεγία, όπως είναι το μεγάλο θέμα του κόστους στέγης και πάρα πολλά ζητήματα στο επίπεδο της πρόνοιας, εμείς βλέπουμε να κλείνουν προνοιακές δομές. Πρόσφατα υποβάλαμε και μία ερώτηση για τα θέματα των κέντρων δημιουργικής απασχόλησης και ιδιαίτερα των ατόμων με ειδικές ανάγκες, αλλά και πάρα πολλές άλλες πρωτοβουλίες έχουμε αναλάβει. Εσείς, από την άλλη, μας φέρνετε νομοσχέδιο Υπουργείου το οποίο δεν υπάρχει, κυρία Υπουργέ. Το πρώτο που πρέπει να κάνετε είναι έναν οργανισμό και έναν προϋπολογισμό που να αντιστοιχεί στις μεγάλες ανάγκες της κοινωνίας. Μας φέρνετε, όμως, ένα άδειο πουκάμισο, το οποίο δεν έχει πρακτικά τίποτα για μια ρημαγμένη κοινωνική πολιτική.

Από τη μια ρημάζει ο κ. Μητσοτάκης την κοινωνία, γιατί μεγαλώνει τις ανισότητες. Μας οδηγεί στο να είμαστε τελευταίοι σχεδόν στην Ευρώπη όσον αφορά την αγοραστική δύναμη, είμαστε οι φτωχότεροι στην Ευρώπη -δεν ξέρω αν αυτό σας λέει τίποτα, κυρίες και κύριοι Βουλευτές, αν χτυπάει κάποιο καμπανάκι. Και από την άλλη μεριά δημιουργείτε ένα Υπουργείο κενό -μπορεί να έχουμε διαφορετική ανάγνωση στον τίτλο του Υπουργείου, αλλά δεν έχουμε καθόλου υποτιμήσει την ανάγκη να υπάρχει κοινωνική πολιτική- και σε αυτό το Υπουργείο το ευαίσθητο που έχετε αναλάβει, παρ’ ότι αυτό ήταν κομμάτι της επικοινωνιακής προπαγάνδας του κ. Μητσοτάκη, δεν έχετε ασκήσει πολιτικές ούτε για την οικογένεια, ούτε για τη στέγη, ούτε για τις ανισότητες, ούτε για τις ευάλωτες κοινωνικές ομάδες.

Οφείλω, λοιπόν, να πω ότι ακούσαμε πολλά λόγια, φέρατε ένα νομοσχέδιο στο οποίο ψάχνουμε να βρούμε κάτι το οποίο να είναι μια πραγματική μεταρρύθμιση, να βοηθάει την κοινωνία και δεν το βρίσκουμε.

Κυρία Πρόεδρε, πήρα τον λόγο για άλλη αφορμή. Δεν μπορούν να γίνουν αποδεκτά αυτά που εκστομίζει ο κ. Γεωργιάδης, ιδιαίτερα στην ελληνική Βουλή. Οφείλω, όμως, να πω ότι μπροστά στις ευρωεκλογές που έρχονται πρέπει να αναλογιστούμε όλοι και όλες, και ιδιαίτερα οι Έλληνες πολίτες, και τι Ελλάδα και τι Ευρώπη θέλουμε. Με αφορμή αυτό το νομοσχέδιο, το οποίο δεν είναι πραγματικά νομοσχέδιο ουσίας πολιτικής, πρέπει να συζητήσουμε για την κοινωνική Ευρώπη. Η Ευρώπη πρέπει να έρθει σε επαφή με την ευρωπαϊκή κοινωνία. Είναι αρκετά μακριά. Όμως, όσο κρίσιμο είναι για την Ευρώπη να ασκήσει κοινωνική πολιτική -αυτό πρέπει να είναι από τα προτάγματα των ευρωεκλογών- άλλο τόσο απαραίτητο και θα έλεγα πολύ περισσότερο απαραίτητο είναι να υπάρξει δομημένη κοινωνική πολιτική και πολιτική δίκαιης κοινωνίας στην Ελλάδα. Γιατί το μόνο το οποίο ευημερεί με τον κ. Μητσοτάκη είναι τα μερίσματα μεγάλων εταιρειών και τα υπερκέρδη λίγων. Αυτό, όμως, δεν είναι η πρόοδος και η προκοπή που θέλουμε.

Εμείς θέλουμε να ευημερεί όλη η κοινωνία και όχι να χρειάζεται να φτιάχνονται Υπουργεία τύποις, κατά τίτλο μόνο, για να καλύψετε την πραγματική κοινωνική ανάγκη. Η κοινωνία θέλει κοινωνική πολιτική και ισότητα και εσείς δημιουργείτε ανισότητες. Και με την προπαγάνδα και τη στείρα επικοινωνία δημιουργείτε ακόμα περισσότερες. Δεν μπορεί να ακούει Έλληνας πολίτης από το στόμα του Πρωθυπουργού ότι τελικά η διαχείριση της επόμενης μέρας των Τεμπών ήταν πρόβλημα επικοινωνίας. Αν είναι δυνατόν! Μιλάμε σε μια κοινωνία η οποία πλέον αμφισβητεί και την πολιτική και τη δικαιοσύνη. Και εσείς λέτε ότι όλα αυτά είναι θέμα επικοινωνίας; Είναι τουλάχιστον ντροπή αυτά που ακούγονται από το στόμα δυστυχώς της Κυβέρνησης και δυστυχώς στην Ελλάδα μας. Είναι ντροπή.

Ευχαριστώ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Μισό λεπτό, κύριε Υπουργέ, επειδή έχει ζητήσει τον λόγο για ένα λεπτό και ο κ. Καραθανασόπουλος και τοποθετηθείστε μετά συνολικά.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Η επιλεκτική αναφορά του κ. Γεωργιάδη στην τοποθέτηση του ΚΚΕ δεν τον βγάζει ούτε από το αδιέξοδο ούτε από τις δυσκολίες.

Αν συμφωνείτε, κύριε Υπουργέ, με αυτά που λέει το ΚΚΕ, τότε να αποσύρετε την τροπολογία. Διαφορετικά πετάτε απλά και μόνο λάσπη στον ανεμιστήρα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όσον αφορά τον κ. Καραθανασόπουλο, έχω αναγνωρίσει πολλές φορές ότι σας θεωρώ τον μοναδικό πραγματικό μας ιδεολογικό αντίπαλο. Η κριτική σας από τη δική σας σκοπιά ήταν ορθή, των υπολοίπων υποκριτική. Αυτό ανέδειξα με την προηγούμενη μου αναφορά.

Θα δώσω δύο παραδείγματα για το καταλάβει και το Σώμα:

Πρώτον, δήθεν αυτό που πείραξε και διαφοροποιεί την περίπτωση Πολάκη είναι αμοιβή. Φώναζε ο συνάδελφος ο κ. Ξανθόπουλος πριν. Συγγνώμη, ο ΣΥΡΙΖΑ δεν ψήφισε νόμο για να προσλαμβάνουμε ιδιώτες γιατρούς με μπλοκάκι, επ’ αμοιβή δηλαδή, στο νοσοκομείο όταν τους χρειαζόμαστε. Εκεί δεν σας πείραζε η αμοιβή; Δεν το καταλαβαίνω. Αν σας πειράζει η αμοιβή των ιδιωτών γιατρών από δημόσιο νοσοκομείο, πώς ψηφίσατε νόμο να προσλαμβάνουμε ιδιώτες γιατρούς με μπλοκάκι στο ΕΣΥ; Άρα δεν σας πειράζει ούτε η αμοιβή. Η διαφορά σας με το ΚΚΕ είναι ακριβώς αυτή. Το ΚΚΕ λέει: Δεν θέλω τίποτα ιδιωτικό. Κλείσαμε. Τελεία. Εσείς δεν λέτε αυτό. Εσείς λέτε «θέλω τον ιδιώτη γιατρό στο ΕΣΥ με μπλοκάκι εφόσον τον χρειάζομαι -να τον πληρώνω κιόλας-, θέλω να υπάρχουν ιδιωτικά νοσοκομεία, θέλω να πάρουν ιδιωτικά διαγνωστικά κέντρα», διαμαρτύρεστε γιατί μπήκε το 1 και τα 3 ευρώ στα διαγνωστικά κέντρα γιατί βλάπτουν τα ιδιωτικά διαγνωστικά κέντρα, κατά τη δική σας εκτίμηση και ούτω καθεξής και ταυτόχρονα φωνάζετε για την τροπολογία ότι δήθεν σας πείραξε η αμοιβή.

Έχω πει πολλές φορές ότι όλα μαζί δεν γίνονται σε αυτή τη ζωή. Εμείς όλοι, τα κόμματα του λεγόμενου ευρωπαϊκού τόξου, έχουμε αποδεχθεί την ύπαρξη και της ιδιωτικής υγείας και εφόσον την έχουμε αποδεχθεί αξιωματικά το να κλεινόμαστε σε ένα καβούκι και να λέμε «είναι κακός ο ιδιώτης γιατρός γιατί δουλεύει επ’ αμοιβή» δεν στέκει. Αυτό αναδεικνύει η τοποθέτηση του ΚΚΕ που είναι καθαρή: Δεν θέλουμε ιδιωτική υγεία. Τελεία και παύλα.

Ο κ. Φάμελλος μόλις έφυγε -δεν μου έκανε την τιμή-, αλλά απαντώ στον Κοινοβουλευτικό Εκπρόσωπο του ΣΥΡΙΖΑ. Είπε ότι βάλαμε μια σειρά από χαράτσια. Το καταλαβαίνετε ότι αυτό είναι ψευδές. Είναι το 1 ευρώ και τα 3 ευρώ στις εξετάσεις στα ιδιωτικά διαγνωστικά κέντρα. Παράλληλα, όμως, δίνουμε πρόσβαση δωρεάν στα δημόσια κέντρα. Αν κάποιος δεν θέλει να πληρώσει το 1 ευρώ και τα 3 ευρώ, πάει στο δημόσιο σύστημα. Δεν είναι υποχρεωμένος να πληρώσει κανένα χαράτσι. Αν είναι χαράτσι το 1 ευρώ. Εγώ δεν μπορώ να δεχθώ ότι είναι χαράτσι.

Δεύτερον, στα εμβόλια ποιος σας είπε ότι βάζουμε χαράτσι; Το δημόσιο σύστημα εμβολίων το δωρεάν εξακολουθεί να λειτουργεί ολόκληρο όπως σήμερα. Προσθέτουμε και τα φαρμακεία. Αν θέλει κάποιος μπορεί να πάει στο φαρμακείο με 5 ευρώ. Δεν είναι υποχρεωμένος να πάει στο φαρμακείο, μπορεί να πάει στο δημόσιο σύστημα χωρίς να δώσει ούτε 1 λεπτό του ευρώ. Αυτό είναι το χαράτσι; Το χαράτσι είναι το δικαίωμα να διαλέξεις αν θέλεις να πας από δω ή από κει; Σου δίνω δωρεάν, όπως σου έδινα μέχρι σήμερα, και σου λέω «αν πας από εκεί, θα δώσεις 5 ευρώ» και εσύ επιλέγεις να πας στα 5 ευρώ που δεν είχες μέχρι σήμερα και αυτό είναι χαράτσι;

Πιστεύω πραγματικά ότι αν αναλύσετε τους λόγους που χάνετε διαρκώς τις εκλογές από τον Μητσοτάκη -και η εκτίμησή μου είναι ότι θα τις ξαναχάσετε και στο μέλλον- είναι γιατί δεν θέλετε να συμβιβαστείτε με την πραγματικότητα.

Σήμερα, κυρίες και κύριοι συνάδελφοι, της Αντιπολίτευσης συγκρούεστε όλοι σας με την πραγματικότητα και πολιτικά αφήνετε τη Νέα Δημοκρατία, τον Κυριάκο Μητσοτάκη και μένα εν προκειμένω ως Υπουργό Υγείας να εκπροσωπώ μόνος μου όλη την άλλη πλευρά. Ειλικρινά δεν μπορώ να καταλάβω πώς μας παραχωρείτε όλους τους ιδιώτες γιατρούς στο πιάτο και τους λέτε: «Ψηφίστε όλοι Νέα Δημοκρατία. Όλοι οι άλλοι σάς θεωρούν λεπρούς»; Φοβερό! Και η Νίκη και η Ελληνική Λύση και οι Σπαρτιάτες και οι υπόλοιποι τι είπατε; Λεπροί οι ιδιώτες γιατροί. Δεν πρέπει να πλησιάζουν το δημόσιο νοσοκομείο οι ιδιώτες γιατροί. Αυτό λέτε στην πραγματικότητα. Μάλιστα θέλετε να πάτε και σε ένα δικαστήριο και να πείτε στο δικαστήριο -αυτό θα πει ένσταση αντισυνταγματικότητας- ότι το να μπαίνει ο ιδιώτης γιατρός στο νοσοκομείο, βλάπτει το νοσοκομείο. Είναι ντροπιαστική αυτή η θέση πολιτικά και αποδεικνύει γιατί χάνετε διαρκώς τις εκλογές.

Γιατί δεν καταλαβαίνετε ότι απ’ έξω υπάρχει ένας πραγματικός κόσμος που έχει πραγματικές ανάγκες υπηρεσιών υγείας και πολλές φορές έχει πάει και στον ιδιώτη γιατρό και εκτιμά και τον ιδιώτη γιατρό.

Και για να το κλείσω, κυρία Πρόεδρε, εμείς εδώ τι κάνουμε; Κάνουμε μια πράξη, μετά από πολλά χρόνια, συμφιλιώσεως των δημοσίων γιατρών και των ιδιωτών. Γιατί εμείς δεν κάναμε το ένα ή το άλλο, κάναμε και τα δύο. Και επιτρέψαμε στους γιατρούς του ΕΣΥ να μπορούν να παρέχουν ιδιωτικό έργο, άρα να βγαίνουν έξω, και στους ιδιώτες γιατρούς, εάν το επιθυμούν, να παρέχουν υπό συγκεκριμένους όρους και προϋποθέσεις μέσα στο νοσοκομείο και να μπαίνουν μέσα. Στην πραγματικότητα χτίζουμε μεταξύ τους σχέσεις ισονομίας, ισοτιμίας, φιλίας, συνεργασίας, επ’ ωφελεία των Ελλήνων ασθενών -αυτό κάνουμε…

(Χειροκροτήματα από την πτέρυγα της Νέας Δημοκρατίας)

…και εσείς τους θέλετε αντιπάλους και εχθρούς. Όχι, δεν είναι αντίπαλοι, όχι, δεν είναι εχθροί. Είναι συνεργάτες και οι δύο, για το καλό των Ελλήνων.

(Χειροκροτήματα από την πτέρυγα της Νέας Δημοκρατίας)

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κυρία Πρόεδρε, παρακαλώ τον λόγο γι’ αυτά που είπε ο Υπουργός.

**ΠΡΟΕΔΡΕΥΟΥΣΑ (Όλγα Γεροβασίλη):** Μπαίνουμε στον κατάλογο ομιλητών. Τελείωσε ο κύκλος. Μετά τον Υπουργό δεν έχει τον λόγο άλλος.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Ζαχαράκη, παρακαλώ, έχετε τον λόγο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Για δύο λεπτά, κυρία Πρόεδρε. Ούτως η άλλως σέβομαι πλήρως ότι υπάρχει μεγάλη αναμονή και από ομιλήτριες και ομιλητές, οι οποίες και οι οποίοι σήμερα ήρθαν εδώ για να τιμήσουν την αναφορά μου, με οποιαδήποτε κριτική διάθεση, θετική διάθεση, σε ένα υπαρκτό Υπουργείο που, αγαπητοί φίλοι, από την αρχή που ξεκίνησε, καίτοι έχει μεγάλες διοικητικές δυσκολίες, έχει καταφέρει αυτή τη στιγμή να εκτελεί προϋπολογισμό που έχει, σε αντίστιξη πλήρως με τα αναληθή που ανέφερε ο κ. Φάμελλος, 4 δισεκατομμύρια και αυτό μπορεί ίσως να δημιουργεί, ξέρετε, μια διαδικασία θα έλεγα δύσκολης διαχείρισης από την Αριστερά.

Αύριο θα καταβάλει σε εκατοντάδες χιλιάδες δικαιούχους τα επιδόματα τα οποία βοηθούν να περνάνε τον μήνα και δεν χάθηκε ούτε μία μέρα ως προς αυτό!

(Χειροκροτήματα από την πτέρυγα της Νέας Δημοκρατίας)

Και αύριο, ξέρετε, πενήντα επτά χιλιάδες μητέρες θα λάβουν το επίδομα γέννας αυξημένο, σχεδόν 40 εκατομμύρια. Αυτό, λοιπόν, αντιλαμβάνεστε ότι πιθανότατα να προκαλεί κάποιες στιγμές κάποιες δυσκολίες αποδοχής.

Εγώ δεν ήρθα εδώ για να κάνω μάθημα κοινωνικής πολιτικής, δεν θα μπορούσα να το κάνω, και μάλιστα πιστεύω ότι δεν είναι και ένα προνομιακό πεδίο η κοινωνική πολιτική για να κάνουμε αυτή την παράθεση. Αυτό, όμως, το οποίο δεν δέχομαι σίγουρα είναι τα ψεύδη. Δεν έκλεισε κανένα ίδρυμα. Αντιθέτως, για πρώτη φορά δίνονται πολύ περισσότερα χρήματα για την εναρμόνιση επαγγελματικής και οικογενειακής ζωής. Είναι όλα τα παιδιά καλυμμένα ως προς την κάλυψη των βρεφονηπιακών, έχουμε περισσότερα παιδιά από ποτέ στα κέντρα δημιουργικής απασχόλησης, επτά χιλιάδες συγκεκριμένα, για να είμαστε ακριβείς, καθώς και όλα τα παιδιά με αναπηρία. Είναι καλό να ανταλλάσσουμε επιχειρήματα, μας βοηθάει να γινόμαστε καλύτερες και καλύτεροι. Όχι όμως ψεύδη και λάθος εντυπώσεις, τα οποία πραγματικά δεν παράγουν και κανένα πολιτικό αποτέλεσμα.

(Χειροκροτήματα από την πτέρυγα της Νέας Δημοκρατίας))

**ΠΡΟΕΔΡΕΥΟΥΣΑ (Όλγα Γεροβασίλη):** Η κ. Σία Αναγνωστοπούλου έχει τον λόγο. Είναι ομιλήτρια. Ανοίγει ο κατάλογος ομιλητών.

**ΠΑΥΛΟΣ ΠΟΛΑΚΗΣ:** Κυρία Πρόεδρε, ζητώ τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει κλείσει, κύριε Πολάκη, η προηγούμενη διαδικασία.

**ΠΑΥΛΟΣ ΠΟΛΑΚΗΣ:** Θέλω τον λόγο επί προσωπικού γι’ αυτά που είπε ο κ. Γεωργιάδης.

**ΠΡΟΕΔΡΕΥΟΥΣΑ (Όλγα Γεροβασίλη):** Θα μιλήσει η κ. Αναγνωστοπούλου, θα μιλήσει η κ. Χατζηιωαννίδου γιατί υπάρχει λόγος και θα το δούμε μετά.

**ΠΑΥΛΟΣ ΠΟΛΑΚΗΣ:** Και για μένα υπάρχει λόγος. Από χειρουργείο έφυγα και ήρθα γιατί θέλω να απαντήσω

**ΠΡΟΕΔΡΕΥΟΥΣΑ (Όλγα Γεροβασίλη):** Δεν γίνεται στους χρόνους του καθενός. Δεν γίνεται. Έχει τον λόγο η κ. Σία Αναγνωστοπούλου…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Αν θέλει ας προηγηθεί, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Θα μιλήσει η κ. Χατζηιωαννίδου και μετά θα πάρετε τον λόγο. Σειρά έχει η κ. Χατζηιωαννίδου.

Ελάτε να μιλήσετε και μετά θα πάρει τον λόγο ο κ. Πολάκης.

**ΠΑΥΛΟΣ ΠΟΛΑΚΗΣ:** Το προσωπικό προηγείται, απ’ όσο θυμάμαι.

**ΠΡΟΕΔΡΕΥΟΥΣΑ (Όλγα Γεροβασίλη):** Την έχω ήδη αναγγείλει, κύριε Πολάκη, γιατί υπήρχε επείγων λόγος για την κ. Χατζηιωαννίδου.

Ορίστε, έχετε τον λόγο, κυρία Χατζηιωαννίδου.

**ΜΑΡΙΑ - ΝΕΦΕΛΗ ΧΑΤΖΗΙΩΑΝΝΙΔΟΥ:** Σας ευχαριστώ πολύ, κυρία Πρόεδρε.

Αγαπητά μέλη της Κυβέρνησης, κυρίες και κύριοι συνάδελφοι, υποδεχόμαστε σήμερα στην Ολομέλεια το πρώτο σχέδιο νόμου του Υπουργείου Κοινωνικής Συνοχής και Οικογένειας, ενός Υπουργείου που δημιουργήθηκε με στόχο τη βελτίωση του επιπέδου προστασίας εκείνων που το έχουν ανάγκη: των παιδιών, των ευάλωτων συμπολιτών μας, και βέβαια τη βελτίωση των παρεχόμενων υπηρεσιών κοινωνικής πρόνοιας, την ενδυνάμωση των νέων και την προώθηση του σεβασμού στα δικαιώματα, ενός Υπουργείου που με τη συνδρομή του συνόλου της πολιτείας είναι επιφορτισμένο παράλληλα με την ευθύνη αντιμετώπισης του δημογραφικού ζητήματος, προκειμένου να λάβει μέτρα και να υλοποιήσει μεταρρυθμίσεις που θα οδηγήσουν στην άμβλυνση των συνεπειών αυτού του ζητήματος. Και αυτό απασχολεί το σύνολο των ευρωπαϊκών κρατών.

Το νομοσχέδιο που συζητάμε σήμερα περιλαμβάνει ένα σύνολο ρυθμίσεων και στοχευμένων παρεμβάσεων αλλά και αρκετές θεσμικές καινοτομίες, ενώ παράλληλα προωθεί τη μετεξέλιξη προγραμμάτων και πολιτικών τα οποία ήδη ωφελούν τους πλέον ευάλωτους συμπολίτες μας, αλλά διορθώνει παράλληλα και κάποιες αδυναμίες που έχουμε εντοπίσει στο σύστημα.

Συγκεκριμένα θα ήθελα να σταθώ σε ορισμένα σημεία του νομοσχεδίου που εισάγουν ρυθμίσεις με άμεσο κοινωνικό αντίκτυπο.

Για πρώτη φορά ρυθμίζεται η οικονομική ενίσχυση των ανηλίκων που διαβιούν σε κέντρα κοινωνικής πρόνοιας, όπως το «Παπάφειο» στην πόλη μου, τη Θεσσαλονίκη. Το ζήτημα της ειδικής ενίσχυσης είναι μια συμβολική κίνηση, αλλά νομίζω ότι είναι και ουσιαστικό για τα παιδιά να λαμβάνουν αυτή την ειδική ενίσχυση, έτσι ώστε αυτή η ευάλωτη ομάδα που τόσο έχει στερηθεί, δυστυχώς, το προστατευτικό περιβάλλον της οικογένειας να υποστηριχθεί επιπλέον, σε συνδυασμό όμως πάντα με τους ψυχολόγους, τους κοινωνικούς λειτουργούς και τους εργαζόμενους, και πάντα με τελικό στόχο να φύγουν τα παιδιά από τα κέντρα κοινωνικής πρόνοιας μέσα από την αναδοχή ή την υιοθεσία.

Στήριξη, όμως, παρέχεται και στη διαδικασία αναδοχής και υιοθεσίας, αφού σε περίπτωση αδυναμίας ή κωλυσιεργίας της διεξαγωγής κοινωνικής έρευνας από την κατά τόπο αρμόδια υπηρεσία δίνεται η δυνατότητα σε κοινωνική υπηρεσία όμορης περιφέρειας να διεξάγει την έρευνα αυτή. Σε θέματα που αφορούν τόσο σημαντικές πτυχές για τη ζωή και το μέλλον ενός παιδιού η γραφειοκρατία θα πρέπει να προσαρμόζεται ανάλογα, με στόχο πάντα το καλύτερο δυνατό αποτέλεσμα για τις ευάλωτες πληθυσμιακές ομάδες της χώρας μας.

Ταυτόχρονα προβλέπεται ουσιαστική αναβάθμιση του προγράμματος «Στέγαση και εργασία για αστέγους», ένα πρόγραμμα που απαντά στις ανάγκες συμπολιτών μας που για χρόνια βρίσκονται στην αφάνεια, με νέους ωφελούμενους, με την ένταξη ευάλωτων οικογενειών στο πρόγραμμα και με την προσθήκη φορέων που ασχολούνται με την πρόληψη, τη θεραπεία και την κοινωνική επανένταξη τοξικοεξαρτημένων ατόμων.

Άκουσα στις επιτροπές διάφορα σχόλια για την Εθνική Πρωτεύουσα Νεολαίας και πολλές φορές αναρωτήθηκα εάν έχετε όντως μιλήσει ποτέ με συμβούλια νέων και φορείς νεολαίας. Κανείς φυσικά δεν υποστηρίζει ότι μια πρωτοβουλία όπως η Εθνική Πρωτεύουσα Νεολαίας θα λύσει όλες τις προκλήσεις που αντιμετωπίζει σήμερα η νέα γενιά.

Όλα αυτά τα οποία προτείνουμε και ελπίζουμε πραγματικά να υπερψηφίσετε έχουν να κάνουν με τη διευκόλυνση των δήμων, των δημοτικών συμβουλίων νέων ή τους φορείς οι οποίοι «τρέχουν» το πρόγραμμα της Εθνικής Πρωτεύουσας και έχουν να κάνουν κυρίως με το πώς μπορεί το συγκεκριμένο πρόγραμμα της Εθνικής Πρωτεύουσας Νεολαίας να δημιουργήσει μια νέα σχέση των νέων πολιτών με τη λήψη αποφάσεων και την αίσθηση της πολιτειότητας. Φωνάζουμε ότι οι νέοι δεν ασχολούνται με τα κοινά, οπότε οφείλουμε να στηρίξουμε μια πρωτοβουλία που τους φέρνει κοντά.

Κυρίες και κύριοι συνάδελφοι, όταν μιλάμε για νομοθετικό έργο μοναδικό και κύριο μέλημά μας πρέπει να είναι η ωφέλεια των συμπολιτών μας και του κοινωνικού συνόλου. Στην περίοδο της οικονομικής κρίσης πολλοί συμπολίτες μας βρέθηκαν στο περιθώριο, βίωσαν την απουσία του κοινωνικού κράτους και πολλοί νέοι οδηγήθηκαν στην αποστροφή από τα κοινά. Είναι τουλάχιστον χρέος μας, σε μια περίοδο που η Ελλάδα ανακάμπτει και προχωρά μπροστά, να μην αφήσουμε πίσω εκείνους που μας έχουν περισσότερο ανάγκη και δεν ζητούν τίποτα περισσότερο από τα αυτονόητα σε μια ευρωπαϊκή χώρα: την ισότητα των ευκαιριών, τη δυνατότητα ένταξης στο κοινωνικό σύνολο και ένα όραμα για το μέλλον.

Κλείνοντας, θεωρώ ότι κανένα κόμμα δεν διαθέτει το μονοπώλιο της κοινωνικής πολιτικής. Αντιθέτως, όλα τα κόμματα έχουμε την υποχρέωση να συνδράμουμε στην ουσιαστική κοινωνική πολιτική, ώστε να βελτιωνόμαστε συνέχεια. Γι’ αυτούς τους λόγους σάς καλώ να συμβάλουμε σε ένα καλύτερο αύριο, ψηφίζοντας για αυτό το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πολάκη, έχετε τον λόγο για να αναλύσετε σε τι συνίσταται το προσωπικό.

**ΠΑΥΛΟΣ ΠΟΛΑΚΗΣ:** Το προσωπικό συνίσταται στο αισχρό ψέμα που είπε συγκρίνοντας το γεγονός ότι πήγα και χειρούργησα στο Νοσοκομείο Ζακύνθου με αυτή την κατάπτυστη τροπολογία που φέρνει και ανοίγει τον δρόμο στην ιδιωτικοποίηση των νοσοκομείων.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, έχετε δύο λεπτά.

**ΠΑΥΛΟΣ ΠΟΛΑΚΗΣ:** Ευχαριστώ πολύ, κυρία Πρόεδρε.

Κύριε Γεωργιάδη, θυμίζετε το ποίημα του Αναγνωστάκη που λέει «φοβάμαι αυτούς που έχουν λερωμένη τη φωλιά τους και προσπαθούν να πουν ότι είσαι λερωμένος κι εσύ». Φέρατε ένα από τα χειρότερα νομοθετήματα και σαν τον κλέφτη το φέρατε, όχι με διαβούλευση στη Βουλή.

Μην ξανοίγεις το κινητό σου, επαέ ξάνοιγε, στα μάτια ξάνοιγέ με. Έχεις καταλάβει ότι προσβάλλεις τη Βουλή όταν μασείς εδώ μέσα; Το έχεις καταλάβει αυτό, ότι προσβάλλεις τη Βουλή όταν μασείς εδώ μέσα; Πρώτον αυτό. Επειδή μιλάμε και για αστικές ευγένειες.

Δεύτερον, έφερες το πιο ντροπιαστικό νομοθέτημα, σαν τον κλέφτη, βράδυ, χωρίς να περάσει από επιτροπές, χωρίς να μπει σε διαβούλευση, γιατί ντρέπεσαι το δημόσιο ξεφτίλισμα. Τι κάνεις με αυτό το πράγμα; Επιτρέπεις στην παρέα –γιατί εγώ θα τα λέω με ονόματα- Εξαδάκτυλου, Πατούλη, Ελευθερίου και διάφορων άλλων του Πανελλήνιου Ιατρικού Συλλόγου, που από χρόνια το ζητούν χωρίς ανταπόκριση από πολλούς Υπουργούς, τους ανοίγεις την πόρτα να φέρουν πελάτες τους -πελάτες τους!- να τους χειρουργήσουν κυρίως σε δημόσια νοσοκομεία, πληρώνοντας ένα αντίτιμο που θα το καθορίσεις με υπουργική απόφαση. Δηλαδή αμφισβητείς τον πυρήνα της ύπαρξης του ΕΣΥ, που ο πυρήνας της ύπαρξης του ΕΣΥ που έφτιαξε ο Αυγερινός σαν σχέδιο…

**ΠΡΟΕΔΡΕΥΟΥΣΑ (Όλγα Γεροβασίλη):** Το προσωπικό, κύριε Πολάκη; Περάστε στο προσωπικό.

**ΠΑΥΛΟΣ ΠΟΛΑΚΗΣ:** Θα συγκρίνουμε το προσωπικό.

Αμφισβητείς τον πυρήνα του ΕΣΥ που ήταν ότι ένας άνθρωπος που έχει δώσει εισφορές πρέπει να καλύπτεται δωρεάν, ισότιμα, έγκαιρα και αποτελεσματικά η οποιαδήποτέ του υγειονομική ανάγκη και αυτό εγγυάται το κράτος μέσα από το Εθνικό Σύστημα Υγείας, το οποίο εμείς το συμπληρώσαμε –εμείς, όχι εσύ, είσαι ψεύτης σε αυτό που λες-, με τον νόμο για τους ανασφάλιστους.

Γιατί από σένα βρήκαμε 180 εκατομμύρια ευρώ χρεωμένα σε ανθρώπους οι οποίοι νοσηλεύτηκαν στα δημόσια νοσοκομεία την περίοδο 2011 - 2015. Υπέγραψες μια υπουργική απόφαση που αφορούσε μόνο ιατροφαρμακευτική περίθαλψη και την κουνάς στους αδαείς ότι τάχα μου δήθεν κάλυψες με νοσηλευτικές υπηρεσίες ανθρώπους τότε. Και τολμάς και συγκρίνεις αυτά τα πράγματα, τον πυρήνα του ΕΣΥ, τον νόμο για…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πολάκη, δεν μιλάτε επί προσωπικού τώρα. Αντιλαμβάνεστε ότι ανοίγει τώρα το θέμα της τροπολογίας και δεν έχετε το δικαίωμα τώρα.

**ΠΑΥΛΟΣ ΠΟΛΑΚΗΣ:** Πολύ προσωπικό, κυρία Γεροβασίλη. Πάρα πολύ!

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, συντομεύστε για το προσωπικό. Ποιος σας έχει θίξει;

**ΠΑΥΛΟΣ ΠΟΛΑΚΗΣ:** Ναι, ότι εγώ πήγα μετά από έξι μήνες που είχαν κλείσει τα χειρουργεία της Ζακύνθου για να καλύψουν –πού είναι ο Ακτύπης;- τις πομπές τους κάποιους εκεί, λέγοντας ότι…

**ΔΙΟΝΥΣΙΟΣ ΑΚΤΥΠΗΣ:** Γι’ αυτό που λες, στα δικαστήρια…

**ΠΑΥΛΟΣ ΠΟΛΑΚΗΣ:** … ένα καινούργιο νοσοκομείο που πριν από δύο χρόνια είχε παραδοθεί έχει πρόβλημα στα αέριά του και βγαίνουν σκορπιοί και φίδια και σαρανταποδαρούσες από τα αέρια και κινδυνεύουν οι ασθενείς.

Ναι, πήγα και είναι τιμή μου και καμάρι μου!

Εγώ, πρόσεξε, το ιατρείο όταν έγινα Υπουργός το είχα κλείσει, δεν ήμουνα ιδιώτης καν, το είχα κλείσει το ιατρείο, αλλά πήρα την πολιτική ευθύνη γιατί έχω και τον επιστημονικό τσαμπουκά, αφού το πας και έτσι, γιατί δεν είμαστε το ίδιο, έχω και τον επιστημονικό τσαμπουκά να πάω και να αποδείξω διά της πράξης ότι το Νοσοκομείο Ζακύνθου ήταν ασφαλέστατο, χειρούργησα μαζί με άλλους συναδέλφους εκεί κι έτσι άνοιξε το νοσοκομείο.

Και τολμάς, βρε κακόμοιρε -τι να σε πω;-, να συγκρίνεις…

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Πολάκη.

**ΠΑΥΛΟΣ ΠΟΛΑΚΗΣ:** Να συγκρίνεις αυτό το πράγμα με αυτή τη ντροπιαστική τροπολογία που φέρνεις για να συμπληρώσεις το προηγούμενο;

Και όπως θα απαντάς, να απαντήσεις και σε δύο πράγματα. Γιατί βάζεις να τσακώνονται Πτολεμαΐδα - Κοζάνη; Επειδή είσαι από το Αμύνταιο; Η Πτολεμαΐδα είναι κλειστή από τον Νοέμβριο.

Δεύτερον, θέλω να μου φέρεις το χαρτί που να δείχνει την έγκριση για τα απογευματινά χειρουργεία, που αποτυγχάνει παταγωδώς ο θεσμός, να μου φέρεις τη ρύθμιση, την απάντηση της Ευρωπαϊκής Ένωσης…

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε.

**ΠΑΥΛΟΣ ΠΟΛΑΚΗΣ:** Μισό λεπτό. Την απάντηση της Ευρωπαϊκής Ένωσης…

**ΠΡΟΕΔΡΕΥΟΥΣΑ (Όλγα Γεροβασίλη):** Όταν θα υπάρχει νομοσχέδιο του Υγείας, θα τα αναλύσετε όλα. Τώρα δεν έχετε τον λόγο άλλο.

**ΠΑΥΛΟΣ ΠΟΛΑΚΗΣ:** Για τα 60 εκατομμύρια που θα δώσουν για να καλύψουν πενήντα χιλιάδες επεμβάσεις, που έλεγες ότι αμέσως μετά το Πάσχα θα ξεκινήσει. 1η Απριλίου έλεγες, αλλά μετά το Πάσχα.

Ήρθε η απόφαση; Απάντησε η Ευρωπαϊκή Ένωση; Να μας απαντήσεις. Αυτό είναι.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γεωργιάδη, έχετε τον λόγο.

**ΔΙΟΝΥΣΙΟΣ ΧΑΤΖΗΔΑΚΗΣ:** Ήρεμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα προσπαθήσω, αγαπητοί συνάδελφοι, να είμαι πάρα πολύ ήρεμος, όσο γίνεται κάποιος με τον κ. Πολάκη, αφού πρώτα απ’ όλα πω το εξής.

Ζητώ συγγνώμη από το Σώμα για το ότι μπαίνοντας πράγματι κουνούσα το στόμα μου. Έφευγα και είχα πάει να φάω λίγα μπισκότα και με πήραν και μου είπαν «Γύρνα πίσω, μπαίνει ο κ. Πολάκης» και δεν πρόλαβα να καταπιώ.

**ΠΑΥΛΟΣ ΠΟΛΑΚΗΣ:** Εγώ βγήκα από το χειρουργείο και δεν έφαγα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν είχα σκοπό να προσβάλω το Σώμα και ιδιαίτερα έναν τόσο ευγενή άνθρωπο όσο ο κ. Πολάκης.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γεωργιάδη, θα παρακαλούσα να είστε και οι δύο, και ο κ. Πολάκης και εσείς, εντός των ορίων του κοινοβουλευτισμού, δηλαδή εντάξει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είπα «πολύ ευγενής».

**ΠΡΟΕΔΡΕΥΟΥΣΑ (Όλγα Γεροβασίλη):** Μέχρι στιγμής. Είστε έτοιμος. Το έχω δει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Συγγνώμη, κυρία Πρόεδρε, κόβετε προληπτικώς…

**ΠΡΟΕΔΡΕΥΟΥΣΑ (Όλγα Γεροβασίλη):** Το έχω δει, κύριε Γεωργιάδη, στα μάτια σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θέλω, λοιπόν, να ξαναπώ ενώπιον του κ. Πολάκη το post που προ ολίγων λεπτών ανέβασε: «Το γελοίο υποκείμενο, γιατί δεν μπορείς να τον πεις αλλιώς, έφερε νύχτα…» κ.λπ..

**ΠΑΥΛΟΣ ΠΟΛΑΚΗΣ:** Το «σίχαμα» που είπες σε πανελλήνια μετάδοση τι ήταν; Εγώ αυτό ήταν στο προσωπικό μου δίκτυο κι εσύ βγήκες σε κανάλι!

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πολάκη! Συνεχίστε, κύριε Γεωργιάδη. Δεν ακούγεται ο κ. Πολάκης. Συνεχίστε.

**ΠΑΥΛΟΣ ΠΟΛΑΚΗΣ:** Το είπες ή όχι; Το είπες ή όχι; Και δεν θα σε πω «γελοίο υποκείμενο», όταν βγαίνεις σε κανάλι και λες «σίχαμα»;

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλέσω να μείνετε στα όρια του κοινοβουλευτισμού. Σας παρακαλώ! Θα περάσουμε σε άλλα μέτρα τώρα;

**ΠΑΥΛΟΣ ΠΟΛΑΚΗΣ:** Ευγενή άνθρωπε! Άντε μπράβο, εγγονέ του Παττακού!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Λοιπόν, επανέρχομαι.

Ο κ. Πολάκης, αυτός ο ευγενής κύριος, την ευγένεια του οποίου παρακολουθούσε το Σώμα μόλις προ ολίγων δευτερολέπτων…

**ΠΑΥΛΟΣ ΠΟΛΑΚΗΣ:** Εσένα την είδε όλη η Ελλάδα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** …ήρθε δήθεν επί προσωπικού χωρίς να διαψεύσει τίποτα απ’ ό,τι είπα. Εγώ τι ισχυρίστηκα στην ομιλία μου; Ότι ένας ιδιώτης χειρουργός, εν προκειμένω ο κ. Παύλος Πολάκης, χειρούργησε σε ένα δημόσιο νοσοκομείο, αναρτώντας και σχετικές φωτογραφίες, κατά παράβαση του νόμου του ΕΣΥ, όπως τον κατήγγειλε την ίδια μέρα το συνδικαλιστικό όργανο των εργαζομένων στο Εθνικό Σύστημα Υγείας.

Ο κ. Πολάκης δηλαδή ο οποίος σήμερα λέει ότι ο νόμος που θα επιτρέπει στους ιδιώτες χειρουργούς να χειρουργούν μέσα στα χειρουργεία του ΕΣΥ είναι κανονικά ο πρωτοπόρος αυτού του νόμου και ο άνθρωπος που αν δεν ήταν αυτός που είναι, θα έπρεπε να του δώσουμε τα εύσημα γι’ αυτή τη μεγάλη μεταρρύθμιση.

Ήρθε, κυρία Πρόεδρε, εδώ και διέψευσε οτιδήποτε απ’ ό,τι σας είπα; Τα επιβεβαίωσε. Είπε ότι πράγματι το έκανε, γιατί κάποιοι εκεί τον πολεμούσαν για τα αέρια του νοσοκομείου. Αυτά είναι δικά του θέματα.

Παραβίασε τον νόμο του ΕΣΥ; Τον παραβίασε. Καταγγέλθηκε από συνδικαλιστές; Καταγγέλθηκε. Τι είπε τώρα για να δικαιολογήσει τον εαυτό του ως δήθεν πράξη ηρωισμού; Ότι είχε κλείσει το ιατρείο του. Είπε μάλιστα «Εγώ το είχα κλείσει το ιατρείο μου».

Έχω πει πολλές φορές ότι ο Παύλος Πολάκης θα έπρεπε να περιγραφεί από κάποιον συγγραφέα τύπου Θερβάντες, διότι ομοιάζει με τον Δον Κιχώτη που πολεμά τους φανταστικούς ανεμόμυλους. Γιατί; Γιατί, κυρίες και κύριοι συνάδελφοι, μπορούσε και να μην κλείσει το ιδιωτικό του ιατρείο ο κ. Πολάκης, όντας εν ενεργεία Αναπληρωτής Υπουργός Υγείας;

**ΠΑΥΛΟΣ ΠΟΛΑΚΗΣ:** Προφανώς και όχι! Άρα τι ιδιώτης ήμουν;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα ήταν αναγκασμένος να κλείσει το ιατρείο του.

**ΠΑΥΛΟΣ ΠΟΛΑΚΗΣ:** Τι ιδιώτης ήμουν;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Προσέξτε, παρουσιάζει ως μεγάλη του θυσία ότι απλώς εφήρμοσε τον νόμο. Για τέτοιο ήρωα μιλάμε! Προφανώς για κάποιον που είχε διπλά βιβλία ως δήμαρχος και είχε μάθει να παραβιάζει τον νόμο…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γεωργιάδη, θα σταματήσετε τους προσωπικούς χαρακτηρισμούς, να προχωρήσουμε στο νομοσχέδιο. Δεν γίνεται αυτό το πράγμα άλλο!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** …το να εφαρμόζει τον νόμο ήταν κάποιου είδους πράξη ηρωισμού.

Για τα υπόλοιπα που με ρώτησε, άσχετα με το προσωπικό –όπως καταλάβατε, κυρία Πρόεδρε, δεν υπήρχε κανένα προσωπικό…

**ΠΡΟΕΔΡΕΥΟΥΣΑ (Όλγα Γεροβασίλη):** Εντάξει, στα πλάνα τα τηλεοπτικά βγήκαν, όλα καλά, εντάξει!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όσα είπα τα επιβεβαίωσε. Έχει τη διαδικασία του κοινοβουλευτικού ελέγχου να μου καταθέσει επίκαιρη ερώτηση και να έρθω να του τα εξηγήσω χαρτί και καλαμάρι.

Καλή Ανάσταση, καλό Πάσχα και σε εσάς, κύριε Πολάκη!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Αναγνωστοπούλου, έχετε τον λόγο.

**ΠΑΥΛΟΣ ΠΟΛΑΚΗΣ:** Σας κάλυψε η απάντηση και χειροκροτάτε. Τα 60 εκατομμύρια περιμένω μετά το Πάσχα για τα πενήντα χιλιάδες χειρουργεία. Έτσι δεν έλεγε;

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Δημόσιες επενδύσεις!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κυρία Πρόεδρε, κι ευχαριστώ που υπάρχει και χώρος και χρόνος και για εμάς να μπορέσουμε να μιλήσουμε.

Θα ξεκινήσω με μια φράση του κ. Γεωργιάδη. Για άλλο ήθελα να μιλήσω, αλλά δυστυχώς, με όλα αυτά που ακούγονται, πρέπει να μιλήσουμε. Είπε ο κ. Γεωργιάδης με δυνατή φωνή και με ενθουσιασμό μαζί με οργή ότι καταφέρνει η Νέα Δημοκρατία του Κυριάκου Μητσοτάκη την εθνική συμφιλίωση και εκεί έμεινα με ανοικτό το στόμα.

Η εθνική συμφιλίωση της Νέας Δημοκρατίας είναι σε βάρος των πολλών, υπέρ των λίγων. Αυτό θεωρεί εθνική συμφιλίωση. Γιατί πείτε μου ένας νοήμων άνθρωπος, ένας άνθρωπος που ζει σε αυτή την κοινωνία και ξέρει τι σημαίνει Εθνικό Σύστημα Υγείας πώς θα χειροκροτήσει την εθνική συμφιλίωση του κ. Γεωργιάδη. Ποιος νοήμων άνθρωπος ο οποίος ζει σε αυτή την κοινωνία με τις ανάγκες που έχει ο οποιοσδήποτε πολίτης μπορεί να συναινέσει και να αισθανθεί χαρά για αυτή τη μεγάλη εθνική συμφιλίωση; Η οποία τι λέει, εν ολίγοις; Λέει ότι όσοι έχετε λεφτά θα εξυπηρετηθείτε. Όσοι δεν έχετε λεφτά απλώς κόψτε τον λαιμό σας. Αυτά ξέρετε πότε τα έχει ζήσει αυτή η χώρα και όλες οι χώρες; Τα έχουν ζήσει πριν να έχουμε τις κανονικές δημοκρατίες, σε χωλό σύστημα δημοκρατίας.

Είναι τομή το Εθνικό Σύστημα Υγείας. Είναι τομή η δημόσια παιδεία. Είναι τομές μεγάλες στις ιστορίες των κοινωνιών. Είναι αυτές που επιτρέπουν σε όλους τους ανθρώπους να έχουν το αυτονόητο, δηλαδή να είναι ίσοι στο ξεκίνημα της ζωής, που είναι η δημόσια παιδεία, και ίσοι στην αντιμετώπιση της ασθένειας. Γι’ αυτό είναι η δόξα της δημοκρατίας το Εθνικό Σύστημα Υγείας. Γι’ αυτό προβλέφθηκε και στο Σύνταγμα του 1975.

Τι κάνει ο κ. Γεωργιάδης και η Δεξιά σε αυτή τη φάση; Έχει προβλήματα το ΕΣΥ; Βεβαίως και έχει. Έχει συσσωρευμένα προβλήματα; Βεβαίως και έχει. Σε μία φάση που, όπως λέει η ίδια η Κυβέρνηση, είμαστε στα καλύτερά μας, έχουμε ανάπτυξη -τώρα το ότι δεν το καταλαβαίνουμε εμείς τόσο το χειρότερο για μας, αλλά αυτό είναι άλλο θέμα- σε μια φάση που τα έχουμε όλα αυτά, μία πολιτική συζήτηση εδώ για το ΕΣΥ και το πώς θα μπορέσουν να ξαναέρθουν οι γιατροί, οι νοσηλευτές και οι νοσηλεύτριες, που έχουν φύγει στο εξωτερικό, τα κίνητρα, η ανασυγκρότηση θα γίνει;

Κίνητρα τι σημαίνει; Αξιοπρεπής μισθός, αξιοπρεπής χώρος εργασίας και προοπτική για ανέλιξη και συγχρόνως προοπτική να είμαι σε επαφή με το τι γίνεται στην επιστήμη μου οικουμενικά. Αυτό ήταν το ΕΣΥ. Και είπα, έχει προβλήματα; Αυτά πώς θα λυθούν; Όχι το πώς θα φάει κανείς τις σάρκες του ΕΣΥ, που όπως είπε πολύ ωραία ο Ευκλείδης Τσακαλώτος, η σαλαμοποίηση, δηλαδή κόβουμε, κόβουμε κομμάτια μέχρι να ξυπνήσουμε ένα ωραίο πρωί για να δούμε ότι δεν υπάρχει δημόσιο σύστημα υγείας.

Θέλω να έρθει ο κ. Γεωργιάδης. Τώρα έχει φύγει, βεβαίως. Γιατί να καθίσει; Μας τα είπε φωνάζοντας πάντα, φωνάζοντας, να μας πείσει ότι έχει δίκιο. Και εμείς θα μπορούσαμε να φωνάξουμε να πούμε ότι έχουμε δίκιο. Φωνάζοντας, λοιπόν, μας είπε «δεν βλέπετε την πραγματικότητα των πολιτών και ότι έχουν ανάγκη;» και «δεν ζείτε» κ.λπ.. Αυτό δεν λέγεται αντιμετώπιση της πραγματικότητας. Αυτό λέγεται κυνισμός, αμοραλισμός και μία προσπάθεια να μη μείνει τίποτα όρθιο. Και θα χρησιμοποιούσα και μία άλλη λέξη, λέγεται ξεδιαντροπιά! Σε αυτή την κοινωνία, η οποία είναι στον πάτο, δυστυχώς, του ιδιωτικού ΑΕΠ απέναντι σε άλλες χώρες, δηλαδή είμαστε στα όρια της φτώχειας ως κοινωνία, να λες ότι «πρέπει να πληρώσεις και το απόγευμα» για να κάνεις την οποιαδήποτε πράξη και αυτό να το φέρνεις νύχτα με τροπολογία -γιατί δεν τόλμησε να το φέρει κανονικά με έναν νόμο;- και να χρησιμοποιείς στρεβλή την αλήθεια, μισές αλήθειες- μισά ψέματα, λες και δεν καταλαβαίνουμε, αυτό λέγεται ξεδιαντροπιά, με συγχωρείτε πάρα πολύ.

Θα έρθω σε ένα τελευταίο θέμα. Σας λέω για άλλο ήθελα να μιλήσω, για το νομοσχέδιο, αλλά ευτυχώς η κ. Φωτίου τα είπε εκ μέρους της Νέας Αριστεράς πάρα πολύ καλά. Επειδή τα πράγματα και αυτά που μας συμβαίνουν στη ζωή μας δεν είναι ασύνδετα, επειδή την εθνική συμφιλίωση μέσω του ΕΣΥ, έτσι όπως τη φαντάζεται ο κ. Γεωργιάδης και μας είπε ο κ. Μητσοτάκης, έτσι τη φαντάζονται την εθνική συμφιλίωση στα πάντα και αν η κοινωνία δεν έχει όλη την εικόνα δεν καταλαβαίνει τίποτα, στο όνομα, λοιπόν, αυτής της περίφημης εθνικής συμφιλίωσης ακόμα και το σημαντικότερο μνημείο αυτής της χώρας, για το οποίο έχω μιλήσει άπειρες φορές, η Ακρόπολη, έγινε τόπος καρναβαλιού! Θα μου επιτρέψετε να χρησιμοποιήσω την έκφραση «τόπος καρναβαλιού»!

Οι φωτογραφίες που έχουν διακινηθεί και δεν έχουν διαψευστεί από το Υπουργείο για κάποιους εκατομμυριούχους Ινδούς, εκατό Ινδοί, που στήσανε μία παράσταση μπροστά στον Παρθενώνα -και σας παρακαλώ και με την μπάντα του Λιμενικού, γιατί η μπάντα του Λιμενικού δεν έρχεται χωρίς κυβερνητική εντολή- τι άλλο σημαίνει; Εμείς περιμένουμε να κρατηθεί ΕΣΥ; Εδώ ούτε σεβασμός στο σημαντικότερο μνημείο δεν υπάρχει! Αν πάει ένα παιδάκι με μία στέκα που έχει αυτάκια, δεν πρόκειται να το βάλουνε στην Ακρόπολη μέσα, γιατί θεωρείται ότι είναι μεταμφίεση και δεν επιτρέπεται και ανέβηκαν κούροι και κόρες αλευρωμένοι και δώσανε παράσταση, επειδή ήταν οι πλούσιοι Ινδοί; Και δεν έχει βγει Υπουργός Πολιτισμού να πει μία λέξη; Μετά από αυτά για τα πεντοχίλιαρα και τις ιδιωτικές επισκέψεις τώρα γίνεται η Ακρόπολη τόπος καρναβαλιού και δεν μιλάει κανένας και το θεωρούμε αυτονόητο! Και έχουμε τον κ. Γεωργιάδη να έχει ιερή οργή για την εθνική συμφιλίωση;

Την ξέρουμε και εμείς την εθνική συμφιλίωση και όταν την έχουμε διεκδικήσει και την έχουμε απαίτηση, όλος μαζί ο δημοκρατικός κόσμος, ο κόσμος, η κοινωνία από κάτω, την έχουμε κερδίσει.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Η Υπουργός κ. Ζαχαράκη έχει τον λόγο για κατάθεση νομοτεχνικών βελτιώσεων.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Κυρίες και κύριοι, υπάρχει νομοτεχνική πρόταση - βελτίωση. Στο άρθρο 2 της υπ’ αρ. 158/1 26.4.2024 υπουργική τροπολογία, που είναι του Υπουργείου Υγείας, μια αλλαγή μόνο, ως προς τη λέξη «αναπληρωτής καθηγητής ΑΕΙ» προστίθενται οι λέξεις «εν ενεργεία ή μη», το καταθέτω στη Βουλή.

(Στο σημείο αυτό η Υπουργός Κοινωνικής Συνοχής και Οικογένειας κ. Σοφία Ζαχαράκη καταθέτει για τα Πρακτικά την προαναφερθείσα νομοτεχνική βελτίωση, η οποία καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 306)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Ανακοινώνεται στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Ενοποίηση του πρώτου βαθμού δικαιοδοσίας, χωροταξική αναδιάρθρωση των δικαστηρίων της πολιτικής και ποινικής δικαιοσύνης και άλλες διατάξεις αρμοδιότητας του Υπουργείου Δικαιοσύνης».

Επόμενος ομιλητής είναι ο κ. Γεώργιος Σταμάτης, Βουλευτής της Νέας Δημοκρατίας.

Κύριε Σταμάτη, έχετε τον λόγο.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κυρία Πρόεδρε.

Μετά από τρεις ώρες θα μιλήσουμε για το νομοσχέδιο που έχει έρθει. Νομίζω ότι όλο αυτό πρέπει να μας προβληματίσει, κυρία Πρόεδρε. Ήρθαμε εδώ για να προσφέρουμε και νομίζω ότι αυτό είναι κάτι το οποίο πρέπει να μας προβληματίσει.

Ξέρετε, είναι λίγο στενάχωρο γιατί όλοι που μας παρακολουθούν, κυρίως αυτοί που δεν μας παρακολουθούν, -και ποιοι είναι αυτοί, αυτοί που είναι στον δρόμο- περιμένουν κάτι από εμάς. Και γιατί περιμένουν κάτι από εμάς; Γιατί δεν έχουν κάτι άλλο να περιμένουν. Γιατί για διάφορες συγκυρίες βρέθηκαν στον δρόμο. Όχι προφανώς για τους λόγους που έχουμε ακούσει εδώ. Έχουν βρεθεί για άλλους λόγους, για λόγους οικονομικούς, για λόγους ψυχολογικούς και γιατί επί της ουσίας σταμάτησε αυτό που λέμε οικογενειακός και κοινωνικός ιστός.

Και ενώ αυτό το νομοσχέδιο φέρνει ως προμετωπίδα τη βελτίωση του προγράμματος «Στέγαση και Εργασία» ακούσαμε ότι δεν υπάρχει κοινωνικό κράτος σε αυτή τη χώρα και ότι διαλύθηκε επί πρωθυπουργίας Κυριάκου Μητσοτάκη και της κακιάς Δεξιάς, φυσικά.

Και η κακιά Δεξιά, μαζί βέβαια με το επάρατο ΠΑΣΟΚ, έφτιαξαν το ελάχιστο εγγυημένο εισόδημα ως πιλοτικό πρόγραμμα και ήταν νομοτελειακό ότι όποια κυβέρνηση ερχόταν -ο λαός αποφάσισε ο ΣΥΡΙΖΑ- θα γινόταν πανελλαδικά. Άρα, δεν είναι ωραίο κάποιος να μπορεί να πει ότι αυτό το θέσπισε, ενώ υπήρχε, γιατί το κράτος πρόνοιας πρέπει να έχει συνέχεια. Όπως αντίστοιχα υπήρχε το πρόγραμμα «Στέγαση και Κοινωνική Επανένταξη», ως πιλοτικό. Και ήρθε η Κυβέρνηση της Νέας Δημοκρατίας και το θέσπισε ως κανονικό πρόγραμμα γιατί το κράτος έχει συνέχεια. Αλλά αν είναι να μπούμε στη συζήτηση, εμείς και εσείς, τότε θα πρέπει να πω κι εγώ ότι επί των ημερών σας οι άστεγοι δεν έπαιρναν το ελάχιστο εγγυημένο εισόδημα όταν πήγαιναν σε ξενώνες και υπνωτήρια γιατί θεωρούνταν στέγη.

**ΘΕΑΝΩ ΦΩΤΙΟΥ:** Θα σας το απαντήσω αυτό.

**ΓΕΩΡΓΙΟΣ ΣΤΑΜΑΤΗΣ:** Αυτό είναι το ένα.

Το δεύτερο. Μιλάμε όλοι εδώ για τους άστεγους. Ξέρουμε πόσοι είναι οι άστεγοι στη χώρα; Ξέρουμε πόσες είναι οι κλίνες που έχει η χώρα μας; Κατηγορείτε την Υπουργό για τα υπνωτήρια. Δεν είναι υπεύθυνη για τα υπνωτήρια. Η επιτελική της δομή δίνει την εισήγηση, σε συνεργασία με την περιφέρεια μετά από αίτημα που κάνουν οι δήμοι. Αυτή τη στιγμή στη χώρα μας οι κλίνες είναι χίλιες εβδομήντα. Και οι άνθρωποι που είναι στα υπνωτήριο και στους ξενώνες είναι επτακόσιοι.

Το πρόγραμμα «Στέγαση και Εργασία» που έρχεται να βάλει και μια ακόμα ομάδα πληθυσμού μέσα, στην προηγούμενη φάση του πεντακόσιοι είκοσι έξι μπήκαν σε σπίτια και μπήκαν και σε δουλειά.

Άρα, γιατί δεν ερχόμαστε εδώ με προτάσεις να βελτιώσουμε και να βοηθήσουμε το νέο Υπουργείο; Απλά ερχόμαστε να κατηγορήσουμε για κάτι το οποίο ενδεχομένως και δεν το γνωρίζουμε.

Επιτρέψτε μου να σας πω το εξής: Το πρόγραμμα «ΚΑΛΥΨΗ» που είναι η μετεξέλιξη του προγράμματος «ESTIA», είναι ένα ανάχωμα για την αστεγία, να μη βρεθεί άλλος στον δρόμο; Προφανώς και είναι. Του δίνει τρία χρόνια δωρεάν. Και ποιοι είναι αυτοί; Οι ωφελούμενοι του ελάχιστου εγγυημένου εισοδήματος.

Το πρόγραμμα κοινωνικής κατοικίας που είναι ενταγμένο στο Ταμείο Ανάκαμψης είναι ανάχωμα στο να μη βρεθεί κάποιος στον δρόμο; Προφανώς. Άρα, η Κυβέρνηση και με το νέο Υπουργείο έχει και την ad hoc πολιτική πάνω στο πεδίο, αλλά έχει και την πολιτική της πρόληψης.

Ταυτόχρονα, ακούστηκε για τους Ρομά, για πρώτη φορά 15 εκατομμύρια στο Πρόγραμμα Δημοσίων Επενδύσεων. Και περιμένουμε -όπως κι εσείς, κυρία Φωτίου κι εμείς περιμένουμε- τους δημάρχους να καταθέσουν τις προτάσεις τους γι’ αυτούς τους πολίτες.

Ταυτόχρονα, επειδή έμεινε και μια άλλη ομάδα πληθυσμού, αυτή τη στιγμή με πρωτοβουλία της προηγούμενης κυβέρνησης και που συνεχίζεται με την τωρινή Κυβέρνηση, υπάρχουν διαμερίσματα για συμπολίτες μας που ανήκουν στην ΛΟΑΤΚΙ κοινότητα από τα λεφτά που καθόντουσαν στις περιφέρειες από το 2015, 2016. Και τι είναι αυτά τα διαμερίσματα; Είναι για να παρέχουν στέγη στους ανθρώπους που λόγω της διαφορετικότητας τους, οι συγγενείς τους -δεξιοί, αριστεροί ό,τι θέλετε πείτε- τους έδιωξαν από το σπίτι. Αυτά τα διαμερίσματα είναι για να μην βρεθούν στον δρόμο. Αυτό δεν είναι πολιτική της Κυβέρνησης; Αυτό δεν είναι προνοιακή πολιτική;

Και πάμε τώρα σε κάτι άλλο. Λέει το ΠΑΣΟΚ για το πρόγραμμα της Πορτογαλίας και για το Ταμείο Ανάκαμψης. Η Πορτογαλία, κύριοι συνάδελφοι του ΠΑΣΟΚ, που έχει βάλει πολλά σπίτια στο πρόγραμμα κοινωνικής κατοικίας έχει πρόγραμμα κοινωνικής κατοικίας εδώ και τριάντα χρόνια. Η Ελλάδα πότε θέσπισε πρόγραμμα κοινωνικής κατοικίας και πότε άσκησε πολιτική νομοθετική για την κατοικία; Το Δεκέμβρη του 2022, μετά το κλείσιμό του ΟΕΚ δεν υπήρχε στεγαστική πολιτική.

Και ήρθε η νέα Κυβέρνηση και μπράβο στην Υπουργό, να δώσει και διέξοδο και σε μια άλλη κατηγορία ανθρώπων, τους νέους που είναι να δημιουργήσουν μία νέα οικογένεια και σε συνδυασμό προφανώς με τα επιδόματα, με τη στήριξη να μπορούν αυτοί οι άνθρωποι να μη μείνουν στις οικογένειες και να δημιουργήσουν το δικό τους μέλλον.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Νομίζω ότι όλο αυτό που έχουμε παρακολουθήσει δεν είχε να κάνει με κριτική βελτίωσης ενός νομοσχεδίου. Είχε να κάνει με μια αντιπολιτευτική ουσιαστικά κριτική και εν όψει ευρωεκλογών.

Και επιτρέψτε μου να σας πω κάτι άλλο και κλείνω με αυτό. Στην πρώτη ορκωμοσία, κυρία Πρόεδρε, επέλεξα να φέρω εδώ φιλοξενούμενο, με βάση την πρόσκληση που μου είχε δώσει η Βουλή, έναν ωφελούμενο του προγράμματος «Στέγαση και Εργασία», ο οποίος βγήκε στη σύνταξη, ο οποίος με το που τελείωσε το πρόγραμμα πάει να δημιουργήσει πάλι μια νέα αρχή. Αυτό είναι το πρόγραμμα «Στέγαση και Εργασία». Δίνει ξανά ζωή σε αυτούς που πίστευαν ότι έχασαν. Τελειώσαμε; Όχι υπάρχουν ακόμα άνθρωποι στον δρόμο. Υπάρχουν άνθρωποι με πολύ πιο περίπλοκα προβλήματα, με προβλήματα χρήσης, με ψυχιατρικά προβλήματα και εκεί προφανώς και το νέο Υπουργείο, σε συνεργασία προφανώς με το Υπουργείο Υγείας θα δρομολογήσουν τα αντίστοιχα προγράμματα, ώστε και αυτοί οι άνθρωποι να βγουν από τον δρόμο.

Και κάτι τελευταίο και κλείνω. Προσπαθήστε να γνωρίσετε κάποιους ανθρώπους που συμμετείχαν στο πρόγραμμα, ανθρώπους με παιδιά, μονογονεϊκές οικογένειες, γυναίκες που κακοποιήθηκαν στους ξενώνες και μπήκαν στο πρόγραμμα. Αυτοί θα σας δώσουν την απάντηση τι σημαίνει κοινωνική πολιτική του Κυριάκου Μητσοτάκη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Σταύρος Παπασωτηρίου, Βουλευτής της Νέας Δημοκρατίας.

**ΣΤΑΥΡΟΣ ΠΑΠΑΣΩΤΗΡΙΟΥ:** Κυρία Πρόεδρε, κυρία Υπουργέ, κυρίες και κύριοι συνάδελφοι, η Κυβέρνηση βρίσκεται διαρκώς δίπλα στην ελληνική οικογένεια.

Το γεγονός αυτό το αποδεικνύει και το συζητούμενο νομοσχέδιο, με το πρόγραμμα δημιουργίας πενήντα χιλιάδων επιδοτούμενων νέων θέσεων για παιδιά σε βρεφονηπιακούς σταθμούς. Πρόκειται για υλοποίηση της βασικής προγραμματικής θέσης της Νέας Δημοκρατίας, που αφορά τη στήριξη των νέων γονιών και επιβεβαιώνεται με την αυριανή καταβολή από τον ΟΠΕΚΑ των αναδρομικών από την αύξηση του επιδόματος γέννησης για όλα τα παιδιά που γεννήθηκαν από 1η Ιανουαρίου του 2023.

Τα αναδρομικά αυτά, που ξεπερνούν τα 36 εκατομμύρια ευρώ για το 2023, αφορούν σχεδόν εξήντα χιλιάδες γυναίκες, οι οποίες αύριο θα λάβουν τη διαφορά από το ήδη καταβληθέν επίδομα γέννησης των 2.000 ευρώ, που ανέρχεται σε επιπλέον 400 ευρώ για το πρώτο τους παιδί, αύξηση 700 ευρώ για το δεύτερο παιδί, 1.000 ευρώ για όσους αποκτούν τρίτο παιδί και 1.500 επιπλέον ανά γέννηση για οικογένειες που απόκτησαν από 1η Ιανουαρίου 2023 και μετά, το τέταρτό τους παιδί, με μέγιστο ποσό τα 3.500 ευρώ. Τα ποσά αυτά καταβάλλονται αυτόματα στους δικαιούχους, χωρίς να υποβάλλουν νέα αίτηση ή να προβούν σε οποιαδήποτε άλλη ενέργεια.

Κυρίες και κύριοι συνάδελφοι, την ίδια δέσμευση της Νέας Δημοκρατίας υπέρ της οικογένειας δείξαμε και πριν λίγες μέρες, με την αναδρομική χορήγηση από τον Σεπτέμβριο του 2023 του επιδόματος μητρότητας, σχεδόν 8.000 ευρώ για εννέα μήνες σε όλες τις νέες εργαζόμενες μητέρες, μισθωτές, αυτοαπασχολούμενες, ελεύθερες επαγγελματίες και αγρότισσες.

Έτσι, το επιπλέον συνολικό ποσό των επιδομάτων γέννας, κυοφορίας, λοχείας και μητρότητας ξεπερνά τις 10.000 ευρώ. Πρόκειται, όπως λέει ο Πρωθυπουργός, για κοινωνική πολιτική στην πράξη, με την οποία στοχεύουμε στη συμφιλίωση της οικογενειακής με την επαγγελματική ζωή των γυναικών και στη στήριξη των νέων ζευγαριών που θέλουν να αποκτήσουν παιδιά, ενθαρρύνοντας παράλληλα τις γυναίκες να συμμετέχουν πιο ενεργά στην αγορά εργασίας.

Στο πλαίσιο της ελληνικής οικογένειας και την ενίσχυσή της, την προηγούμενη τετραετία αυξήσαμε τη χρονική διάρκεια παροχής του επιδόματος μητρότητας στις μισθωτές του ιδιωτικού τομέα από έξι στους εννέα μήνες, όπως προβλεπόταν για το δημόσιο. Και πρόσφατα επεκτείναμε την παροχή αυτή σε ελεύθερες επαγγελματίες, αυτοαπασχολούμενες και αγρότισσες, στο σύνολο δηλαδή των εργαζομένων Ελληνίδων μητέρων.

Αυτό είναι κοινωνική πολιτική στην πράξη και όχι λόγια που είναι ως γνωστόν φτηνά και που συχνά είναι και τελείως λανθασμένα, όπως απέδειξε προχθές και η εύκολη εξαγγελία του κ. Κασσελάκη για το 5% του ΑΕΠ για τη δημόσια υγεία.

Τη στιγμή, λοιπόν, που οι δημόσιες δαπάνες υγείας αγγίζουν πλέον το 6% του ΑΕΠ, ο Πρόεδρος του ΣΥΡΙΖΑ έρχεται να ζητήσει τη μείωσή τους.

Έχοντας υπηρετήσει ο ίδιος στο ΕΣΥ, αν ήμουν σήμερα διοικητής δημόσιου νοσοκομείου και άκουγα την Αξιωματική Αντιπολίτευση να βγάζει τέτοια νούμερα από το μυαλό της, ομολογώ ότι θα φοβόμουν για το τι θα έκανε ο ΣΥΡΙΖΑ, ακόμα και κατά λάθος -δεν έχει σημασία- στους ασθενείς και στο προσωπικό του ΕΣΥ, αν γινόταν κάποτε κυβέρνηση. Πάντως, σίγουρα, εξαγγελίες αυτού του είδους δεν χαρακτηρίζονται ούτε από αξιοπιστία ούτε από σοβαρότητα.

Κυρία Υπουργέ, πάμε τώρα σε μια πραγματικά σοβαρή και σημαντική πρωτοβουλία του Υπουργείου Κοινωνικής Συνοχής, που είναι η νέα στεγαστική πολιτική. Αναφέρομαι συγκεκριμένα στο Πρόγραμμα Δημόσιας και Κοινωνικής Στέγασης «Σπίτι Μου», που ξεκίνησε η προηγούμενη κυβέρνηση της Νέας Δημοκρατίας και συνεχίζεται σήμερα με επιτυχία. Ένα μέρος του, όπως γνωρίζετε, αφορά στην παραχώρηση δημοσίων ακινήτων για τη δημιουργία κατοικιών για οικογένειες και νέους ανθρώπους.

Με αφορμή τη σημερινή συζήτηση, θα ήθελα να εξάρω την πρόσφατη πρωτοβουλία σας για τη διάθεση κρατικών ακινήτων σε νησιά του Αιγαίου, όπως το ακριτικό Καστελόριζο, προκειμένου να κατασκευαστούν κατοικίες για τα στελέχη του Λιμενικού Σώματος που υπηρετούν εκεί. Είναι μια καινοτόμος πρωτοβουλία, η οποία μαζί με το πρόγραμμα στέγασης στελεχών των Ενόπλων Δυνάμεων, που ξεκίνησε πρόσφατα ο Υπουργός Εθνικής Άμυνας Νίκος Δένδιας, θα έχει πολύ ευεργετικές συνέπειες όχι μόνο για την προστασία των ακριτικών περιοχών, αλλά και για τη διευκόλυνση των ένστολων μας που μετατίθενται εκεί και κυρίως, των οικογενειών τους.

Στο πλαίσιο αυτό ακριβώς της κυβερνητικής προτεραιότητας, θα ήθελα, κυρία Υπουργέ, να εξετάσετε τη δυνατότητα ένταξης και των ανθρώπων της Ελληνικής Αστυνομίας στο στεγαστικό πρόγραμμα του δημοσίου, ειδικά για τις παραμεθόριες περιοχές.

Έχω την τύχη και την τιμή να εκπροσωπώ στη Βουλή την ακριτική Φλώρινα και έτσι, γνωρίζω καλά τόσο τις δυνατότητες της τοπικής μας κοινωνίας όσο και τις ανάγκες των ένστολων που υπηρετούν ως ακρίτες στην πατρίδα μας.

Είμαι βέβαιος πως σε συνεργασία με το Υπουργείο Προστασίας του Πολίτη, θα εξετάσετε ένα όμοιο πρόγραμμα στοχευμένης στεγαστικής πολιτικής για τα στελέχη της ΕΛ.ΑΣ., το οποίο θα προσφέρει ταυτόχρονα κίνητρα ιδιαίτερα σε όσους οικογενειάρχες έχουν δεύτερες σκέψεις να μετατεθούν στην παραμεθόριο.

Κυρία Πρόεδρε, κλείνοντας, θα ήθελα να αναφερθώ σύντομα σε ένα συναφές πρόγραμμα της ΔΥΠΑ, το «Ανακαινίζω - Ενοικιάζω», που ξεκίνησε πολύ πρόσφατα και αφορά ανακαινίσεις ή επισκευές δωδεκάμισι χιλιάδων κενών κατοικιών. Εδώ το κράτος έρχεται να επιδοτήσει τους ιδιοκτήτες του με κονδύλια συνολικού ύψους 50 εκατομμυρίων ευρώ, προκειμένου οι ανακαινισμένες κατοικίες να διατεθούν υποχρεωτικά σε μακροχρόνιες μισθώσεις. Οι επιλέξιμες δαπάνες καλύπτουν πρακτικά όλο το φάσμα μιας ανακαίνισης -εργασίες, αγορά υλικών ή έκδοση αδειών- και συνιστούν κίνητρο για την αξιοποίηση σπιτιών ή διαμερισμάτων που σήμερα είναι κλειστά, βελτιώνοντας παράλληλα και την ποιότητα των διαθέσιμων ακινήτων προς ενοικίαση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Έχοντας υπηρετήσει στον ΟΑΕΔ για πολλά χρόνια, γνωρίζω ότι η συνέχεια του παλαιού ΟΕΚ, η Δημόσια Υπηρεσία Απασχόλησης, μπορεί να προσφέρει πολύτιμη τεχνογνωσία και σε προγράμματα αύξησης του κτηριακού αποθέματος, ειδικά προς την κάλυψη κοινωνικών αναγκών. Έτσι, η συγκεκριμένη καινοτόμος πρωτοβουλία δεν είναι απλώς ένα ακόμα μέτρο στεγαστικής πολιτικής, αλλά αποτελεί όπλο στη μάχη της Κυβέρνησης για να ρίξει τις τιμές των ενοικίων στα μεγάλα αστικά κέντρα.

Τη μάχη αυτή για την καλύτερη και περισσότερη κοινωνική στέγαση θα συνεχίσει να τη δίνει η Νέα Δημοκρατία με κάθε μέσο, μέχρις ότου γίνει πραγματικότητα για κάθε ελληνική οικογένεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Αθανάσιος Παπαθανάσης, Βουλευτής της Νέας Δημοκρατίας.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κυρία Πρόεδρε, κυρία Υπουργέ, κυρίες και κύριοι συνάδελφοι, ως άνθρωπος της αυτοδιοίκησης, έχοντας διατελέσει δήμαρχος, μέλος της διοίκησης της ΚΕΔΕ και της Επιτροπής Κοινωνικών Υποθέσεων, αλλά και ως φαρμακοποιός και Αντιπρόεδρος του Πανελλήνιου Φαρμακευτικού Συλλόγου, έχω εργαστεί διαχρονικά προς την κατεύθυνση της ενίσχυσης και της δημιουργίας δομών που στηρίζουν τους ευάλωτους συμπολίτες μας και την κοινωνία συνολικά.

Έτσι, σήμερα, χαίρομαι που έρχεται το πρώτο νομοσχέδιο του νεοσύστατου Υπουργείου Οικογένειας και Κοινωνικής Συνοχής, που, προφανώς, δεν λύνει όλα τα προβλήματα, αλλά βάζει τα θεμέλια για την παρέμβαση και σε άλλα σημαντικά ζητήματα, προεξάρχοντος του δημογραφικού.

Σήμερα, μας συνδέει ένας κοινός τόπος, η διαμόρφωση μιας κοινωνίας που προσφέρει ευκαιρίες, υποστήριξη και αξιοπρέπεια σε κάθε πολίτη, ανεξαρτήτως της κοινωνικής του θέσης. Η πρόταση του νομοσχεδίου που συζητάμε σήμερα είναι ένα ουσιώδες βήμα προς αυτή την κατεύθυνση.

Και τώρα, ως Βουλευτής του ελληνικού Κοινοβουλίου, κυρίες και κύριοι συνάδελφοι, βρίσκομαι και βρισκόμαστε εδώ πρωτίστως για να κάνουμε τις ζωές των συμπολιτών μας καλύτερες, με καλύτερη προοπτική, αλλά και μεγαλύτερη συνοχή και συνεκτικότητα μεταξύ των διαφόρων κομματιών της κοινωνίας μας. Έτσι, οφείλω να αναφερθώ στον βασικό στόχο του νομοσχεδίου, που αφορά στη διεύρυνση των πολιτικών κοινωνικής πρόνοιας και την ενίσχυση της συνοχής μέσα στην κοινωνία μας.

Το εν λόγω νομοσχέδιο, το οποίο προτείνεται προς ψήφιση, περιλαμβάνει μέτρα που αποσκοπούν στη βελτίωση της ποιότητας ζωής των πολιτών, ειδικά των πιο ευάλωτων ομάδων και στοχεύουν στην κοινωνική ένταξη και ενδυνάμωσή τους. Αρχικά, η διεύρυνση του προγράμματος «Στέγαση και Εργασία για τους άστεγους» όχι μόνο αναγνωρίζει την αυξανόμενη ανάγκη για κοινωνική προστασία, αλλά προσφέρει και πρακτικές λύσεις, επεκτείνοντας τη βοήθεια σε οικογένειες που βρίσκονται σε ανάγκη.

Η συμπερίληψη νέων φορέων ως διαχειριστών ενισχύει το δίκτυο στήριξης και διευρύνει το πλαίσιο συνεργασίας και αποτελεσματικότητας του προγράμματος. Με την ουσιαστική αναβάθμιση του προγράμματος «Στέγαση και Εργασία για τους αστέγους», ανταποκρινόμαστε σε μια σημαντική κοινωνική πρόκληση, με φιλόδοξο και πρακτικό τρόπο. Αυτό το πρόγραμμα δεν εξυπηρετεί μόνο την ανάγκη για στέγαση, αλλά και για εργασία, παρέχοντας στους αστέγους μια δίοδο προς την αυτονόμηση και την ενεργό συμμετοχή στην κοινωνία. Η αύξηση του προϋπολογισμού κατά 5 εκατομμύρια ευρώ για το πρόγραμμα αποτελεί ένα βήμα προς τη σωστή κατεύθυνση, με στόχο την ουσιαστική αναβάθμιση της ποιότητας ζωής των συμπολιτών μας. Αυτή η επένδυση δίνει τη δυνατότητα σε περισσότερους δήμους και φορείς να εμπλακούν ενεργά, αυξάνοντας έτσι την εμβέλεια και την επίδραση του προγράμματος.

Η Κυβέρνηση του Κυριάκου Μητσοτάκη αναλαμβάνει πρωτοβουλίες για την υλοποίηση μιας ολοκληρωμένης στεγαστικής πολιτικής, αναγνωρίζοντας την ανάγκη για ουσιαστική και εμπεριστατωμένη αντιμετώπιση του φαινομένου. Θέλουμε να εστιάσουμε στις λύσεις που θα φέρουν μακροπρόθεσμα αποτελέσματα και να δείξουμε έμπρακτα τη δέσμευσή μας στην κοινωνική ένταξη και στην προώθηση της αξιοπρέπειας για κάθε πολίτη. Η ενίσχυση και αναβάθμιση του προγράμματος «Στέγαση και Εργασία τους αστέγους» αντανακλά στο σύνολό της μια σημαντική προσπάθεια για την αντιμετώπιση ενός πολύπλοκου κοινωνικού ζητήματος με μια ολιστική προσέγγιση. Η προσέγγιση αυτή είναι φιλόδοξη, αλλά πρακτική, καθώς στοχεύει στη βελτίωση της ποιότητας ζωής αυτών των ανθρώπων, μέσα από ένα πλαίσιο που ενθαρρύνει την αυτοεκτίμηση και την κοινωνική ένταξη.

Η Κυβέρνηση με αυτή την πρωτοβουλία δείχνει μια σαφή δέσμευση όχι μόνο για μια προσωρινή ή επιφανειακή λύση, αλλά για την υλοποίηση ενός στοχευμένου, ολοκληρωμένου, μακροπρόθεσμου σχεδίου, που επιδιώκει να προωθήσει την αξιοπρέπεια και την κοινωνική ευημερία για κάθε πολίτη, συνδράμοντας έτσι σε μια πιο δίκαιη και συμπεριληπτική ελληνική κοινωνία.

Εν συνεχεία, η ρύθμιση της οικονομικής ενίσχυσης των ωφελούμενων στα κέντρα κοινωνικής πρόνοιας και στο «Παπάφειο Κέντρο Παιδικής Μέριμνας» στοχεύει στη διευκόλυνση της καθημερινότητας των εν λόγω ομάδων, εξασφαλίζοντας την απαραίτητη οικονομική υποστήριξη για τη βελτίωση των συνθηκών διαβίωσής τους. Η κάλυψη των αναγκών των ωφελουμένων των εν λόγω ιδρυμάτων αναδεικνύει συν τοις άλλοις την προσήλωσή μας στην παροχή ισότιμων ευκαιριών για όλα τα παιδιά. Είναι καθήκον μας να εγγυηθούμε ότι κάθε παιδί έχει την ευκαιρία να αναπτυχθεί σωματικά, πνευματικά και κοινωνικά, ανεξαρτήτως της κοινωνικής του προέλευσης και της οικογενειακής κατάστασης.

Ακόμη, η θέσπιση ετήσιας απονομής τιμητικού τίτλου σε οργανισμούς τοπικής αυτοδιοίκησης που διακρίνονται για την υιοθέτηση πολιτικών φιλικών προς τη νεολαία, υπογραμμίζει τη σημασία της ενσωμάτωσης των νέων στις τοπικές διαδικασίες και στηρίζει την ενεργό συμμετοχή τους στη διαμόρφωση της κοινωνίας. Η αξιοκρατία και η επιβράβευση του καλού εν προκειμένω ΟΤΑ αποτελούν θεμελιώδεις αρχές για την ανάπτυξη και την πρόοδο μιας κοινωνίας, σύμφωνα με τη δική μας φιλοσοφία και τον κοινωνικό φιλελευθερισμό τον οποίο θέλουμε να υπηρετούμε.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Η θέσπιση ετήσιας απονομής τιμητικού τίτλου σε οργανισμούς τοπικής αυτοδιοίκησης που διακρίνονται για την υιοθέτηση πολιτικών φιλικών προς τη νεολαία δεν είναι απλώς ένα βραβείο. Είναι ένα μήνυμα, ένα κίνητρο για τους οργανισμούς τοπικής αυτοδιοίκησης να θέτουν τους νέους στο επίκεντρο της πολιτικής τους δράσης. Η νεολαία μας δεν είναι μόνο το μέλλον, αλλά και το παρόν αυτής της χώρας. Η ενεργή τους συμμετοχή στις διαδικασίες, η υιοθέτηση πολιτικών που τις υποστηρίζουν και τονίζουν την αξία τους δείχνει τον δρόμο για μια πιο δυναμική και γεμάτη προοπτική κοινωνία.

Δίνουμε έτσι το κίνητρο στους ΟΤΑ να επιδιώξουν με ακόμα μεγαλύτερο ζήλο τη συμπερίληψη των νέων στα προγράμματα και στις διαδικασίες τους. Ενθαρρύνοντας αυτόν τον τύπο ανάπτυξης και υποστήριξης, όχι μόνο αναγνωρίζουμε και επιβραβεύουμε τον ικανό, αλλά ταυτόχρονα λειτουργούμε ως καταλύτες για την πρόοδο και την ανάπτυξη μιας κοινωνίας που βασίζεται στην αξιοκρατία και τη δημοκρατία.

Οφείλουμε, λοιπόν, όλοι να στηρίξουμε και να ενθαρρύνουμε τις προσπάθειες που δείχνουν ότι το μέλλον μας, οι νέοι μας αποτελούν προτεραιότητα. Η αναγνώριση και ενίσχυση συμμετοχής τους στις τοπικές κοινότητες είναι το κρυφό κλειδί για την ανάπτυξη και τη βιώσιμη πρόοδο των τοπικών κοινοτήτων μας. Στόχος, λοιπόν, να δώσουμε κίνητρο στους ΟΤΑ να επιδιώξουν περισσότερα στη συμπερίληψη, στα προγράμματά τους, βάζοντας στο επίκεντρο.

Η υλοποίηση αυτών των πρωτοβουλιών θα οδηγήσει σε μία πιο δίκαιη, περιεκτική και περισσότερο συνεκτική κοινωνία, όπου κάθε πολίτης θα έχει ισότιμες ευκαιρίες για ανάπτυξη και βελτίωση των συνθηκών ζωής του. Είναι ζωτικής σημασίας να στηρίξουμε την πρόταση αυτή που ενισχύει τις βασικές αξίες της κοινωνικής συνοχής, της αλληλεγγύης, θέτοντας σταθερές βάσεις για ένα ακόμα πιο αισιόδοξο μέλλον. Η στήριξη αυτού του νομοσχεδίου υιοθετεί ηθικά και κοινωνικά ώριμα αιτήματα. Σας καλώ να το στηρίξετε, ώστε μαζί να καταστήσουμε την κοινωνία μας πιο δίκαιη, πιο ανθρώπινη και περισσότερο αλληλέγγυα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Γαβρήλο Γεώργιο από τον ΣΥΡΙΖΑ.

Θα ακολουθήσει ο κ. Κόκκαλης και μετά ο κ. Τσιάρας, Κοινοβουλευτικός Εκπρόσωπος της Νέας Δημοκρατίας.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριοι Υπουργοί, είχαμε την ευκαιρία σήμερα να συζητήσουμε, μετά από δέκα μήνες συστάσεως του νέου Υπουργείου Κοινωνικής Συνοχής και Οικογένειας, για το κοινωνικό κράτος και το κράτος πρόνοιας. Δυστυχώς ο κ. Άδωνις Γεωργιάδης μας επιφύλασσε μία τροπολογία η οποία επιφέρει ένα ακόμη χτύπημα στο κοινωνικό κράτος και στο Εθνικό Σύστημα Υγείας, μια τροπολογία νεοφιλελεύθερης εμπνεύσεως που δεν κάνει τίποτε άλλο, παρά να συρρικνώνει το Εθνικό Σύστημα Υγείας, να το απαξιώνει και από την πίσω πόρτα να οδηγεί στην ιδιωτικοποίησή του. Δεν μπορούμε συνεπώς να μην ασχοληθούμε με αυτή την τροπολογία, μια τροπολογία που φέρνει τους ιδιώτες πλέον μέσα στις δημόσιες δομές υγείας, στο Εθνικό Σύστημα Υγείας, για να χρησιμοποιήσουν τον πλούτο, τον δημόσιο πλούτο του Έλληνα φορολογούμενου, του Έλληνα ασφαλισμένου.

Και βέβαια, δεν θα αργήσει ο καιρός που θα μπει και ΣΔΙΤ μέσα στο Εθνικό Σύστημα Υγείας, με μεγάλες κλινικές, με μεγάλες ιδιωτικές εταιρείες. Αφού αφήσατε και απαξιώθηκε πέντε χρόνια τώρα το δημόσιο σύστημα υγείας, έρχεστε τάχα να το σώσετε, βάζοντας τους ιδιώτες μέσα στο σύστημα υγείας, έχοντας φέρει ήδη τα απογευματινά χειρουργεία, έχοντας κάνει άρση της πλήρους και αποκλειστικής απασχόλησης των γιατρών του δημοσίου, που αυτό ήταν ο πυρήνας του συστήματος για τόσα χρόνια.

Δεν έχετε, κυρία Υπουργέ, κανένα συνεκτικό σχέδιο κοινωνικής συνοχής και ενδυνάμωσης της οικογένειας αυτήν τη στιγμή που πλήττεται βάναυσα από τις πολιτικές που ακολουθεί η Κυβέρνηση της Νέας Δημοκρατίας. Ποτέ δεν σας ενδιέφερε μια συμπεριληπτική κοινωνία και γι’ αυτό ό,τι αφήνει πίσω, στην άκρη, στο περιθώριο της κοινωνικής ζωής η οικονομική σας πολιτική είναι αδιάφορο για εσάς, όλος αυτός ο κόσμος. Και βέβαια, είναι ένα Υπουργείο που θα μπορούσε η πολιτεία να το αξιοποιήσει, γιατί ασχολείται και με το δημογραφικό και με τη στεγαστική πολιτική και με την πολιτική για το παιδί, για την οικογένεια και για τη φτώχεια και για το σύνολο των ευάλωτων και αδύναμων συμπολιτών μας.

Αντί, όμως, να παρουσιάσετε ένα σχέδιο για την αντιμετώπιση της κρίσης που βιώνει η ελληνική κοινωνία, για μια ακόμη φορά μετά τα μνημόνια -και ασφαλώς δεν είναι μια υπερβολή αυτό της Αντιπολίτευσης, ήρθαν οι «FINANCIAL TIMES» προχθές και δεν νομίζω να είναι κανένα έντυπο του ΣΥΡΙΖΑ - Προοδευτική Συμμαχία αυτό το έντυπο, να πουν ότι η Ελλάδα βρίσκεται στην προτελευταία θέση από πλευράς αγοραστικής δύναμης των κατοίκων της, μας ξεπερνά μόνο η Βουλγαρία και οι προβλέψεις του συγκεκριμένου εντύπου λένε ότι η χώρα μας σε λίγα χρόνια θα μείνει η φτωχότερη στην Ευρώπη- έρχεται ο κ. Άδωνις Γεωργιάδης να ιδιωτικοποιήσει περαιτέρω το ΕΣΥ, όταν η ιδιωτική δαπάνη για νοσηλεία στην Ελλάδα και για περίθαλψη είναι στο 33%, ένα από τα μεγαλύτερα ποσοστά στην Ευρώπη, όταν ο μέσος όρος είναι γύρω στο 17%-18% από πλευράς ιδιωτικών δαπανών για παροχές υγείας. Φτάσαμε μια κοινωνία να μην μπορεί να τα βγάλει πέρα με έναν πληθωρισμό στα τρόφιμα τον Μάρτιο του 2024 στο 5,4%, όταν στην υπόλοιπη Ευρώπη είναι 1,8 ο μέσος πληθωρισμός στα τρόφιμα.

Σήμερα ακούσαμε από τον Πρωθυπουργό ότι το 2025 -θεσπίζοντάς το τώρα προεκλογικά- θα δώσει κάποια ψίχουλα στους δημοσίους υπαλλήλους με τη μορφή μπόνους. Αφού τους εξαπάτησε το 2024, δίνοντάς τους 70 ευρώ μεικτά, λέει ότι από το ’25 θα τους δώσει κάποια μπόνους για να στηρίξει αυτούς τους ανθρώπους που πλήττονται από τις πολιτικές σας και την ακρίβεια. Κοροϊδεύετε τον ελληνικό λαό. Γιατί δεν θεσπίζετε τώρα τον δέκατο τρίτο, τον δέκατο τέταρτο μισθό που ο ΣΥΡΙΖΑ- Προοδευτική Συμμαχία προτείνει; Δεν υπάρχει δημοσιονομικός χώρος;

Εσείς ζητωκραυγάζατε και πανηγυρίζατε για το success story το οικονομικό της Κυβέρνησής σας, για την ανάπτυξη, μία ανάπτυξη που φτωχοποιεί όμως τους Έλληνες. Πώς συμβαίνει αυτό; Πώς γίνεται αυτό; Να έχουμε ρυθμό ανάπτυξης μεγαλύτερο στην Ελλάδα από άλλες χώρες της Ευρωπαϊκής Ένωσης και οι Έλληνες θα φτωχοποιούνται. Ασφαλώς, κυρία Ζαχαράκη, αυτά τα χρήματα και ο πλούτος που συσσωρεύεται πάει σε λίγες μόνο τσέπες, φίλων, «ημετέρων», ισχυρών φίλων σας που σας έφεραν στην εξουσία και σας στηρίζουν σήμερα και μέσα από τα μέσα μαζικής ενημέρωσης που ελέγχουν.

Το δημόσιο χρέος αυξάνεται σε απόλυτους αριθμούς. Το ιδιωτικό χρέος αυξάνεται, κινδυνεύουν σπίτια. Τίποτα δεν προβλέπεται στο σχέδιο νόμου που φέρατε. Επενδύσεις σε γυάλινα πόδια. Funds παίρνουν τα δάνεια, real estate, αλλά οι παραγωγικές επενδύσεις σε πολύ μικρό ποσοστό. Στο ισοζύγιο τρεχουσών συναλλαγών, που δείχνει και την προοπτική της χώρας, έχουμε αρνητικούς δείκτες τα τελευταία χρόνια. Αυτό είναι το success story που επικαλείστε ως κυβέρνηση στον τομέα της οικονομίας.

Και βέβαια, μιλώντας για το εν λόγω νομοσχέδιο, δεν μπορεί κανένας να μη δει ότι είμαστε στις τελευταίες θέσεις για τις δαπάνες για το παιδί και την οικογένεια στην Ευρώπη. Για ποιες πολιτικές μάς μιλάτε; Για τα voucher που τάχα δίνετε, ενώ δεν υπάρχουν θέσεις στους παιδικούς σταθμούς; Για ποια εξάλειψη της αστεγίας, όταν σήμερα δεν γνωρίζουμε πόσοι είναι οι άστεγοι; Δεν έχετε προετοιμαστεί γι’ αυτό. Ποια είναι η εθνική σας στρατηγική για να αντιμετωπίσετε αυτό το πρόβλημα, όταν δεν έχει ακόμη γίνει η καταγραφή της αστεγίας; Τι κάνετε για τη στέγαση; Πώς αξιοποιείτε τα κτήρια του δημοσίου; Πόσα κονδύλια έχετε τάξει στο Ταμείο Ανάκαμψης και τι έχετε κάνει; Να μας πείτε και τα αποτελέσματα σε σχέση και με άλλες χώρες, όπως την Ισπανία, την Πορτογαλία.

Τι έχετε κάνει για τα ΚΔΑΠ; Τι έχετε κάνει για τα παιδιά που έχουν ανάγκη, τα ευάλωτα, τα ΑΜΕΑ, που αυτή τη στιγμή αντιμετωπίζουν όλο και περισσότερες δυσκολίες πρόσβασης; Τι έχετε κάνει για τα κέντρα κοινωνικής πρόνοιας, που τα αφήσατε χωρίς προσωπικό και δεν κάνετε λόγο για νέες προσλήψεις; Τι έχετε κάνει για τις δομές παιδιών που φαίνεται ότι υπάρχουν και ζητήματα κακοποίησης και που είναι ένα μεγάλο ζήτημα που απασχολεί τον τελευταίο καιρό την ελληνική κοινωνία σε σχέση και με τα διοικητικά συμβούλια που ελέγχουν; Ποια είναι η εποπτεία και ο έλεγχος από την πλευρά του κράτους;

Τι έχετε κάνει για άτομα με εξαρτήσεις, με προβλήματα ψυχικής υγείας; Εμείς σας προτείναμε και ειδική γραμματεία για την παιδική προστασία και υφυπουργείο για τη στεγαστική πολιτική να δει ασφαλώς αυτά τα ζητήματα, να χαράξουμε μια πολιτική από κοινού, αν θέλετε, όλες οι δυνάμεις του τόπου, βλέποντας την ανάγκη που υπάρχει και για το δημογραφικό και για το στεγαστικό. Αρνείστε όμως. Αρνείστε γιατί δεν είναι προτεραιότητά σας η αντιμετώπιση των ευάλωτων ομάδων, των ευάλωτων κατηγοριών της χώρας. Έχετε μάθει να πορεύεστε με τους λίγους φίλους και ισχυρούς της Κυβέρνησής σας.

Ένα τελευταίο ερώτημα θα θέσω που ασφαλώς μας απασχολεί επειδή σήμερα βρίσκεται εδώ και ο κ. Βορίδης και το είχα θίξει και σε προηγούμενη ομιλία μου ενώπιόν του.

Μας προβληματίζει, κυρία Υπουργέ, τι γίνεται με το Υπουργείο Εσωτερικών τελικά. Θα μας δώσει η κ. Κεραμέως μια απάντηση; Ζούμε μια πρωτόγνωρη κατάσταση μεταπολιτευτική, ένα σκάνδαλο με την κ. Ασημακοπούλου που είχε να κάνει με την παραβίαση των προσωπικών δεδομένων που πλέον έχουν μοιραστεί φέιγ βολάν και δεν ξέρουμε σε πόσο κόσμο εν όψει των ευρωεκλογών.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΓΕΩΡΓΙΟΣ ΓΑΒΡΗΛΟΣ:** Και προχθές ακούσαμε και για ένα δεύτερο σκάνδαλο στο Υπουργείο Εσωτερικών που έχει να κάνει με τη διάρρηξη του γραφείου του διοικητή των εκλογών.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Γαβρήλο.

**ΓΕΩΡΓΙΟΣ ΓΑΒΡΗΛΟΣ:** Θα μας δώσετε μια απάντηση γι’ αυτά τα δύο μεγάλα ζητήματα; Γιατί δεν απαντάει η κ. Κεραμέως; Έχουμε άδικο όταν αναρωτιόμαστε πώς πάμε σε αυτές τις ευρωεκλογές με αυτά τα ζητήματα που για πρώτη φορά απασχολούν τον πολιτικό κόσμο της χώρας; Δώστε μας, επιτέλους, μια απάντηση. Ας έρθει η κ. Κεραμέως στη Βουλή να απαντήσει.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε με αυτό, κύριε Γαβρήλο.

**ΓΕΩΡΓΙΟΣ ΓΑΒΡΗΛΟΣ:** Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Κόκκαλης Βασίλειος από τον ΣΥΡΙΖΑ - Προοδευτική Συμμαχία. Μετά θα ακολουθήσει ο Κοινοβουλευτικός Εκπρόσωπος, όπως προείπαμε, της Νέας Δημοκρατίας, θα ακολουθήσει κ. Σκόνδρα, η κ. Ακρίτα, ο κ. Κρητικός και μετά ο κ. Καραθανασόπουλος.

Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Δεν είναι που καταρρέουν τα νοσοκομεία, κυρίες και κύριοι συνάδελφοι, και πεθαίνει ο κόσμος στις καρότσες των αγροτικών. Δεν είναι που διορίζονται παράνομα οι σταθμάρχες και χάνονται πενήντα επτά άνθρωποι. Δεν είναι που έρχεται η Κυβέρνηση και λέει ψέματα ευθέως για θέματα, που αφορούν την καθημερινότητα, που βλέπει να πέφτουν οι τιμές. Γίνεται μια προσπάθεια μιας αντιστροφής της πραγματικότητας με απίστευτο θράσος από τούτο εδώ το Βήμα. Ακούσαμε τον κ. Γεωργιάδη πριν να λέει: «Δεν το πήρατε χαμπάρι; Χίλια οκτακόσια ευρώ τον μήνα στους ιατρούς για να πάνε σε άγονη περιοχή. Χίλια οκτακόσια ευρώ τον μήνα».

**ΚΩΝΣΤΑΝΤΙΝΟΣ ΤΣΙΑΡΑΣ:** Επιπλέον.

**ΒΑΣΙΛΕΙΟΣ ΚΟΚΚΑΛΗΣ:** Επιπλέον τον μήνα. Κάθε μήνα στο μόνιμο προσωπικό; Ναι;

Κύριε Πολάκη.

**ΠΑΥΛΟΣ ΠΟΛΑΚΗΣ:** Επιστημονική φαντασία.

**ΒΑΣΙΛΕΙΟΣ ΚΟΚΚΑΛΗΣ:** Επιστημονική φαντασία. Κάθε μήνα; Πότε πέρασε αυτό;

**ΠΑΥΛΟΣ ΠΟΛΑΚΗΣ:** Μόνο αυτούς που μετακινούν και για ένα μήνα.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ.

**ΒΑΣΙΛΕΙΟΣ ΚΟΚΚΑΛΗΣ:** Σας τα έλεγα, κύριε Πολάκη, τι πέρασε από εδώ ο κ. Γεωργιάδης; Το απίστευτο θράσος. Κάθε μήνα.

Επαναλαμβάνω, κύριε Τσιάρα, στο μόνιμο προσωπικό;

**ΚΩΝΣΤΑΝΤΙΝΟΣ ΤΣΙΑΡΑΣ:** Υπάρχουν κίνητρα.

**ΒΑΣΙΛΕΙΟΣ ΚΟΚΚΑΛΗΣ:** Μια φορά τον μήνα. Ένα μήνα είναι η μετακίνηση.

**ΚΩΝΣΤΑΝΤΙΝΟΣ ΤΣΙΑΡΑΣ:** Για αυτούς που μετακινούνται.

**ΒΑΣΙΛΕΙΟΣ ΚΟΚΚΑΛΗΣ:** Κυρίες και κύριοι συνάδελφοι, εδώ από αυτό το Βήμα είπε ξεκάθαρα: «Δεν το πήρατε χαμπάρι ότι δίνουμε 1.800 ευρώ τον μήνα επιπλέον;». Αυτό τι σημαίνει; Όποιος το ακούει νομίζει ότι είναι κάθε μήνα για το μόνιμο προσωπικό. Βέβαια, ο καθένας μπορεί να λέει ό,τι θέλει με το απίστευτο αυτό θράσος.

**ΠΑΥΛΟΣ ΠΟΛΑΚΗΣ:** Και στην τσέπη είναι 700. Πες το και αυτό.

**ΒΑΣΙΛΕΙΟΣ ΚΟΚΚΑΛΗΣ:** Δεν μας αξίζει, όμως, τέτοιου είδους κατάρρευση. Και για όλα σας ενδιαφέρει μόνο η επικοινωνία, μόνο η επικοινωνία και τίποτε άλλο. Για τα Τέμπη σας ενδιαφέρει μόνο η επικοινωνία. Εκεί κάνατε κάποια λάθη. Στην επικοινωνία κάνατε λάθη. Το είπε και ο Πρωθυπουργός: «Εκεί κάναμε λάθος στην επικοινωνία». Δεν ντρέπεστε; Προφανώς όχι.

Όσον αφορά τη στέγαση, μαζί με τον πληθωρισμό των τροφίμων, αλλά και τις αυξημένες τιμές στα καύσιμα, το κόστος στέγασης αναδεικνύεται από τα μεγαλύτερα ίσως προβλήματα που αντιμετωπίζει το νοικοκυριό σήμερα. Πλήττει όχι μόνο τα ευάλωτα, όπως τα γνωρίζαμε, νοικοκυριά, αλλά πλήττει και νοικοκυριά με μεσαία εισοδήματα.

Δυστυχώς, δεν έχετε αντιληφθεί ότι η στέγη είναι υποχρέωση του κράτους πάνω απ’ όλα. Να θυμηθούμε λίγο, γιατί τώρα το ξεχάσατε, το πρόγραμμα «Σπίτι μου»; Τι έγινε; Έκλεισε. Όσοι πρόλαβαν δάνεια πήραν. Πόσες ήταν οι αιτήσεις; Τι λέγατε τότε; Θα καλύψουμε ειδικά για τους νέους σε μεγάλη πλειοψηφία τη στέγασή τους, να στεγάσουν τα όνειρά τους. Πόσες αιτήσεις έχουν υποβληθεί; Περίπου σαράντα χιλιάδες. Πόσες έχουν πάρει προέγκριση; Περίπου είκοσι τρεις χιλιάδες. Πόσες έχουν πάρει τελική έγκριση; Σχεδόν δέκα χιλιάδες. Το θεωρείτε επιτυχία αυτό;

Η παρενέργεια ίσα-ίσα αυτού του μέτρου είναι ότι αυξήθηκαν και οι τιμές στα ακίνητα προ του 2007, τα οποία αυτά ήταν τα ακίνητα που μπορούσαν να ενταχθούν στο πρόγραμμα. Αυτό, όμως, δεν είναι στεγαστική πολιτική. Αυτό ήταν ξεκάθαρα ένας φθηνός δανεισμός για λίγους.

Ακούστηκε πριν για το πρόγραμμα ένα άλλο μέτρο πάλι αποσπασματικό της ΔΥΠΑ «Ανακαινίζω - Νοικιάζω». Θα σας πω γιατί θα αποτύχει. Ήδη το Πανελλαδικό Δίκτυο Κτηματομεσιτών έχει κάνει τη σχετική έρευνα. Η δαπάνη δεν υπερβαίνει τα 50 εκατομμύρια. Άνοιξε στις 11 Απριλίου. Πώς είναι δυνατόν να πέσουν οι τιμές στα ακίνητα όταν διοχετευτούν στην αγορά πολύ περισσότερα ακίνητα; Πού βρίσκονται αυτά τα δωδεκάμισι χιλιάδες κλειστά ακίνητα, τα οποία είπατε ότι αφορούν δωδεκάμισι χιλιάδες ακίνητα; Υπ’ όψιν ότι τα κλειστά ακίνητα δεν είναι δωδεκάμισι χιλιάδες, είναι πάρα πολύ περισσότερα.

Για να καταγραφεί πόσα ακίνητα αφορά -δωδεκάμισι χιλιάδες-, για να καταγράφει αξιοσημείωτη μείωση του κόστους στέγασης, κύριε Υπουργέ, πρέπει να καταγραφεί αύξηση της διαθεσιμότητας των ακινήτων σε περιοχές που είναι πιεσμένες. Ποιες περιοχές είναι πιεσμένες; Είναι αυτές στις οποίες ο μέσος όρος των ενοικίων έχει ανέβει πάρα πολύ. Έχετε υπ’ όψιν σας τέτοιου είδους ενέργεια; Όχι.

Δεύτερον, κεφάλαιο 10.000 ευρώ και μέγιστο ποσό επιδότησης 4.000 ευρώ. Ποιους αφορά; Ο ιδιοκτήτης του ακινήτου που θα ενταχθεί στο πρόγραμμα θα πρέπει να διαθέτει ίδια κεφάλαια ή να μπορεί να δανειστεί 6.000 ευρώ. Πόσοι ιδιοκτήτες που έχουν δηλωμένο κλειστό στο «Ε» το ακίνητό τους έχουν σήμερα αυτή τη δυνατότητα; Αντίστοιχα, εάν αυτό το ακίνητο είναι στις λεγόμενες πιεσμένες περιοχές, είναι αδιανόητο ένας ιδιοκτήτης που διαθέτει την οικονομική δυνατότητα σήμερα των 6.000 ευρώ να μην έχει ανακαινίσει ήδη το ακίνητό του και να έχει χάσει ενοίκια τουλάχιστον τριών-τεσσάρων ετών.

Επίσης, δεν υπάρχει πρόβλεψη για ιδιοκτήτες κλειστών ακινήτων που αποδεδειγμένα δεν διαθέτουν τα ίδια κεφάλαια ή δεν μπορούν να λάβουν δανεισμό από τα τραπεζικά ιδρύματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Τρίτον, τι ανακαίνιση μπορείς να κάνεις με κεφάλαια 10.000 ευρώ; Τι ανακαίνιση; Έχετε αντιληφθεί; Τα ακίνητα που είναι δηλωμένα ως κλειστά για τουλάχιστον τρία χρόνια είναι κυρίως παλιά ακίνητα, 1960 έως 1980. Μια βασική ανακαίνιση για ακίνητα αυτής της περιόδου κοστίζει πολύ περισσότερα από τα 10.000 ευρώ.

Εκτός αυτού, σε τι τιμή άραγε θα μισθωθούν οι ανακαινισμένες κατοικίες; Εφόσον οι ιδιοκτήτες των κλειστών ακινήτων χρηματοδοτήσουν από την τσέπη τους το 60% της ανακαίνισης, θα θέλουν να το αποσβέσουν το συντομότερο δυνατό.

Γι’ αυτό αποδεικνύεται, κυρίες και κύριοι συνάδελφοι, ότι ειδικά για τη στέγαση δεν έχετε μια ολοκληρωμένη στεγαστική πολιτική διότι λησμονείτε ότι η στέγη είναι ευθύνη του κράτους. Όμως, κάτι τέτοιο το έχετε εντελώς σβήσει από το λεξικό σας.

Ενδεικτικό είναι ότι στην περίπτωση της Θεσσαλίας το κράτος επίσημα είπε: «Δεν μπορώ να προστατεύσω ούτε την υγεία ούτε την ασφάλεια. Δεν μπορώ να κάνω σχέδια διαχείρισης πλημμύρας…» -είπε στη Θεσσαλία- «…να σας προστατέψω. Γι’ αυτό πρέπει ένας φορέας, μια Α.Ε.».

Έτσι και στη στέγη δεν έχετε ολοκληρωμένη στεγαστική πολιτική και βραχυπρόθεσμη, αλλά και μακροπρόθεσμη.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας, ο κ. Τσιάρας. Θα ακολουθήσει ο κ. Γιάτσιος, όχι η κ. Σκόνδρα που ανακοίνωσα προηγουμένως. Έχει γίνει μία, μεταξύ τους, αμοιβαία αλλαγή. Μετά θα μιλήσει η κ. Ακρίτα, ο κ. Κρητικός και ο κ. Καραθανασόπουλος.

Ορίστε, κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι πραγματικά εντυπωσιακό ότι όσοι συνάδελφοι βρέθηκαν στο Βήμα νωρίτερα για να μιλήσουν για το νομοσχέδιο δεν βρήκαν να πουν κάτι θετικό. Και είμαι βέβαιος ότι αυτό δεν προκύπτει από την πρόθεσή τους να αντιπολιτευτούν συνολικά την Κυβέρνηση, κάτι το οποίο γενικότερα είναι μέσα στην πολιτική πρακτική, αλλά, δυστυχώς, από την αδυναμία τους να διαπιστώσουν ότι αυτονόητα βήματα που γίνονται αυτή τη στιγμή δεν υπηρετούν στην πραγματικότητα ένα κυβερνητικό σχέδιο, αλλά ένα εθνικό σχέδιο. Γιατί αν δεν αναγνωρίσουμε ότι το δημογραφικό είναι το μεγαλύτερο πρόβλημα που αντιμετωπίζει όχι μόνο η ελληνική κοινωνία, αλλά ενδεχομένως και όλη η Ευρώπη και ότι πρέπει επειγόντως κυριολεκτικά να πάρουμε μέτρα για να το αντιμετωπίσουμε, προφανώς θα βρεθούμε σύντομα προ πολύ δυσάρεστων εκπλήξεων. Το χειρότερο είναι ότι στον χρόνο της δικής μας ευθύνης δεν θα έχουμε πράξει τα αυτονόητα.

Και το λέω αυτό γιατί προφανώς δεν φτάνουν οι διαπιστώσεις, δεν φτάνει το να λέμε ότι ενδεχομένως γηράσκει ο ελληνικός πληθυσμός, ότι αυτό αύριο μεθαύριο θα δημιουργήσει ένα τεράστιο εθνικό ζήτημα με προεκτάσεις οι οποίες θα φτάνουν μέχρι και στην ίδια την οικονομική ανάπτυξη, αλλά πρέπει ταυτόχρονα να συμφωνήσουμε σε αυτονόητα κοινές πρακτικές, προκειμένου να κάνουμε τα απαραίτητα βήματα.

Προφανώς σε αυτή τη λογική εντάσσεται η απόφαση του Πρωθυπουργού της χώρας, του Κυριάκου Μητσοτάκη, να συστήσει το Υπουργείο Κοινωνικής Συνοχής και Οικογένειας. Και νομίζω ότι με έναν πολύ συγκεκριμένο τρόπο διαδηλώνεται όσο γίνεται περισσότερο εμφατικά η ανάγκη να δημιουργήσουμε και να διαμορφώσουμε πολιτικές, ούτως ώστε τα επόμενα χρόνια να ενισχύσουν πραγματικά την οικογένεια και βεβαίως, να συμβάλλουν στην αντιμετώπιση του δημογραφικού.

Έχουν, αλήθεια, γίνει βήματα μέχρι τώρα; Γιατί το να έρχεται καθένας από εσάς και να κάνει μια κριτική του τύπου «δεν έχετε ακόμη οργανόγραμμα στο Υπουργείο, ή δεν φέρατε ακόμη την ολοκληρωμένη άποψη, ή δεν έχετε συμπεριλάβει και κάτι το οποίο έχουμε σκεφθεί και έχουμε πει» δεν συμβάλλει σε αυτή την κατεύθυνση και το ξέρετε πάρα πολύ καλά. Το θέμα είναι ότι σήμερα που μιλάμε με όλα αυτά τα δεδομένα τα οποία υπάρχουν προφανώς πρέπει να συμφιλιώσουμε κατ’ αρχάς την οικογενειακή με την επαγγελματική ζωή, αν όντως θέλουμε να στηρίξουμε την οικογένεια και να δώσουμε μια διάσταση αντιμετώπισης του δημογραφικού προβλήματος. Αυτό πρέπει να είναι το πρώτο βήμα, πρέπει να είναι η βασική επιλογή της όποιας πολιτικής.

Εγώ προσωπικά πιστεύω ότι είναι εθνικό θέμα, δεν είναι θέμα μιας κυβέρνησης, ξεπερνάει και τον χρόνο και την αρμοδιότητα και την ευθύνη μιας κυβέρνησης, είναι ένα ζήτημα το οποίο συζητάμε εδώ και δεκαετίες, αλλά είτε κάποιοι θέλουν να το δεχθούν είτε όχι, η μόνη Κυβέρνηση που αναλαμβάνει πρωτοβουλίες σε αυτή την κατεύθυνση είναι η συγκεκριμένη κατεύθυνση της Νέας Δημοκρατίας και του Κυριάκου Μητσοτάκη. Αυτή είναι η πραγματικότητα.

Αν οποιοσδήποτε από εσάς θέλει να έχει διαφορετική άποψη, ας την πει και βεβαίως, όπως συνηθίζω να λέω, όλοι κρινόμαστε.

Τι γίνεται, λοιπόν, σε αυτή την απόπειρα, σε αυτή την προσπάθεια συμφιλίωσης της οικογενειακής με την επαγγελματική ζωή; Καθιερώνουμε με συγκεκριμένο τρόπο διευκολύνσεις στους πολίτες, με τα vouchers για τους παιδικούς σταθμούς, με τα προγράμματα, παραδείγματος χάριν, τις «Νταντάδες της γειτονιάς», με διάφορα προγράμματα στα οποία αναφέρθηκαν οι συνάδελφοι του ΣΥΡΙΖΑ που βρέθηκαν μόλις πριν από εμένα στο Βήμα και τα οποία κατέκριναν, αλλά βεβαίως και με κίνητρα τα οποία δίνονται. Δίνονται οικονομικά κίνητρα-επιδόματα για κάθε παιδί, υπάρχει αύξηση του αφορολογήτου για κάθε παιδί κατά τη φορολόγηση των πολιτών, μπήκε πλαφόν στο βρεφικό γάλα, έγιναν διάφορα βήματα τα οποία είναι προς μια συγκεκριμένη κατεύθυνση.

Λύθηκαν τα προβλήματα; Όχι, δεν λύθηκαν, κυρίες και κύριοι συνάδελφοι, δεν ισχυρίζεται κανείς κάτι τέτοιο. Είναι, όμως, όλα αυτά βήματα προς μια κατεύθυνση που μπορεί να υπηρετεί ένα εθνικό σχέδιο και που, βεβαίως, πρέπει να συνεχιστεί, πρέπει να ενισχυθεί, πρέπει να υπάρξουν προτάσεις, πρέπει να συμβάλουμε όλοι προς αυτή την κατεύθυνση; Νομίζω ότι η απάντηση είναι αυτονόητη και νομίζω ότι η συζήτηση, τουλάχιστον, για την ουσία του νομοσχεδίου -για την τροπολογία είπαμε πολλά νωρίτερα- θα έπρεπε ουσιαστικά να εστιάζει σε αυτή τη λογική και σε αυτή την παραδοχή.

Διότι, αν απλά και μόνο καθένας από εμάς έρχεται να υποστηρίξει τη δική του πολιτική άποψη, αντιπολιτευόμενος ουσιαστικά οποιαδήποτε επιλογή της Κυβέρνησης, ακόμη και αν αυτή -επαναλαμβάνω- είναι σε μια λογική βημάτων, σε μια κατεύθυνση που έχει ανάγκη η αντιμετώπιση ενός μεγάλου εθνικού προβλήματος, προφανώς δεν λειτουργεί μέσα από τον πραγματικό ρόλο που οι ίδιοι οι πολίτες μάς έχουν αναθέσει και που, βεβαίως, την οποία -αν θέλετε- εξέλιξη ή την όποια επιλογή ή την όποια δράση την αναμένουν από όλους εμάς.

Το συγκεκριμένο νομοσχέδιο έρχεται να συμβάλει με συγκεκριμένα βήματα στην κατεύθυνση που περιγράψαμε νωρίτερα.

Προσωπικά θέλω να σταθώ στο γεγονός ότι επιτέλους οργανώνονται κάποια ζητήματα και επειδή ήταν θέματα τα οποία αντιμετώπισα και εγώ προσωπικά κατά την προηγούμενη κυβερνητική περίοδο, θεωρώ ότι η ενσωμάτωση του Εθνικού Συμβουλίου Αναδοχής και Υιοθεσίας από τη μια πλευρά, αλλά, βεβαίως και το γεγονός ότι οι πρωτοβουλίες για την κατάρτιση σχεδίων δράσης για τα δικαιώματα του παιδιού πλέον εντάσσονται στη Γενική Γραμματεία Δημογραφικής και Στεγαστικής Πολιτικής είναι ένα βήμα το οποίο επιτέλους δείχνει ότι η ελληνική πολιτεία οργανώνεται απέναντι σε συγκεκριμένα ζητήματα.

Και δεν θα μπορούσε να μην επικροτήσει κανείς τις πρωτοβουλίες που αναλαμβάνονται αυτή τη στιγμή και από την Υπουργό, αλλά και από τους συνεργάτες της στο συγκεκριμένο Υπουργείο, προκειμένου -επαναλαμβάνω- να κινηθούμε συνολικά προς αυτή την κατεύθυνση.

Υπήρξε μια κριτική νωρίτερα για κάποιες εξαγγελίες κατά τη διάρκεια του Υπουργικού Συμβουλίου. Μάλιστα, λοιδορώντας συνάδελφος εδώ από αυτό το Βήμα, εκφράστηκε για το λεγόμενο «μπόνους των δημοσίων υπαλλήλων» που πρόκειται να δοθεί το επόμενο χρονικό διάστημα. Και πραγματικά, αναρωτιέται κανείς: Θέλουμε όντως η ελληνική πολιτεία να κάνει τα δικά της βήματα, κυρίες και κύριοι συνάδελφοι; Δεν θέλουμε να υπάρχει αξιολόγηση; Δεν πρέπει επιτέλους όλος ο δημόσιος μηχανισμός να αρχίσει να λειτουργεί με μια εντελώς διαφορετική λογική και αυτοί που πραγματικά εργάζονται, αυτοί που πραγματικά προσπαθούν, αυτοί που πραγματικά φέρνουν αποτελέσματα να τύχουν και της όποιας επικρότησης από την πλευρά της πολιτείας;

Ή, από την άλλη πλευρά, το γεγονός ότι αύριο έχουμε ένα νομοσχέδιο που αφορά στον δικαστικό χάρτη, μια προσπάθεια που ξεκίνησε από την προηγούμενη κυβερνητική περίοδο και που είναι μια μεταρρύθμιση η οποία αναφέρεται εδώ και πραγματικά πολλές δεκαετίες ως μείζον ζητούμενο για την ελληνική δικαιοσύνη, αλλά και για την ίδια την ελληνική κοινωνία, δεν μπορεί να μην συμπεριλαμβάνεται σε αυτό το πλαίσιο των μεταρρυθμίσεων που με συγκεκριμένο τρόπο επιχειρεί αυτή η Κυβέρνηση και αυτός ο Πρωθυπουργός.

Τέλος, ακούστηκε μία κριτική για το ότι δεν αντιμετωπίζουμε με ανθρώπινο πρόσωπο τα άτομα με ειδικές ανάγκες, τα άτομα με αναπηρία, όλα αυτά τα ζητήματα τα οποία ξέρουμε ότι πρέπει να τυγχάνουν πολύ μεγάλης ευαισθησίας από όλους μας με πρακτικές, πολιτικές και επιλογές οι οποίες δείχνουν ότι έχουμε καταφέρει να κάνουμε τα απαραίτητα βήματα τα τελευταία χρόνια. Προφανώς, πρέπει να σας θυμίσω ότι μόλις λίγες ώρες νωρίτερα στο Υπουργικό Συμβούλιο ανακοινώθηκαν εκατόν εβδομήντα δράσεις για συμπολίτες μας με αναπηρία, οι οποίες συμπεριλαμβάνονται ακριβώς σε αυτό το πλαίσιο μιας συνολικής προσπάθειας που επιχειρεί η Κυβέρνηση, προκειμένου να στηρίξει ευαίσθητες, ευάλωτες κοινωνικές ομάδες, οι οποίες πραγματικά πρέπει να τύχουν μιας εντελώς διαφορετικής αντιμετώπισης από το σύνολο της ελληνικής κοινωνίας.

Το πρωί είχα την ευκαιρία να ακούσω τον Κοινοβουλευτικό Εκπρόσωπο της Νέας Αριστεράς, τον κ. Τσακαλώτο, ο οποίος έθεσε δύο ζητήματα που κατά τη γνώμη του απασχολούν την ευρωπαϊκή συζήτηση, τον διάλογο που γίνεται σε επίπεδο ευρωπαϊκών θεσμών. Αυτά τα δύο ζητήματα είναι η άνοδος της ακροδεξιάς, αλλά, βεβαίως και το γεγονός ότι υπάρχει κατά την άποψή του μια αύξηση των ανισοτήτων.

Αγνοούμε, κυρίες και κύριοι συνάδελφοι, γιατί συμβαίνει αυτό; Δεν έχουμε πραγματικά αναλύσει τον κύριο λόγο για τον οποίο αυτή τη στιγμή υπάρχει μια γενικότερη άνοδος της ακροδεξιάς στις ευρωπαϊκές χώρες; Η βασική αιτία -δεν ξέρω αν θα το δεχθείτε ή όχι- βρίσκεται στον λαϊκισμό. Ο λαϊκισμός που ως πρακτική του πολιτικού μας συστήματος έχει υιοθετηθεί από μεγάλο μέρος γενικά κομμάτων, δυστυχώς, είναι ο λόγος για τον οποίο βλέπουμε τέτοιου είδους φαινόμενα.

Κι αν κάποια στιγμή δεν βάλουμε ένα τέλος σε αυτό, όχι απλά να λέμε ότι είμαστε τα κόμματα που υπηρετούμε το δημοκρατικό τόξο και βρισκόμαστε σε αυτό, αλλά με συγκεκριμένο τρόπο, με συγκεκριμένες συμπεριφορές και με συγκεκριμένο λόγο να αποδεικνύουμε αυτή μας τη θέση, είμαστε βέβαιοι ότι αυτό δεν πρόκειται να σταματήσει. Διότι ναι, υπήρξαν κοινωνικές κρίσεις το προηγούμενο χρονικό διάστημα, υπήρξαν τα ζητήματα που αφορούσαν την οικονομία και ειδικά στην οικονομία της Ελλάδος, υπήρξαν πολλά θέματα τα οποία δημιούργησαν φόβο στην κοινωνία, δημιούργησαν ανασφάλεια στην κοινωνία, όπως το μεταναστευτικό, αλλά και θέματα και ζητήματα που, δυστυχώς, κάποιοι προσπάθησαν να εκμεταλλευτούν, αλλά που δυστυχώς από την άλλη πλευρά με την απουσία ενός ενιαίου πολιτικού λόγου και μιας σοβαρής πολιτικής πρότασης και γενικότερα θέσης δόθηκε ο χώρος προκειμένου να συμβεί αυτό.

Άρα, λοιπόν, οι διαπιστώσεις που πολλές φορές κάνουμε -αυτό θέλω να απαντήσω στον κ. Τσακαλώτο- πιθανότατα να αφορούν εμάς τους ίδιους, γιατί αν θα έπρεπε κανείς να ψάξει τι φταίει γι’ αυτό, θα ήταν πολύ εύκολο να αντιληφθεί ότι όταν κάποιοι οργάνωναν διαδηλώσεις στο Σύνταγμα και όταν κάποιοι δημιουργώντας μια γενικότερη αίσθηση προσπαθούσαν να αντιπολιτευθούν κάτι το οποίο τελικά ήταν μονόδρομος, όπως απεδείχθη, ήταν γεγονός ότι αυτό τελικά ως πολιτική υπάγονταν σε μια, θα έλεγα, λογική λαϊκισμού. Και αυτός ο λαϊκισμός είναι αυτός που πληρώνουμε σήμερα.

Βεβαίως η Νέα Δημοκρατία από το 2019 και μετά, κυρίες και κύριοι συνάδελφοι, ως Κυβέρνηση με ένα πλαίσιο και ένα πλάνο συγκεκριμένων μεταρρυθμίσεων, με μια συνέπεια που ομολογουμένως λίγες φορές έχει επιβεβαιωθεί και έχει αποδειχθεί προς την ελληνική κοινωνία, με μια συνέπεια προεκλογικών λόγων και πράξεων, αλλά βεβαίως και με μια πολιτική η οποία κατάφερε να αλλάξει πολλά αρνητικά δεδομένα, είναι η βασική κυρίαρχη πολιτική δύναμη η οποία αντιστέκεται και αντιμάχεται τον λαϊκισμό. Και νομίζω ότι αυτό πιστώνεται από την ελληνική κοινωνία. Όταν για σας δεν είναι ευχάριστο, επιβεβαιώνεται η πολιτική της παρουσία στις εκλογικές αναμετρήσεις. Αυτό πιστώνεται από την ίδια την ελληνική κοινωνία ως πολιτική δύναμη, που επιτέλους καταφέρνει να αλλάξει πολλά δεδομένα και πολλά αρνητικά δεδομένα της Μεταπολίτευσης. Και βεβαίως αυτός θα είναι και ο βασικός λόγος με τον οποίον θα παρουσιαστεί στους Έλληνες πολίτες και στην επικείμενη εκλογική αναμέτρηση, την αναμέτρηση των ευρωεκλογών της 9ης Ιουνίου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Ιωάννη Γιάτσιο από τη Νέα Δημοκρατία.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΓΙΑΤΣΙΟΣ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, για μία ακόμα φορά μέσα σε σύντομο χρονικό διάστημα βρισκόμαστε μπροστά σε ένα πολυνομοσχέδιο που με τις διατάξεις του φιλοδοξεί να επιλύσει και να εκσυγχρονίσει μια σειρά κοινωνικών ζητημάτων, να στηρίξει έμπρακτα τους πιο ευάλωτους συμπολίτες μας που το έχουν ανάγκη, καθώς και τις νέες και πιο ευαίσθητες οικογένειες.

Το ίδιο επιτυχημένο πρόγραμμα του ΟΠΕΚΑ «Στέγη και εργασία για άστεγους» που απευθύνεται σε άτομα και οικογένειες που διαβιούν σε συνθήκες έλλειψης στέγης και λειτουργεί συμπληρωματικά στο πλαίσιο εφαρμογής δημοσίων πολιτικών καταπολέμησης της έλλειψης αυτής διευρύνεται. Θα περιλαμβάνει πλέον νέες κατηγορίες ωφελούμενων και συμπερίληψη ολόκληρων οικογενειών και νοικοκυριών. Θα δίνει τη δυνατότητα των φορέων που δραστηριοποιούνται στον τομέα της απεξάρτησης χρηστών ουσιών να συμμετέχουν στην υλοποίηση και να θεσπίζεται και το όριο συμμετοχής πιστοποιημένων νομικών προσώπων ιδιωτικού δικαίου με την ιδιότητα του διαχειριστικού φορέα.

Παράλληλα, διευρύνεται και επεκτείνεται το πεδίο εφαρμογής του προγράμματος χρηματοδότησης για τη δημιουργία νέων τμημάτων βρεφικής φροντίδας σε υφιστάμενους ή νέους σταθμούς με σκοπό την εξασφάλιση μιας θέσης για όλα τα βρέφη και την υποστήριξη των νέων οικογενειών.

Στο πρόγραμμα χρηματοδότησης μπορούν να συμμετέχουν ιδιώτες, φορείς, νομικά πρόσωπα κάθε μορφής, νομικά πρόσωπα δημοσίου και ιδιωτικού δικαίου, Οργανισμοί Τοπικής Αυτοδιοίκησης Α΄ βαθμού και τα νομικά πρόσωπα αυτών. Αυτή η πολιτική αποτελεί υπόδειγμα επιτυχίας απορρόφησης των πόρων που έχουν διατεθεί από το Ταμείο Ανάκαμψης και Ανθεκτικότητας στην χώρα για την επίτευξη τομών κοινωνικής πρόνοιας που θα ωφελήσουν χιλιάδες οικογένειες συμπολιτών μας, παιδιά και ευάλωτους πολίτες.

Ειδική βαρύτητα δίνεται στην παιδική προστασία και την περαιτέρω θωράκιση της θέσης των ανηλίκων. Στο επίκεντρο τίθεται το πλαίσιο λειτουργίας των μονάδων παιδικής προστασίας με στόχο τη διασφάλιση όρων ακεραιότητας και διαφάνειας, καθώς και τη διευκόλυνση και προαγωγή του έργου της κοινωνικής έρευνας μέσω των κοινωνικών αρμόδιων υπηρεσιών.

Επιπλέον, εισάγεται μια θεσμική καινοτομία με αρκετά ευρωπαϊκά στοιχεία. Θεσμοθετείται στη χώρα η «εθνική πρωτεύουσα νεολαίας». Ο θεσμός αυτός υλοποιείται σε ετήσια βάση με στόχο την ενεργή συμμετοχή των νέων ηλικίας δεκαπέντε έως είκοσι εννέα ετών σε τοπικό επίπεδο και την καλλιέργεια ισχυρών δεσμών μεταξύ των νέων και της τοπικής κοινωνίας, αλλά και την ενθάρρυνση των Οργανισμών Τοπικής Αυτοδιοίκησης Α΄ βαθμού για τη διοργάνωση δράσεων, την ενεργή συμμετοχή στα κοινά σε τοπικό επίπεδο. Με γνώμονα την ανάγκη αύξησης του επιπέδου συμμετοχής των νέων στα κοινά και τη βελτίωση των σχέσεών τους με την τοπική κοινωνία στην οποία ζουν και δραστηριοποιούνται, εισάγεται πρόγραμμα για την ετήσια επιβράβευση ενός δήμου που ξεχωρίζει σε δράσεις και πολιτικές προς αυτή την κατεύθυνση.

Το πρόγραμμα υλοποιήθηκε ήδη σε πιλοτική βάση την προηγούμενη χρονιά με την άψογη συνεργασία και το ειλικρινές ενδιαφέρον της αυτοδιοίκησης και της ΕΕΤΑΑ, ώστε με το νομοσχέδιο του Υπουργείου να τεθεί πλέον σε σταθερό θεσμικό πλαίσιο αποσκοπώντας στην παγίωσή του ως θεσμού και την περαιτέρω ενθάρρυνση της αυτοδιοίκησης ως το πρώτο και πιο άμεσο πεδίο επαφής ενός πολίτη με τα κοινά, το οποίο να θέτει τους νέους στο επίκεντρο των πολιτικών, αλλά κυρίως σε θέση συνομιλητή για τη συνδιαμόρφωσή τους.

Επιπλέον, με τη σύσταση αυτοτελών οριζόντιων υποστηρικτικών υπηρεσιών του Υπουργείου διασφαλίζεται η λειτουργία ενός νεοσύστατου Υπουργείου ως αυτοτελούς φορέα της κεντρικής διοίκησης. Στόχος είναι η βέλτιστη και συστηματική προώθηση της αποστολής και των επιμέρους ειδικών στόχων, την επίτευξη των οποίων έχει αναλάβει το Υπουργείο.

Στο παραπάνω πλαίσιο ως κομβικής σημασίας κρίνεται η διοικητική και οικονομική αυτοτέλεια του Υπουργείου, η διασφάλιση της οποίας έρχεται να συμπληρώσει και να υποστηρίξει θεσμικά την πρωτοβουλία του Πρωθυπουργού κ. Κυριάκου Μητσοτάκη για τη δημιουργία ενός ξεχωριστού Υπουργείου με αρμοδιότητα τη μέριμνα για την οικογένεια, τη στρατηγική αντίδραση στο δημογραφικό πρόβλημα που αντιμετωπίζει η χώρα, την προστασία των ανηλίκων, των ΑΜΕΑ, των μειονεκτούντων συμπολιτών μας, τη θωράκιση και περαιτέρω βελτίωση της θέσης της γυναίκας στη σύγχρονη κοινωνία και τελικά την εμπέδωση της ισότητας και την ουσιαστική προστασία των δικαιωμάτων του ανθρώπου.

Συγχαρητήρια, κυρία Υπουργέ, για την πολύ καλή δουλειά. Υπερψηφίζουμε, λοιπόν, το παρόν νομοσχέδιο.

Εύχομαι χρόνια πολλά σε όλους και καλό Πάσχα! Σας καλώ στα υπέροχα Γρεβενά να δείτε και να ζήσετε ένα Πάσχα μέσα σε ένα υπέροχο φυσικό περιβάλλον γεμάτο ζεστασιά και καλούς ανθρώπους!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Πρόεδρος της Κοινοβουλευτικής Ομάδας του ΠΑΣΟΚ κ. Νίκος Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Κύριε Πρόεδρε, κυρίες και κύριοι Βουλευτές, ζήτησα να παρέμβω στη συζήτηση, καθώς το σημερινό νομοσχέδιο αποτελεί μια πάρα πολύ καλή αποτύπωση για το τι ακριβώς είναι το «επιτελικό κράτος» της Νέας Δημοκρατίας.

Μπροστά μας έχουμε το πρώτο νομοσχέδιο του Υπουργείου Οικογένειας και Κοινωνικής Συνοχής με το οποίο ιδρύεται ουσιαστικά το Υπουργείο, αφού μέχρι τώρα, σχεδόν έναν χρόνο μετά τις εκλογές, δεν ήταν παρά ένα κέλυφος αδειανό χωρίς υποστηρικτικές δομές. Αυτή είναι η σημασία που δίνει η Κυβέρνηση της Νέας Δημοκρατίας, αυτή είναι η προτεραιότητα της Νέας Δημοκρατίας για το μεγάλο εθνικό ζήτημα του δημογραφικού και βέβαια της μεγάλης και πρωτοφανούς στεγαστικής κρίσης που περνάει η πατρίδα μας. Ιδρύσατε ξεχωριστό Υπουργείο και επί έναν χρόνο το μόνο που έχει γίνει είναι μια ταμπέλα στην είσοδο του κτηρίου.

Όμως, δεν είναι μόνο αυτό. Στο σημερινό νομοσχέδιο έχουμε και την κατάθεση μιας κατάπτυστης τροπολογίας από τον Υπουργό Υγείας, μιας τροπολογίας που τριάντα ακριβώς χρόνια μετά τον θάνατο του δημιουργού του Εθνικού Συστήματος Υγείας Γιώργου Γεννηματά μάς επιστρέφει πριν τη δεκαετία του 1980, καταργώντας αυτό που ήταν η μεγάλη και διαχρονική επιτυχία του ΕΣΥ, δηλαδή δωρεάν και ποιοτικές δημόσιες υπηρεσίες υγείας. Αυτός ήταν ο θεμέλιος λίθος του Εθνικού Συστήματος Υγείας, η άμεση, πλήρης, δωρεάν πρόσβαση των πολιτών σε υπηρεσίες υγείας σε όλη την πατρίδα μας.

Σήμερα, εσείς ιδιωτικοποιείτε τη δημόσια υγεία με μια μεταμεσονύκτια τροπολογία τη Μεγάλη Εβδομάδα. Πραγματικά, γιατί τέτοια βιασύνη; Γιατί τέτοια επιμονή; Μάλιστα, την προηγούμενη εβδομάδα προσπαθήσατε πάλι να φέρετε την εν λόγω ρύθμιση ως δήθεν νομοτεχνική βελτίωση λίγα λεπτά πριν από τη λήξη της συζήτησης, χωρίς διαβούλευση, χωρίς τη δυνατότητα να ακουστούν οι φορείς στις αρμόδιες επιτροπές. Πραγματικά, τι σας βιάζει; Τι σας πιέζει; Τόσο πολύ βιάζονται ισχυρά οικονομικά συμφέροντα που θέλετε να εξυπηρετήσετε;

Το ΠΑΣΟΚ ίδρυσε το Εθνικό Σύστημα Υγείας δίνοντας ασφάλεια, ελπίδα και προοπτική σε εκατομμύρια ανθρώπους. Γι’ αυτό και σήμερα, μπροστά σε αυτή την κατάπτυστη τροπολογία στεκόμαστε απέναντι, γιατί είναι μια επικίνδυνη πρωτοβουλία που υπονομεύει την κοινωνική δικαιοσύνη στον τόπο και το κοινωνικό κράτος. Γι’ αυτό πρέπει να φύγετε το συντομότερο δυνατό από την κυβέρνηση, γιατί όσο μένετε σε θέσεις εξουσίας, τόσο γρηγορότερα θα καταρρεύσει το κοινωνικό κράτος και οι δύο βασικοί πυλώνες του που είναι η δημόσια δωρεάν υγεία και η δημόσια δωρεάν παιδεία.

Κυρίες και κύριοι Βουλευτές, με τη συγκεκριμένη τροπολογία ο Υπουργός επιβεβαιώνει ότι τα απογευματινά χειρουργεία με τον τρόπο που τα σχεδίασε θα ήταν δούρειος ίππος κατάργησης του δημόσιου χαρακτήρα του ΕΣΥ. Αυτό λέμε από την πρώτη στιγμή, που θεσμοθέτησε τα απογευματινά χειρουργεία και που δεν έχουν καμμία σχέση με αυτό που έλεγε, πρότεινε και θεσμοθέτησε ο Αλέκος Παπαδόπουλος το 2001. Τότε, οι ελλείψεις στα νοσοκομεία ήταν πολύ λιγότερες -αυτό είναι γνωστό- και η πρόβλεψή του ήταν να λειτουργούν συμπληρωματικά προς τα πρωινά χειρουργεία. Εσείς πλέον μεταφέρετε τον κύριο όγκο εργασίας στα απογευματινά χειρουργεία. Στη συνέχεια ψηφίσατε τη δυνατότητα των γιατρών του ΕΣΥ να δουλεύουν και στον ιδιωτικό τομέα, κάνοντας ένα ακόμα βήμα προς την κατεύθυνση που λέμε.

Και τώρα φέρνετε ιδιώτες γιατρούς στα δημόσια νοσοκομεία. Κανονικοποιείτε τη δραματική κατάσταση που έχετε φέρει στο ΕΣΥ και την απαξίωση, χωρίς να έχετε τη διάθεση να κάνετε το παραμικρό για να αλλάξετε τη σημερινή κατάσταση. Για εσάς η δημόσια υγεία είναι οι υποδομές. Όλα τα υπόλοιπα είναι ιδιωτικά. Με την τροπολογία σας οι κλίνες του ΕΣΥ θα ενοικιάζονται ουσιαστικά με βραχυχρόνια μίσθωση, καθώς ο ιδιώτης γιατρός έναντι αντιτίμου θα μπορεί να χρησιμοποιεί τις υποδομές και το προσωπικό του ΕΣΥ για να χειρουργεί τους «πελάτες» του και στη συνέχεια θα φεύγει αφήνοντας τους δημόσιους γιατρούς και νοσηλευτές να είναι υπεύθυνοι για τη μετεγχειρητική πορεία του ασθενούς. Ενώ το προσωπικό με το ζόρι επαρκεί για την κάλυψη των ήδη υπαρχόντων περιστατικών, εσείς τους επιβαρύνετε με επιπλέον φόρτο.

Πραγματικά, όλα αυτά πότε τα σκεφτήκατε; Νομίζετε ότι μιλάτε σε μια κοινωνία που δεν γνωρίζει τι συμβαίνει στα δημόσια νοσοκομεία και ότι όλη αυτή η στρατηγική δείχνει εξαρχής την πυξίδα σας να ιδιωτικοποιηθεί η δημόσια υγεία προς όφελος συγκεκριμένων συμφερόντων, προς όφελος ενός ολιγοπωλίου που νέμεται το 75% των ιδιωτικών υπηρεσιών υγείας.

Αναρωτιέμαι σκεπτόμενος πώς θα λειτουργήσει αυτή η ιδέα σας πού θα βρείτε τους επιπλέον νοσηλευτές για να καλύψετε τις ανάγκες που δημιουργείτε. Με την τροπολογία σας όχι μόνο δεν ενισχύετε την παροχή δωρεάν υπηρεσιών υγείας, αλλά δημιουργείτε και ασθενείς δύο ταχυτήτων, αυτούς που έχουν να πληρώσουν και αυτούς που θα έρχονται δωρεάν. Επιπλέον, αντί να δώσετε κίνητρα στους γιατρούς να έρθουν στο ΕΣΥ, εσείς δημιουργείτε αντικίνητρα. Δεν φτάνει που έχουμε λίγους γιατρούς. Εσείς δημιουργείτε αντικίνητρα για να μην έρθουν νέοι γιατροί να μπουν στο σύστημα, ενώ ξέρετε πόσο μεγάλη ανάγκη έχουμε το ανθρώπινο δυναμικό, καθώς τώρα ως ιδιώτες γιατροί θα έχουν το δικαίωμα να χειρουργούν επί πληρωμή στο νοσοκομείο που προηγουμένως υπηρετούσαν.

Κύριε Υπουργέ, ένας υποψήφιος Ευρωβουλευτής της Νέας Δημοκρατίας, ο κ. Εξαδάκτυλος, είπε ότι το 40% των χειρουργικών κλινών είναι κλειστές, επειδή δεν υπάρχει το απαιτούμενο προσωπικό. Είναι ψεύτης ο υποψήφιός σας κ. Εξαδάκτυλος; Πού είναι η αλήθεια, σε εσάς ή σε αυτόν; Καλό θα είναι να μας απαντήσετε.

Οι λίστες αναμονής σήμερα για ένα χειρουργείο αποτελούν μια εθνική ντροπή για την οποία είστε υπεύθυνοι. Όμως, αντί να ενισχύσετε τα πρωινά ιατρεία, να προσλάβετε προσωπικό, να δώσετε ειδικά κίνητρα σε ειδικότητες στις οποίες υπάρχει πολύ μεγάλη έλλειψη, εσείς ενισχύετε την ιδιωτικοποίηση της υγείας. Δημιουργείτε μια νέα επιλογή επί πληρωμή, αφήνοντας στο έλεος του Θεού όσους δεν έχουν οικονομική δυνατότητα.

Αντί, λοιπόν, να μειώσετε τις ανισότητες, και σε αυτόν τον τομέα η Κυβέρνησή σας κλιμακώνει τις ανισότητες. Φαίνεται πως βάλατε στόχο να μας κάνετε πρωταθλητές Ευρώπης σε διάφορες λίστες της ντροπής: πρωταθλητές Ευρώπης στην ακρίβεια και στον πάτο της Ευρωπαϊκής Ένωσης σε αγοραστική δύναμη. Πρωταθλητές Ευρώπης θέλετε να μας κάνετε και στις ιδιωτικές δαπάνες υγείας; Επί ΣΥΡΙΖΑ ήμασταν τρίτοι, εσείς μας κάνατε δεύτερους -μας ξεπερνά μόνο η Βουλγαρία- και τώρα με αυτό που κάνετε επιταχύνετε τη διαδικασία να ξεπεράσουμε και τη Βουλγαρία. Δηλαδή, για την Ελλάδα, τη χώρα του σκληρού πυρήνα και από τις πρώτες χώρες που μπήκε στην Ευρωπαϊκή Ένωση, να λέτε ότι πάει καλά η οικονομία, πάει καλά η κοινωνία, αλλά να πληρώνει από την τσέπη του ο ελληνικός λαός τα περισσότερα χρήματα για υγεία σε όλη την Ευρώπη! Αυτό είναι το έργο της Νέας Δημοκρατίας με αυτό που σήμερα νομοθετείτε.

Σε αυτήν την πολιτική, λοιπόν, το ΠΑΣΟΚ πολιτικά και αξιακά είναι απέναντι, γιατί εμείς ιδρύσαμε το Εθνικό Σύστημα Υγείας, το πολυτιμότερο έργο της δημοκρατικής παράταξης, γιατί ο ιδρυτής μας Ανδρέας Παπανδρέου έλεγε σοφά «μπροστά στην αρρώστια και τον θάνατο δεν υπάρχουν πλούσιοι και φτωχοί». Ούτε τότε ούτε τώρα!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Έχουμε καταθέσει πολλές φορές προτάσεις για το Εθνικό Σύστημα Υγείας. Δεν κουραζόμαστε να τις επαναλαμβάνουμε, γιατί για μας είναι προτεραιότητα και γιατί βλέπουμε τι συμβαίνει γύρω μας. Σε όποια γωνιά της Ελλάδας και να πάμε, η ακρίβεια και η υγεία είναι τα δύο σημαντικότερα ζητήματα που θέτουν οι πολίτες. Γι’ αυτό, άλλωστε, σας λέμε συνεχώς για το Ταμείο Ανάκαμψης. Άντε, τα χρόνια της οικονομικής κρίσης υπήρχε λιτότητα, περικοπές. Όμως, η χώρα βγήκε από τα μνημόνια, απέκτησε ευελιξία στα δημοσιονομικά της. Και όχι μόνο αυτό, αλλά απέκτησε και ένα δώρο, το Ταμείο Ανάκαμψης. Είμαστε από τις πιο ευνοημένες χώρες με πάνω από 32 δισεκατομμύρια. Έπρεπε να είναι προτεραιότητά σας η δημόσια υγεία, ειδικά στην κατάσταση που βρίσκεται σήμερα.

Όμως, εσείς, αν ανακοινώσετε πού πήγαν τα χρήματα του Ταμείου Ανάκαμψης, θα καταλάβουμε όλοι μας ότι είχατε και έχετε άλλες προτεραιότητες. Ό,τι κάνατε με τα δάνεια, τα ίδια κάνετε και με τις επιδοτήσεις. Αντί στις επιδοτήσεις να είναι προτεραιότητα η υγεία, ήταν άλλα πράγματα. Αντί στα δάνεια να είναι προτεραιότητα οι μικρομεσαίες επιχειρήσεις, ήταν οι ισχυροί.

Ακόμη και χώρες όπως η Πορτογαλία, που έχουν καλύτερα στοιχεία για την δημόσια υγεία, στήριξαν περισσότερο από ό,τι εσείς, όπως έκανε και στις μικρομεσαίες επιχειρήσεις. Να μην τα δώσουν όλα στις τράπεζες. Κάνουν έναν ειδικό χρηματοδοτικό φορέα με κριτήρια πέρα από χρηματοοικονομικά, πέρα από τα κριτήρια της τραπεζικής αγοράς. Αυτή η αποτυχία σας με το Ταμείο Ανάκαμψης θα είναι μαύρη κηλίδα στη διακυβέρνησή σας. Το λέω και το ξαναλέω.

Οι παρεμβάσεις που προτείνουμε έχουν στόχο να ανακληθεί ο τομέας της δημόσιας υγείας ως ολοκληρωμένη δημόσια υπηρεσία με ισχυρές δομές σε κάθε περιφέρεια της χώρας. Δεν μπορεί αλλιώς να αντιμετωπίσεις το άρρωστο δημογραφικό σχήμα που το 50% είναι η Αθήνα κι όλο το υπόλοιπο 50% είναι η υπόλοιπη Ελλάδα. Γιατί εκεί τείνουμε. Επίσης, ενιαίο σύστημα πρωτοβάθμιας φροντίδας υγείας υπό δημόσια εποπτεία με τη δημιουργία τοπικών δικτύων ολοκληρωμένων υπηρεσιών σε όλη τη χώρα, με υπηρεσίες οικογενειακής ιατρικής που θα φθάνουν στο σπίτι όταν θα τις έχουμε ανάγκη.

Μα δεν πήρατε το μάθημα της πανδημίας; Τι έγινε στην πανδημία; Δεν είχαμε ισχυρό δίκτυο πρωτοβάθμιας υγείας κι έγινε κυματοθραύστης της πανδημίας το δημόσιο νοσοκομείο με αποτέλεσμα άνθρωποι με σοβαρά νοσήματα να μην έχουν τις υπηρεσίες που θα έπρεπε, όταν έπρεπε. Αντί, λοιπόν, να πάρουμε το μάθημα και να σκεφτούμε ότι μετά από μερικά χρόνια μπορεί ξανά η ανθρωπότητα να βρεθεί μπροστά σε μια τέτοια παγκόσμια πρόκληση, να προετοιμάσουμε τη χώρα μας κάνοντας πρόληψη, εσείς έρχεστε εδώ με μια τροπολογία να κάνετε το αντίθετο από ό,τι χρειαζόμαστε. Και πραγματικά αναρωτιέμαι αν έχετε σκεφτεί τι έγινε την εποχή της πανδημίας. Πόσες χιλιάδες άνθρωποι έχασαν τη ζωή τους γιατί δεν υπήρχαν οι υπηρεσίες που χρειαζόμαστε; Και όχι μόνο λόγω της πανδημίας. Και λόγω του ότι έπαψαν να κάνουν προληπτική ιατρική στα νοσοκομεία. Άρα, είναι προτεραιότητα το ισχυρό δίκτυο πρωτοβάθμιας υγείας. Αυτό που έσωσε άλλες ευρωπαϊκές χώρες. Αυτό που έκανε άλλες ευρωπαϊκές χώρες να έχουν γρηγορότερα αποτελέσματα στο εμβολιαστικό πρόγραμμα. Όλες αυτές οι εμπειρίες δεν σας έγιναν μάθημα; Τίποτα;

Για να φτάσουμε στη σημερινή τροπολογία αποκαλυπτική της ιδεοληψία σας. Και όχι μόνο της ιδεοληψίας αλλά και της πελατειακής σας νοοτροπίας απέναντι σε λίγα ισχυρά οικονομικά συμφέροντα. Δεν τα λέω εγώ. Ο κ. Στουρνάρας τα λέει. Ολιγοπώλια στην υγεία, ολιγοπώλια στην ενέργεια, ολιγοπώλια στα τρόφιμα, ολιγοπώλια στις τράπεζες. Αυτή είναι η πολιτική της Νέας Δημοκρατίας. Και μιλάτε για ελεύθερη αγορά. Η ελεύθερη αγορά θέλει κανόνες, ρύθμιση αλλά και ισχυρό κράτος ειδικά στο κοινωνικό του πλαίσιο, στην παιδεία και την υγεία. Επίσης, για μας είναι πολύ σημαντικό χρέος να στηρίξουμε την υγεία στη νησιωτική Ελλάδα στην οποία οι πολιτικές σας έχουν κάνει πολύ δύσκολη τη ζωή του μόνιμου πληθυσμού. Οι μόνιμοι πληθυσμοί αυτών των νησιών λόγω του υπερτουρισμού έχουν μια πολύ ακριβή καθημερινότητα, δημόσιες υπηρεσίες υγείας και παιδείας αλλά και ασφάλειας. Πολύ χαμηλότερου επιπέδου από αυτό που αξίζουν. Και εκεί έχετε κάνει τα ελάχιστα. Γι’ αυτό εμείς θέλουμε σε κάθε μεγάλο νησί να υπάρχει ένα επαρκώς στελεχωμένο νοσοκομείο. Στα μικρότερα να προβλέπεται μονάδα πρωτοβάθμιας φροντίδας υγείας σε διασύνδεση με το πλησιέστερο νοσοκομείο. Για τα πολύ μικρά νησιά πρέπει να υπάρχει ένα περιφερειακό ιατρείο με μόνιμο γιατρό. Επίσης σύγχρονα και λειτουργικά δημόσια νοσοκομεία και δημιουργία σύγχρονων και καινοτόμων μονάδων περίθαλψης εκτός νοσηλευτικών ιδρυμάτων.

Τέλος, κάλυψη των πραγματικών κενών του Εθνικού Συστήματος Υγείας με μόνιμο ιατρικό προσωπικό, νοσηλευτικό και παραϊατρικό, με διαφανείς και αξιοκρατικές διαδικασίες. Και βέβαια με αύξηση των αμοιβών. Αυτή τη στιγμή χιλιάδες νέοι γιατροί, νοσηλευτές, φεύγουν από την Ελλάδα και πάνε στις δυτικές ευρωπαϊκές χώρες. Ό,τι συμβαίνει και στην ανατολική Ευρώπη. Αλλά εκεί πήραν αποφάσεις. Η Ρουμανία αύξησε σημαντικά τους μισθούς για να συγκρατήσει ανθρώπινο δυναμικό στο δημόσιο σύστημα υγείας. Δεν καταλαβαίνετε ότι τα επόμενα χρόνια θα έχουμε τεράστια έλλειψη γιατρών και νοσηλευτών στη χώρα μας; Άρα πολύ σημαντικό ζήτημα είναι οι σωστές αμοιβές. Επίσης, πρέπει να επενδύσουμε σε προσωπικό υψηλού επιπέδου και σε ειδικότητες που λείπουν από το σύστημα.

Τέλος, «παλαμάκια» και εύσημα άκουσαν οι υγειονομικοί μέσα στην πανδημία. Έχουμε καταθέσει τέσσερις φορές την τροπολογία ένταξής τους στα βαρέα και ανθυγιεινά. Επιτέλους, ας το ψηφίσουμε. Είναι υποχρέωση όλων μας είναι δικαίωμά τους να ενταχθούν στα βαρέα και ανθυγιεινά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αυτές περιληπτικά είναι οι προτάσεις μας για ένα δημόσιο σύστημα ευέλικτο, αποτελεσματικό, ανταγωνιστικό και πρωτοπόρο, που θα καλύπτει τις ανάγκες της σύγχρονης κοινωνίας σε κάθε γωνιά της πατρίδας μας. Θέλω να σας πω ότι είναι προφανές ότι έχουμε άλλες προτεραιότητες. Υπηρετείτε ένα άλλο σχέδιο. Υπηρετείτε ολιγοπώλια στον τομέα της υγείας και όχι ένα ισχυρό δημόσιο σύστημα υγείας. Γιατί για μας αξιακά η υγεία είναι το πολυτιμότερο αγαθό για έναν άνθρωπο και δεν θα επιτρέψουμε στη Νέα Δημοκρατία να την κάνει πολύτιμο εμπόρευμα για λίγους επιχειρηματίες στην Ελλάδα.

Να είστε καλά. Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Πρόεδρο. Συνεχίζουμε.

Καλούμε στο Βήμα την κ. Έλενα Ακρίτα από τον ΣΥΡΙΖΑ - Προοδευτική Συμμαχία. Θα ακολουθήσει ο κ. Κρητικός και μετά ο Κοινοβουλευτικός Εκπρόσωπος του Κομμουνιστικού Κόμματος.

**ΕΛΕΝΑ ΑΚΡΙΤΑ:** Καλησπέρα. Επιτρέψτε μου να μοιραστώ μαζί σας ένα προσωπικό μου, ένα τραυματικό μου βίωμα το οποίο ομολογώ ότι δεν με τιμά. Πριν χρόνια περπατούσα. Ήμουν έξω από τη βιτρίνα του βιβλιοπωλείου «ΙΑΝΟΣ» στη Σταδίου. Δίπλα μου ήταν ένας άστεγος συμπολίτης μας. Κι εγώ επειδή μιλούσα εκείνη την ώρα στο τηλέφωνο δεν του έδωσα καμμία σημασία. Τότε εκείνος με πλησίασε και μου είπε κάτι που δεν θα ξεχάσω ποτέ. Μου λέει: «επειδή εσείς κάνετε ότι δεν με βλέπετε, δεν σημαίνει ότι δεν υπάρχω». Ένας αόρατος άνθρωπος που στην ουσία δεν ήταν αόρατος. Στην ουσία το δικό μου βλέμμα τον κατέστησε αόρατο.

Νομίζω ότι αυτό ακριβώς κάνει σήμερα και η Κυβέρνηση με το παρόν νομοσχέδιο. Κάνει ότι δεν βλέπει τον άστεγο. Κι έτσι πιστεύει ότι αφού δεν τον βλέπει δεν υπάρχει. Μέχρι τώρα οι πάσχοντες, οι ανέστιοι αντιμετωπίζονται από τα βέλη της φαρέτρας του κ. Γκρίνμπεργκ. Μιας και αναφέρθηκα στον κ. Γκρίνμπεργκ, ο Πρόεδρος του ΣΥΡΙΖΑ έχει επανειλημμένα ρωτήσει αλήθεια τι γίνεται με αυτό; Ποιος πληρώνει τον επικοινωνιολόγο Γκρίνμπεργκ; Ο Πρωθυπουργός από την τσέπη του ή εμείς από τη δική μας τσέπη; Κάποτε πρέπει να απαντηθεί αυτό και να έχουμε μια εικόνα. Θυμόμαστε εκείνο το βίντεο της ντροπής, πραγματικά, όπου ο κ. Μητσοτάκης ήταν μαζί με έναν πρώην άστεγο συμπολίτη μας. Δεν ξέρω τίποτα πιο ποταπό, τίποτα πιο βδελυρό από το να απαιτείτε και να εισπράττετε επικοινωνιακά ανταλλάγματα και οφέλη από έναν άνθρωπο που έχει πέσει στην ανάγκη σας, από έναν άνθρωπο που για να επιβιώσει αναγκάζεται να γίνει εργαλείο της πολιτικής σας εγωπάθειας.

Εδώ χρειάζονται λεφτά. Τέρμα τα ψέματα. Σας το είπε και η εισηγήτρια μας, Κατερίνα Νοτοπούλου. Χρειάζονται τα διπλάσια από όσα δίνετε εσείς. Και σας άφησε προίκα ο Τσίπρας και ο ΣΥΡΙΖΑ, που να πάρει η ευχή. Με τη θηλιά των μνημονίων στον λαιμό του, σας άφησε προίκα. Κι εσείς τι κάνετε πέντε χρόνια; Τι εξακολουθείτε να κάνετε πέντε χρόνια; Μοιράζετε πακετάκια στους δικούς σας. Αφήνετε ανεξέλεγκτα κάθε καρτέλ, κάθε ολιγοπώλιο, κάθε -με συγχωρείτε για τη λέξη- νταβατζή της οικονομίας ημέτερο να κάνει παιχνίδι πάνω στις πλάτες των ανθρώπων που είναι αδύναμοι.

Δεν υπάρχει όμιλος που να μην έχει ζήσει το απόλυτο Ελντοράντο με εσάς και δεν υπάρχει νοικοκυριό που μετά τις 17 του μήνα έχει να φάει. Δεν ξέρω αν το καταλαβαίνετε αυτό, δεν ξέρω αν το συνειδητοποιείτε αυτό, δεν ξέρω αν καταλαβαίνετε τι σημαίνει επί δεκατρείς ολόκληρες ημέρες η οικογένεια να μην μπορεί να βάλει πιάτο στο τραπέζι, γάλα για το παιδί της, να πληρώσει τους λογαριασμούς και να μην τρέμει ότι θα μείνει στο σκοτάδι και χωρίς νερό, να μην μπορεί να πάει ο γονιός από το σημείο άλφα στο σημείο βήτα, στην άθλια, την κακοπληρωμένη δουλειά του για να μπορέσει απλά να επιβιώσει. Δεκατρείς μέρες τον μήνα!

Μπορούσατε έστω να συνεχίσετε τον άθλο αυτό που έκανε η Κυβέρνηση του Αλέξη Τσίπρα τότε στον ΣΥΡΙΖΑ -και να ξαναστήσετε στα πόδια του το κοινωνικό κράτος στη χώρα μας-, στα χρόνια εκείνα της ασφυκτικής πραγματικά -ήταν σαν θηλιά στο λαιμό μας- μνημονιακής πολιτικής. Μπορούσατε να το πιάσετε από εκεί. Ακόμα και σήμερα τα μόνα εργαλεία για την αντιμετώπιση της αστεγίας είναι το πρόγραμμα που ξεκίνησε επί ΣΥΡΙΖΑ και στο οποίο μόνο κάτι μικροδιορθωσούλες και κάτι μικροαλλαγές έχετε κάνει. Δεν έχετε καν καταγράψει τον αριθμό των άστεγων. Αν είναι δυνατόν! Και από την άλλη μεριά όλες οι δομές κοινωνικής πρόνοιας είναι υποστελεχωμένες, δουλεύουν εκατό ώρες το εικοσιτετράωρο. Φωνάζουν οι φορείς των εργαζομένων, καταγγέλλουν οι φορείς των εργαζομένων. Και τι έγινε; Τίποτα. Γι’ αυτό και οι καθυστερήσεις στις αναδοχές, γι’ αυτό και οι καθυστερήσεις στις υιοθεσίες, γι’ αυτό και η αγωνία των ανάδοχων γονιών και των θετών γονιών που λαχταράνε να πάρουν ένα παιδί στην αγκαλιά τους. Τα μισά voucher των βρεφονηπιακών είναι στα χαρτιά και δεν ανταποκρίνονται στις αντίστοιχες θέσεις. Και δεν πιάνουμε καν τις νέες ανάγκες κρατικής παρέμβασης στην παιδική εγκληματικότητα, στη βία, στην έλλειψη προστασίας, σε μια κοινωνία που την αποκτηνώνει η ανεργία, η φτώχεια, η αστεγία, η απελπισία, η απόγνωση. Και τι γίνεται τότε με το αδιέξοδο εδώ στον λαιμό; Ο μεγάλος δέρνει τον μικρό και ο μικρός τον μικρότερο.

Βάζετε το ζήτημα της στεγαστικής κρίσης. Εντάξει, σαφώς έχουμε στεγαστική επισφάλεια. Αυτή τη στιγμή είναι το νούμερο «1» αυτό το πρόβλημα. Αλλά ποιος προκαλεί και ποιος οξύνει αυτή την επισφάλεια; Δεν είναι τα «κοράκια» των servicers, που έχετε αλλάξει τη νομοθεσία για να είναι ακόμα πιο αδίστακτα; Δεν είναι η ασυδοσία της αγοράς με τα Airbnb και τα Golden Visa; Δεν είναι τα καρτέλ που απομυζούν τα νοικοκυριά; Δεν είναι οι μισθοί - «φιλοδωρήματα» για τα νέα παιδιά;

Εσείς δεν καμαρώνετε για τις επενδύσεις που φέρατε και τελικά είναι επενδύσεις στο real estate κατοικίας και διαχείρισης δανείων; Και τι γίνεται; Πηγαίνουν οι γιατροί, πηγαίνουν οι δάσκαλοι, οι εκπαιδευτικοί, οι υπάλληλοι, οι δικηγόροι να υπηρετήσουν σε ένα μέρος μακριά από το σπίτι τους και κοιμούνται πού; Στο αυτοκίνητο! Το ξέρουμε. Τα έχουμε δει και τα έχουμε καταγράψει. Και έρχεστε τώρα εσείς να βάλετε ένα χαρτόνι σαν ανάχωμα στην πλημμύρα που προκαλεί η πολιτική σας.

Και επειδή είπα πλημμύρα, αλήθεια, με τους ξεσπιτωμένους της Θεσσαλίας ξέρετε τι γίνεται; Γιατί εμείς ξέρουμε τι γίνεται και ξέρουμε και τι υποσχεθήκατε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κοιτάξτε να δείτε, εμείς δεν περιμένουμε κοινωνική πολιτική από μια κυβέρνηση σαν τη δική σας. Εσείς εξακολουθείτε να προσπερνάτε τον άστεγο και να πιστεύετε ότι επειδή παριστάνετε ότι δεν τον βλέπουμε ο άνθρωπος δεν υπάρχει. Εμείς -και τελειώνω, κύριε Πρόεδρε- διεκδικούμε την ορατότητα αυτού του ανθρώπου. Εμείς διεκδικούμε τη συμπερίληψη, την αξιοπρέπεια, διότι όταν μια κοινωνία κοιτάζεται στον καθρέφτη πρέπει να αντικρίζει ένα πρόσωπο, το δικό της ανθρώπινο πρόσωπο. Ξέρετε τι μας χωρίζει; Άβυσσος. Εσείς μιλάτε για φιλανθρωπία και εμείς μιλάμε για αλληλεγγύη. Ευτυχώς για εμάς.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Νεοκλής Κρητικός από τη Νέα Δημοκρατία.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εύχομαι να βιώσουμε την κατάνυξη των ημερών και τα πολυδιάστατα διδάγματά τους και να έχουμε αγάπη και ομόνοια μεταξύ μας.

Αυτό είναι το πρώτο νομοσχέδιο του Υπουργείου Κοινωνικής Συνοχής και Οικογένειας που εισέρχεται στην Ολομέλεια της Βουλής και θα ήθελα να υπογραμμίσω την αξία της απόφασης του Πρωθυπουργού να δημιουργήσει αυτό το αυτόνομο Υπουργείο για την καλύτερη υπηρέτηση του στρατηγικού στόχου για μια σύγχρονη, ευρωπαϊκή, στοχευμένη και αποδοτική κοινωνική πολιτική.

Το παρόν νομοσχέδιο, λοιπόν, περιλαμβάνει διατάξεις με αντικείμενο τη βελτίωση του επιπέδου της παρεχόμενης κοινωνικής πρόνοιας σε δύο άξονες: ίσες ευκαιρίες κοινωνικής ένταξης και σεβασμός των ανθρωπίνων δικαιωμάτων.

Ειδικότερα, αναβαθμίζεται το ειδικό πρόγραμμα για την καταπολέμηση της αστεγίας και την κοινωνική ένταξη των αστέγων. Δίνεται πλέον η δυνατότητα υπαγωγής σε οικογένειες, που διαβιούν σε δωρεάν παραχωρημένη κατοικία από φορέα της γενικής κυβέρνησης, ενώ στους φορείς που συμμετέχουν στο πρόγραμμα προστίθενται οι οργανισμοί που δραστηριοποιούνται στην πρόληψη, αντιμετώπιση, θεραπεία και κοινωνική επανένταξη εξαρτώμενων ατόμων και οι οποίοι εποπτεύονται από το Υπουργείο Υγείας.

Δίνει περισσότερες και καλύτερες ευκαιρίες κοινωνικής ένταξης για εκείνους που το έχουν περισσότερο ανάγκη και σε αυτή την κατεύθυνση μετεξελίσσεται, ώστε να επωφεληθούν περισσότεροι ευάλωτοι πολίτες.

Αυξάνεται από 10 σε 15 εκατομμύρια ευρώ ο προϋπολογισμός του, προκειμένου να καλυφθούν περίπου επτακόσια νοικοκυριά από τα πεντακόσια πενήντα έξι που καλύφθηκαν την προηγούμενη περίοδο, ενώ επεκτείνεται σε τουλάχιστον εξήντα δήμους από τους σαράντα δύο της περασμένης διετίας.

Το πρόγραμμα αυτό, κυρίες και κύριοι, ξεκίνησε ως πιλοτικό. Η Κυβέρνηση του Κυριάκου Μητσοτάκη ήρθε και το έκανε κομμάτι της κοινωνικής πολιτικής της.

Συγχρόνως θεσπίζεται η Εθνική Πρωτεύουσα Νεολαίας, μια θεσμική καινοτομία, ένα ετήσιο πρόγραμμα βράβευσης ενός δήμου που διακρίνεται για τον σχεδιασμό και υλοποίηση δράσεων με στόχο τη συμπερίληψη των νέων ηλικίας δεκαπέντε έως είκοσι εννέα ετών στη λήψη των αποφάσεων και την εν γένει ενθάρρυνση της ενεργού πολιτειότητάς τους. Προσφερόμενο κίνητρο είναι η δυνατότητα επιχορήγησης του δήμου στον οποίο απονέμεται ο τίτλος της Εθνικής Πρωτεύουσας Νεολαίας με ποσό έως 80.000 ευρώ. Βεβαίως δεν θεωρούμε ότι η Εθνική Πρωτεύουσα είναι η λύση σε όλα αυτά που απασχολούν τους νέους, όμως λέμε ότι είναι ένα μέτρο για να ενισχύσουμε τη συμμετοχή τους, γιατί βλέπουμε ότι πολλοί και πολύ συχνά απαξιούν και το πρόβλημα αυτό πρέπει να μας προβληματίζει και να αναζητούμε τρόπους ανάσχεσής του.

Συνεχίζω με την ενίσχυση του πλαισίου της παρεχόμενης παιδικής προστασίας. Προβλέπεται η οικονομική ενίσχυση των ωφελουμένων των παραρτημάτων παιδικής προστασίας των Κέντρων Κοινωνικής Πρόνοιας του Υπουργείου, καθώς και του Κέντρου Παιδικής Μέριμνας Αρρένων «ΠΑΠΑΦΕΙΟ» Θεσσαλονίκης. Για αυτά τα παιδιά που στερούνται προστατευτικού οικογενειακού περιβάλλοντος αποσκοπούμε στην παροχή ίσων ευκαιριών για την υποστήριξη της προσπάθειας αυτονόμησης και κοινωνικής ένταξης.

Συγχρόνως το Εθνικό Συμβούλιο Αναδοχής και Υιοθεσίας, καθώς και το Εθνικό Συμβούλιο Προσχολικής Αγωγής και Διαπαιδαγώγησης μεταφέρονται στη Γενική Γραμματεία Δημογραφικής και Στεγαστικής Πολιτικής για τη συστηματικότερη ενασχόληση με το αντικείμενο της παιδικής προστασίας και τον βέλτιστο συντονισμό των σχετικών πολιτικών οι οποίες εντάσσονται στις αρμοδιότητες της νέας Γενικής Γραμματείας.

Εκσυγχρονίζεται η λειτουργία του «Σικιαριδείου» Ιδρύματος, ενός ιστορικού φορέα στον χώρο των υπηρεσιών κοινωνικής προστασίας σε παιδιά και άτομα με νοητική στέρηση. Παράλληλα, στο πλαίσιο υλοποίησης του έργου που υλοποιείται με πόρους του Ταμείου Ανάκαμψης και Ανθεκτικότητας με αντικείμενο την χρηματοδότηση της δημιουργίας θέσεων βρεφικής φροντίδας επικαιροποιείται και διευρύνεται με στόχο έως και είκοσι χιλιάδες νέες θέσεις και τη δυνατότητα συμμετοχής και των δημοτικών βρεφικών σταθμών της χώρας.

Διευκολύνεται η διενέργεια κοινωνικής έρευνας για την τέλεση υιοθεσίας και αναδοχής. Επιδιώκεται έτσι η βέλτιστη εξυπηρέτηση του συμφέροντος των ανηλίκων και η αποφυγή αδικαιολόγητων καθυστερήσεων στην περίπτωση εκκρεμών υποθέσεων αναδοχής ή υιοθεσίας.

Κυρίες και κύριοι συνάδελφοι, η Κυβέρνηση επιχειρεί συνολικά για τη διαμόρφωση πλέγματος ασφαλείας για τους ευάλωτους συμπολίτες μας. Στο κομμάτι της στεγαστικής κρίσης αύξησε τον προϋπολογισμό, που έχει ήδη περάσει από την αρχή της χρονιάς, από το 396 εκατομμύρια στα 400 εκατομμύρια για το επίδομα στέγασης, αυξάνοντας τους δικαιούχους. Και να σκεπτόμαστε διαρκώς ότι επιβάλλεται να βοηθήσουμε ανθρώπους να βγουν από τον φαύλο κύκλο της φτώχειας, να μην μένουν πάρα πολλά χρόνια μέσα στο ελάχιστο εγγυημένο εισόδημα και με τις ενεργητικές πολιτικές να επανεντάσσονται στην κοινωνία.

Καταληκτικά, το σχέδιο νόμου περιλαμβάνει παρεμβάσεις ενταγμένες στον στρατηγικό στόχο του Υπουργείου και τη δέσμευση της Κυβέρνησης για ποιοτική αναβάθμιση των παροχών κοινωνικής πρόνοιας, βελτίωση της προστασίας των ανηλίκων, καλύτερες ευκαιρίες κοινωνικής ένταξης και ισότητα στην προστασία των ανθρωπίνων δικαιωμάτων. Και βέβαια δεν μπορούν όλα ως διά μαγείας να γίνουν και να επιλυθούν χρόνια προβλήματα με έναν νόμο. Μια τέτοια διαδικασία υλοποίησης αποτελεσματικών πολιτικών απαιτεί και χρόνο και μεθοδικότητα και σίγουρα πολύ σκληρή δουλειά.

Ας στηρίξουμε τη συνεκτική προσπάθεια του νεοσυσταθέντος Υπουργείου, το οποίο είναι ένας εν δυνάμει κεντρικός θεσμικός πυλώνας της πολιτικής δέσμευσης ότι όσο η Ελλάδα προοδεύει κανένας, μα κανένας δεν θα μένει πίσω.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Το λόγο έχει ο Κοινοβουλευτικός Εκπρόσωπος του Κομμουνιστικού Κόμματος Νίκος Καραθανασόπουλος και ακολουθεί ο κ. Πέτσας και ο κ. Καλαματιανός.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Το Κομμουνιστικό Κόμμα Ελλάδας θεωρεί δικαιολογημένη την οργή, αλλά και την αγανάκτηση των συγγενών των θυμάτων, των τραυματιών και εγκαυματιών στο Μάτι για την απόφαση - πρόκληση του σημερινού δικαστηρίου.

Στο επίκεντρο της απόφασης είναι η γνωστή λογική του ανθρώπινου λάθους, που κάθε φορά επικαλείται η εκάστοτε Κυβέρνηση. Αυτό έκανε η κυβέρνηση του ΣΥΡΙΖΑ, αυτό κάνει και σήμερα η Κυβέρνηση της Νέας Δημοκρατίας με το έγκλημα στα Τέμπη. Είναι μια λογική η οποία επί της ουσίας εξαντλεί την όποια απόδοση ευθυνών σε κάποιους παράγοντες υπηρεσιακούς και μάλιστα με ποινές - χάδι, ενώ προκλητικά απαλλάσσει και αθωώνει τους πολιτικούς υπεύθυνους και τα πρώτα στελέχη της ιεραρχίας των υπηρεσιών που έχουν ευθύνη.

Γι’ αυτό, για ακόμη μια φορά γίνεται φανερό πως καταλύτης για να μην συγκαλυφθεί το όποιο έγκλημα, για να υπάρχει τιμωρία όλων όσοι ευθύνονται γι’ αυτό, αλλά και για τη δικαίωση των θυμάτων και των συγγενών τους είναι ο λαϊκός παράγοντας που με την αποφασιστική του παρέμβαση καθιστά ανενεργά τα όποια σχέδια συγκάλυψης και απαλλαγής των πραγματικών υπευθύνων που εκπορεύονται από μεριάς της Κυβέρνησης.

Έρχομαι στο σημερινό νομοσχέδιο του Υπουργείου Κοινωνικής Συνοχής όπως ονομάζεται. Αλήθεια, τι σημαίνει κοινωνική συνοχή, όρος που τον αποδέχονται όλα τα άλλα κόμματα; Θα μας πείτε τι σημαίνει κοινωνική συνοχή; Σε μια ταξική κοινωνία, όπου οι ταξικές ανισότητες όλο και μεγαλώνουν περισσότερο, θεωρείτε ότι η κρατική παρέμβαση θα αποκαταστήσει αυτές τις ανισότητες; Κανείς δεν πιστεύει κάτι τέτοιο, δεν έχει αυταπάτες και πολύ περισσότερο εσείς.

Από αυτή, λοιπόν, την άποψη προσπαθείτε με αυτούς τους ουδέτερους, υποτίθεται, όρους να συγκαλύψετε τη βαρβαρότητα αυτή του κοινωνικού συστήματος, που συνεχώς αναπαράγει, αλλά και διευρύνει όλο και περισσότερο τις κοινωνικές ανισότητες και να μάθει ο κόσμος να συμβιώνει με αυτές.

Η λογική την οποία έχει στο επίκεντρο αυτή η λεγόμενη «κοινωνική συνοχή» είναι η παρέμβαση του αστικού κράτους να έχει έναν διπλό στόχο:

Ο πρώτος είναι να διαχειριστεί τα ακραία φαινόμενα φτώχειας και κοινωνικού αποκλεισμού με μία λογική διαχείρισης, αναδιανομής της φτώχειας από τους λιγότερο φτωχούς προς όφελος των περισσότερο φτωχών -τα διάφορα προγράμματα voucher, τα διάφορα επιδόματα και τα διάφορα καλάθια, του νονού, του νοικοκυριού και πάει λέγοντας-, ενώ μένει στο απυρόβλητο η κερδοφορία των επιχειρηματικών ομίλων.

Με βάση αυτά δεν πρέπει να αναρωτηθεί κάποιος γιατί να υπάρχουν φτωχοί, εξαθλιωμένοι; Ποιοι είναι αυτοί που τους οδηγούν σε αυτή την κατάσταση; Είναι η δική τους αδυναμία; Είναι ζήτημα ατομικής ευθύνης και αυτό; Ή μήπως είναι ένα κοινωνικό σύστημα, ένα οικονομικό σύστημα, που τους οδηγεί στο περιθώριο, γιατί ακριβώς συγκεντρώνει σε όλο και λιγότερα χέρια τον κοινωνικά παραγόμενο πλούτο και διευρύνει τις ανισότητες όλο και περισσότερο; Μήπως είναι οι πολιτικές των εκάστοτε κυβερνήσεων που διαχειρίζονται αυτό το σύστημα και επί της ουσίας υλοποιούν και υπηρετούν την πολιτική της Ευρωπαϊκής Ένωσης, τις ανάγκες του κεφαλαίου, τη στρατηγική της άρχουσας τάξης; Επί της ουσίας τι θέλετε να κάνετε με αυτόν τον τρόπο; Είναι σαν λέτε στον κόσμο «να σε κάψω, Γιάννη, να σ’ αλείψω λάδι». Αυτή είναι η μία πλευρά.

Ο δεύτερος στόχος είναι ακριβώς να ενσωματωθεί η κοινωνική συνείδηση στο ασφυκτικό πλαίσιο του συστήματος, προσπαθώντας ακριβώς να βάλει εμπόδια στη χειραφέτηση, αλλά και στη ριζοσπαστικοποίηση της λαϊκής συνείδησης, δηλαδή να προσαρμόσει ακόμη περισσότερο τις σύγχρονες ανάγκες της λαϊκής οικογένειας σε ένα ελάχιστο επίπεδο ικανοποίησης και να είναι ευχαριστημένοι που επιβιώνουν με αυτό το ελάχιστο επίπεδο και όχι να διεκδικούν την ικανοποίηση των σύγχρονων αναγκών τους.

Η εισηγήτρια του ΚΚΕ αναφέρθηκε αναλυτικά στο σύνολο των διατάξεων. Ένα μέρος των διατάξεων αφορά τη στεγαστική πολιτική της Κυβέρνησης, την ικανοποίηση των στεγαστικών αναγκών των αστέγων. Και ακούμε και από τους κυβερνητικούς Βουλευτές και από τους αντιπολιτευόμενους των άλλων κομμάτων για το κόστος στέγασης, το οποίο εκτοξεύεται, για το ράλι ανόδου των ενοικίων, για τις δεκάδες χιλιάδες αναξιοποίητα ακίνητα, για τις δυσκολίες που έχουν τα νέα ζευγάρια να βρουν στέγη, για τους νέους ανθρώπους που παραμένουν ακόμη και σε μεγαλύτερες ηλικίες μαζί με τους γονείς τους γιατί δεν μπορούν να βρουν σπίτι.

Όμως όλα αυτά τα οποία λέτε -και μάλιστα με πολύ πιο επώδυνους όρους από ό,τι τα λέω εγώ- είναι τα συμπτώματα. Κανείς δεν ανατρέχει στην αιτία, στο γιατί υπάρχουν αυτά τα συμπτώματα. Η αιτία είναι φανερή: Η γη είναι ιδιωτική, άρα είναι εμπόρευμα, τα ακίνητα και η στέγη είναι εμπορεύματα και το εμπόρευμα αποτελεί το μέσο πραγματοποίησης του καπιταλιστικού κέρδους. Αυτό είναι το πρόβλημα, το καπιταλιστικό κέρδος και η στέγη - εμπόρευμα. Αυτό δεν το αμφισβητεί ούτε η Κυβέρνηση ούτε τα υπόλοιπα κόμματα. Η στέγη πρέπει να είναι εμπόρευμα γιατί ζούμε στο καπιταλιστικό σύστημα. Και αυτή ακριβώς είναι η αιτία που διευρύνει όλο και περισσότερο την ψαλίδα ανάμεσα στις δυνατότητες που υπάρχουν σήμερα για να καλυφθούν αυτές οι ανάγκες και στο επίπεδο κάλυψης των αναγκών.

Για σκεφτείτε πόσο πολύ έχει προχωρήσει η πρόοδος της τεχνολογίας, της μηχανολογίας σε αυτά τα ζητήματα; Θα αναφέρω απλώς ένα παράδειγμα. Πήγα πρόσφατα περιοδεία στη Ζάκυνθο. Μέσα σε πέντε μήνες χτίστηκαν τρία πεντάστερα ξενοδοχεία. Αλήθεια, πώς καταφέρνουν οι μεγαλοκαπιταλιστές να χτίσουν σε πέντε μήνες πεντάστερα ξενοδοχεία, ξενοδοχεία πολυτελείας με όλα τα κομφόρ και τις ανέσεις, και το αστικό κράτος, που είναι ο συλλογικός καπιταλιστής, δεν μπορεί να χτίσει φοιτητικές στέγες; Μπορείτε να μου το εξηγήσετε αυτό το πράγμα; Ποια είναι η δυσκολία που έχει; Η έλλειψη πόρων; Πόρους για άλλα πράγματα έχει, να χρηματοδοτήσει δηλαδή τους ξενοδόχους να φτιάξουν αυτές τις μονάδες.

Να, λοιπόν, ποιο είναι το ζήτημα, αναδεικνύεται ανάγλυφα ότι πραγματικά υπάρχει η δυνατότητα να καλυφθούν όλες οι ανάγκες και της νέας γενιάς, αλλά και των λαϊκών οικογενειών.

Τα μέτρα - ασπιρίνες που προτείνει η Κυβέρνηση, αλλά και τα άλλα κόμματα της Αντιπολίτευσης δεν αντιμετωπίζουν την αιτία. Αντίθετα αναπαράγουν και διευρύνουν ακόμη περισσότερο τις ανισότητες.

Με ασπιρίνες, κυρία Υπουργέ, δεν μπορείτε να αντιμετωπίσετε τα καρκινικά συμπτώματα του καπιταλιστικού συστήματος και στις στεγαστικές ανάγκες.

Και εδώ φαίνεται ανάγλυφα η υπεροχή του σοσιαλισμού. Ανατράπηκε τριάντα πέντε χρόνια πριν ο σοσιαλισμός, όμως τότε -και φανταστείτε ακόμη και στον Β΄ Παγκόσμιο Πόλεμο, μετά το τέλος- με κατεστραμμένη την Ανατολική Γερμανία σε πολύ σύντομο χρονικό διάστημα κάλυψε ο σοσιαλισμός το σύνολο των στεγαστικών αναγκών του λαού της Ανατολικής Γερμανίας. Πώς τα κατάφερε ο σοσιαλισμός;

Γιατί ακριβώς ο κεντρικός σχεδιασμός, η κοινωνικοποίηση των μέσων παραγωγής και η απαλλαγή από το κέρδος πολλαπλασιάζει και γιγαντώνει τις παραγωγικές δυνατότητες. Φανταστείτε σήμερα τι θα μπορούσε να κάνει ο σοσιαλισμός, αν ήταν απαλλαγμένος από τις αδυναμίες και τα βαρίδια, τα οποία έκανε και τα οποία οδήγησαν στην ανατροπή και την καπιταλιστική παλινόρθωση.

Γι’ αυτό ακριβώς και εμείς λέμε ότι οι στόχοι πάλης του λαϊκού κινήματος πρέπει να είναι τέτοιοι που να συγκρούονται με τις αιτίες για γενναίες αυξήσεις στους μισθούς, για συλλογικές συμβάσεις εργασίας, για επιστροφή του συνόλου των απωλειών που είχαν στα μνημονιακά χρόνια οι εργαζόμενοι, οι συνταξιούχοι και τα υπόλοιπα λαϊκά στρώματα, για προγράμματα δωρεάν φοιτητικής, αλλά και λαϊκής στέγης με ευθύνη του αστικού κράτους. Μια πορεία δηλαδή που αμφισβητεί αυτή την εξέλιξη, που αμφισβητεί την κυρίαρχη πολιτική με τις όποιες παραλλαγές προβάλλονται από τα άλλα κόμματα και απαντάει έτσι σε κάθε σχέδια χειραγώγησης και ενσωμάτωσης της λαϊκής συνείδησης.

Αν κάτι επιβεβαιώνεται και σήμερα, είναι ο φόβος της Κυβέρνησης και της εκάστοτε κυβέρνησης απέναντι στο οργανωμένο κίνημα. Φοβάστε την οργανωμένη πάλη του λαού και της νέας γενιάς. Γι’ αυτό ακριβώς και χρησιμοποιείτε διάφορα εργαλεία, είτε είναι το καρότο, Ευρωπαϊκή, λέτε, Πρωτεύουσα Νεολαίας, για να ενσωματώσετε τη νέα γενιά στα λεγόμενα ευρωπαϊκά ιδεώδη, στη βαρβαρότητα δηλαδή και στη σαπίλα της Ευρωπαϊκής Ένωσης. Και όταν δεν περνάει το καρότο, τότε χρησιμοποιείτε το μαστίγιο.

Απόφαση του συλλόγου των πολιτικών μηχανικών του Πανεπιστημίου των Πατρών με την οποία εφαρμόζοντας το πειθαρχικό δίκαιο που διαμόρφωσαν όλες οι κυβερνήσεις, αποβάλλει τέσσερις φοιτητές από την εξεταστική περίοδο του καλοκαιριού, δεν τους επιτρέπει να συμμετέχουν. Γιατί; Ποιο ήταν το έγκλημα που έκαναν αυτοί οι τέσσερις φοιτητές; Είναι γιατί ακριβώς υλοποίησαν την απόφαση του συλλόγου τους των πολιτικών μηχανικών να συμμετέχει ο σύλλογος και οι φοιτητές στην απεργία στις 28 του Φλεβάρη, στον έναν χρόνο από το έγκλημα στα Τέμπη. Και αυτό ο πρόεδρος της σχολής των πολιτικών μηχανικών μαζί με την πρυτανική αρχή το θεώρησαν ως έγκλημα.

Αλλά προσέξτε, λέει ο λαός μας το εξής: Όποιος σπέρνει ανέμους θα θερίσει θύελλες. Διότι με ακόμη μεγαλύτερη αποφασιστικότητα θα οργανωθεί η αντεπίθεση των φοιτητών και της νέας γενιάς και της εργατικής τάξης και αυτό θα το δείτε και στις φοιτητικές εκλογές που θα γίνουν σύντομα και στα αποτελέσματά τους.

Αυτή λοιπόν την «αλλεργία» εξέφρασε ο κ. Γεωργιάδης, μιλώντας εκεί για κάποια, λέει, περιθωριακή πρόεδρο της ΟΕΝΓΕ. Δεν το ξέρει ότι είναι στέλεχος του ΚΚΕ η πρόεδρος της ΟΕΝΓΕ, θέλοντας να υποβαθμίσει τη ΟΕΝΓΕ, που πήρε ομόφωνη απόφαση ενάντια σε αυτήν την τροπολογία-πρόκληση, στην τροπολογία-οδοστρωτήρας; Αυτή όμως είναι η αντίληψη την οποία έχετε και την οποία εξέφρασε με κάθε τρόπο ο κ. Γεωργιάδης.

Κι αυτή η τροπολογία-οδοστρωτήρας που επί της ουσίας πάει ένα βήμα πιο μπροστά την εμπορευματοποίηση και την ιδιωτικοποίηση της δημόσιας υγείας εμείς λέμε ότι πρέπει να αποσυρθεί. Και η ΟΕΝΓΕ και οι υγειονομικοί, αλλά και ο λαϊκός παράγοντας θα την ακυρώσουν αυτή την τροπολογία.

Και μιας και μιλήσαμε αναλυτικά, κύριε Πρόεδρε, για την τροπολογία αυτή στην αντισυνταγματική διάταξη, επειδή έρχεται και επανέρχεται ως καραμέλα στο στόμα του ΠΑΣΟΚ ότι «εμείς σαράντα χρόνια πριν φτιάξαμε το ΕΣΥ», ο λαός μας λέει κάτι: «Με ληγμένο εισιτήριο δεν κυκλοφορείς σήμερα», αυτό έχει παλιώσει. Πόσες κυβερνήσεις του ΠΑΣΟΚ μεσολάβησαν από τότε που ιδρύθηκε το ΕΣΥ, μπορείτε να μας τις απαριθμήσετε, οι οποίες κυβερνήσεις του ΠΑΣΟΚ μαζί με τις κυβερνήσεις της Νέας Δημοκρατίας άρχισαν το ξήλωμα του ΕΣΥ, την εμπορευματοποίηση του ΕΣΥ, την υποχρηματοδότηση, την υποστελέχωση και τη λογική ότι εδώ θα συνυπάρχουν αρμονικά ο δημόσιος με τον ιδιωτικό τομέα, υποβαθμίζοντας ολοκληρωμένα τη δημόσια παρέμβαση στον χώρο της υγείας;

Μήπως δεν ήταν η κυβέρνηση-συγκυβέρνηση Νέας Δημοκρατίας-ΠΑΣΟΚ το 2014 η οποία έκλεισε τα νοσοκομεία λοιμωδών λοιμώξεων; Και ποια ήταν η αιτιολογία τότε; Ότι δεν υπάρχουν λοιμώξεις, ότι δεν υπάρχουν πανδημίες, με γραμματέα, αν δεν κάνω λάθος, του ΠΑΣΟΚ τον κ. Ανδρουλάκη, που κλείσατε τα νοσοκομεία λοιμωδών; Έτσι δεν είναι; Ο σημερινός Πρόεδρος του ΠΑΣΟΚ δεν ήταν γραμματέας τότε του ΠΑΣΟΚ;

Και μόλις έξι χρόνια έφτανε για να πεταχτούν στο καλάθι των αχρήστων όλες αυτές οι αστείες δικαιολογίες τις οποίες λέγατε τότε Νέα Δημοκρατία και ΠΑΣΟΚ για να κλείσετε τα λοιμωδών με την εμφάνιση της πανδημίας του COVID. Κι αυτή η πανδημία ακριβώς ξεγύμνωσε από τα θεμέλιά του στα μάτια όχι μόνο του ελληνικού λαού, αλλά και των λαών όλης της Ευρώπης, τα συστήματα υγείας στην Ελλάδα και στην υπόλοιπη Ευρωπαϊκή Ένωση και αποκάλυψε την ευρωπαϊκή κανονικότητα.

Θα ξεχάσουμε τα φαινόμενα αυτά του πλιάτσικου, που κάνανε διάφορες χώρες για να αρπάξουν η μία από την άλλη τα αναλώσιμα; Ξεχνιούνται αυτές οι εικόνες; Πρωτόγνωρες εικόνες. Κι όμως αυτό έγινε. Γιατί ακριβώς είτε σοσιαλδημοκρατικές είτε συντηρητικές κυβερνήσεις έκτισαν πάνω στα σαθρά υλικά της εμπορευματοποίησης τα συστήματα υγείας.

Και σήμερα η Κυβέρνηση αξιοποιεί τις επιπτώσεις τις επώδυνες για το λαό από αυτήν την εμπορευματοποίηση, για να προχωρήσει ένα ακόμη παραπέρα βήμα, την εμπορευματοποίηση στην υγεία.

Και ολοκληρώνοντας, κύριε Πρόεδρε, αυτή την επικίνδυνη κυριολεκτικά για το λαό ευρωπαϊκή κανονικότητα, την οποία υποστηρίζει η Κυβέρνηση και άλλα κόμματα, το ΚΚΕ θα συνεχίσει με κάθε τρόπο να την αποκαλύπτει, για να ενισχύεται ακόμη περισσότερο το ρεύμα αμφισβήτησης και ανατροπής που θα σπάσει τον φαύλο κύκλο της βαρβαρότητας του συστήματος της αδικίας, της φτώχειας, αλλά και των ιμπεριαλιστικών επεμβάσεων.

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τώρα τον κ. Πέτσα Στυλιανό από τη Νέα Δημοκρατία. Θα ακολουθήσει ο Κοινοβουλευτικός Εκπρόσωπος του ΣΥΡΙΖΑ, μετά ο κ. Κωνσταντινόπουλος και ο κ. Παναγιωτόπουλος.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Συζητούμε σήμερα το πρώτο νομοσχέδιο του Υπουργείου Κοινωνικής Συνοχής και Οικογένειας και πραγματικά είναι ιστορικό και δείχνει αυτή η πρωτοβουλία πόσο σημαντικό ήταν όχι μόνο συμβολικά, αλλά και πρακτικά από την Κυβέρνηση της Νέας Δημοκρατίας αυτό το τολμηρό βήμα που ανέλαβε ο Πρωθυπουργός, ο Κυριάκος Μητσοτάκης, για να βάλει στο επίκεντρο της δημόσιας συζήτησης, αλλά και των πολιτικών μας, την αντιμετώπιση ενός από τα μεγαλύτερα προβλήματα που έχει να αντιμετωπίσει ο Ελληνισμός, είναι το δημογραφικό, αλλά φυσικά και όλες εκείνες τις κοινωνικές και άλλες δομές που κάνουν ένα σύγχρονο κράτος πολιτισμένο.

Δεν θα αφιερώσω την ομιλία μου όμως στο νομοσχέδιο αυτό καθαυτό, καθώς έχει αναλυθεί επαρκώς από την εισηγήτριά μας, την κ. Σούκουλη, αλλά και πριν από τον κ. Κρητικό από τη Νέα Δημοκρατία, όσον αφορά σε πολύ σημαντικές πτυχές που θα ήθελα και εγώ να θίξω. Αλλά επειδή σήμερα η μέρα έχει, ας το πω έτσι, μονοπωληθεί από το ζήτημα της τροπολογίας του Υπουργείου Υγείας, της τροπολογίας 158, αλλά και της συζήτησης που έγινε με αφορμή την τοποθέτηση για την ένσταση αντισυνταγματικότητας, αλλά και την τοποθέτηση του κ. Ανδρουλάκη από το ΠΑΣΟΚ, θα ήθελα να αναφερθώ σε αυτό το ζήτημα, δηλαδή τη δυνατότητα που δίνει τροπολογία 158 σε ιδιώτες γιατρούς να ασκούν το έργο τους στο ΕΣΥ.

Είναι πολύ σημαντικό να δώσουμε αυτήν την εξήγηση στον κόσμο του τι θέλουμε να κάνουμε, προκειμένου να πάψουν να ακούγονται μέσα σε αυτή την Αίθουσα τόσο έωλα και θα έλεγα τόσο παλιά και μουχλιασμένα συνθήματα.

Κατ’ αρχάς, τι κάνει η τροπολογία; Δίνει τη δυνατότητα να ασκούν έργο στο ΕΣΥ ιδιώτες γιατροί και να κάνουν κάποιες συγκεκριμένες πράξεις. Τι πράξεις; Διαγνωστικές, θεραπευτικές και επεμβατικές, πέραν του τακτικού ωραρίου, για τέτοιες χειρουργικές ή άλλες επεμβατικές πράξεις που απαιτούν να παραμείνει στο νοσοκομείο ο ασθενής μετά την ημερήσια νοσηλεία. Χωρίς προϋποθέσεις; Απεναντίας, με αυστηρές προϋποθέσεις.

Οι ιδιώτες γιατροί, για παράδειγμα, πρέπει να καλύπτουν τις κάθε είδους δαπάνες του νοσοκομείου, όπως λειτουργικές δαπάνες, αλλά και δαπάνες αποδοχών και αποζημιώσεων του πάσης φύσεως προσωπικού που απασχολείται γι’ αυτό το έργο. Όλες αυτές οι δαπάνες θα αναλαμβάνονται από τους ιδιώτες γιατρούς, εφόσον μπορεί το νοσοκομείο να υποδεχθεί αυτές τις υπηρεσίες και προβλέπεται εξουσιοδότηση στη συγκεκριμένη τροπολογία, προκειμένου να εκδοθεί η κανονιστική πράξη, η οποία θα περιγράφει με λεπτομέρεια αυτές τις προϋποθέσεις.

Απέναντι σε αυτή την πρωτοβουλία ακούσαμε εδώ ενστάσεις αντισυνταγματικότητας, αλλά και ενστάσεις για δήθεν ιδιωτικοποίηση του ΕΣΥ. Η μεν πρώτη ομάδα επιχειρημάτων της αντισυνταγματικής, ας την πω έτσι, νομικής επιχειρηματολογίας κρίθηκε πριν από λίγο και απορρίφθηκε, καθώς πραγματικά ήταν έωλη τουλάχιστον όπως φάνηκε από τις απαντήσεις και του αντιλέγοντος κ. Τσιάρα, αλλά και του Υπουργού, του κ. Γεωργιάδη.

Για τη δεύτερη, την πολιτική επιχειρηματολογία, θα έπρεπε να τη δούμε, κυρίες και κύριοι συνάδελφοι, λίγο πιο κοντά σε κάθε μία συγκεκριμένη πτυχή της. Ποιος κατηγορείται για δήθεν ιδιωτικοποίηση του ΕΣΥ; Η Κυβέρνηση του Κυριάκου Μητσοτάκη; Μα, η Κυβέρνηση αυτή δεν αύξησε τις δημόσιες δαπάνες υγείας από 4,1 δισεκατομμύρια ευρώ το 2019 στα περίπου 6 δισεκατομμύρια ευρώ το 2024; Η Κυβέρνηση αυτή δεν αύξησε τις αποδοχές των γιατρών του ΕΣΥ κατά 10% και επιπλέον πριν από λίγους μήνες δεν αυξήσαμε και τις εφημερίες του ιατρικού προσωπικού; Η Κυβέρνηση αυτή δεν υλοποιεί ένα πρόγραμμα εξίμισι χιλιάδων προσλήψεων μόνο για το 2024; Η Κυβέρνηση του Κυριάκου Μητσοτάκη δεν είναι αυτή που επενδύει 2 δισεκατομμύρια ευρώ από το Ταμείο Ανάκαμψης για την αναβάθμιση των κέντρων υγείας και των νοσοκομείων της χώρας μας; Επομένως φαίνεται πολύ παράταιρο να αναμασούμε ένα σύνθημα όταν τα δεδομένα και οι πολιτικές της Κυβέρνησης αυτής συνάδουν προς το αντίθετο.

Επιπλέον, ας δούμε την πεμπτουσία αυτής της πολιτικής παρέμβασης. Μια κυβερνητική επιλογή, κυρίες και κύριοι συνάδελφοι, θα μπορούσε να θεωρηθεί πετυχημένη, αν ωφελεί όλους τους μετόχους ενός προβλήματος που αντιμετωπίζει η κοινωνία μας χωρίς να ζημιώνει κανέναν. Τότε δεν θα λέγαμε όλοι μας ότι είναι μία σωστή κυβερνητική πολιτική; Ε, αυτό κάνει η τροπολογία με αριθμό 158, αλλά και τα ζητήματα που άπτονται των απογευματινών χειρουργείων, που πολλοί συνέδεσαν ως μία προσπάθεια αυτής της Κυβέρνησης για ιδιωτικοποίηση του ΕΣΥ.

Κατ’ αρχάς ποιοι είναι οι μέτοχοι του προβλήματος; Είναι οι ασθενείς. Οι ασθενείς οι οποίοι έχουν τη δυνατότητα και την επιθυμία να προσέλθουν στα απογευματινά χειρουργεία ή να κάνουν χρήση της δυνατότητας που δίνει η τροπολογία 158 προφανώς δεν ζημιώνονται από αυτή την επιλογή. Ταυτόχρονα όμως δεν ζημιώνονται ούτε οι ασθενείς οι οποίοι δεν έχουν αυτή την επιθυμία και τη δυνατότητα, γιατί θα δουν να μειώνεται η λίστα αναμονής, για παράδειγμα για τα χειρουργεία, που σήμερα είναι πραγματικά στον ντροπιαστικό αριθμό των εκατόν δύο χιλιάδων που βρίσκεται σε αναμονή, αλλά και επίσης θα μειωθεί η πίεση γενικά, στο σύνολο των υπηρεσιών υγείας, δημόσιας και ιδιωτικής, για την προσφυγή σε αυτές τις υπηρεσίες που έχουν ανάγκη.

Το ιατρικό προσωπικό δεν βελτιώνει τη θέση του, αφού και στα απογευματινά χειρουργεία και σε αυτή την περίπτωση έχουμε αύξηση των αποδοχών τους; Οι φορολογούμενοι δεν βελτιώνουν τη θέση τους όταν μπορούμε να έχουμε έσοδα, όπως λέει και η έκθεση του Γενικού Λογιστηρίου του Κράτους, από τα δημόσια νοσοκομεία για τον εξοπλισμό, για παράδειγμα που αργεί; Το ΕΣΥ αυτό καθαυτό, αλλά και η δημόσια υγεία στη χώρα μας, δεν βγαίνει βελτιωμένη και ωφελημένη όταν ξέρουμε ότι θα έχουμε περισσότερη και ευκολότερη πρόσβαση σε υπηρεσίες υγείας, κάτι που με φέρνει και στο τελευταίο ότι, και η οικονομία βγαίνει ωφελημένη; Διότι όσο βελτιώνεται το επίπεδο υγείας σε μία χώρα, όσο μειώνονται οι ώρες εργασίας, αλλά και οι ημέρες εργασίας οι οποίες χάνονται λόγω προβλημάτων υγείας, τόσο βελτιώνεται το ΑΕΠ, τόσο βελτιώνεται επομένως όλη η εθνική πίτα από την οποία σιτιζόμαστε.

Δεν μπορώ να δω λοιπόν την επιχειρηματολογία η οποία λέει ότι αυτή καθαυτή η τροπολογία έχει κάποια άλλα ελατήρια πίσω της, τα οποία τελικά βγάζουν ζημιωμένο το Εθνικό Σύστημα Υγείας ή βγάζουν ζημιωμένη γενικά την ποιότητα της δημόσιας υγείας στη χώρα μας. Να δούμε τα πραγματικά δεδομένα που, κατά τη δική μου άποψη, κυρίες και κύριοι συνάδελφοι, μόνο βελτιώνουν την παροχή δημόσιας υγείας στη χώρα μας και τελικά βελτιώνουν το κοινωνικό κράτος δικαίου με δύο προϋποθέσεις, τις οποίες πραγματικά θα ήθελα να συζητήσουμε και να τις δούμε τα επόμενα χρόνια: Πρώτον, ότι όντως το Υπουργείο θα μπορέσει να ελέγξει ότι πραγματικά δεν υπάρχει υποκατάσταση μεταξύ των πρωινών και των απογευματινών χειρουργείων, για παράδειγμα. Και δεύτερον, όπως ο ίδιος ο Υπουργός είπε πριν, ότι δεν θα υπάρχει ζήτημα σε σχέση με τον φόρτο εργασίας που μπορεί να σηκώσει ένα δεδομένο νοσοκομείο για να υποδεχτεί και ιδιώτες γιατρούς.

Ιδού πεδίον δόξης λαμπρό λοιπόν να συνεννοηθούμε, να κατανοήσουμε όλοι ότι είμαστε στο 2024 στην Ευρωπαϊκή Ένωση και όχι τη δεκαετία του 1980, και πραγματικά να δούμε πώς από κοινού σε έναν χρόνο από τώρα θα μπορούμε να αποτιμήσουμε αν πέτυχε αυτή η προσπάθεια, αν χρειάζεται βελτίωση και προς ποια κατεύθυνση ενίσχυσης των δικλίδων ασφαλείας που προσφέρει. Αυτό είναι και αυτό που περιμένουν, πιστεύω, οι πολίτες από εμάς, επαναλαμβάνω, το 2024 και όχι το 1980, όπως άκουσα πριν τον κ. Ανδρουλάκη να περιφέρει ως Ελ Σιντ τον συγχωρεμένο, τον αείμνηστο Γεννηματά ή να επικαλείται συνεχώς, όπως είπε πριν και ο κ. Καραθανασόπουλος από το ΚΚΕ, μια πρωτοβουλία που ήταν σύγχρονη για το 1982, αλλά σήμερα φαντάζει πολύ μακριά από τις ανάγκες που έχει ο Έλληνας πολίτης και γι’ αυτό πρέπει να εμπλουτιστεί. Να βλέπουμε το δημόσιο και το ιδιωτικό σύστημα υγείας ως ένα ενιαίο σύνολο, για να βελτιώσουμε τελικά τη δημόσια υγεία στη χώρα μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ, ο κ. Διονύσιος Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η κ. Ρένα Δούρου κρίθηκε σήμερα ομόφωνα αθώα από το δικαστήριο για την τραγωδία στο Μάτι. Έκρινε το δικαστήριο ότι δεν έχει καμμία ανάμειξη στην ασύλληπτη αυτή τραγωδία. Όπως δήλωσε η ίδια, παρά το γεγονός ότι διώχθηκε άδικα ο εσωτερικός πυρήνας των αξιών της δεν της επιτρέπει να χαρεί για τη δικαίωσή της. Διότι, δήλωσε, η αδικία και τα δεινά των θυμάτων και των συγγενών τους υπερτερεί της αδικίας που υπέστη η ίδια. Η ηθική της δεν της επιτρέπει πανηγυρισμούς και από την πρώτη στιγμή δήλωσε και εξέφρασε τη συντριβή της και συνεχίζει να το κάνει. Όπως επίσης τονίζει ότι επιχειρήθηκε η πολιτική, ηθική και φυσική της εξόντωση. Κατασυκοφαντήθηκε, διασύρθηκε, λοιδορήθηκε σε υπέρτατο βαθμό και διαστρεβλώθηκαν δηλώσεις της.

Και ρωτώ, κυρίες και κύριοι συνάδελφοι: Όσες και όσοι έκαναν αυτή τη δολοφονία χαρακτήρα θα ζητήσουν συγγνώμη; Όλοι αυτοί, που την κατηγορούσαν για διαφορά, είχαν βγάλει κρίση ότι εμπλέκεται και είναι ένοχη, θα ζητήσουν συγγνώμη;

Επίσης, η ίδια πέρασε τα πάνδεινα και δικαιώθηκε. Μπορεί να πορεύεται με αξιοπρέπεια και σεβασμό στους πολίτες. Η δικαιοσύνη αποφάνθηκε λοιπόν για την κ. Δούρου. Το ερώτημα είναι για όλους όσοι εμπλέκονται στο έγκλημα των Τεμπών ή φέρονται να εμπλέκονται στο έγκλημα των Τεμπών θα δώσετε εσείς, κυρίες και κύριοι της Συμπολίτευσης, της Πλειοψηφίας, το δικαίωμα στη δικαιοσύνη να τους κρίνει; Θα επιτρέψετε στη δικαιοσύνη να αποφανθεί και για αυτούς και χωρίς σκιές, άσπιλοι, να απευθυνθούν ξανά στους πολίτες; Γιατί όσο δεν το κάνετε και προσπαθείτε να τους προστατεύσετε -και οι ίδιοι προφανώς το επιδιώκουν- θα είναι υπόλογοι απέναντι στην κοινωνία και απέναντι στη δημοκρατία μας.

Έρχομαι και σε ένα άλλο πολύ σημαντικό ζήτημα που αφορά επίσης τη δημοκρατία μας, το ζήτημα της διαρροής και χρήσης ευαίσθητων προσωπικών δεδομένων από το κόμμα της Νέας Δημοκρατίας, γιατί δεν είναι μόνο η κ. Ασημακοπούλου που έκανε χρήση των προσωπικών δεδομένων. Από όσα έχουν δει το φως της δημοσιότητας υπήρξε εξαγωγή από στελέχη ή στέλεχος της Νέας Δημοκρατίας των στοιχείων και των ευαίσθητων αυτών προσωπικών δεδομένων και υπήρχαν αυτά τα στοιχεία στα γραφεία της Νέας Δημοκρατίας για κάποιους μήνες, ώστε κάποια στιγμή τα πήρε και τα χρησιμοποίησε η κ. Ασημακοπούλου. Αυτά έχουν δει το φως της δημοσιότητας μέχρι τώρα.

Από την πρώτη στιγμή θέσαμε το ερώτημα αν είναι μόνο το συγκεκριμένο στέλεχος που φέρεται να έχει κάνει αυτή τη διαδικασία ή είναι και άλλοι; Πόσοι εμπλέκονται; Πόσοι έχουν πρόσβαση σε αυτά τα στοιχεία; Ποιοι έκαναν αυτή την εξαγωγή των ευαίσθητων προσωπικών δεδομένων;

Επίσης πρόσφατα, προχτές, υπήρξε η διάρρηξη στο γραφείο του διευθυντή του Υπουργείου Εσωτερικών, που είναι υπεύθυνος για τη διενέργεια των ευρωεκλογών. Και εκεί δεν συμβαίνει τίποτα για εσάς; Και εκεί λέτε «όλα εντάξει, σιγά μωρέ και τι έγινε»; Η Υπουργός τόλμησε, η κ. Κεραμέως, και είπε «φερόμενη διάρρηξη». Όλοι είδαμε τις εικόνες. Προφανώς υπάρχει διάρρηξη με αυτά που είδαμε. Δεν έγινε τίποτα; Δεν συμβαίνει τίποτα; Δεν υπάρχει θέμα για εσάς κανένα; Δεν πρέπει να απαντήσει η κυρία Υπουργός συγκεκριμένα;

Έχει χαθεί η εμπιστοσύνη, κυρίες και κύριοι συνάδελφοι. Πώς μπορούμε να εμπιστευτούμε αυτή την Υπουργό, αυτή την Κυβέρνηση, αυτόν τον Πρωθυπουργό που περνάει σαν να μην έγινε τίποτα όλα αυτά τα δεδομένα, όλα αυτά τα στοιχεία; Είναι κρίσιμο ζήτημα για τη δημοκρατία μας. Έχουμε εκλογές μπροστά μας, έδωσαν τα στοιχεία τους οι εκλογείς, οι ψηφοφόροι που κατοικούν στο εξωτερικό και θέλουν να ψηφίσουν. Αν είναι δυνατόν να το περνάτε έτσι και να λέτε, εντάξει και τι έγινε. Όχι δεν είναι έτσι. Πρέπει να απολογηθεί η Υπουργόςκαι να γίνουν οι νόμιμες διαδικασίες, να απολογηθεί και στο Κοινοβούλιο.

Και έρχομαι τώρα στα ζητήματα του νομοσχεδίου. Το 26% του πληθυσμού της Ελλάδας σε κίνδυνο φτώχειας και κοινωνικού αποκλεισμού. Το 47% δεν μπορεί να πληρώσει το νοίκι και τους λογαριασμούς του. Οι «FINANCIAL TIMES» σε δημοσίευμά τους τόνισαν αυτό που βλέπουμε όλοι, ότι η Ελλάδα φτωχοποιείται και προέβλεψαν μάλιστα σ’ αυτό το δημοσίευμα ότι σε λίγο θα ξεπεράσουμε και τη Βουλγαρία. Μόνο η Βουλγαρία στις χώρες της Ευρωζώνης είναι χειρότερη από εμάς και δυστυχώς, έτσι όπως πάνε τα πράγματα, θα χειροτερέψουμε ακόμα περισσότερο και θα περάσουμε και τη Βουλγαρία. Αυτό προέβλεψε το δημοσίευμα των «FINANCIAL TIMES», δεν το λέμε εμείς. Και το 74% των πολιτών δηλώνει ότι έχει χειροτερεύσει το επίπεδο της ζωής του, το βιοτικό του επίπεδο, τα τελευταία πέντε χρόνια.

Και μέσα σε αυτή τη συνθήκη, συζητάμε για το πρώτο νομοσχέδιο του Υπουργείου Κοινωνικής Συνοχής και Οικογένειας που συγκεντρώνει στο χαρτοφυλάκιό του πάρα πολλούς κρίσιμους τομείς χάραξης και άσκησης κοινωνικής πολιτικής, στεγαστική πολιτική, δημογραφική πολιτική, πολιτική για το παιδί, πολιτική για τη γυναίκα, πολιτική για την ισότητα, τα δικαιώματα, τους ηλικιωμένους, τους ανθρώπους με αναπηρία, για τους ευάλωτους, για την αντιμετώπιση της φτώχειας κι άλλα πολλά.

Στην πραγματικότητα πρόκειται για ένα «υπερυπουργείο». Και δεν έχει ακόμα οργανόγραμμα αυτό το «υπερυπουργείο». Δεν έχει. Δεν υπάρχει κάτι. Τόση αριστεία και τόση επιτελικότητα, πραγματικά ξεπερνάει τα πάντα, είναι πρωτοφανής. Θα αναμέναμε μετά από δέκα μήνες λειτουργίας του Υπουργείου αυτού, να υπάρχουν σχέδια δράσης για καθέναν από αυτούς τους κρίσιμους τομείς, να υπάρχουν προτεινόμενες λύσεις, στρατηγικές, πολιτικές για καθένα από τα πεδία αρμοδιότητάς του. Δεν υπάρχει τίποτα. Και είναι κρίμα, διότι είναι αδιαμφισβήτητο πως το Υπουργείο Κοινωνικής Συνοχής έχει να φέρει εις πέρας ένα πάρα πολύ δύσκολο και πολύπλευρο και πολυεπίπεδο έργο. Πρέπει να δώσει λύσεις στα προβλήματα των πολιτών.

Και το ερώτημα είναι, ποιος δημιουργεί αυτά τα προβλήματα; Προφανώς η Κυβέρνηση με τις πολιτικές που ασκεί πέντε χρόνια τώρα. Από τη μία συζητάμε σήμερα για ένα σχέδιο νόμου για την αστεγία και από την άλλη εσείς, η Κυβέρνηση, η Νέα Δημοκρατία με τη νομοθέτηση της, εντείνει αυτά τα προβλήματα.

Πτωχευτικός νόμος. Εσείς τον φέρατε, τον ψηφίσατε. Καταργήσατε κάθε προστασία της πρώτης κατοικίας. Αυτή είναι η ουσία. Πλειστηριασμοί και άρνηση σας βεβαίως, να ρυθμίσετε το πεδίο των ενοικίων. Αντί, λοιπόν, να νομοθετήσετε με στόχευση την επίλυση των προβλημάτων, φέρνετε ένα σχέδιο νόμου που εξαντλείται κατά κύριο λόγο σε διατάξεις που διορθώνουν απλά νομοθετικές προηγούμενες δικές σας πρωτοβουλίες.

Είναι προφανώς ένα παιχνίδι εντυπώσεων, είναι ένα χαλί που στρώνεται πάνω στα συντρίμμια της κοινωνικής πολιτικής, που εσείς όμως, τα έχετε δημιουργήσει αυτά τα συντρίμμια, έχετε εντείνει την ύπαρξή τους.

Το νομοσχέδιο έχει ως κορωνίδα τα προβλήματα της στέγασης και της εργασίας για τους άστεγους. Είναι μια θλιβερή πραγματικά κατάσταση, που υπάρχουν συμπολίτες μας οι οποίοι χτυπήθηκαν από την οικονομική κρίση, έχασαν το σπίτι τους, τη δουλειά τους, την οικογένειά τους με αποτέλεσμα να αποκοπούν βίαια από τον κοινωνικό ιστό και να ζουν στο δρόμο ή σε συνθήκες ακατάλληλης και επισφαλούς στέγης. Και βέβαια, μετά τις θεομηνίες, έχουν ενταχθεί εκεί και άνθρωποι που δεν έφταιγαν σε τίποτα, δεν φαντάζονταν ότι το μέλλον τους επιφύλασσε κάτι τέτοιο.

Οι άνθρωποι αυτοί έχασαν τα πάντα και έμειναν άστεγοι, εκτεθειμένοι στο κρύο, την υγρασία, τον καύσωνα και την εγκληματικότητα, άνθρωποι προφανώς αθέατοι και περιθωριοποιημένοι.

Εμείς ως κυβέρνηση υλοποιήσαμε ένα πρόγραμμα με στόχο τη στέγαση, την επιμόρφωση και την επαγγελματική επανένταξη των αστέγων. Ακόμη και σήμερα αυτά τα εργαλεία, που εμείς θεσμοθετήσαμε ως κυβέρνηση, παραμένουν τα μόνα εργαλεία που έχει η πολιτεία για να αντιμετωπίσει το κρίσιμο αυτό ζήτημα.

Στόχος μας ήταν τόσο η θέσπιση πολιτικών και προγραμμάτων για την πρόληψη και καταπολέμηση του φαινομένου της αστεγίας όσο και η αποκατάσταση της εμπιστοσύνης αυτών των ανθρώπων, ώστε να εμπιστευθούν ξανά τη συντεταγμένη πολιτεία και να επωφεληθούν από τις σχεδιαζόμενες δράσεις και να επανενταχθούν ενεργά στην κοινωνία.

Και γιατί το κάναμε αυτό; Διότι πιστεύουμε ότι είναι χρέος του κράτους, της πολιτείας, να βγάλει αυτούς τους ανθρώπους από την κοινωνική αφάνεια, από το κοινωνικό σκοτάδι και προφανώς και την απομόνωση και να τους δώσει ελπίδα και προοπτική, να σταθούν ξανά στα πόδια τους, να πιάσουν πάλι το νήμα της ζωής.

Με τη διακήρυξη της Λισαβόνας το 2021, όλα τα κράτη - μέλη της Ευρωπαϊκής Ένωσης έχουν δεσμευτεί να υιοθετήσουν ολοκληρωμένες εθνικές στρατηγικές για την αντιμετώπιση της αστεγίας.

Στο νομοσχέδιο όμως δεν διακρίνουμε αυτή τη στρατηγική. Δεν υπάρχει αυτό το εθνικό σχέδιο. Είπαμε, είναι διατάξεις που είτε διορθώνουν τα προηγούμενα ή προβλέπουν κάποια αποσπασματικά πράγματα. Εθνική στρατηγική πάντως δεν είναι.

Υπάρχουν μεγαλόστομες διατυπώσεις, ότι αντιμετωπίζεται το πρόβλημα της αστεγίας και ότι διευρύνετε το πρόγραμμα και βάζετε μέσα νέες κοινωνικές ομάδες, οικογένειες κ.λπ., ισχυρισμοί όμως που δεν ισχύουν. Ισχυρίζεστε επίσης, ότι εντάσσονται σε αυτό το πρόγραμμα επιπλέον άνθρωποι που ζουν σε στεγαστική επισφάλεια. Πού είναι τα κονδύλια όμως; Δεν τα βλέπουμε, κυρία Υπουργέ. Τα κονδύλια για να τα κάνετε αυτά, δεν τα βλέπουμε. Πώς θα καλύψετε τις ανάγκες;

Στην πραγματικότητα συμπεριλαμβάνετε και οικογένειες που είχαν παραχώρηση στέγης από τους δήμους. Τι εννοείτε; Ότι θα τους βγάλετε από αυτό το πρόγραμμα και θα τους ξαναβάλετε; Τι θα κάνετε δηλαδή; Θα τους βγάλετε; Αφού είναι μέσα. Ποια είναι η πρόβλεψη; Είναι, λοιπόν, ένα σαφές πλαίσιο που νομοτελειακά θα οδηγήσει σε μεγάλες καθυστερήσεις εφαρμογής του προγράμματος.

Και ερχόμαστε και σε άλλα θέματα του νομοσχεδίου. Η μεταφορά του εθνικού μηχανισμού εκπόνησης, αξιολόγησης σχεδίων δράσης για τα δικαιώματα του παιδιού σε μια γενική γραμματεία δημογραφικής και στεγαστικής πολιτικής, αποτελεί υποβάθμιση. Η προστασία του παιδιού πρέπει να απασχολεί το σύνολο των πολιτών αυτής της χώρας. Συνεπώς είναι επιτακτική ανάγκη η σύσταση μιας ξεχωριστής γραμματείας, έτσι ώστε η ασκούμενη πολιτική να είναι παιδοκεντρική.

Σε μια περίοδο που η ενδοσχολική βία και η βία μεταξύ ανηλίκων έχουν εκτιναχθεί, το ιντερνετικό μπούλινγκ έχει πάρει ανεξέλεγκτες διαστάσεις, η παιδική φτώχεια αποτελεί το νούμερο ένα πρόβλημα, εσείς δεν έχετε καμμία εξειδικευμένη στρατηγική, αντίθετα ακολουθείτε μια λογική αυταρχισμού και τιμωρίας των παιδιών.

Σε μια εποχή που η δημογραφική κρίση μάς χτύπησε την πόρτα, αντί να την αντιμετωπίζετε ως ένα πολυπαραγοντικό, πολυεπίπεδο και πολυσύνθετο πρόβλημα και να φέρετε ένα ολιστικό πρόγραμμα, εσείς κλείνετε τα μάτια και με μια πρόχειρη νομοθέτηση, προσπαθείτε να το ξεπετάξετε.

Κύριε Πρόεδρε θα πάρω και τη δευτερομιλία μου.

Η δική μας πρόταση περιλαμβάνει στρατηγική σε τρία επίπεδα.

Πρώτον οργάνωση και λειτουργία αυτόνομης γενικής γραμματείας για τη νέα γενιά, με πόρους, με προσωπικό, στελεχωμένη, χρηματοδοτούμενη, με ευέλικτο οργανόγραμμα, με ευθύνη της οριζόντιας συνεργασίας μεταξύ των Υπουργείων και των δημοσίων υπηρεσιών.

Δεύτερον ανοιχτή συμμετοχική διαδικασία διαβούλευσης με τη νεανική κοινότητα της χώρας και τις νεανικές οργανώσεις.

Τρίτον επικαιροποίηση της εθνικής στρατηγικής νεολαίας που παρουσίασε η κυβέρνηση ΣΥΡΙΖΑ 2017 - 2027 και προσαρμογή στις σημερινές ανάγκες των νέων και φυσικά, άμεση ανακοίνωση του πλαισίου προγραμματικής υποστήριξης των νέων και των οργανώσεων της νέας γενιάς.

Για την αστεγία απαιτούνται πολιτικές που θα έχουν ως επίκεντρο τον άνθρωπο και τις ανάγκες του. Οι δικές σας πολιτικές φτωχοποιούν τον ελληνικό λαό και μειώνουν το διαθέσιμο εισόδημά τού. Κάτω από τα όρια της φτώχειας ζουν 2,7 εκατομμύρια συνάνθρωποί μας στην Ελλάδα και προφανώς, η Ελλάδα είναι δεύτερη στην Ευρωζώνη στην παιδική φτώχεια. Σε όλους τους δείκτες κοινωνικής προστασίας και πρόνοιας είναι στις χειρότερες θέσεις κι εσείς δεν απαντάτε σε όλα αυτά με ένα ολοκληρωμένο σχέδιο.

Η αστεγία προφανώς δεν είναι ατομική ευθύνη. Το δικαίωμα στη στέγαση είναι υποχρέωση του κράτους, όπως προκύπτει και από το Σύνταγμά μας και γι’ αυτό, το διακύβευμα των επερχόμενων ευρωεκλογών, είναι ιδιαίτερα σημαντικό.

Από τη μία, έχουμε νεοφιλελεύθερες πολιτικές, που τα ρίχνουν όλα στην ατομική ευθύνη και κάνουν κάποια ελλείμματα κοινωνικής ευαισθησίας και από την άλλη, είναι το δικό μας πρόγραμμα, που προβλέπει ένα ολιστικό σχέδιο, μια συνολική αντιμετώπιση για τους αστέγους, για το παιδί, για τη γυναίκα, για τους ευάλωτους. Οι πολίτες επιλέγουν.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Ανδρέας Παναγιωτόπουλος από τον ΣΥΡΙΖΑ και θα ακολουθήσει ο Κοινοβουλευτικός Εκπρόσωπος από την Ελληνική Λύση, ο κ. Χήτας.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ κύριε Πρόεδρε.

Κυρία Υπουργέ, κυρίες και κύριοι συνάδελφοι, όπως μας έχετε συνηθίσει με τη δήθεν επιτελικότητα της διακυβέρνησής σας, δημιουργείτε νέα Υπουργεία με ωραίους τίτλους -και στη συγκεκριμένη περίπτωση, βέβαια, απόλυτα αναγκαίο- και φέρνετε νομοσχέδια που, αν επίσης διαβάσει κάποιος τον τίτλο τους, μπορεί να πιστέψει ότι πρόκειται για πρόοδο του κυβερνητικού έργου.

Ωστόσο, όπως καταλήγουν πάντα τα πράγματα, πρόκειται είτε για διευθέτηση κάποιων ζητημάτων που αφορούν σε «ημετέρους» είτε για μια νέα εφαρμογή αντικοινωνικών πολιτικών είτε, τέλος, για συνέχιση και καπήλευση των μεταρρυθμίσεων που έκανε η κυβέρνηση του ΣΥΡΙΖΑ. Όμως, αυτό δεν το ομολογείτε ποτέ, όπως άλλωστε και τα φίλια μέσα, που στηρίζουν λυσσαλέα την Κυβέρνηση Μητσοτάκη και που τις τελευταίες μέρες δίνουν, βέβαια, τη μάχη των ποσοστών.

Ξεκίνησα έτσι την ομιλία μου, γιατί, αφ’ ενός, το νομοσχέδιο είναι κατώτερο των περιστάσεων, όπως επαναλαμβάνει από τις συνεδριάσεις της Επιτροπής Κοινωνικών Υποθέσεων η αρμόδια τομεάρχης μας κ. Νοτοπούλου και εισηγήτρια του σχετικού νομοσχεδίου και αφ’ ετέρου, γιατί η σύσταση του Υπουργείου στο οποίο είστε επικεφαλής, αποτελούσε, δεδομένων των συνθηκών στην ελληνική κοινωνία, μια αναγκαιότητα.

Ωστόσο, τα πεπραγμένα σας απέχουν πόρρω από τη λειτουργία ενός Υπουργείου. Δέκα μήνες μετά και φέρνετε το πρώτο νομοσχέδιο, στο οποίο τσουβαλιάζετε σημαντικά θέματα που αφορούν σημαντικές και ευάλωτες ομάδες της κοινωνίας, διεκπεραιώνοντας τα διαδικαστικά και μόνον.

Θα θέλαμε να σας πληροφορήσουμε ότι τη στεγαστική πολιτική, το δημογραφικό ζήτημα, την πολιτική για το παιδί, την ισότητα, την οικογένεια, τα δικαιώματα, τους συμπολίτες μας με αναπηρία, τους ευάλωτους και τους σύγχρονους απόκληρους δεν τους στέργουμε με γονατογραφήματα και διεκπεραίωση. Χρειάζεται βαθιά πολιτική και κοινωνική ενσυναίσθηση, που θα αψηφά τις προσταγές της αγοράς και θα προσαρμόζει στο υπάρχον δημοσιονομικό πλαίσιο πολιτικές με βαθύ κοινωνικό πρόσημο και επίκεντρο τον άνθρωπο.

Στην κοινωνική και οικονομική ζούγκλα που με τις πολιτικές σας δημιουργείτε, η επιστροφή με σύγχρονους όρους στο κοινωνικό κράτος πρόνοιας είναι μονόδρομος, για να μπορούν οι συμπολίτες μας να ζουν με αξιοπρέπεια. Και πραγματικά, από πού να πιάσουμε την ανεπάρκεια της νομοθετικής σας πρωτοβουλίας, η οποία ενώ, όντως άπτεται κρίσιμων τομέων της ελληνικής πραγματικότητας, τελικά δεν κομίζει τίποτα διαφορετικό για όλους τους συμπολίτες μας, που με τον έναν ή τον άλλο τρόπο, μάχονται στην καθημερινότητά τους να τα βγάλουν πέρα, αν αυτό το γνωρίζετε!

Η Αθήνα έχει γίνει μια πόλη-ξενοδοχείο. Και στο σημείο αυτό να πούμε ότι ο τουρισμός είναι ευπρόσδεκτος και ασφαλώς, συνέβαλε στην υπερδεκαετή κρίση, αλλά πού θα μείνουν οι εργαζόμενοι στον τουρισμό και σε όλα τα επαγγέλματα που σχετίζονται με αυτόν; Τα νοίκια είναι στα ύψη, η αγοραστική δύναμη των πολιτών και των νοικοκυριών έχει καταβαραθρωθεί λόγω της ακρίβειας, που, όπως όλοι καταλαβαίνουμε, ούτε εισαγόμενη είναι ούτε υπάρχουν κάποιοι κακοί κερδοσκόποι. Πρόκειται για τα αποτελέσματα της πολιτικής σας και τη νέα ολιγαρχία που θέλετε να δημιουργήσετε.

Και μην πάμε μακριά. Πέρσι, ως καινούργιος Βουλευτής, ψάχνοντας για σπίτι στην Αθήνα, τι είδαμε; Εξωπραγματικές τιμές, εξωπραγματικές καταστάσεις. Και βέβαια, φανταστείτε οι εργαζόμενοι των 500 ευρώ να τα ακούν αυτά!

Είναι οι πολιτικές σας, λοιπόν, που διευρύνουν τις κοινωνικές ανισότητες και όπως φάνηκε και από το πρόσφατο δημοσίευμα των «FINANCIAL TIMES», η Ελλάδα είναι η φτωχότερη της Ευρωζώνης και η δεύτερη πιο φτωχή της Ευρωπαϊκής Ένωσης, με πρώτη τη Βουλγαρία, με την οποία συγκλίνουμε προς τα κάτω.

Όπως ανέφερα και στην Επιτροπή Κοινωνικών Υποθέσεων κατά τη συζήτηση του νομοσχεδίου, θεωρείτε, κυρία Υπουργέ, τις αυτοσχέδιες κατασκευές όπου ζουν οι συμπολίτες μας Ρομά στέγη; Θεωρούμε τους ανθρώπους αυτούς ως στεγασμένους; Θεωρούμε τους εργάτες γης -αλλοδαπούς, πρόσφυγες και άλλους οικονομικούς μετανάστες- στους νάιλον καταυλισμούς και στις κατασκευές αυτές ως στεγασμένους; Θεωρείτε στέγη τα κοντέινερ όπου στοιβάζονται οι εποχικά εργαζόμενοι στον τουρισμό, που παλεύουν για να βγάλουν ένα μεροκάματο. Διότι, αν πράγματι αυτό το πιστεύετε, το θεωρείτε και συμβαίνει, τότε επιβεβαιώνετε ότι μας χωρίζει ένα αγεφύρωτο ιδεολογικό χάσμα.

Και ρωτώ: Έχετε λάβει καθόλου υπ’ όψιν σας τις πολιτικές κοινωνικής κατοικίας, όπως εφαρμόζονται στα άλλα προηγμένα κράτη της Ευρωπαϊκής Ένωσης, πολιτικές που, έστω και αν δεν καταγραφούν θεαματικά αποτελέσματα που καλύπτουν όλες τις ανάγκες, στέκονται ανάχωμα στο αδηφάγο real estate και στις εξώσεις από την πρώτη κατοικία, για τις οποίες έχετε διευκολύνει τα κοράκια της αγοράς;

Θα ήθελα να αναφερθώ και στα ζητήματα των παιδικών σταθμών, τις γυναίκες, τους νέους, στη χαίνουσα πληγή της ερήμωσης της υπαίθρου. Και σας το λέω εγώ, ως ένας άνθρωπος της υπαίθρου, που κάθε εβδομάδα είμαι στο χωριό μου.

Ωστόσο, στον λίγο χρόνο που μένει, θέλω να θίξω το μείζον κοινοβουλευτικό και πολιτικό ζήτημα της τροπολογίας που καταθέσατε πάλι νύχτα και με διάφορα τερτίπια και αφορά στον τομέα της υγείας. Μετά το στραπάτσο και την υπαναχώρηση της ηγεσίας του Υπουργείου Υγείας στο πρόσφατο νομοσχέδιο που ψηφίστηκε στη Βουλή, επανήλθατε με αντισυνταγματική τροπολογία στο θέμα της συνεργασίας ιδιωτών ιατρών με νοσοκομεία του ΕΣΥ. Ενώ είχατε όλο το περιθώριο μέσα στο καθ’ ύλην νομοσχέδιο να το εντάξετε κανονικά, οργανωμένα, να μπει στη διαβούλευση, να μπει στη συζήτηση στη Βουλή, δεν το κάνατε. Είναι μια τροπολογία για την οποία ορθώς έγινε ένσταση αντισυνταγματικότητας, αφού τα άρθρα της τροπολογίας καταστρατηγούν το Σύνταγμα.

Πού λέει ότι το καταστρατηγούν; Το καταστρατηγούν και το παρακαταστρατηγούν, αφού καταργούν στην πράξη τον δημόσιο χαρακτήρα του Εθνικού Συστήματος Υγείας. Θεσμοποιείτε περαιτέρω την κατάργηση της πλήρους και αποκλειστικής απασχόλησης. Ανοίγετε διάπλατα νέα κερκόπορτα για το ΕΣΥ στην ιδιωτικοποίηση και οδηγείτε το δημόσιο αγαθό της υγείας σε πλήρη εμπορευματοποίηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό ακόμα, κύριε Πρόεδρε.

Ευχαριστώ.

Θέτετε έτσι ένα ακόμη μεγάλο εμπόδιο στην ισότιμη και καθολική πρόσβαση όλων των κατοίκων της πατρίδας μας σε δωρεάν και υψηλής ποιότητας υπηρεσίες υγείας, κάτι που θα διευρύνει τις κοινωνικές ανισότητες και θα αυξήσει τις ακάλυπτες ανάγκες υγείας του πληθυσμού.

Σήμερα, Μεγάλη Δευτέρα, κύριε Πρόεδρε, είναι η παραβολή των δέκα Παρθένων. Εκεί μας πάνε, πέντε μωράς και πέντε φρονίμους. Δηλαδή, θα έχουμε τους πέντε ασθενείς που θα πιαστούν κορόιδα και τους πέντε που θα έχουν λάβει πρόνοια, γιατί είναι γεμάτη η τσέπη τους.

Παράλληλα, αυξάνετε την άμεση ιδιωτική δαπάνη υγείας, επιβαρύνοντας έτι περαιτέρω τους πολίτες και οδηγώντας περισσότερους σε καταστροφικές δαπάνες. Μας λέτε ότι θα αυξήσετε τα έσοδα των νοσοκομείων.

Ξέρετε, κυρία Υπουργέ -δεν είναι εδώ ο αρμόδιος Υπουργός να του το πω- ότι τα χρέη των νοσοκομείων κατά τον μήνα Μάρτιο έφτασαν το 1.400.000.000 και από αυτά θα καλύψετε -εννοείται προκλητικά- τους ισχυρούς του ιδιωτικού τομέα υγείας, ισοπεδώνοντας ταυτόχρονα τους μικρομεσαίους, φτωχοποιώντας τον λαό; Γίνεστε έτσι επικίνδυνοι για τη δημόσια υγεία.

Και σας ρωτώ: Πήγε ιδιώτης και χειρούργησε; Ποιος θα τον παρακολουθήσει μετά; Αιμορράγησε η κοιλιά του τη νύχτα. Ποιος θα τον κοιτάξει και θα τον χειρουργήσει; Ποιος θα τον αντιμετωπίσει; Ποιος θα αναλάβει τέτοια ευθύνη;

Κατηγορείτε εμάς, κατηγορείτε τον Πολάκη. Ο Πολάκης βάζει κάθε μέρα τα χέρια του μέσα στην κοιλιά, μέσα στο αίμα και βγαίνουν καθαρά από εκεί. Μόνο αυτό έχω να σας πω.

Και σας ρωτώ, κυρία Υπουργέ: Με όλα αυτά που προανέφερα δεν αποτελεί υπονόμευση του έργου σας και του Υπουργείου σας μια τροπολογία με τέτοιον αντικοινωνικό χαρακτήρα;

Επιπλέον, με την τροπολογία λέτε ότι μειώνεται ο αριθμός των μελών του Εποπτικού Συμβουλίου της Εθνικής Αρχής Ιατρικώς Υποβοηθούμενης Αναπαραγωγής. Όντως, αλλά ενώ η μεν μείωση των μελών του Εποπτικού Συμβουλίου κατά ένα άτομο προκαλεί εξοικονόμηση δαπάνης κατά 2.400 ευρώ ετησίως, ωστόσο η συγκρότηση και λειτουργία της νέας συμβουλευτικής επιτροπής προκαλεί δαπάνη 30.000 ευρώ ετησίως, η σκοπιμότητα της οποίας ούτε καν περιγράφεται στην αιτιολογική έκθεση. Μήπως υπάρχει κάποιος «ημέτερος» και εδώ που πρέπει να βολευτεί;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παναγιωτόπουλε, ελάτε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Τελειώνω, κύριε Πρόεδρε. Έχετε δίκιο.

Με το άρθρο αυτό, λοιπόν, να πούμε ότι προσπαθείτε να βάλετε χέρι και στον ΕΟΠΥΥ, τον οποίο επισκέφτηκα προχθές. Μα τι να δείτε και εκεί! Ένας οργανισμός χάος. «Όλα τα έσκιαζε η φοβέρα και τα τρόμαζε η σκλαβιά». Κανείς δεν τολμούσε να μιλήσει. Οργανόγραμμα δεν υπάρχει. Και προσπαθείτε να του βάλετε χέρι. Καταργήσατε την ΥΠΕΔΥΦΚΑ. Έχετε ανοχή και ανυπαρξία ελέγχων και εποπτείας και όλα σε ένα θολό τοπίο. Θέλετε πραγματικά να εφαρμόσετε ελέγχους; Ενισχύστε τους ψηφιακούς ελέγχους. Θεσπίστε θεραπευτικά και κλινικά πρωτόκολλα. Και πολύ εύκολα τότε να ξέρετε ότι ελέγχονται τα πάντα.

Όσον αφορά τώρα την τροπολογία -γιατί έτσι κάνουν με τις τροπολογίες, κύριε Πρόεδρε, είναι κακή νομοθέτηση αυτή- ενώ συμφωνούμε για την παράταση των εργαζομένων στο πρόγραμμα «PHILOS», στην τροπολογία είναι «ναι ή όχι». Εκεί συμφωνούμε, αλλά μπορώ να σας πω ότι κρατάμε μεγάλη επιφύλαξη στο νομοσχέδιο εξαιτίας αυτής της τροπολογίας, την οποία τη θεωρούμε καταστροφή για την ελληνική κοινωνία.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Σε ποιον να μιλήσω; Θα τα ακούσετε εσείς τώρα. Μα, δεν υπάρχει άλλος. Μα, κάπου πρέπει να απευθυνθώ. Κάπου πρέπει να μιλήσω κι εγώ, δεν μπορώ να μιλάω στον αέρα. Κάπου πρέπει να τα πω, άρα θα τα ακούσετε εσείς. Άλλωστε, εσείς εκπροσωπείτε την Κυβέρνηση. Χαίρομαι ξέρετε. Θα ήθελα να ήταν εδώ ο Κοινοβουλευτικός Εκπρόσωπος σας -τον άκουσα με προσοχή προηγουμένως- ο οποίος κάποια στιγμή υπερθεμάτισε και πόσο πολύ συμφώνησε με τον κ. Τσακαλώτο! Και λέω «να τα, τα παιδιά που συμφωνούν σε όλα, να τα, τα κόμματα της woke ατζέντας, να τα, τα ίδια κόμματα Νέα Δημοκρατία, ΣΥΡΙΖΑ, ΠΑΣΟΚ». Ίδια κόμματα είστε. Τις ίδιες ιδεολογίες έχετε, την ίδια φιλοσοφία. Η ανησυχία της Νέας Δημοκρατίας γι’ αυτό που η ίδια αποκαλεί -δεν ξέρω πώς το έχει στο μυαλό της- γενικά στην Ευρώπη, λέει, η ακροδεξιά κ.τ.λ. κ.λπ. «Και γιατί, κυρίες και κύριοι συνάδελφοι, συμβαίνει αυτό;». Και προσπαθούσε τώρα ο Κοινοβουλευτικός Εκπρόσωπος της Νέας Δημοκρατίας με τον Κοινοβουλευτικό Εκπρόσωπο της Νέας Αριστεράς να βρουν τη λύση. Αυτά είναι καλά να συμβαίνουν εδώ μέσα για να βλέπει ο κόσμος το τι ακριβώς συμβαίνει.

Τώρα, κυρία Υπουργέ, κυρία Ζαχαράκη, στηρίζετε την οικογένεια, σωστά; Το Υπουργείο σας, εσείς, οι διατάξεις, το νομοσχέδιο αυτό. Τι καλό νομοσχέδιο που είναι αυτό! Έχετε πει στον κόσμο το εξής; Όχι επειδή έρχονται εκλογές, έτερον εκάτερον. Ούτως η άλλως πρέπει να το τονίζετε πάντα αυτό, πως ό,τι και να φέρνετε πλέον για την οικογένεια αφορά και τους ομοφυλόφιλους. Το λέτε αυτό; Γιατί μας βγήκατε πολύ υπερπατριώτες τις τελευταίες μέρες. Αν νομίζετε ότι όλες τις αντιχριστιανικές, αντικοινωνικές, αντεθνικές πολιτικές σας θα τις ξεπλύνει ένας Μπελέρη, κάνετε λάθος. Ενημερώστε, λοιπόν, τον κ. Μπελέρη και τους υπολοίπους ότι δεν κάνουν τα πρόσωπα το κόμμα, αλλά οι πολιτικές. Όποιον και να βάλετε στο κόμμα, από τη στιγμή που οι πολιτικές είναι αυτές του κ. Μητσοτάκη, τα ίδια θα κάνουν όλοι. Εδώ εσείς στρογγυλέψατε τον Άδωνι και τον Βορίδη. Δεν τους αναγνωρίζουμε, τον Μπελέρη πώς θα κάνετε ζάφτι; Γι’ αυτό σας λέμε τώρα ότι εδώ είναι θέμα πολιτικών.

Ενημερώστε, λοιπόν, τον κόσμο και πείτε ότι το επίδομα μητρότητας σε μη μισθωτές μητέρες, ελεύθερες επαγγελματίες, αγρότισσες και αυτοαπασχολούμενες το δικαιούνται και αυτοί που υποβάλλουν αίτηση για επίδομα και έχουν υιοθετήσει παιδιά, ομόφυλοι. Ναι ή όχι; Ομοφυλόφιλοι, όχι ομόφυλοι, γιατί μπορεί δύο ομόφυλοι, εγώ να παντρευτώ τον Σταύρο, να μη είμαστε όμως ομοφυλόφιλοι, για λόγους τεχνικούς να παντρευτούμε, καταλάβατε; Εκεί είμαστε ομόφυλοι. Εδώ μιλάμε για ομοφυλόφιλους τώρα. Το δικαιούνται το επίδομα αυτό, ναι ή όχι;

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** …(Δεν ακούστηκε)

**ΚΩΝΣΤΑΝΤΙΝΟΣ ΧΗΤΑΣ:** Το δικαιούνται.

Άρα, λοιπόν, να ξέρει ο ψηφοφόρος της Νέας Δημοκρατίας πριν πάει να ψηφίσει ότι αυτά τα επιδόματα τα δικαιούνται και οι ομοφυλόφιλοι με τον νόμο έκτρωμα που ψήφισε η woke ατζέντα της Νέας Δημοκρατίας παρέα με τα αριστερά κόμματα, τον ΣΥΡΙΖΑ και τα υπόλοιπα κόμματα, το ΠΑΣΟΚ και πάει λέγοντας. Να τα ξέρουμε αυτά, να γνωριζόμαστε μεταξύ μας, γιατί ξαναλέω, σας έπιασε ένας πατριωτικός οίστρος τις τελευταίες μέρες, αλά μπρατσέτα με τον Αρχιεπίσκοπο, να και ο Μπελέρης, να τα ταρατατζούμ ταρατατζούμ και δείτε πατριώτες είμαστε! Το βλέπουμε πόσο είστε και πόσο νομοθετείτε υπέρ της οικογένειας.

Αντιλαμβανόμαστε πάρα πολύ καλά πού βρισκόμαστε και τι μας περιμένει. Ξέρουμε ότι το μεγάλο σας πρόβλημα είμαστε εμείς προεκλογικά. Είναι η Ελληνική Λύση του Κυριάκου Βελόπουλου, το ξέρουμε αυτό. Είμαστε έτοιμοι και για τη συνέχεια του πολιτικού πολέμου, φυσικά, γιατί μιλάμε για πολιτικό πόλεμο. Ξέρουμε ότι το επόμενο στάδιο είναι να βγάλετε τα βαριά τα όπλα, τα πυρηνικά που λέμε. Θα τα βγάλετε τα πυρηνικά. Ό,τι και να κάνετε όμως, να ξέρετε ότι η απάντηση θα δοθεί στις 9 Ιουνίου.

Είστε ικανοί με όλο αυτό το σύστημα των μέσων που ελέγχετε, με όλο αυτό το σύστημα με τα τρολ στο διαδίκτυο τα πληρωμένα και τα λοιπά που ελέγχετε, είστε ικανοί τις επόμενες μέρες να ακούσουμε ότι «Ξέρετε κάτι; Η Ελληνική Λύση και Βουλευτές της είναι μέλη σπείρας οι οποίοι ληστεύουν τράπεζες». Είμαστε έτοιμοι να ακούσουμε τα πάντα με εσάς, ειλικρινά σας μιλάω. Δεν υπάρχει κανένα θέμα. Εμείς πάντα μιλάμε πολιτικά. Δεν κάνουμε ποτέ προσωπικές επιθέσεις σε κανέναν. Δεν χτυπάμε ποτέ προσωπικά κανέναν. Εσείς υιοθετείτε άλλες μεθόδους. Μασημένη τροφή του ’14, αυτός που πουλάει, που κάνει το επάγγελμα, τα γνωστά αυτά τα οποία έχουν κριθεί από ’14. Έχουμε 2024.

Πάμε σε κάτι άλλο. Το ομολογείτε πλέον ότι ο μοναδικός σας αντίπαλος και το μεγάλο σας πρόβλημα είναι η Ελληνική Λύση και ο Κυριάκος Βελόπουλος. Για εμάς το μεγάλο πρόβλημα είστε εσείς. Είναι το καθεστώς αυτό που λέμε της Νέας Δημοκρατίας του Μητσοτάκη. Γι’ αυτό, πιστέψτε με, ό,τι και να κάνετε, μην υποτιμάτε τους Έλληνες πολίτες. Δεν πρόκειται να τους παρασύρετε σε κάτι με μικρά τεχνάσματα.

Υγεία. Τα είπαμε και πριν. Δηλαδή, δυσκολεύομαι να συμμετέχω στις συζητήσεις όταν είναι ο Υπουργός Γεωργιάδης εδώ. Δεν μπορώ να μπαίνω στις συζητήσεις εδώ και τα νεύρα μου δεν είναι πολύ καλά. Δηλαδή, δεν μπορώ ούτε να τσιρίζουν, δεν μπορώ. Δεν μπορώ τη φασαρία, δεν μπορώ. Οπότε τώρα που λείπει έχουμε το κεφάλαιο υγεία. Εκείνοι, λοιπόν, που έχουν τα λεφτά τώρα, εγώ για παράδειγμα που μπορώ, θα πηγαίνω στον ιδιώτη γιατρό και αυτόματα θα μπορώ να έχω και άμεση πρόσβαση στα προσφερόμενα αγαθά του ΕΣΥ, δηλαδή κλίνες, εργαστήρια, υποδομές, προσωπικό. Ο φίλος μου ο Άγγελος που δεν μπορεί, γιατί δεν είναι οικονομικά καλά, άρα οι πολίτες που μια ζωή πλήρωναν και πληρώνουν ακόμη και τώρα υπέρογκα ασφάλιστρα στο κρατικό ασφαλιστικό σύστημα θα περιμένουν τώρα πλέον ακόμα περισσότερο χρόνο στην ουρά.

Εμάς μας ενοχλεί και η υποκρισία του ΠΑΣΟΚ. Εμείς υπερψηφίσαμε την αντισυνταγματικότητα σήμερα. Το είπα και πριν, θα το επαναλάβω και τώρα. Και του ΣΥΡΙΖΑ και του ΠΑΣΟΚ κυρίως. Ο ΣΥΡΙΖΑ δεν κατέθεσε σήμερα. Τι επικαλέστηκε το ΠΑΣΟΚ μεταξύ άλλων; Το άρθρο 21 του Συντάγματος. Να θυμίσουμε στους Έλληνες πολίτες και στον ελληνικό λαό και στους χριστιανούς ορθόδοξους ψηφοφόρους του ΠΑΣΟΚ ότι το άρθρο 21 το οποίο παραβιάσατε όλοι μαζί εσείς τα κόμματα της woke ατζέντας -Νέα Δημοκρατία, ΠΑΣΟΚ, ΣΥΡΙΖΑ, που είστε υποστηρικτές της woke ατζέντας- το παραβιάσατε πριν από περίπου δύο μήνες με τον γάμο των ομοφυλόφιλων. Εκεί το άρθρο 21 για το ΠΑΣΟΚ δεν παραβιαζόταν. Σήμερα όμως το άρθρο 21 παραβιάζεται. Δεν είναι έτσι, ρε παιδιά. Δεν είναι έτσι. Ενθαρρύνετε, λοιπόν, τη woke Κυβέρνηση Μητσοτάκη και αφού γλυκάθηκε και πέρασε εκείνο το νομοσχέδιο, σήμερα φέρνει πάλι και ξαναπαραβιάζει το άρθρο 21, αλλά για εσάς το παραβιάζει μόνο σήμερα, δεν το παραβίασε πριν από λίγες μέρες.

Και κλείνω με το κομμάτι της υγείας. Πείτε μου σε ποια σοβαρή χώρα. Κάπου διάβασα προχθές ότι η γυναίκα ενός Πρωθυπουργού κάπου μπορεί, κάτι ακούστηκε με μία συμφωνία να έκλεισε κάπου και θα παραιτηθεί ο Πρωθυπουργός. Ο Πρωθυπουργός της χώρας αυτής θα παραιτηθεί. Πού έχει γίνει αλλού; Αφού είναι τόσο καλή η υγεία και όλοι εμείς εδώ πολεμάμε το σύστημα υγείας πλην του Άδωνι Γεωργιάδη. Αυτός τα έχει καταφέρει όλα, τα έχει κάνει όλα πάρα πολύ καλά. Δεν έχει καν τη μετριοπάθεια να πει ότι «κάναμε κάτι και θέλουμε να κάνουμε άλλα τριάντα». Αυτός λέει ότι είναι όλα τέλεια. Συγχαρητήρια!

Πού έχει ακουστεί Βουλευτής του κυβερνώντος κόμματος να καταγγέλλει το Εθνικό Σύστημα Υγείας, να ομολογεί on camera ότι έδωσε 500 ευρώ φακελάκι -τα είπε ο κ. Καλλιάνος- και να μην έχει παραιτηθεί ο Υπουργός ή κάποιος.

Είπε ο Βουλευτής της Κυβέρνησης ότι «έδωσε η μάνα μου 500 ευρώ», λέει. Δεν έγινε τίποτα. Κουβέντα. Να είναι καλά τα μέσα. Έχετε να ασχοληθείτε με τον Βελόπουλο, την Ελληνική Λύση, με όλους τους υπόλοιπους εκτός από εσάς, με όλους τους υπόλοιπους εκτός από εσάς. Είναι απίστευτα πράγματα. Πού έχει ακουστεί αυτό; Άσε ότι κατήγγειλε και το Εθνικό Σύστημα Υγείας, το πώς δουλεύει ή δεν δουλεύει ο συγκεκριμένος Βουλευτής και κανενός δεν ίδρωσε το αυτί.

Σήμερα ήταν άλλη μια μαύρη μέρα για την ελληνική δικαιοσύνη, την ανεξάρτητη ελληνική δικαιοσύνη, η οποία διορίζεται, βέβαια, από την εκάστοτε Κυβέρνηση.

Για εμάς -και αναφέρομαι στο Μάτι πολύ σύντομα- η ετυμηγορία του Τριμελούς Πλημμελειοδικείου Αθηνών ήρθε ουσιαστικά να επισφραγίσει μια πολυετή, μια συντονισμένη συγκάλυψη ηθικών, φυσικών αυτουργών του εγκλήματος στο Μάτι. Ήταν εκατόν τέσσερις οι δολοφονημένοι και δεν θα την πληρώσει κανείς. Με 400 ευρώ και λιγότερα από 400 ευρώ. Τόσο αξίζει η ζωή ενός ανθρώπου. Τόσα έχουμε να πληρώσουμε. Μετά μην αναρωτιόμαστε γιατί δεν υπάρχει καμμία εμπιστοσύνη από τους Έλληνες πολίτες στην ελληνική δικαιοσύνη. Δεν είμαστε εμείς αυτοί που μειδιάζουμε. Όχι, η ίδια η δικαιοσύνη κάνει ό,τι μπορεί για να στρέψει τον απλό κόσμο εναντίον της.

Έχουμε την παρέμβαση της εισαγγελέως του Αρείου Πάγου πριν από λίγο. Πρέπει και εκεί να παρέμβει η εισαγγελέας του Αρείου Πάγου για τα αυτονόητα, για το Μάτι, για τα Τέμπη. Δεν φταίει ποτέ κανένας πολιτικός, δεν θα δικαστεί ποτέ κανένας πολιτικός, δεν θα μπει φυλακή ποτέ κανένας πολιτικός και ας έχουμε εκατόμβη νεκρών. Αυτή είναι η Ελλάδα.

Τώρα, κυρία Υπουργέ, ζυγώνουν οι μέρες. Πάμε σε εκλογές. Πώς θα πάμε σε εκλογές; Πείτε μας. Με τι πολιτικά μούτρα θα πάμε στις εκλογές; Δεν μπορούμε να συμμαζέψουμε την κ. Κεραμέως, έχει οργώσει όλο τον πλανήτη με τα λεφτά του δημοσίου, έχει πάει Αμερική, Καναδά, Αυστραλία, παντού. Πληρώνει, όμως, το κράτος για να κάνει τον δικό της προεκλογικό αγώνα για τη Νέα Δημοκρατία για να διαφημίσει την επιστολική ψήφο, αυτή που θέλει και ο Πρωθυπουργός και η Υπουργός να χρησιμοποιήσουν οι Έλληνες. Όμως, οι Έλληνες κατέθεσαν τα στοιχεία τους για να ψηφίσουν επιστολικά και εσείς τα πήραμε και τα κάνατε φέιγ βολάν. Πρόκειται για το γνωστό Κεραμέως ή Ασημακοπούλου gate και δεν έχει παραιτηθεί κανείς. Δεν έχει παραιτηθεί κανείς.

Έγινε διάρρηξη στο Υπουργείο Εσωτερικών. Είναι τυχαίο; Τώρα κανένας… ποιος θα είναι; Σου λέει Υπουργείο είναι, μπορεί να έχει και τιμαλφή μέσα, να μπήκε κάποιος να κλέψει και το Υπουργείο Εσωτερικών. Έγινε διάρρηξη στο Υπουργείο Εσωτερικών, έχουμε σπασμένες κλειδαριές στο γραφείο του επικεφαλής της Διεύθυνσης Εκλογών τη μέρα που το Υπουργείο Εσωτερικών παρέδωσε στις αρχές το πόρισμα για το Σκάνδαλο Ασημακοπούλου. Έτσι θα πάμε σε εκλογές; Αυτή είναι η αξιοπιστία της Κυβέρνησης; Και πού είναι η κ. Κεραμέως να έρθει να μας μιλήσει για αυτό το θέμα; Έστειλε δύο φορές τον κ. Λιβάνιο, κάτι ψέλλισε ο Αναπληρωτής, λίγο το κεφάλι κάτω και έφυγε. Πού είναι η κ. Κεραμέως να μας πει για την αξιοπιστία της επιστολικής ψήφου;

Έτσι πάτε να κάνετε εκλογές στη χώρα των εξακοσίων χιλιάδων εγγεγραμμένων νεκρών, κυρία Ζαχαράκη; Τόσοι είναι οι νεκροί στους εκλογικούς καταλόγους που δεν έχουν ανανεωθεί. Είναι εξακόσιες χιλιάδες στους εκλογικούς καταλόγους και είναι νεκροί και θα τους καθαρίσετε -λέει, τους καταλόγους εσείς, αλλά τον Νοέμβριο. Ψηφίστηκε ο νόμος τον Φεβρουάριο, θα γίνουν οι εκλογές τον Ιούνιο, θα εκκαθαριστούν οι κατάλογοι τον Νοέμβριο. Πάρα πολύ ωραίοι είστε. Πάρα πολύ ωραίοι είστε.

Για νοθεία δεν γίνεται λόγος. Συνωμοσιολόγοι είμαστε εμείς που τα σκεφτόμαστε αυτά. Μην μας ακούτε εμάς. Σιγά τώρα επειδή διέρρηξαν το γραφείο του Υπουργείου Εσωτερικών. Σιγά τώρα επειδή βρέθηκαν χιλιάδες προσωπικά δεδομένα Ελλήνων πολιτών στα χέρια υποψηφίων ευρωβουλευτών της Νέας Δημοκρατίας, επειδή είχαμε ΕΔΕ στο Υπουργείο Εσωτερικών. Σιγά τώρα. Μην ανησυχείτε. Είναι συνωμοσιολογίες αυτές της Ελληνικής Λύσης. Καμμία διάθεση νοθείας δεν υπάρχει στις εκλογές από εσάς.

Και θα κλείσω, κύριε Πρόεδρε, γιατί πολλά ακούμε για την εξωτερική πολιτική και θα πούμε και άλλα αύριο για τα υπόλοιπα θέματα.

Όσον αφορά τη Διακήρυξη των Αθηνών, πόσο καλή ήταν αυτή η Διακήρυξη των Αθηνών, πόσο καλή συμφωνία έκανε ο Ερντογάν με τον κ. Μητσοτάκη εδώ.

Από την ημέρα που υπεγράφη, κυρία Υπουργέ, η Διακήρυξη των Αθηνών, που όλοι μιλάμε ότι έχουν πλέον τα πνεύματα ηρεμήσει, καταλαγιάσει κ.λπ., να σας φρεσκάρω βασικά -όχι σε σας, στους Έλληνες πολίτες- τι έχει γίνει από την ημέρα που υπεγράφη η Διακήρυξη των Αθηνών. Έχουν γίνει επτά αναφορές σε γαλάζια πατρίδα από τον Υπουργό Άμυνας Εξωτερικών του Ερντογάν. Επαναλαμβάνω: Επτά αναφορές. Έχουμε δήλωση του Ερντογάν για άλλη μια φορά ότι θα μας ρίξει στη θάλασσα. Σας λέω από την ημέρα της Διακήρυξης των Αθηνών, τη συμφωνία που κάνατε εδώ, τι έχει ακολουθήσει. Έχουμε δήλωση του Ερντογάν ότι θα ήθελε και ότι έπρεπε να καταλάβουν όλη την Κύπρο, τουρκική αντί-ΝΟΤΑΜ που απέκλεισε περιοχή που είχε ήδη κλείσει η Ελλάδα για άσκηση, αύξηση μεταναστευτικών ροών στο Αιγαίο, σκληρή γλώσσα ότι δεν μπορούμε να ορίζουμε θαλάσσια πάρκα στο Αιγαίο και στο Ιόνιο για την προστασία των θηλαστικών της θάλασσας χωρίς την έγκρισή τους.

Και μετά από όλα αυτά ο Πρωθυπουργός βλέπει σημαντικά μετρήσιμα αποτελέσματα και ετοιμάζεται για ένα βήμα παραπέρα. Τρομάζουμε στην ιδέα ποιο θα είναι το επόμενο βήμα παραπέρα, εάν τα πρώτα βήματα ήταν αυτά.

Η γαλάζια πατρίδα, κυρία Ζαχαράκη, μπαίνει στα τουρκικά σχολικά βιβλία και η Κυβέρνηση Μητσοτάκη κοιμάται τον ύπνο του δικαίου. Η γαλάζια πατρίδα μπαίνει στα σχολικά έντυπα των παιδιών στα σχολεία στην Τουρκία την ώρα που εμείς μπολιάζουμε τα παιδιά μας με τις πολύχρωμες θεωρίες της woke ατζέντας. Αυτή είναι η μεγάλη διαφορά που κάνουμε. Εμείς έχουμε woke ατζέντα και αυτοί κάνουν κάτι τελείως διαφορετικό.

Και θα κλείσω, κύριε Πρόεδρε, επειδή είπαμε είναι εκλογές τώρα, έχουμε το μπόνους του Πρωθυπουργού στους δημοσίους υπαλλήλους. Τι θα πρέπει να κάνουμε; Να πανηγυρίζουμε; Να χειροκροτήσουμε; Αφού πετσοκόψατε τους μισθούς και τις συντάξεις, αφού ρουφήξατε το μεδούλι των Ελλήνων, έρχεται σήμερα ως εκφραστής αισχίστου είδους λαϊκισμού ο Πρωθυπουργός να δώσει μπόνους σε κάποιους δημοσίους υπαλλήλους, αφού πρώτα -ξαναλέω- λεηλάτησε τον χώρο όλο, τους μικρομεσαίους, τους διέλυσε, τους λέει «έλα τώρα να σου δώσω κάτι πίσω». Τα χρήματα αυτά είναι δανεικά. Τα έχει δώσει ο Έλληνας. Τα έχουν πληρώσει οι Έλληνες τα λεφτά αυτά.

Λαϊκισμός είναι αυτός, κύριε Τσιάρα, μιας που είστε σήμερα εδώ. Αυτό που κάνει ο Πρωθυπουργός είναι λαϊκισμός σήμερα, που πάει να δώσει κάτι πίσω από αυτά που τους έχετε πάρει και τα έχετε αρπάξει όλα. Ας πάει να τα πάρει λοιπόν, ο Πρωθυπουργός τα χρήματα αυτά από τους ολιγάρχες καπιταλιστές τους, τους φίλους του και όχι από τον ελληνικό λαό. Αυτό είναι αισχίστου είδους λαϊκισμός.

Τα υπόλοιπα αύριο για το ποιος εκμεταλλεύεται ή όχι, επίσης με λαϊκίστικο τρόπο την Εκκλησία. Ποιος βγαίνει φωτογραφίες με ιερείς καθημερινά; Αύριο αυτά. Έχετε υπομονή.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε τον κατάλογο των ομιλητών και καλούμε στο Βήμα την κ. Παναγιώτα (Νάγια) Γρηγοράκου από το ΠΑΣΟΚ και θα ακολουθήσει ο κ. Παραστατίδης.

Ορίστε, κυρία Γρηγοράκου, έχετε τον λόγο.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έχουμε σήμερα στα χέρια μας και συζητάμε το πρώτο νομοσχέδιο του Υπουργείου Κοινωνικής Συνοχής, το πρώτο νομοσχέδιο από τη σύσταση του Υπουργείου τον Ιούνιο του 2023.

Τότε, τον Ιούνιο του 2023, διαφημίστηκε από το επικοινωνιακό επιτελείο της Κυβέρνησης ως το Υπουργείο που θα έσκυβε πάνω στο πρόβλημα το δημογραφικό. Ήταν το Υπουργείο που παρουσιάστηκε ως μεγάλο στοίχημα για μια σειρά προβλημάτων που για τη χώρα έχουν υπαρξιακή διάσταση. Δέκα μήνες μετά φέρνει αυτό το νομοσχέδιο που αποδεικνύει πως μέχρι σήμερα το Υπουργείο-μεγάλο στοίχημα δεν έχει πρακτικά καμία από τις οριζόντιες υποστηρικτικές υπηρεσίες στις οποίες κάθε Υπουργείο στηρίζεται για τη λειτουργία του. Πραγματικά για ακόμη μια φορά το επιτελικό κράτος θριαμβεύει.

Παράλληλα, μέσα σε αυτό το νομοσχέδιο έρχεται μια τροπολογία που αφορά ανάμεσα στα άλλα τη συνεργασία ιδιωτών γιατρών με νοσοκομεία του δημόσιου συστήματος υγείας, μια τροπολογία κομβικής σημασίας για το Εθνικό Σύστημα Υγείας. Στο προηγούμενο νομοσχέδιο του Υπουργείου Υγείας είδαμε την έξοδο των γιατρών του ΕΣΥ προς τον ιδιωτικό τομέα και τώρα με την τροπολογία αυτή βλέπουμε την είσοδο των ιδιωτών γιατρών στο ΕΣΥ.

Είναι δυνατόν, λοιπόν, να πιστεύετε πως το πολύπαθο Εθνικό Σύστημα Υγείας θα αναγεννηθεί με τέτοιες ρυθμίσεις; Έτσι θα λύσετε το πρόβλημα της υποστελέχωσης, το οποίο υπάρχει σε όλα τα νοσοκομεία του κράτους; Όλα τα νοσοκομεία της χώρας είναι υποστελεχωμένα.

Για το νοσοκομείο δε της Σπάρτης τι άλλο πια να πούμε; Ότι η κατάρρευσή του έχει ως αποτέλεσμα και την κατάρρευση όλων των υποδομών υγείας της Λακωνίας; Πραγματικά πόσες φορές ακόμη να το πούμε από αυτό εδώ το Βήμα ότι πρέπει κάποια στιγμή να γίνει κάτι με το συγκεκριμένο νοσοκομείο;

Διαγωνισμοί ο ένας μετά τον άλλον κηρύσσονται άγονοι. Οι γιατροί, που σπουδάζουν στα ελληνικά δημόσια πανεπιστήμια με κόστος για τον Έλληνα φορολογούμενο, συνεχίζουν να φεύγουν στο εξωτερικό. Δεν δείχνουν κανένα ενδιαφέρον να ενταχθούν στο Εθνικό Σύστημα Υγείας, αλλά και για ποιον λόγο να το κάνουν; Για τους φοβερούς μισθούς τους οποίους δίνετε ή για τα φοβερά ωράρια και συνθήκες εργασίας τις οποίες προσφέρετε;

Οι κυβερνητικές πρωτοβουλίες συνεχώς δημιουργούν ένα περιβάλλον, όπου θα κυριαρχεί η ιδιωτική δαπάνη στις υπηρεσίες υγείας. Το κάνετε αυτό σε μία χώρα που είναι ήδη η δεύτερη σε ιδιωτικές δαπάνες στην Ευρώπη μετά από τη Βουλγαρία.

Η προτεινόμενη ρύθμιση όχι μόνο δεν πρόκειται να βελτιώσει την υφιστάμενη κατάσταση και να ενισχύσει το ΕΣΥ, αλλά αντιθέτως πρόκειται να επιβαρύνει το σύστημα ακόμα περισσότερο εξαιτίας του όγκου των νέων εργασιών που θα πρέπει από εδώ και πέρα να παράσχονται παράλληλα. Διότι, αντί να ενισχύσετε το δημόσιο σύστημα υγείας με μόνιμο προσωπικό, εσείς προχωράτε στην ενοικίαση των δημόσιων υποδομών υγείας στον ιδιωτικό τομέα, με απώτερο στόχο -όπως όλα δείχνουν- να οδηγηθούμε σταδιακά στην πλήρη ιδιωτικοποίηση του συστήματος υγείας και στην κατάργηση του ΕΣΥ. Φυσικά το ΠΑΣΟΚ θα το βρείτε απέναντι σε αυτό.

Πάμε τώρα στο άρθρο 2 της ίδιας τροπολογίας που αφορά το Εποπτικό Συμβούλιο και τη Συμβουλευτική Επιτροπή της Εθνικής Αρχής Ιατρικώς Υποβοηθούμενης Αναπαραγωγής. Με το άρθρο 20 του ν.5057/2023 που τέθηκε σε ισχύ τον Οκτώβριο του 2023 είχατε προσθέσει τη φράση «συνταξιούχος ανώτατος δικαστικός λειτουργός», τον οποίο και ορίζατε ως πρόεδρο του Εποπτικού Συμβουλίου. Έξι μήνες μετά, έρχεστε να αφαιρέσετε αυτή τη φράση, υποστηρίζοντας στην αιτιολογική έκθεση που συνοδεύει την τροπολογία ότι η ρύθμιση κρίνεται αναγκαία, διότι απαιτείται τα μέλη του Εποπτικού Συμβουλίου Αρχής να έχουν εξειδίκευση σε ιατρικό, νομικό και βιοιατρικό επιστημονικό αντικείμενο ως προς τις μεθόδους αναπαραγωγής και λειτουργίας του θεσμικού πλαισίου, προκειμένου να μπορούν να επιλύσουν τα ζητήματα που ανακύπτουν. Τι να υποθέσουμε, λοιπόν, εμείς; Ότι τελικά δεν βρήκατε τον κατάλληλο δικό σας συνταξιούχο ανώτατο δικαστικό λειτουργό, ή πως πρόκειται για ακόμα μια φορά για ένα δείγμα της χαρακτηριστικής σας προχειρότητας;

Όμως, σε ό,τι αφορά την ιατρικώς υποβοηθούμενη αναπαραγωγή, δεν μιλάμε απλώς για προχειρότητα. Δυστυχώς, μιλάμε για μια συνολική αδιαφορία. Είναι χαρακτηριστικό πως στις 2 Νοεμβρίου του 2023 σας είχα καταθέσει σχετική ερώτηση, με τίτλο: «Η ιατρικώς υποβοηθούμενη αναπαραγωγή παραμένει πολυτέλεια για πολλά υπογόνιμα ζευγάρια» και ακόμα και σήμερα, έξι, επτά, οκτώ μήνες μετά, δεν έχω λάβει καμμία απάντηση.

Θα υπενθυμίσω, λοιπόν, ξανά σήμερα, με την ευκαιρία της παρούσης ορισμένα χαρακτηριστικά στοιχεία, ελπίζοντας το Υπουργείο να ασχοληθεί πραγματικά σοβαρά με αυτό το σημαντικό ζήτημα. Η υπογονιμότητα, σύμφωνα με έρευνες, αφορά στις μέρες μας το 13% με 15% των ζευγαριών διεθνώς. Στη χώρα μας υπολογίζεται πως ένα στα πέντε ζευγάρια αναπαραγωγικής ηλικίας αντιμετωπίζει προβλήματα υπογονιμότητας, ενώ για τη διάγνωσή της απαιτείται το ζευγάρι να περάσει από μια πληθώρα χρονοβόρων και κοστοβόρων ιατρικών εξετάσεων.

Για τις αυξητικές τάσεις εμφάνισης της υπογονιμότητας ενοχοποιείται συχνά ο σύγχρονος τρόπος ζωής που πολλές φορές για οικονομικούς ή κοινωνικούς λόγους αναβάλλει τον χρόνο απόκτησης παιδιού, όπως επίσης και η έλλειψη πληροφόρησης. Είναι χαρακτηριστικό πως στη χώρα μας η μέση ηλικία των γυναικών που ξεκινούν αναζήτηση θεραπείας είναι τα τριάντα οκτώ έτη, ενώ υπολογίζεται πως μόλις το 10% των υπογόνιμων ζευγαριών στην Ελλάδα θα καταφέρει τελικά να αντιμετωπίσει επαρκώς το πρόβλημα της υπογονιμότητας.

Κυρίες και κύριοι συνάδελφοι, εκπροσωπώ εδώ τον Νομό Λακωνίας, έναν νομό που είναι από τους πιο γηραιούς στην Ελλάδα, σύμφωνα με την έρευνα του Πανεπιστημίου Θεσσαλίας σχετικά με τη γήρανση του πληθυσμού. Η χώρα μας γερνά επικίνδυνα και το παρατεταμένο και πολύπλοκο δημογραφικό πρόβλημα, δυστυχώς, δεν θα λυθεί επειδή εμείς απλώς εδώ το επισημαίνουμε. Χρειάζονται συγκεκριμένες και θαρραλέες πολιτικές. Οι νέοι άνθρωποι στην Ελλάδα κάτω από το βάρος της ακρίβειας, της εργασιακής ανασφάλειας, των χαμηλών μισθών, του στεγαστικού προβλήματος και τόσων άλλων προβλημάτων αναβάλλουν όλο και πιο συχνά τη δημιουργία οικογένειας.

Κλείνοντας, θα ήθελα να πω κάτι τελευταίο για το άρθρο 17 του υπό συζήτηση νομοσχεδίου, με τίτλο: «Ανάληψη αδιάθετου ερανικού ποσού της ερανικής ανεγέρσεως «Ηρώου της Μανιάτισσας» του προεδρικού διατάγματος 83 του 1978», το οποίο αφορά προφανώς τη Λακωνία και την Ιερά Μητρόπολη Μάνης. Σύμφωνα με το άρθρο αυτό, περιέρχεται στο νομικό πρόσωπο δημοσίου δικαίου της Ιεράς Μητρόπολης Μάνης το αδιάθετο ερανικό ποσό της Ερανικής Επιτροπής Ανεγέρσεως «Ηρώου της Μανιάτισσας», με σκοπό να διατεθεί για κοινωφελείς σκοπούς της εν λόγω Ιεράς Μητροπόλεως. Η Ερανική Επιτροπή είχε συσταθεί παλαιότερα, το 1978 και σύμφωνα με το καταστατικό της, είχε λύση το 1981 και όπως καταλαβαίνετε, σήμερα, τα περισσότερα μέλη του διοικητικού συμβουλίου δεν βρίσκονται πια μαζί μας.

Το ΠΑΣΟΚ, λοιπόν, θα υπερψηφίσει το συγκεκριμένο άρθρο, ενώ θα καταψηφίσουμε το νομοσχέδιο.

Να είστε καλά! Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Γρηγοράκου.

Τον λόγο έχει τώρα ο κ. Στέφανος Παραστατίδης από το ΠΑΣΟΚ και ακολουθεί ο κ. Τσιμάρης.

Ορίστε, κύριε Παραστατίδη, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρίες και κύριοι συνάδελφοι, η τροπολογία που φέρνει το Υπουργείο Υγείας και δίνει τη δυνατότητα χρήσης των δημόσιων υποδομών υγείας σε ιδιώτες γιατρούς είναι η τελευταία πράξη μιας βαθιά ιδεολογικής παρέμβασης που διαρρηγνύει τον πυρήνα της φιλοσοφίας του Εθνικού Συστήματος Υγείας. Είναι ένα νομοθετικό πλαίσιο που διευρύνει τις κοινωνικές ανισότητες και τραυματίζει την κοινωνική συνοχή. Και μάλιστα -τι ειρωνεία!- εντάσσεται σε ένα νομοσχέδιο ενός Υπουργείου που ονομάζεται Υπουργείο Κοινωνικής Συνοχής.

Πλέον το Εθνικό Σύστημα Υγείας, το ΕΣΥ, εμβληματικό για την ισότητα στις παροχές υπηρεσιών του, θα έχει σε αναμονή είκοσι έξι χιλιάδες ασθενείς για πάνω από ένα έτος για να χειρουργηθούν, ενώ στο ίδιο το Εθνικό Σύστημα Υγείας, στον ίδιο πάροχο δηλαδή, όσοι πληρώνουν θα χειρουργούνται σε ημέρες ή σε εβδομάδες.

Πλέον η Κυβέρνηση προτεραιοποιεί την πρόσβαση στο δημόσιο αγαθό της υγείας όχι βάσει χρονικής σειράς, όπως ήταν μέχρι χθες, ούτε βάσει βαρύτητας περιστατικού, όπως ήταν μέχρι χθες, αλλά βάσει χρήματος και το διακύβευμα δεν είναι η επικαλούμενη από την Κυβέρνηση συνεργασία κρατικού-ιδιωτικού, αλλά ένα νεοδημιούργητο πλαίσιο το οποίο πλήττει τον δημόσιο χαρακτήρα του αγαθού. Δηλαδή είναι μία σύμπραξη κρατικού - ιδιωτικού εις βάρος του δημοσίου, εις βάρος του πολίτη. Αυτό συμβαίνει. Είναι μία σύμπραξη κρατικού-ιδιωτικού εις βάρος του δημοσίου και εις βάρος του πολίτη.

Θέλω να φέρω ένα παράδειγμα ως προς τη δομή, για να γίνει αντιληπτό αυτό που λέμε και προς τους πολίτες. Φανταστείτε στα σχολεία που πηγαίνουν τα παιδιά σας οι ίδιοι οι εκπαιδευτικοί που διδάσκουν το πρωί να διδάσκουν το απόγευμα επί πληρωμή εντός του ίδιου σχολείου και μάλιστα, επιλεκτικά κάποια από τα παιδιά τα οποία έχουν την οικονομική δυνατότητα να έχουν αυτές τις εκπαιδευτικές παροχές υπηρεσίας. Προσθέστε σε αυτό το πλαίσιο να δίνεται η δυνατότητα να προσέρχονται και ιδιώτες εκπαιδευτικοί στις ίδιες δομές και να διδάσκουν επί πληρωμή. Η τοποθέτηση του κέρδους ανάμεσα σε έναν δημόσιο λειτουργό και σε έναν πολίτη μετατρέπει τη μεταξύ τους σχέση σε αγοραία. Σε αυτή την εμπορική σχέση είναι προφανές ότι αλλάζει και ο τρόπος παροχής υπηρεσίας, αλλά και η συμπεριφορά του λειτουργού, διότι γίνεται μία σχέση ανταλλαγματική, μία σχέση πελατειακή.

Και είναι κάτι πιο βαθύ, κάτι πιο ιδεολογικό ακόμη που οφείλω να επισημάνω. Το υβριδικό αυτό μοντέλο εκπαιδεύει τον δημόσιο λειτουργό σε έναν νέο τρόπο εργασίας, απομακρύνοντάς τον από τις ανθρώπινες αξίες της ανιδιοτέλειας, της αλληλεγγύης, της κοινωνικής προσφοράς, καθώς στην επιστημονική του απόφαση πλέον συνυπολογίζει ως παράμετρο και το κέρδος. Αυτός είναι ένας νέος κόσμος, αυτός που περιγράφουμε και έρχεται είναι ένας νέος κόσμος, όπως τον φαντάζονται οι αγοραίες δυνάμεις της συντήρησης, τον φαντάζονται και τον επιθυμούν. Είναι ένας κόσμος ο οποίος μπολιάζει τη φιλοσοφία της αγοράς στα δημόσια αγαθά, τα διαβρώνει επί της ουσίας. Και σε αυτό τον νέο κόσμο εμείς, οι προοδευτικοί, πρέπει να προτάξουμε το δικό μας σχέδιο που ορίζει και διαφυλάσσει τα δημόσια αγαθά -παλιά και νέα- με επίκεντρο τον άνθρωπο.

Και μην γελιέστε, αυτή είναι μία συνειδητή ιδεολογική επιλογή της Κυβέρνησης, δεν είναι τυχαία, καθώς δημιουργεί ένα κράτος-μεσάζοντα, ένα κράτος-φαροφύλακα, στον οποίο οι ιδιώτες θα χρησιμοποιούν τους φόρους των πολιτών και θα πληρώνονται από τις τσέπες των πολιτών.

Κυρίες και κύριοι συνάδελφοι, η σημερινή Κυβέρνηση παραμένει ισχυρή βάσει ποσοστών αυτών των τελευταίων εθνικών εκλογών. Όμως, η ηγεμονία της δεν είναι ιδεολογική και αυτό την καθιστά ευάλωτη. Δεν έχει τη γενναιότητα να υπηρετήσει ή να υπερασπιστεί τις ιδέες της. Μεταμφιέζεται. Θα μπορούσε να πει στον νόμο για τα πανεπιστήμια αυτό που λέει το πρόγραμμά της, ότι είναι υπέρ των ιδιωτικών κερδοσκοπικών πανεπιστημίων και να προσπαθήσει να πείσει τους πολίτες για τις θέσεις της. Αυτό επιτάσσει η δημοκρατία και όχι να βαφτίζει τα κερδοσκοπικά σε μη κερδοσκοπικά, όχι να εξαπατά, όχι να κοροϊδεύει. Θα μπορούσε να πει ευθέως ότι δεν πιστεύει στο Εθνικό Σύστημα Υγείας και όχι να μας λέει ότι βοηθάει το Εθνικό Σύστημα Υγείας, δηλαδή τη δωρεάν πρόσβαση όλων ανεξαιρέτως των πολιτών σε ποιοτικές παροχές υπηρεσιών υγείας και ταυτόχρονα να δημιουργεί ένα ενιαίο σύστημα υγείας χωρίς κανόνες και χωρίς πλαίσιο μετατρέποντας το φακελάκι σε ιδεολογία.

Η Κυβέρνηση μιλάει για απογευματινά χειρουργεία. Σωστά; Όμως, αυτή η παρέμβαση ουδεμία σχέση έχει με απογευματινά χειρουργεία. Απογευματινά χειρουργεία σημαίνει προέκταση του ωραρίου λειτουργίας των χειρουργείων με άλλους τόσους εργαζόμενους, επί δύο δηλαδή επί της ουσίας, με κοινή λίστα χειρουργείων και χωρίς βεβαίως να πληρώνει ο πολίτης για την υγεία του. Αυτό είναι απογευματινά χειρουργεία. Έχει κανένας πρόβλημα με αυτή τη δομή των απογευματινών χειρουργείων; Μπορεί να γίνουν και βραδινά αν πάμε επί τρία τους εργαζόμενους και αν βεβαίως δεν πληρώνει ο πολίτης από την τσέπη του.

Εδώ δημιουργείται μια νέα δομή, μία νέα λίστα στην οποία πληρώνει ο πολίτης και συμμετέχει ο ιδιώτης. Πρόκειται για κάτι τελείως διαφορετικό. Το budget των νοσοκομείων και τα υλικά δε αφορούν μόνο τα πρωινά χειρουργεία. Εδώ θα ξοδεύονται εις βάρος των ασθενών που περιμένουν στις λίστες και υπέρ αυτών που έχουν τη δυνατότητα να πληρώσουν.

Κυρίες και κύριοι συνάδελφοι, δεν ξέρω αν πραγματικά έχουμε αντιληφθεί τι ψηφίζεται και τι ψηφίζει αυτή η Κυβέρνηση σήμερα. Και δεν είναι η τροπολογία, αλλά συνολικά η παρέμβαση. Επαναλαμβάνω, η τροπολογία είναι η τελευταία πράξη μιας συνολικής παρέμβασης στην οποία θρυμματίζεται το συλλογικό και διευρύνεται ένα ήδη υπάρχον σύστημα πολλαπλών ανισοτήτων. Οι ανισότητες εξατομικεύονται, βιώνονται δηλαδή ως προσωπικές και όχι ως συλλογικές. Παράγονται νέες αδικίες σε μια Ελλάδα με αδύναμους θεσμούς, σε μια κοινωνία που δεν είναι ισχυρή -αυτή είναι η πραγματικότητα-, ενώ επανέρχεται ένα ταξικό σύστημα. Αυτό είναι κάτι που πρέπει να πούμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Πρόκειται για ένα ταξικό σύστημα που αναπαράγει τις κοινωνικές ανισότητες και αναπαράγοντας αυτές τις ανισότητες, δημιουργείται θυμός και αγανάκτηση. Ο θυμός και η αγανάκτηση οδηγούν στο περιθώριο και το περιθώριο βεβαίως οδηγεί στην αντίδραση. Έτσι έρχεται ο κοινωνικολαϊκισμός και ο εθνικολαϊκισμός κι εμείς απορούμε γιατί αντιδρά ο κόσμος, απορούμε γιατί ο κόσμος εξανίσταται, απορούμε γιατί ο κόσμος κινείται ακραία.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Ο κόσμος με αυτές τις επιλογές πηγαίνει στο περιθώριο. Ο κόσμος, ο γείτονάς μας, όταν έχουμε το ίδιο πρόβλημα υγείας και ο ένας χειρουργείται σε δεκατέσσερις μήνες και ο άλλος σε έναν μήνα, θυμώνει, οργίζεται. Αυτό οφείλει να κάνει το κράτος, αυτό πρέπει να υπερασπιστεί, αυτή τη μορφή ισότητας πρέπει να υπερασπιστεί. Και το ΠΑΣΟΚ είναι διατεθειμένο να το κάνει. Είναι διατεθειμένο να το κάνει και στο μέλλον, όπως το έκανε και παλαιότερα, γιατί μεγάλο στοίχημα για μας είναι να περιγράψουμε ένα νέο Εθνικό Σύστημα Υγείας συμπεριληπτικό, το οποίο να διασφαλίζει όλες εκείνες τις αξίες τις οποίες υπηρετεί η σοσιαλδημοκρατία.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Τσίμαρης από το ΠΑΣΟΚ και ακολουθεί ο κ. Πολάκης.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, στο πρώτο νομοσχέδιο του Υπουργείου Κοινωνικής Συνοχής και Οικογένειας, δέκα μήνες μετά από τη σύστασή του με το κύριο περιεχόμενο του νομοσχεδίου στην ουσία να είναι η σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας, καθώς καμμία οριζόντια υποστηρικτική υπηρεσία δεν υφίσταται για να στηρίξει τη λειτουργία του, κατατίθεται η τροπολογία του Υπουργείου Υγείας για τη συνεργασία των ιδιωτών γιατρών με τα νοσοκομεία του Εθνικού Συστήματος Υγείας.

Τα παραπάνω αποτελούν στο σύνολό τους αντιπροσωπευτικό παράδειγμα του πώς εννοείτε, κύριοι της Κυβέρνησης, την καλή νομοθέτηση, ενώ κατά τη διάρκεια των συνεδριάσεων στην επιτροπή δεν έχει γίνει καμμία συζήτηση. Το μόνο που υπήρξε ήταν μία σκέψη του Υπουργού Υγείας ότι θα καταθέσει μία ειδική εξισωτική διάταξη και τίποτα περαιτέρω. Δεν υπήρχε περιεχόμενο να διαβουλευτούμε. Και την Παρασκευή το βράδυ ήρθε πάλι η αποσυρθείσα τροπολογία ως νομοθετική βελτίωση, για να καταργήσει ουσιαστικά σήμερα τον πυρήνα του ΕΣΥ. Η σημερινή ημερομηνία θα καταγραφεί στην ιστορία ως η ημερομηνία που καταργείται το ΕΣΥ με τον τρόπο που το ξέραμε.

Σας κάλεσα επανειλημμένα κατά τη διάρκεια των συνεδριάσεων της αρμόδιας επιτροπής, αλλά και στην Ολομέλεια κατά τη διάρκεια της συζήτησης του τελευταίου ερανιστικού νομοσχεδίου για την υγεία, όπου υπερψηφίστηκε και η άσκηση ιδιωτικού έργου από τους γιατρούς του ΕΣΥ, να μας παραθέσετε με βάση ποια μελέτη θέλετε να τροποποιήσετε το Εθνικό Σύστημα Υγείας και με βάση ποια μελέτη λαμβάνετε αυτές τις αποφάσεις. Επίσης, σας ζήτησα να μας πείτε ποια θα είναι η βιωσιμότητα και η ανθεκτικότητα του συστήματος που θα προκύψει και ποιος θα είναι ο χαρακτήρας του συστήματος.

Ξέρετε ότι σε πολύπλοκα συστήματα, όπως το ΕΣΥ, οι συμπεριφορές και οι αλληλεπιδράσεις μεταξύ των συμμετεχόντων παράγουν τα σημαντικότερα χαρακτηριστικά του και διαμορφώνουν την κουλτούρα του, όπου σε αυτή τη δεδομένη στιγμή προτάσσετε το κέρδος και εντέλει βέβαια τη βιωσιμότητά του. Και όταν ακούμε τη λέξη «βιωσιμότητα» για συστήματα υγείας, εννοούμε την ικανότητα του συστήματος υγείας να βελτιώνει την υγεία του πληθυσμού -αυτό σημαίνει βιωσιμότητα- επιτελώντας αδιάλειπτα τις βασικές του λειτουργίες. Αυτές οι βασικές λειτουργίες του συστήματος είναι η παροχή ποιοτικών υπηρεσιών, η δημιουργία πόρων, η χρηματοδότηση και ο συντονισμός των διαδικασιών και δράσεων με βάση τις αρχές της οικονομικής δικαιοσύνης, της ισότιμης πρόσβασης, της ανταποκρισιμότητας και της αποτελεσματικότητας. Πού τα βλέπετε αυτά με αυτή την τροπολογία και τις άλλες διευθετήσεις που έχετε φέρει; Δεν υπάρχει καθόλου τέτοιος στόχος. Θα ήταν, λοιπόν, πολύ σημαντικό να μας απαντήσετε.

Και σήμερα για πρώτη φορά ο Υπουργός μάς φανέρωσε αυτό που φαντάζεται σαν Εθνικό Σύστημα Υγείας. Ένα υβριδικό σύστημα στο οποίο θα έχουν ισάξιο ρόλο οι ιδιώτες και οι δημόσιοι υπάλληλοι του συστήματος στην παροχή υπηρεσιών υγείας λογίζοντας ως δημόσιο μόνο τις υποδομές, τον εξοπλισμό και το παραϊατρικό προσωπικό. Προσπαθείτε, δηλαδή, να εφαρμόσετε ένα σύστημα το οποίο δεν υπάρχει πουθενά στην Ευρωπαϊκή Ένωση και περιγράφεται μόνο στην Αυστραλία. Όμως, να ξέρετε ότι οι αντιγραφές μηχανιστικά είναι καταστροφικές, γιατί η Αυστραλία έχει τετραπλή χρηματοδότηση από τις τοπικές κυβερνήσεις οι οποίες θέλουν το ιδιωτικό έργο γιατί μειώνουν τις δαπάνες τους, έχει χρηματοδότηση από την κεντρική κυβέρνηση η οποία θέλει το δημόσιο σύστημα να προάγει την ισότητα -οπότε εκεί έχουμε αντικρουόμενα συμφέροντα- και έχουμε και ένα σύστημα υγείας που έχει πάρα πάρα πολύ υψηλή ιδιωτική ασφάλιση. Η εφαρμογή τέτοιων συστημάτων εδώ μόνο την καταστροφή μπορεί να φέρει, γιατί δεν έχουμε ακριβώς τις ίδιες κατανομές.

Εδώ, λοιπόν, έχουμε νομοθετήσει τα απογευματινά χειρουργεία τη στιγμή που το ΕΣΥ είναι υποστελεχωμένο και υποχρηματοδοτούμενο. Και είχαμε προειδοποιήσει ότι η εφαρμογή των απογευματινών χειρουργείων και με τον τρόπο αμοιβής που τα εισάγετε θα είναι η αφετηρία για μια στοχευμένη παρέμβαση, ώστε να έχουμε, όπως είχαμε πει, τα απογευματινά χειρουργεία πρώτα, την ιδιώτευση των δημόσιων λειτουργών και μετά το να εμφανίζουμε ως αναγκαιότητα την είσοδο των ιδιωτών στις δημόσιες δομές υγείας. Άρα τι μας προτείνετε; Μας προτείνετε ως λύση για την υποστελέχωση και την υποχρηματοδότηση την αύξηση των ιδιωτικών δαπανών. Η στόχευση, δηλαδή, είναι από τη δεύτερη θέση σε όλη την Ευρώπη στις ιδιωτικές δαπάνες να κατακτήσουμε την πρωτιά.

Και βέβαια, στόχευση του νομοσχεδίου είναι την κάλυψη των εξόδων να την έχει ο ασθενής σε ένα δημόσιο σύστημα υγείας, στο οποίο με τον τρόπο που λειτουργεί έχουμε περίπου δύο εκατομμύρια πολίτες οι οποίοι δεν έχουν πρόσβαση, υπάρχουν δηλαδή ανεκπλήρωτες ανάγκες, έχουμε το υψηλότερο ποσοστό ατόμων και οικογενειών με τις καταστροφικές δαπάνες υγείας και 35% των ιδιωτικών δαπανών είναι για να πληρωθούν τα νοσοκομεία.

Γι’ αυτό το σύστημα, λοιπόν, θέλω να κάνω και κάποια τεχνικά ερωτήματα που δεν μπορούσαμε να τα θέσουμε στις επιτροπές, όσον αφορά την τροπολογία. Ποιο νοσοκομείο έχει περισσευούμενους πόρους, κυρίως προσωπικό προφανώς, ώστε με αυτό το νομοθέτημα αυτοί να αξιοποιηθούν; Ποιος θα είναι υπεύθυνος για την επιστημονική επάρκεια των ιδιωτών γιατρών που θα κάνουν χρήση των νοσηλευτικών ιδρυμάτων; Ο διοικητής; Ποια θα είναι η προτεραιότητα στη χρήση των χειρουργικών αιθουσών, των υλικών; Είμαστε μακράν με μεγάλο χρέος σε σχέση με τα προηγούμενα χρόνια όσον αφορά στο τι χρωστούν τα δημόσια νοσοκομεία στους προμηθευτές. Είναι 1,4 δισεκατομμύριο, χωρίς να υπολογίζουμε τα ατιμολόγητα είδη τα οποία έχουν ζητηθεί με τη διαδικασία του επείγοντος. Ποιος θα είναι υπεύθυνος νομικά για τον ασθενή που παραμένει στο νοσοκομείο μετά από την επέμβαση;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Καταλήγουμε να έχουμε ασθενείς πολλών ταχυτήτων και αυτό δεν θα λειτουργήσει καθόλου προς όφελος των ασθενών. Δεν υπάρχει καμμία ελπίδα για τους πρωινούς, για τους μη έχοντες, γι’ αυτούς που έχουν ανάγκη τα πρωινά δωρεάν χειρουργεία και τις δωρεάν παροχές του νοσοκομείου.

Ποια θα είναι η εικόνα του ΕΣΥ για τους ασθενείς; Ποια θα είναι η επίπτωση στην εμπιστοσύνη, στις αντιλήψεις για την ανταπόκριση και τη δικαιοσύνη του συστήματος δημόσιας υγείας που έχουν αυτή τη στιγμή οι ασθενείς; Μιλάμε για επιδείνωση, για πράγματα τα οποία δύσκολα θα ξαναέρθουν στην προτέρα κατάσταση.

Ποιος είναι ο σχεδιασμός για τη στελέχωσή τους στις απομακρυσμένες περιοχές; Κανένας.

Ο μετασχηματισμός του ΕΣΥ είναι αναγκαίος. Ο τρόπος όμως και οι συνθήκες που επιλέγετε και δημιουργείτε είναι τελείως διαφορετικές απ’ ό,τι εμείς στο ΠΑΣΟΚ οραματιζόμαστε. Για μας προτεραιότητα είναι πρωτίστως ο ασθενής. Η χρήση του τομέα υγείας πρέπει να γίνεται με βάση την ανάγκη και όχι με τη δυνατότητα χρηματοδότησης. Για την Κυβέρνησή σας προτεραιότητα έχουν άλλα συμφέροντα και γι’ αυτό θα μας βρείτε απέναντί σας.

Καταψηφίζουμε την τροπολογία που εισηγείστε.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Πολάκης έχει τον λόγο και ακολουθεί ο κ. Ψυχογιός.

Ορίστε, κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Αναγκαστικά και εγώ, κυρία Υπουργέ, θα ασχοληθώ περισσότερο με την τροπολογία, καθώς το νομοσχέδιο που είναι το πρώτο μετά από έναν χρόνο από τη σύστασή του φέρνει το Υπουργείο σας, δεν έχει και τίποτα ιδιαίτερα σοβαρές διατάξεις, πέρα από κάποιες ρυθμιστικού χαρακτήρα νομοθετήσεις σε σχέση με τους εποπτευόμενους φορείς, με τη βελτίωση του θεσμικού πλαισίου και κάποιες ρυθμίσεις κοινωνικής πρόνοιας που είναι σταγόνα στον ωκεανό μπροστά σ’ αυτά τα οποία υπάρχουν ως ανάγκη. Και μόνο τη σύγκριση να κάνει κανείς με αυτά που καταφέραμε εμείς την περίοδο της διακυβέρνησής μας με μνημόνια, με αυτό που κάνετε εσείς με Ταμείο Ανάκαμψης και με όλα αυτά, νομίζω ότι είναι σαφές ότι δεν είναι στην προτεραιότητά σας ούτε η στήριξη ούτε η στέγαση της εργασίας, όπως έχουν κάνει σε μια σειρά από άλλες ευρωπαϊκές χώρες.

Εγώ θέλω να χώσω το μαχαίρι πιο βαθιά σε αυτό που πάρα πολλοί συνάδελφοι έχουν μιλήσει προηγουμένως. Και είχαμε προηγουμένως και ένα απερίγραπτο σόου από τον κ. Γεωργιάδη, ο οποίος τόλμησε ο αχαρακτήριστος να συγκρίνει την «ντροπολογία» που ολοκληρώνει τη διάλυση του Εθνικού Συστήματος Υγείας, που βάζει δηλαδή ιδιώτες γιατρούς να εξετάζουν, να νοσηλεύουν, να χειρουργούν μέσα στις υποδομές του δημόσιου συστήματος υγείας, με αυτό το οποίο έκανα εγώ και είναι ένα από τα πράγματα για τα οποία είμαι πολύ περήφανος για τη θητεία μου στο Υπουργείο Υγείας. Είμαι ο μοναδικός Υπουργός Υγείας που έχει κάνει τέτοιο πράγμα, δηλαδή να τα βάλει ευθέως με μία τοπική επιστημονική μαφία σε ένα νοσοκομείο που κρατούσε έξι μήνες το νοσοκομείο κλειστό για να καλύψει ιατρικά λάθη και πομπές που έκαναν σε κάποιο συγκεκριμένο περιστατικό, προσπαθώντας να τα ρίξουν στο ότι φταίει το σύστημα αερίων του νοσοκομείου -δηλαδή, των ιατρικών αερίων που τροφοδοτούν και το χειρουργείο- και γι’ αυτό είναι ανασφαλές το νοσοκομείο και γι’ αυτό συνέβη και αυτός ο θάνατος, κ.λπ., κ.λπ..

Ήταν ένα νοσοκομείο που είχε παραδοθεί δύο χρόνια πριν αναλάβουμε εμείς την κυβέρνηση. Ήταν ένα καινούργιο νοσοκομείο, το οποίο το είχαν βγάλει σε αχρηστία μία τοπική μαφία επιστημονική που δρούσε εκεί πέρα μέσα. Ευτυχώς, ο επικεφαλής συνταξιοδοτήθηκε, αλλά μπορεί να έχει αφήσει και τίποτα παιδόγγονα. Μιλώ για τον Καψαμπέλη.

Πήγα, λοιπόν, εκεί και χειρούργησα. Υπουργός Υγείας ήμουν και πήρα την πολιτική ευθύνη να ανοίξει το νοσοκομείο κι έτσι άνοιξε. Και χειρούργησα τρία περιστατικά, μαζί με συναδέλφους νοσοκομειακούς γιατρούς είτε του ίδιου νοσοκομείου είτε άλλων, παρά τις απειλές που δέχονταν. Και αποδείξαμε ότι το νοσοκομείο ήταν ασφαλές. Κι έτσι ξεκίνησαν ξανά τα χειρουργεία.

Και τόλμησε ο αδιευκρίνιστος λαδέμπορας να συγκρίνει αυτήν την πράξη που έκανα εγώ -που δεν πήρα λεφτά βέβαια- με αυτό που νομοθετεί να κάνουν οι ιδιώτες γιατροί, αυτή η παρέα Πατούλη, Ελευθερίου, Εξαδάκτυλου, που το ζητάει εδώ και χρόνια από πολλούς Υπουργούς Υγείας, χωρίς ανταπόκριση. Και βρήκε το αδιευκρίνιστο να το νομοθετήσει συμπληρωματικά και στην άλλη ρύθμιση για να μπορούν να γίνονται απογευματινά χειρουργεία από νοσοκομειακούς γιατρούς. Πρόκειται για δύο ρυθμίσεις που αμφισβητούν τον πυρήνα της συγκρότησης του δημόσιου συστήματος υγείας.

Όμως, εδώ τώρα πρέπει να τα πούμε ακόμα πιο σκληρά τα πράγματα. Κοιτάξτε, κάποιοι από εσάς που ήταν ΔΑΠίτες που τους είχαμε για σφαλιάρες τη δεκαετία του 1980 στα πανεπιστήμια, νομίζουν ότι παίρνουν την εκδίκησή τους με το να νομοθετούν τη διάλυση των πάντων, από την πανεπιστημιακή αστυνομία η κ. Κεραμέως, μέχρι τα ιδιωτικά πανεπιστήμια ο Μητσοτάκης, μέχρι αυτά που νομοθετεί τώρα ο Άδωνις που έκανε και δέκα χρόνια να τελειώσει το δημόσιο πανεπιστήμιο στο Ιστορικό-Αρχαιολογικό και το παίζει και επιστήμονας και γνώστης των αρχαίων ελληνικών. Και μιλάνε για αριστεία!

Κάποιοι νομίζουν ότι παίρνουν την εκδίκησή τους έτσι. Τίποτα δεν θα πάρουν, πρώτον γιατί θα τα καταργήσουμε όταν γίνουμε κυβέρνηση και, δεύτερον, γιατί οι διεφθαρμένοι στους οποίους απευθύνεστε για να τα υλοποιήσουν δεν θα σας αφήσουν οι ίδιοι να το κάνετε, διότι –το είπα κι άλλες φορές- οι λαθρέμποροι δεν γίνονται νόμιμοι έμποροι. Οι επίορκοι που τα πιάνουν το πρωί δεν θα πάνε το απόγευμα να χειρουργήσουν με νόμιμα έσοδα. Επίσης, αυτοί οι ίδιοι που έχουν και διευθυντικές θέσεις –δεν ξέρω και εγώ τι- γιατί να αφήσουν τον ιδιώτη να μπει στο δημόσιο νοσοκομείο για να τους πάρει τον χειρουργικό χρόνο και τη δουλειά; Υπάρχουν τέτοια πράγματα στη ζωή τα οποία ακυρώνουν τις ιδεοληψίες συγκεκριμένων.

Ο λαός μας έχει ανάγκη από ένα ισχυρό δημόσιο Εθνικό Σύστημα Υγείας. Αυτό πρέπει να χρηματοδοτηθεί. Έχουμε συγκεκριμένη πρόταση. Θα πω δύο-τρία πράγματα μετά.

Όμως, θέλω να πω και δυο-τρία άλλα πράγματα σε σχέση με τα απογευματινά χειρουργεία.

Θυμάστε, κυρίες και κύριοι συνάδελφοι, τον κ. Γεωργιάδη να ουρλιάζει με αυτό τον τσιριχτό του τρόπο και να λέει «Εδώ έχουμε κανονίσει και από 1η Απριλίου θα χρηματοδοτήσει το Ταμείο Ανάκαμψης με 60 εκατομμύρια ευρώ», κ.λπ.; Αποδείξαμε ότι ήταν ψεύτης και λαμόγιο, γιατί δεν είχε καταθέσει καν την αίτηση. Το κατέθεσε το αίτημα τρεις μέρες πριν το αποκαλύψουμε. Και λέει «Θα ξεκινήσουμε τα χειρουργεία, θα πάρουμε 60 εκατομμύρια ευρώ από το Ταμείο Ανάκαμψης για να γίνονται τζάμπα τα απογευματινά χειρουργεία». Το κατέθεσε στις 23 Μαρτίου και θα το ξεκινούσαν μετά το Πάσχα.

Τον ρώτησα σήμερα κι έφυγε σαν τον λαγό. Σαν τον Μπαγκς Μπάνι έφυγε. Τον ρώτησα «Έχεις καμμιά απάντηση από το Ταμείο Ανάκαμψης γι’ αυτό;». Μα, δεν πρόκειται να το δεχτεί κανένας. Και βέβαια δεν έχει χρήματα στο Πρόγραμμα Δημοσίων Επενδύσεων για να το υλοποιήσει. Εβδομήντα εκατομμύρια έχει όλα-όλα το Πρόγραμμα Δημοσίων Επενδύσεων του Υπουργείου Υγείας. Δεν θα δώσει τα 60 εκατομμύρια για να υλοποιήσει τα απογευματινά χειρουργεία η ιδεοληψία του Γεωργιάδη.

Πάμε λίγο παρακάτω, για να δείτε το μέγεθος της ξεφτίλας αυτής της πολιτικής ηγεσίας. Μίλησε για το Ταμείο Ανάκαμψης. Το πράγμα, δηλαδή, ξεπερνάει τα όρια πλέον.

Προσέξτε. Πόσα παίρνουν δύο εταιρείες από το Ταμείο Ανάκαμψης χρηματοδότηση για να εισάγουν ηλεκτρικά αυτοκίνητα από τη Γερμανία; Να τους ξαναδώσουμε τα λεφτά. Η «AVIS» παίρνει 200 εκατομμύρια ευρώ και 150 εκατομμύρια ευρώ παίρνει η «HERTZ». Δύο εταιρείες ενοικίασης αυτοκινήτων που παίρνουν 350 εκατομμύρια ευρώ για να αγοράσουν ηλεκτρικά αυτοκίνητα από τη Γερμανία. Καμμία παραγόμενη υπεραξία στον τόπο μας, καμμία θέση εργασίας στον τόπο μας. Παίρνουμε τα λεφτά και τα δίνουμε στους Γερμανούς στηρίζοντας την απασχόληση εκεί. Πόσα είναι τα χρήματα που έχει το πρόγραμμα «Ανακατασκευή και Εκσυγχρονισμός νοσοκομείων» σε όλη την Ελλάδα από το Ταμείο Ανάκαμψης; Πόσα είναι; Πόσα χρήματα έχει μέσα, ξέρετε, κύριε συνάδελφε; Έχει 317 εκατομμύρια. Δηλαδή, 350 εκατομμύρια δύο εταιρείες ενοικίασης αυτοκινήτων και 317 εκατομμύρια όλο το ΕΣΥ για ανακατασκευή των υποδομών και εξοπλισμό νοσοκομείων. Εμείς ρε -που να μην πω καμμιά βαριά κουβέντα- μέσα σε μνημόνια μέσα σε κακομοιριά, με τους κερατάδες πάνω απ’ την κεφαλή μας κόψαμε και τα πεντάευρα, βάλαμε και τους ανασφάλιστους μέσα και το καλύψαμε με πάνω από 150-200 εκατομμύρια τον χρόνο που κοστίζει από τότε. Ευτυχώς το συνεχίζετε αυτό το πράγμα μέχρι σήμερα γιατί δεν τολμάτε να το πάρετε πίσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ, τελειώνετε.

**ΠΑΥΛΟΣ ΠΟΛΑΚΗΣ:** Δεν είναι πολλοί οι ομιλητές. Να μιλήσουμε λίγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι. Κανένας δεν έχει ιδιαίτερη αντιμετώπιση. Και δεν νομίζω ότι κι εσείς θέλετε ιδιαίτερη αντιμετώπιση.

**ΠΑΥΛΟΣ ΠΟΛΑΚΗΣ:** Δεν είστε ο μοναδικός Πρόεδρος. Έχουν υπάρξει κι άλλοι…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ούτε θα είμαι ο τελευταίος. Ούτε κι εσείς.

Παρακαλώ.

**ΠΑΥΛΟΣ ΠΟΛΑΚΗΣ:** Μου κόψατε τον συλλογισμό.

Εμείς εκείνα τα χρόνια μπορέσαμε και υλοποιήσαμε πρόγραμμα 220 εκατομμυρίων ευρώ αναβάθμισης εξοπλισμού και υποδομών των νοσοκομείων. Και τώρα με Ταμείο Ανάκαμψης που έχει 30 δισεκατομμύρια, δίνετε 317 εκατομμύρια μόνο για ανακατασκευή νοσοκομείων; Και το παινεύεστε βρε; Και δεν ντρέπεστε; Και λέτε ότι ενισχύετε το δημόσιο σύστημα υγείας;

Δυο κουβέντες για δυο άλλες ρυθμίσεις της τροπολογίας. Πρώτον, για την αρχή υποβοηθούμενης αναπαραγωγής. Με τον Βραχνή θα κάνετε τίποτα; Πρέπει να απολυθεί ο κ. Βραχνής. Αυτός που ήταν πρόεδρος της επιτροπής αναπαραγωγής. Τότε και τι δεν είχα κάνει του Κικίλια και του Κοντοζαμάνη να μην τον διορίσουν. Τελικά τον διορίσανε και βγήκε στη φόρα όλη αυτή η βρώμα με τις διάφορες κλινικές. Και αυτή στην Κρήτη. Και δεν τον έχουν καλέσει ακόμα. Έχασε το δικαστήριο. Κακώς έγινε επίκουρος καθηγητής. Πρέπει να απολυθεί. Και βγαίνει ο Σιάσος, ο Πρύτανης, χωρίς ΦΕΚ και υπογράφει μια υπουργική απόφαση. Έχει ευθύνη ο Πιερρακάκης αν το υπογράψει. Πρέπει να παραιτηθεί από Υπουργός αν το υπογράψει. Βγαίνει χωρίς ΦΕΚ και υπογράφει μια υπουργική που λέει «ναι, τον κάνουμε από αναπληρωτή, τακτικό».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΠΑΥΛΟΣ ΠΟΛΑΚΗΣ:** Εντάξει, κύριε συνάδελφε, θα κλείσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε φτάσει τα δέκα λεπτά.

**ΠΑΥΛΟΣ ΠΟΛΑΚΗΣ:** Έχετε δίκιο.

Γι’ αυτό λοιπόν και καταψηφίζουμε αυτή την τροπολογία. Να είστε σίγουροι ότι η επόμενη Κυβέρνηση όλα αυτά που έχετε κάνει στην παιδεία, την υγεία και το κοινωνικό κράτος συνολικά θα τα αναιρέσει. Δεν έχετε πια το 41%. Θα φανεί αυτό στις ευρωεκλογές αύριο-μεθαύριο ό,τι και να κάνετε. Την κατηφόρα έχετε αρχίσει να την παίρνετε. Η αλαζονεία σας έχει χτυπήσει κόκκινο. Φαίνεται από αυτές τις ρυθμίσεις που φέρνετε το τελευταίο διάστημα. Γι’ αυτό και θα υπάρξει πολύ σύντομα η πολύ μεγάλη καταδίκη σας.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πολύ.

Ο κ. Ψυχογιός έχει τον λόγο. Αμέσως μετά ο κ. Βρεττάκος. Ακολουθεί ο κ. Μιχαηλίδης.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κυρίες Υπουργοί, «έτσι είναι αν έτσι νομίζετε» έγραφε ο Πιραντέλο. Ή ακόμα χειρότερα, ο μεταγενέστερός του Όργουελ παρουσίαζε τις έννοιες με τον ακριβώς αντίθετο ορισμό και νόημα από αυτόν που παρουσιάζονταν. Αυτό ακριβώς γίνεται. Αυτό ακριβώς συμβαίνει και εδώ. Λέει ο Κοινοβουλευτικός σας Εκπρόσωπος ότι είναι μια πραγματικότητα ότι υπάρχουν αποχωρήσεις στο ΕΣΥ. Αυτές οι αποχωρήσεις όμως πώς γίνονται; Πώς επήλθαν; Από μόνες τους; Όχι. Επήλθαν με τη διάλυση του ΕΣΥ, την απαξίωσή του, την εξάντληση του προσωπικού. Στη συνέχεια ερχόμαστε να πούμε ότι αφού υπάρχουν οι αποχωρήσεις πρέπει να βάλουμε τους ιδιώτες γιατρούς στο δημόσιο σύστημα υγείας.

Αντίστοιχα λέτε ότι το φακελάκι υπάρχει, ισχύει, είναι μια πραγματικότητα. Άρα, να τη νομοθετήσουμε. Να τη φέρουμε στο φως, βρε αδερφέ. Άρα, λοιπόν, πάμε στα απογευματινά χειρουργεία. Στην αγορά εργασίας λέμε, όταν κάποιος απασχολείται δέκα, δώδεκα, δεκατρείς ώρες, ότι ισχύει αυτό, υπάρχει, ακόμα και στον ίδιο εργοδότη. Άρα πάμε στο δεκατριάωρο και στο εξαήμερο. Αυτή, λοιπόν, είναι μια πραγματικότητα που αντί ένα κράτος να έρχεται και να τη στηλιτεύει, να παλεύει για μια κοινωνία συνοχής, για κοινωνική δικαιοσύνη, έρχεται και επιβραβεύει την κοινωνία της ζούγκλας. Αυτό γίνεται.

Έχουμε ένα νομοσχέδιο μπροστά μας το οποίο πράγματι θα μπορούσε να είναι ένα ανάχωμα, ένα τείχος απέναντι στις ανισότητες. Να αξιοποιηθεί γι’ αυτό τον λόγο. Αλλά οι ανισότητες έχουν εκτοξευθεί με την Κυβέρνησή σας και δεν είναι τυχαίο ότι από αυτό το γεγονός τρέφεται και η Ακροδεξιά και θεριεύει. Πέρα από το γεγονός ότι αντλείτε την ατζέντα σας και τη ρητορική σας από εκεί σε αρκετά ζητήματα. Και δεν ήταν τυχαίο ότι όταν ήταν κυβέρνηση ο ΣΥΡΙΖΑ αυτές οι ανισότητες μειώθηκαν με συγκεκριμένες πολιτικές, με συγκεκριμένες παρεμβάσεις, με μείωση των ανισοτήτων, με ενίσχυση των πιο ευάλωτων, με την κοινωνία όρθια στις πιο δύσκολες συνθήκες και στην κοινωνική πολιτική και την υγεία. Πρέπει ο κ. Γεωργιάδης να είναι πάρα πολύ προσεκτικός όταν αναφέρεται στους Υπουργούς της κυβέρνησης του ΣΥΡΙΖΑ γιατί έδωσαν μια τεράστια μάχη με κοινωνικό αποτύπωμα και ο κόσμος το ξέρει. Δυστυχώς δεν υπάρχει αυτή η λογική στο νομοσχέδιό σας.

Το νομοσχέδιό σας τι κάνει; Έρχεται κατ’ αρχάς -αφού είναι κατώτερο των περιστάσεων και σύμφωνα και με την δική μας ανάλυση- να συγκεντρώσει, στην ουσία να συγχωνεύσει και να υποβαθμίσει τελικά, κάποιους βασικούς τομείς του κοινωνικού κράτους και της κοινωνικής πολιτικής, χωρίς να δίνει ουσιαστικές λύσεις στη μέριμνα αλλά και σε άλλους πολύ κρίσιμους τομείς τους οποίους έχει υπό την αρμοδιότητά του πλέον. Και ρωτώ: η ίδια Γενική Γραμματεία Ισότητας και Ανθρωπίνων Δικαιωμάτων θα παρακολουθεί την ΕΣΔΑ, την εφαρμογή και συμμόρφωση της χώρας με τις αποφάσεις του Ευρωπαϊκού Δικαστηρίου χωρίς σχεδιασμό, χωρίς στελέχωση, με ανεπαρκείς πόρους, με περιορισμένο προϋπολογισμό, ένα τόσο σημαντικό ζήτημα; Ξέρω πολύ καλά τι εξειδικευμένο κόσμο χρειάζεται, τι εμπειρία χρειάζεται, τι προσλήψεις χρειάζεται και τι αλληλεπίδραση με την Ευρώπη χρειάζεται. Ένα παράδειγμα ήταν αυτό μαζί και με το Εθνικό Συμβούλιο κατά του ρατσισμού όταν υπάρχει έξαρση του ρατσιστικού φαινομένου, σύμφωνα και με το δίκτυο καταγραφής αλλά και τις πολιτικές για τους νέους, σε μια κοινωνία εν μέσω πολλαπλών κρίσεων. Είμαστε η δεύτερη φτωχότερη χώρα στην Ευρώπη. Μας πλησιάζει η Βουλγαρία. Στην παιδική φτώχεια είμαστε τέταρτοι στην Ευρωπαϊκή Ένωση και δεύτεροι στην Ευρωζώνη με 32% του παιδικού πληθυσμού.

Πάμε στους πυλώνες στους οποίους αναφέρθηκα στην οργουελιανή λογική. Πυλώνες επικοινωνίας, πυλώνες ανέκδοτα στην ουσία. Ίσες ευκαιρίες. Η Ελλάδα είναι η χώρα με τις υψηλότερες ανισότητες στην Ευρώπη. Δίκαιες συνθήκες εργασίας: έξαρση και εκτόξευση των εργατικών ατυχημάτων. Τέταρτη στην Ευρώπη σε εργαζόμενους κάτω από το όριο της φτώχειας. Πρώτη στην ανεργία των νέων το 2022. Κοινωνική προστασία και ένταξη με το 33% των δαπανών της υγείας να είναι ιδιωτικές. Με το 14,05% να είναι ο μέσος όρος στην Ευρώπη. Ένα τοις εκατό του ΑΕΠ, τελευταία στάθμη στη στεγαστική πολιτική, μειωμένο στεγαστικό επίδομα κατά 0,5%, επανέρχεται στα 400 εκατομμύρια και το 85,1% των ηλικιών δεκαοκτώ έως είκοσι εννέα να ζει με τους γονείς του. Αυτή είναι η πραγματικότητα. Αν αυτή την πραγματικότητα θέλουμε να την αντιμετωπίσουμε, δεν μπορούμε να την αντιμετωπίσουμε με μέτρα αποσπασματικά, με ψίχουλα ή με σταγόνες στον ωκεανό ή με ευχολόγια. Αυτό μπορεί να γίνει με επαναφορά της προστασίας πρώτης κατοικίας, με θέσπιση νέου πτωχευτικού κώδικα, με κατάθεση νόμου-πλαίσιο για το στεγαστικό, με σύσταση κεντρικής δομής του κράτους από το Υφυπουργείο για το στεγαστικό, με ικανό απόθεμα κοινωνικής στέγης, εξορθολογισμό του πλαισίου των Airbnb, ανέγερση φοιτητικών εστιών, αύξηση επιδόματος στέγασης και έκπτωση ενοικίων για τη φοιτητική εστία για τη φορολογία. Αυτές είναι κάποιες παρεμβάσεις που έχουμε στο πρόγραμμά μας και νομίζουμε ότι εύκολα, αν υπήρχε η βούληση, θα μπορούσαν να υιοθετηθούν.

Είναι γνωστό τι έκανε η κυβέρνηση του ΣΥΡΙΖΑ και καλό είναι να τα θυμίζουμε, διότι δεν είναι όλοι ίδιοι. Προφανώς είναι ένα εθνικό ζήτημα. Ο κ. Τσιάρας είπε μόνο για την Κυβέρνηση της Νέας Δημοκρατίας. Τα προγράμματα αυτά για τη στέγαση και για τους αστέγους ξεκίνησαν από την Κυβέρνηση του ΣΥΡΙΖΑ το 2017 ή, για παράδειγμα, τα voucher τα οποία παραλάβαμε σε πάρα πολύ δύσκολες συνθήκες το 2015 ήταν εβδομήντα μία χιλιάδες με το πρόγραμμα να καρκινοβατεί, διότι ήταν 172 εκατομμύρια από το ΕΣΠΑ και 12 εκατομμύρια από εθνικούς πόρους, και παραδώσαμε εκατόν πενήντα πέντε voucher για όλα τα παιδιά, ανεβάζοντας στα 279 εκατομμύρια με 220 εκατομμύρια εθνικούς πόρους και στηρίχτηκε το πρόγραμμα το οποίο τώρα έχει πάλι μειωθεί. Περίπου εκατόν είκοσι χιλιάδες παιδιά με πλήρη φάκελο έχουν κάνει αίτηση, μόνο πενήντα έξι χιλιάδες έλαβαν voucher, εξήντα δύο χιλιάδες έμειναν εκτός, με έξι χιλιάδες επτακόσια παιδιά οικογενειών κάτω από το όριο της φτώχειας.

Το brain drain στους νέους συνεχίζεται είτε στο εξωτερικό είτε στα μεγάλα αστικά κέντρα και μιλάτε για προαγωγή της ενεργού πολιτειότητας των νέων. Ωραίες αυτές οι λέξεις, όπως είπα και πριν, αλλά πώς γίνεται αυτό, όταν ένα σωρό νέοι μένουν έξω από τα πανεπιστήμια από την ελάχιστη βάση εισαγωγής, όταν στοχοποιούνται στις φοιτητικές κινητοποιήσεις και από τον ίδιο τον Πρωθυπουργό με πολύ ακραίες εκφράσεις, ακόμα και για «ληστές», όταν διεκδικούν το δίκιο τους στον δρόμο και αντιμετωπίζουν την αστυνομική βία και αυθαιρεσία; Δεν υπάρχει πολιτειότητα των νέων, υπάρχει στην ουσία μία εξώθηση των νέων στο περιθώριο.

Ο νόμος για την αναδοχή και την υιοθεσία ήταν επίσης ένας πρότυπος νόμος του 2018 ο οποίος χαιρετίστηκε και από το Συμβούλιο της Ευρώπης. Ήταν ολοκληρωμένο πλαίσιο, είχε ηλεκτρονική διαχείριση, τον καθυστερήσατε, τον αλλάξατε και τώρα φτάσαμε στο σημείο οι γονείς που έχουν πάρει την επιμόρφωση και την εκπαίδευση, να μην μπορούν να δουν πού βρίσκεται η αίτησή τους.

Όλα αυτά, κυρίες και κύριοι συνάδελφοι, είναι συγκεκριμένες πολιτικές επιλογές, όπως, για παράδειγμα, και η τροπολογία του Υπουργείου Υγείας, η οποία είναι μια καθαρά αντισυνταγματική, μια απαράδεκτη, μια αδιανόητη τροπολογία. Ο κ. Γεωργιάδης αναφέρθηκε στα άλλα άρθρα της. Χωρίς να πάει κάποιος να ψηφίσει τα άρθρα της τροπολογίας από μόνη της απορρίπτεται. Ακόμα κι αν θέλαμε το πρόγραμμα «PHILOS», που πάλι εμείς το κάναμε το 2018 για τους υγειονομικούς στις δομές προσφύγων και μεταναστών και θα πάρει παράταση και το ζητήσαμε εμείς και το θέλαμε εμείς, είναι γεγονός ότι με την τροπολογία αυτή δεν μπορείς να στηρίξεις ούτε το παραμικρό. Παρά το γεγονός ότι οι άνθρωποι αυτοί έχουν προσφέρει τόσα, το πρόγραμμα κλείνει, πάει σε ιδιώτες από τα μέσα του 2024, αντί να υπάρχουν μόνιμες θέσεις για τις πάγιες και διαρκείς ανάγκες στον τομέα αυτόν.

Κλείνω, κύριε Πρόεδρε, λέγοντας ότι αυτές τις ρυθμίσεις και ιδίως τις ρυθμίσεις για την είσοδο των ιδιωτών στο σύστημα υγείας θα τις καταργήσουμε, όπως ακούστηκε, και πρέπει να το ξέρει ο κόσμος. Δεν είναι όλοι ίδιοι. Έχουμε δείξει ποιοι είμαστε και τι μπορεί να γίνει. Υπάρχει άλλος δρόμος, αρκεί να υπάρχει βούληση, οργάνωση, σχέδιο. Το ίδιο το κράτος μπορεί να κάνει ένα κράτος πρόνοιας, μπορεί να κάνει ένα κράτος δικαίου, αρκεί να έχει τα συγκεκριμένα εργαλεία -προσωπικό και πόρους- γι’ αυτό.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η κ. Σκόνδρα από τη Νέα Δημοκρατία και αμέσως μετά ο κ. Βρεττάκος.

Κυρία Σκόνδρα, έχετε τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, συζητάμε στην Ολομέλεια σήμερα το σχέδιο νόμου του Υπουργείου Κοινωνικής Συνοχής και Οικογένειας για την αναμόρφωση του προγράμματος «Στέγαση και Εργασία για τους αστέγους» και ρυθμίσεις για τη βελτίωση των υπηρεσιών κοινωνικής πρόνοιας, όπως και για τη σύσταση υποστηρικτικών υπηρεσιών του εν λόγω Υπουργείου.

Εκ προοιμίου καταθέτω την άποψη πως το σημερινό νομοσχέδιο θα πρέπει να τύχει της θετικής ψήφου όλων των συναδέλφων από όλες τις παρατάξεις, αλλά και όποιο άλλο περιλαμβάνει διατάξεις που έχουν στόχο την στήριξη ευάλωτων κοινωνικών ομάδων συμπολιτών μας και όχι μόνο. Το ίδιο φυσικά και για ό,τι αναφέρεται στην οικογένεια και κατ’ επέκταση στη βελτίωση του δημογραφικού που αντιμετωπίζουμε στη χώρα μας και σε ολόκληρη την Ευρώπη.

Η κοινωνική πολιτική, αγαπητοί συνάδελφοι, δεν είναι οι καλές προθέσεις ούτε οι θεωρητικές διαλέξεις. Είναι ένα πλέγμα δράσεων που εφαρμόζονται στην πράξη και προσαρμόζονται συνεχώς ανάλογα με τις ανάγκες της κοινωνίας και κυρίως των πιο αδύναμων και ευάλωτων. Θα μπορούσε κανείς να πει ότι είναι μια συνεχής μεταρρύθμιση που διαμορφώνει κάθε φορά τις συνθήκες, ώστε να καλύπτονται οι κοινωνικές ανάγκες, η ποιότητα ζωής, η ανθρώπινη αξιοπρέπεια και η ευημερία. Από την εφαρμοσμένη κοινωνική πολιτική εξαρτάται και ο βαθμός της κοινωνικής συνοχής, κάτι πολύ σημαντικό για μια χώρα και για τον λαό της. Γι’ αυτό και η ίδρυση του ανάλογου Υπουργείου από τον Κυριάκο Μητσοτάκη έχει ξεχωριστή σημασία, σηματοδοτώντας παράλληλα την υψηλή θέση που έχουν στην ατζέντα της Κυβέρνησης τα κοινωνικά ζητήματα και το δημογραφικό. Άλλωστε έχει καταγεγραμμένα στο ενεργητικό της και την προηγούμενη περίοδο και τώρα πλήθος αποφάσεων που αφορούν τα επιδόματα ανεργίας, τα χρηματοδοτικά εργαλεία για στήριξη των οικονομικά ασθενέστερων, αυξήσεις των συντάξεων και του κατώτατου μισθού, θέματα ισότητας, έμφυλης βίας, των δικαιωμάτων της κοινότητας ΛΟΑΤΚΙ. Δώσαμε έμφαση στη στέγαση όχι μόνο αστέγων, αλλά και νέων οικογενειών με το πρόγραμμα «Σπίτι μου», το «Ανακαινίζω και Νοικιάζω», την ανέγερση νέων φοιτητικών εστιών και φυσικά την αύξηση του φοιτητικού επιδόματος. Ο κατάλογος είναι μακρύς βεβαίως, όπως το επίδομα γέννησης, η επέκταση επιδόματος μητρότητας σε αυτοαπασχολούμενες αγρότισσες και ελεύθερους επαγγελματίες μητέρες, οι «Νταντάδες της Γειτονιάς», πολιτικές για την καλύτερη εναρμόνιση εργασιακής και κοινωνικής ζωής, αλλά και ο προσωπικός βοηθός για ΑΜΕΑ, η θέσπιση της ψηφιακής κάρτας εργασίας, που προστατεύει επιπλέον τα δικαιώματα των εργαζομένων και πάρα πολλά ακόμα.

Κυρίες και κύριοι συνάδελφοι, οι παρεμβάσεις του νομοσχεδίου που συζητάμε, στοχεύουν ξεκάθαρα στην προστασία ευάλωτων συμπολιτών μας και παιδιών. Οι περισσότερες και καλύτερες ευκαιρίες κοινωνικής ένταξης γι’ αυτούς που το χρειάζονται περισσότερο, είναι αυτοσκοπός μας. Αναβαθμίζεται και αναμορφώνεται το πρόγραμμα «Στέγαση και Εργασία για αστέγους» και μετεξελίσσεται, ώστε να επωφεληθούν ακόμα περισσότεροι πολίτες. Άλλωστε δοκιμάστηκε στην πράξη μέχρι τώρα η υλοποίησή του με καλά αποτελέσματα για τους δικαιούχους και επίσης καταγράφηκε η καλή πρακτική συνεργασίας κεντρικής διοίκησης και αυτοδιοίκησης σε σαράντα και πλέον δήμους της χώρας.

Με το παρόν, πέραν των αστέγων, επωφελούνται και τα νοικοκυριά που ζουν σε συνθήκες επισφάλειας στέγης, αλλά και εκείνα που διαμένουν σε δωρεάν παραχωρημένη οικία. Ο προϋπολογισμός του αυξάνεται κατά 5 εκατομμύρια ευρώ, φτάνοντας στα 15 εκατομμύρια. Ο στόχος είναι τα πεντακόσια πενήντα έξι νοικοκυριά που καλύφθηκαν την προηγούμενη περίοδο, να γίνουν επτακόσια. Προβλέπεται ακόμα η συμμετοχή και φορέων που δραστηριοποιούνται στον χώρο της απεξάρτησης, θεραπείας και κοινωνικής επανένταξης ατόμων εθισμένων σε αλκοόλ, ναρκωτικά και άλλες ουσίες. Ο αριθμός των δήμων από σαράντα δύο την προηγούμενη διετία προβλέπεται να φτάσει τουλάχιστον τους εξήντα.

Βεβαίως, κυρίες και κύριοι συνάδελφοι, οι σημαντικές ρυθμίσεις που περιλαμβάνει συνεχίζονται με την επιπλέον οικονομική ενίσχυση στους ωφελούμενους του Κέντρου Παιδικής Μέριμνας Παπάφειο Θεσσαλονίκης και σε παραρτήματα προστασίας παιδιών των κέντρων κοινωνικής πρόνοιας. Θεσπίζεται η Εθνική Πρωτεύουσα Νεολαίας και έτσι δίνονται στην τοπική αυτοδιοίκηση κίνητρα για να προωθήσει την ενεργό συμμετοχή νέων στα τοπικά θέματα, ώστε οι νέοι μας να εκφράζονται και να έρχονται σε επαφή με τα κοινά.

Τέλος, προβλέπεται η οικονομική και διοικητική αυτοτέλεια του Υπουργείου με τη σύσταση γενικής διεύθυνσης και λοιπών διευθύνσεων, καθώς και αυτοτελούς γραφείου του νομικού συμβούλου του κράτους. Και επειδή άκουσα την κριτική από την Αντιπολίτευση για το πώς άραγε λειτουργούσε μέχρι τώρα το Υπουργείο, αφού υπολειπόταν σε οργάνωση και άλλα παρόμοια, η απάντηση είναι ότι πράγματι το να στήνεις από την αρχή μια νέα δομή με τόσες πολλές αρμοδιότητες και δράσεις δεν είναι ούτε εύκολο ούτε γίνεται από τη μια στιγμή στην άλλη. Όμως αυτός είναι και ένας επιπλέον λόγος για να συγχαρούμε την κ. Ζαχαράκη και την κ. Κεφαλά, αλλά και τα υπηρεσιακά στελέχη, γιατί πραγματικά δούλεψαν υπεύθυνα, κοπιαστικά και αποτελεσματικά, φέρνοντας εις πέρας με επιτυχία την αποστολή τους.

Κλείνοντας, κύριε Πρόεδρε, θα ήθελα να θυμίσω ότι η Νέα Δημοκρατία είναι μια λαϊκή φιλελεύθερη παράταξη που οι πολιτικές της σε όλους τους τομείς έχουν πρόσημο κοινωνικό και επίκεντρο τον άνθρωπο. Άπαντες έχουμε ακούσει τον Κυριάκο Μητσοτάκη σε όλες ανελλιπώς τις τοποθετήσεις του να αναφέρεται στους ευάλωτους συμπολίτες μας και σε όσους έχουν μεγαλύτερη ανάγκη. Δεν περιορίζεται όμως σε δηλώσεις. Από το 2019, που παρέλαβε ένα κοινωνικά διαλυμένο κράτος, συστηματικά και αδιαλείπτως χτίζει προστασία και παρέχει στήριξη σε όσους τη χρειάζονται, δομώντας έτσι την κοινωνική συνοχή και διαμορφώνοντας μια σύγχρονη και με ανθρώπινο πρόσωπο ελληνική κοινωνία, αντιμετωπίζοντας παράλληλα και έκτακτες περιπτώσεις όπως, ας πούμε, στην περιφέρειά μου, στην Καρδίτσα, και με τον «Ιανό» και με τον «Ντάνιελ» που νοικοκυραίοι άνθρωποι έμειναν στον δρόμο μόνο με τα ρούχα που φορούσαν κυριολεκτικά. Η Κυβέρνηση τούς στήριξε και εξακολουθεί να το κάνει μέχρι να σταθούν στα πόδια τους και δεν θα ξεχάσουν ότι εσείς στην Αντιπολίτευση τα μέτρα αυτά στήριξης δεν τα ψηφίσατε.

Να μην ξεχνάμε και κάτι επίσης σημαντικό, ότι αν η Κυβέρνηση δεν είχε δημιουργήσει την καλή δημοσιονομική κατάσταση της χώρας και αν η οικονομία μας δεν αναπτυσσόταν, αν δεν είχαμε ανακτήσει την επενδυτική βαθμίδα, είναι αμφίβολο αν θα μπορούσαμε να μιλάμε για κοινωνική πολιτική και στήριξη των συμπολιτών μας. Στην πράξη λοιπόν και όχι στα λόγια, εκεί κρινόμαστε. Και εκείνο που θυμόμαστε ως κορωνίδα, μεταξύ πολλών άλλων, από την προηγούμενη κυβέρνηση ΣΥΡΙΖΑ - ΑΝΕΛ με το «κοινωνικό πρόσωπο» και τις «ευαισθησίες» ήταν η κατάργηση του ΕΚΑΣ.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Βρεττάκος.

**ΓΕΩΡΓΙΟΣ ΒΡΕΤΤΑΚΟΣ:** Ευχαριστώ, κύριε Πρόεδρε.

Κυρίες Υπουργοί, κυρίες και κύριοι συνάδελφοι, η κοινωνική συνοχή και η στήριξη της οικογένειας αποτελεί για την Κυβέρνησή μας πρώτη προτεραιότητα. Η παράταξή μας, η Νέα Δημοκρατία, είναι κατ’ εξοχήν ένα λαϊκό κόμμα που υποστηρίζεται από πολίτες όλων των κοινωνικών στρωμάτων. Σας μιλάω ως Βουλευτής της Β΄ Πειραιά που εκλέγομαι στις γειτονιές της Νίκαιας, του Κορυδαλλού, του Κερατσινίου, του Περάματος, της Δραπετσώνας, της Σαλαμίνας. Εκεί λοιπόν η Νέα Δημοκρατία μετά από πολλά χρόνια είναι πρώτη δύναμη και πρέπει να εργαστούμε πολύ σκληρά γι’ αυτούς τους ανθρώπους, για να μπορέσουμε να εκπληρώσουμε τη μεγάλη προσδοκία που έχουν από εμάς.

Η δέσμευση του Πρωθυπουργού ήταν η Κυβέρνησή μας να είναι κυβέρνηση όλων των Ελλήνων και το στοίχημα είναι να εφαρμόσουμε τις πολιτικές εκείνες που θα μειώσουν τις κοινωνικές ανισότητες, για να σταθούμε δίπλα στους ασθενέστερους συμπολίτες μας, σε όσους έχουν πραγματικά ανάγκη. Και αυτό αντανακλά σε μια γενικότερη φιλοσοφία που έχουμε για μια ισχυρή οικονομία που θα παράγει πλεόνασμα που θα επιστρέψει στους συμπολίτες μας ενισχύοντας τα εισοδήματά τους, προκειμένου κανείς να μη μένει πίσω. Για εμάς δεν υπάρχουν αόρατοι πολίτες. Όλοι οι πολίτες πρέπει να έχουν τις ίδιες ευκαιρίες, τα ίδια δικαιώματα, ανεξαρτήτως κοινωνικών ή άλλου είδους διαφοροποιήσεων.

Όμως η φιλοσοφία μας δεν πρέπει να περιορίζεται μόνο στις επιδοματικές πολιτικές. Πρέπει συνεχώς να δίνουμε ευκαιρίες ώστε όλο και λιγότεροι συμπολίτες μας να χρειάζονται επιδόματα, όλο και λιγότεροι συμπολίτες μας να αισθάνονται ότι είναι στο περιθώριο. Οι πολιτικές που εφαρμόσαμε όλο το προηγούμενο διάστημα ήταν προς αυτή την κατεύθυνση. Θυμίζω ότι με πάνω από 50 δισεκατομμύρια. στηρίξαμε την κοινωνία τα χρόνια της υγειονομικής και της ενεργειακής κρίσης. Το 2019 παραλάβαμε ένα εκατομμύριο εκκρεμείς συντάξεις και ασφαλιστικές υποθέσεις. Σήμερα είναι είκοσι τρεις χιλιάδες. Αυτό είναι κοινωνική πολιτική.

Αυξήσαμε τα σχολικά γεύματα και τα voucher στους βρεφονηπιακούς σταθμούς.

Αυξήσαμε τον κοινωνικό προϋπολογισμό του κράτους.

Με τις πολιτικές μας μειώσαμε την ανεργία, με αποτέλεσμα πάνω από τετρακόσιες χιλιάδες άνεργοι σήμερα να βρουν δουλειά.

Αυξήσαμε μισθούς, συντάξεις, επιδόματα. Πάνω από 2,4 δισεκατομμύρια δόθηκαν στο τέλος του 2023 και μέσα στο 2024 γι’ αυτό τον σκοπό.

Σχεδιάσαμε και υλοποιούμε προγράμματα για τη στέγαση, όπως είναι το πρόγραμμα «Σπίτι μου», το πρόγραμμα «Ανακαινίζω – Ενοικιάζω» που «τρέχει» τώρα και άλλα προγράμματα που θα συνεχίσουν να έρχονται, ενώ το επόμενο διάστημα θα καταθέσουμε μια συνολική πολιτική για το δημογραφικό, μια συνολική πολιτική για ένα ζήτημα που μας αφορά σήμερα, αλλά θα μας αφορά και πολύ περισσότερο στο μέλλον. Αυτά είναι μόνο λίγα από όσα έχουμε κάνει το τελευταίο διάστημα, ζητήματα που αγγίζουν όλους τους συμπολίτες μας από όλα τα κοινωνικά στρώματα.

Η ίδρυση από την Κυβέρνησή μας του ξεχωριστού Υπουργείου δείχνει ακριβώς την ισχυρή πολιτική βούληση του Πρωθυπουργού να συνεχίσουμε να στηρίζουμε όλους όσοι έχουν ανάγκη, να προσεγγίζουμε τα ζητήματα της στήριξης της οικογένειας, της πρόνοιας, και το νέο Υπουργείο ήδη έχει αρχίσει και φέρνει αποτελέσματα.

Με το σχέδιο νόμου που συζητάμε σήμερα λύνονται μια σειρά από σημαντικά ζητήματα και θέλω να σταθώ σε κάποια από αυτά, καθώς η εισηγήτριά μας τα έχει αναλύσει επαρκώς νομίζω και στις επιτροπές αλλά και σήμερα.

Στο άρθρο 3 είναι πολύ σωστή η προσθήκη για τη διαβίωση σε επισφαλείς συνθήκες στέγασης όπου, σύμφωνα με την ευρωπαϊκή τυπολογία για την έλλειψη στέγης και τον αποκλεισμό από την κατοικία, μπορούν να προστεθούν στο πρόγραμμα «Στέγαση και Εργασία για τους αστέγους» και ωφελούμενοι υπό το καθεστώς δωρεάν παραχώρησης, ενώ μέχρι πρότινος και στο πλαίσιο των προηγούμενων διατάξεων οι συμμετέχοντες ήταν κυρίως άστεγοι, διαβιούντες στον δρόμο ή στερούμενοι κατοικίας ή έκαναν χρήση ξενώνων αστέγων ή και άνθρωποι που διέμεναν σε ανεπαρκή, ακατάλληλα καταλύματα. Έτσι, είναι ουσιαστική αυτή η προσθήκη κατηγορίας καθώς η διεύρυνση αφορά μεγαλύτερο μέρος του πληθυσμού και καλύπτει όχι μόνο ατομικές περιπτώσεις, αλλά και οικογένειες.

Στο άρθρο 4 διευρύνουμε την εφαρμογή του προγράμματος χρηματοδότησης για νέα τμήματα βρεφικής φροντίδας, παρέχοντας τη δυνατότητα συμμετοχής των δήμων και των νομικών τους προσώπων, με την αξιοποίηση πόρων του Ταμείου Ανάκαμψης.

Στο άρθρο 5 ενισχύουμε οικονομικά και στηρίζουμε την αυτονόμηση και επανένταξη ωφελούμενων, στερούμενων υποστηρικτικού περιβάλλοντος και διαβιούντων στα παραρτήματα προστασίας του παιδιού.

Στο άρθρο 6 με το πρόγραμμα «Εθνική Πρωτεύουσα Νεολαίας» ενισχύουμε τη νεολαία μας μέσω της ενεργού συμμετοχής σε δράσεις τοπικού επιπέδου, επιβραβεύοντας μάλιστα σε ετήσια βάση τους δήμους για τις δράσεις που θα κάνουν για τα ζητήματα αυτά.

Στο άρθρο 7 διευκολύνουμε τη διενέργεια κοινωνικής έρευνας για την τέλεση τεκνοθεσιών και αναδοχών και για την ανάθεση επιμέλειας ανηλίκων, ενώ με τα άρθρα 15 και 16 που αφορούν σε ζητήματα του Συνδέσμου Κοινωνικών Λειτουργών λύνουμε ζητήματα που υπήρχαν εκεί. Θέλω στο σημείο αυτό να τονίσω ότι οι κοινωνικοί λειτουργοί είναι κοινωνικοί επιστήμονες πρώτης γραμμής, που στηρίζουν και ενδυναμώνουν την κοινωνία, συμβάλλοντας στην κοινωνική δικαιοσύνη και στη διαχείριση κρίσεων, ανοίγοντας κλειστές πόρτες για τη διενέργεια κοινωνικών ερευνών των υποθέσεών τους και αψηφώντας συχνά κινδύνους, με γνώμονα την ανθρώπινη αξιοπρέπεια.

Η δική μας Κυβέρνηση έβαλε κοινωνικούς λειτουργούς και στα γενικά σχολεία και αφουγκραζόμενοι την αναγκαιότητα για αναβάθμιση και στελέχωση των κοινωνικών υπηρεσιών έχουμε προβλέψει πλήρωση εκατόν δέκα επτά συνολικά θέσεων μόνιμων κοινωνικών λειτουργών από επιτυχόντες του γραπτού διαγωνισμού ΑΣΕΠ, αριθμός πρωτοφανής για αυτή την επαγγελματική ομάδα.

Έχουμε λοιπόν ένα σχέδιο νόμου που απαντά σε σημαντικά ζητήματα σχετικά με τις αρμοδιότητες του νεοσύστατου Υπουργείου. Η Κυβέρνηση αυτή σταθερά θα φέρνει πολιτικές που ενισχύουν τους συμπολίτες μας που έχουν ανάγκη.

Επιτρέψτε μου εδώ και ένα μικρό σχόλιο προς την Αντιπολίτευση. Επειδή κανείς δεν έχει το μονοπώλιο της κοινωνικής πολιτικής και της κοινωνικής ευαισθησίας σε αυτή τη χώρα και επειδή ούτε λίγο ούτε πολύ μόνο που δεν μας είπατε ότι επί ΣΥΡΙΖΑ πήγαιναν όλα καλά, επιτρέψτε μου να σας θυμίσω κάποια πράγματα. Το πρόγραμμα «Στέγαση και Εργασία για τους αστέγους» αποτελεί εξέλιξη του προγράμματος «Στέγαση και Επανένταξη» που υλοποιήθηκε πιλοτικά το 2014 επί δικής μας κυβέρνησης, συγκυβέρνησης τότε. Και πάλι επί δικής μας κυβέρνησης ενισχύθηκε, επεκτάθηκε και θεσμοθετήθηκε ως μόνιμη δημόσια πολιτική καταπολέμησης της έλλειψης στέγης και σήμερα διευρύνεται περαιτέρω. Το δε ΚΕΑ, το πρόγραμμα εξασφάλισης προστασίας των οικονομικά ευάλωτων, δεν θα πρέπει να λησμονάτε ότι και αυτό ξεκίνησε πιλοτικά σε δεκατρείς δήμους το 2014, επί τότε συγκυβέρνησης πάλι, τότε που πολλοί μας κατηγορούσαν ότι είναι ένα επικοινωνιακό τέχνασμα. Στη συνέχεια επεκτάθηκε από την κυβέρνηση ΣΥΡΙΖΑ -δεν θα μπορούσε να κάνει κι αλλιώς βέβαια-, όμως δεν άλλαξε ούτε τα εισοδηματικά κριτήρια ούτε το έκανε έτσι ώστε να μπορούν να ενταχθούν περισσότεροι ωφελούμενοι.

Ήρθε όμως και πάλι η Κυβέρνησή μας με το νέο Υπουργείο και αύξησε το 2024 τα εισοδηματικά κριτήρια, αυξήσαμε και το ελάχιστο εγγυημένο εισόδημα κατά 8%, ενώ σταθερά από το 2020 μέχρι σήμερα δίνουμε επιπλέον δόση τα Χριστούγεννα στα νοικοκυριά που έχουν πραγματικά ανάγκη, αξιοποιώντας το πλεόνασμα της οικονομίας μας.

Επίσης σταματήστε να παρουσιάζετε ότι επί ημερών σας λειτουργούσαν όλα ως μια καλοδουλεμένη μηχανή. Τα θυμόμαστε πολύ καλά. Η μετεξέλιξη του ΟΓΑ σε ΟΠΕΚΑ ήταν προς τη σωστή κατεύθυνση, αλλά έγινε με προχειρότητα, χωρίς σχεδιασμό και χωρίς την εκπαίδευση των υπαλλήλων. Όλοι θυμόμαστε το αλαλούμ που υπήρχε με τους ευάλωτους συμπολίτες μας να συνωστίζονται στους δήμους εκφράζοντας ανησυχία για το αν θα πάρουν το επίδομά τους ή όχι, με συμβασιούχους υπαλλήλους στα κέντρα κοινότητας χωρίς καμμία εκπαίδευση και εμπειρία στα επιδόματα, που σήκωσαν το βάρος των νέων διαδικασιών. Ούτε στον ΟΠΕΚΑ δεν γνώριζαν καλά τις διαδικασίες που φέρατε. Ρωτήστε τους υπαλλήλους -γιατί εγώ συζητάω με πολλούς από αυτούς- και θα σας πούνε πόσο πρόχειρα έγινε τότε αυτή η μεταρρύθμιση.

Άρα, μην προσπαθείτε να μας πείτε ότι επί ημερών σας λειτουργούσαν όλα ως μια καλοδουλεμένη μηχανή. Η Κυβέρνησή μας ψηφιοποίησε πλήρως τις διαδικασίες για τα ΚΕΠΑ, αλλά και τον ΟΠΕΚΑ, καθώς και στα κέντρα κοινότητας των δήμων, ώστε να συνεχίσουν απρόσκοπτα την ποιοτική τους λειτουργία.

Στηρίζουμε λοιπόν το νομοσχέδιο του νέου Υπουργείου Κοινωνικής Συνοχής και Οικογένειας, γιατί πιστεύουμε ότι εφαρμόζει πολιτικές που θα συμβάλουν στον στόχο ενός δίκαιου κράτους για όλες τις Ελληνίδες και όλους τους Έλληνες.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μάντζος, αμέσως μετά ο κ. Μιχαηλίδης, ο κ. Κουλκουδίνας και ολοκληρώνουμε με τον κ. Φωτήλα.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε. Ευχαριστώ, συνάδελφε κύριε Μιχαηλίδη, για την παραχώρηση της σειράς.

Κυρίες και κύριοι συνάδελφοι, έχουμε ήδη πει πάρα πολλά, έχει συζητηθεί ήδη εκτενώς και η τροπολογία, όχι τόσο το σχέδιο νόμου. Πρέπει να πούμε κάτι και να είμαστε ειλικρινείς. Αυτό το σχέδιο νόμου που συζητούμε σήμερα είναι δύο σχέδια: είναι ένα τεχνικό, αυτό το οποίο συζητήθηκε και στην Επιτροπή Κοινωνικών Υποθέσεων, είναι αυτό που φέρνει το επισπεύδον Υπουργείο και το αφορά και είναι ένα δεύτερο, μια τροπολογία που στην πραγματικότητα είναι ένα νομοθέτημα, έχει να κάνει με την υγεία και έχει αποσπάσει ιδιαίτερο ενδιαφέρον.

Κατ’ αρχάς, το Υπουργείο Κοινωνικής Συνοχής και Οικογένειας, για να σταθούμε και στο αντικείμενο, γίνεται μόλις σήμερα Υπουργείο, δέκα μήνες μετά την ίδρυσή του. Ως σήμερα και ως αυτή την ώρα ήταν μια ταμπέλα, μια επιγραφή και μόλις σήμερα γίνεται οργανωμένη υπηρεσία. Κι εμείς αναρωτιόμαστε γιατί τόση καθυστέρηση.

Όλο αυτό το διάστημα είχαμε ένα υπουργείο-φάντασμα, ένα υπουργείο αποτελούμενο μόνο από κάποιες γραμματείες και ένα υπουργείο που δυστυχώς για το αντικείμενό του και για τους ανθρώπους που το υπηρετούν και την πολιτική του ηγεσία αποδεικνύεται, αποδείχτηκε, απειλείται να αποδειχθεί ότι επαληθεύει την κυβερνητική πρακτική των μεγαλεπήβολων λόγων, των πομπωδών διακηρύξεων και των λιγοστών πρακτικών αποτελεσμάτων.

Στις συνεδριάσεις της επιτροπής ρωτήσαμε γιατί αυτή η καθυστέρηση. Δεν πήραμε απάντηση, δεν πήραμε απαντήσεις για το πού θα στεγαστούν οι υπηρεσίες και το πώς θα στελεχωθούν. Και αναρωτιόμαστε δικαίως αν τελικά κι αυτό το Υπουργείο θα καταφέρει να αναλάβει και να επιτελέσει τις πολύ σημαντικές αρμοδιότητές του ή αν σχηματίστηκε για λόγους καθαρά επικοινωνιακής διαχείρισης της Κυβέρνησης και προσωπικά του Πρωθυπουργού που με τις δηλώσεις του παιάνιζε την ίδρυση αυτού του Υπουργείου την επαύριο συγκεκριμένων κρίσεων στη χώρα μας, και της δημογραφικής και της κρίσης έμφυλης βίας.

Και όλη αυτή η προβληματική μάς θυμίζει και τα παραδείγματα που είχαμε δει και στο παρελθόν με άλλα υπουργεία, όπως το Υπουργείο Κλιματικής Κρίσης και Πολιτικής Προστασίας που παρέμεινε και εν πολλοίς παραμένει ως σήμερα μη λειτουργικό λόγω της μη έκδοσης όλων των πράξεων που αφορούν στο οργανόγραμμά του και τις αρμοδιότητές του, αλλά και παλαιότερα του Υπουργείου Μεταναστευτικής Πολιτικής και Ασύλου, που αποδείχθηκε και είναι ως τις μέρες μας ένα υπουργείο μετακλητών υπαλλήλων.

Υπουργεία προκάτ που πρώτα βαπτίζονται, πρώτα ονομάζονται, πρώτα γίνονται οι φιέστες ονοματοδοσίας και μετά αποκτούν οργανική δομή και τελικά μπορούν και να λειτουργήσουν. Κι εμείς αναρωτιόμαστε τόσους μήνες πώς λειτουργούσε αυτό το Υπουργείο. Και αυτή η κατάσταση είχε κόστος.

Την προηγούμενη εβδομάδα ήρθε η Πρόεδρος της Εθνικής Επιτροπής για τα Δικαιώματα του Ανθρώπου, η κ. Γαβουνέλη, και μας ενημέρωσε, για παράδειγμα, ότι το Εθνικό Συμβούλιο κατά του Ρατσισμού και της Μισαλλοδοξίας που έχει φύγει από το Υπουργείο Δικαιοσύνης και έχει πάει στο Υπουργείο Κοινωνικής Συνοχής και Οικογένειας δεν μπορεί να λειτουργήσει στην πραγματικότητα. Κατανοούμε γιατί. Γιατί δεν υπήρχε υπουργείο ως σήμερα. Αλλά το Εθνικό Συμβούλιο γιατί δεν λειτούργησε τόσο καιρό και γιατί μεταφέρθηκε από το Δικαιοσύνης σε ένα Υπουργείο που δεν ήταν Υπουργείο έως σήμερα;

Διατρέχοντας τις υπόλοιπες διατάξεις, προφανώς πρέπει να μιλήσουμε για το ζήτημα της στέγασης. Εμείς είμαστε το πρώτο κόμμα και ο Νίκος Ανδρουλάκης ο πρώτος πολιτικός Αρχηγός που μίλησε γι’ αυτό το πολύ σοβαρό κοινωνικό ζήτημα, για τη δυσκολία στην εύρεση κατοικίας, για την εκτόξευση των τιμών των ενοικίων, για την αγορά των ακινήτων. Περιοχές παραδοσιακά προσιτές μέχρι πρότινος στα κέντρα των πόλεων έχουν γίνει πλέον απρόσιτες, αφελληνίζονται και σε αυτό το γεγονός έχει συμβάλει προφανέστατα η Golden Visa που από φάρμακο έχει γίνει φαρμάκι για την ελληνική οικονομία, αλλά και η βραχυχρόνια μίσθωση έχει παίξει σημαντικό αρνητικό ρόλο στην υπέρμετρη αύξηση των τιμών της αγοράς, σε αυτή τη «φούσκα» των ακινήτων.

Όμως παρά τις προτάσεις μας, οι οποίες έχουν γίνει εν μέρει μόνο δεκτές, η Κυβέρνηση αδυνατεί μέχρι τώρα να αντιμετωπίσει αυτό το τεράστιο πρόβλημα.

Τι κάνουμε για τους αστέγους; Ο Δήμος Αθηναίων αντιμετωπίζει το μεγαλύτερο πρόβλημα. Το ακούσαμε και στην ακρόαση των φορέων. Η κ. Ιωάννα Γεννηματά, η Πρόεδρος του Κέντρου Υποδοχής και Αλληλεγγύης του Δήμου Αθηναίων, μίλησε για περίπου επτακόσιους αστέγους. Ο Δήμος Αθηναίων καταβάλλει πράγματι κάθε δυνατή προσπάθεια. Όμως εδώ δίπλα στην αυτοδιοίκηση οφείλει και η κεντρική διοίκηση, το κράτος, να χαράξει μια πολιτική αντιμετώπισης του προβλήματος.

Ναι, λοιπόν, να συζητήσουμε για την αστεγία, όπως πρέπει να μιλήσουμε για το τεράστιο ζήτημα του δημογραφικού, την ανάγκη χάραξης και εφαρμογής μιας εθνικής πολιτικής για το δημογραφικό ζήτημα, το οποίο δεν είναι μια ωρολογιακή βόμβα, έχει εκραγεί ήδη αυτή η βόμβα, έχει ήδη τεθεί σε λειτουργία, αν θέλετε, αυτή η καταστρεπτική της επίδραση στην κοινωνία μας εδώ και πολλά χρόνια.

Κι εμείς είμαστε η παράταξη εκείνη η οποία έμπρακτα έχει αποδείξει ότι επιθυμεί και θέλει να ανοίξει αυτός ο διάλογος, να μείνει ανοικτός και να είναι παραγωγικός. Έχει μάλιστα καταθέσει συγκεκριμένες προτάσεις, πολλές έχουν γίνει γνωστές ευρύτερα, κάποιες από αυτές γίνονται δεκτές. Αναφερόμαστε στην άδεια μητρότητας σε ελεύθερες επαγγελματίες και αυτοαπασχολούμενες και είμαστε πολύ χαρούμενοι γι’ αυτό. Έχουν περάσει όμως πέντε χρόνια από το πόρισμα της διακομματικής επιτροπής που η αείμνηστη Φώφη Γεννηματά, η Πρόεδρός μας και το ΠΑΣΟΚ, είχε προκαλέσει και πολλές από αυτές τις προτάσεις δεν έχουν υιοθετηθεί.

Σας τα είπε όλα η Κατερίνα Καζάνη, η ειδική αγορήτρια, την οποία συγχαίρω για τη μεθοδική της δουλειά και στην επιτροπή και εδώ. Και ελπίζουμε πράγματι, κυρίες Υπουργοί, το Υπουργείο σας να μπορέσει να επιτελέσει άμεσα τις αρμοδιότητές του. Είναι ένα Υπουργείο που με τη σωστή λειτουργία μπορεί να προσφέρει πολλά και στους αδύναμους συμπολίτες, σε εκείνους που χρήζουν προνοιακής υποστήριξης και στους μελλοντικούς και νέους γονείς.

Και φυσικά με την αφορμή την παρουσία σας εδώ και στην ομιλία σας, μιλώντας για τις αρμοδιότητες και τον κομβικό ρόλο που έχει να επιτελέσει το Υπουργείο σας, καλό είναι να τοποθετηθείτε σήμερα και επί των δηλώσεων του Υφυπουργού Υγείας κ. Βαρτζόπουλου, ο οποίος, μιλώντας σε μέσο ενημέρωσης, μίλησε για τις γυναικοκτονίες και πώς αυτές μπορεί και να δικαιολογούνται με όρους βιολογικούς, με μια διάκριση όχι μόνο επιστημονικά εσφαλμένη μεταξύ του αρσενικού και του θηλυκού, που το αρσενικό ως κυνηγός μπορεί και να είναι πιο επιθετικό εν τέλει από το θηλυκό το οποίο τίκτει. Αυτό ανέφερε ο Υφυπουργός. Είναι μια επιστημονικά εσφαλμένη τοποθέτηση, είναι αναχρονιστική και μια αχρείαστη, απαράδεκτη απόπειρα δικαιολόγησης με βιολογικούς όρους μιας εγκληματικής συμπεριφοράς, για την οποία φυσικά το Υπουργείο σας έχει πολύ συγκεκριμένες αρμοδιότητες και θα περιμένουμε με ενδιαφέρον την τοποθέτησή σας.

Για την τροπολογία, κύριε Πρόεδρε, έχουμε πει ήδη πάρα πολλά και εγώ προσωπικά ως εκπρόσωπος και ως λέγων στην ένσταση αντισυνταγματικότητας, επιμένουμε ότι ο Υπουργός Υγείας κρύφτηκε, δεν εμφανίστηκε στην Επιτροπή Κοινωνικών Υποθέσεων. Ψάξαμε όλα τα Πρακτικά και πουθενά στα Πρακτικά της επιτροπής δεν συζητήθηκε αυτή η τροπολογία. Δεν υπάρχει επιστημονική έκθεση της Επιστημονικής Υπηρεσίας της Βουλής των Ελλήνων και πώς αλλιώς θα μπορούσε να υπάρξει αφού είναι τροπολογία; Και αυτός είναι ένας από τους λόγους που ο Υπουργός Υγείας έφερε με τροπολογία το συγκεκριμένο θέμα, αλλά εδώ είμαστε εμείς να σας εκθέσουμε.

Δεν μπορεί κανείς να κάνει ανιστόρητες συγκρίσεις και άστοχες αντιστοιχίσεις με το 2001, για τη σχέση που έχει το ΕΣΥ του ΠΑΣΟΚ με το ΕΣΥ της Νέας Δημοκρατίας. Άλλη τόση έχει και ο Άδωνις Γεωργιάδης με τον Αλέκο Παπαδόπουλο. Τότε δεν είχαμε 40% κλειστές αίθουσες χειρουργείων, είχαμε ένα λειτουργικό Εθνικό Σύστημα Υγείας, δεν μιλούσαμε για μεγάλου κόστους επεμβάσεις, αλλά για μικροεπεμβάσεις που θα μπορούσαν, παράλληλα με τα πρωινά χειρουργεία, να βοηθήσουν το σύστημα.

Εδώ σήμερα είναι η τρίτη πράξη, μετά τα απογευματινά χειρουργεία χωρίς να είναι εξασφαλισμένα τα πρωινά, μετά την έξοδο των ιατρών του ΕΣΥ στην ιδιωτική αγορά, τώρα με την είσοδο των ιδιωτών στο ΕΣΥ έχουμε τρία βήματα ολοκληρωμένα προς την μεταβολή στη λειτουργία του ΕΣΥ ως δημοσίου συστήματος, μια αποδιάρθρωση που αποβαίνει φυσικά εις βάρος του πολίτη. Διότι όλα ο ασθενής θα τα πληρώσει, όχι ο ιδιώτης γιατρός. Ο ασθενής θα παρέχει χρήματα ώστε να έχει τις υποδομές του δημοσίου νοσοκομείου.

Αυτή η ηθελημένη απόφαση της Κυβέρνησης να αφήσει και να απαξιώσει το σύστημα υγείας δεν είναι μια απλή συνθηκολόγηση απέναντι στην αδυναμία της να διαχειριστεί το θέμα. Είναι μια πολιτική επιλογή, μια επιλογή που ισχύει εδώ και χρόνια, αναβλήθηκε μόνο λόγω της πανδημίας. Ενώ όλες οι χώρες του κόσμου επαναξιολόγησαν τα συστήματα υγείας, η δική μας Κυβέρνηση εδώ στην Ελλάδα αφήνει να μαραζώνει το Εθνικό Σύστημα Υγείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω σε ένα λεπτό.

Αυτό δεν είναι αδυναμία, επαναλαμβάνω, δεν είναι ανεπάρκεια. Είναι μια κυβέρνηση που έχει αποδειχθεί αρκούντως επαρκής στην ευνοιοκρατική κατανομή των πόρων του Ταμείου Ανάκαμψης και Ανθεκτικότητας, αρκούντως και εντυπωσιακά επαρκής στις απευθείας αναθέσεις, λόγω της πανδημίας, όπως λέει η ΕΑΔΗΣΥ και το Ελεγκτικό Συνέδριο. Είναι μια Κυβέρνηση που αναγνωρίζει και αποδέχεται ότι υπάρχει διαθέσιμος δημοσιονομικός χώρος για μειώσεις των άμεσων φόρων στις ενδοομιλικές συναλλαγές, και στις χρηματιστηριακές συναλλαγές, και στα μερίσματα των μεγάλων εταιρειών. Δεν μπορεί να είναι μια κυβέρνηση η οποία να επικαλείται δικαιολογημένα απουσία διαθέσιμων πόρων για τη στήριξη του ΕΣΥ. Είναι λοιπόν μια πολιτική επιλογή στηριγμένη στην ιδεοληψία σας.

Κλείνοντας, αυτές είναι οι ιδέες τελικά που μας κάνουν διαφορετικούς. Είναι η πίστη σας ότι το δημόσιο είναι κακό, είναι εξ ορισμού ανεπαρκές, το δημόσιο πανεπιστήμιο, το δημόσιο νοσοκομείο, ότι είναι κάτι ξεπερασμένο, αναχρονιστικό. Εμείς σε αυτό διαφωνούμε. Δεν δεχόμαστε την απόπειρά σας να αλλάξετε όχι μόνο τη φύση του συστήματος, αλλά και τη φιλοσοφία των ίδιων των λειτουργών του, να γίνει το κέρδος παράμετρος. Είναι η συνταγή λάθος. Δεν μπορούμε να το δεχτούμε να γίνει το ΕΣΥ ένα σύστημα αναπαραγωγής ανισοτήτων.

Εμείς επιδιώκουμε, κύριε Πρόεδρε, ένα συμπεριληπτικό σύστημα, σύγχρονο, ανταγωνιστικό, λειτουργικό, με καλά αμειβόμενους επιστήμονες ιατρούς και νοσηλευτές, ένα σύστημα που θα εξασφαλίζει την ισότητα, την ελεύθερη πρόσβαση όλων των πολιτών σε ποιοτικές δημόσιες υπηρεσίες, για ένα πολύτιμο κοινωνικό αγαθό για όλους, χωρίς διακρίσεις, την υγεία.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Μιχαηλίδης. Αμέσως μετά για τρία λεπτά τον λόγο θα πάρει ο Κοινοβουλευτικός Εκπρόσωπος του ΣΥΡΙΖΑ, του έχουν μείνει τρία λεπτά. Αμέσως μετά τον λόγο θα πάρει ο κ. Κουλκουδίνας.

Κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κυρίες Υπουργοί, κυρίες και κύριοι συνάδελφοι, θα περίμενε κανείς ότι την ανάγκη ίδρυσης του Υπουργείου Κοινωνικής Συνοχής και Οικογένειας προωθούσε η πλημμυρίδα των κοινωνικών αναγκών και η αυξανόμενη κατάρρευση, επιδεινούμενη κατάσταση, στην κοινωνική συνοχή, όπως ευκρινώς εμφανίζεται στους στατιστικούς αριθμούς για την πορεία του δημογραφικού, την αύξηση των μονογονεϊκών οικογενειών, τη σχολική βία, τα κόκκινα δάνεια, τις γυναικοκτονίες, τους αναρίθμητους δικαστικούς αγώνες για την επιμέλεια παιδιών, δηλαδή όλων αυτών που θα δικαιολογούσαν τον τίτλο του Υπουργείου Κοινωνικής Συνοχής και Οικογένειας.

Έναν ολόκληρο χρόνο δεν καταφέρατε να φέρετε έναν ουσιαστικό νόμο για να αντιμετωπίσετε τα πραγματικά αυτά και σύγχρονα κοινωνικά προβλήματα. Τι φέρνετε σήμερα; Ουσιαστικά τον ιδρυτικό νόμο του Υπουργείου. Είναι διατάξεις που θα έπρεπε να προβλέπει το προεδρικό διάταγμα της ίδρυσης του Υπουργείου. Αυτό που έχουμε σήμερα μπροστά μας, κυρία Ζαχαράκη, απέχει πολύ από τις βερμπαλιστικές δηλώσεις της Κυβέρνησης για επιτελικό κράτος. Είναι πραγματικά μια επιτομή απόλυτης αστοχίας.

Ενώ εμείς δεν σας κρύβω -και προσωπικά- ότι θα ήθελα να δω ακόμα πιο εύρωστο, και πιο στελεχωμένο, και πιο δυνατό το Υπουργείο. Διότι πραγματικά μπορεί να αποτελέσει τη ραχοκοκαλιά αντιμετώπισης των σύγχρονων προβλημάτων, και το λέω με απόλυτη ειλικρίνεια. Και τελικά, αντί να μιλάμε για το νομοσχέδιο του Υπουργείου Κοινωνικής Συνοχής και Οικογένειας, εκτυλίσσεται για άλλη μια φορά μπροστά μας η κατεδάφιση ενός ακόμα ορόφου του οικοδομήματος του Εθνικού Συστήματος Υγείας. Είναι βέβαιο ότι μέχρι το τέλος του έτους, ίσως και νωρίτερα, Εθνικό Σύστημα Υγείας όπως το ξέραμε δεν θα υπάρχει. Αντ’ αυτού θα έχετε συνειδητά δημιουργήσει ένα ερμαφρόδιτο σύστημα το οποίο δεν θα είναι ούτε δημόσιο ούτε ιδιωτικό. Θα είναι ένα εργαλείο ακραίας κερδοσκοπίας εξωχώριων εταιρειών.

Κυρίες και κύριοι συνάδελφοι, τι θέλει καθένας από εμάς, τι επιθυμεί, σε τι προσεύχεται; Την υγεία του. Πριν δεκαπέντε ημέρες βγάλατε τους γιατρούς του δημοσίου συστήματος υγείας έξω από τα δημόσια νοσοκομεία. Σήμερα, δεκαπέντε μέρες μετά, βάζετε τους ιδιώτες γιατρούς μέσα στα νοσοκομεία. Κατασταλάξατε τι θέλετε και τι επιδιώκετε. Ισχυρίζεστε ότι όλα αυτά γίνονται για την επαρκή στελέχωση με γιατρούς των νοσοκομείων. Σας λένε όλες οι πτέρυγες απέναντί σας του Κοινοβουλίου ότι με αυτό το ανακάτεμα που κάνετε ενταφιάζετε το Εθνικό Σύστημα Υγείας.

Σας λέμε ότι η ραχοκοκαλιά του Εθνικού Συστήματος Υγείας, οι γιατροί, φεύγουν από τα νοσοκομεία και από τη χώρα διότι δεν έχουν κίνητρα. Διότι, δόξα τω θεώ, η χώρα έχει οκτώ ιατρικές σχολές, οι οποίες παρέχουν με επαρκή αριθμό και καλούς γιατρούς τη χώρα, τους οποίους η Ελλάδα ματώνει για να σπουδάσει με πολύ υψηλό κόστος εκπαίδευσης και είναι τραγικό να φεύγουν από τη χώρα. Και φεύγουν γιατί σε άλλες χώρες βρίσκουν πιο αξιοπρεπείς αμοιβές.

Ομολογείτε ότι αυτό πράγματι συμβαίνει, αλλά τα λεφτά της χώρας δεν επαρκούν. Δεν υπάρχουν λεφτόδεντρα, έτσι λέτε. Αν χαρακτηρίζετε τις δυνατότητες του προϋπολογισμού μας λεφτόδεντρο, όντως αυτό δεν είναι ανεξάντλητο. Όμως εμείς λέμε ότι είναι επαρκές, ώστε οι καρποί αυτού του δέντρου να ικανοποιούν με σωστή προτεραιοποίηση και χρηστή χρήση τις ανάγκες ιδιαίτερα της πρωτεύουσας, όπως της υγείας.

Το πρόβλημα το δικό σας είναι ότι αφήνετε αυτούς τους καρπούς να πέφτουν και να σαπίζουν. Αυτοί οι καρποί είναι τα εκατομμύρια σε σπατάλες του ελληνικού ιδρώτα για την ικανοποίηση των πελατειακών σας σχέσεων, εκατομμύρια σε σπατάλες σε διορισμούς, σε αναρίθμητες αρχές και οργανισμούς, δίχως καμμία προσφορά, στην εκχώρηση των πιο προσοδοφόρων δημόσιων υπηρεσιών. Εκατομμύρια ευρώ σε έργα που από ανικανότητα δική σας παραμένουν ημιτελή, χοάνες που καταπίνουν το δημόσιο χρήμα.

Παίρνω παράδειγμα από τον τόπο μου, το ίδιο είμαι βέβαιος ότι συμβαίνει και σε όλη την Ελλάδα. Έχω μετρήσει πάνω από 100 εκατομμύρια να έχουν σπαταληθεί τα τελευταία χρόνια σε ένα απέραντο νεκροταφείο ημιτελών έργων. Αυτά τα πεταμένα εκατομμύρια σε όλη τη χώρα θα μπορούσαν να στηρίξουν ένα αξιοζήλευτο και εύρωστο ΕΣΥ. Δεν μπορώ λοιπόν να σκεφτώ ότι διακινδυνεύετε όλη αυτή την αναταραχή, προκειμένου να καλύψετε ανάγκες ζήτησης του δημόσιου νοσοκομείου σε απλούς γιατρούς. Πολύ περισσότερο αυτό να συμβεί στην επαρχία ούτε καν στα δημόσια νοσοκομεία των Αθηνών ή άλλων μεγάλων πόλεων.

Θέλετε να πιστέψω ότι θα κληθεί σε δημόσιο νοσοκομείο για ιατρικές υπηρεσίες ένας δερματολόγος ή ένας ουρολόγος ή ακόμα και ένας οφθαλμίατρος, παθολόγος κ.λπ.; Αν παραδείγματος χάριν χρειάζεται κάποιος ένα σπουδαίο όνομα χειρουργού, μπορεί να τον βρει σε όλες τις μεγάλες ιδιωτικές κλινικές. Εκεί πάνε και όσοι φεύγουν και από την επαρχία για τέτοιες ανάγκες. Άρα λοιπόν δεν είναι και αυτό το κίνητρο για να αναλάβει το Υπουργείο Υγείας τέτοια ευθύνη και να κατηγορείται σήμερα σε αυτή την Αίθουσα ότι ενταφιάζει το Εθνικό Σύστημα Υγείας και ότι παραβιάζει και αυτό ακόμα το Σύνταγμα.

Κυρίες και κύριοι συνάδελφοι, πριν σαράντα μία ημέρες, μετά την ψήφιση του νομοσχεδίου του Υπουργείου Παιδείας για τα ιδιωτικά πανεπιστήμια και πιο συγκεκριμένα στις 19 Απριλίου, πριν λίγες μέρες, σε συνεδρίασή της η Επιτροπή Ανταγωνισμού έλαβε απόφαση με την οποία εγκρίθηκε ομόφωνα η σύμπραξη φορέων της εταιρείας με την επωνυμία «Hellenic Healthcare Holding Cyprus Limited» η οποία ανήκει στο δίκτυο CVC, το γνωστό σε όλους μας για τις διασυνδέσεις του σε ευρύτατο πεδίο επιχειρηματικών δραστηριοτήτων, και του οργανισμού με την επωνυμία «University Of Nicosia Greece Brunch Medical Limited» η οποία έχει ως καταστατικό και σκοπό την ίδρυση και λειτουργία ιατρικής σχολής στην Αθήνα. Αυτά πριν λίγες μέρες.

Δεν συνηθίζω να είμαι καχύποπτος στην περίπτωσή μας όμως διαισθάνομαι ότι η βιασύνη της Κυβέρνησης να περάσει με τόση αντίδραση και πολιτικό κόστος τον νόμο για την ιδιωτική παιδεία και σήμερα, μετά από λίγες μέρες, να συμπληρώσει το παζλ με τη διάθεση κρατικών δομών στην ιδιωτική φροντίδα υγείας, δικαιούμαι την υποψία ότι προετοιμάζετε το έδαφος για την παραχώρηση δομών του πάλαι ποτέ Εθνικού Συστήματος Υγείας στην πρώτη ιδιωτική ιατρική σχολή.

Εδώ είμαστε για να μας διαψεύσετε. Αναλάβετε τις ευθύνες σας έναντι της κοινωνίας. Καταδικάζουμε φυσικά και καταψηφίζουμε.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Ευχαριστούμε.

Ο Κοινοβουλευτικός Εκπρόσωπος του ΣΥΡΙΖΑ για δύο και ενενήντα εννιά.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε, έστω και για τον κουτσουρεμένο αυτόν χρόνο.

Θέλω να πω -και προσπαθώ να σκεφτώ- ότι στο πρώτο νομοσχέδιο που κατέβηκε για την υγεία, η Αναπληρώτρια Υπουργός είπε ότι οραματιζόμαστε το νέο ΕΣΥ, το οποίο εξήγγειλε ο Πρωθυπουργός και φέτος μάλιστα ανακήρυξαν και τη χρονιά του ΕΣΥ.

Έχουμε, λοιπόν, το τέταρτο νομοσχέδιο και οσονούπω έρχεται το πέμπτο. Τα τέσσερα είναι κατεδάφιση του ΕΣΥ και τα τέσσερα είναι, όπου υπάρχει δημόσιο να το βγάλουμε από τη μέση. Το δε πέμπτο που έρχεται, κατά τις δηλώσεις του Υφυπουργού Υγείας, κ. Βαρτζόπουλου, είναι τρισχειρότερο, είναι επαίσχυντο και καλύτερα να μην πω τίποτα άλλο, θα τα πούμε εκεί.

Ακούσατε τα νούμερα που διατέθηκαν από το Ταμείο Ανάκαμψης στα νοσοκομεία και στις υποδομές τις υπάρχουσες του Εθνικού Συστήματος Υγείας. Στο νοσοκομείο του Ρίο γίνεται ενεργειακή αναβάθμιση. Είναι η τρίτη φορά που πέφτουν οι οροφές του ενεργειακά αναβαθμισμένου νοσοκομείου. Αν αυτό είναι το νέο ΕΣΥ κι αν αυτή είναι η μεγάλη αλλαγή που ευαγγελίζεστε, σας τη χαρίζουμε, να μας λείπει.

Και βεβαίως τα συνεχίζετε όλα αυτά και με την παιδεία. Όμως, εγώ έχω να πω το άλλο, το δημόσιο σύστημα δεν είναι για τις ήρεμες καταστάσεις, είναι για τις καταστάσεις των κρίσεων κι εκεί φαίνεται η αναγκαιότητα του δημοσίου συστήματος. Κι’ αυτό ήρθε η πανδημία και το επιβεβαίωσε περίτρανα, με τον καλύτερο τρόπο.

Εύχομαι και ελπίζω να μην βρεθούν οι υπόλοιποι Βουλευτές στη θέση του Βουλευτή τους τελευταία, στον οποίον εκφράζουμε και τα συλλυπητήριά μας, και να κλαίμε δημόσια στις τηλεοράσεις γιατί χάνουμε τον άνθρωπό μας από ένα σύστημα, το οποίο είναι υπό κατάρρευση. Αντιλαμβάνεστε τι θέλω να πω, κύριε Πρόεδρε.

Και βεβαίως δεν ήταν εδώ σήμερα από τους εκατόν πενήντα οκτώ -που λέει και η κ. Κωνσταντοπούλου- Βουλευτές της Νέας Δημοκρατίας, η πλειοψηφία των υγειονομικών Βουλευτών, για να ακούσουμε τη θέση τους, για να ακούσουμε αυτούς που υπηρέτησαν το δημόσιο σύστημα υγείας, πώς αντιλαμβάνονται σήμερα αυτή τη μεταρρύθμιση της κατεδάφισης του Εθνικού Συστήματος Υγείας.

Και το τελευταίο που περιλαμβάνεται πάλι στην τροπολογία δυστυχώς, κυρία Υπουργέ –παρ’ όλο που κάνετε μια καλή αρχή, θα έλεγα και βάζετε ένα θεμέλιο λίθο- σκεπάζεται από τις τροπολογίες που φέρνουν από το παράθυρο οι Υπουργοί Υγείας, καθότι προχθές είχαμε νομοσχέδιο και κάλλιστα μπορούσαν να το περάσουν. Τώρα, γιατί σήμερα τα έφεραν φύρδην μίγδην εδώ, αναστάτωσαν τον τόπο, τα κουκουλώσαν όλα και αντισυνταγματικά και πέραν κάθε νομιμότητας, δεν καταλαβαίνω τη σκοπιμότητα που είχαν.

Όμως, θέλω να πω, κύριε Πρόεδρε ότι προσπαθεί να ελαφρύνει το claw back, γιατί έχει δεσμευθεί ο Υπουργός απέναντι στις ιδιωτικές ασφαλιστικές εταιρείες, τις μεγάλες όχι τις μικρές. Ξέρετε που το μεταφέρει αυτό; Και αυτό στις πλάτες των ασθενών, αυτού του κόσμου που δεινοπαθεί σήμερα, αυτού του κόσμου που παίρνει σύνταξη του ΟΓΑ 380 ευρώ και του ΙΚΑ 500, 600 και 700. Αν ζει άνθρωπος με αυτά τα λεφτά να μου το πείτε.

Ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κουλκουδίνας, αμέσως μετά ο κ. Φωτήλας και θα αρχίσουμε αντίστροφα τους εισηγητές, εφόσον το επιθυμούν.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Κυρίες Υπουργοί, κυρίες και κύριοι συνάδελφοι, στην έναρξη της Μεγάλης Εβδομάδας, έχει πραγματικά σημασία να υπενθυμίζουμε ότι η χριστιανική μας πίστη ταυτίζεται με την αγάπη προς όλους κι όχι με τον φανατισμό. Ο φανατισμός, η εχθροπάθεια, ο διχαστικός λόγος συνδέονται με άλλες θρησκείες κι όχι με την χριστιανική ελληνική ορθόδοξη πίστη μας.

Κάποιοι εδώ μέσα έχουν βγάλει τα χριστιανόμετρα, εργαλειοποιούν δυστυχώς τη χριστιανική πίστη, κάτι το οποίο είναι ανεπίτρεπτο. Η χριστιανική πίστη κυρίες και κύριοι συνάδελφοι, ενώνει, δεν διχάζει, δεν έχει ιδιοκτήτες. Κυρίως όμως, η χριστιανική πίστη δεν μπορεί να υπηρετεί κομματικές ή πολιτικές σκοπιμότητες.

Εκείνοι που δημιουργούν διχαστικό και εμφυλιοπολεμικό κλίμα, καλό θα είναι να έχουν στο μυαλό τους ότι οι απειλητικές συμπεριφορές και δηλώσεις δεν είναι αποδεκτές, ιδιαίτερα εντός της Βουλής και ακόμη περισσότερο εντός των εκκλησιών μας. Εκείνοι που διατηρούν αυτό το κλίμα να είναι βέβαιοι ότι θα μείνουν μόνοι τους.

Κυρίες και κύριοι συνάδελφοι, σήμερα έρχεται στην Ολομέλεια της Βουλής ένα σημαντικό νομοσχέδιο που το περιεχόμενό του στηρίζεται στις διαχρονικές ανθρώπινες αξίες. Με το υπό συζήτηση νομοσχέδιο καθιερώνεται το πρόγραμμα «Στέγαση και Εργασία» για τους άστεγους. Το πρόγραμμα αφορά άτομα και οικογένειες που διαβιούν σε συνθήκες έλλειψης στέγης, οικογένειες και άτομα που φιλοξενούνται σε ξενώνες μεταβατικής φιλοξενίας αστέγων, καθώς και σε υπνωτήρια, οικογένειες που ζουν σε ακατάλληλα καταλύματα ή σε επισφαλείς συνθήκες στέγασης, ακόμη και γυναίκες που φιλοξενούνται σε ξενώνες κακοποιημένων γυναικών.

Μέσα από το πρόγραμμα αυτό, κυρίες και κύριοι συνάδελφοι, όλοι αυτοί οι άνθρωποι που έχουν πραγματική ανάγκη θα τύχουν ουσιαστικής στήριξης με μέτρα όπως η επιδότηση ενοικίου για δύο χρόνια και η κάλυψη δαπανών για την αγορά οικοσυσκευής, αλλά και για άλλες λειτουργικές ανάγκες του νοικοκυριού.

Επίσης, επιδότηση εργασίας, επαγγελματική κατάρτιση, επιδότηση για τη δημιουργία επιχείρησης, εκπαίδευση και μοριοδότηση για συμμετοχή σε προγράμματα κοινωφελούς εργασίας, καθώς και κοινωνικές παροχές και υπηρεσίες.

Από εκεί και πέρα, κυρίες και κύριοι συνάδελφοι, οφείλω από το Βήμα της Βουλής μια απάντηση στην αγαπητή συνάδελφο κ. Κουρουπάκη, που από το Βήμα της Βουλής αναφέρθηκε σε εμένα, αλλά και στην πολιτική της Κυβέρνησης για το δημογραφικό και την οικογένεια.

Όπως είπα και στην αρχή της ομιλίας μου, κάποιοι δεν μπορούν να διεκδικούν το μονοπώλιο της κοινωνικής ευαισθησίας για τα ζητήματα της οικογένειας. Γιατί, αυτή η Κυβέρνηση, η Κυβέρνηση της Νέας Δημοκρατίας, μόνο την πρώτη τετραετία αύξησε το αφορολόγητο κατά 1.000 ευρώ για κάθε παιδί. Θέσπισε επίδομα 2.000 ευρώ για κάθε παιδί που γεννιέται. Ενεργοποίησε το πρόγραμμα «Σπίτι μου» για νέα ζευγάρια. Αυξήθηκαν οι γονικές άδειες. Μειώθηκε ο ΦΠΑ στα βρεφικά και παιδικά είδη διατροφής και φροντίδας. Τριάντα χιλιάδες περισσότερα παιδιά έγιναν δεκτά σε βρεφονηπιακούς σταθμούς και κέντρα δημιουργικής απασχόλησης, ενώ επιπλέον είκοσι επτά χιλιάδες παιδιά έλαβαν voucher.

Παράλληλα, υπήρξε αύξηση κατά σαράντα χιλιάδων σχολικών γευμάτων και τον Ιανουάριο που μας πέρασε, υλοποιήθηκε η πρώτη δέσμη μέτρων για τη στήριξη της οικογένειας για τη δεύτερη κυβερνητική μας θητεία, με μέτρα όπως η αύξηση του επιδόματος γέννησης από τα 2.000 ευρώ που ήταν σε 2.400 ευρώ έως και 3.500 ευρώ, αναλόγως του αριθμού των τέκνων.

Η νέα αύξηση του αφορολογήτου κατά 1.000 ευρώ για τις οικογένειες με παιδιά, η αύξηση του επιδόματος μητρότητας σε ελεύθερους επαγγελματίες και αγρότες, από τους τέσσερις στους εννέα μήνες και στο ύψος του κατώτατου μισθού και η εισαγωγή κοινωνικού τιμολογίου στην κατανάλωση ρεύματος για τους πολύτεκνους, όλα αυτά είναι μέτρα που αναμφίβολα -εκτός κι αν τα αμφισβητείται, φυσικά- συμβάλλουν σημαντικά στην ελληνική οικογένεια. Και είναι μέτρα που έχει θεσπίσει η Κυβέρνηση της Νέας Δημοκρατίας.

Ο ομιλών -και αυτό περιλαμβάνεται, επίσης, στην απάντηση προς την κ. Κουρουπάκη, διότι είμαι κυβερνητικός Βουλευτής, αλλά ταυτόχρονα καταθέτω προτάσεις για τη στήριξη της τρίτεκνης και πολύτεκνης οικογένειας, προκειμένου να μετατραπούν σε εφαρμοσμένες πολιτικές- αναφέρομαι σε μία νέα αρχιτεκτονική σε ό,τι αφορά στα δικαιώματα των πολύτεκνων οικογενειών και στην εξίσωση τρίτεκνων και πολυτέκνων για συγκεκριμένες δράσεις, που αξιολογούνται φυσικά από το Υπουργείο Οικονομικών. Γιατί κοστολόγηση, πρέπει να ξέρετε, δεν σημαίνει μόνο να λες πόσο κοστίζει ένα συγκεκριμένο μέτρο το οποίο προτείνεις, αλλά να βρίσκεις και τους πόρους για να μπορέσεις να το χρηματοδοτήσεις. Αυτή τη διαφορά, δυστυχώς, κάποιοι εδώ πέρα μέσα δεν την καταλαβαίνουν.

Τις προτάσεις μου τις κατέθεσα, μέσω της διαδικασίας των μέσων κοινοβουλευτικού ελέγχου, με ερώτηση σε έξι συναρμόδια Υπουργεία. Στην ερώτησή μου με αριθμό πρωτοκόλλου 2845/26-1-2024, την οποία και καταθέτω στα Πρακτικά, για να τη βρείτε πιο εύκολα, κυρίες και κύριοι συνάδελφοι, περιλαμβάνονται οι εξής προτάσεις:

(Στο σημείο αυτό ο Βουλευτής κ. Σπυρίδων Κουλκουδίνας καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η καθιέρωση μειωμένου εισιτηρίου κατά 50% για τους γονείς και τα παιδιά τρίτεκνων οικογενειών, η άρση των περιοριστικών διατάξεων για τη μετεγγραφή φοιτητών τρίτεκνων και πολύτεκνων οικογενειών στο πλησιέστερο πανεπιστήμιο από τον τόπο διαμονής της οικογένειας, η μείωση του ΕΝΦΙΑ επίσης για τρίτεκνες και πολύτεκνες οικογένειες, η κατάργηση του φόρου πολυτελούς διαβίωσης για όσους τρίτεκνους διαθέτουν αυτοκίνητο 1.928 κυβικών και πάνω, όπως ισχύει αυτό για τα άτομα με αναπηρία και τους πολύτεκνους και πολλές άλλες προτάσεις.

Έτσι, λοιπόν, αγαπητές και αγαπητοί κυρίες και κύριοι συνάδελφοι, την κοινωνική μας ευαισθησία να ξέρετε ότι δεν την χαρίζουμε σε κανέναν. Και όπως σας είχα πει και την πρώτη φορά, είμαστε ανοιχτοί να συζητάμε οποιαδήποτε πρόταση κινείται προς τη θετική κατεύθυνση, έτσι ώστε να αντιμετωπιστεί ένα εκ των σημαντικότερων προβλημάτων που αντιμετωπίζει η ελληνική κοινωνία και δεν είναι άλλο από το δημογραφικό ζήτημα, φυσικά, ένα ζήτημα το οποίο πρέπει όλοι να καταλάβουν εδώ μέσα ότι υπερβαίνει κόμματα και χρώματα, θα πρέπει να μας αγγίζει όλους. Είναι η γενιά μου, η γενιά μας που θα πρέπει να μεριμνήσει για αυτό, για εμάς, για τα παιδιά μας, για την πατρίδα μας.

Κυρίες και κύριοι συνάδελφοι, θέλω, κλείνοντας, να μεταφέρω τις ευχές μου για Καλή Ανάσταση σε όλους. Το μήνυμα της αγάπης, της συνεννόησης και της ανεκτικότητας είναι το μήνυμα της χριστιανικής μας πίστης, που κανείς δεν μπορεί να μονοπωλεί.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Κυρίες και κύριοι συνάδελφοι, ελάχιστα ακούσαμε από τους συναδέλφους της Αντιπολίτευσης για το υπό συζήτηση νομοσχέδιο, πάρα πολλά για όλα τα άλλα, από την τροπολογία, από τα Τέμπη, την ακρίβεια. Και τι δεν ακούσαμε!

Αυτό, βέβαια, έχει μια εξήγηση. Και η εξήγηση είναι πως πολύ δύσκολα θα βρει κάποιος πειστικά και σοβαρά επιχειρήματα για να αντιπολιτευτεί το συγκεκριμένο νομοσχέδιο και αυτό τιμά το Υπουργείο και όλους όσοι εργάστηκαν γι’ αυτό.

Για την τροπολογία από το Υπουργείο Υγείας ειπώθηκαν όλα. Είπε τα περισσότερα και όσα χρειάστηκαν ο ίδιος ο Υπουργός. Εγώ θα μοιραστώ μόνο για δέκα δευτερόλεπτα μια σκέψη. Μας κατηγορείτε για πράγματα που φέρνουμε και που είχαμε δεσμευτεί προεκλογικά ότι θα φέρουμε και που ο κόσμος μάς ψήφισε για να τα φέρουμε. Συνεχίστε έτσι. Εμάς δεν μας χαλάει καθόλου!

Πάμε τώρα, λοιπόν, στο νομοσχέδιο, γιατί πραγματικά είναι πολύ σοβαρό και οι διατάξεις του ιδιαίτερα σημαντικές και αφορούν όλους τους συμπολίτες μας, ιδιαίτερα τους πιο ευάλωτους.

Η σημερινή νομοθετική πρωτοβουλία, λοιπόν, του Υπουργείου Κοινωνικής Συνοχής και Οικογένειας κινείται ξεκάθαρα προς δύο κατευθύνσεις. Από τη μια πλευρά, το υπό ψήφιση νομοσχέδιο αποτελεί μια νομοθετική πρωτοβουλία που έχει ως στόχο την αντιμετώπιση κοινωνικών ζητημάτων αναφορικά με τη δημιουργία ίσων ευκαιριών στην κοινωνική ένταξη και στην προστασία των ανθρωπίνων δικαιωμάτων, προωθεί ρυθμίσεις για τη στήριξη της ελληνικής οικογένειας, την κινητροδότηση των Οργανισμών Τοπικής Αυτοδιοίκησης για τη συμπερίληψη και τη συμμετοχή της νεολαίας μας στη διαμόρφωση πολιτικών δράσεων και ενισχύει το πλαίσιο της παιδικής προστασίας.

Την ίδια στιγμή, στο υπό συζήτηση νομοσχέδιο υπάρχουν και διατάξεις που φανερώνουν ξεκάθαρα τις πρωτοβουλίες και τις προσπάθειες που πραγματοποιούνται από την ηγεσία του Υπουργείου, τους συνεργάτες και όλους τους υπαλλήλους για τη δημιουργία εκ του μηδενός ενός Υπουργείου που η Κυβέρνησή μας έχει βάλει πολύ ψηλά στην ατζέντα. Και έχει βάλει πολύ ψηλά στην ατζέντα, αφ’ ενός, γιατί το επιβάλλει η καθημερινότητα και η εποχή που διανύουμε, πόσω μάλιστα ύστερα από τις αλλεπάλληλες κρίσεις που έχουμε βιώσει και αφ’ ετέρου, γιατί αποτελεί τη βάση των σχεδιαζόμενων πολιτικών για το μέλλον της χώρας μας.

Ας δούμε, λοιπόν, αυτές τις δύο κατευθύνσεις πιο συγκεκριμένα. Με το παρόν νομοσχέδιο, η Κυβέρνηση προχωράει στη διεύρυνση του πεδίου εφαρμογής του προγράμματος «Στέγαση και Εργασία για τους αστέγους» και για νέες ομάδες ωφελούμενων, με τη συμπερίληψη ολόκληρων νοικοκυριών, οικογενειών, αλλά και μεμονωμένων ατόμων που διαβιούν σε δωρεάν παραχωρημένη κατοικία από τον φορέα γενικής κυβέρνησης.

Την ίδια στιγμή προστίθενται στους φορείς που συμμετέχουν στο εν λόγω πρόγραμμα και οργανισμοί που ασχολούνται με την πρόληψη, θεραπεία, καθώς και την κοινωνική επανένταξη εξαρτημένων ατόμων από ναρκωτικά, αλκοόλ και άλλες ουσίες. Κάνουμε για ακόμα μία φορά όσα προεκλογικά δεσμευτήκαμε, έχοντας πάντα στον πυρήνα της σκέψης μας την κοινωνική συνοχή και τους πολίτες κάθε κατηγορίας. Στρέφουμε το βλέμμα μας σε όσους έχουν πραγματικά ανάγκη, χωρίς αποκλεισμούς και εφαρμόζουμε πολιτικές και δράσεις ανθρωποκεντρικές, διότι γνωρίζουμε καλά ότι αυτό είναι το καθήκον μας στην προσπάθεια μας για μια κοινωνία δίκαιη, ισότιμη και αλληλέγγυα.

Επιπλέον, με το παρόν νομοσχέδιο διευρύνουμε το πεδίο εφαρμογής του προγράμματος χρηματοδότησης νέων τμημάτων βρεφικής φροντίδας, εκτός εκείνων της αρμοδιότητας του Υπουργείου Κοινωνικής Συνοχής και Οικογένειας και σε νομικά πρόσωπα δημοσίου δικαίου, ιδιωτικού δικαίου, σε δήμους και σε νομικά πρόσωπα αυτών.

Φιλοδοξούμε να μην έχουμε ούτε ένα παιδί εκτός βρεφικού σταθμού, στηρίζοντας έτσι έμπρακτα την οικογένεια, προκειμένου να αντιμετωπίσουμε το δημογραφικό πρόβλημα, ενώ ταυτόχρονα, δίνουμε λύσεις σε κοινωνικά ζητήματα, όπως της ισότιμης ένταξης της γυναίκας στην αγορά εργασίας, ακόμα και αφού γίνει μητέρα.

Γνωρίζουμε πολύ καλά, κυρίες και κύριοι συνάδελφοι, ότι η στήριξη της οικογένειας έχει μεγάλη σημασία για την κοινωνία, αλλά και την ευημερία των ατόμων. Δίνει κοινωνική σταθερότητα, δεδομένου ότι συμβάλλει στη δημιουργία ενός περιβάλλοντος σταθερότητας και ασφάλειας για τα μέλη της, δημιουργεί ένα ασφαλές περιβάλλον για τη σωστή ανάπτυξη και ευημερία των παιδιών, συμβάλλει στη δημιουργία στενών και βαθιών κοινωνικών δεσμών και τέλος, αποτελεί πηγή οικονομικής στήριξης και αλληλεγγύης μεταξύ των μελών της.

Για τους λόγους αυτούς, κάθε πρωτοβουλία που προάγει την οικογενειακή στήριξη είναι σημαντική για την ευημερία της κοινωνίας.

Παράλληλα, με το σχέδιο νόμου θεσμοθετείται η Εθνική Πρωτεύουσα Νεολαίας σε ετήσια βάση, ώστε να βραβευτούν οι Οργανισμοί Τοπικής Αυτοδιοίκησης που προχωρούν σε καινοτόμες δράσεις και ενισχύουν τη συμμετοχή των νέων στα τοπικά θέματα. Με τον τρόπο αυτόν, καλλιεργούμε μια γόνιμη σχέση με τη νεολαία μας για θέματα που τους αφορούν.

Επίσης, από το νομοσχέδιο δεν λείπουν ρυθμίσεις για την προώθηση της αναδοχής και της υιοθεσίας και συγκεκριμένα, η δυνατότητα με απόφαση του Γενικού Γραμματέα Δημογραφικής και Στεγαστικής Πολιτικής του Υπουργείου σε περίπτωση αδυναμίας διεξαγωγής κοινωνικής έρευνας σε θέματα αναδοχής και υιοθεσίας από μια κατά τόπον υπεύθυνη κοινωνική υπηρεσία, να μπορεί από όμορη περιφερειακή ενότητα αντίστοιχη κοινωνική υπηρεσία να εξυπηρετήσει.

Προωθούνται με αυτό τον τρόπο καλύτερα τα συμφέροντα των ανηλίκων, δεδομένου ότι οι καθυστερήσεις σε υποθέσεις αναδοχής και υιοθεσίας δεν μπορεί να είναι αποδεκτές.

Τέλος, ρυθμίζεται ανάμεσα σε άλλα η υπαγωγή του Εθνικού Συμβουλίου Αναδοχής - Υιοθεσίας στη Γενική Γραμματεία Δημογραφικής και Στεγαστικής Πολιτικής, όπως και το Εθνικό Συμβούλιο Προσχολικής Αγωγής και Διαπαιδαγώγησης, αλλά και ο Εθνικός Μηχανισμός Εκπόνησης, Παρακολούθησης και Αξιολόγησης Σχεδίων Δράσης για τα Δικαιώματα του Παιδιού.

Στο ίδιο πλαίσιο, κρίνεται ιδιαίτερα σημαντική και η υπαγωγή του Εθνικού Συμβουλίου κατά του Ρατσισμού και της Μισαλλοδοξίας στη Γενική Γραμματεία Ισότητας και Ανθρωπίνων Δικαιωμάτων του Υπουργείου. Με άλλα λόγια, διευρύνονται οι αρμοδιότητες των Γενικών Γραμματειών, προκειμένου να επιτευχθεί αμεσότητα και συντονισμός των πολιτικών και των δράσεων του Υπουργείου και κυρίως, για να βελτιστοποιήσουμε τη διαδικασία της λήψης αποφάσεων.

Στο μέρος της δεύτερης κατεύθυνσης του υπό συζήτηση νομοσχεδίου αξίζει να αναφερθεί ότι η δράση, καθώς επίσης και οι αρμοδιότητες που έχει το νεοσύστατο Υπουργείο απαιτούν μια σειρά σημαντικών ρυθμίσεων, προκειμένου να μπορεί να υλοποιήσει το έργο του αναπόσπαστο. Η αποδοτικότητά του και η δράση του προϋποθέτει την ύπαρξη διοικητικής επάρκειας, προκειμένου να επιτύχει την αναγκαία για όλους τους πολίτες εξυπηρέτηση των στόχων του. Όσοι ξέρουν από διοίκηση και έχουν μπει στη διαδικασία του να δημιουργήσουν κάτι από το μηδέν γνωρίζουν πολύ καλά τη δυσκολία του εγχειρήματος. Γνωρίζουν πολύ καλά τον κόπο, την προσπάθεια, αλλά και τις δυσκολίες που διαρκώς παρουσιάζονται και απαιτούν άμεση αντιμετώπιση.

Σε αυτό το πλαίσιο, λοιπόν, αρκεί να αναλογιστούμε πόσα προγράμματα και πόσες λύσεις έχουν δοθεί σε σειρά προβλημάτων από ένα Υπουργείο που μετρά μόλις εννέα μήνες ζωής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Κυρίες και κύριοι συνάδελφοι, με το παρόν νομοσχέδιο δημιουργούμε ένα ακόμα δίχτυ προστασίας για τις ευάλωτες κοινωνικές ομάδες, με μόνο στόχο να μην αφήσουμε κανέναν στο περιθώριο. Άλλωστε, γνωρίζουμε πως αυτή η προσπάθεια είναι προς το συμφέρον όλων. Συνεχίζουμε το μεταρρυθμιστικό μας έργο. Συνεχίζουμε να μιλάμε τη γλώσσα της αλήθειας και λειτουργούμε ως ανάχωμα στον λαϊκισμό και τις ανέξοδες υποσχέσεις.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Τον λόγο έχει ο κ. Νικόλαος Παπαδόπουλος.

Από τη θέση σας, κύριε Παπαδόπουλε, για πέντε λεπτά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Σε δύο πράγματα δεν είχα αναφερθεί το μεσημέρι. Το παρόν νομοσχέδιο δεν έχεις τα δέοντα, ας πούμε, για το πρόβλημα το σοβαρό, ίσως το μείζον πρόβλημα της χώρας, που είναι το δημογραφικό πρόβλημα. Και πραγματικά αν δεν επιλυθεί αυτό το πρόβλημα, τα περισσότερα προβλήματα θα είναι εδώ μπροστά μας, είτε το συνταξιοδοτικό ή το ασφαλιστικό ή οτιδήποτε άλλο.

Εμάς τους Έλληνες μας θέλουν παντού, είτε γιατρούς είτε δικηγόρους, εκτός από εδώ πέρα μέσα, εκτός από την Ελλάδα. Στοιχεία από τη EUROSTAT αναφέρουν ότι ογδόντα τρεις χιλιάδες τριακόσιοι Έλληνες νέοι έφυγαν το 2022 και ενενήντα επτά χιλιάδες τριακόσιοι ξένοι, μη Έλληνες, ας πούμε νέοι μουσουλμάνοι, λαθρομετανάστες, όπως αλλιώς θέλετε πείτε τους, ήρθαν στη χώρα. Αν αυτό δεν λέγεται αντικατάσταση του πληθυσμού, πώς λέγεται, κύριε Πρόεδρε;

Αυτοί που μένουν στη χώρα δεν μπορούν να βρουν εργασία και αν βρουν εργασία, αμείβονται ελάχιστα με εξευτελιστικές συμβάσεις ελαστικής εργασίας, νέα καθεστώτα δηλαδή δουλοπαροικίας για λίγα ευρώ. Έχουμε νέα γενιά εργαζομένων που ζουν κάτω από το όριο της φτώχειας. Αντίθετα, η παρούσα Κυβέρνηση βλέπουμε να νομοθετεί και να πρεσβεύει εργασίες και να κρατάει στην εργασία ηλικιωμένους συνταξιούχους, δίνοντάς τους προνόμια και εμείς ζητούμε να δώσετε προνόμια στους νέους.

Επίσης, το μεγάλο πρόβλημα με τα σπίτια είναι τα δεσμευμένα σπίτια στις Airbnb πλατφόρμες, στην Booking πλατφόρμα και στη δέσμευση των σπιτιών που είναι δεσμευμένα από τα funds των «κόκκινων» δανείων, όπως και οι μεγάλες εκτάσεις γης, όπως προανέφερα στην πρωτολογία μου.

Τελικά, υπάρχει ένα άσχημο περιβάλλον για τους νέους, στο οποίο μεγάλο ρόλο παίζουν και οι τράπεζες οι οποίες έχουν ανακεφαλαιοποιηθεί πολλές φορές από το αίμα του ελληνικού λαού και εντούτοις τίποτα δεν προσφέρουν στη νεολαία, να προσφέρουν δάνεια φθηνά για να στεγάσουν τα όνειρά τους και να δημιουργήσουν οικογένειες μέσα στη χώρα ή να επιχειρήσουν και να κάνουν επιχειρήσεις.

Τέλος, θα ήθελα να μιλήσω για τη μητρότητα, η οποία και αυτή υπολείπεται εδώ πέρα. Κύριε Πρόεδρε, το να μεγαλώσεις δύο παιδιά στην Ελλάδα δεν έχει καμμία σχέση με το να μεγαλώνεις δύο παιδιά στο εξωτερικό. Εκεί υπάρχει πρόνοια, εκεί τα παιδιά θα έρθουν θα στα πάρουν το πρωί, θα τα πάνε στον παιδικό σταθμό, στο σχολείο, θα στα πλένουν, θα στα ταΐζουν, θα στα φέρουν διαβασμένα στο σπίτι. Εδώ πέρα η Ελληνίδα μητέρα πραγματικά ιδρώνει καθημερινώς, η οικογένεια, για να μπορέσει να τα βγάλει πέρα. Αφήστε την ακρίβεια με το γάλα, το ακριβότερο στον κόσμο, για γιατρούς, για εμβόλια. Ο θεός να φυλάξει.

Ακόμα, θα ήθελα να αναφερθώ και σε έναν παράγοντα που θέλω να το λάβετε σοβαρά υπ’ όψιν και δείχνει την κατάντια της ελληνικής κοινωνίας. Παλιά, κύριε Πρόεδρε, -και μιλώ για τους πλούσιους και τους μεγιστάνες του τόπου τούτου- παλιά όταν πέθαινε ένας από τους μεγιστάνες -ξέρετε, έχουμε πολλά ονόματα, Ιωάννης Βαρβάκης, Κωνσταντίνος Ζάππας, Γεώργιος Αβέρωφ, ο Αρεταίος και άλλοι, ων ουκ έστιν αριθμός- όταν πέθαιναν και εγκατέλειπαν τον μάταιο τούτο κόσμο, όλη η Αθήνα, όλη η Ελλάδα έκλαιγε όταν άνοιγαν οι διαθήκες τους. Μαζευόντουσαν τα απογεύματα στις εκκλησίες και ψέλνανε μνημόσυνα για να συνοδεύσουν την ψυχή τους στον άλλο κόσμο.

Ήθελα να ρωτήσω: Τώρα η πλουτοκρατία τι κάνει; Μόνο καρτέλ ξέρει να φτιάχνει εις βάρος του ελληνικού λαού; Αυτό έχουμε και εμείς ευθύνη και εσείς οι πολιτικοί. Πρέπει να εμφυσήσουμε τη φιλοπατρία και την αγάπη σε όλους τους ανθρώπους και ιδιαίτερα στους πλουσίους. Έχουν και οι πολιτικοί την ευθύνη γι’ αυτό το πράγμα, που δεν επικροτούν τέτοιες συμπεριφορές. Ρωτώ, λοιπόν, τους μεγιστάνες της χώρας και του τόπου τούτου: Εσάς δεν σας ενδιαφέρει, όταν θα έρθει εκείνη ώρα που όλοι φοβούνται, η ώρα του θανάτου; Δεν φοβάστε και εσείς να μην ακούσετε τη φωνή του θεού, όπως αναφέρεται στην παραβολή του άφρονα; Άφρονας σημαίνει αυτός που δεν έχει φρένας, ο άμυαλος δηλαδή. Αυτός που μαζεύει τόσον πλούτο μόνο για τον πλούτο είναι άμυαλος. Και λέει μέσα το Ευαγγέλιο «Άφρων, άφρων, ταύτη τη νυκτί την ψυχήν σου απαιτούσιν από σου·α δε ητοίμασας τίνι έσται;». Δηλαδή, αυτά που συγκέντρωσες τι θα τα κάνεις; Θα τα πάρεις μαζί σου;

Καλή Ανάσταση, κύριε Πρόεδρε. Καλή Ανάσταση σε όλους τους συναδέλφους. Καλή Ανάσταση στην Ελλάδα μας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία. Ευχαριστούμε. Καλό Πάσχα. Βεβαίως, και αυτοί θα πιστεύουν στην Ανάσταση. Το καταλαβαίνετε αυτό.

Τον λόγο έχει η κ. Θεανώ Φωτίου από τη Νέα Αριστερά.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Όπως εξέθεσα αναλυτικά στην ομιλία μου, πρόκειται για ένα λάθος Υπουργείο. Φτιάχνει δηλαδή η Κυβέρνηση Μητσοτάκη ένα λάθος Υπουργείο με λάθος όνομα, κατά την άποψή μου, διότι έπρεπε να λέγεστε Υπουργείο Κοινωνικών Υποθέσεων. Αυτά τα «κοινωνικής συνοχής και οικογένειας» είναι αποκόμματα άλλων πραγμάτων και εποχών.

Εν πάση περιπτώσει, λέγεστε αυτό που λέγεστε. Φτιάχνετε ένα λάθος Υπουργείο σε διοικητική δομή, οργάνωση και δομή, που δεν ξέρετε ούτε πόσο θα σας στοιχίσει, διότι δεν ξέρετε πόσους υπαλλήλους τελικά θα έχετε και ποιες ειδικότητες θα πάρετε. Αυτό είναι πρωτοφανές. Πιο πρωτοφανές όμως είναι και πραγματικά ευρωπαϊκή πρωτοτυπία ότι βάζετε στην ίδια Γενική Γραμματεία τη στεγαστική πολιτική, το δημογραφικό και μαζί την παιδική προστασία. Αυτό το έχετε δει σε κανένα από τα Υπουργεία στην Ευρώπη; Έτσι, για να καταλάβουμε και εμείς πόσο πρωτοτυπείτε πια. Τι σχέση έχει η παιδική προστασία με τα δύο προηγούμενα θέματα; Για να μην πω ξανά και ξανά ότι το στεγαστικό πρόβλημα στη χώρα μας είναι το υπ’ αριθμόν 1. Μαζί με την ακρίβεια δημιουργούν την ακρίβεια κόστους διαβίωσης, δηλαδή το πολύ απλό ότι ένα στα δύο νοικοκυριά δεν μπορούν να τα βγάλουν πέρα. Αντί, λοιπόν, να κάνετε κανονικά ένα Υφυπουργείο Στεγαστικής Πολιτικής και εκεί μέσα να βάλετε και έναν δημόσιο φορέα ο οποίος να διαχειριστεί την τεράστια περιουσία του ΟΕΚ και τα λοιπά, εσείς κάνετε ασύλληπτα πράγματα.

Το δημογραφικό είναι θέμα ενός Υπουργείου; Πραγματικά το λέτε αυτό; Αν θυμάμαι καλά, είχατε υπογράψει και εσείς την ενιαία εισήγηση του ’18 για το δημογραφικό, που την ψήφισαν όλα τα κόμματα και εσείς, η Νέα Δημοκρατία εννοώ. Τότε λέγαμε ότι αυτό αφορά οριζόντια όλη την κυβέρνηση. Και αντί, λοιπόν, να υπάρχει ένα τέτοιο πράγμα, εσείς τα βάζετε όλα σε ένα καλάθι.

Γιατί, λοιπόν, λέμε ότι δεν σκοπεύετε να κάνετε τίποτα; Παράδειγμα πολύ απλό. Εδώ, στο Υπουργείο αυτό της στεγαστικής, μας φέρνετε ως παράδειγμα το πρόγραμμα για τους άστεγους «Στέγαση και Εργασία». Για πόσους όλους κι όλους; Για εξακόσιους ανθρώπους, επτακόσιες οικογένειες, μονές, με ένα άτομο δηλαδή νοικοκυριά οι περισσότεροι και τα λοιπά. Πολύ ωραία. Δηλαδή, από τα 10 εκατομμύρια το πήγατε 5 εκατομμύρια. Ξέρετε πόσα δισεκατομμύρια χρειάζονται για να αντιμετωπίσετε το στεγαστικό πρόβλημα στην Ελλάδα;

Και όχι μόνο αυτό, αλλά λέτε ότι εκεί μέσα βάζετε και τους επισφαλώς αστέγους; Ξέρουμε τι λέμε επισφαλώς άστεγους; Πόσοι είναι οι Ρομά που είναι επισφαλώς άστεγοι; Πόσοι; Δηλαδή αυτοί που μένουν στα καταλύματα, που μας είπε και ο κ Σταμάτης ότι «και εγώ δεν κατάφερα να το λύσω αυτό το πρόβλημα με τη μεταστέγαση των οικισμών Ρομά». Ναι, αλλά εσείς καταργήσατε τη Γραμματεία Ρομά μόλις ήρθατε. Αφήσατε το πρόγραμμα στο έλεος του θεού.

Και όχι μόνο αυτό. Δεν ξεχνώ ότι όταν ξεκίνησε η ιστορία των Πρεσπών, οι δήμοι οι οποίοι είχαν συμφωνήσει ότι θα κάνουν τη μεταστέγαση των Ρομά αρνήθηκαν. Δεν έχετε κανένα μερίδιο εσείς σε αυτή την ιστορία;

Και τώρα πείτε μου και κάτι άλλο, επειδή δεν έχω καταλάβει. Όταν λέτε ότι όσοι είναι στεγασμένοι σε οικίες, σε κατοικίες από τους άστεγους, αυτοί θα βγουν από εκεί και θα μπουν στο πρόγραμμα, τι ακριβώς εννοείτε; Αυτό δεν το κατάλαβα. Σας έχω ρωτήσει πέντε φορές στις επιτροπές. Δεν μου απαντήσατε ποτέ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Επίσης, να πούμε και κάτι ακόμα. Το είπαμε εκατό φορές. Μου λέτε: Εγώ έχω χίλιες εκατό θέσεις στα υπνωτήρια και μόνο επτακόσιες είναι αυτές που είναι καλυμμένες θέσεις στα υπνωτήρια.

Και σας απαντώ, λοιπόν, κυρία Υπουργέ, ότι είναι προφανές ότι είναι λάθος το πρόγραμμα, γιατί είχαμε πει ότι επειδή το 50% είναι τοξικοεξαρτημένοι, χρειάζονται ειδικές δομές. Δεν τις φτιάξατε αυτές. Εμείς δεν προλάβαμε πράγματι να τις κάνουμε.

Επομένως, αυτό όλο το πρόγραμμα μαζί με όλα τα άλλα δείχνουν ότι αν είχατε την Ειδική Γραμματεία Ρομά, θα σας έλεγε ότι έφτανε στο Σοφό, στο Σοφό που είναι το σπίτι του Σαμπάνη, αυτού που δολοφονήθηκε και ακόμη δεν έχει αποδοθεί καμιά δικαιοσύνη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΘΕΑΝΩ ΦΩΤΙΟΥ:** Λέω, λοιπόν, ότι εκεί στο Σοφό θα σας έλεγε η κ. Γιάντσιου, που την απολύσατε σε μια νύχτα, ότι χρειάζεται να κάνετε αποχετευτικό σύστημα, σύστημα υδροδότησης και ηλεκτροδότησης για να ζουν στοιχειωδώς οι άνθρωποι, ανθρώπινα. Στοιχειωδώς, όχι να τους μετεγκαταστήσετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

**ΘΕΑΝΩ ΦΩΤΙΟΥ:** Και, τέλος, επί τέσσερα-τεσσεράμισι χρόνια Κυβέρνηση αυξήσατε τη φτώχεια, την παιδική φτώχεια και το δίχτυ των ανισοτήτων. Πώς το καταφέρατε αυτό σε τεσσεράμισι χρόνια; Να σας πω εγώ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία Φωτίου.

**ΘΕΑΝΩ ΦΩΤΙΟΥ:** Γιατί αφήσατε τους προϋπολογισμούς του Υπουργείου σας και αυτό το καινούργιο το μεγαλεπήβολο με 20% λιγότερο από ότι σας παραδόθηκε το 2019.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα η κ. Μαρία Αθανασίου από την Ελληνική Λύση.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Η Κυβέρνηση ομολογεί απερίφραστα ότι δεν προτίθεται να αναμορφώσει το ΕΣΥ ούτε να αντιμετωπίσει τα πραγματικά προβλήματά του, μεταξύ των οποίων και η υποστελέχωση των νοσοκομείων. Γι’ αυτό και με την υπ’ αριθμόν 158 τροπολογία δίνει τη δυνατότητα σε ιδιώτες γιατρούς όλων των ειδικοτήτων να συνεργάζονται με νοσοκομεία του δημόσιου συστήματος υγείας για την πραγματοποίηση ιατρικών πράξεων συμμετέχοντας στη λειτουργία εξωτερικών ιατρείων και χειρουργείων απογευματινών. Μακάρι να έχετε τόσα πολλά χειρουργεία με τους ιδιώτες γιατρούς που στο τέλος θα θεωρήσουμε ότι δεν θα βρίσκουν κρεβάτια ούτε οι χειρουργημένοι στα πρωινά χειρουργεία.

Όσον αφορά το άρθρο 4 «Κάλυψη έκτακτων αναγκών στελέχωση με προσωπικό των προαναχωρησιακών κέντρων κράτησης αλλοδαπών για την προγραμματική περίοδο 2021-2024» στην αιτιολογική έκθεση αναφέρεται ότι η ρύθμιση κρίνεται αναγκαία, διότι θα πρέπει να καλύπτονται οι ανάγκες αυτών των δομών σε ανθρώπινο δυναμικό στο πλαίσιο της ανάληψης της υποχρέωσης αυτής από την Ανώνυμη Εταιρεία Μονάδων Υγείας με βάση την υπ’ αριθμόν 555633/2023 πρόσκληση της Γενικής Γραμματείας Μεταναστευτικής Πολιτικής του Υπουργείου Μετανάστευσης και Ασύλου προς την Ανώνυμη Εταιρεία Μονάδων Υγείας.

Είναι ευνόητο ότι και τα προαναχωρησιακά κέντρα κράτησης αλλοδαπών πρέπει να έχουν σίγουρα ιατρικό προσωπικό για τα επείγοντα περιστατικά, αλλά και για πρόληψη εξάπλωσης ασθενειών λόγω κακής υγιεινής και συνωστισμού.

Ωστόσο, μας προξενεί κακή εντύπωση, κύριε Υπουργέ, ότι σε μια τροπολογία μόλις πέντε άρθρων εμφανίζονται και τα δύο πρόσωπα της Κυβέρνησης. Αφ’ ενός εμφανίζεται μια κυβέρνηση η οποία μεριμνά εντυπωσιακά για την κάλυψη των υγειονομικών αναγκών των προαναχωρησιακών κέντρων και των ΚΥΤ, ενώ τρία μόλις άρθρα νωρίτερα επιβεβαιώνει αφ’ ενός την κατάρρευση του ΕΣΥ και αφ’ ετέρου την αντικατάστασή του από ιδιώτες, οι οποίοι θα δραστηριοποιούνται ακόμα και κάνοντας χρήση των εγκαταστάσεων του ΕΣΥ.

Έτσι, οι φορολογούμενοι πολίτες ταλαιπωρούνται σε αναμονές ντροπής για διαγνωστικές εξετάσεις με παράλληλη έλλειψη εξοπλισμού παραϊατρικών αντικειμένων και υποστελέχωσης νοσηλευτικού και ιατρικού προσωπικού την ίδια στιγμή που τα ΚΥΤ στελεχώνονται κατάλληλα και επαρκώς με προσωπικό και υλικοτεχνικές υποδομές.

Προχωρώντας τώρα στην 151 τροπολογία του Υπουργείου Κοινωνικής Συνοχής και Οικογένειας επισημαίνουμε στο άρθρο 1 ότι επικαιροποιεί το υπ’ αριθμόν 5104/2024 νόμος Κώδικας Φορολογικής Διαδικασίας. Τροποποιούνται, επίσης, τα έτη εφαρμογής του Συμφώνου Εξυγίανσης, κατά τα οποία εφόσον τηρούνται οι όροι του δεν εφαρμόζεται το άρθρο 75 του Κώδικα Είσπραξης Δημοσίων Εσόδων περί συμψηφισμού από δύο σε τέσσερα έτη.

Επίσης, προστίθεται και δεύτερη περίπτωση, σύμφωνα με την οποία κατά τα τέσσερα αυτά πρώτα έτη για είσπραξη χρημάτων και μεταβίβαση ακινήτου, η σύσταση εμπράγματου δικαιώματος από επαχθή αιτία αντί αποδεικτικού ασφαλιστικής ενημερότητας ή βεβαίωσης οφειλής προσκομίζεται βεβαίωση του e-ΕΦΚΑ περί τήρησης των όρων ρύθμισης, η οποία ορίζεται στο Σύμφωνο Εξυγίανσης.

Τέλος, προστίθεται νέα παράγραφος, σύμφωνα με την οποία εντός έξι μηνών από την υπογραφή του Συμφώνου Εξυγίανσης ο προνοιακός φορέας καταρτίζει απογραφή έναρξης βάσει των στοιχείων που περιλαμβάνει το Σύμφωνο Εξυγίανσης και βάσει και άλλων απαραίτητων στοιχείων και παράλληλα απαλλάσσεται από την υποβολή εκκρεμών δηλώσεων φορολογίας εισοδήματος για τις χρήσεις πριν την ένταξη στο σύμφωνο.

Η φορολογική διοίκηση έχει δικαίωμα προσδιορισμού των φορολογικών υποχρεώσεων του φορέα κατά τα τελευταία πέντε φορολογικά έτη πριν την ημερομηνία υπογραφής του Συμφώνου Εξυγίανσης. Επίσης, αν δεν έχουν υποβληθεί οι φορολογικές δηλώσεις και αν προκύπτουν περαιτέρω φορολογικές υποχρεώσεις, αυτές εντάσσονται στη ρύθμιση του συμφώνου. Η προθεσμία αυτή για τα σύμφωνα που είχαν συναφθεί προ του παρόντος, εντός της οποίας καταρτίζεται η απογραφή, λήγει στις 31-12-2024.

Ωστόσο, το άρθρο 55 του 4262/2014 ορίζει ότι τα νομικά πρόσωπα ιδιωτικού δικαίου μη κερδοσκοπικού χαρακτήρα που δεν έχουν πτωχευτική ικανότητα, τα οποία παρέχουν δευτεροβάθμια κοινωνική φροντίδα ή έχουν ως αποκλειστικό καταστατικό την οικονομική και λειτουργική υποστήριξη των νομικών προσώπων που παρέχουν δευτεροβάθμια κοινωνική φροντίδα, νομιμοποιούνται να υποβάλουν τεκμηριωμένο σχέδιο εξυγίανσης προς έγκριση στο Παρατηρητήριο Φορέων Κοινωνικής Φροντίδας και Αλληλεγγύης πλέον του Υπουργείου Κοινωνικής Συνοχής και Οικογένειας. Αυτό μπορεί να συμβεί εφόσον επικαλούνται και αποδεικνύουν αδυναμία εκπλήρωσης ληξιπρόθεσμων οφειλών είτε υφιστάμενη είτε αναμενόμενη και γενικότερα προβλήματα οικονομικής βιωσιμότητας.

Ωστόσο, η Ελληνική Λύση διαφωνεί με την τελευταία παράγραφο, σύμφωνα με την οποία παράλληλα με την εντός έξι μηνών από την υπογραφή του Συμφώνου Εξυγίανσης απογραφή έναρξης, την οποία μνημονεύσαμε πιο πάνω, ο φορέας απαλλάσσεται από την υποβολή εκκρεμών δηλώσεων φορολογίας εισοδήματος για τις χρήσεις πριν την ένταξη στο σύμφωνο, ενώ απαλλάσσεται από τις φορολογικές υποχρεώσεις των προηγούμενων ετών, οι οποίες υποψιαζόμαστε ότι βαραίνουν τους φορολογούμενους πολίτες.

Κύριοι, οι ενστάσεις της Ελληνικής Λύσης για τις διατάξεις των δύο τροπολογιών είναι σοβαρές και καταδεικνύουν εκ μέρους της Κυβέρνησης την πρόθεσή της να αφήσει υποστελεχωμένο το ΕΣΥ και τις δομές του στελεχώνοντας παράλληλα τις δομές περίθαλψης των αλλοδαπών, οι οποίοι έχουν πρόσβαση σε δωρεάν περίθαλψη σε αντίθεση με τους Έλληνες φορολογούμενους πολίτες, οι οποίοι ωθούνται μεθοδικά στους ιδιώτες, δωρεάν παροχές υγείας στους αλλοδαπούς και παράλληλα παροχές υγείας επί πληρωμή στους Έλληνες φορολογούμενους.

Είναι φανερές οι προθέσεις της Κυβέρνησης για ιδιωτικοποίηση της δημόσιας υγείας. Η μεθοδικότητα της Κυβέρνησης, μάλιστα, είναι πολύ ηχηρή. Για πολλοστή φορά τονίζουμε ότι η Κυβέρνηση μπορεί κάλλιστα να εκπονήσει ένα επαρκές σχέδιο δημόσιας υγείας για τους Έλληνες πολίτες, όπως καταρτίζει και τους υπό διοικητική απέλαση αλλοδαπούς. Απλώς αυτό δεν είναι στις προθέσεις της και αυτό είναι το πολύ λυπηρό.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Δάγκα έχει τον λόγο από το Κομμουνιστικό Κόμμα Ελλάδας και αμέσως μετά η κ. Καζάνη.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Σας ευχαριστώ, κύριε Πρόεδρε.

Καταδικάζουμε τις απαράδεκτες δηλώσεις του Υφυπουργού Υγείας που ισχυρίστηκε προκλητικά ότι η γυναικοκτονία έχει βιολογική βάση. Δεν φτάνει που έριξε τις ευθύνες για το σύνθετο ζήτημα της βίας στα σχολεία, στα γονίδια και στις αβοήθητες οικογένειες για να βγάλει λάδι επί της ουσίας το σύστημα που έχει στο DNA του τη βία, την περιθωριοποίηση των νέων, όπως και την πολιτική της Κυβέρνησης, έχει κάνει, απ’ ότι φαίνεται, τον σκοταδισμό επιστήμη φτάνοντας να ρίχνει την ευθύνη για αποκρουστικά περιστατικά βίας κατά των γυναικών στον βιολογισμό.

Και αυτά λέγονται λίγες μέρες μετά τη δολοφονία της εικοσιοκτάχρονης Κυριακής έξω από το Αστυνομικό Τμήμα Αγίων Αναργύρων, γιατί το περιπολικό δεν είναι ταξί, που επιβεβαιώνει ότι για τα πρωτόκολλα της Ευρωπαϊκής Ένωσης και των κυβερνήσεων είναι εχθρός ο λαός που αγωνίζεται, αλλά μένει απροστάτευτη η ανθρώπινη ζωή, γιατί λογαριάζεται με τη λογική του κόστους-οφέλους, όλα τα αναγκαία μέτρα ολόπλευρης προστασίας των γυναικών από την πολυμορφία με τη λογική του κόστους-οφέλους, για το κράτος και τους επιχειρηματικούς ομίλους η ανάπτυξη ενός εκτεταμένου δικτύου δημόσιων και δωρεάν δομών, όπως συμβουλευτικών κέντρων, ξενώνων, γραμμής SOS κ.λπ., με όλο το αναγκαίο μόνιμο προσωπικό όλων των ειδικοτήτων.

Άλλωστε και σε αυτές τις μεγάλες ανάγκες το υπό συζήτηση νομοσχέδιο δεν απαντά.

Έπρεπε να περιμένετε, κυρίες της Κυβέρνησης, ότι η συζήτηση θα γινόταν με βάση την απαράδεκτη τροπολογία που έφερε η Κυβέρνηση, η οποία προχωρά ένα βήμα παραπέρα την εμπορευματοποίηση και ιδιωτικοποίηση της υγείας.

Δηλαδή, τι κάνετε πρακτικά; Ο ιδιώτης γιατρός θα φέρνει πελατεία στα δημόσια νοσοκομεία, με ασθενείς-πελάτες που θα πληρώνουν έναν σκασμό λεφτά για την υγεία και το δημόσιο νοσοκομείο θα προσφέρει τις υποδομές ως ξενοδοχειακού τύπου παροχές για να μαζέψει έσοδα, ώστε να μην δίνει ούτε ευρώ από τον κρατικό προϋπολογισμό για τα δημόσια νοσοκομεία η Κυβέρνηση.

Δεύτερον, ομολογείτε ότι δεν θα γίνουν προσλήψεις γιατρών με μόνιμη και σταθερή εργασία στα δημόσια νοσοκομεία και τα κέντρα υγείας.

Και, τρίτον, με την απαξίωση του κοινωνικοασφαλιστικού συστήματος προετοιμάζετε το έδαφος για να κάνουν πάρτι οι ιδιωτικές ασφαλιστικές εταιρείες και μέσα στα δημόσια νοσοκομεία.

Η αλήθεια είναι ότι απογειώνετε κυριολεκτικά τους ρυθμούς για τη διαμόρφωση των δημόσιων νοσοκομείων-επιχειρήσεων και της επέκτασης της εμπορευματικής παροχής υπηρεσιών στους ασθενείς-πελάτες.

Και, βέβαια, η κριτική που σας κάνουμε ως ΚΚΕ βρίσκεται σε σύγκρουση με την πολιτική της υγείας-εμπορεύματος που δεν υλοποιείτε, βέβαια, μόνο εσείς, χτίστηκε με τα σαθρά υλικά όλων των προηγούμενων κυβερνήσεων που σήμερα σας κάνουν και μια βολική αντιπαράθεση πάνω στο συγκεκριμένο ζήτημα, γιατί προφανώς δεν αμφισβητούν την επιχειρηματική δραστηριότητα της υγείας. Δεν αμφισβητούν τη σύμπραξη δημόσιου-ιδιωτικού τομέα της υγείας, δεν αμφισβητούν ούτε όλα αυτά τα μέτρα που πέρασαν το προηγούμενο διάστημα και οδηγούν με ακόμα ταχύτερους ρυθμούς στην υλοποίηση των κατευθύνσεων της Ευρωπαϊκής Ένωσης, που στην περίοδο της πανδημίας αποκαλύφτηκε με τραγικό τρόπο τι σημαίνουν αυτά τα εμπορευματοποιημένα και ιδιωτικοποιημένα συστήματα υγείας.

Αυτά τα μέτρα τα έχουν απορρίψει ήδη οι υγειονομικοί, οι εργαζόμενοι στα δημόσια νοσοκομεία. Έχουν τοποθετηθεί ξεκάθαρα όχι μόνο στις επιτροπές της Βουλής, αλλά στον καθημερινό αγώνα που δίνουν μαζί με το εργατικό λαϊκό κίνημα για να μείνουν όλα αυτά στα χαρτιά, για να υπερασπιστούν με βάση τις σύγχρονες δυνατότητες της επιστήμης και της τεχνολογίας το αποκλειστικά δημόσιο και δωρεάν σύστημα υγείας, πρόνοιας, φαρμάκου, χωρίς καμμία επιχειρηματική δραστηριότητα.

Προφανώς, τα άρθρα του νομοσχεδίου Κοινωνικής Συνοχής και Οικογένειας, είναι τα πρώτα βήματα για να προχωρήσετε τον στρατηγικό σχεδιασμό του Υπουργείου, που στηρίζεται στην πολιτική που διαχρονικά οι Κυβερνήσεις λογαριάζουν τα όποια μέτρα κοινωνικής προστασίας με τη λογική του κόστους-οφέλους για το κράτος, με βάση τις στρατηγικές κατευθύνσεις της Ευρωπαϊκής Ένωσης.

Ανάσα, λοιπόν, απέναντι στην καθημερινή αγωνία, την ανασφάλεια που βιώνουν όχι μόνο κοινωνικά ευάλωτες ομάδες, αλλά συνολικά ο εργαζόμενος λαός, μπορεί να είναι ο δρόμος της σύγκρουσης για να σπάσει ο φαύλος κύκλος της εκμετάλλευσης, της βίας, της αδικίας, των ταξικών ανισοτήτων. Σε αυτή την υπόθεση δίνει όλες του τις δυνάμεις το ΚΚΕ. Προφανώς, με βάση την αρχική μας τοποθέτηση ότι βαραίνει η τροπολογία του Υπουργείου Υγείας, καταψηφίζουμε επί της αρχής το νομοσχέδιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Καζάνη.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, σήμερα γίναμε μάρτυρες για άλλη μία φορά των απαράδεκτων νομοθετικών πρακτικών της Κυβέρνησης. Η κυβερνητική αυθαιρεσία των πέντε ετών διακυβέρνησης της Νέας Δημοκρατίας σήμερα κορυφώθηκε. Οι πολιτικές που ασκείτε σε κάθε τομέα οδηγούν στο ξεπούλημα και την πλήρη ιδιωτικοποίηση σήμερα του ΕΣΥ, αύριο της πρόνοιας και μετά -ποιος ξέρει;- του ίδιου του κράτους.

Δημόσια νοσοκομεία υποστελεχωμένα και οι γιατροί να ψάχνουν να βρουν ελεύθερα κρεβάτια, να μετακινούνται με εντέλλεσθαι μεταξύ δομών για να καλύψουν τα κενά και εσείς υποβαθμίζετε το έργο που επιτελείται και ακυρώνετε στα μάτια της κοινωνίας το έργο των εργαζομένων. Και όσο καταργείται ο δημόσιος χαρακτήρας των υπηρεσιών τόσο ο πολίτης θα πρέπει να βάζει το χέρι βαθιά στην τσέπη για να πληρώνει για κάθε υπηρεσία που του παρέχεται. Η αυξημένη συμμετοχή των πολιτών και των νοικοκυριών ήδη αφαιμάζει το εισόδημά τους και νομοτελειακά τους οδηγεί στη χρεοκοπία.

Η Κυβέρνηση αποφεύγει κάθε συζήτηση σε οποιοδήποτε επίπεδο είτε εδώ στο Κοινοβούλιο είτε με την κοινωνία. Στοχεύει στην προώθηση συγκεκριμένων συμφερόντων. Έτσι εξηγείται και η εμμονή της να ψηφιστεί η συγκεκριμένη διάταξη ως νομοτεχνική τις προηγούμενες ημέρες, ως τροπολογία σήμερα σε ένα άσχετο νομοσχέδιο με το «έτσι θέλω».

Διατείνεστε ότι θα συνδράμετε στην αντιμετώπιση της υποστελέχωσης. Με ποιον ακριβώς τρόπο; Δημιουργείτε ένα υβριδικό μοντέλο συστήματος υγείας, για να οδηγηθούμε αύριο πού;

Ως προς το παρόν νομοσχέδιο, ο ίδιος ο τίτλος του φανερώνει ότι το Υπουργείο Κοινωνικής Συνοχής και Οικογένειας στερείται υποστηρικτικών υπηρεσιών και στρατηγικής. Συστάθηκε για λόγους καθαρά επικοινωνιακούς και όχι ουσίας, παρ’ όλο που οι αρμοδιότητές του αφορούν τα πλέον ευαίσθητα κοινωνικά προβλήματα, όπως το δημογραφικό, το στεγαστικό και την προστασία των παιδιών και των ατόμων με αναπηρία. Και το Υπουργείο έρχεται τώρα, δέκα μήνες μετά, να καλύψει τις παραλείψεις του. Φοβάμαι ότι με τον ρυθμό αυτόν θα μας βρει το τέλος της τετραετίας, χωρίς να έχουμε θεσπίσει καινοτόμες και αποτελεσματικές πολιτικές σχετικές με ζητήματα που άπτονται του Υπουργείου.

Η προχειρότητα με την οποία η Κυβέρνηση αντιμετωπίζει όλα αυτά τα θέματα είναι φανερή. Έως τώρα, σχεδόν σε έναν χρόνο ύπαρξης του Υπουργείου, δεν έχουμε δει καμμία νέα πρόταση πολιτικής ούτε στο στεγαστικό ούτε στο δημογραφικό ούτε στην πρόνοια. Τα αντανακλαστικά σας προφανώς τα αποδεικνύετε μόνο στην ταχύτατη διάλυση του ΕΣΥ και του κράτους δικαίου. Η χώρα είναι αντιμέτωπη με τον χαμηλό αριθμό γεννήσεων και τη συρρίκνωση του πληθυσμού. Ο κύριος λόγος που οι νέοι αποφασίζουν να μην αποκτήσουν παιδιά είναι η οικονομική δυσχέρεια, η έλλειψη κρατικής μέριμνας και, βέβαια, η δυσκολία στον συνδυασμό της μητρότητας και της επαγγελματικής ζωής.

Όλες αυτές οι αιτίες μπορούν να εξαλειφθούν με τη θέσπιση και προαγωγή σωστών δημογραφικών πολιτικών. Το Υπουργείο, όμως, επιμένει σε προγράμματα τύπου «Σπίτι μου» και προεκλογικές παροχές, όπως 4.000 ευρώ του «Ανακαινίζω - Νοικιάζω», αλλά η ελαφρότητα με την οποία η Κυβέρνηση αντιμετωπίζει και τον τομέα της πρόνοιας είναι έκδηλη: Διακηρύξεις για την παιδική προστασία και την αποϊδρυματοποίηση, για τα δικαιώματα των συνανθρώπων μας με αναπηρία. Και, τελικά, έχουμε κέντρα πρόνοιας που υπολειτουργούν και οι τρόφιμοι διαβιούν σε ακατάλληλες δομές.

Καταψηφίζουμε, λοιπόν, επί της αρχής το παρόν νομοσχέδιο, ένα νομοσχέδιο που ούτως ή άλλως δεν εισάγει καμμία νέα πολιτική, με μόλις κάποιες επιδερμικές τροποποιήσεις. Το καταψηφίζουμε γιατί θεωρούμε αυτονόητο ένα Υπουργείο με την ίδρυσή του να είναι αυτόνομο. Το καταψηφίζουμε γιατί δέκα μήνες μετά τη σύστασή του θυμηθήκατε ότι έτσι Υπουργείο δεν λειτουργεί. Το καταψηφίζουμε γιατί δεν μας επιτρέπεται να βάλουμε πλάτη σε μία ακόμα παράταση. Και κυρίως, το καταψηφίζουμε γιατί είναι απλά ένα όχημα για να φέρετε την τροπολογία που διαλύει τον δημόσιο χαρακτήρα του ΕΣΥ. Η ηθική μας και οι αξίες μας δεν μας επιτρέπουν να κλείνουμε τα μάτια στις απερίσκεπτες και επικίνδυνες πολιτικές σας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Νοτοπούλου έχει τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κυρίες Υπουργοί, μεγαλύτερη απόδειξη από το γεγονός ότι βάζετε πάνω από την κοινωνική πολιτική την εξυπηρέτηση συμφερόντων δεν μπορούσε να υπάρξει από τη σημερινή διαδικασία. Σήμερα, κυρίες Υπουργοί, θα έπρεπε να συζητάμε για κοινωνική πολιτική, για κοινωνική συνοχή, πρόνοια, στεγαστική κρίση, δημογραφικό, ευάλωτους και δεν συζητάμε τίποτα από αυτά.

Πρώτον, διότι το νομοσχέδιο που καταθέτει ως πρώτο νομοσχέδιο το Υπουργείο σας, κυρία Ζαχαράκη, δεν εισηγείται τίποτα διαφορετικό, τίποτα καινούργιο, καμμία στρατηγική επί της ουσίας, καμμία λύση στα προβλήματα των πολιτών, κυρίως, όμως, διότι επιλέξατε από την πίσω πόρτα και νύχτα κυριολεκτικά να φέρετε τροπολογία που εμπορευματοποιεί απόλυτα την υγεία, που δίνει το τελειωτικό χτύπημα στο Εθνικό Σύστημα Υγείας, που προσβάλλει βαθύτατα τον ίδιο τον πυρήνα της συγκρότησής του, που ιδιωτικοποιεί τη δημόσια υγεία.

Δεν φαντάζομαι μετά από αυτό να περιμένετε να συμφωνήσουμε και να ψηφίσουμε αυτό το νομοσχέδιο. Είναι προφανές ότι είμαστε αναγκασμένοι να καταψηφίσουμε αυτό το νομοσχέδιο και να αντισταθούμε με όλη μας τη δύναμη απέναντι στην ιδιωτικοποίηση του Εθνικού Συστήματος Υγείας και ταυτόχρονα να αγωνιστούμε για ένα αποτελεσματικό, ανθρωποκεντρικό, δημόσιο, δωρεάν και αξιόπιστο Εθνικό Σύστημα Υγείας.

Και επειδή δεν είναι εδώ ο κ. Γεωργιάδης, αλλά εγώ νιώθω την ανάγκη να απαντήσω σε κάποια από αυτά που είπε -και είπε και πολλά, ως συνήθως και κυρίως κάνει και πολλά εις βάρος της υγείας των πολιτών- θα ήθελα να πω ότι αυτό που δεν μπορεί να καταλάβει ο κ. Γεωργιάδης και οι ομοϊδεάτες του στο κόμμα σας είναι πως ο Παύλος Πολάκης και όλοι εμείς θα κάνουμε πάντα ό,τι περνάει από το χέρι μας για να σωθεί έστω και μια ανθρώπινη ζωή. Διότι η υγεία, η δημόσια υγεία, το δικαίωμα στην υγεία είναι υπέρτατη αξία και είναι ο λόγος για τον οποίο βρισκόμαστε στην πολιτική. Ο λόγος για τον οποίο προφανώς βρίσκονται τα στελέχη της Νέας Δημοκρατίας στην πολιτική είναι για να εξυπηρετούν συγκεκριμένα συμφέροντα. Και αυτό δεν είναι αιτίαση, δεν είναι κάποιου είδους δικής μας φαντασίας, αλλά είναι αυτό που έρχεται ως απτή απόδειξη μέσα από τα νομοθετήματά σας.

Πάω τώρα και στο συγκεκριμένο νομοσχέδιο. Θα ήθελα, λοιπόν, να κάνω δύο-τρία σχόλια για τη στέγη. Τα συζητήσαμε, βέβαια, στις επιτροπές, αλλά θα πάρω λίγο χρόνο για να μιλήσουμε για τη στέγη, γιατί το νομοσχέδιό σας έχει ως προμετωπίδα το «Στέγαση και εργασία για τους νέους». Στις επιτροπές αποδομήσαμε το συγκεκριμένο αφήγημα περί ενός νέου προγράμματος, ενός πετυχημένου προγράμματος, καθώς με ευθύνη σας εδώ και πέντε μήνες δεν λειτουργεί. Παραλάβατε ένα έτοιμο πρόγραμμα, ένα πρόγραμμα της κυβέρνησης του ΣΥΡΙΖΑ και το αυξάνετε μόλις κατά 5 εκατομμύρια. Και καλώς το αυξάνετε. Όμως, δεν αρκούν. Πρέπει να δεσμευτείτε για τριπλασιασμό τουλάχιστον. Όμως, ας μην κοροϊδεύουμε και τον κόσμο ότι με 15 εκατομμύρια θα δώσετε στέγαση σε όποιον βρίσκεται σε επισφαλείς συνθήκες στέγης.

Το 2021 έχουμε τη Διακήρυξη της Λισαβόνας, την οποία υπέγραψε για τη χώρα μας η κ. Μιχαηλίδου, η οποία δεσμεύτηκε ότι θα υιοθετήσει ολοκληρωμένη εθνική στρατηγική για την αντιμετώπιση της αστεγίας. Μέχρι και σήμερα που μιλάμε δεν υπάρχει εθνική στρατηγική. Η μόνη δημοσιευμένη εθνική στρατηγική για την αντιμετώπιση της αστεγίας είναι αυτή της Κυβέρνησης του Αλέξη Τσίπρα. Σήμερα δεν υπάρχει επικαιροποιημένη καταγραφή των αστέγων. Μα, πώς θα κάνεις πολιτική για την αστεγία αν δεν έχεις καταγράψει τους άστεγους, αν δεν ξέρεις πού είναι; Διαφωνείτε με κάτι από αυτά που λέω; Δεν πρέπει να γνωρίζουμε πού βρίσκονται οι άστεγοι; Δεν πρέπει να βάλουμε την τοπική αυτοδιοίκηση να συνδράμει; Απαντήσεις δεν έχουμε πάρει σε μια σειρά από ερωτήματα που τέθηκαν και από άλλους συναδέλφους.

Θα πάω, λοιπόν, στο πρόγραμμα «Σπίτι μου», για το οποίο είμαι βέβαιη ότι θα μας μιλήσετε. Σας θυμίζω λοιπόν, κύριοι συνάδελφοι, ότι το πρόγραμμα «Σπίτι μου» ήταν εκείνη η φιέστα του κ. Μητσοτάκη που πήγε με ένα ζευγάρι στελεχών της Νέας Δημοκρατίας και διαφήμισε ότι τους έδωσε σπίτι, σε αυτούς που είχαν συμβάλει στην προεκλογική του εκστρατεία. Τρεις στους τέσσερις ενδιαφερόμενους έμειναν απ’ έξω, ενώ δύο χρόνια μετά οι ωφελούμενοι δεν ξεπερνούν τους πέντε χιλιάδες. Είναι δάνειο και υπάρχει κίνδυνος να κοκκινήσει. Και το πρόγραμμα «Σπίτι μου» η Κυβέρνησή σας το έχει με δέκα χιλιάδες δικαιούχους, ενώ υποβλήθηκαν πάνω από σαράντα χιλιάδες αιτήσεις.

Η Κυβέρνησή σας δεν προσέφερε ούτε προσφέρει στέγη. Τα δάνεια του Οργανισμού Εργατικής Κατοικίας προσφέρει με τη μαρκίζα «Σπίτι μου». Λειτουργείτε, δηλαδή, σαν front office τράπεζας. Βέβαια, ξεχνάτε ότι ο ΟΕΚ προσέφερε και απευθείας ολόκληρα δάνεια με κοινωνικά κριτήρια, αλλά και τα κλειδιά σε κατοικίες που ο ίδιος ο οργανισμός κατασκεύαζε.

Και έρχομαι στο πρόγραμμα «Ανακαινίζω - Νοικιάζω». Φαντάζομαι ότι και γι’ αυτό θα μας πείτε. Επιδοτείτε εργασίες με το ασύλληπτο ποσό των 4.000 ευρώ! Φτάνουν αυτά για την ανακαίνιση κλειστών σπιτιών; Λέτε για κόστος ανακαίνισης έως 10.000 με την προσδοκία να ανοίξουν δωδεκάμισι χιλιάδες κλειστά ακίνητα, τη στιγμή που ο συνολικός τους αριθμός είναι πάνω από οκτακόσιες χιλιάδες.

Σας άκουσα να λέτε ότι αυξήσατε τη συνολική δαπάνη για το επίδομα στέγασης στα 400 εκατομμύρια. Το 2021 το είχατε στα 402 εκατομμύρια. Τώρα είναι ξανά στα 400 εκατομμύρια;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μάλλον το μειώσατε, τη στιγμή που στη χώρα μας -και ολοκληρώνω, κύριε Πρόεδρε- ένα στα τρία νοικοκυριά ξοδεύει πάνω από το 40% του διαθέσιμου εισοδήματος, ένας στους δέκα ενοικιαστές αναγκάζεται να αναβάλει τη δημιουργία οικογένειας και το 52% των Ελλήνων δεν μπορεί να αλλάξει καν τα έπιπλα στο σπίτι του.

Γνωρίζετε ότι η χώρα μας δαπανά μόλις το 0,3% του ΑΕΠ, ενώ άλλες χώρες δίνουν το 2% και 3% και από τα 36 δισεκατομμύρια του Ταμείου Ανάκαμψης έχετε προϋπολογίσει 2 εκατομμύρια. Η Ισπανία κατέθεσε χίλιες φορές μεγαλύτερο πρόγραμμα και η Πορτογαλία δύο χιλιάδες εβδομήντα έξι φορές.

Δεν θα πω για τα μέτρα, γιατί προφανώς δεν προλαβαίνω. Όμως, θα ζητήσω τη δική σας τοποθέτηση -και δεν μπορώ, κύριε Πρόεδρε, να μην το σχολιάσω αυτό από το Βήμα, γιατί θεωρώ πως είναι υποχρέωση κάθε Βουλευτή- απέναντι στις απαράδεκτες, τις ανεκδιήγητες και αναχρονιστικές απόψεις του Υφυπουργού Υγείας κ. Βαρτζόπουλου, ο οποίος νομιμοποιεί, κανονικοποιεί, ιατρικοποιεί τη βία. Θα τον κρατήσει ο κ. Μητσοτάκης ή θα τον αποπέμψει; Εάν επιλέξει να τον κρατήσει, μην αναρωτιόμαστε μετά γιατί ο κόσμος οδεύει προς την ακροδεξιά ή γιατί υπάρχουν γυναικοκτονίες κάθε τρεις και λίγο, όταν η Κυβέρνησή σας κανονικοποιεί, ξεπλένει την άσκηση βίας.

Κυρία Υπουργέ, περιμένω την τοποθέτησή σας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα η κ. Σούκουλη.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, παρακολουθήσαμε έναν καταγγελτικό λόγο από τα περισσότερα κόμματα της Αντιπολίτευσης ακόμα και σε πεδία όπου θα μπορούσαν να υπάρξουν δημιουργικές προτάσεις και γιατί όχι και συναινέσεις προς όφελος της ελληνικής κοινωνίας. Αντ’ αυτού ξανακούσαμε μεγαλοστομίες και ανέξοδες υποσχέσεις. Μιλήσατε, δηλαδή, για όλα αυτά που θα μπορούσατε να είχατε κάνει εσείς, αλλά δεν προλάβατε.

Αποδομείτε τις πολιτικές δράσεις της Κυβέρνησης και πολύ φοβάμαι ότι απομακρύνεστε ακόμα περισσότερο από την ελληνική κοινωνία. Διότι αναρωτιέμαι αν ρωτήσατε τις ωφελούμενες γυναίκες του επιδόματος γέννησης που το περιμένουν πώς και πώς, αν ρωτήσατε τις αυτοαπασχολούμενες γυναίκες και τις γυναίκες που είναι ελεύθερες επαγγελματίες για το επίδομα μητρότητας, όταν δεν μπορούν να έχουν άλλο έσοδο για να πληρώσουν τις ανάγκες τους ή τις γυναίκες που είναι αγρότισσες. Ρωτήσατε τις γυναίκες που περιμένουν να γίνει εθνικό πια το πιλοτικό πρόγραμμα «Νταντάδες της γειτονιάς», ακόμα και τα κέντρα δημιουργικής απασχόλησης;

Και για το παρόν νομοσχέδιο δεν υπήρξε καμμία πρόταση, παρά μόνο κριτική για την κριτική και αντιπολίτευση για την αντιπολίτευση. Αντιπολίτευση για τη διεύρυνση του πετυχημένου προγράμματος «Στέγαση και εργασία για τους αστέγους», για τη δημιουργία νέων πενήντα χιλιάδων θέσεων για βρέφη σε όλη την επικράτεια, για την κινητροδότηση και επιβράβευση με 80.000 ευρώ στους δήμους, για να μπορέσουν να δημιουργήσουν ζωτικό χώρο για τους νέους ανθρώπους και για να φτιάξουν την εθνική πρωτεύουσα νεολαίας. Είναι δυνατόν να ασκείτε αντιπολίτευση στις βελτιωτικές ρυθμίσεις για την ενίσχυση του πλαισίου της παιδικής προστασίας και για την επιτάχυνση της διαδικασίας για την αναδοχή και την υιοθεσία με αυτόν τον τρόπο, από υπηρεσία σε υπηρεσία δύο όμορων περιφερειακών ενοτήτων;

Ακούσαμε μέχρι και ότι θα πουληθεί το κράτος. Ακούσαμε να επικαλείστε ακόμα και τους «FINANCIAL TIMES», τους οποίους φυσικά διαβάζετε κατά το δοκούν, γιατί ξεχνάτε να μας πείτε και για όλα αυτά που λένε για την ελληνική οικονομία και την κυβερνητική πολιτική και μάλιστα με τα πιο θερμά λόγια.

Κυρίες και κύριοι συνάδελφοι, μπροστά στην εύκολη ρητορεία, εμείς θα συνεχίσουμε αταλάντευτα την πορεία της χώρας προς την πρόοδο και την ευημερία ως αποτέλεσμα μεθοδικής και σκληρής εργασίας. Και ξέρουμε ότι έχουμε πολλά ακόμα να κάνουμε. Όμως, βήμα-βήμα θα ξεπερνάμε τα χρόνια προβλήματα σε κάθε τομέα κυβερνητικής πολιτικής και θα πλησιάσουμε σταθερά πιο κοντά στην Ευρώπη.

Ξεκινήσαμε από χαμηλά μετά από μία δεκαετή οικονομική κρίση, αλλά στοχεύουμε ψηλά και θα τα καταφέρουμε. Και οι πολιτικές μας θα έχουν σταθερά πάντα θετικό κοινωνικό πρόσημο, διότι η Νέα Δημοκρατία, η Κυβέρνηση και ο Πρωθυπουργός Κυριάκος Μητσοτάκης και θα εκμεταλλευτούν τις μεγάλες αναπτυξιακές δυνατότητες που έχει η χώρα και θα μειώσουν τις κοινωνικές ανισότητες και θα ενισχύσουν την κοινωνική συνοχή με σχέδιο και τεκμηρίωση.

Όσο εσείς αρμενίζετε στα φουρτουνιασμένα πελάγη των πολιτικών σας φαντασιώσεων, εμείς με σοβαρότητα αναλαμβάνουμε την ευθύνη να προχωρήσουμε την χώρα μπροστά. Αυτή ήταν η εντολή του ελληνικού λαού και αυτή θα συνεχίσουμε να υπηρετούμε.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Πείτε μας για τον κ. Βαρτζόπουλο. Η σιωπή είναι συνενοχή!

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Είστε και τόσες γυναίκες εδώ μέσα

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Η εισηγήτρια της Νέας Δημοκρατίας δεν είπε τίποτα για τον κ. Βαρτζόπουλο!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η Υπουργός για δεκαοκτώ λεπτά.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Όχι και δεκαοκτώ, κύριε Πρόεδρε. Θα ήθελα συν πέντε λεπτά. Δεν έχω ξαναμιλήσει σήμερα. Ξέρετε, από την πρώτη φορά που μίλησα ως Υπουργός είχατε μία τάση γενικά να με περιορίσετε στον χρόνο και προ της λήξης της ομιλίας μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τότε δεκαοκτώ και εννιά και πέντε και τρία λεπτά!

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Όχι, εντάξει, δεν θα το εξαντλήσω, γιατί ξέρω ότι έχουμε όλες και όλοι κουραστεί. Ούτως ή άλλως έχουμε μιλήσει αρκετά στις επιτροπές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, ωραία.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Σίγουρα, όμως, θέλω να ξεκινήσω με μία δήλωση.

Δεν μπορεί να υπάρχει καμμία νομιμοποιητική βάση για οποιασδήποτε μορφής βία. Άρα, είμαι σίγουρη ότι και ο συνάδελφος αυτή τη στιγμή -το ξέρω ήδη- έχει κάνει κάποια ανάρτηση για να εξηγήσει ότι δεν ισχύει αυτό για το οποίο αυτή τη στιγμή υπάρχει στρεβλή ανάγνωση, αλλά ακριβώς το αντίθετο από αυτό το οποίο αφήνει να εννοηθεί. Καμμία, λοιπόν, νομιμοποιητική βάση.

Αντιθέτως, όλες και όλοι εμείς σ’ αυτό το Υπουργείο θέλω να ξέρετε ότι τους τελευταίους μήνες, προφανώς χτίζοντας στη δουλειά που είχε γίνει από πριν, συνεχίζουμε και θα συνεχίζουμε να ενισχύουμε κάθε γυναίκα αλλά και οποιοδήποτε θύμα μπορεί να βρίσκεται σε ενδοοικογενειακή βία, επεκτείνουμε και θα επεκτείνουμε και τη χρήση του «Panic Button» και σε ΛΟΑΤΚΙ μέλη της οικογένειας και σε οποιοδήποτε μέλος της οικογένειας νιώθει ότι υπάρχει απειλή.

Το δίκτυο το οποίο έχει να κάνει με τα συμβουλευτικά κέντρα, με τους ξενώνες μας, προφανώς θα συνεχίζει να ενισχύεται. Θυμίζω ότι πλέον έχουμε και τη δωρεάν νομική συνδρομή-δυνατότητα, όταν αισθανθεί η γυναίκα έτοιμη να μπορέσει να έχει δουλειά και μέσα από τα προγράμματα της ΔΥΠΑ, αλλά και με τις μεγάλες επιχειρήσεις στο νέο πρόγραμμα το οποίο έχουμε βάλει σε ισχύ με το Υπουργείο Προστασίας του Πολίτη, τη ΔΥΠΑ και το Υπουργείο Εργασίας.

Και, βέβαια, οι εργαζόμενες και οι εργαζόμενοι στη γραμμή του «15900» έχουν πλέον μια επέκταση της σύμβασης, η οποία δεν είναι στο ένα και στα δύο έτη που δημιουργεί αυτό το κομμάτι της επισφάλειας. Άρα πράξεις και, βέβαια, προφανώς, αυτό το οποίο είπα πριν. Και δεν θα περιμένατε, βέβαια, να μην τοποθετηθεί και η Νέα Δημοκρατία επ’ αυτού. Ήθελα ούτως ή άλλως εδώ να απαντήσω και συνεννοηθήκαμε με την εισηγήτριά μας.

Ευχαριστώ, λοιπόν, και για την πολύ γόνιμη συζήτηση που έγινε και βέβαια και για τη διαδικασία της επεξεργασίας του νομοσχεδίου στην Επιτροπή Κοινωνικών Υποθέσεων. Ερχόμαστε, λοιπόν, με το νομοσχέδιο να ενισχύσουμε διοικητικά και λειτουργικά το Υπουργείο Κοινωνικής Συνοχής και Οικογένειας, έτσι ώστε να υπηρετήσει πληρέστερα τον σκοπό για τον οποίο δημιουργήθηκε.

Και, βέβαια, για τις εργαζόμενες και τους εργαζόμενους που κάθονται αυτή τη στιγμή ή θα κάθονται τις υπόλοιπες μέρες και όλο τον προηγούμενο καιρό στη Σολωμού, στην Κοραή, στη Δραγατσανίου, θέλω να πω ένα μεγάλο «ευχαριστώ», γιατί αντίθετα σ’ αυτά που άκουσαν τις προηγούμενες μέρες, ήξεραν και ξέρουν πολύ καλά τι έκαναν. Ξέρουν ότι το προηγούμενο χρονικό διάστημα οι υπάλληλοι του Υπουργείου, μαζί με τους υπαλλήλους του ΟΠΕΚΑ, φρόντισαν να προχωρήσει το πρόγραμμα του «Προσωπικού Βοηθού» και από τους εκατόν πενήντα προσωπικούς βοηθούς που βρήκαμε τον Σεπτέμβριο, όταν κάναμε και τη δεύτερη κλήρωση ηλεκτρονικά για την περιφέρεια πλέον της Ελλάδος, πλέον είμαστε στους επτακόσιους οκτώ ωφελούμενους και πάνω από οκτακόσιους εξήντα εννέα Προσωπικούς Βοηθούς, οι οποίοι προφανώς λόγω των βαρδιών που έχουν για τους ωφελούμενους είναι περισσότεροι.

Ξέρουν, λοιπόν, οι υπάλληλοί μας -και τους ευχαριστώ πάρα πολύ γι’ αυτό- ότι μπόρεσαν να τρέξουν το πρόγραμμα «Νταντά της γειτονιάς», έτσι ώστε να έχουμε αυτή τη στιγμή τριακόσια εξήντα πέντε υπογεγραμμένα συμφωνητικά. Είναι ένα πιλοτικό πρόγραμμα που θέλουμε να εξαντλήσουμε τον προϋπολογισμό κάθε ευρώ για να φτάσουμε τα τετρακόσια άτομα, για τα οποία ούτως η άλλως είχαμε δεσμευτεί. Και τους ευχαριστώ πάρα πολύ, γιατί αύριο, ημέρα Μεγάλη Τρίτη, όλοι οι υπάλληλοι στον ΟΠΕΚΑ και όλες οι υπηρεσίες, κεντρικές και περιφερειακές, φρόντισαν έτσι ώστε οι εκατοντάδες χιλιάδες ωφελούμενες και ωφελούμενοι να λάβουν εγκαίρως το κομμάτι των επιδομάτων. Και δεν είναι απλά ότι κάνουμε τη δουλειά μας και πληρωνόμαστε γι’ αυτό. Είναι ότι μπορεί να γίνει με έναν τρόπο ο οποίος δεν ταλαιπωρεί τον πολίτη, όπως δεν ταλαιπωρεί αυτή τη στιγμή τη μητέρα που θα λάβει αύριο το επίδομα γέννας αυξημένο για πρώτη φορά. Δεν έκανε ούτε μία αίτηση. Θα καταβληθούν τα χρήματα αναδρομικά στον λογαριασμό. Όμως, αυτή είναι η οφειλή του κράτους, έτσι ώστε να μην ταλαιπωρεί τον πολίτη. Συγχρόνως, οι κοινωνικές πολιτικές μπορούν να κάνουν τη διαφορά να μπορέσει να το κάνει αυτό, χωρίς να δημιουργεί, όπως είπα, καμμία ταλαιπωρία.

Το Υπουργείο Κοινωνικής Συνοχής και Οικογένειας, λοιπόν, έχει έναν στόχο πολύ ευκρινή, τη συγκρότηση ενός ισχυρού, δίκαιου και διαφανούς κοινωνικού κράτους που κανείς ευάλωτος πολίτης, συμπολίτης μας, δεν θα βρίσκεται εκτός από αυτό το ραντάρ της κοινωνικής προστασίας και βέβαια κυρίως οι άνθρωποι που έχουν τη μεγαλύτερη ανάγκη και χρήζουν να έχουν την απόλυτη προσοχή μας.

Βέβαια, όλη η διάρκεια των συζητήσεων νομίζω ότι ανέδειξε και κάτι άλλο. Θα μου επιτρέψετε να το πω, γιατί το εννοούσα πριν αυτό που είπα στον κ. Φάμελλο. Δεν θεωρώ ότι η κοινωνική πολιτική είναι προνομιακό πεδίο αντιπαράθεσης, όπως το έλεγα και όταν ήμουν Υφυπουργός Παιδείας. Και όσες και όσοι με έχετε ακούσει, το ξέρετε ότι το λέω πολύ συνεπώς και συνεχώς. Δεν είναι αυτά τα πεδία στα οποία μπορούμε να εξαντλήσουμε, αν θέλετε, όλη την αντιπολιτευτική μας δράση, το μένος. Όμως, οφείλω να πω ότι μάλλον αυτή η δημιουργία και ίσως και οι μετέπειτα πράξεις έχουν δημιουργήσει και μια μικρή αμηχανία. Άρα θα αποδώσω κάποια σχόλια ίσως και σ’ αυτή την αμηχανία.

Αποδείξαμε, λοιπόν, ότι η στήριξη της οικογένειας, των ευάλωτων συμπολιτών μας, η δημιουργία ενός ισχυρού πλέγματος κοινωνικής φροντίδας δεν ήταν, δεν είναι και δεν μπορεί να είναι προνόμιο μόνο ενός χώρου.

Άκουσα και την κ. Φωτίου, την οποία τιμώ ούτως ή άλλως ως πρόσωπο και ως άνθρωπο που έχει διατελέσει ως Αναπληρώτρια Υπουργός, η οποία ούτως ή άλλως έχει εισηγηθεί και υιοθετήσει πράγματα τα οποία πράγματι αποτέλεσαν την αρχή κάποιων πρωτοβουλιών. Έμειναν, όμως, στην αρχή. Και θα εξηγήσω τι εννοώ.

Ισχυρίστηκε, λοιπόν, ότι δεν είναι στις προτεραιότητες της Κυβέρνησής μας η μείωση των ανισοτήτων και ότι μόνο στα χέρια της Αριστεράς ανθίζει η κοινωνική πρόνοια. Άκουσα και την κ. Νοτοπούλου από τον ΣΥΡΙΖΑ να ισχυρίζεται ότι το νομοσχέδιό μας είναι μουσαμάς που κρύβει τα ερείπια του κοινωνικού κράτους.

Επίσης, όμως, είμαι υποχρεωμένη να θυμίσω ότι κατά τη διάρκεια της θητείας του ΣΥΡΙΖΑ -τότε ήταν μαζί ο ΣΥΡΙΖΑ και η Νέα Αριστερά- στο σπουδαίο κοινωνικό κράτος επί των ημερών του ΣΥΡΙΖΑ προέκυψε μια συνειδητή φτωχοποίηση της μεσαίας τάξης που επέφεραν πολύ συνειδητές επιλογές της συγκυβέρνησης ΣΥΡΙΖΑ-ΑΝΕΛ. Έσυραν τη χώρα -και δεν θα το ξεχάσει κανείς- στο αχρείαστο τρίτο μνημόνιο, στο όνομα μιας υπερήφανης διαπραγμάτευσης έκλεισαν τις τράπεζες –έγινε, στον ίδιο χώρο ούτως ή άλλως ζούμε και νομίζω ότι το θυμόμαστε όλοι- επέβαλαν τα capital control, οι συνταξιούχοι βρέθηκαν στις ουρές των τραπεζών για 40 ευρώ, επιχειρήσεις έκλεισαν.

Γιατί κάνω αυτή την αναδρομή; Διότι βλέπουμε ότι διάφορα κόμματα -και πάντως ο ΣΥΡΙΖΑ ως Αξιωματική Αντιπολίτευση υπό τη νέα ηγεσία- επαναλαμβάνει ακριβώς την ίδια συνταγή. Ταυτόσημα εύκολα συνθήματα, κάποιες μπακαλίστικες λογικές, ακοστολόγητες και σίγουρα ατεκμηρίωτες προτάσεις, όπως και αυτή η τελευταία ούτως ή άλλως του Προέδρου να αυξήσει τις δαπάνες για την υγεία στο 11%, αλλά συγχρόνως να μειώσει και τη φορολογία.

Από την άλλη έχουμε κι έναν λαϊκισμό που πληρώσαμε πολύ ακριβά ως χώρα και ως κοινωνία. Αυτός ο λαϊκισμός έρχεται και υπόσχεται νέα θαύματα και νέους παραδείσους.

Έχουμε όμως και μια Κυβέρνηση η οποία ξεκάθαρα έχει πει -και αυτό κάνει και αυτό θα κάνει- ότι έχει στόχο την αντιμετώπιση των ανισοτήτων, τη μείωση της φτώχειας που γίνεται από την ανάπτυξη, από τη μείωση της ανεργίας, από τη δημιουργία νέων θέσεων εργασίας και τη διάθεση των διαθέσιμων πόρων και οτιδήποτε προκύπτει ως διαθέσιμος πόρος για τη στήριξη των αποδεδειγμένα ευάλωτων συμπολιτών μας.

Πιστεύουμε, λοιπόν, ότι αυτή η αποδεδειγμένα αποτελεσματικότερη κοινωνική πολιτική είναι όταν οι πολίτες έχουν καλές δουλειές, ασφαλή εισοδήματα, ασφάλεια στη δουλειά, στην εργασία και όταν το κράτος γνωρίζει και στηρίζει όσους πρέπει, όταν πρέπει και όπως πρέπει, να έχουν αποδεδειγμένα τη μεγαλύτερη ανάγκη.

Μιλάω, λοιπόν, με αριθμούς πέραν του νομοσχεδίου, που θα συνεχίσω μετά γι’ αυτό.

Σε σχέση, λοιπόν, με το 2017-2018, μειώσαμε την ανεργία σχεδόν δέκα ποσοστιαίες μονάδες και καμμία άλλη χώρα δεν έχει πετύχει αυτόν τον ρυθμό μείωσης σε τόσο σύντομο χρονικό διάστημα. Σε επίπεδο Ευρωπαϊκής Ένωσης, η Ελλάδα σημείωσε τη δεύτερη υψηλότερη επίδοση μείωσης στην ανεργία. Ειδικά δε, για τους νέους έως είκοσι τεσσάρων ετών -και νομίζω ότι είναι μία ομάδα για την οποία όλες και όλοι έχουμε ιδιαίτερο ενδιαφέρον, καθώς το συνδέουμε με το δημογραφικό και όλες τις τάσεις που παρακολουθούμε- η ανεργία μειώθηκε το 2023 σε σχέση με το 2017 σχεδόν κατά δεκαπέντε ποσοστιαίες μονάδες. Αυξήθηκε ο κατώτατος μισθός από τα 650 ευρώ στα 830 ευρώ.

Βέβαια, συνεχίσαμε με το να δώσουμε αυξήσεις στους δημοσίους υπαλλήλους. Κάποιοι, απ’ ό,τι κατάλαβα, θεώρησαν ότι είναι υποδεέστερες -αυτά τα 70 ευρώ- λες και δεν μετράει κάθε ευρώ το οποίο δίνεται για να ενισχυθεί το διαθέσιμο εισόδημα. Είναι περίεργο και παράδοξο αυτό. Δόθηκαν, λοιπόν, αυξήσεις μετά από δεκατέσσερα χρόνια.

Και για να περάσουμε και στο κοινωνικό κράτος και τον ΟΠΕΚΑ -τον οποίο μάλιστα ήταν η κ. Φωτίου που τον είχε ιδρύσει- στην αρχή είχε βέβαια πάρα πολλές δυσκολίες. Κι αυτό οφείλουμε να το πούμε.

Και η ψηφιοποίηση στην οποία αναφέρεστε και λέτε ότι ψηφιοποιήσατε τον ΟΠΕΚΑ, να θυμίσω ότι ακόμα δεν έχει γίνει στην ολότητά του. Τώρα, μέσα από το Ταμείο Ανάκαμψης θα χρηματοδοτηθεί η πλήρης ψηφιοποίηση των υπηρεσιών του ΟΠΕΚΑ.

Ας δούμε, όμως, τι έδωσε ο ΟΠΕΚΑ, για να μιλάμε με στοιχεία. Από το 2019 ως το 2023, 16 δισεκατομμύρια ευρώ επιδόματα, παροχές, προγράμματα για οικογένειες με παιδιά, για άτομα με αναπηρία, ανασφάλιστους υπερήλικες, άστεγους.

Μόνο το 2023 δόθηκε σε τρία εκατομμύρια δικαιούχους και ωφελούμενους ποσό το οποίο υπερέβη τα 3,5 δισεκατομμύρια ευρώ. Σημαντικό ποσό για την κοινωνική ενίσχυση των πλέον ευάλωτων συμπολιτών μας. Αύριο, λοιπόν 187.188 χιλιάδες ευρώ θα καταβληθούν σε εξακόσιες εβδομήντα εννέα χιλιάδες εξακόσιους πενήντα δύο ωφελούμενους συμπολίτες μας, ανθρώπους που έχουν τη μεγαλύτερη ανάγκη της δικής μας στήριξης. Και βέβαια η στήριξη της μητρότητας, η εναρμόνιση της επαγγελματικής και οικογενειακής ζωής. Αναφέρθηκε ήδη. Ούτως ή άλλως δεν θέλω να κάνω κατάχρηση επ’ αυτού του σημείου. Πώς τελικά νομοθετήσαμε και διορθώσαμε τη μεγάλη αδικία της σύγκρισης μεταξύ του δημοσίου και του ιδιωτικού τομέα. Και βέβαια το ποσό για το επίδομα γέννας, το οποίο αύριο, όπως σας είπα, θα καταβληθεί. Δεν είναι απάντηση για το δημογραφικό. Δεν θα μπορούσε να είναι ένα απλό επίδομα απάντηση για το δημογραφικό. Μόνο για την ενίσχυση των πρώτων εξόδων των νέων οικογενειών. Είναι σημαντικό όμως ότι έγινε και σημαντικό το ότι αυξήθηκε και αναδρομικά και πλέον μόνιμα από το 2024 και μετά.

Στεγαστική πολιτική. Μεγάλο κεφάλαιο. Μας απασχολεί όλες και όλους. Πήρατε ένα τίτλο -και καλά κάνατε- αλλά αυτό είναι ένα κομμάτι μόνο μιας συνολικής στεγαστικής πολιτικής την οποία δεν θεσπίσαμε εμείς ως νέα πολιτική ηγεσία. Ακολουθούμε αυτό το οποίο νομοθέτησε η ελληνική Βουλή προφανώς αποζητώντας και αναζητώντας συνέχεια λύσεις σε νέες προκλήσεις. Αλλά κανείς δεν μπορεί να αμφισβητήσει ότι μετά από τόσα χρόνια ανενεργούς δράσης και ανυπαρξίας προγραμμάτων για τη στεγαστική πολιτική υπάρχει ποσό που υπερβαίνει τα 2,3 δισεκατομμύρια και έχει μια πλειάδα μέτρων. Μερικά από αυτά είναι αυτά που δεν θα ψηφίσετε σήμερα. Μου κάνει εντύπωση η αλήθεια είναι ότι λέτε όχι σε σημαντικές ρυθμίσεις οι οποίες διευκολύνουν, διευκρινίζουν, σίγουρα πάντως ενισχύουν το κοινωνικό κράτος. Και βρίσκεστε απέναντι από αυτές. Είναι δική σας απόφαση.

Τα 15 εκατομμύρια από τα 10 εκατομμύρια για το «Στέγαση και Εργασία». Δεν αποκλείουμε κανέναν. Δεν βγάζουμε κανέναν από κατοικία που ήδη μένει. Να τα ξεκαθαρίσουμε αυτά. Διευρύνουμε τους δικαιούχους. Κάναμε χρήση και αυτής της πρότασης που ούτως η άλλως άκουσα και από την Πλεύση Ελευθερίας για το θέμα του peer supporter, ο άνθρωπος δηλαδή ο όποιος έχει περάσει από το κομμάτι του «Στέγαση και Εργασία» και γίνεται ο ίδιος πρέσβης ως προς το να μπορέσει να καθοδηγήσει άλλους ανθρώπους που έχουν ανάγκη. Και βέβαια με το πρόγραμμα «Στέγαση και Εργασία» βλέπετε ότι συνεχώς δίνουμε έμφαση στο δεύτερο κομμάτι της εύρεσης εργασίας, έτσι ώστε να είναι όσο γίνεται πιο ολιστική η προσέγγιση. Ναι, το επίδομα στέγασης είναι ένα σημαντικό πρόσθετο όφελος το οποίο έχουμε μέσα από τον ΟΠΕΚΑ: 348,2 εκατομμύρια δόθηκαν το 2019 σε έναν μέσο όρο διακοσίων σαράντα δύο χιλιάδων οκτακοσίων δεκαέξι ωφελούμενων, 383 εκατομμύρια το 2023 σε διακόσιες εξήντα τέσσερις χιλιάδες πεντακόσιους τριάντα έναν ωφελούμενους. Είναι είκοσι χιλιάδες περισσότεροι. Και 400 εκατομμύρια τα οποία έχουν ήδη προϋπολογιστεί, ψηφιστεί από τη Βουλή για το 2024.

Το πρόγραμμα «Σπίτι μου». Σας είχα πει, κυρία Καζάνη, τα πρόσφατα νούμερα. Βλέπω πραγματικά με μεγάλη απορία πώς μπορούμε τόσο εύκολα να απορρίπτουμε ένα πρόγραμμα το οποίο έχει ήδη δώσει σε πέντε χιλιάδες επτακόσια ογδόντα τέσσερα ζευγάρια -μιλάω πάντα για τα εκταμιευμένα δάνεια- τη δυνατότητα να έχουν το σπίτι τους, να έχουν ήδη μπει στο σπίτι τους, όταν τα τελευταία χρόνια δεν είχε γίνει τίποτα γι’ αυτό το θέμα. Αλλά το απορρίπτουμε, νομίζω -και δυστυχώς καταλήγω σε αυτό- μόνο ως μια αντιπολιτευτική κρούση περί αδυναμίας ύπαρξης στεγαστικών προγραμμάτων ενώ είναι το μόνο που υπάρχει και λειτουργεί πληρέστερα στο κομμάτι δανειοδότησης. Σημαντικό στοιχείο -και μην το πετάτε ή τουλάχιστον αξιολογήστε το- ότι έχουμε ανθρώπους, συμπολίτες μας, νέα ζευγάρια, νέους ανθρώπους οι οποίοι στον μέσο όρο ηλικίας τριάντα τεσσάρων ετών και μέσο εισόδημα 16.000 ευρώ μπορούν να πάρουν το δάνειο τους αυτή τη στιγμή. Και το παίρνουν ενώ μέχρι τώρα δεν μπορούσαν καν να πλησιάσουν την τράπεζα. Όπως, επίσης εκταμιεύεται αυτό το δάνειο σε λίγους μήνες. Πράγμα εντελώς ασύνηθες για την τραπεζική αγορά. Ένα πρόγραμμα, λοιπόν, πολύ σημαντικό το οποίο και στο ηλικιακό αλλά και στο κομμάτι του εισοδήματος έρχεται νομίζω να απαντήσει πάρα πολύ στέρεα. Και μέχρι το τέλος της χρονιάς πραγματικά βλέπουμε μια καλή ροή εκταμιεύσεων έτσι ώστε να φτάσουμε σχεδόν στις δέκα χιλιάδες εκταμιευμένες αιτήσεις. Θα μου πείτε ότι έγιναν πολύ περισσότερες χιλιάδες αιτήσεις. Πράγματι έγιναν, αλλά είχαμε από την αρχή πει ότι ενώ ο αρχικός προϋπολογισμός ήταν 500 εκατομμύρια, ερχόμενες και ερχόμενοι στο Υπουργείο περάσαμε διατάξεις για τον διπλασιασμό του ποσού, για τη διευκόλυνση των αιτήσεων και τη διεύρυνση της περιμέτρου των διαμερισμάτων που θα μπορούσαμε να στοχεύσουμε, για την παλαιότητα αλλά και το κομμάτι της αδειοδότησης. Σημαντικές διευκολύνσεις που πλέον έχουν διευκολύνει και τη ροή του προγράμματος.

Εμβαθύνουμε ακόμη περισσότερο με το πρόγραμμα «Κάλυψη». Είναι 21,5 εκατομμύρια. Δεν είναι διόλου ευκαταφρόνητο αυτό το ποσό το οποίο δίνεται για το «Κάλυψη». Δεσμευόμαστε ακόμη περισσότερο στην κοινωνική στέγαση. Ναι, με τον Δήμο Θεσσαλονίκης και τον Δήμο Αθηναίων θα επιχειρήσουμε να τρέξουμε τα πιλοτικά αυτά προγράμματα που θα μας δείξουν τον δρόμο. Γι’ αυτό κάνουμε πιλοτικές δράσεις. Ακριβώς όπως κάνατε κι εσείς πιλοτικές δράσεις που έγιναν μετά εθνική πολιτική, θέλουμε να αξιολογήσουμε πώς μπορεί να αξιοποιήσει το οικιστικό του απόθεμα ένας δήμος. Θα συνεργαστούμε, λοιπόν, και με τους δύο δήμους. Θα δώσει δυνατότητα σε διακόσιους πενήντα ωφελούμενους στον Δήμο Αθηναίων και σε αριθμό που θα φτάσει περίπου στα εκατόν είκοσι άτομα στη Θεσσαλονίκη να επιχειρήσουμε αυτό το κομμάτι της κοινωνικής στέγασης. Όλα αυτά, λοιπόν, είναι σε ένα συνολικό στρατηγικό σχέδιο το οποίο επιχειρήσατε συνειδητά να υποτιμήσετε. Είναι όμως εδώ. Είναι εδώ και έχει ήδη αξιολογηθεί από τους συμπολίτες μας.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Με το θέμα του νομοσχεδίου προχωρώ γιατί μιλήσαμε πάρα πολύ και για το κομμάτι της παιδικής φτώχειας. Τι κάνουμε έτσι ώστε να συνεχίσουμε την τροχιά μείωσης από το 22,4% το 2022, στο 21,8% το 2023. Πρώτα από όλα έχουμε στο Υπουργείο μας το εθνικό σχέδιο δράσης για το παιδί και είναι και το σημείο επαφής για το Child Guarantee, η εγγύηση για το παιδί. Περισσότερα vouchers στις οικογένειες. Έχει ακουστεί πάρα πολύ, είναι καιρός να το ξαναπούμε για να μείνουμε τουλάχιστον με αυτό το άκουσμα. Για το έτος 2023-2024 καλύψαμε εκατόν εβδομήντα επτά χιλιάδες εκατόν σαράντα έξι vouchers για βρεφονηπιακούς, ΚΔΑΠ Τυπικής Ανάπτυξης και ΚΔΑΠ ΑΜΕΑ καλύπτοντας επτά χιλιάδες οκτακόσια ενενήντα vouchers σε σύγκριση με την περσινή περίοδο. Και αυτό απαντά, όχι ολιστικά, σε αυτό το επιχείρημα -το οποίο είναι αληθές- ότι από τα ΚΔΑΠ Τυπικής Ανάπτυξης μένουν τα περισσότερα παιδιά εκτός. Διευρύνουμε, λοιπόν, τον προϋπολογισμό όσο μπορούμε για να μπορούν να καλυφθούν κυρίως αυτά τα παιδιά γιατί στις άλλες δύο κατηγορίες, βρεφονηπιακούς και ΚΔΑΠ ΑΜΕΑ, έχουμε καλύψει όλες τις αιτήσεις.

Στο αυτονόητο επίσης και εύλογο ερώτημα τι έχει γίνει με την πληρωμή των ΚΔΑΠ ΑΜΕΑ -θέλω να το απαντήσω αυτό- ξέρετε ότι έχουμε ψηφίσει διάταξη για τα 18 εκατομμύρια τα οποία πλέον έρχονται από το εθνικό σκέλος, από τον προϋπολογισμό. Έχουμε κάνει όλες τις ενέργειες και τα χρήματα από Μεγάλη Πέμπτη ή και την άλλη εβδομάδα θα είναι στην ΕΕΤΑΑ για να μπορεί να κάνει αποπληρωμές. Αλλά πραγματικά σας λέω με το χέρι στην καρδιά ότι έχουμε κάνει ό,τι καλύτερο μπορούσαμε για να πληρωθούν. Και σε αυτό σας κοιτώ στα μάτια και υπόσχομαι ότι πραγματικά, στη διοικητική διαδικασία τουλάχιστον, έχουν γίνει και θα γίνονται όλες οι δράσεις έτσι ώστε να εξασφαλίζονται οι πόροι. Και αυτό το ξέρω καλά και το έχουμε χειριστεί εντελώς προσωπικά.

Λέμε, λοιπόν, ότι τα ΚΔΑΠ ή τα vouchers ή οι βρεφονηπιακοί έχουν διευρυμένο προϋπολογισμό. Ποιος είναι αυτός; Στα 360 εκατομμύρια το 2023, 125 εκατομμύρια περισσότερα από το 2018-2019 που ήταν 235 εκατομμύρια. Και βέβαια επειδή το είπαμε και στην επιτροπή μπορεί να βγάλουμε vouchers αλλά να μην μπορούν να ενεργοποιηθούν. Το είχατε ζήσει και τότε. Ο Γενικός Γραμματέας δεν είχε πει «τριάντα πέντε χιλιάδες παιδιά μένουν εκτός» και σπεύσατε να διορθώσετε ότι πράγματι δεν μπορούν να ενεργοποιήσουν τα vouchers; Θυμάμαι πολύ καλά. Έχω εδώ ούτως ή άλλως και τις αναρτήσεις τότε. Γι’ αυτό έχει συμπεριληφθεί στο Ταμείο Ανάκαμψης το ειδικό πρόγραμμα για να προστεθούν οι χιλιάδες θέσεις σε βρεφονηπιακούς σταθμούς. Για να μην έχουμε vouchers τα οποία δεν μπορούν να ενεργοποιηθούν.

Επειδή μιλάμε και για το θέμα της παιδικής φτώχειας ή της αντιμετώπισης των ανισοτήτων ένα πολύ σημαντικό εργαλείο είναι και το νέο ΤΕΒΑ, το πρόγραμμα, δηλαδή της επισιτιστικής βοήθειας αλλά και των συνοδών μέτρων: 400 εκατομμύρια σε δεκατρείς περιφέρειες για τριακόσιες τρεις χιλιάδες δικαιούχους. Πολύ σημαντικό -και μη θεωρείτε ότι είναι αμελητέο- και το πρόγραμμα συνοδών δράσεων. Συμβουλευτική γονέων, πράξεις οι οποίες έχουν να κάνουν με την επαγγελματική καθοδήγηση και βέβαια πάρα πολύ σημαντικές ενισχύσεις και για ειδικές ομάδες για τους συμπολίτες μας υπερήλικες και πάρα πολλούς ανθρώπους για το ελάχιστο εγγυημένο εισόδημα.

Πάω σε ένα θέμα το οποίο συνήθως συζητάμε πάρα πολύ και στον κοινοβουλευτικό έλεγχο άμεσα συνδεδεμένο και με το θέμα της παιδικής φτώχειας: τα σχολικά γεύματα. Διακόσιες τριάντα μια χιλιάδες παιδιά δημοτικού σε εκατόν πενήντα τρεις δήμους με ειδική μέριμνα και για τους δέκα δήμους οι οποίοι είχαν χαρακτηριστεί πληγείσες περιοχές στη Θεσσαλία. Περισσότερες με το νέο πρόγραμμα. Νωρίτερα από ποτέ φέτος. Και έχουμε ήδη δεσμευτεί να ξεκινήσουμε νωρίς την διαδικασία με τον ΟΠΕΚΑ έτσι ώστε να μπορέσουμε να έχουμε επίσης νωρίς τον Οκτώβριο τα γεύματα στις νέες περιοχές.

Μάλιστα μιλάμε για ένα ποσό που θα φτάσει στα 445 εκατομμύρια την επόμενη προγραμματική περίοδο. Πραγματικά ξύσαμε τον πάτο αυτού του βαρελιού του δημοσιονομικού για να μπορέσουμε να βρούμε τα χρήματα και να προσθέσουμε και τους δέκα δήμους της Θεσσαλίας, αλλά και άλλους δέκα δήμους που το άξιζαν. Κάναμε πολυκριτηριακή μελέτη, όχι απλά για να το βάλουμε κατά το δοκούν.

Συνεχίζω με ένα θέμα το οποίο ούτως ή άλλως είναι πάρα πολύ σημαντικό, το θέμα της παιδικής προστασίας και τη λειτουργία του Εθνικού Συμβουλίου για το ΕΣΑΝΥ. Πρέπει να πω ότι και στην υιοθεσία και την αναδοχή χάρηκα ιδιαίτερα και μένει να κάνουμε ίσως και μια ειδική συνεδρίαση της Επιτροπής Κοινωνικών Υποθέσεων γιατί βλέπω αύξηση στα ποσοστά υιοθεσιών και αναδοχών για το πρώτο τρίμηνο του 2024. Το υπολογίζω γύρω στο 12% με 13% μεταξύ του πρώτου τριμήνου του 2023 και του πρώτου τριμήνου του 2024. Πρέπει να συνεχίσουμε, όμως, να κάνουμε την προσπάθειά μας κυρίως για τις κοινωνικές έρευνες, με ενίσχυση των αριθμών των κοινωνικών λειτουργών και συνεχή διευκόλυνση του προγράμματος.

Τι έκανε το Υπουργείο Κοινωνικής Συνοχής για να διευκολύνει το πρόγραμμα; Τον Σεπτέμβριο αναβαθμίσαμε το ψηφιακό σύστημα Anynet το οποίο είναι στο ΕΚΚΑ, όπου κάνουν τις αιτήσεις τους και δηλώνουν και τις προτιμήσεις οι υποψήφιοι γονείς και βέβαια συνεχίζουν να τρέχουν και τα προγράμματα της εκπαίδευσης.

Μιλήσαμε και για τα κέντρα κοινωνικής πρόνοιας. Είμαι εδώ και λογοδοτώ απέναντί σας. Ο τακτικός προϋπολογισμός για το σύνολο των κέντρων 13,810 εκατομμύρια ευρώ. Ποσό ήταν το 2018; Ήταν 7,350 εκατομμύρια ευρώ. Από τα δώδεκα κέντρα κοινωνικής πρόνοιας τα οκτώ τα τελευταία χρόνια απέκτησαν οργανισμό. Και, βέβαια, στα τέσσερα υπόλοιπα είμαστε στο τελικό στάδιο επεξεργασίας των σχεδίων.

Μιλήσαμε για το προσωπικό και είπαμε ότι θέλουμε να φύγουμε από την εξάρτηση στο κομμάτι των συμβάσεων, που και στις δύο πλευρές -και στον άνθρωπο που εξαρτάται, αλλά και σε μας- δημιουργεί συνθήκες μη δυνατότητας ανάπτυξης σταθερών σχέσεων.

Να είστε, λοιπόν, βέβαιες και βέβαιοι ότι θα γίνει πράξη χάρη στις πράξεις του Υπουργικού Συμβουλίου οι οποίες έχουν προβλέψει εξακόσιους δεκαέξι μόνιμους υπαλλήλους στους εποπτευόμενους φορείς μας. Μόνο για τα κέντρα κοινωνικής πρόνοιας είναι πεντακόσιοι έντεκα μόνιμοι υπάλληλοι όλων των κατηγοριών και βέβαια ανάμεσα σε αυτούς και κοινωνικοί λειτουργοί, οι οποίοι θα ενισχύσουν τους ήδη υπηρετούντες κοινωνικούς λειτουργούς.

Όλα αυτά, λοιπόν, προσπαθούμε και θα συνεχίσουμε να προσπαθούμε να συνθέτουν αυτό το οποίο θα είναι το έργο του Υπουργείου Κοινωνικής Συνοχής και Οικογένειας, χωρίς να αφήνουμε στην άκρη προφανώς και πολύ καίριες μεταρρυθμίσεις, οι οποίες θα έρθουν μέσα στη χρονιά, όπως αυτή η δουλειά που γίνεται μαζί με τον Γενικό Γραμματέα κ. Πύρρο για τα επιδόματα, για την αναμόρφωση των επιδομάτων, για τη δυνατότητα 50% κάποιων εξ αυτών να δίνεται μέσω κάρτας ή και βέβαια τη μεγάλη δουλειά την οποία έχουμε ξεκινήσει για το δημογραφικό, πράγματι τη μεγαλύτερη εθνική απειλή, με όρους ρεαλισμού, γιατί προφανώς όταν μιλάμε για το δημογραφικό, καταλαβαίνετε ότι δύσκολα μπορεί να ανατραπεί οτιδήποτε γίνεται εδώ και πάρα πολλά χρόνια πλέον στην Ελλάδα. Μπορεί όμως σίγουρα να μετριαστεί ή να σταθεροποιηθεί το κομμάτι των αριθμών. Αυτό θα επιδιώξουμε και τη συνδρομή σας την έχουμε ζητήσει ήδη από εσάς εδώ και πάρα πολύ καιρό.

Αυτά ήταν μερικά από τα πράγματα τα οποία έχουμε επιχειρήσει μέχρι τώρα, εισηγούμαστε με το νομοσχέδιο και ελπίζαμε πραγματικά να έχουμε τη στήριξή σας, όπως και με τη Εθνική Πρωτεύουσα Νεολαίας. Είδα τη δυναμική της μέσα από την πρόσφατη επιλογή της Κομοτηνής. Σας διαβεβαιώ ότι δεν πρόκειται να γίνει ποτέ πολιτική παρέμβαση στο ποιος θα είναι ο επόμενος δήμος. Είναι μια καθαρά ανεξάρτητη επιτροπή η οποία έχει συγκεκριμένες προϋποθέσεις επιλογής και έτσι θα συνεχίσει να είναι. Και για τα 80.000 ευρώ τα οποία νομοθετούμε, θα πρέπει να αιτιολογήσει πλήρως στην αντίστοιχη διεύθυνση της Γενικής Γραμματείας Στεγαστικής και Δημογραφικής Πολιτικής πού έχουν αποδοθεί, σε ποιες δράσεις μέσα στη διάρκεια της χρονιάς κάθε Εθνική Πρωτεύουσα Νεολαίας. Και επαναλαμβάνω: Δεν διατεινόμαστε ότι με μια Εθνική Πρωτεύουσα Νεολαίας λύνεις τα ζητήματα της νεολαίας. Τα θέματα της νεολαίας τα λύνεις όταν κοιτάς κατάματα το ζήτημα της εύρεσης εργασίας, αφού έχουν πάει σε ένα καλό δημόσιο ή οποιοδήποτε σχολείο έχουν επιλέξει, έχουν πάει σε ένα πανεπιστήμιο.

Παρεμπιπτόντως αν επιλέξουν να πάνε και στη ΔΑΠ δεν θα είναι «για φάπες», όπως ειπώθηκε νωρίτερα, με την απαράδεκτη δήλωση που έγινε από τον κ. Πολάκη, που μας προσβάλλει όλους και εμένα προσωπικά, έχοντας υπάρξει κομματικά ενεργή στη φοιτητική νεολαία. Αυτό όμως ίσως το συζητήσουμε κάποια άλλη στιγμή. Δεν άκουσα δήλωση καταδίκης της συγκεκριμένης δήλωσης.

Επαναλαμβάνω και επανέρχομαι: Η νεολαία θέλει συγκεκριμένες πολιτικές. Εμείς εισηγούμαστε μια πρωτοβουλία για να ενεργοποιήσουμε νέες και νέους κυρίως στην ελληνική περιφέρεια.

Όλα αυτά ελπίζαμε και ελπίζουμε μέχρι και την τελευταία στιγμή ότι θα μπορούσαν να αποτελέσουν έναν κοινό τόπο. Αυτά εισηγούμαστε. Θα επανέλθουμε σύντομα ως Υπουργείο και με νέες νομοθετικές δράσεις. Έχουμε μπροστά μας την παιδική προστασία, τα επιδόματα και βέβαια τη συνεχή βελτίωση και των συνθηκών που έχουν να κάνουν, όπως σας είπα, και με την υιοθεσία και με την αναδοχή, αλλά και την κοινωνική πρόνοια.

Ζήτησα και ζητώ ακόμα να στηρίξετε αυτό το νομοσχέδιο. Έχετε ήδη διατυπώσει τις απόψεις σας. Σίγουρα όμως εμείς δεσμευόμαστε για τη συνεχή μας δράση και την προσήλωση σε όλους αυτούς τους στόχους του νέου Υπουργείου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Κοινωνικής Συνοχής και Οικογένειας: «Αναμόρφωση του προγράμματος «Στέγαση και Εργασία για τους αστέγους» και άλλες ρυθμίσεις για τη βελτίωση των υπηρεσιών κοινωνικής πρόνοιας - Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου του νομοσχεδίου και η ψήφισή τους θα γίνει χωριστά με το ηλεκτρονικό σύστημα.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, τριάντα δύο άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Αναμόρφωση του προγράμματος «Στέγαση και Εργασία για τους αστέγους» και άλλες ρυθμίσεις για τη βελτίωση των υπηρεσιών κοινωνικής πρόνοιας- Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο 1 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 5 όπως τροπ. ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 24 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο 32 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Υπ. Τροπ. 158/1 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Υπ. Τροπ. 159/2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Ακροτελεύτιο Άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |

(Στο σημείο αυτό καταχωρίζεται έγγραφο της Βουλευτού του Κομμουνιστικού Κόμματος Ελλάδας κ. Παρασκευής Δάγκα, σύμφωνα με το άρθρο 72Α του Κανονισμού της Βουλής, το οποίο αφορά διευκρίνιση ψήφου επί του συνόλου του εν λόγω νομοσχεδίου, το οποίο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 548α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Κοινωνικής Συνοχής και Οικογένειας: «Αναμόρφωση του προγράμματος «Στέγαση και Εργασία για τους αστέγους» και άλλες ρυθμίσεις για τη βελτίωση των υπηρεσιών κοινωνικής πρόνοιας - Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 549α)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 22.50΄ λύεται η συνεδρίαση για αύριο, ημέρα Μεγάλη Τρίτη 30 Απριλίου 2024 και ώρα 10.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Ενοποίηση του πρώτου βαθμού δικαιοδοσίας, χωροταξική αναδιάρθρωση των δικαστηρίων της πολιτικής και ποινικής δικαιοσύνης και άλλες διατάξεις αρμοδιότητας του Υπουργείου Δικαιοσύνης», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**